उत्‍पतिकर किताब

किताबकर परिचय

उत्‍पतिकर अर्‌थ “जन्‍म या सुरु” हो। ह्‌य किताबिन धर्‌तिकर सिरिस्‍टि, मानुस जातिल्‍को सुरु, पापकर सुरु, धर्‌तिनाइ दुख र कस्‍टकर सुरु र परमेसोरिन मानुस जातिसिन गर्‌नार ब्‍यबहारकर बारेनाइ बाताइछि।

ह्‌य किताबनाइ सिरिस्‍टिकर कुरो मात्‍र बया। अचम्‍मकर घटना, अब्‍राहामबान इज्‍राएलि जातिको जन्‍म र हेइबान नइ बार कुलकर सुरुवात हक्‍लाछि।

ह्‌य किताबलाइ बिसेस गरि, सम्‍बन्‍धकर किताब बलिकइ पुनि चिन्‍छे। ह्‌य किताबनाइ परमेसोर र पर्‌कितिकर सम्‍बन्‍ध, परमेसोर र मान्‍छेल्‍को सम्‍बन्‍ध र मान्‍छे मान्‍छेकर सम्‍बन्‍धकर बरन गर्‌लाछि।

छोटो बिसय-सुचि

सारा धर्‌ति र मानुसकर सिरिस्‍टि १:१–२:२५

पाप र दुखकर सुरु ३:१-२४

आदम देखि नोआ ४:२–५:३२

नोआकर जलपरलय ६:१–१०:३२

बाबेलकर धरहरा ११:१-९

सेम देखि अब्‍राहाम ११:१०-३२

अब्‍राहाम, इसहाक र याकुब १२:१–३५:२९

एसाबकराइ सन्‍तान ३६:१-४६

योसेफ र होक्‍र दाजेकलत ३७:१–४५:२८

इज्‍राएलिलत मिस्‍र देसनाइ ४६:१–५०:२६

उत्‍पतिकर किताब हाम्‍रो माझि भासानाइ केइ भाग मात्‍र अनुबाद गर्‌लाछे।

उत्‍पतिकर किताब

सिरिस्‍टिकर इतिहास

१

१ सुरुनाइ परमेसोरिन आकास र धर्‌ति सिरिस्‍टि गर्‌ले।

२ धर्‌ति आकारबिनाकर र सुनसान रल्‍ति।

गइरो पानि उप्‍रान अन्‍धकार रल्‍ति,

र परमेसोरकर आत्‍मा पानि उप्‍रान घुमिधर्‌तेल्‍ति।

३ अनि परमेसोरिन बाज्‍ले,

“उज्‍यालो हक्‍दिक” तब उज्‍यालो हकिहालल्‍ते।

४ र परमेसोरिन उज्‍यालोलाइ हेर्‌ले,

ह्‌व मजार रल्‍ति।

अनि परमेसोरिन उज्‍यालोलाइ आँधारिबान छुट्‍याइले।

५ परमेसोरिन उज्‍यालोलाइ “दिन” र आँधारिलाइ “रात” बाज्‍ले।

साँझ परल्‍ते र ब्‍यान हकल्‍ते—पइलो दिनa।

६ अनि परमेसोरिन बाज्‍ले,

“पानिकर माजनाइ एउटो अन्‍तर हक्‍दिक,

र होइनिन पानिलाइ दुइ भाग पार्‌दिक।”

७ परमेसोरिन अन्‍तर बानाइकइ ह्‌व हेठ्‌ठान र उप्‍रानकर पानिलाइ छुट्‌टा-छुट्‌टइ पार्‌ले।

तब उन्‍खाए हकिहालल्‍ते।

८ परमेसोरिन ह्‌व अन्‍तरिछेलाइ “आकास” बाज्‍ले।

साँझ परल्‍ते र ब्‍यान हकल्‍ते—दोस्‍रो दिन।

९ अनि परमेसोरिन बाज्‍ले,

“आकास हेठ्‌ठानकर पानि एक ठउँनाइ जम्‍मा हक्‍दिक र सुख्‍खा भुइ देखा पर्‌दिक।”

तब उन्‍खाए हकिहालल्‍ते।

१० परमेसोरिन सुख्‍खा भुइलाइ “धर्‌ति” बाज्‍ले र जम्‍मा हक्‍ल पानिलाइ “समुन्‍द्‌र” बाज्‍ले।

परमेसोरिन हेर्‌ले ह्‌व मजार रल्‍ति।

११ अनि परमेसोरिन बाज्‍ले,

“भुइनिन घाँसपात,

बिउ हक्‍नार गाछलत र आ-आफ्‍ने किसिमकर बिउ हक्‍नार फल फल्‍नार गाछलत धर्‌तिनाइ उम्‍राइदिक।”

तब उन्‍खाए हकिहाल्‍लते।

१२ भुइनिन घाँसपात,

बिउ हक्‍नार गाछलत र आ-आफ्‍ने किसिमकर बिउ हक्‍नार फल फल्‍नार गाछलत उम्‍राल्‍ते।

र परमेसोरिन हेर्‌ले ह्‌व मजार रल्‍ति।

१३ साँझ परल्‍ते र ब्‍यान हकल्‍ते—तेस्‍रो दिन।

१४ अनि परमेसोरिन बाज्‍ले,

“आकासनाइ दिन र रात छुट्‍याइलाइ ज्‍योतिलत हक्‍दिखन र होल्‍किन रितुलत,

दिन र बर्‌सलत छुट्‍याइलाइ चिन्‍नर रुपनाइ काम गर्‌दिखन।

१५ र धर्‌तिनाइ उज्‍यालो देइलाइ ह्‌व ज्‍योतिलत आकासनाइ चम्‍किदिक।”

तब उन्‍खाए हकिहालल्‍ते।

१६ अनि परमेसोरिन दुइटो बुङ्‍डो ज्‍योतिलत बानाइले।

दिउँसो राज्‍य गरइलाइ घाम र राति राज्‍य गरइलाइ जुन बानाइले।

परमेसोरिन तारालत पुनि बानाइले।

१७ अनि परमेसोरिन धर्‌तिनाइ उज्‍यालो देइलाइ,

१८ दिन र रातनाइ राज्‍य गर्‌लाइ,

अनि उज्‍यालो र आँधारि छुट्‍याइलाइ होल्‍काइ आकासनाइ धर्‌ले।

तब परमेसोरिन हेर्‌ले ह्‌व मजार रल्‍ति।

१९ साँझ परल्‍ते र ब्‍यान हकल्‍ते—चउथो दिन।

२० अनि परमेसोरिन बाज्‍ले,

“पानि थरि-थरिकर जिब-जन्‍तुकिन भर्‌दिखन र चरिलत आकासनाइ उड्‍दिखन।”

२१ इनिखइ परमेसोरिन बुङ्‍डाइ-बुङ्‍डाइ जल-जन्‍तु,

पानिनाइ बस्‍नाराइ सेब्‍बे थरिकराइ जिउँते जन्‍तुलत र पखेटा हक्‍लाइ सेब्‍बे थरिकराइ चरिलत परमेसोरिन सिरिस्‍टि गर्‌ले।

अनि परमेसोरिन हेर्‌ले ह्‌व मजार रल्‍ति।

२२ परमेसोरिन होल्‍काइ आसिस दितिन बल्-ल्‍याक,

“फल्‍तिन-फुल्‍तिन,

बाढ्‌तिन र समुन्‍द्‍रनाइ भरितिन जाइदिखन र चरिलत पुनि धर्‌तिनाइ बाढ्‌तिन जाइदिखन।”

२३ साँझ परल्‍ते र ब्‍यान हकल्‍ते—पाँचउ दिन।

२४ अनि परमेसोरिन आग्‍या गर्‌तिन बाज्‍ले,

“धर्‌तिन स्‍याउनाइ-बुङ्‍डाइ थरि-थरिकराइ घरनाइ पाल्‍नार र बन-पसुलत र भुइनाइ घिस्‍रिनाराइ जन्‍तुलत उत्‍पन्‍न गर्‌दिक।”

तब उन्‍खाए हकिहालल्‍ते।

२५ इनिखइ परमेसोरिन सेब्‍बाकाइ बानाइले।

अनि परमेसोरिन हेर्‌ले ह्‌व मजार रल्‍ति।

२६ अनि परमेसोरिन बाज्‍ले,

“मानुसलाइ आफ्‍ने स्‍वरुपनाइ,

हाम्‍रे पर्‌तिरुपनाइ बानाउ।

होल्‍किन समुन्‍द्‌रकर माछलत,

आकासकराइ चरिलत,

घरनाइ पाल्‍नार पसु र धर्‌तिकराइ सेब्‍बाइ जनाबर उप्‍रान अधिकार गर्‌दिखन।”

२७ इनिखइ परमेसोरिन मानुसलाइ आफ्‍ने स्‍वरुपनाइ,

आफ्‍ने पर्‌तिरुपनाइ सिरिस्‍टि गर्‌ले।

अँडे र बेटि नइ परमेसोरिन सिरिस्‍टि गर्‌ले।

२८ परमेसोरिन होल्‍काइ आसिस दितिन बल्-ल्‍याक,

“फल्‍तिन-फुल्‍तिन बाढ्‌तिन,

धर्‌तिनाइ भरितिन र होलाइ आफ्‍ने अधिननाइ पार्‌तिन जाओ।

समुन्‍द्‌रकर माछलत,

आकासकराइ चरिलत र धर्‌तिनाइ हक्‍लाइ सेब्‍बाइ जिब-जन्‍तु उप्‍रान अधिकार गरो।”

२९ अनि परमेसोरिन बाज्‍ले,

“हेरो,

मुइ तोराल्‍काइ धर्‌तिनाइ सेब्‍बे थरिकर फल फल्‍नार र फल भित्‍र नइ बिउ हक्‍नार फलकर गाछलत दिलाछु।

ह्‌व तोराल्‍काइ खाइकर लागि दिलाछु।

३० तर बनकराइ पसुलत,

आकासनाइ उड्‍नाराइ चरिलत र धर्‌तिनाइ हक्‍लाइ सेब्‍बाइ जन्‍तुलत जुनसिन परान आछि,

होल्‍काइ खाइकर लागि मुइ हरियो घाँसपात दिलाछु।”

तब उन्‍खाए हकिहालल्‍ते।

३१ आफिन बानाइल सेब्‍बे थोक परमेसोरिन हेर्‌ले,

साँच्‍चि नइ ह्‌व एकदम मजार रल्‍ति।

साँझ परल्‍ते र ब्‍यान हकल्‍ते—छइटउ दिन।

a 

1:5 दिन -यहुदि चलननाइ मान्‍छेल्‍किन एक दिन बल्‍ल पइलो दिनकर घाम अस्‍ताइल देखि अर्‌को दिनकर घाम अस्‍तालसम्‍म लाइ मान्‍तेला।

२

१ इनिखइ आकास,

धर्‌ति र उछि हक्‍ल सेब्‍बे थोक बानाइसक्‍ले।

२ आफिन गर्‌ल काम छइटउ दिननाइ परमेसोरिन सिद्‌याइले,

र सातउ दिननाइ आफिन गर्‌ल सेब्‍बे कामबान परमेसोरिन बिस्‍राम लिले।

३ अनि परमेसोरिन सातउ दिनलाइ आसिस दिल्‍ते र ह्‌व दिनलाइ बिसेस दिन बाजिकइ छुट्‌टाइले,

किनारइभने आफिन सिरिस्‍टि गर्‌ल सेब्‍बे कामबान हेइ दिननाइ परमेसोरिन बिस्‍राम लिले।

अदनकर बगइचा

४ आकास र धर्‌तिकर सिरिस्‍टिकर इतिहास हेइ हो।

परमपर्‌भु परमेसोरिन आकास र धर्‌ति सिरिस्‍टि गर्‌ल दिन,

५ भुइनाइ एउटि पुनि बिरुवा बइरल्‍ति र कुनइ घाँसपात पुनि उम्‍रिल बइरल्‍ति किनारइभने ह्‌व बेलासम्‍म परमपर्‌भु परमेसोरिन भुइनाइ पानि पार्‌ल बइरइल र जमिन खनजोत गर्‌नार मानुस पुनि बइरइल।

६ तर धर्‌तिबान पानि उम्‍रिकइ आइकइ सेब्‍बे जमिन भिजाइतेल्‍ति।

७ तब परमपर्‌भु परमेसोरिन भुइकर माटिबान मानुस बानाइले र होक्‍र नाकनाइ जिबनकर सास फुक्‍दिल्‍ते र मानुस जिउँते परानि हक्‍ले।

८ अनि परमपर्‌भु परमेसोरिन पुर्‌बदिस अदननाइ एउटो बगइचा बानाइले र आफिन बानाइल मानुसलाइ उछि धरल्‍ते।

९ परमपर्‌भु परमेसोरिन उछिका हेर्‌तिन मजार र खाइकर लागि असल फल फल्‍नार सेब्‍बे थरिकर गाछ उम्‍राइले।

बगइचाकर माजनाइ जिबनकर गाछ अनि असल र खराब ग्‍यान दिनार गाछ पुनि लाइले।

१० बगइचा भिजाइकर लागि अदनबान एउटो लदि बुइतेल्‍ति र अदन कट्‍लपछि ह्‌व लदि छुट्‍टिकइ चारुटो हक्‍ल रल्‍ति।

११ पइलो लदिकर नाउँ पिसोन हो।

ह्‌य हबिला देसकर धेरइ जसो भागनाइ बुइछि र उछि सुन पाइछे।

१२ ह्‌व देसकर सुन निखुर हक्‍छइ।

उछिका खोटो र आनिक्‍सa पाइछे।

१३ दोस्‍रो लदिकर नाउँ गिहोन हो।

ह्‌य कुस देसकर धेरइ जसो भागनाइ बुइछि।

१४ तेस्‍रो लदिकर नाउँ टाइगिरिस हो।

ह्‌य अस्‍सुर देसकर पुर्‌बदिस बुइछि र चउथो लदिकर नाउँ युफ्‍रेटिस हो।

१५ परमपर्‌भु परमेसोरिन मानुसलाइ लाकाइकइ अदनकर बगइचानाइ धरल्‍ते,

उछिका होइनिन काम गर्‌दिक र हेरचाह गर्‌दिक।

१६ अनि परमपर्‌भु परमेसोरिन मानुसलाइ ह्‌य आग्‍या दितिन बलल्‍ते,

“बगइचानाइ हक्‍ल सेब्‍बे गाछकर फल तुइ ढुक्‍कसिन खाइ सक्‍छस,

१७ तर असल र खराब ग्‍यान दिनार गाछकर फल चाइ जुनखा,

किनारइभने जुन दिन तुइ ह्‌व खाइछस,

होइ दिन तुइ अबस्‍य मर्‌नार आछस।”

१८ फेरि परमपर्‌भु परमेसोरिन बाज्‍ले,

“मानुस एक्‍ले बसइ मजार बइने।

मुइ होक्‍र लागि एउटि स्‍वाइनारि सहयोगि बानाइदिनार आछु।”

१९ परमपर्‌भु परमेसोरिन सेब्‍बाइ बन-पसु र आकासकराइ चरिलत माटिबान बानाइले र होल्‍काइ केति-केति नाउँ धर्‌दिस्‍याक बाजिकइ होल्‍काइ मानुस हक्‍लनाइ आन्‍ल्‍याक।

मानुसिन होल्‍को जे-जे नाउँ धर्‌दिल्‍याक होइ नइ होल्‍को नाउँ हक्‍ल्‍याक।

२० इत्‍तिकइ मानुसिन सेब्‍बाइ पाल्‍नार पसु,

आकासकराइ चरि र सेब्‍बाइ बन-पसुल्‍को नाउँ धर्‌दिल्‍याक।

तर होलत मद्‌दे कोइ पुनि आदमकरb लागि स्‍वाइनाराइ र सहयोगि बइहक्‍ला।

२१ तब परमपर्‌भु परमेसोरिन आदमलाइ मस्‍त निन्‍द्‌रानाइ पारल्‍ते र निदाइल बेलानाइ आदमकर एउटो करङ झिकिकइ ह्‌व ठउँनाइ मासु भरिदिल्‍ते।

२२ अनि परमपर्‌भु परमेसोरिन ह्‌व करङबान एउटि बेटि बानाइले र आदम हक्‍लनाइ आन्‍ले।

२३ आदमिन बाज्‍ले,

“ह्‌य ता मोरे हाडकर हाड

र मोरे मासुकर मासु हो।

हेलाइ बेटि बाज्‍नारआछे।

किनारइभने होइ अडेबान निकाल्‍लि रइलि।”

२४ होइ हुदान मानुस आफ्‍ने आमेक-ब्‍वाकलाइ छाडिकइ आफ्‍ने बुएकसिन मिलिधर्‌छइ,

र होलत एउटे सरिर हक्‍छत।

२५ आदम र होक्‍रि बुएक लाङ्‍टे रइला तर बइलाजाइतेला।

a 

2:12 आनिक्‍स -ह्‌य एक पर्‌कारकर पोथर जिन्‍खाए हो।

b 

2:20 आदमकर -अर्‌थ मानुस हो। हिब्‍रु भासानाइ मान्‍छेकर लागि “आदम” बाज्‍नार सब्‍द पर्‌योग गर्‌ल आछि र ह्‌व “जमिन‌” सब्‍द जिन्‍खाए पुनि हो।

आग्‍या उलङ्‍घन

३

१ परमपर्‌भु परमेसोरिन बानाइल बन-पसुलत मद्‌दे सापा सेब्‍बाइ भन्‍दा धुर्‌त रइल।

सापान बेटिलाइ सोदल्ते,

“केति परमेसोरिन तोराल्‍काइ बगइचाकर कुनइ पुनि गाछकर फल जुनखाओ बल्‍लाछ?”

२ बेटिन सापालाइ बलल्‍ते,

“बगइचाकर गाछकर फल हाइ खाइ सक्‍छे,

३ तर परमेसोरिन बगइचाकर माजनाइ हक्‍ल गाछकर फलकर बारेनाइ बल्‍लाछ,

‘जुनखाओ र जुनछोओ,

यदि खाइलो भने तोरा मर्‌नार आछो।’”

४ सापान बेटिलाइ बलल्‍ते,

“अबस्‍य तोरा बइमरो।

५ किनारइभने परमेसोरलाइ था आछि कि जुन दिन तोरा ह्‌व फल खाइछो होइ दिन तोराल्‍को आँखि खुल्‍नार आछि,

अनि असल र खराब जान्‍नार परमेसोर जिन्‍खाए हक्‍नार आछो।”

६ जब ह्‌व बेटिन ह्‌व गाछकर फल हेर्‌तिन मजार र खाइकर लागि असल,

अनि बुद्‌दि पाइकर लागि खाइपर्‌नार रल्‍तिसइ बाजिकइ देख्‍लि।

अनि ह्‌व गाछकर फल टुनिकइ खाइलि र आफ्‍ने साएकलाइ पुनि दिल्‍ते,

र होइनिन पुनि खाइले।

७ ह्‌व फल खाइल पछि होल्‍को आँखि खुलल्‍ते,

र हाइ ता लाङ्‍टे पो रइलेसइ बाजिकइ था पाइला।

अनि होल्‍किन नेभाराकर पाता गासिकइ आफ्‍ने लागि लुगा बानाइला।

८ अनि बेलुका परमपर्‌भु परमेसोर बगइचानाइ डुल्‍तिन गर्‌तिन मानुस र होक्‍रि बुएकिन परमेसोरकर सोर सुन्ला र बगइचानाइ हक्‍ल गाछकर माजनाइ परमपर्‌भु परमेसोरबान नुक्‍ला।

९ तर परमपर्‌भु परमेसोरिन मानुसलाइ बालाल्‍ते,

“तुइ कछि आछस?”

१० मानुसिन बाज्‍ले,

“मुइनिन बगइचानाइ तोर सोर सुन्‍नाइ र मुइ डाराइनाइ,

किनारइभने मुइ लाङ्‍टे रइनाइ,

र नुक्‍नाइ।”

११ परमपर्‌भु परमेसोरिन सोदल्ते,

“तुइ लाङ्‍टे आछस बाजिकइ तुइलाइ कुनिन बल्‌-ल्‍यास?

जुन्‍टो गाछकर फल मुइ तुइलाइ जुनखा बलिकइ आग्‍या दिल रइनाइ केति तुइनिन ह्‌व फल खाइलइ?”

१२ मानुसिन बाज्‍ले,

“जुन्‍टि बेटि तुइनिन मुइ सँगिन हकइलाइ दिल रइलइ होइनिन मुइलाइ ह्‌व गाछकर फल दिलि र मुइ खाइनाइ।”

१३ परमपर्‌भु परमेसोरिन बेटिलाइ सोदल्ते,

“तुइनिन किनारइ इन्‍खा गर्‌लि?”

बेटिन बाज्‍लि,

“सापान मुइलाइ झुक्‍याइले,

र मुइनिन खाइनाइ।”

१४ तब परमपर्‌भु परमेसोरिन सापालाइ बलल्‍ते,

“तुइनिन इन्‍खा गर्‌ल हुदान,

सेब्‍बाइ पाल्‍नार पसु र बन-पसुलत मद्‌दे तुइ बढ्‌ता सरापित हक्‍नार आछस,

तुइ पेटकर बलिन घिस्‍रिकइ हिन्‍नार आछस र जिबनभरि तुइनिन माटि खाइनार आछस।

१५ मुइ तोर र बेटिकर माजनाइ,

तोर सन्‍तान र बेटिकर सन्‍तानकर माजनाइ दुस्‍मनि हाल्‍दिनार आछु,

बेटिकर सन्‍तानिन तोर कापाल कुच्‍चाइनार आछ र तुइ होक्‍र कुर्‌कुच्‍चा ठुङ्‍नार आछस।”

१६ परमेसोरिन बेटिलाइ बलल्‍ते,

“मुइ तोर सुत्‍केरि पिडा धेरइ बाढाइ दिनारआछु।

दुखसिन तुइ नानि पाइनारि आछस।

र पुनि तोर इछ्‌या आफ्‍ने साएरदिस हक्‍नार आछ्‍यास र होइनिन तुइलाइ अधिन गर्‌नारआछ।”

१७ ह्‌व पछि परमेसोरिन आदमलाइ बलल्‍ते,

“मुइनिन जुनखा बलिकइ आग्‍या दिल गाछकर फल तुइनिन आफ्‍ने बुएरकर कुरो सुनिकइ खाइल हुदान भुइ तोर कारनिन सरापित हक्‍लाछि र तुइनिन जिबनभरि दुख गरिकइ होक्‍र उब्‍जनि खाइनार आछस।

१८ भुइनिन तोर लागि काँटो र काम बइलाग्‍नार झार उम्‍राइनार आछ र तुइ खेतकर साग-पात खाइनार आछस।

१९ तुइ माटिनाइ नफर्‌कुन्‍जेलसम्‍म आफ्‍ने पसिनाकर कमाइ खाइनार आछस।

किनारइभने तुइ माटिबान बन्‍ल रइलइ,

तुइ माटि नइ हो र माटिनाइ नइ फर्‌किकइ जाइनार आछस।”

२० आदमिन आफ्‍ने बुएककर नाम हब्‍बाa धर्‌दिल्‍ते किनारइभने सेब्‍बाइ मानुस जातिल्‍को आमेक होइ नइ हो।

२१ अनि परमपर्‌भु परमेसोरिन आदम र होक्‍रि बुएककर लागि छालाकर लुगा बानाइकइ होल्‍काइ लाइदिल्‍याक।

आदम र हब्‍बालाइ बगइचाबान निकाल्‍ल

२२ तब परमपर्‌भु परमेसोरिन बाज्‍ले,

“मानुसb हाइ जिन्‍खाए असल र खराबकर ग्‍यान पाइलाछ।

अब होइनिन जिबनकर गाछकर फल टुनिकइ खाइ जुनपाइदिक,

नत्‍र भने ह्‌व सदइकर लागि जिउँते हक्‍नार आछ।”

२३ होइ हुदान परमपर्‌भु परमेसोरिन,

मानुस जुन्‍टो माटिबान बन्‍ल रइल होइ माटिनाइ खेतिकिसानि गरइलाइ अदनकर बगइचाबान निकालिदिल्‍ते।

२४ अनि परमपर्‌भु परमेसोरिन होल्‍काइ निकाल्‍ल पछि जिबनकर गाछकर सुरछ्‍या देइलाइ बगइचाकर पुर्‌बपटि करुबलत र चारेपटि घुमिधर्‌नार ज्‍वालामय तरवार धरिदिल्‍ते।

a 

3:20 हब्‍बा -हिब्‍रु भासानाइ हेक्‍र अर्‌थ जिबन देइ हक्‍छि

b 

3:22 मानुस -हिब्‍रु भासानाइ अडे अथवा बेटिलाइ एउटे सब्‍दन चिन्‍छे।

कयिन र हाबिल

४

१ आदम आफ्‍ने बुएकसिन सुत्‍ले र होक्‍रि बुएक पाइनारि हक्‍लि।

होइनिन एउटो बेटाक पाइलि र बाज्‍लि,

“परमपर्‌भुकर सायतान मुइनिन एउटो बेटाक पाइलाछु।”

होइनिन होक्‍र नाम कयिन धर्‌लि।

२ फेरि होइनिन कयिनकर भाएक हाबिललाइ पाइलि।

हाबिल भेडि गोठ्‌ला हक्‍ले र कयिन चाइ भुइनाइ खेति गर्‌नार किसान हक्‍ले।

३ केइ समय पछि कयिनिन आफ्‍ने खेतिबान उब्‍जनि हक्‍ल केइ भाग परमपर्‌भुलाइ चाराइले।

४ र हाबिलिन पुनि आफ्‍ने भेडिकर बाथानबान ब्‍याइल पइलो पाठा आन्‍ले र होलाइ मारिकइ बोसे भाग भेटि चाराइले।

परमपर्‌भुन हाबिल र होक्‍र भेटिलाइ सुइकार गर्‌ले,

५ तर कयिन र होक्‍र भेटिलाइ सुइकार बइगर्‌ले।

होइ हुदान कयिन एकदम रिसाइले र होक्‍र अनुहार आँधारि हकल्‍ते।

६ तब परमपर्‌भुन कयिनलाइ बलल्‍ते,

“तुइ किनारइ रिसाइछस?

तोर अनुहार किनारइ आँधारि आछि?

७ यदि तुइनिन जे ठिक आछि ह्‌व गर्‌लइ भने तुइ सुइकार योग्‍य बइहकस र?

तर तुइनिन ठिक काम बइगर्‌लइ भने ता पाप तोर ढोकानाइ ढुकि धर्‌लाछि।

पापिन तुइलाइ अधिन गरइ हेर्‌छइ तर तुइनिन होलाइ अधिन गरइ नइ पर्‌स्‍यास।”

८ कयिनिन आफ्‍ने भाएक हाबिललाइ बलल्‍ते,

“आबे,

हाइ बाइर खेतनाइ जाउ।”

होलत खेतनाइ पुग्‍लपछि कयिनिन आफ्‍ने भाएक हाबिललाइ आक्‍रमन गरिकइ मारल्‍ते।

९ परमपर्‌भुन कयिनलाइ सोदल्ते,

“तोर भाएर हाबिल कछि आछ?”

होइनिन बाज्‍ले,

“मुइलाइ था बइने।

केति मुइ होक्‍र गोठ्‌ला हो र?”

१० परमपर्‌भुन बाज्‍ले,

“ह्‌य तुइनिन केति गर्‌लइ?

तोर भाएरकर रकतिन भुइबान मुइलाइ चिच्‍याइ धर्‌लाछ।

११ अब तुइ उप्‍रान सराप पर्‌लाछि र तुइनिन भुइनाइ खेति गरइ बइपास।

तोर भाएरकर रकतिन जमिन भिज्‍लाछि।

तुइनिन भाएरलाइ मार्‌तिन जमिनिन आफ्‍ने मुख खोलिकइ रकत पिले।

१२ तुइनिन भुइनाइ खेति गर्‌तिन पुनि होइनिन तुइलाइ उब्‍जनि दिनारबइने।

तुइ धर्‌तिनाइ एक बिना कामकर डुलुवा हक्‍नारआछस।‌”

१३ कयिनिन परमपर्‌भुलाइ बलल्‍ते,

“मुइनिन सइ नइ बइसक्‍नार मुइलाइ कडा दन्‍ड हक्‍लो।

१४ आज तुइनिन मुइलाइ ह्‌य जमिनबान निकाल्तिन आछस,

र तोर उपस्‍थितिबान मुइ नुकइ पर्‌नारआछ।

मुइ धर्‌तिनाइ बिना कामकर डुलुवा हक्‍नारआछु,

र मुइलाइ भेट्‌टाइनाराइ जुनिन पुनि मुइलाइ मार्‌नार आछत।”

१५ तर परमपर्‌भुन होलाइ बलल्‍ते,

“उन्‍खा बया,

जुनिन तुइलाइ मार्‌छइ होइसिन सात गुना बदला लिनारआछ।”

अनि कयिनलाइ भेट्‌टाइनाराइ कुनुल्‍किन जुनमार्‌दिखन बाजिकइ परमपर्‌भुन ह्‌व उप्‍रान एउटो चिन्‍न लाइदिल्‍ते।

१६ तब कयिन परमपर्‌भुकर उपस्‍थितिबान निस्‍किकइ अदनकर पुर्‌बदिसउने हक्‍ल नोदa बल्‍ल ठउँनाइ बसइ लाग्‍ले।

उत्‍पति ४:१७ देखि ५:३२ सम्‍म,

आदम र हब्‍बाबान आइलाइ सन्‍तानको सुचि लेख्‍ल पाइछे।

a 

4:16 नोद -हेक्‍र अर्‌थ “घुमन्‍ते” हो।

५

मान्‍छेल्‍को दुस्‍टता

६

१ जब मान्‍छेल्‍को सङ्‌ख्‍या धर्‌तिनाइ बाढ्‌तिन जाइला र होल्‍को बेटेकलत जन्‍मिला,

२ परमेसोरकराइ बेटाककिन मानुसकराइ बेटेककाइ माहालि देख्‍ला र आफिल्‍किन मन पराइलाल्‍काइ आनिकइ बुएक बानाइला।

३ अनि परमपर्‌भुन बाज्‍ले,

“मोर आत्‍मान मान्‍छेल्‍कोसिन धेरइ बर्‌ससम्‍म सङ्‌घर्‌स गर्‌नार बइने,

किनारइभने ह्‌व मरिजाइनार सरिर हो।

अबसिन होल्‍को आयु एक सय बिस बर्‌सकर हक्‍नार आछि।”

४ ह्‌व बेला र ह्‌व पछि पुनि धर्‌तिनाइ नेफिलिमलत रइला।

परमेसोरकर बेटाकलत मानुसकराइ बेटेककर उछि जाइला र सन्‍तानलत जन्‍मिला।

होलतनइ पइलाकराइ सुरबिर र नाउँ चल्‍लाइ मानुसलत रइला।

५ जब परमपर्‌भुन धर्‌तिकराइ मान्‍छेलत एकदम दुस्‍ट हक्‍लाइ र होल्‍को हिर्‌दयकर सेब्‍बे सोचबिचार पुनि सदइ खराब मात्‍र हक्‍ल देख्‍ले।

६ अनि धर्‌तिनाइ मानुस बानाइलनाइ परमपर्‌भु पछुताइले र मननाइ एकदम दुखित हक्‍ले।

७ होइहुदान परमपर्‌भुन बाज्‍ले,

“ह्‌य बानाइलनाइ मुइलाइ पछुतो लाग्‍लाछ,

होइहुदान मुइनिन सिरिस्‍टि गर्‌ल मान्‍छेल्‍काइ,

पसुल्‍काइ,

चरिल्‍काइ र घिस्‍रिनाराइ जन्‍तुल्‍काइ मुइ धर्‌तिबान निमिट्‌यान पार्‌दिनार आछु।”

८ तर परमपर्‌भु नोआसिन खुसि रइल।

नोआ

९ नोआकर इतिहास हेइ हो।

ह्‌व बेलानाइ नोआ मात्‍र धर्‌माति र निर्‌दोस मानुस रइल।

नोआ परमेसोरकर साथनाइ हिन्‍नार गर्‌तेल।

१० नोआकर तिनटाइ बेटाकलत हक्‍ला सेम,

हाम र येपेत।

११ परमेसोरकर नजरनाइ धर्‌ति भरस्‍ट हक्‍ल र उपद्‍रन भरिल रल्‍ति।

१२ परमेसोरिन धर्‌तिनाइ हेर्‌ले र भरस्‍ट हक्‍ल देख्‍ले,

किनारइभने धर्‌तिकराइ सेब्‍बाइ मान्‍छेल्‍को चालचलन भरस्‍ट हकिसक्‍ल रल्‍ति।

१३ परमेसोरिन नोआलाइ बलल्‍ते,

“मुइ सेब्‍बाइ मान्‍छेल्‍काइ सिध्‍याइनार पक्‍का गर्‌लाछु,

किनारइभने होल्‍किन गर्‌तिन धर्‌तिनाइ उपद्‍रन भरिलाछि होइ हुदान मुइ होल्‍काइ धर्‌तिसुदान नस्‍ट गर्‌नार आछु।

१४ तुइनिन गोपेर काठकर एउटो पानि जहाज बानाउ।

होइनाइ कोठा-कोठा बानाइकइ भित्‍र-बाइर अल्‍कत्‍रान लिपइ।

१५ तुइनिन ह्‌व एक सय चालिस मिटर लामो,

तेइस मिटर चउडाइ र चउध मिटर ढाङ्‌गो बानाइ।

१६ जहाजनाइ उज्‍यालो आइदिक बाजिकइ छाना हेठ्‍ठान एक हात छाडिकइ तुरइ।

ह्‌व तिन ताला बानाइ र एकपटि दइलो धरइ।

१७ मुइ आकास हेठ्‌ठान जिबनकर सास हक्‍लाइ सेब्‍बाइ परानिकाइ नस्‍ट पारइलाइ धर्‌तिनाइ जलपरलय आन्‍नारआछु।

र धर्‌तिनाइ हक्‍लाइ सेब्‍बाइ परानिलत मर्‌नार आछत।

१८ तर मुइ तुइसिन बाचा गर्‌नार आछु।

तुइ आफ्‍ने बुएर र बेटार-बुहारेरकाइ सँगिन लिकइ जहाजनाइ पसइ।

१९ सेब्‍बाइ जिउँते परानिलत मद्‌दे हरेक जातकराइ भाले र पोथि गरिकइ एक-एक जोडि जहाजनाइ लाकाउ र होलत पुनि तुइसिन बाँच्‍दिखन।

२० चरिलत मद्‌दे हरेक थरिकराइ,

पसुलत मद्‌दे हरेक थरिकराइ र घिस्‍रिकइ हिन्‍नाराइ मद्‌दे हरेक थरिकराइ एक-एक जोडि—होलत बाँचइकर लागि तुइ हक्‍लनाइ आइनाराइ आछत।

२१ सेब्‍बे थरिकर खाइनार कुरो तुइनिन आफ्‍ने साथनाइ जम्‍मा गरिकइ धरइ।

ह्‌व तोर र होल्‍को लागि खाइलाइ हक्‍नार आछि।”

२२ परमेसोरिन आग्‍या गर्‌ल अन्‍सार नोआन सेब्‍बे गर्‌ले।

७

जलपरलय

११ नोआ छ सय बर्‌सकर हक्‍तिन दोस्‍रो महिनाकर सत्‍रउ दिननाइ धर्‌तिकर गइराइबान बुङ्‌डो-बुङ्‌डो पानिकर मुललत फुटल्‍ते,

आकासकर ढोकालत खुलिकइ,

१२ चालिस दिन चालिस रातसम्‍म धर्‌तिनाइ पानि परिधरल्‍ते।

१३ ठिक होइ दिन नोआ,

होक्‍र बेटाकलत सेम,

हाम र येपेत,

होक्‍रि बुएक र होक्‍रि तिनटि बुहारेकलत जहाजभित्‍र पस्‍ला।

१४ होल्‍कोसिन सेब्‍बे थरिकराइ बन-पसुलत,

पाल्‍नाराइ पसुलत,

भुइनाइ घिस्‍रिकइ हिन्‍नाराइ परानिलत र सेब्‍बे थरिकराइ चरिलत पुनि पस्‍ला।

१५ जिबनकर सास हक्‍लाइ सेब्‍बे परानिकर जोडि-जोडि गरिकइ नोआकर जहाजनाइ आइला।

१६ परमेसोरिन आग्‍या गर्‌ल अन्‍सार सेब्‍बे थरिकराइ भाले र पोथि गरिकइ नोआकर जहाजनाइ आइला।

ह्‌व पछि परमपर्‌भुन जहाजकर दइलो थुन्‍दिल्‍ते।

१७ धर्‌तिनाइ चालिस दिनसम्‍म जलपरलय हकिधरल्‍ते।

पानि बाडिकइ जहाजलाइ उचालइ लागल्‍ते र ह्‌व धर्‌तिबान उत्‍रइ लागल्‍ते।

१८ पानि झन धेरइ परिधरल्‍ते र धर्‌तिनाइ भरितिन आल्‍ते।

अनि जहाज पानि उप्‍रान बुइ लागल्‍ते।

१९ धर्‌तिनाइ पानि ब्‍यासिकिन परिधरल्‍ते र ढाङ्‍गो-ढाङ्‍गो डाँरालत सेब्‍बे पानिन डुबाल्‍ते।

२० अजइ पानि धेरइ बाढ्‌तिन जाल्‍ते र डाँराकाइ सात मिटरसम्‍म डुबाल्‍ते।

२१ धर्‌तिनाइ हक्‍लाइ सेब्‍बे जिउँते परानिलत—चरिलत,

पाल्‍नाराइ पसुलत,

बन पसुलत,

भुइनाइ घिस्‍रिनाराइ सेब्‍बाइ परानिलत र सेब्‍बाइ मान्‍छेलत मर्‌ला।

२२ सुख्‍खा भुइनाइ सास हक्‍लाइ सेब्‍बाइ परानिलत मर्‌ला।

२३ धर्‌तिनाइ हक्‍लाइ सेब्‍बे जिउँते परानिलत— मान्‍छेलत,

पसुलत,

चरिलत र घिस्‍रिनाराइ जन्‍तुलत सेब्‍बाल्‍काइ परमेसोरिन नस्‍ट पार्‌ल्‍याक।

नोआ र नोआसिन जहाज भित्‍र हक्‍लाइ मात्‍र बाँच्‍ला।

२४ अनि धर्‌तिनाइ एक सय पचास दिनसम्‍म पानि बइघटल्‍ते।

जलपरलयकर अन्‍त

८

१ तर परमेसोरिन नोआ र ह्‌वसिन जहाजनाइ हक्‍लाइ सेब्‍बाइ बन पसुलत र पाल्‍नाराइ पसुकाइ सम्‍जिले।

अनि परमेसोरिन बातास चालाइ दिल्‍ते र पानि घटइ थालल्‍ते।

२ धर्‌तिनाइ पानिकर मुललत बन्‍द हकल्‍ते र आकासकर पानि आइनार ढोका बन्‍द हकल्‍ते र पानि रल्‍ते।

३ अनि धर्‌तिनाइ पानि लगातार घट्‌तिन जाल्‍ते।

एक सय पचास दिनपछि पुनि पानि घट्‌तिन जाल्‍ते।

४ सातउ महिनाकर सत्‍रउ दिननाइ जहाज आरारातकर डाँरानाइ अडल्‍ते।

५ पानि अजइ घट्‌तिन जाल्‍ते र दसउ महिनाकर पइलो दिननाइ डाँराकर टाकुरालत देखा परल्‍ते।

६ चालिस दिन पछाडि नोआन जहाजकर झ्‍याल उघारिकइ एउटो कावालाइ उडाइदिल्‍ते।

७ अनि धर्‌तिकर पानि नसुकुन्‍जेल ह्‌व कावा चारेपटि उडिधर्‌ले।

८ फेरि नोआन जमिननाइ पानि सुकल्‍ते कि बाजिकइ एउटो ढुकुरलाइ पुनि उडाइदिल्‍ते।

९ ह्‌व ढुकुरिन कत्‍थु पुनि बस्‍नार ठउँ नपाइकइ ह्‌व जहाजनाइ नइ फर्‌किकइ आइले।

किनारइभने धर्‌तिलाइ अजइ पुनि पानिन ढाकिधर्‌ल रल्‍ति।

तब नोआन आफ्‍ने हात पसारिकइ ढुकुरलाइ थाप्‍ले र जहाज भित्‍र धरल्‍ते।

१० सात दिन अस्‍याइकइ नोआन फेरि ह्‌व ढुकुरलाइ जहाजबान उडाइदिल्‍ते।

११ ह्‌व ढुकुर बेरा नोआ हक्‍लनाइ फर्‌किकइ आइले।

होइनिन भखरइ टुन्‍ल जइतुनकर एउटो पाता चुच्‍चोनाइ चेपिकइ आन्‍ले।

तब नोआन जमिननाइ पानि घटल्‍तिसइ बाजिकइ था पाइले

१२ अर्‌को सात दिन अस्‍याइकइ नोआन फेरि ह्‌व ढुकुरलाइ उडाइदिल्‍ते,

तर ह्‌य चोटि नोआ हक्‍लनाइ फर्‌किकइ बइआइले।

१३ नोआ छ सय एक बर्‌सकर हक्‍तिन पइलो महिनाकर पइलो दिन धर्‌तिनाइ पानि सुकल्‍ते र नोआन जहाजकर छाना उघारिकइ चारेपटि हेर्‌ले,

जमिन सुख्‍खा हक्‍तिन रल्‍ति।

१४ दोस्‍रो महिनाकर सत्‍ताइसउ दिननाइ जमिन पुरइ सुख्‍खा हकल्‍ते।

१५ तब परमेसोरिन नोआलाइ बलल्‍ते,

१६ “तुइ आफ्‍ने बुएर र बेटार-बुहारेरकाइ लिकइ बाइर निस्‍कि।

१७ तुइसगिन हक्‍लाइ सेब्‍बाइ पसुकाइ,

चरिल्‍काइ र घिस्‍रिनाराइ जन्‍तुल्‍काइ बाइर निकाल,

र होलत परसस्‍त बाड्‌दिखन र धर्‌तिनाइ फिजितिन जाइदिखन।”

१८ अनि नोआ,

नोआकरि बुएक र बेटाक-बुहारेकलत जहाजबान बाइर निस्‍किला।

१९ सेब्‍बाइ पसुलत,

चरिलत,

घिस्‍रिनाराइ जन्‍तुलत र धर्‌तिनाइ हिन्‍डुल गर्‌नाराइ सेब्‍बाइ जिब जन्‍तुलत पुनि आ-आफ्‍ने जात अन्‍सार जहाजबान बाइर निस्‍किला।

नोआकर होमबलि

२० अनि नोआन परमपर्‌भुकर लागि एउटो थान बानाइले र हरेक सुद्‌द पसुलत र सुद्‌द चरिलत मद्‌देबान केइ लिकइ थाननाइ होमबलि चाराइले।

२१ होमबलिकर स्‍वात बास्‍ना लिल पछि परमपर्‌भुन आफ्‍ने मननाइ बाज्‍ले,

“अब मुइ फेरि कइले पुनि मान्‍छेल्‍किन गर्‌ल कामकर कारनिन धर्‌तिलाइ सराप दिनार बइने।

किनारइभने मान्‍छेल्‍को हिर्‌दयकर सोचबिचार स्‍याउनाइसिन नइ खराब हक्‍छि।

फेरि कइले पुनि अखन गर्‌ल ठि सेब्‍बाइ जिउँते परानिकाइ र मान्‍छेल्‍काइ मुइ नस्‍ट पार्‌नार बइने।

२२ धर्‌ति हकुन्‍जेल बिउ छर्‌नार र बालि काट्‍नार समय,

तातो र चिसो,

गर्‌मि र जाडो,

दिन र रातकर अन्‍त हक्‍नार बइने।”

नोआसिन गर्‌ल परमेसोरकर बाचा

९

१ ह्‌व पछि परमेसोरिन नोआ र होक्‍र बेटाककाइ आसिर्‌बाद दितिन बल्‌-ल्‍याक,

“फल्‍तिन-फुल्‍तिन,

बाढ्‌तिन र धर्‌तिनाइ भरितिन जाओ।

२ धर्‌तिनाइ हक्‍लाइ सेब्‍बाइ पसुल्‍किन,

चरिल्किन,

भुइनाइ घिस्‍रिकइ हिन्‍नाराइ परानिल्‍किन र मान्‍छेल्‍किन तोराल्‍को डर मान्‍नाराइ आछत र होलत तोराल्‍को अधिननाइ हक्‍नार आछत।

३ तोराल्‍किन ह्‌व सेब्‍बाल्‍काइ खाइ सक्‍छो।

जिनिखइ हरियो साग-पात खाइ सक्‍छो उन्‍खाए मुइ तोराल्‍काइ ह्‌व सेब्‍बे खाइकर लागि दिलाछु।

४ आलो रकत हक्‍ल मासु चाइ तोराल्‍किन जुनखाओ किनारइभने रकतनाइ जिबन हक्‍छि।

५ कसइकिन मान्‍छेल्‍को परान लिछइ भने मुइ होइसिन एक-एक लेखा लिनार आछु।

कुनइ पसुल्‍किन मान्‍छेल्‍को परान लिलो भने होक्‍र पुनि परान लिनार आछ।

६ जुनिन मानुसकर परान लिछइ,

होक्‍र परान पुनि लिनार आछ,

किनारइभने मानुस परमेसोरकर स्‍वरुपनाइ बन्‍लाछ।

७ “तोराचाइ फल्‍तिन-फुल्‍तिन जाओ।

धर्‌तिनाइ धेरइ सन्‍तान जन्‍माइ र होल्‍को सङ्‌ख्‍या बाढ्‌तिन जाइदिखन।”

८ परमेसोरिन नोआ र होक्‍र बेटाककाइ बल्‌-ल्‍याक,

९ “सुनो,

मुइ तोरा र तोराल्‍को आइनार सन्‍तानकोसिन,

१० र जहाजबान निस्‍किकइ आइलाइ सेब्‍बाइ जिउँते परानिलत— चरिलत,

बन-पसुलत,

घरनाइ पाल्‍नार पसुलत र तुइसिन हक्‍लाइ धर्‌तिकराइ सेब्‍बाइ जिब-जन्‍तुकोसिन मुइ बाचा गर्‌नार आछु।

११ मुइ तोराल्‍कोसिन ह्‌य बाचा गर्‌छु,

‘फेरि कइले पुनि सेब्‍बाइ जिउँते परानिकाइ र मान्‍छेल्‍काइ जलपरलयबान नास गर्‌नार बइने,

र धर्‌तिलाइ नस्‍ट गरइलाइ फेरि कइले जलपरलय पाठाइनार बइने।’

१२ मुइ तोराल्‍कोसिन र सेब्‍बाइ जिउँते परानिकोसिन सदइकर लागि गर्‌ल बाचाकर चिन्‍न चाइ हेइ हक्‍छि।

१३ मुइ बादलनाइ मोर इन्‍रेनि धर्‌नार आछु,

ह्‌व मोर र धर्‌तिकर माजनाइ एउटो बाचाकर चिनो हक्‍नार आछि।

१४ जइले-जइले मुइ आकासनाइ बादल फिजाइछु र बादलनाइ इन्‍रेनि देखा पर्‌छि,

१५ तब मुइ तोराल्‍कोसिन र हरेक जिउँते परानिकोसिन गर्‌ल मोर बाचा याद गर्‌नार आछु।

मुइ फेरि कइले पुनि जिउँते परानिकाइ र मान्‍छेल्‍काइ जलपरलयबान नस्‍ट गर्‌नार बइने।

१६ जुन बेला बादलनाइ इन्‍रेनि देखा पर्‌छि,

मुइ ह्‌व देखिकइ धर्‌तिकराइ सेब्‍बाइ जिउँते परानिकोसिन सदइकर लागि गर्‌ल बाचालाइ याद गर्‌नार आछु।

१७ मुइनिन सेब्‍बाइ जिउँते परानिकोसिन गर्‌ल बाचाकर चिन्‍न हेइ हो।”

उत्‍पति ९:१८ देखि १०:३२ सम्‍म,

नोआ र होक्‍र परिवारबान आइलाइ सन्‍तानको सुचि लेख्‍ल पाइछे।

१०

बाबेलकर धरहरा

११

१ ह्‌व बेला धर्‌तिनाइ सेब्‍बाइ मान्‍छेल्‍को एउटे भासा र एउटे खालकर सब्‍दलत रल्‍ति।

२ मान्‍छेलत पुर्‌बदिसउने सर्‌तिन जाइतिन सिनारकर एउटो सम्‍म ठउँनाइ पुग्‍ला र उछि बसइ लाग्‍ला।

३ होल्‍किन आपसनाइ बाज्‍ला,

“आओ,

हाइ इँटा बानाउ र पाकाइकइ सारो पारु।”

होल्‍किन पाथरकर सट्‌टा इँटा र माटिकर सट्‌टा अल्‍कत्‍रा परयोग गर्‌ला।

४ होल्‍किन बाज्‍ला,

“आओ,

अब हाइ आफ्‍ने लागि एउटो सहर र आकास छुइनार एउटो धरहरा बानाउ,

अनि आफ्‍ने नाउँ धरु नत्‍रभने हाइ धर्‌तिभरि छरपस्‍ट हकिकइ बसइ पर्‌नारआछ।”

५ मान्‍छेल्‍को सन्‍तानकिन बानाइधर्‌ल सहर र धरहरा हेरइलाइ परमपर्‌भु हेठ्‍ठ आइले,

६ र बाज्‍ले,

“यदि एउटे भासा बोल्‍नाराइ एउटे जाति हक्‍ल ठउँनाइ अखन हेल्‍किन ह्‌य गर्‌ला भने,

अब हेल्‍किन गर्‌ल योजना सेब्‍बे कुरो गरइ सक्‍नारआछत।

७ आओ,

हाइ हेठ्‌ठ जाइकइ होल्‍को भासा खलबल पार्‌दिउ,

र होल्‍किन एक-अर्‌कोकर बोलि जुनबुज्‍दिखन।”

८ तब परमपर्‌भुन होल्‍काइ उछ्‌यान सारा धर्‌तिभरि छरपस्‍ट पार्‌दिल्‍याक,

र होल्‍किन ह्‌व सहर बानाइ छाड्‌ला।

९ होइ हुदान ह्‌व सहरकर नाउँ बाबेलa धर्‌ला,

किनारइभने परमपर्‌भुन उछि नइ सेब्‍बाइ मान्‍छेल्‍को भासा खलबल पार्‌दिल रइल र उछ्‌यान परमपर्‌भुन होल्‍काइ सारा धर्‌तिभरि छरपस्‍ट पार्‌ल्‍याक।

तेरहकर सन्‍तानलत

२७ तेरहकर इतिहास हेइ हो।

अब्‍राम,

नाहोर र हारानकर ब्‍वाक तेरह हक्‍ले।

अनि हारान लोतकर ब्‍वाक हक्‍ले।

२८ हारान आफ्‍ने ब्‍वाक तेरह हक्‍तिन नइ आफि जन्‍मिल देस कल्‍दिको सहर उरनाइ मर्‌ले।

२९ अब्‍राम र नाहोरिन ब्‍याहा गरिकइ बुएकलत आन्‍ला।

अब्‍रामकरि बुएककर नाउँ साराइ र नाहोरकरि बुएककर नाउँ मिल्‍का रल्‍ति।

मिल्‍का र इस्‍काकर ब्‍वाक हारान रइल।

३० साराइ बाँझि रइलि,

र होक्‍र कोइ बेटाक-बेटेक बइरइला।

३१ तेरहन आफ्‍ने बेटाक-बुहारेक अब्‍राम र साराइ र हारानकर बेटाक आफ्‍ने नातेक लोतलाइ पुनि सँगिन लिकइ कल्‍दिको सहर उरबाटेन कनान देसनाइ जाइलाइ उछ्‍यान हिन्‍ला।

तर होलत हाराननाइ पुग्‍ल पछि उछि नइ बसइ लाग्‍ला।

३२ तेरहकर उमेर दुइ सय पाँच बर्‌स पुग्‍लपछि ह्‌व हाराननाइ मर्‌ले।

a 

11:9 बाबेल -हेलाइ बेबिलोन पुनि बाज्‍छत हिब्‍रु भासानाइ बेबिलोनकर अर्‌थ “भर्‌म” हक्‍छि।

कनानदिस अब्‍रामकर यात्‍रा

१२

१ परमपर्‌भुन अब्‍रामलाइ बलल्‍ते,

“तोर आफ्‍ने देस,

नातेदार,

र आफ्‍ने ब्‍वारकर घर छाडिकइ मुइ जुन्‍टो देस तुइलाइ देखाइछु उछि जा।

२ मुइ तुइबान एउटो बड्‌खो जाति खडा गर्‌नार आछु,

र तुइलाइ आसिस दिनार आछु।

मुइ तोर नाउँ पर्‌सिद्‍द गराइनार आछु,

र तुइ आसिसकर मुल हक्‍नार आछस।

३ तुइलाइ आसिस दिनारकाइ मुइ आसिस दिनार आछु,

र तुइलाइ सराप दिनारकाइ सराप दिनार आछु,

तुइबान नइ धर्‌तिकराइ सेब्‍बाइ जातिकिन आसिस पाइनाराइ आछत।”

४ परमपर्‌भुन बल्‍ल अन्‍सार अब्‍राम उछ्‌यान हिनिहाल्‍ले र लोत पुनि अब्‍रामसिन हिन्‍ले।

हारानबान निस्‍किकइ हिन्‍तिन अब्‍राम पचहत्‍तर बर्‌सकर रइल।

५ अब्‍रामिन आफ्‍ने बुएक साराइ,

भाएककर बेटाक लोत र आफिन हाराननाइ कामाइल सेब्‍बे धन-सम्‍पति र नोकरकाइ लिकइ कनान देस जाइलाइ उछ्‌यान निस्‍किले।

होलत कनाननाइ पुग्‍ला।

६ अब्‍राम कनान देसकर सकेमकर मोरेनाइ हक्‍ल बड्‌खो फलाटकर गाछ हक्‍ल ठउँसम्‍म पुग्‍ले।

ह्‌व बेला उछिका कनानिलत बस्‍तेला।

७ परमपर्‌भु अब्‍रामकर अगि देखा परिकइ अब्‍रामलाइ बलल्‍ते,

“मुइ तोर सन्‍तानकाइ ह्‌य देस दिनार आछु।”

होइहुदान अब्‍रामिन आफ्‍ने अगि देखापर्‌ल परमपर्‌भुकर लागि उछिका एउटो थान बानाइले।

८ उछ्‌यान अब्‍राम फेरि बेथेलकर पुर्‌बदिस हक्‍ल डाँरानाइ सर्‌ले र बेथेललाइ पसिउ र एइ सहरलाइ पुर्‌बदिस पारिकइ आफ्‍ने पाल टाङ्‌ले।

अब्‍रामिन परमपर्‌भुकर लागि थान बानाइले र परमपर्‌भुकर नाउँकर पुकारा गर्‌ले।

९ ह्‌व पछि अब्‍राम बसाइ सर्‌तिन कनानकर दछिननाइ हक्‍ल नेगेबनाइ जाइले।

उत्‍पति १२:१० देखि १४:२४ सम्‍म हेर्‌तिन,

अब्‍राहाम अर्‌थात होक्‍र परिवार मिस्‍र जाइकइ फेरि कनाननाइ नइ फर्‌किकइ आइल कुरो पाइछे।

१३

१४

परमेसोरिन अब्‍रामसिन गर्‌ल बाचा

१५

१ केइ समय पछि अब्‍रामिन एउटो दर्‌सन देख्‍ले र परमपर्‌भुन बलल्‍ते,

“अब्‍राम,

तुइ जुन डाराउ,

तोर रछेक मुइ नइ हो,

र तुइलाइ बड्‌खो इनाम दिनार आछु।”

२ तर अब्‍रामिन बाज्‍ले,

“हे परमपर्‌भु परमेसोर,

तुइनिन मुइलाइ केति दिछस र?

किनारइभने मोर बेटाक-बेटेक नइ बइनेत,

मोर धन-सम्‍पतिकर हकवाला दमस्‍कसकर एलिएजर हक्‍नार आछ।

३ तुइनिन मुइलाइ सन्‍तान बइदिलइ,

र मोर घरकर नोकर नइ मोर धन-सम्‍पतिकर हकवाला हक्‍नार आछ।”

४ परमपर्‌भुन अब्‍रामलाइ फेरि बलल्‍ते,

“ह्‌य नोकर तोर धन-सम्‍पतिकर हकवाला हक्‍नार बइने,

तोर आफ्‍ने बेटार नइ हकवाला हक्‍नार आछ।”

५ परमपर्‌भुन अब्‍रामलाइ बाइर लाकाइकइ बलल्‍ते,

“आकासनाइ हेर तारा गनइ सक्‍छस कि बइसकस,

गनि हेर?

तोर सन्‍तालत पुनि उन्‍खाए हक्‍नाराइ आछत।”

६ अनि अब्‍रामिन परमपर्‌भुन बल्‍ल कुरोनाइ बिस्‍वास गर्‌ले,

होइहुदान परमपर्‌भुन अब्‍रामलाइ धर्‌मि ठहराल्‍ते।

उत्‍पति १५:७ देखि १७:१४ सम्‍म,

ह्‌य बाताइछइ कि परमेसोरिन अब्‍रामलाइ धेरइ सन्‍तान दिनार बाचा गर्‌ल पछि,

परमेसोरिन अब्‍रामकर सन्‍तानकिन पर्‌तिग्‍या गर्‌ल कनानकर जमिन पाइनाराइ आछत बाज्‍ल कुरो बाताइल पाइछे।

अब्‍रामकरि बुएक बुर्‌रि हकिसक्‍लि हुदान,

परमेसोरिन आफ्‍ने बाचा पुरा गर्‌नार समयसम्‍म होल्‍किन अस्‍याइ बइसक्‍ला।

होल्‍किन साराकरि नोकर्‌नि हागारलाइ नइ अर्‌कि बुएककर रुपनाइ धर्‌नार चाजोबाजो मिलाइला।

होइहुदान हागार पाइनारि हक्‍लि र होइनिन अब्‍रामकर लागि पइलो बेटाक इस्‍माएललाइ जन्‍माइलि।

हेक्‍र चउध बर्‌सपछि १७ अद्‌यायकर सुरुनाइ परमेसोरिन अब्‍रामसिन गर्‌ल बाचालाइ फेरि सम्‍जिले।

होइ बाचाकर चिन्‍नकर रुपनाइ अब्‍रामकर सेब्‍बाइ सन्‍तानकिन खतना गरइ पर्‌छइ बाजिकइ परमेसोरिन बलल्‍ते।

परमेसोरिन अब्‍राम नाउँलाइ फेरिकइ अब्‍राहाम धर्‌दिल्‍ते।

१६

१७

१५ फेरि परमेसोरिन अब्‍राहामलाइa बलल्‍ते,

“अबसिन तोरि बुएर साराइलाइ साराइ बलिकइ जुनबालाइ,

तर होक्‍र नाउँ साराb हक्‍नार आछि।

१६ मुइ सारालाइ आसिस दिनारआछु र साँच्‍चि नइ सारान तोर लागि एउटो बेटार जन्‍माइनारि आछि।

मुइ सारालाइ आसिस दिनारआछु,

र ह्‌व धेरइ जातिकरि आमेक हक्‍नारआछि र ह्‌वबान जन्‍मिलाइ सन्‍तान मद्‌दे जाति-जातिकराइ राजालत पुनि हक्‍नारआछत।”

१७ अब्‍राहाम भुइनाइ घोप्‍टो परिकइ मनमने हाँस्‍तिन बाज्‍ले,

“केति सय बर्‌स पुग्‍ल मानुस ब्‍वाक हकइ सक्‍छइ र?

नब्‍बे बर्‌स पुग्‍लि सारान नानि पाइ सक्‍छइ र?”

१८ अनि अब्‍राहामिन परमेसोरलाइ बलल्‍ते,

“इस्‍माएललाइc नइ आसिस दिक र ह्‌व नइ मोर हकवाला हक्‍दिक।”

१९ तब परमेसोरिन बलल्‍ते,

“बया,

तर तोरि बुएर सारान नइ तोर लागि एउटो बेटार पाइनार आछि,

र तुइनिन होक्‍र नाउँ इसहाकd धरइ।

मुइ होइसिन र होक्‍र सन्‍तानकोसिन सदइकर लागि मोर बाचा पक्‍का गर्‌नारआछु।

२० अनि इस्‍माएलकर लागि तोर बिन्‍ति मुइ सुन्‍नाइ,

मुइ होलाइ आसिस दिनारआछु र होलाइ धेराइ सन्‍तान दिकइ परसस्‍त बिर्‌दि गर्‌नारआछु।

ह्‌व बार सासककर ब्‍वाक हक्‍नार आछ र मुइ होक्‍र सन्‍तानबान एउटो बड्‌खो जाति खडा गर्‌नारआछु।

२१ तर मुइ आफ्‍ने बाचा इसहाकबान नइ पुरा गर्‌नारआछु,

ह्‌व नानि आइनार साल हेइ समयनाइ तुइबान सारान पाइनारि आछि।”

२२ अब्‍राहामसिन कुरो गरिसक्‍लपछि परमेसोर उछ्‍यान जाइले।

२३ होइ दिन अब्‍राहामिन परमेसोरिन बल्‍ल अन्‍सार बेटाक इस्‍माएल,

आफ्‍ने घरनाइ जन्‍मिलाइ र पइसा तिरिकइ किन्‍लाइ नोकरलत र आफ्‍ने घरनाइ हक्‍लाइ सेब्‍बाइ अडेकाइ खतना गर्‌ले।

२४ आफ्‍ने खतना गर्‌तिन अब्‍राहाम उनान्‍सय बर्‌सर रइल,

२५ र होक्‍र बेटाक इस्‍माएल चाइ तेर बर्‌सर रइल।

२६ अब्‍राहाम र होक्‍र बेटाक इस्‍माएलकर खतना एकइ दिन हक्‍ल रल्‍ति।

२७ पइसा तिरिकइ किन्‍लाइ नोकरलत र आफ्‍ने घरनाइ जन्‍मिलाइ सेब्‍बाइ अडेल्‍को खतना पुनि अब्‍राहाम सँगिन खतना हक्‍ल्‍याक।

a 

17:15 अब्‍राहाम -हेक्‍र अर्‌थ “धेरइ जनको ब्‍वा” हो।

b 

17:15 सारा -हेक्‍र अर्‌थ “राजकुमारि” हो।

c 

17:18 इस्‍माएल -साराकरि नोकर्‌नि हागारकर बेटाक रइल।

d 

17:19 इसहाक -हेक्‍र अर्‌थ “ह्‌व हाँस्‍छइ।”

१८

१९

२०

इसहाककर जन्‍म

२१

१ परमपर्‌भुन आफिन गर्‌ल पर्‌तिग्‍या अन्‍सार सारालाइ आसिस दिल्‍ते।

२ र सारा पाइनारि हक्‍लि।

अनि परमेसोरिन अब्‍राहामलाइ बल्‍ल समयनाइ अब्‍राहामकर बुढेसकालनाइ सारान एउटो बेटाक पाइलि।

३ अब्‍राहामिन आफ्‍ने बेटाककर नाउँ इसहाक धर्‌ले।

४ परमेसोरकर आग्‍या अन्‍सार अब्‍राहामिन आफ्‍ने बेटाक इसहाक आठ दिनकर हक्‍तिन होक्‍र खतना गर्‌ले।

५ इसहाक जन्‍मितिन अब्‍राहाम एक सय बर्‌स पुग्‍ल रइल।

६ सारान बाज्‍लि,

“परमेसोरिन मुइलाइ एउटो हाँस्‍नार कारन दिलाछ।

ह्‌य कुरो सुन्‍नाराइ सेब्‍बाइ मुइसिन हाँस्‍छत र खुसि हक्‍नार आछत।”

७ फेरि होइनिन बाज्‍लि,

“अब्‍राहामलाइ कुनिन बल्‍नार रल्‍ति र सारान नानि पाइछइ बाजिकइ?

होइ पुनि होक्‍र बुढेसकालनाइ मुइनिन होक्‍र लागि एउटो बेटाक पाइनाइ।”

८ नानि बाढ्‌तिन जाइले र होइनिन आमेककर दुत खाइ छाड्‌ल दिन अब्‍राहामिन एउटो बड्‌खो भोज लाइले।

अब्‍राहामकर बिस्‍वासकर जाँच

२२

१ केइ बर्‌स पछि परमेसोरिन अब्‍राहामकर बिस्‍वासकर जाँच गर्‌ले।

परमेसोरिन अब्‍राहामलाइ बालाल्‍ते,

“ए अब्‍राहाम”

अब्‍राहामिन बाज्‍ले,

“मुइ इछि आछु।”

२ परमेसोरिन बलल्‍ते,

“तोर एउटे मात्‍र बेटार इसहाक,

जुनलाइ तुइनिन धेरइ मया गर्‌छस होलाइ लिकइ मोरियाहकर देसनाइ जा,

र उछिका मुइनिन देखाइल डाँरानाइ लाकाइकइ होलाइ होमबलि गर।”

३ अर्‌को दिन ब्‍यानिन्‍न अब्‍राहामिन होमबलिकर लागि चाइनार काठि काटिकइ आफ्‍ने गधालाइ भारि बोकाल्‍ते र आफ्‍ने बेटाक इसहाक र दुइटाइ नोकरकाइ सँगिन लिकइ परमेसोरिन बल्‍ल ठउँनाइ जाइलाइ उछ्‌यान हिन्‍ला।

४ तेस्‍रो दिन अब्‍राहामिन बद्‌दुरबान ह्‌व ठउँ देख्‍ले।

५ अनि अब्‍राहामिन आफ्‍ने नोकरकाइ बल्‌-ल्‍याक,

“तोरा इछि गधासिन बसो।

मुइ र ह्‌य छोडारि ह्‌व ठउँनाइ जाइकइ पुजा गर्‌ल पछि तोरा हक्‍लनाइ फर्‌किकइ आइछे।”

६ अब्‍राहामिन होमबलिकर लागि आन्‍ल काठि आफ्‍ने बेटाक इसहाकलाइ बोकाल्‍ते र आफिचाइ छुरि र आगि बोक्‍ले।

होलत धेबोराते सँगिन हिनिधर्‌ल बेलानाइ,

७ इसहाकिन आफ्‍ने ब्‍वाकलाइ बलल्‍ते “ब्‍वा”

ब्‍वाकिन बाज्‍ले,

“केति हो,

बेटाक?”

बेटाकिन सोदल्ते,

“हाइसिन काठि र आगि ता आछ,

तर होमबलिकर लागि थुमाचाइ खइ?”

८ ब्‍वाकिन बलल्‍ते,

“बेटाक,

परमेसोरिन नइ होमबलिकर लागि थुमा जुटाइदिनार आछ।”

अनि होलत धेउटाइ सँगिन जाइला।

९ परमेसोरिन देखाइल ठउँनाइ पुग्‍ल पछि अब्‍राहामिन एउटो थान बानाइले र थान उप्‍रान काठि चाङ लाइकइ धर्‌ले।

तब अब्‍राहामिन आफ्‍ने बेटाक इसहाकलाइ बाँदिकइ थानकर काठि उप्‍रान धरल्‍ते।

१० अनि अब्‍राहामिन आफ्‍ने बेटाकलाइ बलि गरइकर लागि छुरि उठाइले।

११ तर परमपर्‌भुकर स्‍वर्‌गदुतिन स्‍वर्‌गबान हाकारिकइ बलल्‍ते,

“अब्‍राहाम,

अब्‍राहाम!”

अब्‍राहामिन बाज्‍ले,

“मुइ इछि आछु।”

१२ स्‍वर्‌गदुतिन बलल्‍ते,

“तोर हात ह्‌व छोडारि उप्‍रान जुनउठाउ र होलाइ केइ पुनि जुनगर।

अब मुइ था पाइनाइ तुइ परमेसोरकर डर मान्‍तेरइलसइ,

किनारइभने तुइनिन आफ्‍ने एउटे मात्‍र बेटारलाइ पुनि परेमेसोरकर लागि बलि गरइ तयार हक्‍लइ।”

१३ अब्‍राहामिन वरिपरि हेर्‌ले र घारिनाइ एउटो थुमा सिङ अल्‍जिकइ बस्‍ल देख्‍ले।

अब्‍राहामिन जाइकइ ह्‌व थुमालाइ आनल्‍ते र आफ्‍ने बेटाककर साटोनाइ थुमालाइ होमबलि गर्‌ले।

१४ होइ हुदान अब्‍राहामिन ह्‌व ठउँकर नाउँ “परमपर्‌भुन जुटाइछइ” धर्‌ले।

आजसम्‍म मान्‍छेल्‍किन इन्‍खा बाज्‍छत,

“परमपर्‌भुकर डाँरानाइ होइनिन नइ जुटाइदिछइ।”

१५ दोस्‍रो चोटि परमपर्‌भुकर स्‍वर्‌गदुतिन स्‍वर्‌गबान अब्‍राहामलाइ बालाइकइ बलल्‍ते,

१६ “परमपर्‌भु बाज्‍छइ,

‘मुइ आफ्‍ने नाउँनाइ कसम खाइलाछु।

तुइनिन आफ्‍ने एउटे मात्‍र बेटारलाइ पुनि मोर लागि आफिसिन धरइ बइचाइलइ।

तुइनिन ह्‌य काम गर्‌ल हुदान मुइ तुइलाइ धेरइ आसिस दिनार आछु।

१७ तोर सन्‍तानकाइ मुइ आकासकर तारासरि र समुन्‍द्‌रकर बलउटासरि बिर्‌दि गराइदिनार आछु।

तोर सन्‍तानकिन आफ्‍ने सतुरको सहरलत कब्‍जा गरिकइ अधिकार गर्‌नाराइ आछत।

१८ तुइनिन मोर आग्‍या मान्‍ल कारनिन तोरे सन्‍तानबान धर्‌तिकराइ सेब्‍बाइ जातिल्‍किन आसिस पाइनाराइ आछत।’”

१९ ह्‌व पछि अब्‍राहाम र इसहाक आफ्‍ने नोकरलत हक्‍लनाइ फर्‌किकइ आइला,

र होलत उठ्‌ला र आफ्‍ने घर बेर्‌सेबासम्‍म सँगिन जाइला र अब्‍राहाम उछिनइ बसोबास गर्‌ले।

उत्‍पति २२:२० देखि २५:१८ सम्‍म,

अब्‍राहामकरि बुएक साराकर मर्‌ल बारेनाइ बाताइलाछ।

ह्‌व पछि अब्‍राहामिन इसहाककर लागि बुएक हेरिकइ आनइकर लागि नोकरलाइ आफ्‍ने कुटुम्‍ब हक्‍लदिस पाठाइछि।

आफि मरइभन्‍दा अगाडि अब्‍राहामिन सेब्‍बे सम्‍पति आफ्‍ने बेटाकलाइ दिछि।

२३

२४

२५

एसाब र याकुबकर जन्‍म

१९ अब्‍राहामकर बेटाक इसहाककर इतिहास हेइ हो।

अब्‍राहाम इसहाककर ब्‍वाक हक्‍ले।

२० इसहाकिन चालिस बर्‌सकर उमेरनाइ रिबेकासिन ब्‍याहा गर्‌ले।

ह्‌व पद्‌दन-आरामकर बतुएलकरि बेटेक अरामि लाबानकरि बइनेक रइलि।

२१ रिबेका बाँझि हक्‍लि हुदान इसहाकिन परमपर्‌भुसिन पार्‌थना गर्‌ले।

परमपर्‌भुन इसहाककर पार्‌थना सुन्‍ले र रिबेका पाइनारि हक्‍लि।

२२ रिबेकाकर पेटनाइ ज्‍याउले नानि रइला र जन्‍मइ भन्‍दा अगाडि आमेककर पेटनाइ एक-आपसनाइ लडाइ गर्‌तेला।

“किनारइ मुइलाइ इन्‍खा हक्‍छइ?”

बाजिकइ रिबेकान परमपर्‌भुलाइ सोदइ लाग्‍लि।

२३ परमपर्‌भुन रिबेकालाइ बलल्‍ते,

“तोर पेटनाइ दुइ जातिलत आछत,

तुइनिन पाइतिन नइ दुइ जाति बेग्‍ला-बेग्‍लइ पाइनारि आछस।

एउटो अर्‌को भन्‍दा बलियो हक्‍नार आछ,

जेड्‌कान कान्‍छाकर सेवा गर्‌नार आछ।”

२४ रिबेकाकर सुत्‍केरि हक्‍नार दिन आल्‍ते र होइनिन ज्‍याउले बेटाकलत पाइलि।

२५ पइला जन्‍मिलचाइ पिर्‌ले,

जिउ भरि भुत्‍लइ भुत्‍ला रल्‍ति।

होइहुदान होक्‍र नाउँ एसाबa धर्‌ला।

२६ ह्‌व पछि भाएक चाइ एसाबकर कुर्‌कुच्‍चा आठाइकइ जन्‍मिल हुदान होक्‍र नाउँ याकुबb धर्‌ला।

रिबेकान होल्‍काइ पाइतिन इसहाक साठि बर्‌स पुग्‍ल रइल।

एसाबिन जेड्‌काइ अधिकार बेच्‍ल

२७ बेटाकलत बाढ्‍ल पछि एसाब चाइ घर बाइर मइदाननाइ डुलिहिन्‍नार एउटो सिपालु सिकारि हक्‍ले,

र याकुब चाइ घरिन्‍नाइ बसिधर्‌नार सान्‍त स्‍वभाबकर मानुस हक्‍ले।

२८ इसहाकिन एसाबलाइ मया गर्‌तेल,

किनारइभने होइनिन सिकार गरिकइ आन्‍ल मासु खाइ पाइतिन खुसि हक्‍तेल।

तर रिबेकान चाइ याकुबलाइ मया गर्‌तेल्‍ति।

२९ एक दिन याकुबिन सुरुवा पाकाइ धर्‌ल बेलानाइ एसाब मइदानबान सिकार खेलाइकइ आइले।

होलाइ एकदम भोक लाग्‍ल रल्‍ति।

३० एसाबिन याकुबलाइ बलल्‍ते,

“मुइलाइ पिर्‌ले सुरुवा अलिकति खाइ देउ,

मुइलाइ एकदम भोक लाग्‍लाछ।”

होइ हुदान एसाबलाइ एदोमc पुनि बल्‍तेनिन।

३१ याकुबिन बाज्‍ले,

“पइला तोर जेड्‌काइ बेटाककर अधिकारd मुइलाइ बेच।”

३२ एसाबिन बाज्‍ले,

“मुइ भोकिन मरइ आँट्‌लाछु,

अब मुइलाइ ह्‌य जेड्‌काइ अधिकार केति काम?”

३३ याकुबिन बाज्‍ले,

“पइला कसम खाइकइ मुइलाइ बाज।”

एसाबिन कसम खाइकइ आफ्‍ने जेड्‌काइ अधिकार याकुबलाइ बेच्‍दिल्‍ते।

३४ ह्‌व पछि याकुबिन एसाबलाइ पिठो र सुरुवा दिल्‍ते।

खाइ-पिइ सक्‍ल पछि एसाब उठिकइ हिन्ले।

इत्‍तिकइ एसाबिन आफ्‍ने जेड्‌काइ अधिकार केइ मुल्‍यकर बइठान्‍ले।

उत्‍पति २६:१-३५ सम्‍म,

परमेसोरिन अब्‍राहामसिन पर्‌तिग्‍या गर्‌ल बाचा किनिखइ पुरा गर्‌ले बाज्‍नार कुरो इछिका बाताइल पाइछे।

अब्‍राहाम र होक्‍र सन्‍तानकाइ आसिस दितिन कनान देस दिनार बाचालाइ परमेसोरिन पुरा गर्‌छइ।

a 

25:25 एसाब -हेक्‍र अर्‌थ भुत्‍ला हक्‍छि।

b 

25:26 याकुब -हेक्‍र अर्‌थ “कुर्‌कुच्‍चा आठाइ” वा “छल” हो।

c 

25:30 एदोम -एसाबकर अर्‌को नाउँ एदोम पुनि हो। हेक्‍र अर्‌थ “पिर्‌लो” बाज्‍नार हक्‍छि

d 

25:31 जेड्‌काइ बेटाककर अधिकार यहुदिल्‍को चलननाइ, पइला जन्‍मिल बेटाकिन पुर्‌खेउलि सम्‍पतिकर बड्‌खो अङ्‌स पाइतेल भने, परिवारलाइ अगुवाइ गर्‌नार जिम्‍मा पुनि पाइतेल।

२६

याकुबिन आसिस पाइल

२७

१ जब इसहाक बुर्‌रा हक्‍ले र आँखि कमजोर हकिकइ देखइ बइसक्‍नार हक्‍ले,

तब इसहाकिन आफ्‍ने जेड्‌काइ बेटाक एसाबलाइ बालाइकइ बलल्‍ते,

“ए बेटाक।”

बेटाकिन बाज्‍ले,

“केति।”

२ ब्‍वाकिन बाज्‍ले,

“हेर,

मुइ बुर्‌रा हक्‍नाइ,

र मोर मर्‌नार दिन कखन आइछि मुइ बाजइ बइसकु।

३ अब तोर हतियार ठोक्‍रो र धनु लिकइ मइदाननाइ जा र मोर लागि सिकार मारिकइ आन।

४ मुइलाइ मन पर्‌नार स्‍वात मासु पाकाइकइ मुइ हक्‍लनाइ आन,

ह्‌व मुइ खाइछु र मरइ भन्‍दा पइला मुइ तुइलाइ आसिर्‌बाद दिछु।”

५ इसहाकिन एसाबलाइ इत्‍तिकइ बल्‍ल कुरो रिबेकान सुनिधर्‌लि रइलि।

जब एसाब सिकार गरइ मइदाननाइ जाइले,

६ तब रिबेकान आफ्‍ने बेटाक याकुबलाइ बलल्‍ते,

“सुन,

तोर ब्‍वारिन तोर दाजेर एसाबलाइ इन्‍खा बल्‍ल मुइ सुन्‍नाइ,

७ ‘सिकार गरिकइ आन र मुइलाइ मन पर्‌नार स्‍वात मासु पाकाइकइ मुइ हक्‍लनाइ आन,

ह्‌व मुइ खाइछु र मरइ भन्‍दा पइला परमपर्‌भुकर अगाडि मुइ तुइलाइ आसिर्‌बाद दिनारआछु।’

८ होइ हुदान ए बेटाक,

मुइनिन बल्‍ल मान र मुइ बल्‍ल अन्‍सार गर।

९ बाथाननाइ जाइकइ दुइटाइ मोटाइ-मोटाइ छाउरिकर पाठा लिकइ आबे,

र तोर ब्‍वारलाइ मन पर्‌नार स्‍वात मासु पाकाइ दिनारआछु।

१० अनि तुइनिन ह्‌व लिकइ जा र ब्‍वारिन ह्‌व खाइकइ आफि मरइ भन्‍दा पइला तुइलाइ नइ आसिर्‌बाद दिदिक।”

११ याकुबिन आफ्‍ने आमेकलाइ बलल्‍ते,

“मोर दाजि एसाबकर जिउँभरि भुत्‍लइ-भुत्‍ला आछि,

तर मोर जिउँ ता चिल्‍लो आछि।

१२ सायद ब्‍वान मुइलाइ छाम्‍छइ,

र ब्‍वाकर अगि मुइ फट्‌टा हक्‍छु अनि मुइलाइ आसिर्‌बाद बया सराप पो आइतिक।”

१३ आमेकिन याकुबलाइ बलल्‍ते,

“ए मोर बेटाक,

तुइलाइ दिल सराप मुइ उप्‍रान नइ पर्‌दिक।

मुइनिन बल्‍ल मान र जाइकइ पाठा लिकइ आबे।”

१४ याकुबिन जाइकइ पाठा लिकइ आइले र आमेकलाइ दिल्‍ते।

होक्‍रि आमेक रिबेकान इसहाकलाइ मन पर्‌नार स्‍वात मासु पाकाइलि।

१५ अनि जेड्‌काइ बेटाक एसाबकर मजार-मजार लुगा निकाल्‍लि र कान्‍छा बेटाक याकुबलाइ लाइदिल्‍ते।

१६ पाठाकर छाला याकुबकर भुत्‍ला बइहक्‍ल ठउँ हात र घेन्‍टिनाइ लाइदिल्‍ते।

१७ तब आफिन पाकाइल स्‍वात मासु र पिठो याकुबकर हातनाइ दिल्‍ते।

१८ याकुब आफ्‍ने ब्‍वाककर उछि जाइकइ बाज्‍ले,

“ब्‍वा।”

ब्‍वाकिन बाज्‍ले,

“हँ,

तुइ कुन हो?”

१९ याकुबिन ब्‍वाकलाइ बलल्‍ते,

“मुइ तोर जेड्‌काइ बेटाक एसाब हो।

तुइनिन बल्‍लठि मुइ गर्‌लाछु।

अब उठिकइ बस र मुइनिन सिकार गरिकइ आन्‍ल मासु खा र मुइलाइ आसिर्‌बाद देउ।”

२० इसहाकिन बलल्‍ते,

“बेटाक,

किनिखइ तुइनिन यति चाने सिकार भेट्‌टाइलइ?”

याकुबिन बाज्‍ले,

“परमपर्‌भु तोर परमेसोरिन मुइलाइ सायता गर्‌ले र भेट्‌टाइनाइ।”

२१ अनि इसहाकिन याकुबलाइ बलल्‍ते,

“बेटाक,

नजिक आबे ते,

तुइ मोर बेटाक एसाब हो कि बया छामु।”

२२ याकुब आफ्‍ने ब्‍वाककर नजिक जाइले,

र ब्‍वाकिन याकुबलाइ छामल्‍ते र बलल्‍ते,

“सोर ता याकुबकरे जिन्‍खाए आछि,

तर हातचाइ एसाबकरे हो।”

२३ याकुबकर हात दाजेक एसाबकरेठि भुत्‍लइ-भुत्‍ला हक्‍ल हुदान इसहाकिन याकुबलाइ बइचिनल्‍ते तब आसिर्‌बाद देइ लाग्‍तिन इसहाकिन फेरि एकफेरा सोदल्ते,

२४ “केति तुइ साँच्‍चि नइ मोर बेटाक एसाब हो ते?”

याकुबिन बाज्‍ले,

“मुइ एसाब नइ हो।”

२५ इसहाकिन बलल्‍ते,

“तुइनिन सिकार गरिकइ आन्‍ल मासु मुइलाइ देउ र मुइ खाइछु अनि तुइलाइ आसिस दिछु।”

तब याकुबिन ह्‌व आफ्‍ने ब्‍वाकलाइ दिल्‍ते,

र होइनिन खाइले।

याकुबिन अङ्‌गुरकर मद्‌य पुनि लाकाइदिल्‍ते र इसहाकिन पिले।

२६ अनि ब्‍वाकिन याकुबलाइ बलल्‍ते,

“मोर बेटाक,

नजिक आइकइ मुइलाइ मइँ खा।”

२७ याकुब नजिक जाइकइ आफ्‍ने ब्‍वाकलाइ मइँ खाल्‍ते।

तब इसहाकिन याकुबिन लाइल लुगाकर बास्‍ना सुघिकइ आसिर्‌बाद दितिन बलल्‍ते,

“मोर बेटाककर बास्‍ना परमपर्‌भुन आसिस दिल खेत-बारिकर बास्‍नाठि आछि।

२८ परमेसोरिन आकासबान सित दिदिक

र जमिन मलिलो हक्‍दिक,

पर्‌सस्‍त अन्‍न दिदिक र अङ्‌गुरकर मद्‌य दिदिक।

२९ जाति-जातिकराइ मान्‍छेलत तोर नोकर हक्‍दिखन र होल्‍किन तुइलाइ ढोग्‍दिखन।

तोर दाजेर-भाएर उप्‍रान सासन गर्‌नार आछस र तोरि आमेरकर बेटाकख्‍यानकिन तुइलाइ ढोग्‍दिखन।

तुइलाइ सराप्‍नाराइ सेब्‍बाल्‍किन सराप पाइदिखन र तुइलाइ आसिस दिनाराइ सेब्‍बाल्‍किन आसिस पाइदिखन।”

आसिसकर लागि एसाबकर बिन्‍ति

३० इसहाकिन याकुबलाइ आसिर्‌बाद दिलेसात याकुब उछ्‌यान जाइले र होक्‍र दाजेक एसाब सिकारबान फर्‌किकइ आइपुग्‍ले।

३१ होइनिन पुनि स्‍वात मासु पाकाइकइ ब्‍वाक हक्‍लनाइ आन्‍ले र बाज्‍ले,

“ब्‍वा,

उठिकइ मुइनिन आन्‍ल मासु खा र मुइलाइ आसिर्‌बाद देउ।”

३२ होक्‍र ब्‍वाक इसहाकिन एसाबलाइ सोदल्ते,

“तुइ कुन हो?”

एसाबिन बाज्‍ले,

“मुइ तोर जेड्‌काइ बेटाक एसाब हो।”

३३ इसहाक एकदम थरथर काम्‍तिन बाज्‍ले,

“उन्‍खा हक्‍लान ह्‌व तखइ मुइ हक्‍लनाइ सिकार मारिकइ मासु लिकइ आइनार कुन हो?

तुइ आइ भन्‍दा एकछिन अगाडि ह्‌व मासु मुइनिन खाइकइ होलाइ आसिर्‌बाद दिसक्‍नाइ र ह्‌व चाइ सदइकर लागि आसिसित हक्‍नार आछ।”

३४ ह्‌य सुनिकइ एसाब एकदम दुखित हकिकइ बड्‌खो सोरिन कान्‍तिन ब्‍वाकलाइ बलल्‍ते,

“ब्‍वा,

मुइलाइ पुनि आसिर्‌बाद देउ।”

३५ इसहाकिन बलल्‍ते,

“तोर भाएर छल गरिकइ आइले र तुइनिन पाइनार आसिस होइनिन लाकाइले।”

३६ एसाबिन बाज्‍ले,

“होक्‍र नाउँ याकुब धर्‌ल केति ठिकइ बया र?

किनारइभने होइनिन मुइलाइ दुइफेरा ठगिसक्‍ले।

होइनिन मोर जेड्‌काइ बेटाककर अधिकार लाकाइले र अखन मुइ पाइनार आसिस पुनि लाकाइले।

केति तुइनिन मोर लागि एउटो आसिस पुनि बाकि धर्‌दिल बइने?”

३७ इसहाकिन एसाबलाइ बलल्‍ते,

“हेर,

मुइनिन होलाइ तोर मालिक बानाइसक्‍नाइ,

र होक्‍र सेब्‍बाइ दाजेकभाएककाइ होक्‍र नोकर बानाइसक्‍नाइ।

होलाइ पर्‌सस्‍त अन्‍न र अङ्‍गुरकर मद्‌य दिहाल्‍नाइ।

अब तुइलाइ मुइ केति देइ सक्‍छु र?

बेटाक।”

३८ एसाबिन ब्‍वाकलाइ बलल्‍ते,

“ब्‍वा,

तुइसिन एउटो मात्‍र आसिस आछि र?

मुइलाइ पुनि आसिर्‌बाद देउ न।”

अनि एसाब डाँको छाडिकइ कान्‍ले।

३९ इसहाकिन होलाइ बलल्‍ते,

“हेर,

तोर बसोबास पर्‌सस्‍त फल्‍नार मलिलो जमिनबान बाइर

र आकासकर सितबान बाइर हक्‍नारआछि।

४० तुइनिन आफ्‍ने तरवारकर बलिन जिबन चालाइनार आछस,

र तुइ भाएरकर दास हक्‍नार आछस।

तर तुइनिन बिद्‌रोह गरइ चाइलइ भने,

होक्‍र अधिनबान स्‍वतन्‍तर हक्‍नार आछस।”

४१ ब्‍वाकिन याकुबलाइ दिल आसिसिन गर्‌तिन एसाबिन होइसिन दुस्‍मनि गरइ लाग्‍ले।

होइनिन आफ्‍ने मननाइ बिचार गर्‌ले,

“अब ब्‍वाकर मर्‌नार बेला नजिकइ आछि,

ह्‌व पछि मुइ याकुबलाइ मार्‌नारआछु।”

४२ जब रिबेकान एसाबकर उन्‍खा बिचार आछि बाजिकइ था पाइलि,

अनि होइनिन याकुबलाइ बालाइकइ बलल्‍ते,

“तोर दाजेर एसाबिन तुइलाइ मार्‌नार बिचार गरिकइ चित्‍त बुजाइलाछ।

४३ होइ हुदान बेटाक,

मुइनिन बल्‍ल कुरो मान।

तुइ हाराननाइ मोर दाजि लाबानकर घरनाइ भागिकइ जा।

४४ तोर दाजेरकर रिस नमरुन्‍जेल केइ दिन उछि होइसिन बस।

४५ अनि होक्‍र रिस मर्‌ल पछि र तुइनिन दाजेर उप्‍रान गर्‌ल काम होइनिन बिर्‌साइछइ र मुइ तुइलाइ लेइ इछ्‌यान पाठाइनार आछु।

एके दिन तोरा धेउटाकाइ मुइ गुमाइ बइचाँउ।”

याकुब लाबान हक्‍लनाइ जाइल

४६ रिबेकान इसहाकलाइ बलल्‍ते,

“एसाबकर हित्‍ति बुएककोसिन मुइलाइ दिक्‍क लाग्‍लाछ र मुइ हइरान हकिसक्‍नाइ।

अब याकुबिन पुनि हित्‍ति बेटिलाइ ब्‍याहा गर्‌ले भने मुइ मर्‌तिन पुनि हक्‍छइ।”

२८

१ इसहाकिन याकुबलाइ बालाइकइ आसिर्‌बाद दिकइ बलल्‍ते,

“तुइनिन कनानि बेटिल्‍काइ ब्‍याहा जुनगर।

२ बुरु तुइ पद्‍दन-आरामनाइ हक्‍ल तोरि आमेरकर ब्‍वाक बतुएलकर घरनाइ अखय जा र तोर मामार लाबानकरि बेटेकलत मद्‌दे एउटिलाइ ब्‍याहा गर।

३ सर्‌बसक्‍तिमान परमेसोरिन तुइलाइ आसिर्‌बाद दिदिक र तुइलाइ धेरइ सन्‍तानलत दिकइ बिर्‌दि गराइदिक,

र तुइ धेरइ जातिल्‍को पुर्‌खा हकेस।

४ परमेसोरिन अब्‍राहामलाइ दिल आसिस तुइ र तोर सन्‍तानकाइ दिलहक्‍दिक।

अखन तुइ बस्‍ल ह्‌य देस परमेसोरिन अब्‍राहामलाइ दिल्‍ते ह्‌य उप्‍रान तोरे अधिकार हक्‍दिक।”

५ इत्‍तिकइ इसहाकिन याकुबलाइ पद्‍दन-आरामनाइ पाठाल्ते।

एसाब र याकुबकरि आमेक रिबेकाकर दाजेक अरामि बतुएलकर बेटाक लाबानकर उछि याकुब जाइले।

बेथेलनाइ याकुबिन देख्‍ल सपना

१० याकुब बेर्‌सेबा छाडिकइ हारानदिस जाइले।

११ जाइतिन गर्‌तिन याकुब कुनइ एउटो ठउँनाइ पुग्‍ल पछि घाम अस्‍ताल्‍ते र उछि बास बस्‍ले।

उछिकर एउटो पाथर बुठाइकइ सिरानि लाइले र उछि सुत्‍ले।

१२ याकुबिन एउटो सपना देख्‍ले।

सपनानाइ भुइ देखि स्‍वर्‌गसम्‍म पुग्‍ल एउटो भर्‌याङ देख्‍ले।

भर्‌याङनाइ परमेसोरकर स्‍वर्‌गदुतलत हेठ्‌ठ झर्‌तिन उक्‍लितिन गरिधर्‌लाइ रइला।

१३ परमपर्‌भु भर्‌याङ उप्‍रान ठडाइले,

र याकुबलाइ बलल्‍ते,

“मुइ परमपर्‌भु,

तोर बाजेर अब्‍राहामकर परमेसोर र तोर ब्‍वार इसहाककर परमेसोर हो।

तुइ जुन्‍टो ठउँनाइ सुत्‍लाछस ह्‌व ठउँ तुइ र तोर सन्‍तानकाइ मुइ दिनारआछु।

१४ तोर सन्‍तान धर्‌तिकर धुलोसरह हक्‍नारआछत।

पुर्‌ब,

पछिम,

उत्‍तर र दछिननाइ तुइ फिजिनार आछस।

तुइ र तोर सन्‍तानबाटेन नइ धर्‌तिकराइ सेब्‍बाइ मान्‍छेल्‍किन आसिस पाइनाराइ आछत।

१५ मुइ तुइसिन आछु र तुइ जछि जाइतिन पुनि तुइलाइ सुरछ्‍या गर्‌नार आछु,

र तुइलाइ हेइ ठउँनाइ फर्‌काइकइ आन्‍नार आछु।

तुइसिन पर्‌तिग्‍या गर्‌ल सेब्‍बे कुरो पुरा नहकुन्‍जेलसम्‍म मुइ तुइलाइ छाड्‍नार बइने।”

१६ अनि याकुब निन्‍द्‌राबान बिउझिकइ बाज्‍ले,

“साँच्‍चि नइ परमपर्‌भु ह्‌य ठउँनाइ रइलसइ तर मुइलाइ ह्‌य था नइ बइरइल।”

१७ याकुब डाराइले र बाज्‍ले,

“मुइ इछि हकइ डरलाग्‍दो आछि।

ह्‌य ता परमेसोरकर घर बाएक आने केइ बया रल्‍तिसइ,

ह्‌य ता स्‍वर्‌गकर दइलो रल्‍तिसइ।”

१८ याकुब ब्‍यान चाने उठ्‌ले र आफिन सिरानि लाइल पाथरलाइ खाबोठि पारिकइ ठाडो पार्‌ले र ह्‌व पाथरकर टुप्‍पानाइ तेल खन्‍याइले।

१९ होइनिन ह्‌व ठउँकर नाउँ बेथेलa धर्‌ले।

पइला ह्‌व ठउँकर नाउँ लुज रल्‍ति।

२० तब याकुबिन ह्‌य बाजिकइ भाकल गर्‌ले,

“यदि परमेसोर मोर साथनाइ हक्‍ले भने,

मोर बाटनाइ मुइलाइ रछ्‍या गर्‌लइ भने,

मुइलाइ खाइनार कुरो र लुगा दिलइ भने,

२१ र फेरि मुइ सुरछित साथ मोर ब्‍वाकर घरनाइ फर्‌किकइ आइ पाइनाइ भने,

तुइ नइ परमपर्‌भु मोर परमेसोर हक्‍नार आछस।

२२ मुइनिन खाबो बानाइल ह्‌य पाथरचाइ परमेसोरकर घर हक्‍नार आछि,

र तुइनिन दिल सेब्‍बे थोककर दस भागनाइ एक भाग मुइ तुइलाइ दिनारआछु।”

a 

28:19 बेथेल -हिब्‍रु भासानाइ हेक्‍र अर्‌थ “परमेसोरकर घर” बाज्‍नार हक्‍छि।

याकुब लाबानकर घरनाइ पुग्‍ल

२९

१ जब याकुब उठिकइ आफ्‍ने बाट लाग्‍ले,

र पुर्‌बदिसकर भुमिनाइ पुग्‍ले।

२ उछिका याकुबिन मइदाननाइ एउटो इनार देख्‍ले,

र होक्‍र नजिक तिन बाथान भेडिलत रइला,

किनारइभने होइ इनारबान मान्‍छेल्‍किन भेडिकाइ पानि ख्‍वाइतेला।

इनारकर मुख एउटो बड्‌खो पाथरिन छोप्‍ल रल्‍ति।

३ सेब्‍बाइ बाथानलत उछि जम्‍मा हक्‍ल पछि गोठ्‍लाल्‍किन इनारकर पाथर पन्‍छाइकइ भेडिकाइ पानि ख्‍वाइतेला र फेरि होइ पाथरिन इनारकर मुख छोप्‍तेला।

४ याकुबिन होल्‍काइ सोद्‌ल्‍याक,

“ए भाइ हो,

तोरा कछिराइ हो?”

होल्‍किन बाज्‍ला,

“हाइ ता हारानकराइ हो।”

५ याकुबिन सोद्‌ल्‍याक,

“तोरा नाहोरकर नातेक लाबानलाइ चिन्‍छो?”

होल्‍किन बाज्‍ला,

“अँ हाइ होलाइ चिन्‍छे।”

६ याकुबिन बाज्‍ले,

“केति होलाइ सन्‍चे आछि?”

होल्‍किन बाज्‍ला,

“होलाइ सन्‍चे आछि हेर,

होक्‍रि बेटेक राहेल भेडिकर बाथान लिकइ आइतिन आछि।”

७ याकुबिन बाज्‍ले,

“घाम उप्‍रिन आछि।

छाउरि-भेडि जम्‍मा गर्‌नार बेला बइने हक्‍ल।

भेडिकाइ पानि ख्‍वाइकइ फेरि चाराइ लाकाउबे।”

८ होल्‍किन बाज्‍ला,

“हाइ उन्‍खा गरइ बइसके,

जब सेब्‍बाइ बाथानलत जम्‍मा हक्‍छत तब मात्‍र इनारकर मुख छोप्‍ल पाथर पन्‍छाइकइ भेडिकाइ पानि ख्‍वाइछे।”

९ याकुब होल्‍कोसिन कुरो गरिधर्‌ल बेलानाइ,

राहेल आफ्‍ने ब्‍वाककर भेडिकाइ लिकइ उछि आइपुग्‍लि।

किनारइभने राहेलिन नइ छाउरि-भेडि चाराइनार काम गर्‌तेलि।

१० जब याकुबिन आफ्‍ने मामाक लाबानकरि बेटेक राहेल र मामाककर भेडिकाइ देख्‍ले,

तब जाइकइ इनारकर मुख छोप्‍ल पाथर पन्‍छाइकइ भेडिकाइ पानि ख्‍वाइदिल्‍याक।

११ अनि याकुबिन राहेललाइ मइँ खाइले र खुसिन काँदइ लाग्‍ले।

१२ याकुबिन राहेललाइ बलल्‍ते,

“मुइ तोर ब्‍वार लाबानकरि बइनेक रिबेकाकर बेटाक हो।”

तब राहेल कुत्‍तिन जाइलि र ब्‍वाकलाइ ह्‌य कुरो बल्‍दिल्‍ते।

१३ आफ्‍ने भान्‍जेक याकुब आइल सुन्‍लेसात लाबान भान्‍जेकलाइ भेट्‌टाइ कुत्‍तिन जाइले र मइँ खाइकइ आँगालो मारल्‍ते,

अनि आफ्‍ने घरनाइ लाकाल्‍ते।

१४ याकुबिन लाबानलाइ सेब्‍बे कुरो बल्‍दिल्‍ते।

लाबानिन बाज्‍ले,

“साँच्‍चि तुइ मोर रकत र मासु हो।”

याकुब मामा घरनाइ एक महिना बस्‍ले।

लेआ र राहेलसिन याकुबकर ब्‍याहा

१५ लाबानिन याकुबलाइ बलल्‍ते,

“तुइ मोर आफ्‍ने नातेदार बाज्‍तिननाइ मोर काम सिथ्‍याइनाइ गरइ बइपर,

बाज कत्‍ता जेला लिछस?”

१६ लाबानकराइ दुइटि बेटेकलत रइला,

जेड्‍किकर नाउँ लेआ र कान्‍छिकर राहेल रल्‍ति।

१७ लेआकर आँखि खइरो रल्‍ति तर राहेल चाइ जिउ-डाल मिल्‍लि एकदम मजारि रइलि।

याकुबिन राहेललाइ मया गरल्‍ते।

१८ याकुबिन बाज्‍ले,

“मुइलाइ राहेलसिन ब्‍याहा गरइ दिनार हो भने मुइ सात बर्‌स तोर सेवा गर्‌नार आछु।”

१९ लाबानिन बाज्‍ले,

“होलाइ आने कसइकाइ देइ भन्‍दा ता तुइलाइ नइ देइ मजार हो।

ठिक आछ,

मुइसिन बस।”

२० याकुबिन राहेलकर लागि सात बर्‌ससम्‍म सेवा गर्‌ले।

ह्‌य सात बर्‌स याकुबलाइ केइ दिन ठि लागल्‍ते।

किनारइभने याकुबिन राहेललाइ एकदम मया गर्‌तेल्‍ति।

२१ आफिन बल्‍ल समय पुरा गरिसक्‍लपछि याकुबिन लाबानलाइ बलल्‍ते,

“मुइलाइ राहेलसिन ब्‍याहा गर्‌देउ।

अब मुइ राहेलसिन सँगिन बसइ चाइछु।”

२२ होइ हुदान लाबानिन ह्‌व ठउँकराइ सेब्‍बाकाइ निम्‍तो दिल्‍याक र भोज लाइले।

२३ तर रात पर्‌ल पछि लाबानिन राहेलकर सट्‍टा लेआलाइ याकुब हक्‍लनाइ लाकाइदिल्‍ते र याकुब लेआसिन सुत्‍ले।

२४ लाबानिन आफ्‍ने नोकरनि जिल्‍पालाइ लेआकरि नोकरनि हकइलाइ दिल्‍ते।

२५ याकुबिन अर्‌को दिन ब्‍यान उठिकइ हेर्‌तिन लेआ पो रइलिसइ बाजिकइ था पाइले।

तब याकुबिन लाबानकर उछि जाइकइ बलल्‍ते,

“तुइनिन मुइलाइ किनारइ इन्‍खा गर्‌लइ?

मुइ राहेलकर लागि तोर सेवा गर्‌ल बया र?

किनारइ तुइनिन मुइलाइ छल गर्‌लइ?”

२६ लाबानिन बलल्‍ते,

“हाम्‍रो ह्‌य ठउँनाइ जेड्‍किकर भन्‍दा कान्‍छिर अगाडि ब्‍याहा गर्‌दिनार चलन बइने।

२७ लेआसिन सात दिन पुरा गर,

र अर्‌को सात बर्‌स मोर सेवा गर्‌छस भने राहेल पुनि मुइ तुइलाइ दिनारआछु।”

२८ याकुब राजि हक्‍ले र लेआसिन एक साता पुरा गर्‌ल पछि लाबानिन आफ्‍ने बेटेक राहेललाइ पुनि ब्‍याहा गर्‌दिल्‍ते।

उत्‍पति २९:२९ देखि ३५:२१ सम्‍म,

याकुबिन किनिखइ आफ्‍ने ससुरेककर लागि काम गर्‌ले बाज्‍नार कुरो बाताइल पाइछे।

याकुबकरि दुइटि बुएकको माजनाइ आफि-आफिनाइ इस्‍या हक्‍लहुदान आफ्‍ने नोकरनिकाइ याकुबलाइ बुएककर रुपनाइ राहेलिन बिल्‍हा र लेआन जिल्‍पालाइ दिला।

हेइ चाट्‌टि बुएकबान याकुबकर बारुटाइ सन्‍तान हक्‍ला।

३०

३१

३२

३३

३४

३५

याकुबकराइ बेटाकलत

(१ इतिहास २:१-२)

२२ याकुबकर बारुटाइ बेटाकलत रइला।

२३ लेआपटिराइ बेटाकलत जेड्‌काइ रुबेन,

ह्‌व पछि सिमियोन,

लेबि,

यहुदा,

इस्‍साखार र जबुलुन रइला।

२४ राहेलपटिराइ बेटाकलत योसेफ र बेन्‍यामिन रइला।

२५ राहेलकरि नोकरनि बिल्‍हापटिराइ बेटाकलत दान र नप्‍तालि रइला।

२६ लेआकरि नोकरनि जिल्‍पापटिराइ बेटाकलत गाद र आसेर रइला।

पद्‍दन-आरामनाइ जन्‍मिलाइ याकुबकराइ बेटाकलत हेइलत हो।

३६

योसेफकर सपना

३७

१ याकुब आफ्‍ने ब्‍वाक बसोबास गर्‌ल कनान देसनाइ बस्‍तेल।

२ याकुब र होक्‍र परिवारकर इतिहास हेइ हो।

योसेफ सत्‍र बर्‌सकर हक्‍तिन आफ्‍ने ब्‍वाककर छाउरि-भेडिको बाथान दाजेककोसिन चाराइतेल।

होलत आफ्‍ने सोउतेनि आमेक बिल्‍हा र जिल्‍पाकराइ बेटाकलत रइला।

होल्‍किन गर्‌ल बइमजार कुरोलत ब्‍वाक हक्‍लनाइ लाकाइतेल।

३ योसेफ आफ्‍ने बुढेसकालकर बेटाक हक्‍ल हुदान इज्‍राएलिन आने बेटाककाइ भन्‍दा योसेफलाइ बढ्‌ता मया गर्‌तेल्‍ति र इज्‍राएलिन योसेफकर लागि मजार बुट्‌टइ-बुट्‍टा हक्‍ल एउटो लामो लबेदा बानाइदिल रल्‍ति।

४ ब्‍वाकिन आनेकाइ भन्‍दा योसेफलाइ बढ्‌ता मया गर्‌ल देखिकइ योसेफकर दाजेकख्‍यानकिन होलाइ घिर्‌ना गरइ लाग्‍ला र योसेफसिन मजसिन बात बइमार्‌तेला।

५ एक पल्‍ट योसेफिन एउटो सपना देख्‍ले र ह्‌व सपना आफ्‍ने दाजेकख्‍यानकाइ सुनाइल पछि दाजेकख्‍यानकिन योसेफलाइ झन बढ्‌ता घिर्‌ना गरइ लाग्‍ला।

६ योसेफिन दाजेकख्‍यानकाइ बल्‌-ल्‍याक,

“मोर सपना सुनो।

७ हाइ सेब्‍बाइ खेतनाइ अन्‍नकर बिटोलत बादिधर्‌लाइ रइले,

तब मोर बिटोचाइ ठाडो हकल्‍ते र तोराल्‍को बिटोलत चाइ वरिपरि जम्‍मा हकिकइ मोर बिटोलाइ ढोग्‍ला।”

८ दाजेकख्‍यानकिन योसेफलाइ बल्‍ला,

“केति तुइ हाम्‍रो राजा वा हाइ उप्‍रान सासन गर्‌नार हक्‍छस र?”

अनि होक्‍र सपना र होक्‍र कुरोकर कारनिन दाजेकख्‍यानकिन योसेफलाइ झन बढ्‌ता घिर्‌ना गरइ लाग्‍ला।

९ योसेफिन फेरि अर्‌को सपना देख्‍ले र आफ्‍ने दाजेकख्‍यानकाइ बल्‌-ल्‍याक,

“सुनो,

मुइनिन अर्‌को सपना देख्‍नाइ।

घाम,

चानाजुन र एघारुटो तारान मुइलाइ ढोगिधर्‌लाइ रइला।”

१० जब योसेफिन आफ्‍ने सपना ब्‍वाकलाइ सुनाल्‍ते।

ब्‍वाकिन योसेफलाइ हाकार्‌तिन बलल्‍ते,

“ह्‌व किन्‍खा खालकर सपना हो?

केति साँच्‍चि नइ मुइ,

तोरि आमेर र तोर दाजेरकिन तुइलाइ भुइसम्‍म निहुरिकइ ढोगइ पर्‌नार?”

११ दाजेकख्‍यानकिन योसेफलाइ डाह गरइ थाल्‍ला तर ब्‍वाकिन चाइ ह्‌य कुरो आफ्‍ने मननाइ धर्‌ले।

दाजेकख्‍यानकिन योसेफलाइ बेच्‍लाइ

१२ एक चोटि योसेफकर दाजेकलत आफ्‍ने ब्‍वाककर बाथानलत सकेमनाइ चाराइ लाकाइल बेलानाइ,

१३ इज्‍राएलिन योसेफलाइ बलल्‍ते,

“तोर दाजेरलत सकेमनाइ भेडिलत चाराइ धर्‌लाछत।

आबे,

मुइ तुइलाइ होल्‍कोनाइ पाठाइछु।”

योसेफिन बाज्‍ले,

“मुइ तयार आछु।”

१४ ब्‍वाकिन योसेफलाइ बलल्‍ते,

“जाइकइ हेर,

तोर दाजेरलत र छाउरि-भेडिलत ठिक आछत कि बइनेत हेरिकइ आबे र मुइलाइ बल।”

तब इज्‍राएलिन योसेफलाइ हेब्‍रोनकर बेसिबान सकेमनाइ पाठाल्ते।

योसेफ सकेमनाइ पुग्‍ले।

१५ एउटो मानुसिन योसेफलाइ मइदाननाइ घुमिधर्‌ल भेट्‌टाइले र होलाइ सोदल्ते,

“तुइ केति हेर्‌तिन आछस?”

१६ योसेफिन बाज्‍ले,

“मुइ मोर दाजिकाइ हेर्‌तिन आछु,

होल्‍किन भेडिलत चाराइछत।

दया गरिकइ मुइलाइ बल्‍देउन,

होल्‍किन कछि चाराइछत?”

१७ ह्‌व मानुसिन बलल्‍ते,

“होलत इछिबान जाइसक्‍ला,

होल्‍किन ‘हाइ दोतानदिसउने जाउ’ बल्‍ल मुइनिन सुन्‍ल रइनाइ।”

योसेफ आफ्‍ने दाजेककाइ हेर्‌तिन जाइले र योसेफिन होल्‍काइ दोताननाइ भेट्‌टाइल्‍याक।

१८ दाजेकख्‍यानकिन योसेफलाइ बद्‌दुरेबान आइधर्‌ल देख्‍ला,

र होल्‍किन आफिहक्‍ल ठउँनाइ आइपुगइ भन्‍दा अगाडि नइ योसेफलाइ मार्‌नार जाल रचइ लाग्‍ला।

१९ होल्‍किन आपसनाइ बाज्‍ला,

“ह्‌व सपना दर्‌सि आइतिन आछ।

२० जाउ,

होलाइ मारिकइ एउटो खाल्‍टोनाइ फ्‍याङ्‍दिउ।

अनि बनकराइ जनाबरकिन होलाइ मारल्‍तिसइ बाजिकइ हाइ बलउ,

र होक्‍र सपना केति हक्‍तेल्‍तिसइ हेरउन।”

२१ ह्‌य सुनिकइ रुबेनिन योसेफलाइ बाचाइनार इछ्‌या गरिकइ होल्‍काइ बल्‌-ल्‍याक,

“हाइ हेलाइ मारिहालइ ता बइहक।

२२ होलाइ बनकर गइरो खाल्‍टोनाइ फ्‍याङ्‍दिउ तर घाउ चाइ जुनहक्‍दिक।”

रुबेनिन होल्‍को हातबान योसेफलाइ बाचाइकइ आफ्‍ने ब्‍वाक हक्‍लनाइ पुराइदिनार इछ्‌यान ह्‌य बाज्‍ल रइल।

२३ जब योसेफ दाजेकख्‍यानकोनाइ आइपुग्‍ले तब होल्‍किन योसेफिन लाइल मजार बुट्‌टइ-बुट्‍टा हक्‍ल लामो लबेदा खोसिकइ च्‍यात्‍ला।

२४ अनि होल्‍किन योसेफलाइ आठाइकइ पानि बइहक्‍ल गइरो खाल्‍टोनाइ फ्‍याङ्‍ला।

२५ ह्‌व पछि होलत खाइ बस्‍ला,

यसो उप्‍रउने हेर्‌तिन होल्‍किन एक हुल इस्‍माएलिलत गिलादबान मिस्‍रदिस जाइधर्‌ल देख्‍ला।

होल्‍किन आफ्‍ने उँटकाइ मसला,

बास्‍नादार धुप र मुर्‌रकर भारि बोकाइलाइ रइला।

२६ यहुदान आफ्‍ने दाजेक-भाएकख्‍यानकाइ बल्‌-ल्‍याक,

“हाइनिन आफ्‍ने भाइलाइ मारिकइ होक्‍र रकत नुकाइकइ हाइलाइ केति फाइदा हक्‍छइ र?

२७ ह्‌व हाम्‍रेइ भाइ,

हाम्‍रेइ जिउ ता होनि।

बुरु होलाइ इस्‍माएलिल्‍को हातनाइ बेच्‍दिउ,

उन्‍खा गर्‌ले भने होक्‍र घाउ पुनि बइहकि।”

दाजेक-भाएकख्‍यानकिन यहुदाकर कुरो मान्‍ला।

२८ जब मिद्‌दानि बेपारिलत होइ बाट हक्‍तिन आइला तब दाजेकख्‍यानकिन योसेफलाइ खाल्‍टोबान तानिकइ निकाल्‍ला र चाँदिकर बिस सिक्‍कानाइ इस्‍माएलिल्‍को हातनाइ बेच्‍दिल्‍याक।

इस्‍माएलिल्‍किन योसेफलाइ मिस्‍रनाइ लिकइ जाइला।

२९ जब रुबेन खाल्‍टोनाइ फर्‌किकइ आइले तब होइनिन योसेफलाइ बइदेखल्‍ते र सोक गर्‌तिन आफ्‍ने लुगा च्‍यात्‍ले।

३० रुबेन भाएकख्‍यानकोनाइ जाइकइ बाज्‍ले,

“छोडारि ता बइने ते,

अब मुइ केति गरइ?”

३१ अनि होल्‍किन एउटि छाउरि मारिकइ योसेफकर लबेदा रकतनाइ डुबाइला।

३२ ह्‌व लबेदा आफ्‍ने ब्‍वाक हक्‍लनाइ लाकाइकइ बाज्‍ला,

“ब्‍वा हेर ते,

ह्‌य मजार बुट्‌टइ-बुट्‍टा हक्‍ल लबेदा हाइनिन भेट्‌टाइले,

ह्‌य तोर बेटारकर हो कि बया?”

३३ इज्‍राएलिन ह्‌व लुगा चिनिकइ बाज्‍ले,

“ह्‌य ता मोरे बेटाककर लबेदा हो।

पक्‍कइ पुनि बनकराइ जनाबरकिन मोर बेटाकलाइ खाल्‍ते हुदो!

होलाइ चोक्‍टा-लाम्‍टा पारल्‍ते हक्‍ति।”

३४ अनि याकुबिन आफ्‍ने लुगा च्‍यात्‍ले,

र भाङ्‌ग्‍रा लाइकइ धेरइ दिनसम्‍म बेटाककर लागि सोक गर्‌ले।

३५ सेब्‍बाइ बेटाक-बेटेकख्‍यानकिन याकुबलाइ सान्‍तोना दिला तर याकुबलाइ कुनुकिन सान्‍तोना देइ बइसक्‍ला।

याकुबिन बाज्‍ले,

“मुइ मर्‌नार दिनसम्‍म नइ सोक गर्‌नार आछु।”

इत्‍तिकइ याकुबिन आफ्‍ने बेटाक योसेफकर लागि सोक गर्‌ले।

३६ हेइ बेलानाइ मिद्‌दानिल्‍किन योसेफलाइ मिस्‍रनाइ फारोकर एउटो हाकिम पोतिफरकर हातनाइ बेच्‍ला।

उत्‍पति ३८:१ देखि ४०:२३ सम्‍म,

योसेफ पोतिफरकर हातनाइ बेच्‍ल कुरो र ४१ अध्‍यायनाइ परमेसोरिन फारोलाइ दिल दुइटो दर्‌सनकर माजनाइ तेर बर्‌सकर समय बित्‍ल कुरो बाताइल पाइछे।

योसेफ आफ्‍ने मालिककर इमान्‍दार नोकर हक्‍छइ र पोतिफरिन योसेफलाइ गर्‌नार भरोसा बाड्‌तिन जाइछि।

होइहुदान आफ्‍ने घरनाइ हक्‍ल सेब्‍बे कुरोउप्‍रान सासन गर्‌नार अधिकार पोतिफरिन योसेफलाइ दिछि र परमेसोरिन पुनि योसेफबान पोतिफरलाइ धेरइ आसिस दिछि।

तर पोतिफरकरि बुएकिन योसेफलाइ आफिसिन सुतइ आइले बाजिकइ झुटो आरोप लाइलि।

होइहुदान पोतिफरिन योसेफलाइ झ्‍यालखन्‍डनाइ हाल्दिछि।

झ्‍यालखन्‍डनाइ पुनि योसेफिन असल चरित्‍र देखाइल हुदान,

उछिकर अधिकिरितकर भरोसा जित्‍छइ होइहुदान योसेफलाइ झ्‍यालखन्‍डनाइ पुनि नाइके बानाइदिछि।

परमेसोरिन इत्‍तिकइ योसेफकर जिबनलाइ आसिसित तुल्‍याइलाछ।

हेइ समयनाइ,

राजान आफिलाइ मद्‌य टक्‍राइनार र पिठो पाकाइनार नोकरसिन रिसाइकइ होल्‍काइ झ्‍यालखन्‍डनाइ हाल्‍दिस्‍याक।

होलत झ्‍यालखन्‍डनाइ योसेफकर अडरनाइ बसइ पर्‌ल बेलानाइ परमेसोरिन ह्‌व धेउटाल्‍काइ सपना दिल्‍याक।

ह्‌व सपनानाइ होल्‍को भबिस्‍य बाताइल रल्‍ति।

परमेसोरिन योसेफलाइ सपनाकर अर्‌थ दिल्‍ते र योसेफिन होल्‍को जिबननाइ आइपर्‌नार कुरो बाताइदिल्‍याक।

योसेफिन बल्‍ल जिन्‍खाए पिठो पाकाइनार भान्‍सेलाइ मार्‌ला र मद्‌य टक्‍राइनार चाइ फेरि आफ्‍ने कामनाइ फर्‌किले र अजइ बड्‌खो पदनाइ काम गर्‌नार मउका पाइले।

योसेफिन मद्‌य टक्‍राइनारलाइ आफिलाइ झ्‍यालखन्‍डबान निकाल बाजिकइ अनुरोद गर्‌ले तर होइनिन योसेफलाइ बिर्‌साइहाल्‍ले।

हेक्‍र दुइ बर्‌सपछि परमेसोरिन राजा फारोलाइ दुइटो दर्‌सन दिल्‍ते।

हेइ समयनाइ मद्‌य टक्‍राइनारिन योसेफलाइ सम्‍जल्‍ते।

३८

३९

४०

राजाकर सपना

४१

१ दुइ बर्‌स बित्‍लपछि मिस्‍रकर राजान एउटो सपना देख्‍ले।

सपनानाइ राजा निल लदिकर छेउनाइ ठडाइधर्‌ल रइल।

२ होइ बेला निल लदिबान सातुटाइ एकदम सप्‍रिलाइ मोटाइ-मोटाइ गाइलत निस्‍किकइ आइला,

र काँस घारिनाइ चरइ लाग्‍ला।

३ ह्‌व पछि आने सातुटाइ दुब्‍लाइ-दुब्‍लाइ हाड र छाला मात्‍र हक्‍लाइ गाइलत निल लदिबान निस्‍किकइ आइला र पइलाकर गाइकोसिन जाइकइ ठडाइला।

४ ह्‌व दुब्‍लाइ गाइकिन मोटाइ गाइकाइ खाइहाल्‍ला।

अनि राजा बिउझिले।

५ राजा फेरि निदाइले र अर्‌को सपना देख्‍ले।

ह्‌व सपनाका एउटे डाँठनाइ सातुटो सप्‍रिल र भरिलो अन्‍नकर बालालत पासाइल रल्‍ति।

६ ह्‌व पछि पुर्‌बिय बातासिन ओइलाइल र सेप्‍रो आने सातुटो अन्‍नकर बालालत पासाल्‍ते।

७ अनि ह्‌व सेप्‍रो बालाकिन पइलाकर सातुटो सप्‍रिल र भरिलो बालाकाइ गिसिहाल्‍ला।

राजा बिउझिले र ह्‌य ता सपना पो रल्‍तिसइ बाजिकइ था पाइले।

८ ब्‍यान राजालाइ सपनाकर कारनिन बड्‌खो चिन्‍ता परल्‍ते,

अनि होइनिन मिस्‍रकराइ सेब्‍बाइ जादुगर र बुद्‌दिजिबिकाइ बालाइले।

राजान होल्‍काइ आफ्‍ने सपना बल्‌-ल्‍याक,

तर कुनुल्‍किन सपनाकर अर्‌थ खोलइ बइसक्‍ला।

९ तब मुख्‍य मद्‌य टक्‍राइनारिन राजालाइ बलल्‍ते,

“मुइबान एउटो भुल हक्‍लाछि,

ह्‌व आज मुइ तुइलाइ बल्‍छु।

१० तुइ आफ्‍ने नोकरकोसिन रिसाइतिन मुइ र मुख्‍य भान्‍सेलाइ पहरेदारकर कप्‍तानकर झ्‍यालखन्‍डनाइ धर्‌ल रइलइ।

११ एउटे रात हाइ धेउटाकिन एकन्‍टो सपना देख्‍ले।

सपनाकर अर्‌थ बेग्‍ले-बेग्‍ले रल्‍ति।

१२ उछि पहरेदारकर कप्‍तानकर एउटो छोडारि हिब्‍रु नोकर हाइसिन रइल।

हाइनिन होलाइ हाम्‍रो सपना बल्‍ले र होइनिन हाम्‍रो सपनाकर अर्‌थ खोल्‍दिले।

१३ होइनिन हाइलाइ अर्‌थ खोल्‍दिल जिन्‍खाए नइ हक्‍लो।

तुइनिन मुइलाइ आफ्‍ने कामनाइ नियुक्‍त गर्‌लइ तर मुख्‍य भान्‍सेलाइ चाइ झुन्‍डाइलइ।”

१४ होइ हुदान राजान योसेफलाइ बालाइ पाठाइल्‍याक,

र होल्‍किन योसेफलाइ तुरुन्‍तइ झ्यालखन्‍डबान निकालिकइ आन्‍ला।

होइनिन बार काटिकइ,

दारि खउरिकइ र लुगा फेरिकइ राजाकर अगाडि हाजिर हक्‍ले।

१५ राजान योसेफलाइ बलल्‍ते,

“मुइनिन एउटो सपना देख्‍नाइ,

तर कुनुल्‍किन होक्‍र अर्‌थ खोलइ बइसक्‍ला।

तुइनिन सपनाकर अर्‌थ खोलइ सक्‍छस बाजिकइ मुइनिन सुन्‍लाछु।”

१६ योसेफिन राजालाइ बलल्‍ते,

“इन्‍खा ग्‍यान ता मुइसिन बइने,

तर परमेसोरिन तुइलाइ मिल्‍नार अर्‌थ खोल्‍दिस्‍यास।”

२५ तब योसेफिन राजालाइ बलल्‍ते,

“तोर धेउटे सपनाकर अर्‌थ एउटे हो।

परमेसोरिन जे गरइ लाग्‍लाछ,

ह्‌व तुइलाइ परमेसोरिन देखाइलाछ।

२६ ह्‌व सातुटाइ एकदम सप्‍रिलाइ मोटाइ-मोटाइ गाइलत सात बर्‌स,

र ह्‌व सातुटो सप्‍रिल भरिलो बालालत पुनि सात बर्‌स नइ हो।

धेउटे सपनाकर अर्‌थ एउटे हो।

२७ पछिबान निस्‍किकइ आइलाइ सातुटाइ दुब्‍लाइ हाड र छाला मात्‍र हक्‍लाइ गाइलत र पुर्‌बिय बातासिन सुकाइल सातुटो सेप्‍रो बालालत अनिकालकर सात बर्‌स हो।

२८ ह्‌य मुइनिन बल्‍ल अन्‍सार हक्‍नार आछि।

परमेसोर आफिन गरइ लाग्‍ल काम तुइलाइ देखाइलाछ।

२९ सात बर्‌ससम्‍म सारा मिस्‍र देसभरि बड्‌खो सहकाल हक्‍नारआछि।

३० ह्‌व पछि सात बर्‌ससम्‍म अनिकाल पर्‌नारआछि।

ह्‌व सहकालकर समय सेब्‍बाल्‍किन बिर्‌साइनार आछत र अनिकालिन मिस्‍र देस खतम पार्‌नारआछि।

३१ पछि आइनार अनिकालिन गर्‌तिन देसनाइ हक्‍ल सहकालकर सम्झना गर्‌नार बइनेत,

किनारइभने ह्‌व अनिकाल एकदम डारोन लाग्‍दो हक्‍नारआछि।

३२ तोर सपना दोहोरइकर कारन चाइ ह्‌य कुरो परमेसोरिन पक्‍का गरिसक्‍लाछ र ह्‌य चाने पुरा गर्‌नारआछ।”

३३ “होइ हुदान अब तुइनिन एउटो चलाख र बुद्‍दिमानि मानुस छानिकइ सारा मिस्‍र देसभरि अधिकार दिक।

३४ सहकालकर सात बर्‌ससम्‍म मिस्‍र देसनाइ फल्‍ल अन्‍नकर पाँचउ भाग जम्‍मा गरइलाइ आने काम गर्‌नाराइ खटाइ।

३५ होल्‍काइ आइनार सहकालकर सात बर्‌सभरि अन्‍न बटुल्‍नार आग्‍या गरइ।

अनि होल्‍किन तोर अधिकारनाइ सहर-सहरकर भाकारिनाइ अन्‍न जम्‍मा गर्‌दिखन,

र हेरबिचार गर्‌दिखन।

३६ इत्‍तिकइ बटुलिकइ धर्‌ल अन्‍न मिस्‍र देसनाइ पछि आइनार सात बर्‌सकर अनिकालिन मान्‍छेलत जुनमर्‌दिखन र देसकर लागि अन्‍न जोगाइकइ धरइ।”

योसेफ मिस्‍र देसकर सासक बन्‍ल

३७ योसेफिन दिल सुझाब राजा र सेब्‍बाइ अधिकारिकाइ मन पर्‌ल्याक।

३८ अनि राजान हाकिमकाइ बल्-ल्‍याक,

“योसेफठि परमेसोरकर आत्‍मा हक्‍ल आने कुन्‍टो मानुस हाइ भेट्‍टाइ सक्‍छे?”

३९ तब राजान योसेफलाइ बलल्‍ते,

“परमेसोरिन तुइलाइ सेब्‍बे कुरो देखाइलाछ,

र तुइठि चलाख र बुद्‍दिमानि मानुस आने कोइ बइनेत।

४० होइहुदान मोर देसकर सासन चालाइनार तुइ नइ हक्‍लइ,

मोराइ सारा जन्‍ताल्‍किन तोर आग्‍या मान्‍नार आछत।

केबल मुइ राजा हक्‍ल कारनिन मात्‍र तुइ भन्‍दा उप्‍र आछु।

४१ हेर,

मुइ तुइलाइ सारा मिस्‍र देसभरि अधिकार दिलाछु।”

४६ मिस्‍रकर राजा फारोकर सेवानाइ नियुक्‍त हक्‍तिन योसेफ तिस बर्‌सर रइल।

अनि योसेफ राजाकर दरबारबान निस्‍किकइ सारा मिस्‍र देसभरि घुम्‍ले।

४७ सहकालकर सात बर्‌ससम्‍म जमिनिन पर्‌सस्‍त अन्‍न फलाल्‍ते।

४८ योसेफिन सहकालकर सात बर्‌ससम्‍म मिस्‍रकर सेब्‍बे अन्‍न जम्‍मा गर्‌ले र सहर-सहरकर भाकारिनाइ थन्‍काइले।

होइनिन हरेक सहरकर वरिपोरि हक्‍ल खेतकर अन्‍नलत जम्‍मा गर्‌ले।

४९ योसेफिन समुन्‍रकर बलउटासरि पर्‌सस्‍त अन्‍नलत जम्‍मा गर्‌ले,

यत्‍रा धेरइ हकल्‍ते कि योसेफिन हिसाब नइ धरइ छाड्‍ले।

५३ मिस्‍रनाइ सात बर्‌सकर सहकाल सकल्‍ते।

५४ अनि योसेफिन बल्‍लठि सात बर्‌सकर अनिकाल सुरु हकल्‍ते।

आने सेब्‍बे देसनाइ अनिकाल परल्‍ते,

तर सारा मिस्‍रनाइ चाइ अन्‍न रल्‍ति।

५५ जब सेब्‍बाइ मिस्‍रिलत भोकिन छटपटाइ थाल्‍ला तब राजासिन अन्‍नकर लागि बिन्‍ति गरइ लाग्‍ला।

फारोन सेब्‍बाइ मिस्‍रिकाइ बल्-ल्‍याक,

“योसेफ हक्‍लनाइ जाउबे र होइनिन तोराल्‍काइ जे बल्‍छइ,

होइ गरो।”

५६ जब मिस्‍र देसभरि सेब्‍बे ठउँ अनिकाल बाढ्‌तिन जाल्‍ते,

तब योसेफिन सेब्‍बे भाकारि खोलिकइ मिस्‍रिकाइ अन्‍न बेचइ लाग्‍ले,

किनारइभने मिस्‍र देसभरि घोर अनिकाल पर्‌ल रल्‍ति।

५७ होइहुदान सेब्‍बे देसकराइ मान्‍छेलत मिस्‍रनाइ अन्‍न किनइ योसेफ हक्‍लनाइ आइला।

किनारइभने सन्‍सारभरि बड्‌खो अनिकाल पर्‌ल रल्‍ति।

उत्‍पति ४२:१ देखि ४५:२८ सम्‍म,

याकुब र होक्‍र परिवार बस्‍ल कनान देसनाइ बड्‌खो खडेरि र अनिकाल पर्‌ल कुरो बाताइलाछि।

होइहुदान याकुबिन अन्‍न किनइकर लागि आफ्‍ने दस भाइ बेटाककाइ मिस्‍र देसनाइ पाठाइल्‍याक।

योसेफ मिस्‍रकर सासन गर्‌नार अधिकारि रइल बाजिकइ होल्‍काइ था बइरइल्‍याक।

होलत योसेफ हक्‍लनाइ आइतिन योसेफिन ता चिन्‍ले तर होल्‍किन योसेफलाइ चिनइ बइसक्‍ला।

योसेफिन कतइ हेलत जासुस ता बया,

बाजिकइ होल्‍काइ जाँच गर्‌ल्‍याक।

होल्‍को कान्‍छा भाएक (योसेफकर आफ्‍ने भाएक बेन्‍यामिन) लाइ बालाइकइ नआनुन्‍जेलसम्‍म मिस्‍र छाडिकइ जाइ बइसको बाजिकइ योसेफिन होल्‍काइ सुनाइल्‍याक।

इत्‍तिकइ अन्‍तिमनाइ,

कनाननाइ अन्‍न सिदितिन जाल्‍ते र याकुबिन बेन्‍यामिनलाइ दाजेककोसिन मिस्‍रनाइ पाठाइ बाद्‌य हक्‍ले।

योसेफिन फेरि होल्‍को जाँच गर्‌ले र अन्‍तिमनाइ होल्‍को माजनाइ आफिलाइ चिनाइले।

नोकरकर रुपनाइ बेच्‍दिल कारनिन योसेफिन कतइ बद्‌ला लिछइ कि बाजिकइ होलत एकदम डाराइधर्‌लाइ रइला,

तर योसेफिन होल्‍काइ इत्‍तिकइ बल्‌-ल्‍याक,

“जिबन बाँचाइकर लागि परमेसोरिन मुइलाइ तोराभन्‍दा अगाडि नइ इछि पाठाइ हो।”

योसेफिन इन्‍खा डरलाग्‍दो खडेरि र अनिकालनाइ पर्‌ल बेलानाइ आफ्‍ने ब्‍वाक लगायत सेब्‍बाइ परिवारको रेखदेख गरइ सकु बाजिकइ आफ्‍ने दाजेक-भाएकख्‍यानकाइ र आने केइ मान्‍छेल्‍काइ कनानबान मिस्‍रनाइ लिकइ आओ बाजिकइ उछ्‌यान पाठाइल्‍याक।

४२

४३

४४

४५

याकुब आफ्‍ने परिवारकोसिन मिस्‍रनाइ जाइल

४६

१ जब इज्‍राएल आफिसिन हक्‍ल सेब्‍बे थोक लिकइ हिन्‍ले,

तब बेर्‌सेबानाइ पुग्‍ला उछिका इज्‍राएलिन आफ्‍ने ब्‍वाक इसहाककर परमेसोरलाइ बलि चाराइले।

२ अनि राति दर्‌सननाइ परमेसोर इज्‍राएलसिन बोल्‍ले,

“याकुब,

ए याकुब!”

याकुबिन बाज्‍ले,

“मुइ इछि आछु।”

३ परमेसोरिन बलल्‍ते,

“मुइ परमेसोर,

तोर ब्‍वारकर परमेसोर हो।

मिस्‍रनाइ जाइ जुनडाराउ,

किनारइभने उछिका मुइ तुइबान एउटो बड्‌खो जाति बानाइनार आछु।

४ मुइ तुइसिन मिस्‍रनाइ जाइनार आछु र मुइ तोर सन्‍तानकाइ ह्‌य देसनाइ फर्‌काइकइ आन्‍नार आछु।

अनि तुइ मर्‌तिन योसेफकरे हातिन तोर आँखि छोप्‍दिनार आछ।”

५ ह्‌व पछि याकुब बेर्‌सेबाबान हिन्‍ले।

याकुबकर बेटाकख्‍यानकिन आफ्‍ने ब्‍वाक,

आफ्‍ने बेटाक-बेटेक र बुएकख्‍यानकाइ मिस्‍रकर राजान लेइ पाठाइल गाडानाइ चढाइला।

६ आफ्‍ने गाइ,

छाउरि,

भेडिलत र कनान देसनाइ जम्‍मा गर्‌ल धन-सम्‍पतिलत र होल्‍को सेब्‍बाइ परिवारलत लिकइ मिस्‍रनाइ जाइला।

७ याकुबिन आफ्‍ने साथनाइ आफ्‍ने बेटाकलत,

बेटेकलत,

नातेकलत,

नात्‍नेकलत र सेब्‍बाइ सन्‍तानकाइ लाकाइल्‍याक।

४७

२७ इज्‍राएलिलत मिस्‍रकर गोसेन छेत्‍रनाइ बसोबास गर्‌ला,

र होल्‍किन उछिकर जग्‍गा जमिन आफ्‍ने सम्‍पति बानाइला।

अनि होल्‍को उछिका फलिफाप हकिकइ सङ्‌ख्‍यानाइ एकदम बिर्‌दि हक्‍तिन जाइला।

२८ याकुब मिस्‍रनाइ सत्‍र बर्‌स बाँच्‍ले र याकुब जम्‍मा एक सय सर्‌चालिस बर्‌ससम्‍म बाच्‍ले।

उत्‍पति ४७:२९ देखि ४९:२८ सम्‍म,

याकुबिन आफि मरइभन्‍दा अगाडि आफ्‍ने मर्‌ल सरिर आफ्‍ने पुर्‌खाल्‍कोसिन कनान देसनाइ गड्‌काइ बाजिकइ योसेफलाइ कसम खाइ लाल्‍ते।

इनिखइ नइ याकुबिन आफ्‍ने बारेउटाइ बेटाककाइ आसिर्‌बाद दिल्‍याक हेलत नइ बार कुल हक्‍ला।

४८

४९

याकुब मर्‌ल

२९ तब याकुबिन आफ्‍ने बेटाकख्‍यानकाइ ह्‌य आग्‍या दिल्‍याक,

“मुइ ता अब पुर्‌खाल्‍कोसिन मिलइ जाइतिन आछु।

मुइ मर्‌ल पछि हित्‍ति एप्‍रोनकर खेतनाइ हक्‍ल ओडारनाइ मोर पुर्‌खाल्‍कोसिन गड्‍काइ।

३० ह्‌व ओडार कनान देसनाइ मम्‍रेकर पुर्‌बपटि मक्‍पेलानाइ आछि।

ह्‌व ठउँ अब्‍राहामिन चिहान बानाइलाइ हित्‍ति एप्‍रोनसिन किन्‍ल रइल।

३१ अब्‍राहाम र होक्‍रि बुएक सारालाइ उछि गड्‍काइल आछि।

उछि नइ इसहाक र होक्‍रि बुएक रिबेकालाइ पुनि गड्‍काइला र मुइनिन पुनि लेआलाइ उछि नइ गड्‍काइनाइ।

३२ ह्‌व खेत र उछि हक्‍ल ओडार हित्‍तिल्‍कोसिन किन्‍ल हो।”

३३ याकुबिन ह्‌य आग्‍या आफ्‍ने बेटाकख्‍यानकाइ दिसक्‍लपछि आफ्‍ने ओछ्‍यानका गोड पसारिकइ अन्‍तिम सास फेर्‌ले,

र आफ्‍ने पुर्‌खाल्‍कोसिन मिलइ जाइले।

५०

१ योसेफ आफ्‍ने ब्‍वाक उप्‍रान घोप्‍टो परिकइ कान्‍ले,

र ब्‍वाकलाइ मइँ खाइले।

२ अनि योसेफिन आफ्‍ने सेवा गर्‌नाराइ डाक्‍टरकाइ आफ्‍ने ब्‍वाककर लासनाइ बास्‍नादार तेल र लेप मलइ लाइल्‍याक।

३ बास्‍नादार तेल र लेप मलइकर लागि चालिस दिन लाग्‍तेल्‍ति।

होल्‍किन याकुबकर लासनाइ चालिस दिनसम्‍म बास्‍नादार तेल र लेप लाइला।

मिस्‍रिल्‍किन याकुबकर लागि सत्‍तरि दिन सम्‍म सोक गर्‌ला।

४ सोक गर्‌नार दिन सक्‍किल पछि योसेफिन राजाकर उच्‍च अधिकारिल्‍काइ बल्-ल्‍याक,

“राजालाइ ह्‌य खबर गर्‌देइ,

५ मोर ब्‍वान मर्‌नार बेलानाइ मुइलाइ ह्‌य बाजिकइ कसम खाइ लाइल रइल,

‘मुइ मरइ लाग्‍लाछु।

कनान देसनाइ मुइ आफिन खनिकइ बानाइल मोर चिहाननाइ मुइलाइ गड्‌काइ।’

होइहुदान जाइकइ मोर ब्‍वालाइ गड्‌काइकइ फर्‌कि आइपाउ।”

६ राजान जबाफ दिल्‍ते,

“तुइनिन कसम खाइल अन्‍सार जाइकइ आफ्‍ने ब्‍वारलाइ गड्‍काउ।”

७ होइ हुदान आफ्‍ने ब्‍वाकलाइ गड्‍काइ योसेफ जाइले।

होइ सँगिन फारो राजाकराइ अधिकारिलत,

मुख्‍य अगुवालत र मिस्‍रकराइ सेब्‍बाइ मुख्‍य मान्‍छेलत,

८ अनि योसेफकराइ परिवार,

होक्‍र दाजेक-भाएकलत र याकुबकराइ परिवारलत जाइला।

होल्‍किन आफ्‍ने स्‍याउनाइ नानिल्‍काइ,

छाउरि-भेडि र गाइ-बर्‌दइकाइ चाइ गोसेननाइ नइ छाड्‍ला।

९ होक्‍र साथनाइ रथनाइ र घोडा चढ्नाराइ पुनि जाइला।

ह्‌व एउटो बड्‌खो मालामिकर भिड रल्‍ति।

१० जब होलत यर्‌दन लदिकर छेउ आतादकर खालानाइ आइपुग्‍ला,

तब होलत बिलाप गर्‌तिन बड्‌खो सोरिन कान्‍ला।

अनि उछिका योसेफिन सात दिनसम्‍म आफ्‍ने ब्‍वाककर लागि बिलाप गर्‌ले।

११ मिस्‍रिल्‍किन आतादकर खालानाइ बिलाप गर्‌ल देखिकइ कनानकराइ मान्‍छेल्‍किन बाज्‍ला,

“ह्‌य ता मिस्‍रिल्‍को बड्‌खो बिलाप रल्‍तिसइ।”

होइ हुदान ह्‌व ठउँकर नाम हाबिल-मिस्‍रइमa धर्‌ला।

१२ इनिखइ याकुबिन आग्‍या गर्‌ल अन्‍सार बेटाकख्‍यानकिन गर्‌ला।

१३ याकुबकर लासलाइ बेटाकख्‍यानकिन बोकिकइ कनानसम्‍म पुराइला,

र मम्‍रेकर पुर्‌बपटि अब्‍राहामिन चिहान बानाइलाइ हित्‍ति एप्‍रोनसिन किन्‍ल खेतनाइ हक्‍ल मक्‍पेलाकर ओडारनाइ गड्‌काइला।

१४ ब्‍वाकलाइ गड्‍काइ सक्‍लपछि योसेफिन आफ्‍ने दाजेक-भाएकख्‍यानकाइ र आफिसिन जाइलाइ मालामिकाइ लिकइ मिस्‍रनाइ फर्‌किले।

दाजेक-भाएकख्‍यानकाइ योसेफकर सान्‍तोना

१५ ब्‍वाक मर्‌ल पछि योसेफकराइ दाजेक-भाएकलत आपसनाइ बाज्‍ला,

“योसेफिन अब घिर्‌ना गर्‌छइ हुदो र हाइनिन गर्‌ल कामकर बदला लिछइ हुदो।”

१६ होइ हुदान होल्‍किन योसेफलाइ ह्‌य बलिकइ खबर पाठाइला,

“मरइ भन्‍दा अगाडि तोर ब्‍वारिन इन्‍खा आग्‍या दिल रइल,

१७ ‘तोराल्‍किन योसेफलाइ बलइ,

तोर दाजेरख्‍यानकिन तुइलाइ बइमजार ब्‍यबहार गरिकइ अपराध गर्‌लाछत,

दया गरिकइ होल्‍काइ छेमा दिखन।’

हाइ तोर ब्‍वारकर परमेसोरकराइ दासकाइ हाइ गर्‌ल अपराध छेमा गर्‌देउ।”

ह्‌य खबर पाइकइ योसेफ कान्‍ले।

१८ होक्‍र दाजेकख्‍यानलत पुनि आइकइ योसेफकर अगाडि घोप्‍टो परिकइ बाज्‍ला,

“हाइ तोर दास हो।”

१९ तर योसेफिन होल्‍काइ बल्‌-ल्‍याक,

“जुनडाराओ,

केति मुइ परमेसोर हो र?

२० तोराल्‍किन मोर बिरुद्‌दनाइ बइमजार सोच्‍लो,

तर परमेसोरिन होइ कामबाटेन नइ भलाइ गर्‌नार बिचार गर्‌ले,

जिनिखइ आज हकिधर्‌लाछि उनिखइ नइ धेरइ मान्‍छेलत बाचिधर्‌दिखन।

२१ होइ हुदान जुनडाराओ,

तोरा र तोराल्‍को बेटार-बेटेरकाइ समेत मुइ पालनपोसन गर्‌नार आछु।”

इनिखइ योसेफिन होल्‍काइ ढाडस र सान्‍तोना दिल्‍याक।

योसेफ मर्‌ल

२२ योसेफ र आफ्‍ने ब्‍वाककर परिवारलत मिस्‍रनाइ नइ बस्‍ला,

र योसेफ एक सय दस बर्‌ससम्‍म बाँच्‍ले।

२३ योसेफिन एफ्‍राइमकर बेटाक-बेटेक,

नातेक-नात्‍नेकसम्‍म देख्‍ले।

मनस्‍सेकर बेटाक माकिरकर भर्‌खर जन्‍मिलाइ नानिलत पुनि योसेफिन खेलाइ पाइले।

२४ एक दिन योसेफिन आफ्‍ने दाजेक-भाएकख्‍यानकाइ बल्‌-ल्‍याक,

“मोर मर्‌नार बेला हकल्‍ते तर परमेसोरिन साँच्‍चि नइ तोराल्‍को हेर-बिचार गर्‌नारआछ,

र परमेसोरिन अब्‍राहाम,

इसहाक र याकुबसिन कसम खाइकइ लाकाइछु बल्‍ल देसनाइ ह्‌य देसबान तोराल्‍काइ लाकाइनार आछ।”

२५ तब योसेफिन इज्‍राएलकराइ सन्‍तानकाइ कसम खाइ लाइकइ बल्‌-ल्‍याक,

“परमेसोरिन तोराल्‍काइ पर्‌तिग्‍याकर देसनाइ लाकाइनार आछ,

ह्‌व बेला मोर सरिरलाइ इछ्‌यान लिकइ जाइ।”

२६ इत्‍तिकइ योसेफ मिस्‍र देसनाइ एक सय दस बर्‌सकर उमेरनाइ मर्‌ले,

र होल्‍किन योसेफकर लासनाइ बास्‍नादार तेल र लेप लाइकइ एउटो बाक्‍सानाइ हालिकइ मिस्‍रनाइ नइ धर्‌ला।

a 

50:11 हाबिल-मिस्‍रइम -हिब्‍रु भासानाइ हेक्‍र अर्‌थ “मिस्‍रकराइ मान्‍छेलत कान्‍ल” बाज्‍नार हक्‍छि।

मर्‌कुसिन लेख्‍ल

सुसमचार

किताबकर परिचय

मर्‌कुसचाइ येसुकर बार जन चेलालत मद्‌दे मुख्‍य चेला सिमोन पत्‍रुसकर एकदम मिल्‍नार सयोगि रइल। पत्‍रुसिन मर्‌कुसलाइ “मोर बेटाक” बाज्‍लाछ (१ पत्‍रुस ५:१३)। मर्‌कुस बारनाबासकर आफन्‍त र पावल पेरितकर सयोगि पुनि रइल (पेरित १२:२५, कलस्‍सि ४:१०, २ तिमोथि ४:११)।

मर्‌कुस आफि पइला बार चेला मद्‌देर बइहक्‍तिन पुनि, होइनिन येसुकर जिबनकर बारेनाइ सिदइ पत्‍रुसबान सिक्‍ले। मुख्‍य गरि मर्‌कुसिन आफ्‍ने सुसमचार पत्‍रुसिन बल्‍ल अन्‍सार लेख्‍ले। धेरइजसो बाइबलकराइ बिद्‌वानको बिचारनाइ रोमि साम्‍राज्‍यकर राजधानि रोम सहरनाइ ह्‌य सुसमचार लेख्‍ल हो बाज्‍छत। जिन्‍खाए मतिन यहुदि जातिल्‍को लागि आफ्‍ने सुसमचार लेख्‍ले, उन्‍खाए मर्‌कुसिन बिसेस गरि रोमिल्‍को लागि ह्‌य सुसमचार लेख्‍ले। चारुटो सुसमचारनाइ मर्‌कुसकर सुसमचार सबभन्‍दा पइले लेख्‍ल सुसमचार रल्‍ति (मतिकर परिचय हेरो)।

इस्‍बि सम्‍बत ५५ र ६५ कर बिचनाइ, अथवा येसु मर्‌ल झन्‍नइ तिस बर्‌सपछि लेखिल रल्‍ति। मति र लुकान पुनि मर्‌कुसकर सुसमचारनाइ लेख्‍ल धेरइ कुरो आ-आफ्‍ने सुसमचारनाइ लेख्‍लाइ रइला। बास्‍तबनाइ, धेरइजसो मर्‌कुसकर पुरा सुसमचार मतिकर सुसमचारनाइ गाभिल आछि।

बिसय सुचि

सुसमचारकर सुरुवात १:१-१३

येसुन गालिलनाइ गर्‌ल काम १:१४–९:५०

गालिल देखि यरुसलेमसम्‍म १०:१-५२

यरुसलेमनाइ बिताइल अन्‍तिम हप्‍ता ११:१–१५:४७

येसु मर्‌लबान जिउँते हक्‍ल १६:१-८

जिउँते हक्‍लपछि पर्‌भु देखा पर्‌ल र स्‍वर्‌ग जाइल १६:९-२०

मर्‌कुसिन लेख्‍ल

सुसमचार

बप्‍तिस्‍मा दिनार युहन्‍नाकर पर्‌चार

(मति ३:१-१२; लुका ३:१-१८; युहन्‍ना १:१९-२८)

१

१ परमेसोरकर बेटाक येसु खिरिस्‍टकर सुसमचार इत्‍तिकइ सुरु हक्‍छि।

२ परमेसोरिन बाज्‍ल कुरो यसइया अगमबक्‍ताकर किताबनाइ इनिखइ लेख्‍लाछि,

“हेर,

मुइ मोर दुतलाइ तोर अगि-अगि पाठाइछु,

होइनिन तोर बाट तयार पार्‌नारआछ।

३ उजाड केइ बइहक्‍नार ठउँनाइ एउटोन बड्‌खो सोरिन इत्‍तिकइ बाज्‍तिन आछ,

‘पर्‌भु आइनार बाट तयार पारो,

ह्‌व हिन्‍नार बाटलत सोजो बानाओ।’”

४ बप्‍तिस्‍मा दिनार युहन्‍ना उजाड केइ बइहक्‍नार ठउँनाइ देखा पर्‌ले र मान्‍छेल्‍काइ इत्‍तिकइ बाज्‍तिन पर्‌चार गर्‌ले,

“तोराल्‍किन आफ्‍ने पाप मानिलिकइ छाडो र बप्‍तिस्‍मा लिओ अनि परमेसोरिन तोराल्को पाप छेमा गर्‌नार आछ।”

५ अनि यहुदिया छेत्‍र र यरुसलेमकराइ सेब्‍बाइ मान्‍छेलत युहन्‍ना हक्‍लनाइ आइला।

र आ-आफ्‍ने पाप मानिलिकइ युहन्‍नाबान यर्‌दन लदिनाइ बप्‍तिस्‍मा लिला।

६ युहन्‍नान उँटकर रउँबान बुन्‍ल लुगा लाइतेल,

र कम्‍मरनाइ छालाकर पट्‌का बाँन्‍तेल अनि सलह र बन मह खाइतेल।

७ होइनिन मान्‍छेल्‍काइ इत्‍तिकइ पर्‌चार गर्‌ले,

“मुइभन्‍दा पछाडि एउटो आइतिन आछ,

ह्‌व मुइ भन्‍दा सक्‍तिसालि आछ।

मुइ ता निउरिकइ होक्‍र जुत्‍ताकर तुना फुकाइनार लाएककर पुनि बइने।

८ मुइ तोराल्‍काइ पानिन बप्‍तिस्‍मा दिलाछु,

तर होइनिन तोराल्‍काइ पबित्‍र आत्‍मान बप्‍तिस्‍मा दिनारआछ।”

येसुकर बप्‍तिस्‍मा र परिछ्‌या

(मति ३:१३-१७; ४:१-११; लुका ३:२१-२२; ४:१-१३)

९ ह्‌व दिननाइ येसु गालिल छेत्‍रकर नासरतबान आइले र युहन्‍नाबान यर्‌दन लदिनाइ बप्‍तिस्‍मा लिले।

१० येसु पानिबान बाइर निस्‍किलेसात स्‍वर्‌ग उघ्‍रिल र पबित्‍र आत्‍मालाइ ढुकुरकर रुपनाइ आफिउप्‍रान आइतिन गर्‌ल देख्‍ले।

११ अनि स्‍वर्‌गबान इन्‍खा आवाज आल्‍ते,

“तुइ मोर प्‍यारो बेटाक हो,

मुइ तुइसिन एकदम खुसि आछु।”

१२ ह्‌व पछि पबित्‍र आत्‍मान येसुलाइ तुरुन्‍तइ उजाड केइ बइहक्‍नार ठउँनाइ लाकाल्‍ते।

१३ सइतानिन उछिका येसुलाइ चालिस दिनसम्‍म परिछ्‌या गरल्‍ते।

उछिका बनकराइ जनाबरलत पुनि रइला र स्‍वर्‌गदुतकिन होक्‍र सेवा-टहल गर्‌ला।

चेलाल्‍को बोलावट

(मति ४:१८-२२; लुका ५:१-११; युहन्‍ना १:३५-४२)

१४ युहन्‍ना थुनानाइ पर्‌लपछि परमेसोरकर सुसमचार पर्‌चार गर्‌तिन येसु गालिलनाइ आइले।

१५ येसुन बाज्‍ले,

“समय पुरा हक्‍लाछि,

र परमेसोरकर राज्‍य नजिक आइलाछि।

आफ्‍ने पाप मानिलिकइ छाडो र सुसमचारनाइ बिस्‍वास गरो।”

१६ येसु गालिल तालकर छेउ-छेउ हकिकइ जाइतिन गर्‌तिन सिमोन र होक्‍र भाएक अन्‍दिरियासलाइ तालनाइ जाल खेलिधर्‌ल देख्‍ले।

किनारइभने होलत जालहारि रइला।

१७ येसुन होल्‍काइ बल्-ल्‍याक,

“मोर पछि लागो,

मुइ तोराल्‍काइ मान्‍छेल्‍को जालहारि बानाइनारआछु।”

१८ अनि होलत उत्‍तिने खेर आफ्‍ने जाल छाडिकइ येसुकर पछि लाग्‍ला।

१९ अनि अलि ओभर जाइल पछि येसुन जब्‍दियाराइ दुइभाइ बेटाकलत याकुब र युहन्‍नालाइ देख्‍ले।

होलत लाउनाइ बसिकइ जाल टालिधर्‌लाइ रइला।

२० येसुन होल्‍काइ झ्‍वाट्‌टइ बालाइल्‍याक।

अनि होल्‍किन आफ्‍ने ब्‍वाक जब्‍दियालाइ काम गर्‌नारकोसिन लाउनाइ छाडिकइ येसुकर पछि लाग्‍ला।

येसुन भुत आत्‍मा लाग्‍ल मानुसलाइ बिसेक पार्‌ल

(लुका ४:३१-३७)

२१ येसु आफ्‍ने चेलाल्‍कोसिन कफर्‌नहुम सहरनाइ जाइले,

र बिस्‍राम-दिननाइ सभाघरका जाइकइ सिछ्‌या देइ लाग्‍ले।

२२ येसुकर सिछ्‌या सुनिकइ सेब्‍बाइ मान्‍छेलत छक्‍क पर्‌ला,

किनारइभने येसुन आने धर्‌म-गुरुल्‍किन सिकाइल जिन्‍खाए बया,

तर अधिकार सहित सिकाइले।

२३ होइ बेला सभाघरभित्‍र एउटो भुत आत्‍मा लाग्‍ल मानुस पुनि रइल।

२४ होइनिन साराइतिन बाज्‍ले,

“हे नासरतकर येसु,

तुइनिन हाइलाइ केति गरइ लाग्‍ल?

केति तुइ हाइलाइ नस्‍ट गरइ आइल हो?

मुइ तुइलाइ चिन्‍छु,

तुइ परमेसोरिन पाठाइल पबित्‍र जन हो।”

२५ तर येसुन भुत आत्‍मालाइ हाकार्‌तिन बलल्‍ते,

“चुप लाग,

र ह्‌व मानुसबान निस्‍कि जा।”

२६ अनि भुत आत्‍मान ह्‌व मानुसलाइ लछारपछार पारिकइ बड्‌खो सोरिन चिच्‍याइतिन ह्‌व मानुसबान निस्‍किकइ जाइले।

२७ ह्‌य देखिकइ सेब्‍बाइ अचम्‍म मान्‍ला,

र आफि-आफिनाइ सोदासोद गरइ लाग्‍ला,

“ह्‌य केति हो?

ह्‌य ता नयाँ सिछ्‌या रल्‍तिसइ।

हेइनिन ता अधिकार सहित भुत आत्‍माल्‍काइ आग्‍या दिस्‍याक,

र होल्‍किन हेक्‍र आग्‍या मान्‍छत।”

२८ अनि छिट्‌टइ येसुकर चर्‌चा गालिलकर चारेपटि फइलल्‍ते।

येसुन धेराइ बिरामिल्‍काइ बिसेक पार्‌ल

(मति ८:१४-१७; लुका ४:३८-४१)

२९ येसु सभाघरबान निस्‍किलेसात याकुब र युहन्‍नासिन सिमोन र अन्‍दिरियासकर घरनाइ जाइले।

३० ह्‌व बेला सिमोनकरि सासेक जोरोन थाला पर्‌लि रइलि र घरका हक्‍नारकिन ह्‌य कुरो येसुलाइ आइलेसात सुनाइला।

३१ येसु बिरामिकर नजिक जाइकइ हातनाइ आठाइकइ उठाल्‍ते र होलाइ जोरोन छाडिहालल्‍ते।

अनि होइनिन होल्‍को सेवा-सत्कार गरइ लाग्‍लि।

३२ घाम अस्‍ताइल पछि ह्‌व दिन साँझनाइ मान्‍छेल्‍किन रोगि बिरामिलत र भुत लाग्‍लाइ सेब्‍बाल्‍काइ येसु हक्‍लनाइ आन्‍ला।

३३ ह्‌व सहरकराइ सेब्‍बाइ मान्‍छेलत घरकर चात्‍रानाइ जम्‍मा हक्‍लाइ रइला।

३४ येसुन धेरे किसिमकर रोगिन सताइलाइ सेब्‍बाइ बिरामिकाइ बिसेक पार्‌ल्‍याक अनि धेराइ मान्‍छेल्‍कोबान भुतकाइ निकाल्‍दिल्याक।

तर भुतकिन येसुलाइ चिन्‍ल हुदान येसुन होल्‍काइ बाजइ बइदिल्याक।

गालिलनाइ येसुकर पर्‌चार

(लुका ४:४२-४४)

३५ अर्‌को दिन उज्‍यालो हकइ भन्‍दा अगाडि येसु उठिकइ एकान्‍त ठउँनाइ जाइकइ पार्‌थना गरइ लाग्‍ले।

३६ सिमोन र होक्‍र साथेकलत मिलिकइ येसुलाइ हेरइ जाइला।

३७ येसुलाइ भेट्‌टाइल पछि होल्‍किन बाज्‍ला,

“सेब्‍बाल्‍किन तुइलाइ हेरिधर्‌लाछत।”

३८ ह्‌य सुनिकइ येसुन बाज्‍ले,

“हाइ वरिपोरिकर आने गाउँनाइ जाउ र उछि पुनि मुइ सुसमचार सुनाइ पर्‌छइ।

किनारइभने मुइ हेइ कामकर लागि आइल हो।”

३९ अनि येसु यहुदि सभाघरनाइ सिछ्‌या दितिन र भुतकाइ निकाल्‍तिन गालिल छेत्‍रभरि घुम्‍ले।

कुस्‍ठ रोग लाग्‍ल मानुस बिसेक हक्‍ल

(मति ८:१-४; लुका ५:१२-१६)

४० एउटो कुस्‍ठ रोग लाग्‍ल मानुस आइकइ येसुकर अगाडि घोडा टेकिकइ बिन्‍ति गर्‌तिन बाज्‍ले,

“तुइनिन चाइलइ भने मुइलाइ बिसेक पारइ सक्‍छस।”

४१ ह्‌य सुनिकइ येसुकर मन दयान भरल्‍ते र आफ्‍ने हात ह्‌व उप्‍रान धर्‌तिन बाज्‍ले,

“मुइ चाइछु,

तुइ बिसेक हकिहाल।”

४२ उत्‍तिने खेर होक्‍र कुस्‍ठ रोग हटल्ते र ह्‌व बिसेक हकिहाल्‍ले।

४३ अनि येसुन होलाइ कडा आग्‍या दिकइ इत्‍तिकइ बलिकइ पाठाल्ते,

४४ “हेर,

तुइ बिसेक हक्‍ल कुरो कुनुल्‍काइ जुनबल्‍खन,

तर पुजारिकर उछि जाइकइ देखाउ।

अनि तुइ बिसेक हक्‍ल कुरो मान्‍छेल्‍काइ देखाइकर लागि मोसान दिल नियम अन्‍सार पर्‌मानकर लागि बलि चाढाउ।”

४५ अनि ह्‌व निस्‍किकइ जाइले,

र आफि बिसेक हक्‍ल कुरो सेब्‍बेपटि सुनाइ लाग्‍ले।

होइहुदान येसु फेरि खुल्‍लमखुल्‍ला सहरनाइ पोसइ बइसक्‍ले र एकान्‍त ठउँनाइ बसइ लाग्‍ले।

तर मान्‍छेलत चारेपट्‌यान येसु हक्‍लनाइ आइला।

येसुन एउटो पछ्‌यघातिलाइ बिसेक पार्‌ल

(मति ९:१-८; लुका ५:१७-२६)

२

१ केइ दिनपछि येसु कफर्‌नहुम सहरनाइ फर्‌किले।

अनि मान्‍छेल्‍किन येसु घरनाइ रोइसे बल्‍ल सुनिकइ

२ यति धेराइ मान्‍छेलत जम्‍मा हक्‍ला कि होलत उछिका बइआट्‌ला,

दइलो बाइर पुनि ठउँ बइरल्‍ति।

येसुन होल्‍काइ परमेसोरकर बचन पर्‌चार गरिधर्‌ल रइल।

३ होइ बेला चारुटाकिन एउटो पछ्‌यघातिलाइ बोकिकइ येसु हक्‍लनाइ आन्‍ला।

४ मान्‍छेल्‍को भिडिन गर्‌तिन होल्किन ह्‌व पछ्‌यघातिलाइ येसुकर नजिक पुराइ नसकिकइ होल्किन येसु बस्‍ल ठिक उप्‍रानकर छाना उधारिकइ पछ्‌यघातिलाइ आफि सुत्‍ल खाटेसुदा हेठ्‌ठ झारिदिल्याक।

५ येसुन होल्को बिस्‍वास देखिकइ ह्‌व पछ्‌यघातिलाइ बलल्‍ते,

“ए बेटाक,

तोर पापलत छेमा हक्‍लाछि।”

६ ह्‌य सुनिकइ उछि हक्‍लाइ केइ धर्‌म-गुरुल्‍किन मननाइ इन्‍खा बिचार गर्‌ला,

७ “ह्‌य मानुसिन किनारइ इन्‍खा कुरो गर्‌तिन आछ?

ह्‌य ता परमेसोरकर-निन्‍दा हो।

परमेसोर बाएक आने कुनिन पाप छेमा गरइ सक्‍छइ र?”

८ अनि येसुन होल्को मनकर कुरो आफ्‍ने आत्‍मानाइ था पाइकइ होल्‍काइ बल्-ल्‍याक,

“तोरा किनारइ आफ्‍ने मननाइ इन्‍खा बिचार गर्‌छो?

९ ह्‌य पछ्‌यघातिलाइ ‘तोर पाप छेमा हकल्‍ते’ बलइ सजिलो आछि कि,

‘उठ,

तोर खाट बोकिकइ हिन’ बलइ,

कुन्‍टोचाइ सजिलो आछि?

१० तर मानुसकर बेटाकलाइ ह्‌य धर्‌तिनाइ पाप छेमा गर्‌नार अधिकार आछि बाजिकइ तोराल्‍किन जानो।”

अनि येसुन ह्‌व पछ्‌यघातिलाइ बलल्‍ते,

११ “मुइ तुइलाइ बल्छु,

उठ,

र आफ्‍ने खाट बोकिकइ घर जा।”

१२ ह्‌व उठ्‌ले र खाट बोकिकइ उछ्‌यान हिन्‍निहाल्‍ले।

ह्‌य देखिकइ मान्‍छेलत छक्‍क पर्‌ला र परमेसोरकर पर्‌सन्‍सा गर्‌तिन बाज्‍ला,

“इन्‍खा ता हाइनिन कइले पुनि देख्‍लाइ बइने।”

लेबिकर बोलावट

(मति ९:९-१३; लुका ५:२७-३२)

१३ येसु फेरि गालिल तालकर छेउनाइ जाइले।

धेराइ मान्‍छेलत येसु हक्‍लनाइ आइला र येसुन होल्‍काइ सिछ्‌या दिल्‍याक।

१४ उछ्‌यान जाइतिन गर्‌तिन येसुन अल्फायसकर बेटाक लेबिलाइ कर उठाइनार ठउँनाइ बसिधर्‌ल देख्‍ले।

अनि येसुन होलाइ बलल्‍ते,

“मोर पछि लाग।”

ह्‌य सुनिकइ लेबि उठिकइ येसुकर पछि लाग्‍ले।

१५ येसु चेलाल्‍कोसिन लेबिकर घरनाइ खाइ बस्‍तिन धेराइ कर उठाइनाराइ र पापिलत पुनि येसुसिन खाइ बस्‍ला।

किनारइभने येसुलाइ पछ्‌याइनाराइ धेराइ रइला।

१६ येसु कर उठाइनाराइ र पापिल्‍कोसिन बसिकइ खाइल देखिकइ फरिसि समुहकराइ धर्‌म-गुरुकिन येसुकर चेलाल्‍काइ बल्-ल्‍याक,

“ह्‌व किनारइ कर उठाइनाल्कोसिन र पापिल्‍कोसिन बसिकइ खाइछइ?”

१७ ह्‌य सुनिकइ येसुन होल्‍काइ बल्-ल्‍याक,

“डाक्‍टर सद्‌देल्‍काइ बया,

तर बिरामिल्‍काइ चाइछइ।

उन्‍खाए मुइ धर्‌मातिल्‍काइ बया,

तर पापिल्‍काइ बाचाइ आइल हो।”

उपबास सम्‍बन्‍धि परस्‍न

(मति ९:१४-१७; लुका ५:३३-३९)

१८ बप्‍तिस्‍मा दिनार युहन्‍नाराइ चेलालत र फरिसिलत उपबास बस्‍ल बेलानाइ केइ मान्‍छेलत आइकइ येसुलाइ सोद्‌ला,

“युहन्‍नाराइ चेलालत र फरिसिलत उपबास बस्‍छत तर तोर चेलालतचाइ किनारइ उपबास बइबसत?”

१९ येसुन होल्‍काइ बल्-ल्‍याक,

“केति ब्‍याउला जन्‍तिल्‍को साथनाइ हकुन्‍जेल जन्‍तिलत उपबास बस्‍छत र?

जखनसम्‍म ब्‍याउला जन्‍तिल्‍को साथनाइ हक्‍छइ होलत उपबास बइबसत।

२० तर समय आइनार आछि,

जब ब्‍याउला होल्‍कोबान छुट्‌याइनार आछ,

अनि होलत ह्‌व दिन उपबास बस्‍नार आछत।

२१ “कुनुल्‍किन पुरानो लुगानाइ नयाँ लुगाकर टालोन बइटालत,

टालिहाल्‍ला भने पुनि नयाँ लुगा खुम्‍चिकइ पुरानो लुगालाइ च्‍यात्‍दिछि र झन बड्‌खो प्‍वाल पार्‌दिछि।

२२ कुनुल्‍किन ताजा अङ्‌गुरकर मद्‌य पुरानो छालाकर थइलोनाइ धर्‌छत र?

यदि धरिहाल्‍लो भने पुनि थइलो फाटाइदिछि।

अनि मद्‌य र थइलो पुनि खेर जाइछि।

तर ताजा अङ्‌गुरकर मद्‌य नयाँ छालाकर थइलोनाइ नइ धरइ पर्‌छइ।”

बिस्‍राम-दिनकर पर्‌भु

(मति १२:१-१४; लुका ६:१-११)

२३ एक बिस्‍राम-दिननाइ येसु खेतकर बाट हक्‍तिन जाइतिन रइल।

उछ्‌यान जाइतिन गर्‌तिन येसुकराइ चेलाल्‍किन अन्‍नकर बाला टुनइ लाग्‍ला।

२४ ह्‌य देखिकइ फरिसिकिन येसुलाइ बल्‍ला,

“हेर,

परमेसोरकर नियमनाइ बिस्‍राम-दिननाइ जे गरइ बइहक बल्‍लाछ होइ काम तोर चेलाल्‍किन किनारइ गर्‌छत?”

२५ येसुन होल्‍काइ बल्-ल्‍याक,

“जब दाउद राजा र होक्‍र साथेकलत आफिसिन केइ नहकिकइ भोकाइल बेलानाइ दाउदिन केति गर्‌ल रइल केति तोराल्‍किन पढ्‌लाइ बइने?

२६ पर्‌धान पुजारि अबियाथारकर पालोनाइ दाउदिन परमेसोरकर भबननाइ पसिकइ परमेसोरलाइ चाराइल पिठो खाइले।

परमेसोरकर नियम अन्‍सार पुजारिबाएक आने कुनुल्‍किन पुनि ह्‌व पिठो खाइ बइहक्‍तेल।

तर दाउदिन ता आफिसिन हक्‍लाइ सेब्‍बाइ साथेककाइ पुनि खाइ दिल्‍याक।”

२७ येसुन फेरि होल्‍काइ बल्-ल्‍याक,

“बिस्‍राम-दिन मान्‍छेल्‍को लागि बन्‍ल हो,

मान्‍छेलत बिस्‍राम-दिनकर लागि बया।

२८ होइहुदान बिस्‍राम-दिननाइ केति गर्‌नार केति बइगर्‌नार बाज्‍नार अधिकार मानुसकर बेटाकलाइ आछ।”

हात सुक्‍ल मानुस बिसेक हक्‍ल

(मति १२:९-१४; लुका ६:६-११)

३

१ येसु फेरि सभाघरनाइ जाइले।

उछिका हात सुक्‍ल एउटो मानुस पुनि रइल।

२ कतइ येसुन होलाइ बिस्‍राम-दिननाइ बिसेक पार्‌छइ कि बाजिकइ दोस लाइलाइ मान्‍छेल्‍किन येसुलाइ हेरिधर्‌लाइ रइला।

३ येसुन हात सुक्‍ल मानुसलाइ बलल्‍ते,

“आइकइ सेब्‍बाल्‍को अगाडि ठडाउ।”

४ अनि येसुन होल्‍काइ बल्-ल्‍याक,

“बिस्‍राम-दिननाइ केति गरइ ठिक आछ?

मजार गरइ कि बइमजार गरइ?

जिबन बाचाइ कि मारइ?”

तर होल्किन केइ पुनि जबाफ बइदिला।

५ अनि होल्को कठोर हिर्‌दय देखिकइ येसु दुखित हक्‍ले र एकदम रिसाइतिन सेब्‍बाल्‍काइ हेर्‌ले।

अनि येसुन ह्‌व मानुसलाइ बलल्‍ते,

“तोर हात तन्‍काउ।”

होइनिन हात तन्‍काइले र होक्‍र हात सद्‌दे हकिहालल्‍ते।

६ अनि फरिसिलत सभाघरबान निस्‍किकइ हेरोदकराइ मान्‍छेल्‍काइ भेट्‌टाइ जाइला र येसुलाइ किनिखइ मार्‌नार बाजिकइ सल्‍ला गर्‌ला।

भिडकिन येसुलाइ पछ्‌याइलाइ

७ ह्‌व पछि येसु चेलाल्‍कोसिन तालकर छेउनाइ जाइले र मान्‍छेल्‍को बड्‌खो भिड येसुकर पछि लाग्‍ला होलत गालिल,

यहुदिया,

८ यरुसलेम,

इदुमिया,

यर्‌दन लदिकर पारपट्‌यान,

टुरोस र सिदोनकर वरिपोरिबान येसुन गर्‌ल अचम्‍मकर काम सुनिकइ मान्‍छेलत घुइँचो लागिकइ येसु हक्‍लनाइ आइला।

९ ह्‌य देखिकइ मान्‍छेल्‍को भिडिन आफिलाइ जुन गेचाइदिखन बाजिकइ येसुन चेलाल्‍काइ एउटो लाउ ठिक पारइ लाइल्‍याक।

१० येसुन धेराइ मान्‍छेल्‍काइ बिसेक पार्‌ल हुदान रोग लाग्लाइ सेब्‍बाल्‍किन येसुलाइ छुइकर लागि ठेलाठेल गर्‌तेला।

११ जब भुत आत्‍मा लाग्लाइ मान्‍छेल्‍किन येसुलाइ देख्‍तेला तब येसुकर अगाडि घोप्‍टो परिकइ चिच्‍याइतिन बाज्‍तेला,

“तुइ परमेसोरकर बेटाक हो।”

१२ तर येसुन मुइ कुन हो बाजिकइ कुनुल्‍काइ जुनबल्‍खन बाजिकइ होल्‍काइ कडा आग्‍या दिल्‍याक।

येसुन बार जन पेरित छान्‍ल

(मति १०:१-४; लुका ६:१२-१६)

१३ येसु एउटो डाँरानाइ चड्‌ले,

र आफिन चाइलाइ जत्‍ताल्‍काइ बालाइल्‍याक,

र होलत येसु हक्‍लनाइ आइला।

१४ होलत आफिसिन हक्‍दिखन र सुसमचार सुनाइ जाइदिखन बाजिकइ येसुन बार जनकाइ छान्‍ल्‍यक र पेरित बल्‌-ल्‍याक।

१५ र होल्‍काइ भुत निकाल्नार अधिकार पुनि दिल्‍याक।

१६ येसुन छान्‍ल बार जनको नाउँ हेइ हो,

सिमोन,

जुनलाइ येसुन पत्‍रुस नाउँ धर्‌दिल्‍ते।

१७ जब्‍दियाकर बेटाकलत याकुब र युहन्‍ना (येसुन होल्‍काइ बोअनर्‌गेस अथवा गर्‌जनकर बेटाकलत बाजिकइ नाउँ दिल्‍याक।)

१८ अनि अन्‍दिरियास,

फिलिप,

बारथोलोमाइ,

मति,

थोमा,

अल्फायसकर बेटाक याकुब र थेदियस,

सिमोन कनानि,

१९ र यहुदा इस्‍करियोत जुनिन पछि येसुलाइ धोका दिल्‍ते।

येसु र बालजिबुल

(मति १२:२२-३२; लुका ११:१४-२३; १२:१०)

२० ह्‌व पछि येसु घरदिस जाइले।

फेरि भिड जम्‍मा हक्‍ला इछिसम्‍म कि येसु र होक्‍र चेलाल्‍किन खाइनार फुर्‌सदसम्‍म बइपाइला।

२१ जब येसुराइ परिवारकिन येसुकर दिमाख ठिक बइने बाजिकइ आने मान्‍छेल्‍किन बाज्‍ल सुन्‍ला,

तब होल्किन येसुलाइ लेइ जाइला।

२२ यरुसलेमबान आइलाइ केइ धर्‌म-गुरुल्‍किन बाज्‍ला,

“होलाइ भुतको मालिक बालजिबुल लाग्‍लाछि,

हेइ मालिककर सक्‍तिन हेइनिन भुतलत निकाल्छइ।”

२३ होइहुदान येसुन धर्‌म-गुरुल्‍काइ बालाइकइ उखानका बल्-ल्‍याक,

“सइतानिन सइतानलाइ किनिखइ निकालइ सक्‍छइ र?

२४ कुनइ राज्‍यकर आपसनाइ फुट हक्‍छि भने ह्‌व राज्‍य टिकइ बइसकि।

२५ उन्‍खाए कुनइ घरकर आफि-आफिनाइ फाटो हकल्‍ते भने ह्‌व घर पुनि टिकइ बइसकि।

२६ इन्‍खाए सइतानिन सइतानकर बिरुद्‌दनाइ खडा हकिकइ फाटो आन्‍छइ भने ह्‌व टिकइ बइसक,

तर होक्‍र अन्‍त्‍य आइसक्‍ल हक्‍छि।

२७ “कुनुल्‍किन दरो मानुसकर घरनाइ पसिकइ होक्‍र धन लुटिकइ आनइ चाइछइ भने पइला होइनिन ह्‌व दरो मानुसलाइ बान्‍दिक।

अनि मात्‍र होइनिन होक्‍र घर लुटइ सक्‍छइ।

२८ “साँच्‍चि मुइ तोराकाइ बल्छु,

मान्‍छेल्‍किन गर्‌ल सेब्‍बे पाप र परमेसोरकर-निन्‍दा छेमा हकइ सक्‍छि,

२९ तर पबित्‍र आत्‍माकर बिरुद्‌दनाइ निन्‍दा गर्‌नारलाइ कइले पुनि छेमा हक्‍नार बइने।

तर ह्‌व अनन्‍त पापकर दोसि हक्‍छइ।”

३० येसुसिन भुत आत्‍मा आछ बाजिकइ होल्किन बाज्‍ल हुदान येसुन होल्‍काइ इत्‍तिकइ बल्‍ल हो।

येसुकरि आमेक र भाएकलत

(मति १२:४६-५०; लुका ८:१९-२१)

३१ होइ बेला येसुकरि आमेक र भाएकलत आइपुग्‍ला,

र बाइर अस्‍याइकइ येसुलाइ बालाइ पाठाइला।

३२ येसुकर वरिपोरि मान्‍छेल्‍को भिड रइला।

अनि होल्किन येसुलाइ बल्‍ला,

“तोरि आमेर र भाएरकिन तुइलाइ बाइर बालाइतिन आछत।”

३३ येसुन होल्‍काइ बल्-ल्‍याक,

“मोरि आमेक र मोर भाएकलत कुन हो?”

३४ अनि येसुन आफ्‍ने वरिपोरि चारेदिस हेर्‌तिन बाज्‍ले,

“हेरो मोरि आमेक र मोर भाएकलत हेइलत नइ हो।

३५ किनारइभने जुनिन परमेसोरकर आग्‍या पालन गर्‌छइ ह्‌व नइ मोर भाइ,

बइनि र मोरि आमा हो।”

बिउ छर्‌नारकर उखान

(मति १३:१-२३; लुका ८:४-१५)

४

१ येसु फेरि गालिल तालकर छेउनाइ सिछ्‌या देइ लाग्‍ले।

येसुकर वरिपोरि मान्‍छेल्‍को बड्‌खो भिड लाग्‍ल हुदान येसु एउटो लाउनाइ चडिकइ बस्‍ले र आनेलतचाइ डेङ्‌गानाइ नइ बस्‍ला।

२ अनि येसुन होल्‍काइ उखानबान धेरइ कुरो सिकाइल्‍याक र सिछ्‌या दितिन इत्‍तिकइ बल्-ल्‍याक,

३ “सुनो!

एउटो किसान बिउ छरइ निस्‍किले।

४ अनि बिउ छर्‌तिन खेर केइ बिउ बाटनाइ परल्‍ते र चरिल्‍किन आइकइ खाइहाल्‍ला।

५ केइ बिउ ढड्‌यान जग्‍गानाइ परल्‍ते।

उछिका धेरइ माटि बइहक्‍ल हुदान छिटइ उम्‍रल्‍ते।

६ र जरा गइरोसम्‍म जाइ बइपाइल हुदान घाम धेरइ चर्‌किल पछि ह्‌व मरिहालल्‍ते।

७ अनि केइ बिउ काँटो घारि हक्‍नार ठउँनाइ परल्‍ते।

काँटोलत बाढिकइ बिरुवालाइ छोपल्‍ते र फल बइफलल्‍ते।

८ तर केइ बिउ मजार माटिनाइ परल्‍ते,

उम्‍रल्‍ते र बाड्‌तिन जाल्‍ते।

अनि तिस गुना,

साठ्‌ठि गुना र सय गुना फल फलाल्‍ते।”

९ ह्‌व पछि येसुन बाज्‍ले,

“जुनकर सुन्‍नार कान आछि,

होइनिन सुन्‍दिक।”

उखानकर उदेस्‍य

(मति १३:१०-१७; लुका ८:९-१०)

१० मान्‍छेल्‍को भिड जाइल पछि बारुटाइ चेला र उछि हक्‍लाइ केइ मान्‍छेल्‍किन येसुलाइ उखानकर बारेनाइ सोद्‌ला।

११ येसुन होल्‍काइ बल्-ल्‍याक,

“तोराल्‍काइ पो परमेसोरकर राज्‍यकर रहस्‍य बुज्‍नार ग्‍यान दिलाछ,

तर आने मान्‍छेल्‍काइ ता सेब्‍बे कुरो उखानबान बल्‍छु।

१२ ताकि,

‘होल्किन हेरइ ता हेर्‌छत,

तर बइदेखत,

सुनइ ता सुन्‍छत,

तर बइबुजत,

नत्‍रता होल्‍किन आफ्‍ने पाप छाडिकइ फर्‌कि आइनाला,

र होल्‍को पाप छेमा हक्‍नाल्‍ति।’”

उखानकर अर्‌थ बल्‍दिल

(मति १३:१८-२३; लुका ८:११-१५)

१३ येसुन होल्‍काइ बल्-ल्‍याक,

“तोराल्‍किन ह्‌य उखानकर अर्‌थ बइबुज्‍लो?

उन्‍खा हो भने तोराल्‍किन आने उखानकर अर्‌थ किनिखइ बुज्‍छो?

१४ बिउ छर्‌नारिन परमेसोरकर बचन छर्‌छइ।

१५ कोइ मान्‍छेलत बाटनाइ पर्‌ल बिउ जिन्‍खाए आछत।

होल्किन बचन सुन्‍लेसात तुरुन्‍तइ सइतान आइकइ होल्‍को मनबान बचन लाकाइछइ।

१६ उन्‍खाए ढड्‌याननाइ पर्‌ल बिउचाइ हेइ हो,

जुनिन बचन सुन्‍छइ र सुन्‍लेसात खुसि हकिकइ सुइकार गर्‌छइ।

१७ तर होल्को आफ्‍ने जरा भित्‍रसम्‍म बइजाइल हुदान केइ दिनसम्‍म मात्‍र बिस्‍वास गर्‌छत।

बचननाइ बिस्‍वास गर्‌ल कारनिन दुख र सतावट आइलेसात होल्‍किन बिस्‍वास छाडि हाल्छत।

१८ र काँटो घारि हक्‍नार ठउँनाइ पर्‌ल बिउचाइ हेइ हो,

जुनिन बचन सुनइ ता सुन्‍छइ,

१९ तर ह्‌य जिबनकर चिन्‍ता,

धन-सम्‍पति र आने थोककर लोबिन गर्‌तिन बचन नाठ्‌तिन जाइछि र होइनिन फल फलाइ बइसक।

२० तर मलिलो जमिननाइ पर्‌ल बिउचाइ होलत हो,

जुनिन बचन सुन्‍छइ र बिस्‍वास गर्‌छइ अनि होइनिन तिस गुना,

साठ्‌ठि गुना र सय गुना फल फलाइछइ।”

बत्‍तिकर उखान

(लुका ८:१६-१८)

२१ येसुन होल्‍काइ बल्-ल्‍याक,

“केति कसइकिन दियो बालिकइ पाथिन छोपिकइ अथवा खाट हेठ्‌ठान धर्‌छत र?

बुरु सेब्‍बाल्‍किन देख्‍दिखन बाजिकइ ढाङ्‌गो ठउँनाइ पो धर्‌छत।

२२ उन्‍खाए नुकाइ धर्‌ल सेब्‍बे कुरो देख्‍नार आछ र गोप्‍पे कुरो सेब्‍बाल्‍किन था पाइनारआछत।

२३ जुनकर सुन्‍नार कान आछि,

होइनिन सुन्‍दिक।”

२४ येसुन फेरि होल्‍काइ बल्-ल्‍याक,

“तोराल्‍किन जे सुन्‍लाछो,

होलाइ ध्‍यान दिकइ सुनो।

किनारइभने तोराल्‍किन जुन नापिन दिछो होइ नापनाइ तोराल्‍किन पाइछो,

र तोराल्‍काइ अजइ बढ्‌ता दिनारआछ।

२५ किनारइभने जुनसिन आछि,

होलाइ अजइ दिनारआछ,

र जुनसिन बइने होइसिन हक्‍ल पुनि खोसिनारआछ।”

बिउकर उखान

२६ येसुन बाज्‍ले,

“परमेसोरकर राज्‍य इन्‍खा हो,

एउटो मानुसिन आफ्‍ने बारिनाइ बिउ छर्‌छइ,

२७ ह्‌व सुत्‍तिन पुनि उठ्‌तिन पुनि रात-दिन बिउ आफि उम्‍रिछि र बाढ्‌तिन जाइछि।

तर ह्‌य किनिखइ बाढ्‌छि होलाइ था बइहकि।

२८ माटि आफिन उम्‍राइछि र फल फल्‍नार बानाइछि।

पइला टुसाइछि,

बाढ्‌छि र बाला लाग्‍छि।

२९ जब अन्‍न पाक्‍छि,

तब तुरुन्‍तइ हाँसुन काटिकइ अन्‍न बट्‌लाइ थाल्‍छइ,

किनारइभने अन्‍न भित्‍राइनार बेला आइसक्‍ल हक्‍छि।”

पासाइकर बिउकर उखान

(मति १३:३१-३२,३४; लुका १३:१८-१९)

३० येसुन फेरि बाज्‍ले,

“परमेसोरकर राज्‍यलाइ केतिसिन दाँजु?

अथवा केतिकर उखान बाजिकइ हेक्‍र बारेनाइ बुजाउ?

३१ ह्‌य ता पासाइकर एक गेडा बिउ जिन्‍खाए आछि।

धर्‌तिनाइ सेब्‍बे बिउ भन्‍दा स्‍यान्‍खि हक्‍तिन ता पुनि माटिनाइ छर्‌ल पछि,

३२ ह्‌य केइ दिननाइ नइ बाढिकइ सेब्‍बे साग-पात भन्‍दा बड्‌खो गाछ हक्‍छि,

र बड्‌खो-बड्‌खो हङ्‌गालत हाल्छि,

अनि चरिल्‍किन आइकइ होक्‍र हङ्‌गानाइ खोँदा बानाइकइ बस्‍छत।”

३३ मान्‍छेल्‍किन बचन बुजइ सक्‍दिखन बाजिकइ येसुन इन्‍खाए धेरइ उखानबान होल्‍काइ सुनाइल्‍याक।

३४ मान्‍छेल्‍काइ सिकाइतिन येसुन उखानबान मात्‍र सिकाइल्‍याक।

तर आफ्‍ने चेलालत मात्‍र हक्‍ल बेलानाइ एकान्‍तनाइ उखानकर अर्‌थ बल्‍दितेल्‍याक।

येसुन हुन्‍डरिलाइ रोक्‍ल

(मति ८:२३-२७; लुका ८:२२-२५)

३५ ह्‌व दिन साँझ पर्‌ल पछि येसुन चेलाल्‍काइ बल्-ल्‍याक,

“आओ,

अब हाइ तालकर पारपटि जाउ।”

३६ अनि भिडकोसिन बिदा लिलपछि,

येसु जुन्‍टो लाउनाइ बस्‍ल रइल होइ लाउनाइ चेलाल्‍किन येसुलाइ आफ्‍ने साथनाइ लाकाइला।

र आने लाउलत पुनि होल्‍को साथनाइ रल्‍ति।

३७ अनि उछिका एक्‍कासि बड्‌खो हुन्‍डरि-बातास चलल्‍ते,

र छाललत लाउनाइ ठोकिकइ पानिन भरइ आटल्‍ते।

३८ तर येसुचाइ लाउकर पछाडिपटि सिरानि लाइकइ निदाइधर्‌ल रइल।

चेलाल्‍किन येसुलाइ इत्‍तिकइ बाज्‍तिन उठाइला,

“गुरु,

हाइ डुबइ लाग्‍ले,

तुइलाइ केइ वास्‍ता बइन्‍यास?”

३९ येसुन उठिकइ हुन्‍डरि-बातास र छालकाइ हाकार्‌तिन बाज्‍ले,

“सान्‍त हक!

रोकिहाल!”

उत्‍तिने खेर हुन्‍डरि रोकल्‍ते र एकदमइ सान्‍त हकल्‍ते।

४० येसुन चेलाल्‍काइ बल्-ल्‍याक,

“तोरा किनारइ इन्‍खा डाराइछो?

तोराल्‍काइ अजइ बिस्‍वास बइन्‍या?”

४१ अनि चेलालत एकदम डाराइतिन आफि-आफिनाइ बाजइ लाग्‍ला,

“ह्‌य कुन हो?

हुन्‍डरि-बातास र छालिन पुनि हेक्‍र आग्‍या मान्‍छत।”

येसुन भुत लाग्‍ल मानुस बिसेक पार्‌ल

(मति ८:२८-३४; लुका ८:२६-३९)

५

१ येसु चेलाल्‍कोसिन गालिल तालकर पारपटि गेरासेनस पर्‌देसनाइ आइपुग्‍ले।

२ येसु लाउबान बाइर निस्‍किलेसाथ चिहानबान भुत आत्‍मा लाग्‍ल एउटो मानुस आइकइ येसुलाइ भेटाल्‍ते।

३ ह्‌व चिहान हक्‍लदिस बस्‍तेल।

कुनुल्‍किन पुनि होलाइ साङ्‌लान समेत बादइ बइसक्‍तेला।

४ किनारइभने मान्‍छेल्‍किन होलाइ नेल र साङ्‌लान बादिकइ धर्‌तिन पुनि होइनिन साङ्‌लालाइ टुक्‍रा-टुक्‍रा पारिकइ छिनाइतेल र नेललाइ भाचिकइ भाग्‍तेल।

कुनुल्‍किन पुनि होलाइ अधिननाइ धरइ बइसक्‍तेला।

५ ह्‌व रात-दिन चिहानदिस र डाँरादिस साराइतिन आफिन आफिलाइ पाथरिन कोतर्‌तिन हिन्‍तेल।

६ होइनिन येसुलाइ बद्‌दुरेबान देखल्‍ते अनि कुत्‍तिन आइकइ येसुकर अगाडि घोप्‍टो परिकइ ढोग्‍ले।

७ अनि होइनिन बड्‌खो सोरिन साराइतिन बाज्‍ले,

“हे येसु,

महान परमेसोरकर बेटाक,

तुइनिन मुइलाइ केति गरइ आट्‌ल?

मुइ परमेसोरनाइ कसम खाइकइ बिन्‍ति गर्‌छु,

मुइलाइ दुख जुनदेउ।”

८ किनारइभने येसुन भुत आत्‍मालाइ अगाडि नइ,

“तुइ ह्‌व मानुसबान निस्‍किकइ जा” बल्‍ल रल्‍ति।

९ येसुन होलाइ सोदल्ते,

“तोर नाउँ केति हो?”

होइनिन बाज्‍ले,

“मोर नाउँ फोउज हो,

किनारइभने हाइ धेराइ आछे।”

१० ह्‌व भुत आत्‍मान “हाइलाइ जिनिखइ पुनि ह्‌य इलाकाबान अर्‌को ठउँनाइ जुन पाठाउ।”

बाजिकइ येसुलाइ बिन्‍ति गर्‌ले।

११ उछि नजिकइ डाँरानाइ सोरिकर एउटो बड्‌खो बाथान चरिधर्‌लाइ रइला।

१२ अनि भुत आत्‍माल्‍किन येसुलाइ बिन्‍ति गर्‌तिन बाज्‍ला,

“हाइलाइ सोरिल्‍कोनाइ जाइ देउ,

र हाइ ह्‌व भित्‍र पोस्‍छे।”

१३ अनि येसुन होल्‍काइ जाइनार आग्‍या दिल्‍याक,

र भुत आत्‍मालत ह्‌व मानुसबान निस्‍किकइ सोरिभित्‍र पस्‍ला।

पस्‍लेसात लगभग दुइ हजार सोरिलत भिरालोबान हुर्‌रितिन जाइकइ तालनाइ डुबिकइ मर्‌ला।

१४ ह्‌य देखिकइ सोरि चाराइनाराइ उछ्‌यान भागिकइ जाइला र ह्‌य कुरो गाउँ र सहरभोरि सुनाइला।

अनि मान्‍छेलत केति हक्‍ल हो बाजिकइ येसु हक्‍लनाइ हेरइ आइला।

१५ उछिका होल्‍किन भुत आत्‍मा लाग्‍ल मानुसलाइ सद्‌दे मनकर हकिकइ लुगा लाइकइ बसिधर्‌ल देखिकइ होलत डाराइला।

१६ ह्‌य घटना देख्‍नारकिन उछि आइलाइ मान्‍छेल्‍काइ भुत आत्‍मा लाग्‍ल मानुस र सोरिल्‍काइ केति हक्‍ल रल्‍ति ह्‌व सुनाइदिल्‍याक।

१७ अनि होल्‍किन येसुलाइ “हाम्‍रो इलाका छाडिकइ जाइहाल” बाजिकइ बिन्‍ति गर्‌ला।

१८ येसु लाउनाइ चडइ लाग्‍तिन बिसेक हक्‍ल मानुसिन येसुलाइ बिन्‍ति गर्‌तिन बलल्‍ते,

“मुइलाइ पुनि सँगिन लाकाउ।”

१९ तर येसुन होलाइ अनुमति बइदिल्‍ते,

र होलाइ बलल्‍ते,

“तुइ आफ्‍ने घरनाइ फर्‌किकइ जा र पर्‌भुन तोर जिबननाइ गर्‌ल बड्‌खो काम र दयाकर बारेनाइ आफ्‍ने आफन्‍तल्‍काइ र घर परिवारकाइ सुनाखन।”

२० अनि ह्‌व मानुस जाइकइ येसुन होक्‍र जिबननाइ गर्‌ल कामकर बारेनाइ दस सहरनाइa पर्‌चार गर्‌ले।

अनि सुन्‍नाराइ सेब्‍बाइ मान्‍छेलत छक्‍क पर्‌ला।

मर्‌लि छुनेनि र रोगि बेटि

(मति ९:१८-२६; लुका ८:४०-५६)

२१ येसु फेरि तालकर इपारपटि फर्‌किकइ आइले।

अनि बड्‌खो भिड येसुकर वरिपोरि तालकर छेउनाइ जम्‍मा हक्‍ला।

२२ सभाघरकर हाकिमलत मद्‌दे याइरस नाउँ हक्‍ल एउटो मानुस येसु हक्‍लनाइ आइले।

येसुलाइ देख्‍लेसात होइनिन येसुकर गोडनाइ घोप्‍टो पर्‌ले,

२३ र बिन्‍ति गर्‌तिन बाज्‍ले,

“मोरि स्‍यान्‍खि बेटेक सिकिस्‍त बिरामि आछि,

तुइनिन आइकइ आफ्‍ने हात ह्‌व उप्‍रान धर्‌लइ भने ह्‌व बिसेक हक्‍नालि र बाच्‍नालि।”

२४ अनि येसु ह्‌व सँगिन जाइले।

मान्‍छेल्‍को भिड येसुकर पछि लाग्‍ला र होल्‍किन येसुलाइ गेचाइतेठि गर्‌ला।

२५ अनि उछि बार बर्‌सदेखि रकत बुहुइनार बेथान दुख पाइलि एउटि बेटि पुनि रइलि।

२६ होइनिन धेराइ डाक्‍टरकोनाइ उपचार गरिकइ आफिसिन हक्‍ल सेब्‍बे धन-सम्‍पति खर्‌च गर्‌लि।

तर बिसेक हकइकर साटो झन-झन होलाइ रोगिन च्‍याप्‍तिन जाल्‍ते।

२७ होइनिन येसुकर बारेनाइ सुन्‍लि रइलि,

र भिडकर पछाडिबान आइकइ येसुकर लुगाकर फुर्‌का छुइलि।

२८ किनारइभने होइनिन मनमने बिचार गर्‌लि रइलि,

“मुइनिन येसुकर लुगा मात्‍र छुइनाइ भने पुनि मुइ बिसेक हक्‍नारआछु।”

२९ अनि तुरुन्‍तइ होक्‍र रकत बुहुइ रोकल्‍ते,

र आफ्‍ने जिउनाइ हक्‍ल रोग बिसेक हक्‍ल होइनिन था पाइलि।

३० येसुन तुरुन्‍तइ आफिबान सक्‍ति निस्‍किकइ बाइर जाइल था पाइकइ पछाडि फर्‌किकइ भिडकाइ सोद्‌ल्‍याक,

“कुनिन मोर लुगा छुइले?”

३१ चेलाल्‍किन येसुलाइ बल्‍ला,

“यत्‍रा मान्‍छेल्‍को भिडिन गेचाइतेठि गर्‌ल तुइनिन देखि धर्‌लाछस,

ता पुनि तुइनिन मुइलाइ कुनिन छुइले बाजिकइ किनिखइ बाजइ सक्‍छस?”

३२ अनि येसुन आफिलाइ कुनिन छुइले बाजिकइ वरिपोरि हेरइ लाग्‍ले।

३३ ह्‌व बेटिन आफिनाइ घट्‌ल कुरो था हक्‍ल हुदान ह्‌व डरिन काम्‍तिन आइकइ येसुकर अगाडि घोप्‍टो परिकइ सेब्‍बे सत्‍य कुरो बाताइदिल्‍ते।

३४ अनि येसुन होलाइ बलल्‍ते,

“नानि,

तोर बिस्‍वासिन तुइ बिसेक हक्‍लाछस।

ढुक्‍कसिन जा।

तोर रोग बिसेक हक्‍लाछि।”

३५ येसुन इत्‍तिकइ बाज्‍तिन गर्‌तिन याइरसकर घरबान मान्‍छेलत आइला।

र याइरसलाइ बल्‍ला,

“तोरि बेटेर मरिसक्‍लि,

अब गुरुलाइ किनारइ बेर्‌थे दुख दिनार?”

३६ तर येसुन होल्‍को कुरोलाइ वास्‍तइ नगरिकइ याइरसलाइ बलल्‍ते,

“जुनडाराउ,

बिस्‍वास मात्‍र गर।”

३७ अनि येसुन पत्‍रुस,

याकुब र होक्‍र भाएक युहन्‍ना बाएक आने कुनुल्‍काइ पुनि आफिसिन जाइ बइदिल्‍याक।

३८ होलत याइरसकर घरनाइ आइपुग्‍ला,

अनि येसुन होहल्‍ला गर्‌नाराइ र बिलाप गर्‌तिन काँदिधर्‌लाल्‍काइ देख्‍ले।

३९ अनि येसु घरभित्‍र पसिकइ होल्‍काइ बल्-ल्‍याक,

“तोरा किनारइ काँन्‍छो र होहल्‍ला गर्‌छो?

छुनेनि मर्‌लि बइने,

निदाइलि मात्‍र आछि।”

४० ह्‌य सुनिकइ सेब्‍बाइ येसुकर कुरोनाइ हाँस्‍ला।

तर येसुन होल्‍काइ बाइर पाठाइदिल्याक अनि छुनेनिकरि आमेक-ब्‍वाक र आफ्‍ने तिन्‍टाइ चेलाल्‍काइ लिकइ भित्‍र छुनेनि हक्‍ल कोठानाइ जाइले।

४१ अनि येसुन छुनेनिकर हात आठाइकइ बाज्‍ले,

“तालिता कुमि!”

हेक्‍र अर्‌थ हो,

“ए छुनेनि,

मुइ तुइलाइ बल्‍छु उठ।”

४२ अनि छुनेनि जुरुक्‍क उठ्‌लि,

र हिन्‍डुल गरइ लाग्‍लि।

ह्‌य देखिकइ होलत छक्‍क पर्‌ला।

ह्‌व बार बर्‌सकरि रइलि।

४३ येसुन होल्‍काइ ह्‌य कुरो कुनुल्‍काइ पुनि जुनबल्‍खन बाजिकइ कडा आग्‍या दिल्‍याक।

अनि छुनेनिलाइ केइ खाइनार कुरो देइ बाजिकइ होल्‍काइ बल्-ल्‍याक।

a 

5:20 दस सहरनाइ हेलाइ सोरोत भासानाइ डेकापोलिस बल्‍लाछि

नासरतनाइ येसुलाइ बिस्‍वास बइगर्‌लाइ

(मति १३:५३-५८; लुका ४:१६-३०)

६

१ ह्‌व ठउँ छाडिकइ येसु आफि हुर्‌किल सहर नासरतनाइ फर्‌किले।

येसुराइ चेलालत पुनि सँगिन जाइला।

२ बिस्‍राम-दिननाइ येसुन सभाघरनाइ सिछ्‌या देइ लाग्‍ले।

येसुकर सिछ्‌या सुनिकइ धेराइ मान्‍छेलत छक्‍क पर्‌तिन इत्‍तिकइ बाजइ लाग्‍ला,

“ह्‌य मानुसिन इन्‍खा कुरो कछ्‌यान सिक्‍ले?

हेइनिन पाइल बुद्‌दि किन्‍खा हो?

किनिखइ इन्‍खा अचम्‍मकर काम हेइनिन गरइ सक्‍छइ?

३ ह्‌य होइ मरियमकर बेटाक काठे कर्‌मि बया र?

केति ह्‌य याकुब,

योसेफ,

यहुदा र सिमोनकर दाजेक बया र?

हेक्‍रि बइनेकलत पुनि ता हाइसिन नइ आछत!”

इत्‍तिकइ होल्‍किन येसुलाइ तुच्‍छ ठान्‍ला।

४ अनि येसुन होल्‍काइ बल्-ल्‍याक,

“अगमबक्‍ताकाइ आफ्‍ने गाउँ,

आफन्‍त र परिवारकिन बाएक सेब्‍बे ठउँकराइ मान्‍छेल्‍किन आदर गर्‌छत।”

५ उछिराइ मान्‍छेल्‍को बिस्‍वास बइहक्‍ल हुदान येसुन उछिका केइ बिरामिल्‍काइ मात्‍र आफ्‍ने हात धरिकइ बिसेक पार्‌नार काम बाएक आने कुनइ अचम्‍मकर काम गरइ बइसक्‍ले।

६ होल्‍किन बिस्‍वास बइगर्‌ल देखिकइ येसु छक्‍क पर्‌ले।

येसुन बार चेलाल्‍काइ पर्‌चार गरइ पाठाइल

(मति १०:५-१५; लुका ९:१-६)

अनि येसु गाउँ-गाउँनाइ जाइकइ मान्‍छेल्‍काइ सिकाइतिन हिन्‍ले।

७ येसुन आफिन छान्‍लाइ बार चेलाल्‍काइ बालाइकइ भुत आत्‍मा निकाल्‍नार सक्‍ति र अधिकार दिकइ होल्‍काइ दुइ-दुइटाइ गरिकइ पाठाइल्‍याक।

८ अनि येसुन होल्‍काइ आग्‍या दिल्‍याक,

“बाटकर लागि टेक्‍नार लउरि बाएक आने केइ जुनबोको,

न ता खाइनार कुरो,

न ता झोला,

न ता पट्‌कानाइ पइसा किछुनि जुनबोको।

९ जुत्‍ता लाओ,

तर आने फेर्‌नार लुगा जुनबोको।”

१० येसुन होल्‍काइ अजइ बल्-ल्‍याक,

“कुनइ गाउँनाइ पुग्‍तिन तोरा जुन घरनाइ पोस्‍छो,

ह्‌व गाउँ नछाडुन्‍जेलसम्‍म होइ घरनाइ नइ बसइ।

११ यदि कुनइ ठउँनाइ पुग्‍तिन मान्‍छेल्‍किन तोराल्‍काइ स्‍वागत बइगर्‌ला र तोराल्‍को कुरो सुनइ बइमान्‍ला भने,

ह्‌व मान्‍छेल्‍काइ परमेसोरिन गर्‌नार न्‍यायकर दिननाइ साछि देइलाइ पइतलाकर धुलो टकटकाइकइ ह्‌व गाउँलाइ छाड्‌देइ।”

१२ ह्‌व पछि चेलालत जाइला अनि मान्‍छेल्‍काइ,

“आ-आफ्‍ने पाप मानिलिकइ छाडो” बाजिकइ पर्‌चार गर्‌ला।

१३ होल्‍किन धेराइ मान्‍छेल्‍कोबान भुत निकाल्‍ला र धेराइ बिरामिल्‍काइ तेल लाइकइ बिसेक पार्‌ला।

बप्‍तिस्‍मा दिनार युहन्‍नाकर मिर्‌त्‍यु

(मति १४:१-१२; लुका ९:७-९)

१४ येसुकर चर्‌चा चारेदिस फइलिल हुदान हेरोद राजान पुनि येसुकर बारेनाइ सुन्‍ले।

कत्‍ताल्‍किन बाज्‍तेला,

“बप्‍तिस्‍मा दिनार युहन्‍ना मर्‌लबान जिउँते हक्‍लसइ,

होइहुदान हेइनिन सक्‍तिसालि कामलत गर्‌छइ।”

१५ तर आनेकिन बाज्‍ला,

“ह्‌य ता एलिया हो।”

र अजइ आनेकिन बाज्‍ला,

“ह्‌य ता उइलेकर अगमबक्‍तालत जिन्‍खाए एक अगमबक्‍ता हो।”

१६ ह्‌य कुरो सुन्‍ल पछि हेरोदिन बाज्‍ले,

“ह्‌य ता युहन्‍ना नइ हो।

हेक्‍र कापाल ता मुइनिन काटइ लाइल हो,

तर ह्‌य मर्‌लबान फेरि जिउँतिलसइ!”

१७ हेरोदिन आफ्‍ने भाएक फिलिपकरि बुएक हेरोदियासलाइ ब्‍याहा गर्‌ल रइल।

होइनिन हेरोदियासकर कारनिन युहन्‍नालाइ पक्‍रिकइ झ्‍यालखन्‍डनाइ थुन्‍ल रइल।

१८ किनारइभने युहन्‍नान हेरोदलाइ बल्‍लि धर्‌तेल्‍ति,

“परमेसोरकर नियम अन्‍सार आफ्‍ने भाएरकरि बुएक धरइ मजार बया।”

१९ होइहुदान हेरोदियासिन युहन्‍ना उप्‍रान इख धर्‌लि रइलि,

र होलाइ मारइ चाइतेलि,

तर होइनिन सक्‍लि बइरइलि।

२० किनारइभने युहन्‍ना धर्‌माति र पबित्‍र मानुस हो बाजिकइ हेरोदलाइ था रल्‍ति,

अनि हेरोद डाराइतेल होइहुदान युहन्‍नालाइ सुरछित धर्‌ल रइल।

युहन्‍नाकर सिछ्‌या सुन्‍तिन हेरोदकर मननाइ छट्‌पटि हक्‍तेल्‍ति,

ता पुनि खुसि हकिकइ सुन्‍तेल।

२१ एक दिन हेरोदिन आफ्‍ने जन्‍म दिननाइ बड्‌खो भोज लाइल रइल,

ह्‌व भोजनाइ मन्‍तिरिलत,

सेनापतिलत र गालिल पर्‌देसकराइ मुख्‍य-मुख्‍य मान्‍छेल्‍काइ बालाइल रइल।

ह्‌य समय हेरोदियासलाइ बदला लिनार मउका मिलल्‍ते,

२२ जब हेरोदियासकरि आफ्‍ने बेटेक भित्‍र आइकइ नाच्‍लि।

तब होक्‍र नाच देखिकइ हेरोद र होक्‍र सेब्‍बाइ पाउनालत खुसि हक्‍ला।

होइहुदान राजान होलाइ बलल्‍ते,

“तुइलाइ जे इछ्‌या लाग्‍स्‍यास ह्‌व माग मुइ तुइलाइ दिनारआछु।”

२३ राजान कसम खाइतिन बाज्‍ले,

“तुइनिन मोर आदा राज्‍य माङ्‌तिन पुनि मुइ तुइलाइ दिनारआछु।”

२४ अनि होइनिन बाइर निस्‍किकइ आमेकलाइ सोद्‌लि,

“आमा मुइ केति मागु?”

आमेकिन बलल्‍ते,

“बप्‍तिस्‍मा दिनार युहन्‍नाकर कापाल माग।”

२५ ह्‌व झ्‍वाट्‌टइ राजा हक्‍लनाइ जाइकइ बाज्‍लि,

“मुइ चाइछु,

अखय नइ बप्‍तिस्‍मा दिनार युहन्‍नाकर कापाल काटिकइ थालनाइ देउ।”

२६ ह्‌य सुनिकइ राजा एकदम दुखित हक्‍ले,

तर राजान भोजनाइ आइलाइ पाउनाल्‍को अगाडि कसम खाइकइ दिछु बल्‍ल कुरो बइदिउ बाजइ बइसक्‍ले।

२७ होइहुदान राजान झ्‍वाट्‌टइ एउटो सिपाइलाइ युहन्‍नाकर कापाल काटिकइ आन्‍नार हुकुम गर्‌ले।

अनि होइनिन झ्‍यालखन्‍डनाइ जाइकइ युहन्‍नाकर कापाल काट्‌ले,

२८ तब कापाल थालनाइ धरिकइ छुनेनिलाइ दिल्‍ते,

र छुनेनिन लाकाइकइ आफ्‍ने आमेकलाइ दिल्‍ते।

२९ जब युहन्‍नाराइ चेलाकिन ह्‌य कुरो सुन्‍ला अनि होलत आइकइ युहन्‍नाकर लास लाकाइकइ चिहाननाइ गड्‌काइला।

येसुन पाँच हजारकाइ ख्‍वाइल

(मति १४:१३-२१; लुका ९:१०-१७; युहन्‍ना ६:५-१३)

३० बार पेरितलत फर्‌किकइ आइल पछि येसु हक्‍लनाइ जम्‍मा हकिकइ आफिन गर्‌ल र सिकाइल सेब्‍बे कुरो येसुलाइ सुनाइला।

३१ अनि येसुन होल्‍काइ बल्-ल्‍याक,

“हाइ एकान्‍त ठउँनाइ जाइकइ केइ समय थाकाइ मारु।”

किनारइभने उछिका धेराइ मान्‍छेलत आइनार जाइनार गर्‌तेला,

होइहुदान होल्‍किन मजसिन खाइसम्‍म फुर्‌सद बइपाइला।

३२ होइहुदान होलत लाउनाइ चडिकइ सुटुक्‍क एकान्‍त ठउँनाइ जाइला।

३३ तर धेराइ मान्‍छेल्‍किन होलत जाइधर्‌ल देखिकइ धेराकिन चिन्‍ला,

अनि सेब्‍बे सहरबान मान्‍छेलत होलत जाइलाग्‍ल ठउँनाइ कुत्‍तिन जाइला र होलत भन्‍दा अगाडि नइ उछि पुग्‍ला।

३४ जब येसु लाउबान झर्‌ले उछिका येसुन मान्‍छेल्‍को बड्‌खो भिड देख्‍ले,

र येसुकर मन दयान भरल्‍ते।

किनारइभने होलत गोठ्‌ला बिनाकर भेडि जिन्‍खाए रइला।

तब येसुन होल्‍काइ धेरइ कुरो सिकाइ थाल्‍ले।

३५ जब घाम अस्‍ताइ लाग्‍ल रल्‍ति तब चेलालत येसु हक्‍लनाइ आइकइ बाज्‍ला,

“ह्‌य एकान्‍त ठउँ आछि,

र साँझ परइ लागि सकल्‍ते।

३६ हेल्‍काइ बिदा दिखन,

र होलत नजिककर गाउँनाइ जाइकइ केइ किनिकइ खाइदिखन।”

३७ तर येसुन चेलाल्‍काइ बल्-ल्‍याक,

“तोराल्‍किन नइ हेल्‍काइ केइ खाइ दिखन।”

तर चेलाल्‍किन येसुलाइ बल्‍ला,

“केति हाइनिन दुइ सय चाँदिर सिक्‍काकर पिठो किनिकइ हेल्‍काइ खाइ दिनार र?”

३८ येसुन होल्‍काइ बल्-ल्‍याक,

“तोराल्‍कोसिन कइटो पिठो आछि?

जाइकइ हेरो।”

हेरि सक्‍ल पछि आइकइ होल्‍किन बाज्‍ला,

“पाँचुटो पिठो र दुइटि माछ।”

३९ अनि येसुन मान्‍छेल्‍काइ हरियो चउरनाइ समुह-समुहनाइ बस्‍नार आग्‍या दिल्‍याक।

४० अनि होलत सय-सय र पचास-पचासकर समुहनाइ बस्‍ला।

४१ जब येसुन पाँचुटो पिठो र दुइटि माछ लिकइ स्‍वर्‌गदिस हेर्‌तिन परमेसोरलाइ धन्‍नेबाद दिल्‍ते र ह्‌व पिठोलाइ भाचिकइ टुक्‍रा पार्‌ले,

तब होल्‍काइ बाड्‌दिखन बाजिकइ चेलाल्‍काइ दिल्‍याक र ह्‌व दुइटि माछ पुनि येसुन सेब्‍बाल्‍काइ बाड्‌दिल्‍याक।

४२ अनि सेब्‍बाल्‍किन आघाउन्‍जेल खाइला।

४३ चेलाल्‍किन उघ्‍रिल माछ र पिठोकर टुक्‍रालत जम्‍मा गर्‌तिन बार डालो उठाइला।

४४ उछिका पिठो खाइनाराइ अडेलत मात्‍र पाँच हजार रइला।

येसु पानि उप्‍रान हिन्‍ल

(मति १४:२२-३३; युहन्‍ना ६:१६-२१)

४५ अनि येसुन तुरुन्‍तइ चेलाल्‍काइ लाउनाइ चडाइकइ आफि भन्‍दा अगाडि तालकर पारपटि बेथसेदा पाठाइल्‍याक।

आफिचाइ भिडकाइ बिदा देइलाइ उछि बस्‍ले।

४६ होल्‍काइ बिदा दिसक्‍ल पछि येसु पार्‌थना गरइ डाँरानाइ जाइले।

४७ रात पर्‌तिन लाउ तालकर माजनाइ रल्‍ति।

येसुचाइ एक्‍ले तालकर छेउनाइ रइल।

४८ चेलाल्‍काइ लाउ ख्‍याइलाइ गारो हकिधर्‌ल येसुन देख्‍ले,

किनारइभने बातास होल्‍को बिपरित दिसाबान चल्‍ल रल्‍ति।

बिहान तिन बजेदिस येसु पानि उप्‍रान हिन्‍तिन होलत हक्‍लदिस आइले र होल्‍काइ उछनिकइ जाइ आट्‍तिन

४९ चेलाल्‍किन येसुलाइ पानिउप्‍रान हिन्‍ल देखिकइ भुत आइले बाजिकइ चिच्‍याइ लाग्‍ला।

५० किनारइभने होलत सेब्‍बाइ येसुलाइ देखिकइ डाराइलाइ रइला।

तुरुन्‍तइ येसुन होल्‍काइ बल्-ल्‍याक,

“जुनडाराओ!

मुइ हो,

आँट गरो।”

५१ अनि येसु होल्‍को लाउनाइ चड्‌ले र बातास पुनि रोकिहालल्‍ते।

ह्‌य देखिकइ चेलालत एकदम छक्‍क पर्‌ला।

५२ येसुन पाँच हजारकाइ पिठो ख्‍वाइल देखिकइ पुनि होल्‍किन बुजइ सक्‍लाइ बइरइला,

किनारइभने होल्‍को मन कठोर रल्‍ति।

गनेसरेतनाइ येसुन बिरामिल्‍काइ बिसेक पार्‌ल

(मति १४:३४-३६)

५३ होलत तालकर पारपटि गनेसरेतनाइ पुग्‍ल पछि लाउलाइ छेउ लाइला।

५४ अनि होलत लाउबान निस्‍किला उत्‍तिने खेर मान्‍छेल्‍किन येसुलाइ चिनिहाल्‍ला,

५५ होइहुदान होलत वरिपोरिकर गाउँनाइ कुत्‍तिन जाइकइ येसु आइल खबर फइलाइला।

अनि मान्‍छेल्‍किन बिरामिल्‍काइ ओछ्‌याने सुदा बोकिकइ येसु हक्‍लनाइ आनइ लाग्‍ला।

५६ गाउँ,

सहर,

बस्‍तिनाइ जछि-जछि येसु जाइतेल उछि-उछि नइ मान्‍छेल्‍किन बिरामिल्‍काइ लाकाइतेला।

अनि बिरामिल्‍किन येसुकर लुगाकर फुर्‌का मात्‍र हक्‍तिन पुनि छुइ पाउ बाजिकइ बिन्‍ति गर्‌ला र जत्‍ताल्‍किन छुइला होलत सेब्‍बाइ बिसेक हकिहाल्‍तेला।

रितिरिवाज सम्‍बन्‍धि सिछ्‌या

(मति १५:१-९)

७

१ एक दिन यरुसलेम सहरबान आइलाइ फरिसिलत र केइ धर्‌म-गुरुलत येसुकर वरिपोरि जम्‍मा हक्‍ला।

२ येसुराइ कुनइ-कुनइ चेलाल्‍किन रिति अन्‍सार हात नधोइकइ खाइ धर्‌ल होल्‍किन देख्‍ला।

३ किनारइभने सेब्‍बाइ यहुदिलत खासगरिकइ फरिसिल्‍किन आफ्‍ने पुर्‌खादेखि चलि आइल रितिरिवाज अन्‍सार हात नधोइकइ खाइनार कुरो बइखात।

४ बजारबान आइल पछि होल्‍को रिति अन्‍सार नुहाइकइ सुद्‌द हकिकइ मात्‍र केइ खाइछत।

इन्‍खाए आने धेरे रितिरिवाज मान्‍छत,

थाल,

लोटा र भाडालत पुनि सुद्‌द पार्‌छत।

५ होइहुदान फरिसिल्‍किन र धर्‌म-गुरुल्‍किन येसुलाइ सोद्‌ला,

“तोर चेलालत पुर्‌खादेखि चलि आइल रितिरिवाज किनारइ बइमानत,

र रिति अन्‍सार सुद्‌द नहकिकइ खाइछत?”

६ तब येसुन होल्‍काइ बल्-ल्‍याक,

“यसइयान तोरा कपटिल्‍को बारेनाइ इत्‍तिकइ अगमबानि गर्‌लाछ,

‘ह्‌य जातिन मुइलाइ ओठिन मात्‍र आदर गर्‌छत,

तर हेल्‍को हिर्‌दय मुइबान बद्‌दुर आछि।

७ हेल्‍किन बेर्‌थेनाइ मोर आराधना गर्‌छत,

किनारइभने हेल्‍को सिछ्‌या ता मान्‍छेल्‍किन बानाइल बिधि मात्‍र हो।’

८ तोरा परमेसोरकर आग्‍या नमानिकइ मान्‍छेल्‍किन बानाइल रितिरिवाज मान्‍छो।”

९ येसुन होल्‍काइ बल्-ल्‍याक,

“तोरा किन्‍खा बाठा आछो,

आफ्‍ने रितिरिवाज चालाइलाइ परमेसोरकर आग्‍यालाइ पन्‍छ्‌याइछो।

१० किनारइभने मोसान बाज्‍लाछ,

‘आफ्‍ने आमा-ब्‍वालाइ आदर गरो,

र जुनिन आफ्‍ने आमेक-ब्‍वाककर बिरुद्‌दनाइ दुस्‍ट कुरो बाज्‍छइ होलाइ मारइ नइ पर्‌छइ।’

११ तर तोराल्‍किन मान्‍छेल्‍काइ आफ्‍ने आमेक-ब्‍वाकलाइ इन्‍खा बल्‍लइ सिकाइछो,

‘मुइनिन तोराल्‍काइ सायता बइगर्‌लनाइ दुख जुन मान,

किनारइभने मुइनिन तोराल्‍काइ दिनार कुरो परमेसोरलाइ दिनार भाकल (अर्‌थात कुर्‌बान) गरिसक्‍लाछु।’

१२ इत्‍तिकइ तोराल्‍किन होलाइ आफ्‍ने आमेक-ब्‍वारकर सेवा गरइ बइदेओ।

१३ होइहुदान तोराल्‍किन चलि आइल रितिरिवाजलाइ पालन गरिकइ परमेसोरकर बचनलाइ चाइ बेकामकर ठान्‍छो।

अनि इन्‍खाए आने धेरइ काम तोराल्‍किन गरिधर्‌लाछो।”

सुद्‌द र असुद्‌द

(मति १५:१०-२०)

१४ येसुन मान्‍छेल्‍को भिडलाइ आफि हक्‍लनाइ बालाइकइ होल्‍काइ बल्-ल्‍याक,

“तोरा सेब्‍बाल्‍किन मोर कुरो सुनो र बुजो।

१५ बाइरबान मानुसभित्‍र पस्‍ल कुनइ पुनि कुरोन होलाइ असुद्‌द पारइ बइसकि,

तर मान्‍छेल्‍को हिर्‌दयबान निस्‍किनार कुरोन पो मान्‍छेल्‍काइ असुद्‌द पार्‌छइ।

१६ [जुनकर सुन्‍नार कान आछि होइनिन सुन्‍दिक।”]a

१७ येसुन मान्‍छेल्‍को भिडलाइ छाडिकइ घरभित्‍र पस्‍लपछि चेलाल्‍किन येसुलाइ ह्‌य उखानकर अर्‌थ केति हो बाजिकइ सोद्‌ला।

१८ येसुन होल्‍काइ बल्-ल्‍याक,

“केति तोरा अजइ अबुज आछो?

जे कुरो बाइरबान मानुसभित्‍र पोस्‍छि होइनिन होलाइ असुद्‌द बइपारि बाजिकइ तोराल्‍काइ था बइन्‍या?

१९ किनारइभने ह्‌व होक्‍र हिर्‌दयनाइ बया तर पेटनाइ पुग्‍छि,

र पेटबान निस्‍किकइ जाइहाल्‍छि।”

इत्‍तिकइ येसुन सेब्‍बे खाइनार कुरो सुद्‌द हो बाजिकइ बुजाइदिल्‍याक।

२० येसुन बाज्‍ले,

“मान्‍छेल्‍को हिर्‌दय भित्‍रबान बाइर निस्‍किनार कुरोन पो मान्‍छेल्‍काइ असुद्‌द पार्‌छइ।

२१ किनारइभने ह्‌य सेब्‍बे कुरो हिर्‌दयबान निस्‍किछि,

जिन्‍खाए खराब बिचार,

बेभिचारगरइ,

चोराइना,

ज्‍यान मार्‌ना,

बेस्‍या काम गर्‌ना,

२२ लोब गर्‌ना,

दुस्‍ट काम गर्‌ना,

झुक्‍याइना,

छाडा हक्‍ना,

डाह गर्‌ना,

निन्‍दा गर्‌ना,

घमन्‍डि हक्‍ना,

मुर्‌ख बन्‍ना।

२३ ह्‌य सेब्‍बे दुस्‍ट कुरोलत हिर्‌दय भित्‍रबान निस्‍किछि।

हेइनिन नइ मान्‍छेल्‍काइ असुद्‌द पार्‌छइ।”

सिरियाकरि गिरिक बेटि

(मति १५:२१-२८)

२४ येसु ह्‌व ठउँ छाडिकइ टुरोस र सिदोनकर सहरनाइ जाइकइ एउटो घरभित्‍र पस्‍ले।

ह्‌य कुरो कुनुल्‍किन था जुनपाइदिखन बाजिकइ येसुन चाइतेल।

तर मान्‍छेल्‍किन था पाइहाल्‍ला।

२५ होइ बेला एउटि बेटिन येसुकर बारेनाइ सुन्‍लि र ह्‌व आइकइ येसुकर अगाडि घोप्‍टो पर्‌लि,

किनारइभने होक्‍रि बेटेकलाइ भुत आत्‍मा लाग्‍ल रल्‍ति।

२६ ह्‌व सिरियाकर फोनिकेनाइ जन्‍मिलि गिरिक बेटि रइलि।

होइनिन मोरि बेटेकबान भुत निकाल्‍देउ बाजिकइ येसुलाइ बिन्‍ति गर्‌लि।

२७ येसुन होलाइ बलल्‍ते,

“पइला हाइनिन आफ्‍ने छानाछुनिल्‍काइ ख्‍वाइ पर्‌छइ,

किनारइभने हेल्‍को खाइनार कुरो खोसिकइ कुकल्‍को अगाडि फ्‍याङ्‍दइ ठिक बया।”

२८ अनि होइनिन येसुलाइ बाज्‍लि,

“हो पर्‌भु,

तर कुकल्‍किन पुनि ता छानाछुनिल्‍किन टेबुल हेठ्‌ठान झार्‌ल टुक्‍रालत खाइछत।”

२९ येसुन होलाइ बलल्‍ते,

“तुइनिन ह्‌य कुरो बल्‍ल हुदान तुइ ढुक्‍कसिन घर जा।

तोरि बेटेरबान भुत निस्‍किकइ जाइसक्‍ले।”

३० ह्‌व फर्‌किकइ घर पुग्‍तिन बेटेक खाटनाइ सुतिधर्‌ल भेटाइलि र भुतचाइ निस्‍कि जाइसक्‍ल रइल।

एउटो बहिरा र गुँगो मानुस

३१ येसु टुरोसबान हिन्‍निकइ सिदोन हक्‍तिन डेकापोलिसकर सिमाना हक्‍तिन गालिल तालनाइ जाइले।

३२ उछिका मान्‍छेल्‍किन एउटो बहिरा र गुँगोलाइ येसु हक्‍लनाइ आन्‍ला,

र ह्‌व उप्‍रान हात धर्‌दिक बाजिकइ येसुलाइ बिन्‍ति गर्‌ला।

३३ येसुन होलाइ मान्‍छेल्‍को भिडबान एकान्‍तनाइ लाकाइकइ आफ्‍ने अउला होक्‍र काननाइ लाइले र हातनाइ थुकिकइ होक्‍र जिब्‍रोनाइ छुइले।

३४ अनि स्‍वर्‌गदिस हेरिकइ लामो सास फेर्‌तिन बाज्‍ले,

“इफ्‍फाता” अर्‌थात “खोलिजा!”

३५ उत्‍तिने खेर होक्‍र कान खोलल्‍ते र जिब्‍रोकर बन्‍धन फुक्‍लल्‍ते र ह्‌व मजसिन बोलइ लाग्‍ले।

३६ अनि येसुन होल्‍काइ “ह्‌य कुरो कुनुल्‍काइ पुनि जुनबल्‍खन” बाजिकइ आग्‍या दिल्‍याक।

तर जत्‍ता-जत्‍ता येसुन जुनबल्‍खन बाजिकइ आग्‍या दितेल्‍याक,

झन बढ्‌ता उत्‍साहित हकिकइ होल्‍किन सुनाइतिन हिन्तेला।

३७ होलत एकदम अचम्‍म मान्‍तिन बाजइ लाग्‍ला,

“येसुन सेब्‍बे कुरो मजार गर्‌लाछ।

येसुन बहिरालाइ सुन्‍नार र गुँगोलाइ बोलइ सक्‍नार बानाइछइ।”

a 

7:16 धेरइ जसो भर पर्‌दो सोरोतनाइ ह्‌य खन्‍ड बइपाय।

येसुन चार हजारकाइ ख्‍वाइल

(मति १५:२९-३९)

८

१ ह्‌व दिननाइ फेरि मान्‍छेल्‍को बड्‌खो भिड येसु हक्‍लनाइ जम्‍मा हक्‍ला।

होल्‍कोसिन खाइनार कुरो सकिसक्‍ल रल्‍ति,

अनि येसुन चेलाल्‍काइ आफि हक्‍लनाइ बालाइकइ बल्-ल्‍याक,

२ “ह्‌य मान्‍छेल्‍को भिड देखिकइ मुइलाइ दया लाग्‍ले,

किनारइभने हेलत तिन दिनसम्‍म मुइसिन आछत,

र हेल्‍कोसिन खाइनार कुरो पुनि सकिसक्‍लाछि।

३ हेलत मद्‌दे कोइ-कोइ ता बद्‌दुरबान आइलाछत।

हेल्‍काइ मुइनिन भोक्‍ले घर पाठाइनाइ भने ता जाइतिन-जाइतिन बाटनाइ मुर्‌छा पर्‌छत हुदो।”

४ चेलाल्‍किन येसुलाइ बल्‍ला,

“ह्‌य उजाड केइ बइहक्‍नार ठउँनाइ कछ्‌यान खाइनार कुरो आनिकइ ख्‍वाइ?”

५ येसुन चेलाल्‍काइ सोद्‌ल्‍याक,

“तोराल्‍कोसिन कइटो पिठो आछि?”

चेलाल्‍किन बाज्‍ला,

“सातुटो।”

६ येसुन भिडकाइ भुइनाइ बस्‍नार आग्‍या दिल्‍याक।

अनि सातुटो पिठो हातनाइ लिकइ परमेसोरलाइ धन्‍नेबाद दिलपछि पिठो टुक्‍रा पार्‌ले र भिडकाइ बाड्‌दिखन बाजिकइ चेलाल्‍काइ दिल्‍याक र चेलाल्‍किन भिडकाइ बाड्‌दिल्‍याक।

७ होल्‍कोसिन केइ स्‍याउनाइ माछलत पुनि रल्‍ति।

येसुन माछकर लागि धन्‍नेबाद दिकइ चेलाल्‍काइ बाडइ लाइल्‍याक।

८ सेब्‍बाल्‍किन आघाउन्‍जेल खाइला र खाइकइ उघ्‍रिल टुक्‍रालत जम्‍मा गर्‌तिन सात डालो भरल्‍ते।

९ उछिका खाइनाराइ मान्‍छेलत चार हजार जत्‍ता रइला।

अनि येसुन होल्‍काइ पाठाइ दिल्‍याक।

१० अनि येसु तुरुन्‍तइ चेलाल्‍कोसिन लाउनाइ चडिकइ दलमनुथाकर छेत्‍रनाइ जाइले।

फरिसिल्‍किन चिन्‍न माङ्‌लाइ

(मति १६:१-४)

११ फरिसिलत येसु हक्‍लनाइ आइकइ बाद-बिबाद गरइ लाग्‍ला।

होल्‍किन येसुलाइ परिछ्‌या गर्‌तिन बाज्‍ला,

“हाइलाइ स्‍वर्‌गबान आइनार एउटो चिन्‍न देखाउ।”

१२ येसुन भित्‍रबान लामो सास फेर्‌तिन बाज्‍ले,

“ह्‌य पुस्‍तान किनारइ चिन्‍न हेरइ चाइछत?

साँच्‍चि,

मुइ तोराल्‍काइ बल्‍छु,

ह्‌य पुस्‍तान कुनइ चिन्‍न देखइ पाइनाराइ बइनेत।”

१३ अनि येसुन होल्‍काइ छाडिकइ फेरि लाउनाइ चडिकइ पारपटि जाइले।

फरिसि र हेरोदकर खमिर

(मति १६:५-१२)

१४ चेलाल्‍किन आफ्‍ने साथनाइ खाइनार कुरो बोकइ बिर्‌साइला।

होल्‍कोसिन लाउनाइ एउटो मात्‍र पिठो रल्‍ति।

१५ येसुन चेलाल्‍काइ चेतावनि दितिन बल्-ल्‍याक,

“तोरा फरिसिल्‍को र हेरोदकर खमिरदेखि होसियार हको।”

१६ “हाइसिन पिठो बइहक्‍ल हुदान येसुन इन्‍खा बल्‍ल हुदो” बाजिकइ चेलालत आफि-आफिनाइ कुरो गरइ लाग्‍ला।

१७ येसुन ह्‌य था पाइकइ होल्‍काइ बल्-ल्‍याक,

“तोराल्‍कोसिन पिठो बइने बाजिकइ किनारइ कुरो गर्‌छो?

तोराल्‍किन अजइ देख्‍लाइ र बुज्‍लाइ बइने?

केति तोराल्‍को मन अजइ कठोर आछि?

१८ आँखि हक्‍तिन पुनि तोरा बइदेखो?

कान हक्‍तिन पुनि तोरा बइसुनो?

केति तोराल्‍काइ याद बइन्‍या,

१९ जब मुइनिन पाँचुटो पिठो टुक्‍रा पारिकइ पाँच हजारकाइ ख्‍वाइल बिर्‌साइलो,

तोराल्‍किन उघ्‍रिल पिठो कति डालो उठाइलो?”

होल्‍किन बाज्‍ला,

“बार डालो।”

२० “अनि सातुटो पिठोन चार हजारकाइ ख्‍वाइतिन तोराल्‍किन उघ्‍रिल टुक्‍रालत कति डालो उठाइलो?”

होल्‍किन बाज्‍ला,

“सात डालो।”

२१ येसुन होल्‍काइ बल्-ल्‍याक,

“अनि केति तोराल्‍किन अजइ बइबुजो?”

बेथसेदाकर अन्‍धा देख्‍नार हक्‍ल

२२ ह्‌व पछि येसु चेलाल्‍कोसिन बेथसेदा आइले र केइ मान्‍छेल्‍किन एउटो अन्‍धा मानुसलाइ येसु हक्‍लनाइ आन्‍ला र होलाइ छुइदेउ बाजिकइ बिन्‍ति गर्‌ला।

२३ येसुन ह्‌व अन्‍धालाइ डोराइतिन गाउँबान बाइर आनल्‍ते।

अनि होक्‍र आँखिनाइ थुकलाइदिल्‍ते र आफ्‍ने हात ह्‌व उप्‍रान धरिकइ होलाइ सोदल्ते,

“केति तुइ केइ देख्‍छस?”

२४ अनि होइनिन वरिपोरि हेर्‌तिन बाज्‍ले,

“मान्‍छेल्‍काइ देखइ ता देख्‍छु तर होलत गाछठि हिन्‍निधर्‌ल पो देख्‍छु।”

२५ येसुन फेरि होक्‍र आँखिनाइ हातिन छुइले।

अनि होइनिन नियालिकइ हेर्‌तिन सेब्‍बे कुरो छर्‌लङ्‌ग देख्‍नार हक्‍ले।

२६ अनि येसुन होलाइ बलल्‍ते,

“गाउँनाइ नपसिकइ सरासर घर जा।”

येसु कुन हो?

(मति १६:१३-२०; लुका ९:१८-२१)

२७ ह्‌व पछि येसु चेलाल्‍कोसिन कइसरिया फिलिप्‍पि सहरकर नजिके गाउँहुदो जाइले।

बाटनाइ जाइतिन गर्‌तिन येसुन आफ्‍ने चेलाल्‍काइ सोद्‌ल्‍याक,

“मान्‍छेल्‍किन मुइलाइ कुन हो बाज्‍छत?”

२८ चेलाल्‍किन बाज्‍ला,

“कसइकिन बप्‍तिस्‍मा दिनार युहन्‍ना,

कसइकिन एलिया,

अनि कसइकिन चाइ अगमबक्‍ता मद्‌दे एउटो हो बाज्‍छत।”

२९ येसुन होल्‍काइ फेरि सोद्‌ल्‍याक,

“तोराचाइ मुइ कुन हो बाज्‍छो?”

पत्‍रुसिन बाज्‍ले,

“तुइ परमेसोरिन पाठाइल खिरिस्‍ट हो।”

३० अनि येसुन ह्‌य कुरो कुनुल्‍काइ जुनबल्‍खन बाजिकइ कडा आग्‍या दिल्‍याक।

येसुन आफ्‍ने मर्‌नार बारेनाइ बाज्‍ल

(मति १६:२१-२८; लुका ९:२२-२७)

३१ अनि येसुन चेलाल्‍काइ आफ्‍ने बारेनाइ इत्‍तिकइ बल्-ल्‍याक,

“मानुसकर बेटाकिन धेरे दुख भोगइ पर्‌छि,

मुख्‍य अगुवाल्‍किन,

मुख्‍य पुजारिल्‍किन र धर्‌म-गुरुल्‍किन इन्‍कार गर्‌छत र मार्‌नाराइ आछत।

तर तिन दिननाइ ह्‌व मर्‌लबान फेरि जिउँते हक्‍नारआछ।”

३२ इत्‍तिकइ येसुन चेलाल्‍काइ परस्‍ट बल्‍दिल्‍याक।

ह्‌य सुनिकइ पत्‍रुसिन येसुलाइ अर्‌को दिस लाकाइकइ हाकारल्‍ते।

३३ अनि येसु फनक्‍क फर्‌किकइ चेलाल्‍काइ हेर्‌तिन पत्‍रुसलाइ हाकार्‌तिन बलल्‍ते,

“ए सइतान,

मुइबान बद्‌दुर जा,

किनारइभने तोर बिचार परमेसोरदिस बइने तर मानुसदिस आछि।”

३४ अनि येसुन चेलाल्‍काइ र उछि हक्‍लाइ मान्‍छेल्‍को भिडकाइ बालाइकइ बल्-ल्‍याक,

“कोइ मोर चेला हकइ चाइछइ भने होइनिन आफिलाइ इन्‍कार गर्‌दिक र आफ्‍ने कुरुस बोकिकइ मोर पछि लाग्‍दिक।

३५ किनारइभने जुनिन आफ्‍ने जिबन बाचाइ चाइछइ होइनिन ह्‌व गुमाइछइ,

तर आफ्‍ने जिबन मोर लागि र सुसमचारकर लागि दिनारिन चाइ आफ्‍ने जिबन बाचाइनारआछ।

३६ मानुसिन सेब्‍बे सन्‍सारलाइ आफ्‍ने हात पारिकइ पुनि आफ्‍ने जिबन चाइ गुमाइछइ भने होलाइ केति फाइदा हकल्‍ते र?

३७ अर्‌थात गुमाइल जिबन किनिखे पाइ सक्‍छइ र?

३८ अनि ह्‌य बेभिचारि र पापि पुस्‍तानाइ जुन मुइ र मोर बचनदेखि लाजाइछइ,

मानुसकर बेटाक पुनि ब्‍वाककर महिमानाइ र पबित्‍र स्‍वर्‌गदुतकोसिन आइतिन ह्‌व देखि लाजाइनारआछ।”

९

१ अनि येसुन होल्‍काइ बल्-ल्‍याक,

“साँच्‍चि,

मुइ तोराल्‍काइ बल्‍छु,

इछि ठडाइनाराइ मद्‌दे कोइ-कोइकिन परमेसोरकर राज्‍य सक्‍तिसिन आइल नदेखुन्‍जेलसम्‍म मर्‌नाराइ बइनेत।”

येसुकर रुप परिबर्‌तन

(मति १७:१-१३; लुका ९:२८-३६)

२ हेक्‍र छ दिनपछि येसुन पत्‍रुस,

याकुब र युहन्‍नालाइ सँगिन लिकइ एउटो ढाङ्‌गो डाँरानाइ जाइले।

उछिका आने कोइ पुनि बइरइला,

होल्‍किन हेर्‌तिन-हेर्‌तिन येसुकर रुप परिबर्‌तन हकल्‍ते।

३ अनि येसुकर लुगा चम्‍किकइ इन्‍खा गोरो हकल्‍ते कि धर्‌तिनाइ कुनुल्‍किन पुनि धोइकइ इन्‍खा गोरो पारइ बइसकत।

४ उछिका एलिया र मोसा देखा पर्‌ला र येसुसिन कुरो गरइ लाग्‍ला।

५ ह्‌य देखिकइ पत्‍रुसिन येसुलाइ बलल्‍ते,

“गुरु,

हाइ इछि बसइ मजार रल्‍तिसइ।

हाइ इछि तिन्‍टो छाप्‍रो बानाउ,

एउटो तुइलाइ,

एउटो मोसालाइ र एउटो एलियालाइ।”

६ होलत एकदम डाराइलाइ हुदान पत्‍रुसिन आफिन केति बाज्‍ल हो था नइ बइहकल्‍ते।

७ अनि एउटो बादल आइकइ होल्‍काइ छोप्‍ल्‍याक,

र बादलबान एउटो इन्‍खा आवाज आल्‍ते,

“ह्‌य मोर प्‍यारो बेटाक हो,

तोराल्‍किन हेइनिन बल्‍ल मानो।”

८ इन्‍खा बल्‍ल सुन्‍लेसात चेलाल्‍किन वरिपोरि हेर्‌तिन येसु बाएक आने कुनुल्‍काइ पुनि बइदेख्‍ला।

९ होलत डाँराबान हेठ्‌ठ झर्‌तिन खेर येसुन चेलाल्‍काइ बल्-ल्‍याक,

“मानुसकर बेटाक मर्‌लबान जिउँते नहकुन्‍जेल सम्‍म तोराल्‍किन आज जे देख्‍लाछो ह्‌व कुनुल्‍काइ जुनबल्‍खन।”

१० चेलाल्‍किन ह्‌य कुरो आफ्‍ने मननाइ धर्‌ला,

तर आपसनाइ इन्‍खा कुरो गरइ लाग्‍ला,

“मर्‌लबान जिउँते हकइ बल्‍लचाइ केति हो?”

११ अनि चेलाल्‍किन येसुलाइ सोद्‌ला,

“धर्‌म-गुरुल्‍किन किनारइ खिरिस्‍ट भन्‍दा पइला एलिया नइ आइपर्‌छइ बाज्‍छत?”

१२ येसुन बाज्‍ले,

“साँच्‍चि नइ,

एलिया पइला आइकइ सेब्‍बे कुरो तयार गरइ पर्‌छि।

तर मानुसकर बेटाकिन धेरइ दुख भोगइ पर्‌छि र सेब्‍बाल्‍कोबान त्‍यागइ पर्‌छि बाजिकइ धर्‌मसास्‍तरनाइ लेख्‍ल बइने र?

१३ हेरो,

मुइ तोराल्‍काइ बल्‍छु,

एलिया ता आइसक्‍लाछ,

र होक्‍र बारेनाइ धर्‌मसास्‍तरनाइ लेख्‍ल अन्‍सार मान्‍छेल्‍किन जे मन लाग्‍ल होइ गर्‌ला।”

भुत लाग्‍ल छोडारि

(मति १७:१४-२१; लुका ९:३७-४३)

१४ अनि होलत आने चेलाल्‍कोनाइ फर्‌किकइ आइतिन होल्‍काइ मान्‍छेल्‍को बड्‌खो भिडिन घेरिधर्‌लाइ र धर्‌म-गुरुलत होल्‍कोसिन बहस गरिधर्‌लाइ भेट्‌टाइला।

१५ सेब्‍बाइ भिडकिन येसुलाइ देख्‍लेसात एकदम अचम्‍म मान्‍ला र कुत्‍तिन जाइकइ येसुलाइ सेवाढोग गर्‌ला।

१६ अनि येसुन चेलाल्‍काइ सोद्‌ल्‍याक,

“तोरा हेल्‍कोसिन केतिकर बारेनाइ बहस गर्‌तिन आछो?”

१७ मान्‍छेल्‍को भिडबान एउटोन बाज्‍ले,

“गुरु,

मोर बेटाकलाइ तुइ हक्‍लनाइ आन्‍लाछु होलाइ गुँगो पार्‌नार भुत आत्‍मा लाग्‍लाछि।

१८ जब हेलाइ भुत आत्‍मान छोप्‍छि ह्‌व भुइनाइ पछारिछइ,

मुखबान फिँज काड्‌छइ,

दारा किट्‌छइ र अरठ्‌ठ पर्‌छइ।

मुइनिन तोर चेलाल्‍काइ भुत आत्‍मा निकाल्‍देओ बाजिकइ बिन्‍ति गर्‌नाइ,

तर होल्‍किन बइसक्‍ला।”

१९ येसुन होल्‍काइ जबाफ दिल्‍याक,

“ए बिस्‍वास बइगर्‌नाराइ पुस्‍ता,

मुइ तोराल्‍कोसिन कखनसम्‍म बस्‍छु र?

मुइ तोराल्‍काइ कत्‍तासम्‍म सइधरइ?

होलाइ मुइ हक्‍लनाइ आनो।”

२० होल्‍किन ह्‌व छोडारिलाइ येसु हक्‍लनाइ आन्‍ला।

भुत आत्‍मान येसुलाइ देख्‍लेसात ह्‌व छोडारिलाइ मुर्‌छा पारिकइ भुइनाइ पछारल्‍ते र मुखबान फिँज काड्‌तिन लडिबडि गरइ लाग्‍ले।

२१ येसुन होक्‍र ब्‍वाकलाइ सोदल्ते,

“हेलाइ कखनसिन इन्‍खा हक्‍ल हो?”

ब्‍वाकिन बाज्‍ले,

“स्‍यान्‍खोसिन नइ।

२२ हेलाइ भुत आत्‍मान मारइकर लागि घरि-घरि आगिनाइ र पानिनाइ फ्‍याङ्‌छि,

यदि तुइनिन सक्‍छस भने दया गरिकइ हाइलाइ सायता गर्‌देउ।”

२३ येसुन होलाइ बलल्‍ते,

“यदि तुइनिन सक्‍छस भने बाजिकइ किनारइ बाज्‍छस?

बिस्‍वास गर्‌नारको लागि ता सेब्‍बे कुरो सम्‍भब आछि।”

२४ ह्‌य सुन्‍लेसात छोडारिकर ब्‍वाकिन साराइतिन बाज्‍ले,

“मुइ बिस्‍वास गर्‌छु,

मोर बिस्‍वासलाइ अजइ बाडाइदेउ।”

२५ येसुन मान्‍छेल्‍को भिड कुत्‍तिन आइधर्‌ल देखिकइ भुत आत्‍मालाइ हाकार्‌तिन बलल्‍ते,

“ए गुँगो र बइरा पार्‌नार आत्‍मा,

मुइ तुइलाइ आग्‍या गर्‌छु,

ह्‌व छोडारिबान निस्‍कि आबे र फेरि कइले ह्‌व भित्‍र जुनपोस।”

२६ अनि ह्‌व भुत आत्‍मा चिच्‍याइकइ,

छोडारिलाइ अरठ्‌ठ पारिकइ पछारल्‍ते र निस्‍किकइ जाइले।

छोडारि मर्‌लठि हक्‍ले,

धेराल्‍किन ता मर्‌लसइ बाजइ लाग्‍ला।

२७ तर येसुन होक्‍र हातनाइ आठाइकइ उठाल्‍ते,

र ह्‌व जुरुक्‍क उठ्‌ले।

२८ अनि येसु घरभित्‍र पस्‍लपछि चेलाल्‍किन येसुलाइ सुटुक्‍क सोद्‌ला,

“हाइनिन चाइ ह्‌व भुतलाइ किनारइ निकालइ बइसक्‍ले?”

२९ येसुन होल्‍काइ बल्-ल्‍याक,

“इन्‍खा खालकर भुत आत्‍मा पार्‌थनाबान मात्‍र निकालइ सक्‍छे,

आने केइ उपाय बइने।”

येसुन फेरि आफ्‍ने मर्‌नार बारेनाइ बाज्‍ल

(मति १७:२२-२३; लुका ९:४३-४५)

३० अनि उछ्‌यान निस्‍किकइ होलत गालिल हक्‍तिन जाइला।

ह्‌य कुरो कुनुल्‍काइ था जुनहक्‍दिक बाजिकइ येसुन चाइतेल।

३१ किनारइभने येसुन आफ्‍ने चेलाल्‍काइ सिछ्‌या दितिन रइल।

येसुन होल्‍काइ बल्-ल्‍याक,

“मानुसकर बेटाकलाइ आठाइकइ मान्‍छेल्‍को हातनाइ जिम्‍मा लाइदिनार आछत,

र होल्‍किन होलाइ मार्‌नार आछत तर मार्‌ल तिन दिननाइ फेरि ह्‌व जिउँते हकिकइ उठ्‌नारआछ।”

३२ तर चेलाल्‍किन ह्‌य कुरो बइबुज्‍ला र येसुलाइ सोद्‌नार आँट पुनि बइगर्‌ला।

सेब्‍बाइ भन्‍दा बड्‌खो कुन हो?

(मति १८:१-५; लुका ९:४६-४८)

३३ होलत कफर्‌नहुम आइपुग्‍ला,

घरभित्‍र पस्‍लपछि येसुन चेलाल्‍काइ सोद्‌ल्‍याक,

“बाटनाइ आइतिन तोरा केतिकर बारेनाइ हानाथाप गर्‌तिन रइलो?”

३४ तर होलत चुप लाग्‍ला,

किनारइभने बाटनाइ आइतिन होल्‍किन “हाइ मद्‌दे सेब्‍बाइ भन्‍दा बड्‌खो कुन हो” बाजिकइ हानाथाप गर्‌लाइ रइला।

३५ अनि येसु बस्‍ले र बारे जन चेलाल्‍काइ बालाइकइ बल्-ल्‍याक,

“सेब्‍बाइ भन्‍दा बड्‌खो बनइ चाइनारिन सेब्‍बाइ भन्‍दा स्‍यान्‍खो हकिकइ सेब्‍बाल्‍को सेवा गरइपर्‌छि।”

३६ अनि येसुन एउटो स्‍यान्‍खो नानिलाइ होल्‍को अगाडि आन्‍ले र कोलानाइ बोकिकइ होल्‍काइ बल्-ल्‍याक,

३७ “जुनिन मोर नाउँनाइ ह्‌य नानिलाइ सुइकार गर्‌छइ,

होइनिन मुइलाइ सुइकार गर्‌छइ,

अनि मुइलाइ सुइकार गर्‌नारिन,

मुइलाइ पाठाइनार ब्‍वालाइ पुनि सुइकार गर्‌छइ।”

येसु नाउँकर सक्‍ति

(लुका ९:४९-५०)

३८ युहन्‍नान येसुलाइ बलल्‍ते,

“गुरु,

हाइनिन तोर नाउँनाइ एउटो मानुसिन भुतलत निकालिधर्‌ल देख्‍ले।

अनि हाइनिन होलाइ रोक्‍ले,

किनारइभने ह्‌व हाम्‍रो समुहकर बया।”

३९ येसुन बाज्‍ले,

“होलाइ जुनरोको,

मोर नाउँनाइ अचम्‍मकर काम गर्‌नारिन तुरुन्‍तइ मोर बिरोदनाइ बइमजार कुरो बइबाज।

४० किनारइभने हाम्‍रो बिरोद बइगर्‌नार हाम्‍रे पछ्‌यकर हो।

४१ साँच्‍चि मुइ तोराल्‍काइ बल्‍छु,

कुनुल्‍किन तोराल्‍काइ खिरिस्‍टकराइ हो बाजिकइ मोर नाउँनाइ एक गिलास पानि मात्‍र खाइ दिल्‍या भने पुनि होइनिन आफ्‍ने इनाम बइगुमाक।”

पापबान किनिखइ बाच्‍नार?

(मति १८:६-९; लुका १७:१-२)

४२ येसुन बाज्‍ले,

“जुनिन मुइलाइ बिस्‍वास गर्‌नाराइ स्‍याउनाइ मद्‌दे एउटोलाइ पाप गरइ लाइछइ,

होलाइ ता बुरु घेन्‍टिनाइ बड्‌खो जाँतो झुन्‍डाइकइ समुन्‍द्‌रनाइ फ्‍याङ्‌देइ मजार हक्‍छि।

४३ यदि तुइलाइ तोर हातिन पाप गरइ लाइस्‍यास भने होलाइ काटिकइ फ्‍याङ्‌दिक।

धेउटे हात लिकइ नरककर कइले बइनिभ्‍नार आगिनाइ परइ भन्‍दा ता डुरे हकिकइ अजम्‍बरि जिबन पाइ मजार हो।

४४ [नरकनाइ ता न किरालत मर्‌छत,

न आगि नइ निभ्‍छि।]a

४५ अनि तोर गोडिन तुइलाइ पाप गरइ लाइस्‍यास भने होलाइ काटिकइ फ्‍याङ्‌दिक।

धेउटे गोड हकिकइ नरकनाइ परइ भन्‍दा ता खोरन्‍डे हकिकइ अजम्‍बरि जिबन पाइ मजार हो।

४६ [नरकनाइ ता न किरालत मर्‌छत,

न आगि नइ निभ्‍छि।]b

४७ अनि तोर आँखिन तुइलाइ पाप गरइ लाइस्‍यास भने होलाइ निकालिकइ फ्‍याङ्‌दिक।

दुइटो आँखि लिकइ नरकनाइ परइ भन्‍दा ता काना हकिकइ परमेसोरकर राज्‍यनाइ पसइ मजार हो।

४८ नरकनाइ ता न किरालत मर्‌छत,

न आगि नइ निभ्‍छि।

४९ “किनारइभने पर्‌त्‍येककाइ आगिन नइ नुनिलो पार्‌छि।

५० “नुन असल हो,

तर नुनकर स्‍वाद जाल्‍ते भने ह्‌व केतिन फेरि नुनिलो पार्‌छि?

तोरा आफिनाइ हक्‍ल नुन स्‍वाद हक्‍दिक,

र आपसनाइ मिलिकइ बसो।”

a 

9:44 धेरइजसो भरपर्‌दो सोरोतनाइ ह्‌य पद लेख्‍ल बइपाय

b 

9:46 धेरइजसो भर्‌पर्‌दो सोरोतनाइ ह्‌य पद लेख्‍ल बइपाय

बेभिचार सम्‍बन्‍धि सिछ्‌या

(मति १९:१-१२; लुका १६:१८)

१०

१ येसुन ह्‌व ठउँ छाडिकइ यहुदिया छेत्‍र र यर्‌दन लदिकर पारपटि पुग्‍ले र मान्‍छेल्‍को भिड येसु हक्‍लनाइ जम्‍मा हक्‍ला।

अनि येसुन सदइ जिन्‍खाए होल्‍काइ सिछ्‌या देइ लाग्‍ले।

२ फरिसिलत येसु हक्‍लनाइ आइकइ येसुलाइ फसाइनार बिचारिन सोद्‌ला,

“केति साएकिन आफ्‍ने बुएकलाइ छोडपत्‍र देइ ठिक हो?”

३ येसुन होल्‍काइ सोद्‌ल्‍याक,

“मोसान तोराल्‍काइ केति आग्‍या दिलाछ?”

४ होल्‍किन बाज्‍ला,

“एउटो छोडपत्‍र लेखिकइ आफ्‍ने बुएकलाइ छाड्‌तिन पुनि हक्‍छइ बाजिकइ बाज्‍लाछ।”

५ येसुन होल्‍काइ बल्-ल्‍याक,

“तोराल्‍को मन कठोर हक्‍ल हुदान मोसान ह्‌य आग्‍या दिल हो।

६ तर परमेसोरिन सिरिस्‍टिकर सुरुबान नइ अडे र बेटि गरिकइ बानाइले।

७ ‘होइहुदान मानुस आफ्‍ने आमेक-ब्‍वाकलाइ छाडिकइ आफ्‍ने बुएकसिन बस्‍छइ,

८ र ह्‌व दुइटाइ एउटे सरिर हक्‍छत।’

अब ता होलत दुइटाइ बया तर एउटे सरिर हो।

९ होइहुदान परमेसोरिन जुनलाइ एकसाथ जोड्‌लाछ,

होलाइ मान्‍छेल्‍किन जुनछुटाइदिखन।”

१० येसु घरनाइ हक्‍तिन चेलाल्‍किन ह्‌य कुरोकर बारेनाइ येसुलाइ फेरि सोद्‌ला।

११ येसुन होल्‍काइ बल्-ल्‍याक,

“जुनिन आफ्‍ने बुएकसिन छोडपत्‍र गरिकइ अर्‌किसिन ब्‍याहा गर्‌छइ,

होइनिन पइलाकरि बुएककर बिरुद्‌दनाइ बेभिचार गर्‌छइ।

१२ अनि इन्‍खाए आफ्‍ने साएकसिन छोडपत्‍र गरिकइ अर्‌कोसिन ब्‍याहा गर्‌छइ भने,

होइनिन पुनि बेभिचार गर्‌छइ।”

छानाछुनिल्‍काइ येसुकर आसिर्‌बाद

(मति १९:१३-१५; लुका १८:१५-१७)

१३ येसुन आफ्‍ने हात धरिकइ आसिर्‌बाद दिदिक बाजिकइ मान्‍छेल्‍किन आफ्‍ने छानाछुनिल्‍काइ येसु हक्‍लनाइ आन्‍ला,

तर चेलाल्‍किन होल्‍काइ हप्‍काइल्‍याक।

१४ ह्‌य देखिकइ येसु रिसाइले र चेलाल्‍काइ बल्-ल्‍याक,

“छानाछुनिल्‍काइ मुइ हक्‍लनाइ आइ दिखन,

होल्‍काइ जुनरोको,

किनारइभने परमेसोरकर राज्‍य ता इन्‍खाएल्‍को लागि हो।

१५ साँच्‍चि मुइ तोराल्‍काइ बल्‍छु,

जुनिन परमेसोरकर राज्‍यलाइ छानाछुनिल्‍किन जिन्‍खाए बइसुइकार ह्‌व कइले पुनि ह्‌व भित्‍र पसइ बइपाक।”

१६ अनि येसुन होल्‍काइ आफ्‍ने साथनाइ लिकइ होलत उप्‍रान आफ्‍ने हात धरिकइ आसिर्‌बाद दिल्‍याक।

धनि मानुस र परमेसोरकर राज्‍य

(मति १९:१६-३०; लुका १८:१८-३०)

१७ येसु बाटनाइ जाइतिन गर्‌तिन एउटो मानुस कुत्‍तिन आइकइ येसुकर अगाडि घोडा टेकिकइ येसुलाइ सोदल्ते,

“हे असल गुरु,

अजम्‍बरि जिबन पाइलाइ मुइनिन केति गरइ पर्‌छइ?”

१८ येसुन होलाइ बलल्‍ते,

“तुइनिन मुइलाइ किनारइ असल बल्‍छस?

परमेसोर बाएक आने कोइ पुनि असल बइनेत।

१९ तुइलाइ परमेसोरकर आग्‍या ता था रोइस्‍यास,

मान्‍छे बइमारइ,

बेभिचार बइगरइ,

बइचोराइ,

झुटो साछि बइदेइ,

बइठगइ र आफ्‍ने आमेर-ब्‍वारलाइ आदर गरइ।”

२० होइनिन बाज्‍ले,

“गुरु,

ह्‌य सेब्‍बे आग्‍या ता मुइनिन छोडारिसिन नइ पालन गर्‌तिन आइलाछु।”

२१ येसुन होलाइ हेरल्‍ते र मया गर्‌तिन बलल्‍ते,

“तुइनिन अजइ एउटो काम गरइ बाकि आछि।

तुइसिन हक्‍ल सेब्‍बे सम्‍पति बेचिकइ गरिबकाइ बाड्‌दिखन र तुइनिन स्‍वर्‌गनाइ धन पाइनारआछस,

अनि आइकइ मोर पछि लाग।”

२२ ह्‌य कुरो सुनिकइ ह्‌व मानुसिन अध्‍यारो मुख लाइले र दुखित हकिकइ जाइले,

किनारइभने होइसिन धेरइ धन-सम्‍पति रल्‍ति।

२३ येसुन वरिपोरि हेर्‌तिन आफ्‍ने चेलाल्‍काइ बल्‌-ल्‍याक,

“धनि मान्‍छेल्‍काइ परमेसोरकर राज्‍यनाइ पसइ एकदम गारो आछि।”

२४ येसुकर ह्‌य कुरो सुनिकइ चेलाल्‍काइ अचम्‍म लाग्‍ल्‍याक।

तर येसुन फेरि होल्‍काइ बल्‌-ल्‍याक,

“नानि हो!

धन-सम्‍पतिनाइ भरोसा गर्‌नारकाइ परमेसोरकर राज्‍यनाइ पसइ एकदम गारो आछि।

२५ धनि मानुसलाइ परमेसोरकर राज्‍यनाइ पसइ भन्‍दा ता बुरु उँटलाइ सियोकर नाथ्‍रिबान छिरइ सजिलो हक्‍छि।”

२६ ह्‌य सुनिकइ अचम्‍म मान्‍तिन होल्‍किन आफि-आफिनाइ बाज्‍ला,

“उन्‍खा हक्‍लासिन कुनिन मुक्‍ति पाइ सक्‍छइ ते?”

२७ येसुन होल्‍काइ हेर्‌तिन बल्‌-ल्‍याक,

“मान्‍छेल्‍को लागि ह्‌य असम्‍भब आछि,

तर परमेसोरकर लागि सम्‍भब आछि,

किनारइभने परमेसोरकर लागि सेब्‍बे कुरो सम्‍भब आछि।”

२८ अनि पत्‍रुसिन बाज्‍ले,

“हेर,

हाइनिन ता सेब्‍बे कुरो छाडिकइ तोर पछि लाग्‍लाछे।”

२९ येसुन होल्‍काइ बल्-ल्‍याक,

“साँच्‍चि मुइ तोराल्‍काइ बल्‍छु,

जुनिन मोर लागि र सुसमचारकर लागि आफ्‍ने आमा-ब्‍वा,

बेटाक-बेटेक,

दाजि-भाइ,

दिदि-बइनि,

घरबार,

जग्‍गा-जमिन छाड्‍छइ,

३० होइनिन सतावट र दुखकर साथनाइ सय गुना आमा-ब्‍वा,

बेटाक-बेटेक,

दाजि-भाइ,

दिदि-बइनि,

घरबार,

जग्‍गा-जमिन पाइनार आछ,

अनि आइनार युगनाइ अजम्‍बरि जिबन पाइनार आछ।

३१ तर अखन पइला हक्‍नाराइ धेराइ पछि हक्‍नार आछत र अखन पछि हक्‍नाराइ धेराइ पइला हक्‍नार आछत।”

तेस्‍रो पल्‍ट येसुन आफि मर्‌नार बारेनाइ बाज्‍ल

(मति २०:१७-१९; लुका १८:३१-३३)

३२ येसु आफ्‍ने चेलाल्‍कोसिन यरुसलेम जाइतिन रइल।

येसु चेलाल्‍को अगि-अगि हिन्‍निधर्‌ल रइल।

चेलालत छक्‍क पर्‌लाइ रइला र पछि-पछि आइनाराइ आने मान्‍छेलत चाइ डाराइधर्‌लाइ रइला।

येसुन बारेउटाइ चेलाल्‍काइ फेरि अर्‌केपटि लाकाइकइ आफि उप्‍रान आइपर्‌नार दुखकर बारेनाइ बल्-ल्‍याक,

३३ “सुनो,

हाइ यरुसलेम जाइतिन आछे।

उछिका मानुसकर बेटाकलाइ मुख्‍य पुजारि र धर्‌म-गुरुल्‍को हातनाइ सुम्‍पिनार आछत,

र होल्‍किन होलाइ मारइ पर्‌छइ बाजिकइ आने जातिकराइ मान्‍छेल्‍काइ जिम्‍मा दिनार आछत।

३४ होल्‍किन होलाइ गिल्‍ला गर्‌नारआछत,

थुक्‍नारआछत,

कोर्‌रा लाइनारआछत र मार्‌नारआछत,

तर तिन दिननाइ ह्‌व मर्‌लबान जिउँते हकिकइ उठ्‍नारआछ।”

याकुब र युहन्‍नाकर बिन्‍ति

(मति २०:२०-२८)

३५ ह्‌व पछि जब्‍दियाराइ दुइटाइ बेटाक याकुब र युहन्‍ना येसु हक्‍लनाइ आइकइ बिन्‍ति गर्‌तिन बाज्‍ला,

“गुरु,

हाइ तुइसिन जे माङ्‌छे ह्‌व तुइनिन पुरा गर्‌देउ बाजिकइ हाइ चाइछे।”

३६ येसुन होल्‍काइ बल्‌-ल्‍याक,

“मुइ तोराल्‍को लागि केति गर्‌दिल चाइछो?”

३७ होल्‍किन येसुलाइ बल्‍ला,

“तोर महिमित राज्‍यनाइ हाइ मद्‌दे एउटो तोर दाइने पटि र अर्‌को देब्‍रे पटि बसइ पाइनार अनुमति देउ।”

३८ तर येसुन होल्‍काइ बल्‌-ल्‍याक,

“तोराल्‍किन केति माङ्‌तिन आछो ह्‌व तोराल्‍काइ था बइन्‍या।

केति मुइनिन भोगइ पर्‌नार जिन्‍खाए कस्‍ट तोरा भोगइ सक्‍छो?

अथवा जुन दुखर बप्‍तिस्‍मा मुइनिन लिलाछु ह्‌व तोराल्‍किन लेइ सक्‍छो?”

३९ होल्‍किन बाज्‍ला,

“हाइ सक्‍छे।”

येसुन होल्‍काइ बल्-ल्‍याक,

“जुन्‍टो कस्‍ट मुइनिन भोग्‍छु ह्‌व तोरा पुनि भोग्‍नार आछो,

र जुन्‍टो बप्‍तिस्‍मा मुइनिन लिछु ह्‌व तोरा पुनि लिनार आछो।

४० तर मोर दाइने र देब्‍रे पटि बसइ चाइ मुइनिन दिनार बया।

ह्‌य ठउँ ता परमेसोरिन जुनकर लागि तयार पार्‌लाछ,

होल्‍के लागि हक्‍नार आछि।”

४१ ह्‌य सुनिकइ दसेउटाइ चेलालत याकुब र युहन्‍नासिन रिसाइला।

४२ ह्‌व पछि येसुन चेलाल्‍काइ आफि हक्‍लनाइ बालाइकइ बल्‌-ल्‍याक,

“तोराल्‍काइ था रोइस्‍या,

आने जाति उप्‍रान सासन गर्‌नारकिन आफ्‍ने मनलाग्‍दि सासन चालाइछत।

र हाकिमकिन होलत उप्‍रान अधिकार जमाइछत।

४३ तर तोराल्‍कोनाइ चाइ उन्‍खा जुनहक्‍दिक।

तोरा मद्‌दे जुन बड्‌खो हकइ चाइछइ ह्‌व सेब्‍बाल्‍को सेबक हकइपर्‌छइ।

४४ र जुन सेब्‍बाइ भन्‍दा पइलो हकइ चाइछइ ह्‌व सेब्‍बाल्‍को नोकर हकइपर्‌छइ।

४५ किनारइभने मानुसकर बेटाक सेवा पाइ बया,

तर सेवा गरइ र धेराल्‍काइ छुट्‌कारा देइ बाजिकइ आफ्‍ने परान देइ आइल हो।”

अन्‍धा बारतिमइ

(मति २०:२९-३४; लुका १८:३४-४३)

४६ येसु चेलाल्‍कोसिन यरिहो सहरनाइ आइपुग्‍ले।

येसु आफ्‍ने चेलालत र बड्‌खो मान्‍छेल्‍को भिडसहित यरिहो सहर छाडिकइ जाइतिन गर्‌तिन बाटकर छेउनाइ तिमइकर बेटाक बारतिमइ बाज्‍नार अन्‍धा भिक मागिकइ बसिधर्‌ल रइल।

४७ जब होइनिन नासरतकर येसु जाइतिन आछ बाजिकइ सुन्‍ले,

तब होइनिन साराइतिन बाज्‍ले,

“हे येसु,

दाउदकर बेटाक,

मुइलाइ दया गर।”

४८ अनि धेराल्‍किन होलाइ चुप लाग बाजिकइ हाकार्‌ला।

तर ह्‌व झन बड्‌खो सोरिन साराइले,

“हे दाउदकर बेटाक,

मुइलाइ दया गर।”

४९ तब येसु टक्‍क अडिले र बाज्‍ले,

“होलाइ बालाओ।”

अनि होल्‍किन अन्‍धालाइ बालाइकइ बल्‍ला,

“तुइ खुसि हक,

छिटो आबे,

होइनिन तुइलाइ बालाइतिन आछ।”

५० होइनिन आफ्‍ने खास्‍टो फ्‍याकिकइ जुरुक्‍क उठ्‌ले र येसु हक्‍लनाइ आइले।

५१ येसुन होलाइ बलल्‍ते,

“तुइ केति चाइछस,

मुइ तोर लागि केति गर्‌दिउ?”

ह्‌व अन्‍धान बाज्‍ले,

“रब्‍बि,a

मुइ देखइ चाइछु।”

५२ अनि येसुन होलाइ बलल्‍ते,

“तोर बिस्‍वासिन तुइ देख्‍नार हक्‍लाछस,

अब तुइ जा।”

तब तुरुन्‍तइ ह्‌व देख्‍नार हक्‍ले र येसुकर पछि-पछि लाग्‍ले।

a 

10:51 रब्‍बि हिब्‍रुनाइ रब्‍बि हेक्‍र अर्‌थ गुरु हक्‍छि।

यरुसलेमनाइ येसुकर पर्‌बेस

(मति २१:१-११; लुका १९:२९-३८; युहन्‍ना १२:१२-१५)

११

१ जब येसु र होक्‍र चेलालत यरुसलेम नजिककर जइतुन डाँरानाइ हक्‍ल बेथफागे र बेथानिया बाज्‍नार ठउँनाइ आइपुग्‍ला,

तब येसुन आफ्‍ने दुइटाइ चेलाल्‍काइ इन्‍खा बाजिकइ पाठाइल्‍याक,

२ “तोरा अगाडिकर गाउँनाइ जाउबे र पोस्लेसात तोराल्‍किन अखनसम्‍म कोइ पुनि बइचढ्‍ल गधाकर एउटो बछेडा बाँदिधर्‌ल भेट्‌टाइनार आछो।

होलाइ फुकाइकइ इछि आनो।

३ यदि कसइकिन तोराल्‍काइ ‘ह्‌य केति गर्‌लाइ?’

बाजिकइ सोद्‌ल्‍या भने,

‘पर्‌भुलाइ हेक्‍र खाँचो पर्‌लाछि,

र होइनिन चाने फर्‌काइदिनार आछ’ बलइ।”

४ अनि होलत जाइला र येसुन बल्‍ल जिन्‍खाए बाटकर छेउनाइ हक्‍ल घरकर दइलो अगाडि बछेडालाइ बाँदिधर्‌ल भेट्‍टाइला,

र होलाइ फुकाइ लाग्‍तिन

५ उछि ठडाइलाइ कोइ-कोइ मान्‍छेल्‍किन होल्‍काइ सोद्‌ला,

“तोराल्‍किन बछेडालाइ किनारइ फुकाइ लाग्‍लाइ हँ?”

६ येसुन होल्‍काइ बल्‍लठि होल्‍किन बाज्‍ला,

र उछिराइ मान्‍छेल्‍किन लाकाइ दिल्‍याक।

७ होल्‍किन बछेडालाइ येसु हक्‍लनाइ आन्‍ला र आ-आफ्‍ने ओड्‌ना लुगा बछेडाकर ढाडनाइ ओछ्‌याइला अनि येसु होनाइ चड्‌ले।

८ धेराइ मान्‍छेल्‍किन आफ्‍ने लुगा फुकालिकइ बाटनाइ ओछ्‌याइला र आने कत्‍ताल्‍किन चाइ सेउला काटिकइ बाटनाइ ओछ्‌याइला।

९ अनि येसुकर अगि र पछि हिन्‍नाराइ मान्‍छेल्‍किन इत्‍तिकइ बाज्‍तिन जयजयकार गरइ लाग्‍ला,

“होसन्‍ना!a

परमपर्‌भुकर नाउँनाइ आइनार धन्‍यकर हो।

१० हाम्‍रो पुर्‌खा दाउद राजाकर आइ लाग्‍ल राज्‍य धन्‍यकर हक्‍दिक!

परमधामनाइ परमेसोरलाइ होसन्‍ना!”

११ येसु यरुसलेम आइपुग्‍ल पछि मन्‍दिरभित्‍र पस्‍ले।

येसुन मन्‍दिरकर वरिपोरि मजसिन हेर्‌ले,

ढिलो हक्‍ल हुदान बारेउटाइ चेलाल्‍काइ लिकइ येसु बेथानियानाइ जाइले।

नेभाराकर गाछलाइ सराप

(मति २१:१८-१९)

१२ अर्‌को दिन होलत बेथानियाबान यरुसलेम फर्‌कितिन येसुलाइ भोक लागल्‍ते।

१३ ह्‌व बेला नेभारा पाक्‍नार समय हक्‍ल बइरल्‍ति।

येसुन अलि ओभर झ्‍याम्‍म पर्‌ल एउटो नेभाराकर गाछ देख्‍ले।

उछिका कतइ फल आछि कि बाजिकइ हेरइ जाइले।

तर उछि पुग्‍तिन येसुन गाछनाइ पाता मात्‍र देख्‍ले।

१४ येसुन ह्‌व गाछलाइ बलल्‍ते,

“अबसिन ह्‌य गाछबान कुनुल्‍किन पुनि फल खाइ जुन पाइदिखन।”

ह्‌य बाज्‍ल येसुराइ चेलाल्‍किन सुन्‍ला।

येसु मन्‍दिरनाइ जाइल

(मति २१:१२-१७; लुका १९:४५-४८; युहन्‍ना २:१३-२२)

१५ फेरि येसु चेलाल्‍कोसिन यरुसलेमनाइ आइपुग्‍ले र मन्‍दिरभित्‍र पसिकइ उछि किनबेच गर्‌नाराइ सेब्‍बाइ बेपारिल्‍काइ निकाल्‍याक।

अनि पइसा साट्‌नाल्‍को टेबुललत र परेवा बेच्‍नाल्‍को मुढालत पल्‍टाइदिल्‍याक।

१६ येसुन मन्‍दिरकर चात्‍रानाइ कुनुकाइ पुनि केइ कुरो किनबेच गरइ बइदिल्‍याक।

१७ ह्‌व पछि येसुन मान्‍छेल्‍काइ सिछ्‌या दितिन बल्‌-ल्‍याक,

“केति धर्‌मसास्‍तरनाइ इत्‍तिकइ लेख्‍ल बइने,

‘मोर घर सेब्‍बाइ जातिल्‍को लागि पार्‌थनाकर घर हक्‍नार आछि।’

तर तोराल्‍किन ता हेलाइ चोर डाकाल्‍को ओडार बानाइलाछो।”

१८ ह्‌य कुरो मुख्‍य पुजारि र धर्‌म-गुरुल्‍किन सुन्‍ला।

अनि होल्‍किन येसुलाइ मार्‌नार उपाय हेरइ लाग्‍ला,

तर होलत येसुसिन डाराइतेला।

किनारइभने येसुकर सिछ्‌या सुनिकइ मान्‍छेल्‍को भिड छक्‍क पर्‌तेला।

१९ साँझ पर्‌लपछि येसु आफ्‍ने चेलाल्‍कोसिन यरुसलेम सहरबान निस्‍किकइ जाइले।

नेभाराकर गाछबान सिछ्‌या

(मति २१:२०-२२)

२० अर्‌को दिन ब्‍यान पइलेकर बाट जाइतिन खेर होल्‍किन ह्‌व नेभाराकर गाछलाइ जरेसुदा मरिसक्‍ल देख्‍ला।

२१ येसुन ह्‌व गाछलाइ बल्‍ल कुरो सम्‍जिकइ पत्‍रुसिन येसुलाइ बलल्‍ते,

“रब्‍बि,

हेर ते,

तुइनिन सराप दिल गाछ ता मरल्‍तिसइ।”

२२ येसुन चेलाल्‍काइ बल्‌-ल्‍याक,

“परमेसोरनाइ बिस्‍वास गरो।

२३ साँच्‍चि मुइ तोराल्‍काइ बल्‍छु,

कसइकिन आफ्‍ने मननाइ सङ्‌का नगरिकइ आफिन बाज्‍ल कुरो पुरा हक्‍छि बाजिकइ बिस्‍वास गरिकइ ह्‌य डाँरालाइ ‘उखलिकइ तुइ समुन्‍द्‌रनाइ खस’ बाज्‍लो भने,

ह्‌व कुरो पुरा हक्‍नार आछि।

२४ होइहुदान मुइ तोराल्‍काइ बल्‍छु,

तोराल्‍किन पार्‌थनानाइ जे माङ्‌छो ह्‌व पाइसक्‍नाइ बाजिकइ बिस्‍वास गरो,

र तोराल्‍किन माङ्‌ल कुरो पाइनार आछो।

२५ जब तोरा पार्‌थना गरइ लाग्‍छो,

कुनुल्‍को बिरुद्‌दनाइ केइ आछि भने छेमा गर्‌देइ।

तब स्‍वर्‌गनाइ बस्‍नार तोराल्‍को परमेसोर ब्‍वान पुनि तोराल्‍को अपराधलत छेमा गर्‌दिनार आछ।

२६ [तर छेमा बइगर्‌लो भने,

स्‍वर्‌गनाइ बस्‍नार परमेसोर ब्‍वान पुनि तोराल्‍को अपराधलत छेमा गर्‌नार बइने।”]b

येसुकर अधिकार बारे परस्‍न

(मति २१:२३-२७; लुका २०:१-८)

२७ येसु आफ्‍ने चेलाल्‍कोसिन फेरि यरुसलेमनाइ आइले।

येसु मन्‍दिरनाइ हेथउने-होथउने हिन्‍निधर्‌तिन मुख्‍य पुजारिलत,

धर्‌म-गुरुलत र मुख्‍य अगुवालत येसु हक्‍लनाइ आइला,

२८ र होल्‍किन येसुलाइ सोद्‌ला,

“तुइ कछ्‌यान अधिकार पाइकइ ह्‌य कामलत गर्‌तिन आछस?

ह्‌य काम गर्‌नार अधिकार तुइलाइ कुनिन दिल्‍यास?”

२९ येसुन होल्‍काइ बल्-ल्‍याक,

“मुइ पुनि तोराल्‍काइ एउटो कुरो सोद्‌छु,

मुइलाइ जबाफ देओ,

अनि मुइनिन कछ्‌यान अधिकार पाइकइ ह्‌य काम गर्‌तिन आछु,

ह्‌व तोराल्‍काइ बल्‍नार आछु।

३० लु बाजो,

युहन्‍नान बप्‍तिस्‍मा दिनार अधिकार कछ्‌यान पाइले?

परमेसोरबान हो कि मानुसबान?”

३१ ह्‌य सुनिकइ होलत आफि-आफिनाइ इत्‍तिकइ बाजइ थाल्‍ला,

“अब हाइ केति बाज्‍नार?

परमेसोरबान बाजु भने ‘तोराल्‍किन युहन्‍नालाइ किनारइ बिस्‍वास बइगर्‌लो?’

बाजिकइ होइनिन सोदिहाल्‍छइ।

३२ मानुसबान बाजु भने किनिखइ बाज्‍नार?”

इन्‍खा बाजइ होलत डाराइला,

किनारइभने सेब्‍बाइ मान्‍छेल्‍किन युहन्‍नालाइ अगमबक्‍ता हो बाजिकइ मान्‍तेला।

३३ होइहुदान होल्‍किन येसुलाइ बल्‍ला,

“हाइलाइ था बइने।”

अनि येसुन होल्‍काइ बल्-ल्‍याक,

“उसने मुइ कुनकर अधिकारिन ह्‌य काम गर्‌छु,

मुइ पुनि तोराल्‍काइ बइबलु।”

a 

11:9 होसन्‍ना हेक्‍र अर्‌थ परमेसोरकर जयजयकार हक्‍दिक बल्‍ल हो।

b 

11:26 धेरइ जसो भर्‌पर्‌दो सोरोतनाइ ह्‌य पद लेख्‍ल बइपाय।

अङ्‌गुरबारि कामाइनारको उखान

(मति २१:३३-४६; लुका २०:९-१२)

१२

१ येसुन होल्‍काइ उखाननाइ इतिकइ बाजइ लाग्‍ले,

“एउटो मानुसिन अङ्‌गुर लाइकइ वरिपोरि बार लाइले र एउटो खाल्‍टो खनिकइ अङ्‌गुर पेलइलाइ कोल बानाइले।

अनि अङ्‌गुर रुँगइकर लागि एउटो ढाङ्‌गो छाप्‍रो बानाइले र किसानकाइ अद्‌यानाइ कामाइ दिकइ आफिचाइ पर्‌देस जाइले।

२ अङ्‌गुर टुन्‍नार बेला हक्‍लपछि मालिकिन एउटो नोकरलाइ आफ्‍ने भाग अङ्‌गुर लेइ पाठाल्ते।

३ तर होल्‍किन नोकरलाइ आठाइकइ ठाटाइला र सुदे हात फर्‌काइदिल्‍याक।

४ मालिकिन फेरि अर्‌को नोकरलाइ पाठाल्ते,

तर होल्‍किन होलाइ पुनि कापालनाइ हिर्‌काइला र होक्‍र बिजेत गर्‌ला।

५ मालिकिन अजइ अर्‌कोलाइ पाठाल्ते,

तर होल्‍किन होलाइ मार्‌ला।

इत्‍तिकइ मालिकिन धेराइ नोकरकाइ पाठाइल्‍याक,

तर होल्‍किन कत्‍ताल्‍काइ ठाटाइल्‍याक र कत्‍ताल्‍काइ मार्‌ल्‍याक।

६ अब अन्‍तिमनाइ मालिककर एउटो मात्‍र प्‍यारो बेटाक बाकि रइल।

मालिकिन ‘मोर बेटाकलाइ ता पक्‍कइ होल्‍किन आदर गर्‌छत हक्‍ति’ बाजिकइ होल्‍कोनाइ पाठाइले।

७ तर ह्‌व किसानकिन आपसनाइ बाज्‍ला,

‘ह्‌य ता बारि धनिकर हकवाला हो।

अब हाइ हेलाइ मारु अनि हेक्‍र सम्‍पति हाम्‍रो हक्‍नारआछि।’

८ अनि होल्किन मालिककर बेटाकलाइ हिर्‌काइकइ मार्‌ला र अङ्‌गुर बारिबान बाइर लाकाइकइ फ्‍याङ्‌ला।

९ “अब अङ्‌गुरबारिकर मालिकिन होल्‍काइ केति गर्‌छइ ते?

मालिक आफि आइकइ दुस्‍ट किसानकाइ मार्‌नारआछ र आफ्‍ने अङ्‌गुर बारि आनेल्काइ कामाइ दिनारआछ।

१० केति तोराल्‍किन धर्‌मसास्‍तरनाइ लेख्‍ल ह्‌य कुरो पढ्‌लाछो?

‘घर बानाइनाराइ कर्‌मिकिन काम बइलागि बाजिकइ फ्‍याङ्‌ल पाथर नइ,

घर बानाइतिन मुख्‍य सुरे पाथर हकल्‍ते।

११ ह्‌य परमपर्‌भु आफिन गर्‌ल हो,

ह्‌य काम हाम्‍रो नजरनाइ अचम्‍मकर आछि।’”

१२ येसुन ह्‌य कुरो हाम्‍रे बिरुद्‌दनाइ बाज्‍ल हो बाजिकइ यहुदि अगुवाल्‍किन बुज्‍ला र येसुलाइ पक्‍रइ आट्‍ला तर होलत मान्‍छेल्‍को भिडसिन डाराइल कारनिन येसुलाइ पक्‍रइ बइसक्‍ला र छाडिकइ जाइला।

कर तिर्‌नार बारेनाइ परस्‍न

(मति २२:१५-२२; लुका २०:२०-२६)

१३ ह्‌व पछि होल्‍किन कुरइ-कुरोनाइ येसुलाइ फसाइ बाजिकइ फरिसिलत र हेरोद राजाकराइ केइ मान्‍छेल्‍काइ पाठाइल्‍याक।

१४ होलत आइकइ येसुलाइ सोद्‌ला,

“गुरु,

हाइलाइ था आछ,

तुइ सत्‍य कुरो बाज्‍छस,

आनेल्‍किन केति बाज्‍छत बाजिकइ वास्‍ता बइगरस।

कुनुल्‍को मुख हेरिकइ काम बइगरस,

परमेसोरकर बाट साँच्‍चिसिन देखाइछस।

हाइलाइ बल,

परमेसोरकर नियम अन्‍सार कइसरलाइ कर तिरइ ठिक आछ,

कि बइने?

१५ हाइ कर तिरइ कि बइतिरइ?”

येसुन होल्‍को छलि बिचार बुजिकइ होल्‍काइ बल्-ल्‍याक,

“तोरा किनारइ मुइलाइ परिछ्‌या गर्‌छो?

मुइलाइ एउटो सिक्‍का देखाओ।”

१६ होल्‍किन येसुलाइ एउटो सिक्‍का आनिकइ दिल्‍याक।

अनि येसुन होल्‍काइ सोद्‌ल्‍याक,

“हेइनाइ कुनकर नाउँ र छाप आछि।”

होल्‍किन बाज्‍ला,

“कइसरकर।”

१७ येसुन होल्‍काइ बल्-ल्‍याक,

“होइहुदान जे कइसरकर हो ह्‌व कइसरलाइ देओ र जे परमेसोरकर हो ह्‌व परमेसोरलाइ देओ।”

येसुकर इन्‍खा जबाफ सुनिकइ होलत छक्‍क पर्‌ला।

पुनरुत्‍थान र ब्‍याहा

(मति २२:२३-३३; लुका २०:२७-३८)

१८ मर्‌लपछि पुनरुत्‍थान बइहकि बाज्‍नाराइ सदुकिलत येसु हक्‍लनाइ आइला,

अनि होल्‍किन येसुलाइ सोद्‌ला,

१९ “गुरु,

मोसान हाइलाइ लेख्‍दिल परमेसोरकर नियम अन्‍सार कुनइ मानुसकर दाजेककर सन्‍तान नहकिकइ मर्‌ले भने दाजेककर लागि सन्‍तान हक्‍दिक बाजिकइ भाएकिन भोजेकसिन ब्‍याहा गरइपर्‌छि।

२० एउटो परिवारनाइ सात भाइ रइला।

जेड्‍काइनिन ब्‍याहा गर्‌ले तर सन्‍तान नहकिकइ मर्‌ले।

२१ उन्‍खाए माइलान भोजेकलाइ ब्‍याहा गर्‌ले,

होक्‍र पुनि सन्‍तान नहकिकइ मर्‌ले।

र साइलार पुनि उन्‍खाए हकल्‍ते।

२२ उन्‍खाए गरिकइ साते भाइकिन भोजेकसिन ब्‍याहा गर्‌ला र सन्‍तान नहकिकइ मर्‌ला।

पछि ह्‌व बेटि पुनि मर्‌लि।

२३ अब मर्‌लबान पुनरुत्‍थान हक्‍तिन ह्‌व बेटि कुनकरि बुएक हक्‍छइ?

किनारइभने होलाइ ता साते भाइकिन ब्‍याहा गर्‌लाइ रइला।”

२४ येसुन होल्‍काइ बल्-ल्‍याक,

“तोरा ता भुलनाइ रइलोसइ,

किनारइभने तोराल्‍किन न ता धर्‌मसास्‍तर न ता परमेसोरकर सक्‍तिलाइ नइ बुज्‍लाछो।

२५ मर्‌लबान पुनरुत्‍थान हक्‍लपछि होलत न ता ब्‍याहा गर्‌छत न ता होल्‍को ब्‍याहा नइ हक्‍छि।

तर होलत ता स्‍वर्‌गदुत जिन्‍खाए हक्‍छत।

२६ मर्‌लाइ मान्‍छेलत जिउँते हकिकइ उठ्‌नार बारेनाइ तोराल्‍किन मोसाकर किताबनाइ पढ्‌लाइ बइने?

परमेसोरिन मोसालाइ जिगिधर्‌ल पोथ्‍राबान इनिखइ बल्‍लाछि,

‘मुइ अब्‍राहामकर परमेसोर,

इसहाककर परमेसोर र याकुबकर परमेसोर हो।’

२७ परमेसोर मर्‌लाल्‍को परमेसोर बया,

तर ह्‌व जिउँताल्‍को परमेसोर हो।

तोरा बड्‌खो भुलनाइ पर्‌लाछो।”

सेब्‍बे भन्‍दा बड्‌खो आग्‍या

(मति २२:३४-४०)

२८ एउटो धर्‌म-गुरुन उछि हक्‍ल सेब्‍बे कुरो सुनिधर्‌ल रइल।

येसुन मान्‍छेल्‍काइ ठिक जबाफ दिल देखिकइ धर्‌म-गुरुन येसुलाइ सोदल्ते,

“परमेसोरकर आग्‍यालत मद्‌दे सेब्‍बे भन्‍दा बड्‌खो आग्‍या चाइ कुन्‍टो हो?”

२९ येसुन जबाफ दिल्‍ते,

“सेब्‍बे भन्‍दा बड्‌खो आग्‍या ह्‌य हो,

‘हे इज्‍राएलि हो,

सुनो!

परमपर्‌भु हाम्‍रो परमेसोर एउटे मात्‍र परमपर्‌भु हो।

३० तुइनिन परमपर्‌भु आफ्‍ने परमेसोरलाइ तोर सेब्‍बे हिर्‌दयनिन,

तोर सेब्‍बे परानिन,

तोर सेब्‍बे मनिन र तोर सेब्‍बे सक्‍तिन मया गर।’

३१ दोस्‍रो चाइ ह्‌य हो,

‘तुइनिन आफ्‍ने छिमेकिलाइ आफिलाइ जिन्‍खाए मया गर।’

ह्‌य भन्‍दा बड्‌खो आग्‍या आने बइने।”

३२ ह्‌य सुनिकइ धर्‌म-गुरुन येसुलाइ बलल्‍ते,

“गुरु,

तुइनिन ठिक बाज्‍लइ,

परमेसोर एउटे आछ,

ह्‌व बाएक आने कोइ बइनेत।

३३ परमेसोरलाइ सेब्‍बे हिर्‌दयन,

सेब्‍बे मनिन,

सेब्‍बे सक्‍तिन मया गरइ र आफ्‍ने छिमेकिकाइ आफिलाइ जिन्‍खाए मया गरइ सेब्‍बे किसिमकर बलि र होमबलि भन्‍दा महत्‍तोपुर्‌न कुरो हो।”

३४ होक्‍र बुद्‌दिमानि जबाफ सुनिकइ येसुन बाज्‍ले,

“तुइ परमेसोरकर राज्‍यबान बद्‌दुर बइने।”

ह्‌व पछि कुनुल्‍किन पुनि येसुलाइ परस्‍न सोदइ आँट बइगर्‌ला।

खिरिस्‍ट कुनकर बेटाक?

(मति २२:४१-४६; लुका २०:४१-४४)

३५ मन्‍दिरनाइ सिकाइधर्‌ल बेलानाइ येसुन बाज्‍ले,

“परमेसोरकर नियम सिकाइनाराइ धर्‌म-गुरुल्‍किन किनिखइ खिरिस्‍टलाइ दाउदकर बेटाक हो बाज्‍छत?

३६ किनारइभने दाउद आफिन पबित्‍र आत्‍माबान बाज्‍लाछ,

‘परमपर्‌भुन मोर पर्‌भुलाइ बलल्‍ते,

“तुइ मोर दाइने हात पटि बस।

जब सम्‍म मुइ तोर सतुरकाइ तोर पइतला हेठ्‌ठान बइपारु।”’

३७ जब दाउद आफिन खिरिस्‍टलाइ ‘पर्‌भु’ बल्‍ल पछि,

फेरि किनिखइ खिरिस्‍ट दाउदकर बेटाक हक्‍ले?”

मान्‍छेल्‍को भिडिन येसुकर सिछ्‌यालाइ ध्‍यान दिकइ सुन्‍ला।

धर्‌म-गुरुल्‍कोबान होसियार

(मति २३:१-३६; लुका २०:४५-४७)

३८ फेरि येसुन सिछ्‌या दितिन बाज्‍ले,

“धर्‌म-गुरुल्‍कोसिन होसियार हकिकइ बसो!

होलत ता लामो लुगा लाइकइ घुमइ मन पराइछत र बजारकराइ मान्‍छेल्‍किन आदर सत्‍कार गर्‌ल चाइछत,

३९ अनि सभाघरनाइ मुख्‍य ठउँनाइ र भोज-भतेरनाइ आदर पाइनार ठउँनाइ बसइ मन पराइछत।

४० होल्‍किन बिद्‍दुइको घरबार खोस्‍छत र देखावटि लामो पार्‌थना गर्‌छत।

इन्‍खाएल्किन झन बढ्‌ता सजाय पाइनारआछत।”

बिद्‍दुइकर भेटि

(लुका २१:१-४)

४१ मन्‍दिरनाइ येसु दान हाल्‍नार बाक्‍सा छेउनाइ बसिकइ मान्‍छेल्‍किन भेटि हाल्‍ल हेरिधर्‌ल रइल।

धेराइ धनि मान्‍छेल्‍किन धेरइ-धेरइ पइसा चाराइला।

४२ र एउटि गरिब बिद्‌दुइनिन आइकइ तामाकर दुइटो सिक्‍का,

अर्‌थात लगभग एक रुपया चाराइलि।

४३ अनि येसुन आफ्‍ने चेलाल्‍काइ आफि हक्‍लनाइ बालाइकइ बल्‌-ल्‍याक,

“साँच्‍चि मुइ तोराल्‍काइ बल्‍छु,

ह्‌य गरिब बिद्‍दुइनिन आने सेब्‍बाल्‍किन भन्‍दा धेरे भेटि चाराइलाछि।

४४ किनारइभने आनेल्‍किन ता आफिसिन हक्‍ल पर्‌सस्‍तबान केइ भेटि चाराइलाछत तर ह्‌य बिद्‍दुइ गरिब हक्‍तिन पुनि आफिसिन हक्‍ल सेब्‍बे जिबिका चालाइनार पइसा चाराइलाछि।”

अन्‍त्‍यकर दिनकर चिन्‍न

(मति २४:१-१४; लुका २१:५-१९)

१३

१ जब येसु मन्‍दिरबान निस्‍कितिन रइल,

तब चेलालत मद्‌दे एउटोन बाज्‍ले,

“गुरु हेर ते,

कति बुङ्‌डो-बुङ्‌डो पाथर!

किन्‍खा अचम्‍म लाग्‍दो भबनलत!”

२ येसुन होलाइ बलल्‍ते,

“तुइनिन अखन देखिधर्‌ल ह्‌य भबनकर एउटो पाथर उप्‍रान अर्‌को पाथर हक्‍नार बइने,

सेब्‍बे भत्‍काइनारआछ।”

३ येसु मन्‍दिरकर पारपटि जइतुन डाँरानाइ बसिधर्‌ल बेलानाइ पत्‍रुस,

याकुब,

युहन्‍ना र अन्‍दिरियासिन सुटुक्‍क आइकइ येसुलाइ सोद्‌ला,

४ “हाइलाइ बल,

ह्‌य घटना कखन हक्‍नारआछि?

र ह्‌य कुरो पुरा हकइ लाग्‍तिन केति चिन्‍न हक्‍नारआछि?”

५ येसुन होल्‍काइ बल्-ल्‍याक,

“होसियार हको,

तोराल्‍काइ कुनुल्‍किन पुनि जुनछक्‍याइदिखन!

६ धेराइ मान्‍छेलत मोर नाउँनाइ ‘मुइ नइ खिरिस्‍ट हो’ बाज्‍तिन आइनार आछत अनि धेराइ मान्‍छेल्‍काइ छक्‍याइनार आछत।

७ जब तोराल्‍किन लडाइ र झगडा हक्‍ल कुरो सुन्‍छो,

तब जुनडाराओ,

इन्‍खा कुरो ता हकइ नइ पर्‌छि तर उत्‍तिने खेर सन्‍सारकर अन्‍त्‍य चाइ बइहकि।”

८ किनारइभने जातिकर बिरुद्‌दनाइ जाति र राज्‍यकर बिरुद्‌दनाइ राज्‍य लडाइ हक्‍नारआछि।

ठउँ-ठउँनाइ भुइचालो जाइनारआछि र अनिकाल पर्‌नारआछि।

ह्‌य चाइ नानि पाइनाराइ बेटिकाइ बेथा लागइ सुरु हक्‍ल ठि दुखकर सुरु हो।

९ “तोराचाइ होसियार हकिकइ बसो,

किनारइभने मान्‍छेल्‍किन तोराल्‍काइ आठाइकइ अदालतनाइ सुम्‍पिनार आछत अनि सभाघरनाइ लाकाइकइ ठाटाइनार आछत।

तोरा मोर कारनिन बडा-हाकिम र राजाल्‍को अगाडि ठडाइनार आछो,

र मोर बारेनाइ तोराल्‍किन होल्‍काइ साछि दिनारआछो।

१० तर अन्‍त्‍य आइभन्‍दा अगाडि सेब्‍बाइ जातिल्‍काइ सुसमचार पर्‌चार गरइ नइ पर्‌छइ।

११ मान्‍छेल्‍किन तोराल्‍काइ आठाइकइ लाकाइतिन केति बाजु बाजिकइ पइला नइ चिन्‍ता जुनगरो।

होल्‍को अगाडि ठडाइल बेलानाइ तोराल्‍काइ जे दिलाछ होइ बाजो,

किनारइभने बाज्‍नाराइ तोरा बया तर पबित्‍र आत्‍मा हक्‍नारआछ।

१२ ह्‌व बेला मान्‍छेल्‍किन आफ्‍ने दाजेक-भाएककाइ मारइ लाइनारआछत।

उन्‍खाए गरिकइ ब्‍वाकिन बेटाक-बेटेककाइ र बेटाक-बेटेककिन आमेक-ब्‍वाकलाइ बिरोद गरिकइ मारइ लाइनारआछत।

१३ अनि तोराल्‍किन मुइलाइ बिस्‍वास गर्‌ल हुदान सेब्‍बाल्‍किन तोराल्‍काइ घिर्‌ना गर्‌नारआछत,

तर जुन जिबनकर अन्‍तिमसम्‍म इस्‍थिर हक्‍छइ होइनिन उद्‌दार पाइनारआछ।

डरलाग्‍दो समयकर बारेनाइ

(मति २४:१५-२८; लुका २१:२०-२४)

१४ “जब तोरा असुद्‌द पार्‌नार घिनलाग्‍दो कुरोलाइ मन्‍दिरकर पबित्‍र ठउँनाइ देख्‍छो” हेक्‍र अर्‌थ पढ्‌नारिन बुज्‍दिक,

“तब ह्‌व बेला यहुदियानाइ हक्‍नाराइ डाँरादिस भागिकइ जाइदिखन।

१५ घरकर छतनाइ हक्‍नाराइ हेठ्‌ठ झरिकइ सर-सामान लेइ घरभित्‍र जुन्‍पस्‍दिखन।

१६ खेतबारिनाइ हक्‍नाराइ आफ्‍ने बड्‌को लेइ पछाडि जुन्‍जाइदिखन।

१७ ह्‌व बेला नानि पाइनाराइ र दुत ख्‍वाइनाराइ बेटिल्‍को हालत झन बिजोक हक्‍नारआछि।

१८ ह्‌य कुरो जाडो महिनानाइ जुन्‍हक्‍दिक बाजिकइ पार्‌थना गरो।

१९ किनारइभने उन्‍खा महासङ्‌कटकर दिन ता सिरिस्‍टिकर सुरुसिन अखनसम्‍म हक्‍ल बइने र पछि पुनि हक्‍नार बइने।

२० यदि परमेसोरिन ह्‌व दिन बइघटाइल हक्‍लासिन कुनु पुनि बइबाच्‍नाला,

तर आफिन छान्‍लाइ मान्‍छेल्‍को लागि परमेसोरिन ह्‌व दिन घटाइलाछ।

२१ “ह्‌व बेला कुनुल्‍किन तोराल्‍काइ ‘हेरो,

खिरिस्‍ट इछि आछ’ वा ‘उछि आछ’ बल्‌-ल्‍या भने तोराल्‍किन बिस्‍वास जुनगरो।

२२ किनारइभने उन्‍खा झुटो खिरिस्‍ट र झुटो अगमबक्‍तालत देखा पर्‌नारआछत।

सक्‍लसम्‍म परमेसोरिन छान्‍लाइ मान्‍छेल्‍काइ छक्‍याइकर लागि होल्‍किन बुङ्‌डो-बुङ्‌डो चिन्‍न र अचम्‍मकर काम गर्‌नाराइआछत।

२३ तर तोरा चाइ होसियार हको।

मुइनिन तोराल्‍काइ सेब्‍बे कुरो अगाडि नइ बल्‍दिलाछु।

मानुसकर बेटाककर आगमन

(मति २४:२९-३१; लुका २१:२५-२८)

२४ “ह्‌व दिननाइ महासङ्‌कटपछि घाम आँधारि हक्‍नारआछि,

र चानाजुनिन उज्‍यालो दिनार बइने।

२५ आकासबान तारालत झर्‌नारआछि,

र आकासकर सेब्‍बे सक्‍ति डगमगाइनार आछि।

२६ ह्‌व पछि मानुसकर बेटाकलाइ बड्‌खो सक्‍ति र महिमासाथ बादलनाइ आइधर्‌ल मान्‍छेल्‍किन देख्‍नारआछत।

२७ अनि होइनिन स्‍वर्‌गदुतकाइ धर्‌ति र आकासकर चारेपटि पाठाइनारआछ र होल्‍किन परमेसोरिन छान्‍लाल्‍काइ जम्‍मा गराइनार आछत।”

नेभाराकर गाछबान सिछ्‌या

(मति २४:३२-३५; लुका २१:२९-३३)

२८ येसुन अजइ बाज्‍तिन जाइले,

“नेभाराकर गाछबान केइ कुरो सिको।

हेक्‍र हङ्‌गा कउलो हकिकइ चिउला फेर्‌लपछि गर्‌मि आल्‍तिसइ बाजिकइ तोराल्‍किन था पाइछो।

२९ उनिखइ नइ मुइनिन बल्‍ल ह्‌य कुरो हकिधर्‌ल देखिकइ मानुसकर बेटाककर आगमन नजिके आछि बाजिकइ जानो।

३० साँच्‍चि मुइ तोराल्‍काइ बल्‍छु,

ह्‌य सेब्‍बे कुरो पुरा नहकुन्‍जेलसम्‍म ह्‌य पुस्‍ता नास हक्‍नार बइने।

३१ स्‍वर्‌ग र धर्‌ति बितिकइ जाइनारआछि,

तर मोर बचन कइले बितिजाइनार बइने।

जागे बसो

(मति २४:३६-४४; लुका १२:३८, ४०)

३२ “ह्‌व दिन र ह्‌व बेला कखन आइछि बाजिकइ कुनुकाइ था बइने।

न ता स्‍वर्‌गदुतकाइ न ता बेटाकलाइ था आछि,

तर ह्‌व कुरो परमेसोर ब्‍वालाइ मात्‍र था आछि।

३३ होइहुदान होसियार हको,

जागे बसो,

र पार्‌थना गरो,

किनारइभने ह्‌व दिन कखन आइछि बाजिकइ तोराल्‍काइ था बइन्‍या।

३४ ह्‌य ता मालिकिन आफ्‍ने नोकरकाइ घरकर सेब्‍बे कामकर जिम्‍मा दिकइ र पालेलाइ पुनि मजसिन रेखदेख गरइ बाजिकइ आग्‍या दिकइ परदेस लाग्‍ल जिन्‍खाए हो।

३५ होइहुदान जागे बसो,

किनारइभने मालिक बेल्‍का,

आदा रातनाइ,

भाले बास्‍तिन वा ब्‍यान कखन आइछइ तोराल्‍काइ था बइन्‍या।

३६ नत्‍र ता ह्‌व एक्‍कासि आइतिन तोराल्‍काइ निदाइधर्‌ल भेट्‌टाइतिक।

३७ मुइनिन तोराल्‍काइ बल्‍ल जिन्‍खाए सेब्‍बाल्‍काइ बल्‍छु,

‘जागे बसो।’”

येसुलाइ मार्‌नार दाउ

(मति २६:१-५; लुका २२:१-६)

१४

१ अखमिरि पिठो खाइनार चाड अर्‌थात निस्‍तार चाड आइ दुइ दिन बाकि रल्‍ति।

मुख्‍य पुजारि र धर्‌म-गुरुकिन येसुलाइ किनिखइ सुटुक्‍क आठाइकइ मार्‌नार बाजिकइ दाउ हेरिधर्‌लाइ रइला।

२ तर होल्‍किन इन्‍खा बिचार गर्‌ला,

“चाडकर बेलानाइ चाइ हाइनिन ह्‌य काम गरइ बइहक,

नत्‍र भने मान्‍छेल्‍को माजनाइ बड्‌खो होहल्‍ला हक्‍नार आछि।”

येसुलाइ अत्‍तर लाइदिल

(मति २६:६-१३; युहन्‍ना १२:१-८)

३ येसु बेथानिया गाउँनाइ कुस्‍ठ रोगबान बिसेक हक्‍ल सिमोनकर घरनाइ जाइले।

येसु खाइ धर्‌ल बेलानाइ एउटि बेटि जटामसिकर धेरे मङ्‌गो अत्‍तर सिङ्‌गमरमरकर सिसिनाइ लिकइ आइलि।

होइनिन सिसि फुटाइकइ ह्‌व मङ्‌गो जटामसिकर अत्‍तर येसुकर कापालनाइ खनाइदिलि।

४ तर कोइ-कोइकिन रिस गरिकइ आपसनाइ बाजइ लाग्‍ला,

“इन्‍खा मङ्‌गो अत्‍तर किनारइ इत्‍तिकइ खेरो फ्‍याङ्‌लि?

५ बुरु हेलाइ बेचिकइ ह्‌वबान आइल पइसा गरिबकाइ बाड्‌दिलासिन मजार हक्‍नाल्‍ति।

ह्‌य बेच्‍ल हक्‍लासिन तिन सय भन्‍दा बढ्‌ता चाँदिकर सिक्‍का आइनाल्‍ति।”

अनि होल्‍किन ह्‌व बेटिलाइ हाकार्‌ला।

६ तर येसुन होल्‍काइ बल्‌-ल्‍याक,

“हकिहाल्‍लो,

किनारइ तोरा हेलाइ हाकार्‌छो?

हेइनिन मोर लागि माहाल काम गर्‌लाछि।

७ किनारइभने गरिबलत ता सदइ तोराल्‍कोसिन हक्‍छत,

र तोराल्‍काइ मन लाग्‍ल बेला होल्‍को भलाइ गरइ सक्‍छो।

तर मुइ ता सदइ तोराल्‍कोसिन बइहकु।

८ हेइनिन जे गरइ सक्‍लि होइ गर्‌लि।

हेइनिन मोर सरिरलाइ गड्‌काइकर लागि अगाडि नइ अत्‍तर खन्‍याइकइ तयार पार्‌लाछि।

९ साँच्‍चि मुइ तोराल्‍काइ बल्‍छु,

सन्‍सारनाइ जछि-जछि ह्‌य सुसमचारकर पर्‌चार हक्‍छि,

ह्‌व सेब्‍बे ठउँनाइ हेइनिन गर्‌ल ह्‌य कामकर पुनि सम्‍जना हक्‍नारआछि।”

यहुदान येसुलाइ पक्‍राइदेइ तयार हक्‍ल

(मति २६:१४-१६; लुका २२:३-६)

१० येसुराइ बारुटाइ चेलालत मद्‌दे यहुदा इस्‍करियोत बल्‍ल चेला,

मुख्‍य पुजारिलत हक्‍लनाइ जाइकइ येसुलाइ पक्‍राइदिनार कुरो गर्‌ले।

११ यहुदाकर कुरो सुनिकइ होलत एकदम खुसि हक्‍ला,

र होलाइ पइसा दिनार कबुल गर्‌ला।

अनि होइनिन येसुलाइ किनिखइ पक्‍राइदेइ सक्‍छु बाजिकइ मउका हेरइ लाग्‍ले।

निस्‍तार चाडकर लागि भोज तयार

(मति २६:१७-२५; लुका २२:७-१४, २१-२३; युहन्‍ना १३:२१-३०)

१२ अखमिरि पिठो खाइनार चाडकर पइलो दिन आल्‍ते,

ह्‌व दिननाइ इज्‍राएलिल्‍किन निस्‍तार चाडकर थुमा बलि चाराइतेला।

येसुराइ चेलाल्‍किन येसुलाइ सोद्‌ला,

“हाइ कछि जाइकइ तोर लागि निस्‍तार चाडकर भोज ठिक पारु?”

१३ अनि येसुन दुइटाइ चेलाल्‍काइ इन्‍खा बलिकइ पाठाइल्‍याक,

“तोरा सहरनाइ जाओ,

उछि तोराल्‍किन गाग्‍रिनाइ पानि बोकिकइ जाइनार एउटो मानुसलाइ भेट्‌टाइनार आछो।

होक्‍र पछि लागो।

१४ ह्‌व मानुस जछि पस्‍छइ ह्‌व घरकर मालिकलाइ बलो,

‘हाम्‍रो गुरुन सोद्‌लाछ,

मोर चेलाल्‍कोसिन निस्‍तार चाडकर भोज खाइनार पाउना कोठा कछि आछि?’

१५ अनि होइनिन तोराल्‍काइ उपल्‍चो तालानाइ मजसिन सजाइकइ धर्‌ल बड्‌खो कोठा देखाइनार आछ,

र उछि नइ हाम्‍रो लागि भोज तयार पारइ।”

१६ अनि ह्‌व चेलालत सहरनाइ जाइतिन येसुन बल्‍लजिन्‍खाए ने भेट्‌टाइला,

र होल्‍किन निस्‍तार चाडकर भोज उछि ठिक पार्‌ला।

१७ साँझ पर्‌लपछि येसु बारेउटाइ चेलाल्‍कोसिन आइले।

१८ होलत बसिकइ भोज खाइतिन गर्‌तिन येसुन बाज्‍ले,

“साँच्‍चि मुइ तोराल्‍काइ बल्‍छु,

तोरा मद्‌दे मुइसिन खाइनार एउटोन मुइलाइ धोका दिनारआछ।”

१९ ह्‌य कुरो सुनिकइ चेलालत दुखित हक्‍ला,

र पालेपाल सेब्‍बाल्‍किन येसुलाइ सोद्‌ला,

“पर्‌भु,

ह्‌व मुइ हो?”

२० येसुन होल्‍काइ बल्‌-ल्‍याक,

“तोरा बारुटाइ मद्‌दे एउटो हो,

जुनिन मुइसिन थालनाइ पिठो चोपिधर्‌लाछ।

२१ किनारइभने मानुसकर बेटाक ता धर्‌मसास्‍तरनाइ लेख्‍ल अन्‍सार जाइ ने पर्‌छि,

तर धिक्‍कार ह्‌व मानुसलाइ जुनिन मानुसकर बेटाकलाइ धोका दिछि।

बुरु होक्‍र ता जन्‍म ने बइहक्‍लासिन माहाल हक्‍नाल्‍ति।”

अन्‍तिम भोज

(मति २६:२६-३०; लुका २२:१४-२०; १ कोरन्‍थि ११:२३-२५)

२२ खाइधर्‌ल बेलानाइ येसुन पिठो लिले र परमेसोरलाइ धन्‍नेबाद दिकइ पिठो भाच्‍ले,

अनि चेलाल्‍काइ दितिन बल्‌-ल्‍याक,

“लिओ र खाओ,

ह्‌य मोर सरिर हो।”

२३ ह्‌व पछि येसुन कचउरा लिले र परमेसोरलाइ धन्‍नेबाद दिकइ चेलाल्‍काइ दिल्‍याक र होलत सेब्‍बाल्‍किन ह्‌व कचउराबान पिला।

२४ अनि येसुन होल्‍काइ बल्‌-ल्‍याक,

“ह्‌य नयाँ करारकर मोर रकत हो,

जुन धेराइ मान्‍छेल्‍को लागि ब्‍वाइनार आछ।

२५ साँच्‍चि मुइ तोराल्‍काइ बल्‍छु,

परमेसोरकर राज्‍यनाइ नयाँ गरिकइ नपिउन्‍जेलसम्‍म मुइ फेरि अङ्‌गुरकर रस पिनार बइने।”

२६ अनि होलत एउटो गित गिदाइकइ जइतुन डाँरादिस जाइला।

पत्‍रुसकर इन्‍कारबारे येसुकर भबिस्‍यबानि

(मति २६:३१-३५; लुका २२:३१-३४; युहन्‍ना १३:३६-३८)

२७ येसुन चेलाल्‍काइ बल्‌-ल्‍याक,

“तोरा सेब्‍बाल्‍किन मुइलाइ छाडिकइ जाइनारआछो,

किनारइभने इन्‍खा लेख्‍लाछि,

‘मुइ गोठ्‌लालाइ मार्‌नारआछु,

र भेडिलत तितरबितर हक्‍नारआछत।’

२८ तर मुइ मर्‌लबान जिउँते हक्‍लपछि तोरा भन्‍दा अगाडि गालिलनाइ जाइनारआछु।”

२९ पत्‍रुसिन येसुलाइ बलल्‍ते,

“सेब्‍बाल्‍किन छाडिकइ जाइतिन पुनि मुइ तुइलाइ छाड्‌नार बइने।”

३० येसुन होलाइ बलल्‍ते,

“साँच्‍चि मुइ तुइलाइ बल्‍छु,

आज राति दुइ फेरा भाले बासइ भन्‍दा अगाडि तुइनिन मुइलाइ तिन चोटिसम्‍म बइचिनु बाजिकइ इन्‍कार गर्‌नारआछस।”

३१ तर पत्‍रुसिन झन जोड दिकइ बाज्‍ले,

“तुइसिन मरइ पर्‌तिन पुनि मुइ तुइलाइ इन्‍कार गर्‌नार बइने।”

अनि आने सेब्‍बाइ चेलाल्‍किन पुनि उन्‍खाए बाज्‍ला।

गेतसमनि बगइचानाइ येसुकर पार्‌थना

(मति २६:३६-४६; लुका २२:३९-४६)

३२ ह्‌व पछि येसु आफ्‍ने चेलाल्‍कोसिन गेतसमनि बल्‍ल बगइचानाइ जाइले।

उछि पुगिकइ येसुन चेलाल्‍काइ बल्‌-ल्‍याक,

“मुइ पार्‌थना गरुन्‍जेल तोरा इछि बसो।”

३३ तर येसुन पत्‍रुस,

याकुब र युहन्‍नालाइ आफिसिन लाकाइल्‍याक,

र येसु एकदम दुखित हकिकइ छटपटाइ लाग्‍ले।

३४ येसुन होल्‍काइ बल्‌-ल्‍याक,

“मोर मन पिडान छट्‌पटिकइ मर्‌तेठि हक्‍लाछि।

तोरा इछि जागे बसो।”

३५ अनि येसु अलि ओभर जाइकइ भुइनाइ घोप्‍टो परिकइ,

हकइ सक्‍छइ भने मुइ उप्‍रान आइ लाग्‍ल कस्‍ट मुइबान हटाइदेउ बाजिकइ पार्‌थना गर्‌ले।

३६ येसुन बाज्‍ले,

“अब्‍बा,

ब्‍वा,

तुइनिन सेब्‍बे कुरो गरइ सक्‍छस।

ह्‌य दुखकर कचउरा मुइबान हटाइदेउ।

तर मुइनिन इछ्‌या गर्‌लठि बया,

तुइनिन इछ्‌या गर्‌लठि हक्‍दिक।”

३७ येसु फर्‌किकइ आइतिन चेलाल्‍काइ निदाइधर्‌ल भेट्‌टाइले।

येसुन पत्‍रुसलाइ बलल्‍ते,

“सिमोन,

केति तुइ निदाइधर्‌लाछस?

केति एक घन्‍टा पुनि जागे बसइ बइसक्‍लइ?

३८ जागे बसो,

अनि पार्‌थना गरो,

र तोरा परिछ्‌यानाइ जुनपरो।

आत्‍मा ता तयार आछि,

तर सरिर कमजोर आछि।”

३९ येसु उछ्‌यान फेरि जाइले र दोहोराइकइ होइ पार्‌थना गर्‌ले।

४० फेरि येसु होलत हक्‍लनाइ आइतिन होल्‍काइ निदाइधर्‌ल भेट्‌टाइले,

होल्‍किन निन्‍रान आँखि खोलइ बइसक्‍ला र येसुलाइ केइ जबाफ देइ बइसक्‍ला।

४१ येसु तेस्‍रो चोटि आइकइ होल्‍काइ बल्‌-ल्‍याक,

“केति तोरा अजइ सुतिकइ आराम गरिधर्‌लाछो?

अब सुत्‍नार बेला सकल्‍ते।

हेरो,

मानुसकर बेटाक पापिल्‍को हातनाइ पक्‍राउ परइ आँट्‌लाछ।

४२ अब उठो,

जाउ।

हेरो,

मुइलाइ पक्‍राइनार नजिके आछ।”

येसुकर पक्‍राउ

(मति २६:४७-५६; लुका २२:४७-५३; युहन्‍ना १८:३-११)

४३ येसुन ह्‌य कुरो बाज्‍तिन गर्‌तिन बारुटाइ चेलालत मद्‌दे एउटो यहुदा बल्‍ल चेला उछि आइले।

होइसिन मुख्‍य पुजारिकिन,

धर्‌म-गुरुकिन र आने अगुवाकिन पाठाइलाइ मान्‍छेल्‍को भिड लउरि र तरवार लिकइ उछि आइला।

४४ येसुलाइ पक्‍राइदिनार यहुदान होल्‍काइ इन्‍खा सङ्‌केत दिल रइल,

“मुइ जुनलाइ मइँ खाइछु,

होइ ने येसु हो,

होलाइ पक्‍रो र सुरछ्‌या दिकइ लाकाओ।”

४५ अनि यहुदा सरासर येसु हक्‍लनाइ जाइकइ “रब्‍बि” बाज्‍तिन मइँ खाइले।

४६ होइ बेला नइ होल्‍किन येसुलाइ पक्‍रिला।

४७ उछि येसुकर नजिके ठडाइलाइ मद्‌दे एउटोन आफ्‍ने तरवार निकालिकइ पर्‌धान पुजारिकर नोकरलाइ हिर्‌काल्‍ते र होक्‍र कान च्‍वाटइ काटल्‍ते।

४८ येसुन होल्‍काइ बल्‌-ल्‍याक,

“केति तोराल्‍किन डाकालाइ जिन्‍खाए मुइलाइ पक्‍रइलाइ लउरि र तरवार लिकइ आइलाइ?

४९ मुइ दिन्‍ने तोराल्‍कोसिन बसिकइ मन्‍दिरनाइ सिछ्‌या दितेनाइ खइ,

तोराल्‍किन मुइलाइ बइपक्‍रिलो।

तर धर्‌मसास्‍तरनाइ मोर बारेनाइ लेख्‍ल कुरो पुरा हकइ ने पर्‌छि।”

५० होइ बेला ने सेब्‍बाइ चेलाल्‍किन येसुलाइ छाडिकइ भाग्‍ला।

५१ सुतिकर एउटो मात्‍र लुगा ओड्‌ल एउटो छोडारि येसुकर पछि लाग्‍ले।

होल्‍किन ह्‌व छोडारिलाइ आठाइ हेर्‌ला,

५२ तर लुगा छाडिकइ ह्‌व लाङ्‌टे भाग्‍ले।

येसु महासभाकर अगाडि

(मति २६:५७-६८; लुका २२:६६-७१; युहन्‍ना १८:१२-१३,१९-२४)

५३ होल्‍किन येसुलाइ पर्‌धान पुजारिकर घरनाइ लाकाइला।

उछिका सेब्‍बाइ मुख्‍य पुजारिलत,

धर्‌म-गुरुलत र अगुवालत जम्‍मा हक्‍लाइ रइला।

५४ पत्‍रुसचाइ बद्‌दुरेबान येसुकर पछि-पछि लागिकइ पर्‌धान पुजारिकर चात्‍रानाइ आइले,

र पालेल्‍कोसिन बसिकइ आगि तापइ लाग्‍ले।

५५ ह्‌व पछि महासभाराइ सेब्‍बाइ सदस्‍यल्‍किन खास गरिकइ मुख्‍य पुजारिल्‍किन येसुलाइ मारइकर लागि पर्‌मान हेरइ लाग्‍ला,

तर होल्‍किन केइ पर्‌मान बइभेट्‌टाइला।

५६ येसुकर बिरुद्‌दनाइ धेराल्‍किन झुटो साछि दिला,

तर कुनुल्‍को कुरो बइमिलल्‍ते।

५७ अनि कोइ-कोइकिन ठडाइकइ येसुकर बिरुद्‌दनाइ इन्‍खा झुटो दोस लाइ लाग्‍ला,

५८ “हेइनिन इन्‍खा बाज्‍ल हाइनिन सुन्‍लाछे,

‘मान्‍छेल्‍को हातिन बानाइल ह्‌य मन्‍दिर मुइ भत्‍काइनारआछु,

र तिन दिननाइ मान्‍छेल्‍को सयोग बिना मुइ अर्‌को मन्‍दिर बानाइनारआछु।’”

५९ तर हेइनाइ पुनि होल्‍किन बाज्‍ल कुरो बइमिलल्‍ते।

६० तब पर्‌धान पुजारिन सेब्‍बाल्‍को अगाडि ठडाइकइ येसुलाइ सोदल्ते,

“तोर बिरुद्‌दनाइ हेल्‍किन दिल साछि केति हो?

किनारइ तुइनिन केइ जबाफ बइदिल?”

६१ तर येसुन केइ जबाफ नदिकइ चुप लाग्‍ले।

फेरि पर्‌धान पुजारिन येसुलाइ सोदल्ते,

“केति तुइ परमधन्‍यकर बेटाक खिरिस्‍ट हो?”

६२ येसुन बाज्‍ले,

“मुइ हो,

अनि एक दिन तोराल्‍किन मानुसकर बेटाकलाइ सर्‌बसक्‍तिमानकर दाइनेपटि सिहासननाइ बसिधर्‌ल र स्‍वर्‌गबान बादलनाइ आइधर्‌ल देख्‍नारआछो।”

६३ ह्‌य सुनिकइ पर्‌धान पुजारिन आफ्‍ने लुगा च्‍यात्‍तिन बाज्‍ले,

“अब हाइलाइ आने केति पर्‌मान चाइलो र?

६४ तोराल्‍किन हेइनिन गर्‌ल परमेसोरकर निन्‍दा ता सुनिहाल्‍लो।

अब बाजो,

तोराल्‍को केति बिचार आछि?”

अनि सेब्‍बाल्‍किन बाज्‍ला,

“ह्‌य अपराधि हो,

हेलाइ मिर्‌त्‍युदन्‍ड देइ पर्‌छइ।”

६५ होलतमद्‌दे कत्‍ताल्‍किन येसुलाइ थुक्‍ला,

र येसुकर आँखि छोपिकइ हिर्‌काइतिन बल्‍ला,

“लु अगमबानि गर,

तुइलाइ कुनिन हिर्‌काइल्‍यास?”

अनि मन्‍दिरकराइ पालेल्‍किन पुनि येसुलाइ हिर्‌काइतिन लाकाइला।

पत्‍रुसकर इन्‍कार

(मति २६:६९-७५; लुका २२:५६-६२; युहन्‍ना १८:१५-१८,२५-२७)

६६ पत्‍रुस हेठ्‌ठ चात्‍रानाइ बसिधर्‌ल बेलानाइ पर्‌धान पुजारिकर नोकर्‌निलत मद्‌दे एउटि उछि आइलि।

६७ होइनिन पत्‍रुसलाइ आगि तापिधर्‌ल देखिकइ मजसिन हेर्‌तिन बाज्‍लि,

“तुइ पुनि नासरतकर येसुसिन रइलइ।”

६८ तर पत्‍रुसिन इन्‍खा बाज्‍तिन इन्‍कार गर्‌ले,

“बया,

तुइनिन ह्‌य किन्‍खा कुरो गर्‌लि,

मुइनिन ता केइ कुरो बइबुज्‍नाइ।”

अनि पत्‍रुस बाइर जाइनार ढोकादिस जाइले,

र होइ बेला भाले बास्‍ले।

६९ ह्‌व नोकर्‌निन उछि हक्‍लाइ मान्‍छेल्‍कोसिन फेरि बाजइ लाग्‍लि,

“ह्‌य पुनि होलत मद्‌देकर एउटो हो।”

७० तर पत्‍रुसिन फेरि इन्‍कार गर्‌ले।

केइ बेरपछि उछि ठडाइनारकिन पत्‍रुसलाइ बल्‍ला,

“पक्‍कइ तुइ होलत मद्‌देकर एउटो हो,

किनारइभने तुइ पुनि गालिलि हो।”

७१ फेरि पत्‍रुसिन कसम खाइतिन बाज्‍ले,

“यदि मुइनिन झुक्‍काइल हो भने मरिजाउ,

जुनकर बारेनाइ तोरा बाज्‍छो ह्‌व मानुसलाइ मुइ चिनइ बइचिनु।”

७२ तुरुन्‍तइ दोस्‍रो चोटि भाले बास्‍ले,

अनि पत्‍रुसलाइ येसुन इन्‍खा बल्‍ल कुरो याद हकल्‍ते,

“दुइ फेरा भाले बासइ भन्‍दा अगाडि तुइनिन मुइलाइ तिन चोटि बइचिनु बाजिकइ इन्‍कार गर्‌नारआछस।”

ह्‌व कुरोलाइ सम्‍जिकइ पत्‍रुस धुरु-धुरु कान्‍ले।

येसु पिलातसकर अगाडि

(मति २७:११-१४; लुका २३:२-३, १८-२५; युहन्‍ना १८:२८-४०; १९:१-१६)

१५

१ ब्‍यान उज्‍यालो हक्‍लेसात मुख्‍य पुजारिलत,

अगुवालत,

धर्‌म-गुरुलत र महासभाकराइ सेब्‍बाइ सदस्‍यलत मिलिकइ निर्‌नय गर्‌ला।

अनि होल्‍किन येसुलाइ बादिकइ रोमि बडा-हाकिम पिलातसलाइ जिम्‍मा लाइला।

२ पिलातसिन येसुलाइ सोदल्ते,

“केति तुइ यहुदिल्‍को राजा हो?”

येसुन होलाइ बलल्‍ते,

“तुइ नइ होइ बाज्‍छस।”

३ मुख्‍य पुजारिल्‍किन येसुलाइ धेरइ कुरोकर दोस लाइला।

४ होइहुदान पिलातसिन येसुलाइ फेरि सोदल्ते,

“केति तुइसिन केइ जबाफ बइने?

हेर,

तोर बिरुद्‌दनाइ होल्‍किन कत्‍रा दोस लाइधर्‌लाछत।”

५ तर येसुन केइ जबाफ बइदिल्‍ते।

ह्‌य देखिकइ पिलातस छक्‍क पर्‌ले।

येसुलाइ मिर्‌त्‍युदन्‍ड दिल

(मति २७:१५-२६; लुका २३:१३-२५; युहन्‍ना १८:३९–१९:१६)

६ निस्‍तार चाडकर बेलानाइ मान्‍छेल्‍किन माग गर्‌ल अन्‍सार पिलातसिन एउटो कइदिलाइ होल्‍को लागि छाड्‌नार गर्‌तेल।

७ आन्‍दोलन हक्‍ल बेलानाइ मान्‍छे मारिकइ झ्‍यालखन्‍डनाइ पर्‌लाइ मान्‍छेलत धेराइ रइला।

होलत मद्‌दे बारब्‍बा नाउँकर एउटो उछि रइल।

८ अनि मान्‍छेल्‍को भिड पिलातस हक्‍लनाइ आइकइ पइलाकर चलन अन्‍सार ह्‌य बर्‌स पुनि एउटो कइदिलाइ छाड्‌देउ बाजिकइ बिन्‍ति गरइ लाग्‍ला।

९ पिलातसिन होल्‍काइ सोद्‌ल्‍याक,

“केति मुइ तोराल्‍को लागि यहुदिल्‍को राजालाइ छाड्‌दिउ?”

१० किनारइभने मुख्‍य पुजारिकिन येसुलाइ डार गरिकइ आफि हक्‍लनाइ आन्‍लाइ हो बाजिकइ पिलातसलाइ था रल्‍ति।

११ तर मुख्‍य पुजारिकिन भिडकाइ सुर्‌याइकइ “येसुलाइ बया,

बारब्‍बालाइ छाड्‌देउ” बलइ लाइल्‍याक।

१२ पिलातसिन होल्‍काइ फेरि सोद्‌ल्‍याक,

“उन्‍खा हक्‍लासिन जुनलाइ तोराल्‍किन यहुदिल्‍को राजा बाज्‍छो,

होलाइ चाइ मुइ केति गरुँ ते?”

१३ होलत साराइतिन बाज्‍ला,

“होलाइ कुरुसनाइ झुन्‍डाइ पर्‌छइ।”

१४ पिलातसिन होल्‍काइ बल्‌-ल्‍याक,

“किनारइ?

हेइनिन केति अपराध गर्‌लाछ र?”

तर होलत झन बड्‌खो सोरिन चिच्‍याइतिन बाज्‍ला,

“होलाइ कुरुसनाइ झुन्‍डाइ पर्‌छइ।”

१५ पिलातसिन भिडकाइ खुसि पारइकर लागि बारब्‍बालाइ छाड्‌दिल्‍ते,

र येसुलाइ चाइ कोर्‌रा लाइकइ कुरुसनाइ झुन्‍डाइ जिम्‍मा लाइले।

येसुलाइ गिल्‍ला गर्‌लाइ

(मति २७:२७-३१; युहन्‍ना १९:२-३)

१६ सिपाइकिन येसुलाइ बडा-हाकिमकर पेरेटोरियन,

अर्‌थात दरबारनाइ लाकाइला अनि सेब्‍बाइ पल्‍टनकाइ जम्‍मा गराइला।

१७ होल्‍किन येसुलाइ राजार जिन्‍खाए बइजनि रङकर लुगा लाइदिला र काँटोकर मुकुट बानाइकइ कापालनाइ लाइदिला।

१८ अनि गिल्‍ला गर्‌तिन,

“यहुदिल्‍को राजाकर जय हक्‍दिक” बाजिकइ सलाम ठोक्‍ला।

१९ होल्‍किन येसुकर कापालनाइ निगालेकर लउरिन हिर्‌काइतिन थुक्‍ला,

र घोडा टेकिकइ येसुलाइ ढोग्‍ल स्‍वाङ्‌ पार्‌ला।

२० इनिखइ गिल्‍ला गरिसक्‍लपछि होल्‍किन बइजनि रङकर लुगा फुकालिकइ येसुकर आफ्‍ने लुगा लाइदिला।

ह्‌व पछि होल्‍किन येसुलाइ कुरुसनाइ झुन्‍डाइ लाकाइला।

येसु कुरुसनाइ

(मति २७:३२-४४; लुका २३:२६-४३; युहन्‍ना १९:१७-२७)

२१ बाटनाइ जाइतिन गर्‌तिन सिपाइकिन कुरेनिका बस्‍नार सिमोनलाइ बाटनाइ आइधर्‌ल भेट्‌टाइला।

ह्‌व अलेक्‍जेन्‍डर र रुफसकर ब्‍वाक रइल।

सिपाइकिन होलाइ जबरजस्‍ति येसुकर कुरुस बोकइ लाइला।

२२ र होल्‍किन येसुलाइ गलगथा बल्‍ल ठउँनाइ आन्‍ला।

गलगथाकर अर्‌थ चाइ खप्‍परे ठउँ हो।

२३ अनि होल्‍किन येसुलाइ लट्‌याइलाइ मुर्‌र मिसाइल अङ्‌गुरकर मद्‌य दिला,

तर येसुन बइपिले।

२४ होल्‍किन येसुलाइ कुरुसनाइ झुन्‍डाइला।

अनि येसुकर लुगा कुनिन कुन्‍टो भाग पाइनार हो बाजिकइ चिठ्‌ठा हालिकइ आपसनाइ बाड्‌ला।

२५ येसुलाइ कुरुसनाइ झुन्‍डाइतिन ब्‍यानकर नउ बज्‍ल रल्‍ति।

२६ येसुकर कापाल उप्‍रान “यहुदिल्‍को राजा” बाजिकइ लेख्‍ल दोस-पत्‍र टास्‍ल रल्‍ति।

२७ होल्‍किन येसुलाइ कुरुसनाइ झुन्‍डाइतिन दुइटाइ डाकाल्‍काइ पुनि एउटोलाइ येसुकर दाइनेपटि र अर्‌कोलाइ देब्‍रेपटि फरक-फरक कुरुसनाइ झुन्‍डाइला।

२८ [धर्‌मसास्‍तरनाइ लेख्‍ल बचन इनिखइ पुरा हकल्‍ते,

“ह्‌व अपराधिल्‍कोसिन गनिले।”]a

२९ उछ्‌यान हिन्‍नाराइ मान्‍छेल्‍किन आफ्‍ने कापाल हल्‍लाइतिन इन्‍खा बाज्‍तिन येसुलाइ गिल्‍ला गर्‌ला,

“देख्‍लइ,

मन्‍दिर भत्‍काइकइ तिन दिननाइ बानाइनार,

३० कुरुसबान झरिकइ आफिलाइ बाचाउ।”

३१ उनिखइ नइ मुख्‍य पुजारि र धर्‌म-गुरुकिन पुनि आपसनाइ इन्‍खा बाज्‍तिन गिल्‍ला गर्‌ला,

“हेइनिन आनेकाइ ता बाचाइले,

तर आफिलाइ चाइ बाचाइ बइसक।

३२ ह्‌य इज्‍राएलिल्‍को राजा खिरिस्‍ट,

अब कुरुसबान झरिकइ आइदिक,

र हाइनिन ह्‌व देख्‍नारआछे अनि बिस्‍वास गर्‌नारआछे।”

येसुसिन कुरुसनाइ झुन्‍डाइलाल्‍किन पुनि येसुकर गिल्‍ला गर्‌ला।

येसुकर मिर्‌त्‍यु

(मति २७:४५-५६; लुका २३:४४-४९; युहन्‍ना १९:२८-३०)

३३ दिउँसो बार बजेसिन तिन बजेसम्‍म सारा देसलाइ आँधारिन छोपल्‍ते।

३४ तिन बजेदिस येसुन बड्‌खो सोरिन इनिखइ बाज्‍ले,

“इलोइ,

इलोइ,

लामा सबखथनि?”

हेक्‍र अर्‌थ हो,

“हे मोर परमेसोर,

हे मोर परमेसोर तुइनिन मुइलाइ किनारइ त्‍याग्‍ल?”

३५ ह्‌य सुनिकइ उछि ठडाइनाराइ मद्‌दे कोइ-कोइकिन बाज्‍ला,

“सुनो,

हेइनिन ता एलिया अगमबक्‍तालाइ पो बालाइतिन आछ।”

३६ होलत मद्‌दे एउटो कुत्‍तिन जाइकइ अङ्‌गुरकर आम्‍तो मद्‌य लिकइ आइले,

अनि लउरिकर टुप्‍पानाइ रुवा बटार्‌ले र मद्‌यनाइ चोपिकइ येसुकर मुखनाइ धर्‌दितिन बाज्‍ले,

“हेरु,

हेलाइ कुरुसबान झारइ कतइ एलिया पो आइछइ कि।”

३७ अनि येसुन बड्‌खो सोरिन साराइतिन परान त्‍याग्‍ले।

३८ होइ बेला मन्‍दिरनाइ टाङ्‌ल पर्‌दा उप्‍रसिन हेठ्‌ठसम्‍म दुइ भाग हकिकइ च्‍यात्‍तिल्‍ते।

३९ इनिखइ येसुन परान त्‍याग्‍ल देखिकइ कुरुसकर अगाडि ठडाइल रोमि कप्‍तानिन बाज्‍ले,

“साँच्‍चि ने ह्‌य मानुस ता परमेसोरकर बेटाक रइलसइ।”

४० उछि केइ बेटिलत पुनि बद्‌दुरेबान हेरिधर्‌लाइ रइला।

होलत मद्‌दे मरियम मग्‍दलिनि,

स्‍यान्‍खो याकुब र योसेफकरि आमेक मरियम र सलोमि रइला।

४१ येसु गालिलनाइ हक्‍तिन होल्‍किन येसुलाइ पछ्‌याइतेला,

र होक्‍र सेवा गर्‌तेला।

येसुसिन यरुसलेमसम्‍म आइलाइ आने धेराइ बेटिलत पुनि उछि रइला।

येसुकर लास चिहाननाइ

(मति २७:५७-६१; लुका २३:५०-५६; युहन्‍ना १९:३८-४२)

४२ ह्‌व दिन तयारिकर दिन रल्‍ति,

जुन बिस्‍राम-दिनकर अगिलो दिन हो र साँझ परइ लाग्‍ल रल्‍ति।

४३ अरिमाथिया सहरकर योसेफिन नडाराइकइ पिलातस हक्‍लनाइ जाइकइ येसुकर लास माङ्‌ले।

ह्‌व महासभाकर मान पाइल सदस्‍य रइल र होइनिन परमेसोरकर राज्‍यकर बाट हेरिधर्‌ल रइल।

४४ येसु मरिसक्‍ल कुरो सुनिकइ पिलातस छक्‍क पर्‌ले।

अनि कप्‍तानलाइ बालाइकइ येसु साँच्‍चि मर्‌ल हो कि बया बाजिकइ सोदल्ते।

४५ येसु मरिसक्‍ल कुरो कप्‍तानबान सुन्‍लपछि पिलातसिन योसेफलाइ येसुकर लास लाकाइनार अनुमति दिल्‍ते।

४६ योसेफिन सुतिकर लुगा किनिकइ आन्‍ले,

र लासलाइ कुरुसबान झारिकइ लुगान बेर्‌ले अनि चट्‌टाननाइ खोपिकइ बानाइल एउटो चिहाननाइ धरल्‍ते।

ह्‌व पछि एउटो बड्‌खो पाथर गुडाइकइ चिहानकर मुखनाइ धर्‌दिल्‍ते।

४७ मरियम मग्‍दलिनि र योसेफकरि आमेक मरियमिन येसुकर लास धर्‌ल ठउँ हेरिधर्‌लाइ रइला।

a 

15:28 धेरइजसो भर्‌पर्‌दो सोरोतनाइ ह्‌य पद लेख्‍ल बइपाय

येसु मर्‌लबान जिउँते हक्‍ल

(मति २८:१-८; लुका २४:१-१२; युहन्‍ना २०:१-१०)

१६

१ बिस्‍राम-दिन सक्‍लपछि मरियम मग्‍दलिनि,

याकुबकरि आमेक मरियम र सलोमिन बास्‍नादार तेल येसुकर लासनाइ लाइलाइ किन्‍ला।

२ हप्‍ताकर पइलो दिन ब्‍यान घाम झुल्‍कितिन होलत चिहाननाइ जाइला।

३ बाटनाइ जाइतिन गर्‌तिन होल्‍किन आफि-आफिनाइ बाज्‍ला,

“चिहानकर मुखनाइ हक्‍ल पाथर कुनिन हटाइदिछइ?”

४ किनारइभने ह्‌व पाथर एकदम बड्‌खो रल्‍ति।

तर होलत चिहाननाइ पुग्‍तिन ह्‌व पाथर हटाइसक्‍ल देख्‍ला।

५ अनि चिहानभित्‍र पसिकइ हेर्‌तिन होल्‍किन गोरो लुगा लाइल एउटो छोडारिलाइ दाइनेपटि ठडाइधर्‌ल देख्‍ला।

ह्‌य देखिकइ होलत अचम्‍म मान्‍ला।

६ तर ह्‌व छोडारिन होल्‍काइ बल्‌-ल्‍याक,

“अचम्‍म जुनमानो,

तोरा कुरुसनाइ झुन्‍डाइल नासरतकर येसुलाइ हेरिधर्‌लाछो।

येसु इछि बइने,

ह्‌व ता जिउँते हकिकइ उठिसक्‍लाछ।

होलाइ धर्‌ल ठउँ हेरो।

७ अब जाइकइ चेलाल्‍काइ,

खासगरि पत्‍रुसलाइ बल्‍दे कि ह्‌व तोराल्‍को अगि-अगि गालिलनाइ जाइतिन आछ।

होइनिन तोराल्‍काइ बल्‍ल जिन्‍खाए होलाइ उछि देख्‍नारआछो।”

८ होलत चिहानबान निस्‍किकइ कुत्‍तिन जाइला किनारइभने होलत अचम्‍म मान्‍तिन र डाराइकइ थरथर कामिधर्‌लाइ रइला।

होइहुदान होल्‍किन ह्‌य कुरो कुनुकाइ बइबल्‌-ल्‍याक।

येसु मरियम मग्‍दलिनि हक्‍लनाइ देखा पर्‌ल

(युहन्‍ना २०:१०-१८)

९ [हप्‍ताकर पइलो दिन ब्‍यान येसु जिउँते हक्‍लपछि पइला मरियम मग्‍दलिनि हक्‍लनाइ देखा पर्‌ले।

होइबान येसुन सातुटाइ भुतलत निकाल्‍ल रइल।

१० ह्‌व येसुराइ चेला हक्‍लनाइ पुग्‍तिन होलत बिलाप गर्‌तिन काँदिधर्‌लाइ रइला।

होइनिन चेलाल्‍काइ बल्‌-ल्‍याक,

११ “येसु मर्‌लबान जिउँते हक्‍लाछ,

मुइनिन आफ्‍ने आँखिन देख्‍नाइ।”

तर होल्‍किन मरियमकर कुरो पत्‍याइ बइपत्‍याइला।

येसु चेलाल्‍कोनाइ देखा पर्‌ल

(मति २८:१६-२०; लुका २४:१३-४९; युहन्‍ना २०:१९-२३)

१२ ह्‌व पछि दुइटाइ चेलालत गाउँदिस जाइधर्‌ल बेला होल्‍कोनाइ येसु अर्‌को रुपनाइ देखा पर्‌ले।

१३ ह्‌व दुइटाल्‍किन आइकइ ह्‌य कुरो आने चेलाल्‍काइ सुनाइला।

तर चेलाल्‍किन होल्‍को कुरो पुनि बइपत्‍याइला।

१४ ह्‌व पछि एघारुटाइ चेलालत खाइधर्‌ल बेला येसु होल्‍कोनाइ देखा पर्‌ले।

अनि येसुन होल्‍को अबिस्‍वास र आफ्‍ने मन कठोर पार्‌लनाइ हाकार्‌ल्‍याक।

किनारइभने होल्‍किन येसु मर्‌लबान जिउँते हकिकइ उठ्‌लाछ बलिकइ आनेकिन बल्‍ल कुरोनाइ बिस्‍वास गर्‌लाइ बइरइला।

१५ येसुन होल्‍काइ बल्‌-ल्‍याक,

“सारा सन्‍सारनाइ जाइकइ सेब्‍बाइ मान्‍छेल्‍काइ सुसमचार पर्‌चार गरो।

१६ जुनिन बिस्‍वास गरिकइ बप्‍तिस्‍मा लिछइ होइनिन मुक्‍ति पाइनारआछ,

तर बिस्‍वास बइगर्‌नारचाइ दोसि ठहरिनारआछ।

१७ बिस्‍वास गर्‌नारकोसिन इन्‍खा चिन्‍न हक्‍नार आछि,

मोर नाउँनाइ होल्‍किन भुतलत निकाल्‍नार आछत र नयाँ-नयाँ भासा बाज्‍नार आछत,

१८ होल्‍किन सापा आठाइनार आछत,

कुनइ बिखालु कुरो खाइतिन तापुनि होल्‍काइ केइ हानि गर्‌नार बइने।

होल्‍किन बिरामि उप्‍रान आफ्‍ने हात धर्‌तिन होलत बिसेक हक्‍नार आछत।”

येसुलाइ स्‍वर्‌ग उठाइ लाकाइल

(लुका २४:५०-५३; पेरित १:९-११)

१९ चेलाल्‍कोसिन इत्‍तिकइ कुरो गरिसक्‍ल पछि पर्‌भु येसुलाइ स्‍वर्‌ग उठाइ लाकाल्‍ते,

र परमेसोरकर दाइने हातपटि बस्‍ले।

२० अनि चेलालत चारेदिस जाइकइ पर्‌चार गर्‌ला।

पर्‌भु होल्‍कोसिन हकिकइ काम गर्‌ले र चेलाकिन पर्‌चार गर्‌ल कुरो सत्‍य हो बाजिकइ पर्‌मान अचम्‍मकर कामबान देखाइले।]a

a 

16:9-20 ह्‌य पदलत गिरिक भासाकर कत्‍ता सोरोतनाइ बइने

लुकान लेख्‍ल

सुसमचार

किताबकर परिचय

ह्‌य सुसमचारकर किताब लुकान येसुकर बारेनाइ हक्‍ल घटनाकर बरन गरिकइ थियोफिलसलाइ लेख्‍ल पत्‍र हो।

ह्‌य सुसमचारकर किताबिन येसुलाइ दर्‌साइलाछि–येसु इज्‍राएलिल्‍को माजनाइ आइछइ बाजिकइ बाचा गर्‌ल मुक्‍तिदाता र सेब्‍बाइ मान्‍छे जातिल्‍काइ बाचाइनारआछ। परमेसोर ब्‍वान येसुलाइ दुखि र गरिब सेब्‍बाल्‍काइ सुसमचार पर्‌चार गरइ धर्‌तिनाइ पाठाइल हो। ह्‌य किताबनाइ सेब्‍बे कुरोकर खाँचोनाइ पर्‌लाइ मान्‍छेल्‍को वास्‍ता गरिकइ लेख्‍लाछि। ह्‌य किताबनाइ सुरुकर भागनाइ येसु सन्‍सारनाइ जन्‍मिल र अन्‍तिम भागनाइ येसु स्‍वर्‌ग उठाइ लाकाइल कुरो लेख्‍लाछि।

येसु स्‍वर्‌ग जाइल पछि येसु खिरिस्‍टनाइ बिस्‍वास गर्‌नाराइ बाढिकइ सेब्‍बे पटि फइलिल कुरो लुकान “पेरितकर काम” बल्‍ल किताबनाइ लेख्‍लाछ।

लुकान ह्‌य सुसमचारकर किताब लगभग इस्‍बि सम्‍बत ६५-७० नाइ लेख्‍ल हो बाजिकइ बाइबलकराइ धेराइ बिद्‌वानकिन बाताइलाछत।

छोटो बिसय-सुचि

परिचय १:१-४

बप्‍तिस्‍मा दिनार युहन्‍ना र येसुकर जन्‍म र बाल्‍यअबस्‍था १:५–२:५२

बप्‍तिस्‍मा दिनार युहन्‍नाकर सेवाकर काम ३:१-२०

येसुकर बप्‍तिस्‍मा र परिछ्‌या ३:२१–४:१३

गालिलनाइ येसुकर सेवाकर काम ४:१४–९:५०

गालिलदेखि यरुसलेमसम्‍म ९:५१–१९:२७

यरुसलेमनाइ अन्‍तिम हप्‍ता १९:२८–२३:५६

येसु मर्‌लबान जिउँते हकिकइ स्‍वर्‌ग जाइल २४:१-५३

लुकान लेख्‍ल

सुसमचार

भुमिका

१

१ माननिय थियोफिलस,

हाम्‍रो माजनाइ घटिकइ पुरा हक्ल घटनाकर बारेनाइ लेख्‍नार काम धेराकिन गर्‌लाछत।

२ ह्‌व घट्‌नालत सुरुदेखि नइ आफ्‍ने आँखिन देख्‍लाइ र हेक्‍र बारेनाइ सुसमचार सुनाइनारकिन हाइलाइ बल्‍लाछत।

३ अनि मुइ पुनि हेक्‍र बारेनाइ सुरुबान नइ मजसिन हेर्‌लाछु र तुइलाइ ह्‌य घटनाकर बारेनाइ लाइनसिन लेखइ मजार हक्‍ति बाजिकइ लेख्‍तिन आछु।

४ अब ह्‌य किताब पढिकइ तुइलाइ बाताइल कुरोलत साँच्‍चि हो बाजिकइ तुइनिन था पाइछस।

बप्‍तिस्‍मा दिनार युहन्‍नाकर जन्‍मिनार भबिस्‍यबानि

५ यहुदिया छेत्‍रकर राजा हेरोदकर पालोनाइ अबिया समुहकर जकरिया नाउँ हक्‍ल एउटो पुजारि रइल।

होक्‍रि बुएककर नाउँ एलिसिबा रल्‍ति र ह्‌व हारुन बङ्‍सकरि रइलि।

६ होलत धेजन परमेसोरकर हेराइनाइ धर्‌माति रइला,

र होल्‍किन परमपर्‌भुन बल्‍ल सेब्‍बे आग्‍या मान्‍तेला।

७ तर एलिसिबा बाँझि हक्‍ल हुदान होल्‍को छ्‌वाएक बइरइल्‍याक र ह्‌व धेउटाल्‍को उमेर पुनि ढल्‍किसक्‍ल रल्‍ति।

८ एक दिन जकरिया आफ्‍ने समुहकर पालो अन्‍सार मन्‍दिरनाइ परमेसोरकर अगाडि पुजारि काम गरिधर्‌ल रइल,

९ पुजारिल्‍को चलिआइल चलनअन्‍सार चिठ्‌ठा हाल्‍तिन परमपर्‌भुकर मन्‍दिर भित्‍र पसिकइ थाननाइ धुप बाल्‍नार काम जकरियालाइ परल्‍ते।

१० धुप बाल्‍नार बेलानाइ मान्‍छेल्‍को भिडलत बाइर जम्‍मा हकिकइ पार्‌थना गरिधर्‌लाइ रइला।

११ उत्‍तिनइ खेर परमपर्‌भुकर स्‍वर्‌गदुत धुप बाल्‍नार थानकर दाइनेपटि ठडाइधर्‌ल देखा पर्‌ले।

१२ स्‍वर्‌गदुतलाइ देखिकइ जकरिया डरिन आत्‍तिले।

१३ तर स्वर्‌गदुतिन होलाइ बलल्‍ते,

“ए जकरिया जुनडाराउ,

किनारइभने परमेसोरिन तोर बिन्‍ति सुन्‍लाछ।

अब तोरि बुएर एलिसिबान एउटो बेटाक पाइनारआछि।

अनि तुइनिन होक्‍र नाउँ युहन्‍ना धरइ।

१४ ह्‌व बेला तुइ एकदम खुसि हकिकइ रामाइनारआछस र आने धेराइ मान्‍छेलत पुनि ह्‌व जन्‍मितिन रामाइनारआछत।

१५ किनारइभने ह्‌व परमपर्‌भुकर हेराइनाइ बड्‌खो मानुस हक्‍नारआछ।

होइनिन अङ्‌गुरकर मद्‌य र आने कुनइ पुनि मात्‍नार चिज खाइनार बइने।

ह्‌व आमेककर पेटनाइ हक्‍तिन नइ पबित्‍र आत्‍मान भरिपुर्‌न हक्‍नारआछ।

१६ होइनिन इज्‍राएलकराइ धेराइ मान्‍छेल्‍काइ होल्‍को परमपर्‌भु परमेसोरदिस फर्‌काइनारआछ।

१७ एलिया अगमबक्‍ता जिन्‍खाए आत्‍मा र सक्‍तिनाइ भरिपुर्‌न हकिकइ पर्‌भुकर लागि मान्‍छेल्‍काइ तयार पारइ पर्‌भुभन्‍दा अगाडि जाइनारआछ।

ब्‍वाकख्‍यानको मन बेटाक-बेटेकदिस फर्‌काइनारआछ र अट्‌टेरिल्‍काइ परमेसोरिन बल्‍ल मानिकइ मजार बाट्‌नाइ डोराइनारआछ।

इत्‍तिकइ युहन्‍नान पर्‌भुकराइ योग्‍य सन्‍तान ठिक पार्‌नारआछ।”

१८ जकरियान स्‍वर्‌गदुतलाइ बलल्‍ते,

“ह्‌य कुरो किनिखइ पुरा हकइ सक्‍छि र?

मुइ बुर्‌रा हकिसक्‍नाइ र मोरि बुएक पुनि बुर्‌रि हकिसक्‍लि।”

१९ स्‍वर्‌गदुतिन बलल्‍ते,

“मुइ परमेसोरकर नजिक ठडाइनार गब्‍रिएल स्‍वर्‌गदुत हो,

मुइलाइ परमेसोरिन तुइसिन कुरो गरइ र ह्‌य खुसिकर खबर बलइ पाठाइल हो।

२० मुइनिन बल्‍ल कुरो ठिक समयनाइ पुरा हक्‍नारआछि,

तर तुइनिन मुइ बल्‍ल कुरो बिस्‍वास बइगर्‌ल हुदान तोर बेटार नजन्‍मउन्‍जेल सम्‍म तुइ गुँगो र बोलइ बइसक्‍नार हक्‍नारआछस।”

२१ मन्‍दिर बाइर मान्‍छेलत “किनारइ जकरियान ढिलो गर्‌ले” बाजिकइ अचम्‍म मान्‍तिन ठडाइधर्‌लाइ रइला।

२२ अनि जकरिया बाइर निस्‍किकइ आइतिन होल्‍कोसिन बाजइ नइ बइसक्‍ले र उछि हक्‍लाइ मान्‍छेल्‍काइ हातिन इसारा गर्‌ले अनि होल्‍किन मन्‍दिर भित्‍र दर्‌सन देख्‍लसइ बाजिकइ था पाइला।

२३ जकरियाकर पुजारि पालो सक्‍किल पछि ह्‌व घर जाइले।

२४ ह्‌व पछि होक्‍रि बुएक एलिसिबा पाइनारि हक्‍लि र पाँच महिनासम्‍म घरबान कत्‍थु पुनि बइजाइलि।

२५ होइनिन बाज्‍लि,

“ह्‌य दिननाइ परमपर्‌भुन मुइलाइ दया गर्‌लाछ,

किनारइकि बेटाक-बेटेक बइपाइतिन गर्‌नार हेलाबान जोगाइलाछ।”

येसु जन्मिनार भबिस्‍यबानि

२६ एलिसिबा पाइनारि हक्‍ल छ महिना हक्‍तिन परमेसोरिन गब्‍रिएल स्‍वर्‌गदुतलाइ गालिल छेत्‍रकर नासरत सहरनाइ बस्‍नारि एउटि छुनेनिकर उछि पाठाल्ते।

२७ ह्‌व छुनेनिकर नाउँ मरियम रल्‍ति।

होक्‍र ब्‍याहाकर कुरो योसेफसिन छिन्‍ल रल्‍ति,

ह्‌व राजा दाउद बङ्‌सकर रइल।

२८ स्‍वर्‌गदुत छुनेनिकर उछि आइकइ बाज्‍ले,

“सेवाढोग,

तुइलाइ परमेसोरिन दया देखाइलाछ।

किनारइभने परमपर्‌भु तुइसिन आछ।”

२९ ह्‌य कुरो सुनिकइ मरियम एकदम अचम्‍म मान्‍लि र ह्‌य किन्‍खा खालकर अभिबादन हो बाजिकइ मननाइ सोचइ लाग्‍लि।

३० स्‍वर्‌गदुतिन होलाइ बलल्‍ते,

“जुनडाराउ,

मरियम!

परमेसोरिन तुइलाइ दया गर्‌लाछ।

३१ अब तुइ पाइनारि हक्‍छस र तुइनिन एउटो बेटाक पाइछस,

र तुइनिन होक्‍र नाउँ येसु धरइ।

३२ ह्‌व महान हक्‍नारआछ र ह्‌व महान परमेसोरकर बेटाक हक्‍नारआछ।

परमपर्‌भु परमेसोरिन होलाइ आफ्‍ने पुर्‌खा दाउदजिन्‍खाए राजा बानाइनारआछ।

३३ होइनिन याकुबकर सन्‍तान इज्‍राएलिल्‍काइ पुस्‍तउ-पुस्‍तासम्‍म राज्‍य गर्‌नारआछ र होक्‍र राज्‍य कइले सिद्‌दिनार बइने।”

३४ मरियमिन स्‍वर्‌गदुतलाइ बलल्‍ते,

“ह्‌य किनिखइ हकइ सक्‍छि,

मुइ ता कन्‍ने नइ आछु?”

३५ स्‍वर्‌गदुतिन होलाइ बलल्‍ते,

“पबित्‍र आत्‍मा तुइनाइ आइनारआछ र महान परमेसोरकर सक्‍ति तुइउप्‍रान पर्‌नारआछि।

इनिखइ जन्‍मिल नानि पबित्‍र हक्‍नारआछ र परमेसोरकर बेटाक हक्‍नारआछ।

३६ हेर,

तोरि नातेदार एलिसिबा पुनि बुढेसकालनाइ पाइनारि हक्‍लाछि।

होलाइ मान्‍छेल्‍किन बाँझि बाज्‍तेला,

तर अखन बुर्‌रि हक्‍तिन पुनि होक्‍र पेटनाइ छ महिनाकर बेटाक आछ।

३७ किनारइभने परमेसोरकर लागि किछु कुरो असम्‍भब बइने।”

३८ अनि मरियमिन बाज्‍लि,

“मुइ ता परमपर्‌भुकरि दासि हो,

तुइनिन बल्‍ल जिन्‍खाए मुइनाइ पुरा हक्‍दिक।”

अनि स्‍वर्‌गदुत उछ्‌यान जाइले।

मरियम एलिसिबालाइ भेट्‍टाइ जाइलि

३९ केइ दिनपछि मरियम हतार-हतार यहुदिया छेत्‍रकर एउटो पाहाडि गाउँनाइ जाइलि,

४० र जकरियाकर घरनाइ जाइकइ एलिसिबालाइ सेवाढोग गर्‌लि।

४१ एलिसिबान मरियमिन सेवाढोग गर्‌ल सुन्‍लेसात होक्‍र पेटनाइ हक्‍ल नानि चल्‍ले र एलिसिबा पबित्‍र आत्‍मान भरिपुर्‌न हक्‍लि।

४२ अनि एलिसिबान बड्‌खो सोरिन बाज्‍लि,

“बेटि मद्‌देनाइ तुइ धन्‍यकरि हो,

र तोर पेटनाइ हक्‍ल नानि धन्‍यकर हक्‍नारआछ।

४३ मुइ कुन हो र तुइ मोर पर्‌भुकरि आमेक हकिकइ पुनि मुइ हक्‍लनाइ आइलइ?

४४ तुइनिन सेवाढोग बल्‍ल सुनिकइ मोर पेटनाइ हक्‍ल नानि खुसिन चल्‍ले।

४५ तुइ धन्‍यकरि हो किनारइभने परमपर्‌भुन तोर जिबनका हक्‍छि बल्‍ल कुरो पत्‍याइलइ।”

मरियमिन गाइलि पर्‌सन्‍साकर गित

४६ अनि मरियमिन बाज्‍लि,

“मुइ मोर परानदेखि नइ परमपर्‌भुकर पर्‌सन्‍सा गर्‌छु,

४७ र मुइलाइ छुट्‌कारा दिनार परमेसोरनाइ आत्‍मा देखिनइ रामाइछु।

४८ किनारइभने परमेसोरिन मुइठि तुच्‍छ दासिलाइ दया देखाइलाछ,

हेरो,

अबसिन सेब्बाइ पुस्‍ताकराइ मान्‍छेल्‍किन मुइलाइ धन्‍यकरि बाज्‍नाराइआछत।

४९ परमेसोर सक्‍तिसालि आछ र होइनिन मोर लागि बड्‌खो काम गर्‌दिलाछ

अनि परमेसोरकर नाउँ पबित्‍र आछि।

५० र होक्‍र डर मान्‍नाल्‍काइ पुस्‍तउ-पुस्‍तासम्‍म

परमेसोरिन सदइ दया देखाइनारआछ।

५१ परमेसोरिन आफ्‍ने सक्‍तिन मनभित्‍र घमन्‍ड गर्‌नारकाइ

तितरबितर पार्‌लाछ,

५२ र सक्‍तिसालि राजाल्‍काइ राजगद्‌दिबान हटाइदिलाछ,

तर सोजो मन हक्‍लाल्‍काइ मान बाढाइदिलाछ।

५३ परमेसोरिन भोकाइलाल्‍काइ मजार चिजिन टन्‍न पार्‌लाछ,

तर धनिल्‍काइ चाइ सुदे हात फर्‌काइदिलाछ।

५४ परमेसोरिन हाम्‍रो पुर्‌खाल्‍कोसिन गर्‌ल बाचा पुरा गरिकइ

होक्‍र सेवा गर्‌नार इज्‍राएललाइ सायता गर्‌लाछ,

५५ हाम्‍रो पुर्‌खा अब्‍राहाम र होक्‍र सन्‍तानकोसिन गर्‌ल बाचा

परमेसोरिन कइले पुनि बइबिर्‌साक।”

५६ मरियम लगभग तिन महिनासम्‍म एलिसिबासिन बसिकइ आफ्‍ने घर फर्‌किलि।

बप्‍तिस्‍मा दिनार युहन्‍नाकर जन्‍म

५७ एलिसिबाकर सुत्‍केरि हक्‍नार बेला आल्‍ते र होइनिन एउटो बेटाक पाइलि।

५८ परमपर्‌भुन होलाइ यति बड्‌खो दया देखाइलाछ बाज्‍ल सुनिकइ होक्‍र आफन्‍त र छिमेकिलत पुनि रामाइला।

५९ नानि जन्‍मिल आठ दिननाइ होक्‍र खतना बिधि गरइलाइ मान्‍छेलत जम्‍मा हक्‍ला।

होल्‍किन बेटाककर नाउँ होक्‍र ब्‍वाककर नाउँठि जकरिया धरइ आट्‌लाइ रइला।

६० तर होक्‍रि आमेकिन बाज्‍लि,

“बया,

हेक्‍र नाउँ ता युहन्‍ना धरइ पर्‌छइ।”

६१ होल्‍किन एलिसिबालाइ बल्‌-ल्‍याक,

“तोर नातेदारनाइ ता इन्‍खा नाउँ हक्‍लाइ कोइ पुनि बइनेत।”

६२ होइ हुदान होल्‍किन होक्‍र ब्‍वाकलाइ इसारा गर्‌तिन हेक्‍र नाउँ केति धरइ चाइछस बाजिकइ सोद्‌ला।

६३ जकरियान एउटो लेख्‍नार पाटि माग्‍ले,

“हेक्‍र नाउँ युहन्‍ना हो” बाजिकइ लेखिदिल्‍ते।

ह्‌य देखिकइ सेब्‍बाइ छक्‍क पर्‌ला।

६४ उत्‍तिनइ खेर जकरिया तुरुन्‍तइ बाजइ सक्‍नार हक्‍ले र परमेसोरकर पर्‌सन्‍सा गरइ लाग्‍ले।

६५ ह्‌य सेब्‍बे देखिकइ छिमेकिलत छक्‍क पर्‌तिन परमेसोरकर डर मान्‍ला।

ह्‌व पछि ह्‌य कुरोकर चर्‌चा यहुदिया छेत्‍रकर पाहाडनाइ हक्‍ल सेब्‍बे गाउँनाइ फइलल्‍ते।

६६ इन्‍खा कुरो सुनिकइ सेब्‍बाइ मान्‍छेलत अचम्‍म मान्‍तिन,

“ह्‌य नानि पछि किन्‍खा हक्‍छइ हक्‍ति?”

बाजिकइ आ-आफ्‍ने मननाइ बिचार गर्‌ला किनारइभने परमपर्‌भुकर सक्‍ति ह्‌व नानिनाइ रल्‍ति।

जकरियान गाइल पर्‌सन्‍साकर गित

६७ जकरिया पबित्‍र आत्‍मान भरिपुर्‌न हकिकइ बाजइ लाग्‍ले,

६८ “इज्‍राएलिल्‍को परमपर्‌भु,

परमेसोरकर पर्‌सन्‍सा हक्‍दिक,

किनारइभने ह्‌व आइलाछ र आफ्‍ने मान्‍छेल्‍काइ सायता गरिकइ बाचाइलाछ।

६९ परमेसोरिन आफ्‍ने सेबक दाउदकर बङ्‍सबान,

हाम्‍रो लागि एउटो सक्‍तिसालि मुक्‍तिदाता बानाइलाछ।

७० धेरइ बर्‌स अगाडिदेखि नइ परमेसोरिन आफ्‍ने पबित्‍र अगमबक्‍ताल्‍को मुखबान बाज्‍ल रइल,

७१ हाइलाइ हाम्‍रो सतुरबान

र घिर्‌ना गर्‌नाल्‍को हातबान बाचाइनारआछ।

७२ अब परमेसोरिन हाम्‍रो पुर्‌खाल्‍कोसिन गर्‌ल पबित्‍र बाचा सम्‍जिकइ,

हाइलाइ दया देखाइलाछ।

७३ परमेसोरिन ह्‌य बाचा पुरा गर्‌छु बाजिकइ हाम्‍रो पुर्‌खा अब्‍राहामसिन कसम खाइल रइल,

७४ तोराल्‍काइ सतुरको हातबान बाचाइनारआछ,

र बाचुन्‍जेलसम्‍म सुरछ्‌या गर्‌नारआछ,

७५ होइ हुदान ढुक्‍कसिन बाचुन्‍जेलसम्‍म पबित्‍र र धर्‌माति हकिकइ,

परमेसोरकर सेवा गरइ सकउ।

७६ “हे नानि,

तुइलाइ महान परमेसोरकर अगमबक्‍ता बाज्‍नारआछत,

तुइ पर्‌भुकर अगाडि-अगाडि

बाट बानाइ जाइनारआछस।

७७ अनि ‘पापबान माफ पाइकइ छुट्‌कारा पाइछो बाजिकइ,

तुइनिन पर्‌भुकर जनकाइ सिकाइनार आछस।’

७८ किनारइभने हाम्‍रो परमेसोर दयालु र मयालु आछ।

होइ हुदान परमेसोरिन हाइलाइ छुट्‌कारा दिनार जोति स्‍वर्‌गबान पाठाइनारआछ।

७९ अनि मरइ आट्‌लाइ र आँधारिनाइ बस्‍लाल्‍काइ उज्‍यालो दिनारआछ,

ह्‌व उज्‍यालोन नइ हाइलाइ सान्‍तिकर बाट्‌नाइ डोराइनारआछ।”

८० अनि जकरियाकर बेटाक युहन्‍ना बाढ्‌तिन आत्‍मानाइ बलियो हक्‍तिन जाइले र इज्‍राएलिल्‍को माजनाइ पर्‌चार नगरुन्‍जेल ह्‌व उजाड केइ बइहक्‍नार ठउँनाइ नइ बस्‍ले।

येसुकर जन्‍म

(मति १:१८-२५)

२

१ ह्‌व बेला बड्‌खो राजा अगस्‍टसिन रोमि साम्‍राज्यभरिa सेब्‍बाइ मान्‍छेल्‍काइ गन्‍ति गरइकर लागि नाउँ लेखाइ बाजिकइ हुकुम गर्‌ले।

२ इत्‍तिकइ नाउँ लेखाइ पर्‌छइ बाजिकइ हुकुम गर्‌ल ह्‌य पइलो चोटि रल्‍ति।

ह्‌व बेला सिरिया छेत्‍रकर बडा-हाकिम कुरेनियस रइल।

३ बड्‌खो राजाकर हुकुम अन्‍सार सेब्‍बाइ नाउँ लेखाइ आफ्‍ने-आफ्ने गाउँ या सहरनाइ जाइला।

४ ह्‌व बेला योसेफ पुनि गालिल छेत्‍रकर नासरत सहरबान राजा दाउदकर सहर यहुदिया छेत्‍रकर बेथलेहेम गाउँनाइ जाइले।

किनारइभने योसेफ दाउद बङ्‌सकर रइल।

५ योसेफिन नाउँ लेखाइलाइ आफिसिन ब्‍याहाकर कुरो छिन्‍लि मरियमलाइ पुनि सँगिन लिकइ जाइले।

ह्‌व बेला मरियम पाइनारि रइलि।

६ होलत बेथलेहेमनाइ हक्‍तिनखेर नइ मरियमलाइ नानि पाइनार बेथा लागल्‍ते।

७ योसेफिन पाटि-पउवानाइ कत्‍थु पुनि ठउँ नपाइकइ मरियमलाइ गोठनाइ लाकाल्‍ते।

मरियमिन उछि नइ जेड्‌काइ बेटाक पाइलि र थाङ्‌नोन सेलिकइ डुँडनाइ सुताइलि।

स्वर्‌गदुत र गोठ्‌लालत

८ बेथलेहेम गाउँकर नजिकइ चोउरिनाइ गोठ्‌लालत आफ्‍ने भेडिलत रुँगिकइ राति बसिधर्‌लाइ रइला।

९ पर्‌भुकर एउटो स्‍वर्‌गदुतb गोठ्‍लाल्‍को अगाडि देखा पर्‌ले र पर्‌भु परमेसोरकर उज्‍यालो होल्को वरिपोरि चम्‍कल्‍ते।

ह्‌य देखिकइ गोठ्‌लालत डरिन थरथर कामइ थाल्‍ला।

१० तर स्वर्‌गदुतिन होल्‍काइ बल्-ल्‍याक,

“जुन डाराओ!

किनारइभने मुइ सेब्‍बाइ मान्‍छेल्‍को लागि बडो आनन्‍द दिनार खुसिकर खबर लिकइ तोराल्‍को उछि आइलाछु।

११ आज राजा दाउदकर सहरनाइ मुक्‍तिदाताकर जन्‍म हक्लाछि,

ह्‌व नइ परमेसोरिन पाठाइल खिरिस्‍ट,

पर्‌भु हो।

१२ तोराल्‍किन नानिलाइ थाङ्‌नोन सेलिकइ डुँडनाइ सुताइ धर्‌ल भेट्‌टाइनार आछो,

हेइबान नइ तोराल्‍किन होलाइ चिन्‍नारआछो।”

१३ होइ बेला एक्‍कासि आने धेराइ स्‍वर्‌गदुतलत उछिका देखा पर्‌ला अनि परमेसोरकर पर्‌सन्सा गर्‌तिन इत्‍तिकइ गित गिदाइ थाल्‍ला,

१४ “स्वर्‌गनाइ परमेसोरलाइ जयजयकार हक्‍दिक,

अनि धर्‌तिकराइ जुन मान्‍छेल्‍कोसिन परमेसोर खुसि आछ,

होल्काइ सान्‍ति हकिधर्‌दिक।”

१५ स्वर्‌गदुतलत स्वर्‌गदिस फर्‌किलपछि गोठ्‌लालत एक आपसनाइ बाज्‍ला,

“अब जिउँ,

परमपर्‌भुन हाइलाइ बल्‍ल कुरो बेथलेहेमनाइ जाइकइ हेरुँ।”

१६ होलत हतार-हतार जाइला।

उछिका मरियम र योसेफ अनि डुँडनाइ सुताइधर्‌ल नानिलाइ भेट्‍टाइला।

१७ होल्किन ह्‌य देख्लपछि,

नानिकर बारेनाइ स्वर्‌गदुतिन बल्‍ल कुरो सेब्‍बाल्‍काइ सुनाइदिल्‍याक।

१८ ह्‌य कुरो सुन्‍नाराइ जत्‍ति सेब्‍बाइ छक्‍क पर्‌ला।

१९ तर मरियमिन चाइ ह्‌य सेब्‍बे कुरो आफ्‍ने मननाइ धर्‌लि र सोच्‍तिन बस्लि।

२० भेडि गोठ्‌लाल्‍किन स्वर्‌गदुतिन बल्‍लजिन्खाए सुन्‍ल र देख्ल हुदान,

परमेसोरकर महिमा र पर्‌सन्‍सा गर्‌तिन फर्‌किला।

नानिकर न्‍वारान

२१ इज्‍राएलिल्‍काइ मोसान लेख्‍ल परमेसोरकर नियम अन्‍सार आठउँ दिननाइ खतना बिधि गर्‌तिन होल्‍किन नानिकर नाउँ येसु धर्‌ला।

ह्‌य नाउँ चाइ आमेककर गर्‌बनाइ आइभन्‍दा अगाडि नइ स्‍वर्‌गदुतिन धर्‌दिल रल्‍ति।

मन्‍दिरनाइ येसुकर अर्‌पन

२२ मोसान लेख्‍ल परमेसोरकर नियम अन्‍सार जब मरियमकर चोखिनार समय पुरा हकल्‍ते,

येसुकर आमेक-ब्‍वाकिन येसुलाइ यरुसलेमकर मन्‍दिरनाइ परमपर्‌भुकर अगाडि अर्‌पन गरइ आन्‍ला।

२३ किनारइभने परमेसोरकर नियमनाइ लेख्‍लाछि,

“पर्‌त्‍येक जेड्‌काइ बेटाक परमपर्‌भुलाइ दिनारआछ।”

२४ अनि होलत बलि पुनि चाराइ आइला,

किनारइभने परमेसोरकर नियम अन्‍सार चोखइकर लागि “एक जोर ढुकुर या दुइटाइ परेवाकर छ्‌वाएकलत” बलि चाराइ पर्‌तेल।

२५ ह्‌व बेला सिमियोन नाउँ हक्‍ल मानुस यरुसलेमनाइ बस्‍तेल।

ह्‌व परमेसोरकर आग्‍या अन्‍सार हिन्‍नार र धर्‌माति मानुस रइल।

होइनिन इज्‍राएलिल्‍काइ बाचाइनार मानुसकर बाट हेरिधर्‌ल रइल र परमेसोरकर आत्‍मा होइसिन रल्‍ति।

२६ “परमपर्‌भुन पाठाइल मुक्‍तिदाता खिरिस्‍टलाइ नदेखुन्‍जेल सम्‍म तुइ बइमरस” बाजिकइ पबित्‍र आत्‍मान सिमियोनलाइ अगाडि नइ बल्‍ल रल्‍ति।

२७ परमेसोरकर आत्‍मान सिमियोनलाइ मन्‍दिरनाइ जा बलल्‍ते,

अनि मन्‍दिरनाइ जाइले।

होइ बेला परमेसोरकर नियम पुरा गरइ मरियम र योसेफ पुनि येसुलाइ लिकइ मन्‍दिरनाइ आइपुग्‍ला।

२८ सिमियोनिन येसुलाइ आफ्‍ने कोलानाइ बोकिकइ परमेसोरकर पर्‌सन्‍सा गर्‌तिन बाज्‍ले,

२९ “हे परमपर्‌भु,

तुइनिन आफ्‍ने बाचा पुरा गर्‌लाछस,

अब तोर सेवा गर्‌नारलाइ सान्‍तिसिन बिदा दिक।

३० किनारइभने तुइनिन पाठाइल मुक्‍तिदातालाइ मुइनिन आफ्‍ने आँखिन देखइ पाइनाइ।

३१ तुइनिन हेलाइ सेब्‍बे जातकराइ मान्‍छेल्‍किन देख्‍दिखन बाजिकइ पाठाइलाछस।

३२ ह्‌य आने जातिल्‍को लागि बाट देखाइनार जोति

र तोर आफ्‍ने इज्‍राएलि जातिको लागि सम्‍मान हक्‍नारआछ।”

३३ येसुकर बारेनाइ सिमियोनिन बल्‍ल कुरो सुनिकइ येसुकर आमेक र ब्‍वाक छक्‍क पर्‌ला।

३४ सिमियोनिन होल्‍काइ आसिर्‌बाद दिल्‍याक र येसुकरि आमेक मरियमलाइ बलल्‍ते,

“सुन,

ह्‌य नानि परमेसोरदिस देखाइनार चिन्‍न हकइलाइ छान्‍ल हो।

धेराइ मान्‍छेल्‍किन हेक्‍र बिरोद गर्‌नारआछत।

हेक्‍र कारनिन इज्‍राएलकराइ धेराइ मान्‍छेल्‍को नास हक्‍नारआछि र धेराल्‍को उद्‍दार हक्‍नारआछि।

३५ इनिखइ धेराइ मान्‍छेल्‍को हिर्‌दयकर बिचारलत देखिनारआछि,

अनि तोर हिर्‌दय भने तिखो तरवारिन घोच्‍काइल जिन्‍खाए दुखन भरिकइ छियाछिया हक्‍नारआछि।”

३६ मन्‍दिरनाइ हन्‍ना नाउँ गर्‌लि एउटि अगमबादिनि रइलि।

होइ आसेर कुलकर फनुएलकरि बेटेक रइलि।

ब्‍याहा हक्‍ल सात बर्‌सपछि नइ हेइ बिद्‍दुइ हक्‍लि रइलि।

३७ र होइ चोउरासि बर्‌स जत्‍ता हक्‍लि रइलि।

होइनिन मन्‍दिर बइछाड्‍तेलि,

उपबास बस्‍तेलि र परमेसोरलाइ पुकार्‌तिन र पर्‌सन्‍सा गर्‌तिन रात-दिन बिताइतेलि।

३८ होइनिन पुनि मरियम र योसेफकर छेउनाइ आइकइ परमेसोरलाइ धन्‍नेबाद दिल्‍ते र यरुसलेमकर छुट्‌कारा दिनारकर बाट हेर्‌नारकाइ येसुकर बारेनाइ बल्‍दिल्‍याक।

योसेफ र मरियम नासरत फर्‌किला

३९ जब होलत परमेसोरकर नियम अन्‍सार गरइ पर्‌नार सेब्‍बे काम गरिसकिकइ योसेफ र मरियम येसुलाइ लिकइ गालिलकर आफ्‍ने सहर नासरतनाइ फर्‌किला।

४० येसु बाढ्‌तिन बलियो हक्‍ले।

अनि बुद्‌दि र ग्‍यानिन भरितिन जाइले र परमेसोरकर आसिर्‌बाद ह्‌व उप्‍रान रल्‍ति।

येसु मन्‍दिरनाइ

४१ येसुकर आमेक-ब्‍वाक बर्‌सेउनि निस्‍तार चाड मानाइ यरुसलेमनाइ जाइनार गर्‌तेला।

४२ येसु बार बर्‌सकर हक्‍तिन होल्‍किन आफ्‍ने चलन अन्‍सार चाड मानाइ यरुसलेम जाइतिन येसुलाइ पुनि सगिँन लिकइ जाइला।c

४३ चाड मानिसक्‍लपछि येसुकर आमेक-ब्‍वाक घर फर्‌कितिन रइला,

अनि येसु चाइ यरुसलेमनाइ नइ बस्‍ले।

तर येसुकर आमेक-ब्‍वाकलाइ ह्‌य कुरो था बइहक्‍ल्‍याक।

४४ येसु आने साथेककोसिन आछ हक्‍ति बाजिकइ होलत दिनभोरि हिन्ला।

बेहेरा हक्‍लपछि येसुलाइ होल्किन नातागोता र आफन्‍तको उछि हेर्‌ला।

४५ बेटाकलाइ कत्‍थु पुनि बइभेट्‍टाइतिन होलत येसुलाइ हेरइ यरुसलेमदिस फर्‌किला।

४६ तिन दिननाइ होल्‍किन बेटाकलाइ मन्‍दिरनाइ भेट्‍टाइला।

येसु धर्‌म-गुरुल्‍कोसिन बसिकइ होल्‍को कुरो सुन्तिन र परस्‍न सोत्‍तिन रइल।

४७ येसुकर ग्‍यान,

बुद्‌दि र उत्‍तर सुनिकइ सेब्‍बाइ छक्‍क पर्‌तेला।

४८ इत्‍तिकइ बेटाकलाइ उछि देखिकइ येसुकर आमेक-ब्‍वाक अचम्‍म हक्‍ला।

आमेकिन सोदल्ते,

“ए बेटाक,

तुइनिन हाइलाइ किनारइ इन्‍खा गर्‌ल?

हेर,

तोर ब्‍वार र मुइ तुइलाइ हेर्‌तिन हइरान हक्ले।”

४९ येसुन होल्काइ बल्-ल्‍याक,

“तोराल्‍किन मुइलाइ किनारइ हेर्‌लाइ?

मुइ आफ्‍ने ब्‍वाकर घरनाइ हकइपर्‌छइ बाजिकइ तोराल्‍काइ था बइरइल्‍या?”

५० तर ह्‌य कुरो मरियम र योसेफिन बुजइ बइसक्‍ला।

५१ ह्‌व पछि येसु आमेक-ब्‍वाकसिन नासरतनाइ फर्‌किले र होल्‍को आग्‍या मानिकइ बस्‍ले।

येसुकरि आमेक मरियमिन चाइ ह्‌य सेब्‍बे कुरो आफ्‍ने मननाइ धर्‌लि।

५२ अनि येसु बुद्‍दिनाइ,

सरिरनाइ र परमेसोर र मान्‍छेल्‍को मयानाइ बाढ्‌तिन जाइले।

a 

२:१ साम्‍राज्‍यस्‍याउनो-स्‍याउनो धेरइ राज्‍य मिलिकइ बन्‍ल बड्‌खो राज्‍य

b 

२:९ स्‍वर्‌गदुत परमेसोरिन सिरिस्टि गर्‌ल आत्‍मालत हो। स्वर्‌गनाइ परमेसोरकर सेवा र आराधना गर्‌नाराइ सेबकलत।

c 

२:४२ यहुदि चलन अन्‍सार बार बर्‌सर हक्‍ल पछि छोडारिनाइ गन्‍ति गर्‌तेला।

बप्‍तिस्‍मा दिनार युहन्‍नाकर पर्‌चार

(मति ३:१-१२; मर्‌कुस १:१-८; युहन्‍ना १:१९-२८)

३

१ रोमि बड्‌खो राजा तिबेरिअसिन राज्‍य गर्‌ल पन्‍र बर्‌स हक्‍ल रल्‍ति।

ह्‌व बेला पन्‍तियस पिलातस यहुदिया छेत्‍रकर रोमि बडा-हाकिम रइल।

रोमि बड्‌खो राजाकर अधिननाइ हेरोदिन गालिल छेत्‍रनाइ राज्‍य गर्‌तेल र होक्‍र भाएक फिलिप इतुरिया र तार्‌खोनितिस छेत्‍रनाइ राज्‍य गर्‌तेल।

अबिलेने छेत्‍रनाइ लुसानियासिन राज्‍य गर्‌तेल।

२ ह्‌व बेला हन्‍नास र कइयाफा चाइ पर्‌धान पुजारिलत रइला।

होइ बेला उजाड केइ बइहक्‍नार ठउँनाइ जकरियाकर बेटाक युहन्‍नाकर उछि परमेसोरकर बचन आल्‍ते।

३ युहन्‍नान यर्‌दन लदिकर आसपासनाइ जाइकइ मान्‍छेल्‍काइ पर्‌चार गरइ थाल्‍ले,

“आ-आफ्‍ने पाप छाडो र बप्‍तिस्‍मा लिओ अनि तोराल्‍किन गर्‌ल पाप परमेसोरिन छेमा गर्‌दिस्‍या।”

४ इत्‍तिकइ यसइया अगमबक्‍तान धर्‌मसास्‍तरनाइ लेख्‍ल ह्‌य कुरोलत पुरा हकइ आल्‍ते,

“उजाड केइ बइहक्‍नार ठउँनाइ एउटोन बड्‌खो सोरिन इत्‍तिकइ बाज्‍तिन आछ,

‘परमपर्‌भु आइनार मुलबाट तयार पारो,

ह्‌व हिन्‍नार बाटलत सोज्‍याओ!

५ सेब्‍बे खोल्सा-खोल्सि पुरइपर्‌छइ,

डाँरा-काँरा र पाहाडलत सम्‍याइपर्‌छइ,

घुमाउरो बाट सोजो

र अप्‍ठ्‍यारो बाट सजिलो बानाइपर्‌छइ।

६ अनि सेब्‍बाइ मान्‍छेल्‍किन परमेसोरिन पाठाइल मुक्‍ति देख्‍नारआछत।’”

७ मान्‍छेल्‍को भिड युहन्‍ना हक्‍ल ठउँनाइ बप्‍तिस्‍मा लेइ आइला।

युहन्‍नान होल्‍काइ बल्-ल्‍याक,

“ए बिखालु सापाकराइ सन्‍तान हो!

‘परमेसोरिन गर्‌नार न्‍यायबान हाइ उम्‍कइ सक्‍छे’ बाजिकइ तोराल्‍काइ कुनिन बल्-ल्‍या?

८ तोराल्‍किन साँच्‍चि आ-आफ्‍ने पापलाइ छाडिकइ फर्‌किलाइ हो भने होइ अन्‍सार हिन्‍नार गरो।

अनि ‘हाइ अब्‍राहामकर सन्‍तान हो र परमेसोरकर दन्‍डबान उम्‍किछे’ बाजिकइ तोरा जुन्‍सम्‍जो।

मुइ तोराल्‍काइ बल्‍छु,

परमेसोरिन अब्‍राहामकर लागि सन्‍तानलत ह्‌य पाथरबान पुनि बानाइ सक्‍छइ।

९ गाछकर फेन्‍राकनाइ कुलारि परिसक्‍लाछि।

मजार फल बइफलाइनार सेब्‍बे गाछलाइ ढल्‍काइकइ आगिनाइ फ्‍याक्‍नारआछ।”

१० मान्‍छेल्‍किन युहन्‍नालाइ सोद्‌ला,

“उन्‍खा हक्‍लान हाइनिन केति गर्‌नार हो ते?”

११ युहन्‍नान होल्‍काइ बल्-ल्‍याक,

“जुनसिन दुइ जोर लाइनार लुगा आछि होइनिन बइहक्‍नारलाइ एक जोर दिदिक।

उन्‍खाए गरिकइ खाइनारकुरो हक्‍नारिन बइहक्‍नारसिन बाडिकइ खाइदिक।”

१२ कर उठाइनाराइ पुनि बप्‍तिस्‍मा लेइ आइला र युहन्‍नालाइ सोद्‌ला,

“गुरु,

हाइनिन चाइ केति गरइपर्‌नार हो?”

१३ युहन्‍नान होल्‍काइ बल्-ल्‍याक,

“सरकारिन तोक्‍ल भन्‍दा बर्‌ता कर जुनउठाओ।”

१४ सिपाइकिन पुनि सोद्‌ला,

“हाइनिन चाइ केति गर्‌नार?”

युहन्‍नान होल्‍काइ बल्-ल्‍याक,

“करकापनाइ पारिकइ या झुटो दोस लाइकइ कुनुल्‍कोसिन पइसा जुनलिओ।

बुरु आफ्‍ने तलबनाइ चित्‍त बुजाओ।”

१५ मान्‍छेलत मुक्‍ति दिनार राजा खिरिस्‍टकर आसनाइ रइला अनि होल्‍किन मनमने “युहन्‍ना नइ खिरिस्‍ट हो कि?”

बाजिकइ बिचार गर्‌तिन रइला।

१६ युहन्‍नान होलत सेब्‍बाल्‍काइ बल्-ल्‍याक,

“मुइ ता तोराल्‍काइ पानिन बप्‍तिस्‍मा दिस्‍या।

तर एउटो मुइभन्‍दा सक्‍तिसालि आइतिन आछ।

मुइ ता होक्‍र जुत्‍ताकर फित्‍ता फुकाइनार लायककर पुनि बइने।

होइनिन तोराल्‍काइ पबित्‍र आत्‍मा र आगिन बप्‍तिस्‍मा दिनारआछ।

हेरो,

होइनिन अन्‍न निफन्‍नार सुपा हातनाइ लिइसक्‍लाछ।

१७ निफनिकइ अन्‍नचाइ भाकारिनाइ थन्‍काइनारआछ,

तर भुसाचाइ कइले बइनिभ्‍नार आगिनाइ फ्‍याक्‍नारआछ।”

१८ इन्‍खाए आने पुनि धेरइ अर्‌ति दितिन युहन्‍नान मान्‍छेल्‍काइ सुसमचार सुनाइल्‍याक।

१९ राजा हेरोदिन आफ्‍ने भाएककरि बुएक हेरोदियासलाइ आफ्‍ने बुएक बानाइकइ धर्‌ल हुदान युहन्‍नान होलाइ डाउनो गरल्‍ते र होक्‍र आने धेरइ खराब काम पुनि देखाइदिल्‍ते।

२० होइ हुदान हेरोदिन युहन्‍नालाइ झ्‍यालखन्‍डनाइ थुनल्‍ते।

युहन्‍नालाइ थुनिकइ होइनिन आफ्‍ने सेब्‍बे खराब कामनाइ अर्‌को एउटो खराब काम थप्‍ले।

येसुन बप्‍तिस्‍मा लिल

(मति ३:१३-१७; मर्‌कुस १:९-११; युहन्‍ना १:३२-३४)

२१ सेब्‍बाइ मान्‍छेल्‍किन बप्‍तिस्‍मा लिधर्‌तिन येसुन पुनि बप्‍तिस्‍मा लिले।

येसुन पार्‌थना गरिधर्‌तिन स्वर्‌ग उघ्‍रिल्ते

२२ र पबित्‍र आत्‍मा ढुकुरकर रुपनाइ येसु उप्‍रान झरिकइ आइले अनि स्वर्‌गबान इन्‍खा आवाज आल्‍ते,

“तुइ मोर प्‍यारो बेटाक हो,

तुइसिन मुइ धेरइ खुसि आछु।”

येसुकर पुर्‌खालत

(मति १:१-१७)

२३ येसुन परमेसोरकर सेवा गरइ थाल्‍तिन होक्‍र उमेर तिस बर्‌स जत्‍ता हक्‍ल रल्‍ति।

मान्‍छेल्‍किन योसेफलाइ नइ येसुकर ब्‍वाक बाजिकइ ठान्‍तेला।

योसेफकर ब्‍वाक एलि रइल

२४ एलिकर ब्‍वाक मत्‍तात,

मत्‍तातकर ब्‍वाक लेबि,

लेबिकर ब्‍वाक मल्कि,

मल्किकर ब्‍वाक यान्‍ना,

यान्‍नाकर ब्‍वाक योसेफ,

२५ योसेफकर ब्‍वाक मत्‍ताथियास,

मत्‍ताथियासकर ब्‍वाक आमोस,

आमोसकर ब्‍वाक नहुम,

नहुमकर ब्‍वाक इसलि,

इसलिकर ब्‍वाक नग्‍गइ,

२६ नग्‍गइकर ब्‍वाक माथ,

माथकर ब्‍वाक मत्‍ताथियास,

मत्‍ताथियासकर ब्‍वाक सेमइन,

सेमइनकर ब्‍वाक योसेख,

योसेखकर ब्‍वाक योदा रइल।

२७ योदाकर ब्‍वाक योआनन,

योआननकर ब्‍वाक रेसा,

रेसाकर ब्‍वाक यरुबाबेल,

यरुबाबेलकर ब्‍वाक सालतिएल,

सालतिएलकर ब्‍वाक नेरि,

२८ नेरिकर ब्‍वाक मल्कि,

मल्किकर ब्‍वाक अद्‌दि,

अद्‌दिकर ब्‍वाक कोसाम,

कोसामकर ब्‍वाक एलमादम,

एलमादमकर ब्‍वाक एर,

२९ एरकर ब्‍वाक यहोसु,

यहोसुकर ब्‍वाक एलिएजर,

एलिएजरकर ब्‍वाक योरिम,

योरिमकर ब्‍वाक मत्‍तात,

मत्‍तातकर ब्‍वाक लेबि,

३० लेबिकर ब्‍वाक सिमियोन,

सिमियोनकर ब्‍वाक यहुदा,

यहुदाकर ब्‍वाक योसेफ,

योसेफकर ब्‍वाक योनान,

योनानकर ब्‍वाक एल्याकिम रइल।

३१ एल्याकिमकर ब्‍वाक मलेआ र मलेआकर ब्‍वाक मिन्‍ना रइल।

मिन्‍नाकर ब्‍वाक मत्‍ताथा,

मत्‍ताथाकर ब्‍वाक नातान,

नातानकर ब्‍वाक दाउद,

३२ दाउदकर ब्‍वाक यिसइ,

यिसइकर ब्‍वाक ओबेद,

ओबेदकर ब्‍वाक बोअज,

बोअजकर ब्‍वाक सल्मोन,

सल्मोनकर ब्‍वाक नहसोन,

३३ नहसोनकर ब्‍वाक अम्‍मिनादाब,

अम्‍मिनादाबकर ब्‍वाक आराम रइल।

आरामकर ब्‍वाक हेस्‍रोन,

हेस्‍रोनकर ब्‍वाक फारेस,

फारेसकर ब्‍वाक यहुदा,

३४ यहुदाकर ब्‍वाक याकुब,

याकुबकर ब्‍वाक इसहाक,

इसहाककर ब्‍वाक अब्‍राहाम,

अब्‍राहामकर ब्‍वाक तेरह,

तेरहकर ब्‍वाक नाहोर रइल।

३५ नाहोरकर ब्‍वाक सरुग,

सरुगकर ब्‍वाक रउ,

रउकर ब्‍वाक पेलेग,

पेलेगकर ब्‍वाक एबेर,

एबेरकर ब्‍वाक सेलह,

३६ सेलहकर ब्‍वाक केनान,

केनानकर ब्‍वाक अर्‌पछद,

अर्‌पछदकर ब्‍वाक सेम,

सेमकर ब्‍वाक नोआ,

नोआकर ब्‍वाक लेमेख,

३७ लेमेखकर ब्‍वाक मतुसेलह,

मतुसेलहकर ब्‍वाक हनोक,

हनोककर ब्‍वाक येरेद,

येरेदकर ब्‍वाक महलालेल,

महलालेलकर ब्‍वाक केनान,

३८ केनानकर ब्‍वाक एनोस,

एनोसकर ब्‍वाक सेत,

सेतकर ब्‍वाक आदम,

आदमकर ब्‍वाक परमेसोर रइल।

दियाबलसिन येसुलाइ पापनाइ फसाइ आट्‌ल

(मति ४:१-११; मर्‌कुस १:१२-१३)

४

१ येसु पबित्‍र आत्‍मान भरिकइ यर्‌दन लदिबान फर्‌किले।

पबित्‍र आत्‍मान येसुलाइ उजाड केइ बइहक्‍नार ठउँनाइ लाकाल्‍ते।

२ उछि दियाबलसिनa येसुलाइ चालिस दिनसम्‍म परिछ्‌यानाइ पारिकइ पापनाइ फसाइ आट्‌ले।

ह्‌व चालिस दिनसम्‍म येसुन किछु पुनि खाइल बइरइल।

होइ हुदान येसुलाइ एकदम भोक लाग्‍ल रल्‍ति।

३ होइ बेला नइ दियाबलसिन आइकइ येसुलाइ बलल्‍ते,

“तुइ परमेसोरकर बेटाक हो भने ह्‌य पाथरलाइ पिठो बन्‍नार आग्‍या गर र खा।”

४ येसुन बलल्‍ते,

“धर्‌मसास्‍तरनाइ इन्‍खा लेख्‍लाछि,

‘मानुस पिठोन मात्‍रइ बइबाच।’”

५ ह्‌व पछि दियाबलसिन येसुलाइ ढाङ्‌गो डाँरानाइ लाकाइकइ एकइ छिनका सन्‍सारकर सेब्‍बे राज्‍यलत देखाइतिन बलल्‍ते,

६ “मुइ तुइलाइ ह्‌य सेब्‍बे राज्‍यकर राजा र धन सम्‍पतिकर मालिक बानाइ सक्‍छु किनारइभने ह्‌य सेब्‍बे मुइलाइ दिलाछ र मुइ जुन्‍टोलाइ देइ चाइछु होलाइ देइ सक्‍छु।

७ मुइलाइ ढोग र ह्‌य सेब्‍बे तोर हक्‍नार आछ्‌यास।”

८ येसुन होलाइ बलल्‍ते,

“धर्‌मसास्‍तरनाइ लेख्‍लाछि,

‘तुइनिन परमपर्‌भु आफ्‍ने परमेसोरलाइ मात्‍रइ ढोगइ,

र होक्‍र मात्‍रइ सेवा गरइ।’”

९ फेरि दियाबलसिन येसुलाइ यरुसलेमनाइ लाकाल्‍ते र मन्‍दिरकर सेब्‍बे भन्‍दा ढाङ्‌गो ठउँनाइ लाकाइकइ बलल्‍ते,

“यदि तुइ साँच्‍चिनइ परमेसोरकर बेटाक हो भने तुइ इछ्‌यान हेठ्‌ठ उफ्‍रि।

१० किनारइभने धर्‌मसास्‍तरनाइ इत्‍तिकइ लेख्‍लाछि,

‘तोर हेरबिचार गरइलाइ परमेसोरिन आफ्‍ने स्‍वर्‌गदुतकाइ पाठाइनार आछ,

११ र होल्‍किन तुइलाइ हात-हातनाइ थाम्‍नाराइ आछत

र तोर गोड पाथरनाइ ठोकिनार बइने।’”

१२ येसुन होलाइ बलल्‍ते,

“धर्‌मसास्‍तरनाइ इन्‍खा पुनि लेख्‍लाछि,

‘तुइनिन परमपर्‌भु आफ्‍ने परमेसोरकर परिछ्‌या जुन गर।’”

१३ दियाबलसिन येसुलाइ परिछ्‌या गरिसक्‍ल पछि फेरि मउका नपाउन्‍जेल सम्‍मलाइ छाडिकइ जाइले।

येसुन गालिल छेत्‍रनाइ काम सुरु गर्‌ल

(मति ४:१२-१७; मर्‌कुस १:१४-१५)

१४ पबित्‍र आत्‍माकर सक्‍ति पाइकइ येसु गालिल छेत्‍रनाइ फर्‌किले।

येसुकर बारेनाइ सेब्‍बेपटि चर्‌चा फिँजल्‍ते।

१५ येसुन सभाघरनाइ सिकाइल्‍याक र सेब्‍बाल्‍किन येसुकर पर्‌सन्‍सा गर्‌ला।

नासरतकराइ मान्‍छेल्‍किन येसुनाइ बिस्‍वास बइगर्‌ला

(मति १३:५३-५८; मर्‌कुस ६:१-६)

१६ येसु आफि हुर्‌किल सहर नासरतनाइ आइपुग्‍ले।

सदइठि येसु बिस्‍राम-दिन सभाघरनाइ जाइले अनि धर्‌मसास्तर पढइलाइ ठडाइले।

१७ येसुलाइ यसइया अगमबक्‍तान लेख्‍ल किताब पढइ दिल्‍ते अनि किताब पल्‍टाइकइ येसुन इन्‍खा लेख्‍ल पढ्‍ले,

१८ “परमपर्‌भुकर आत्‍मा मुइ उप्‍रान आछि,

किनारइभने गरिबकाइ सुसमचार सुनाइलाइ परमेसोरिन मुइलाइ छानिकइ पाठाइलाछ।

बन्‍धननाइ पर्‌लाल्‍काइ छुट्‌कारा देइ,

अन्‍धाल्‍काइ देख्‍नार बानाइ,

अत्‍याचारनाइ पर्‌लाल्‍काइ स्‍वतन्‍तर गरइ,

१९ अनि परमपर्‌भुन आफ्‍ने मान्‍छेल्‍काइ मुक्‍ति दिनार समय आइलाछि

बाजिकइ सुनाइ मुइलाइ पाठाइलाछ।”

२० अनि येसुन किताब बन्‍द गरिकइ सभाघरकर एउटो सेबकलाइ दिल्‍ते र बस्‍ले।

सभाघरनाइ हक्‍लाइ सेब्‍बाल्‍किन येसुलाइ हेरिधर्‌लाइ रइला,

२१ अनि येसुन होल्‍काइ बल्-ल्‍याक,

“आज धर्‌मसास्‍तरकर ह्‌य बचन तोराल्‍किन सुन्‍तिन-सुन्‍तिन पुरा हक्‍लाछि।”

२२ सेब्‍बाइ मान्‍छेल्‍किन येसुकर पर्‌सन्‍सा गर्‌ला।

होल्‍किन येसुकर कुरो सुनइ एकदम मन पराइला,

अनि होलत छक्‍क पर्‌ला।

होल्‍किन बाज्‍ला,

“केति ह्‌य योसेफकर बेटाक बया र?”

२३ येसुन होल्‍काइ बल्-ल्‍याक,

“अब पक्‍कइ पुनि तोराल्‍किन मुइलाइ ह्‌य उखान बाज्‍नार आछो,

‘ए डाक्‍टर,

पइला तुइ आफिलाइ बिसेक पार।

कफर्‌नहुमनाइ तुइनिन जे-जत्‍ता गर्‌ल बाजिकइ हाइनिन सुन्‍लाइ रइले,

ह्‌व सेब्‍बे हेइ आफ्‍ने सहरनाइ पुनि गर।’”

२४ येसुन होल्‍काइ बल्-ल्‍याक,

“साँच्‍चि मुइ तोराल्‍काइ बल्‍छु,

कुनु अगमबक्‍तालाइ पुनि आफ्‍ने गाउँ-सहरनाइ मान्‍छेल्‍किन स्‍वागत बइगरत।

२५ अर्‌को एउटो कुरो पुनि मुइ तोराल्‍काइ बल्‍छु,

एलिया अगमबक्‍ताकर समयनाइ तिन बर्‌स छ महिनासम्‍म पानि नपरिकइ बड्‌खो अनिकाल पर्‌ल रल्‍ति।

ह्‌व बेला इज्‍राएलनाइ धेराइ बिद्‍दुइलत रइला।

२६ तर परमेसोरिन एलियालाइ इज्‍राएलनाइ नपाठाइकइ सिदोन छेत्‍रकर सारपत गाउँकरि बिद्‍दुइकरb उछि मात्‍र पाठाल्ते।

२७ उन्‍खाए एलिसा अगमबक्‍ता हक्‍तिन इज्‍राएलनाइ धेराइ कुस्‍ठरोगिलत रइला।

तर होलत मद्‌दे कुनुल्‍काइ पुनि बिसेक बइपार्‌ले।

सिरिया देसकर नामानc बल्‍ल मानुसलाइ मात्‍र बिसेक पारल्‍ते।”

२८ ह्‌य कुरो सुनिकइ सभाघरकराइ सेब्‍बाइ मान्‍छेलत रिसिन चुर हक्‍ला।

२९ होलत उठ्ला र येसुलाइ सहरबान बाइर निकालिकइ सहर नजिककर भिरबान झारइ बाजिकइ लाकाइला।

ह्‌य सहर चाइ डाँरानाइ रल्‍ति।

३० तर येसु मान्‍छेल्‍को भिडबान निस्‍किकइ जाइले।

भुत लाग्‍ल मानुस बिसेक हक्‍ल

(मर्‌कुस १:२१-२८)

३१ एक दिन येसु गालिल छेत्‍रकर एउटो सहर कफर्‌नहुमनाइ आइले।

बिस्‍राम-दिननाइ येसुन मान्‍छेल्‍काइ सिछ्‌या दितिन रइल।

३२ येसुकर सिछ्‌या सुनिकइ होलत छक्‍क पर्‌ला किनारइभने येसुन होल्‍काइ अधिकार सहित सिछ्‌या दितेल।

३३ सभाघरनाइ एउटो भुत लाग्‍ल मानुस रइल।

होइनिन चिच्‍याइतिन बाज्‍ले,

३४ “हे नासरतकर येसु,

तुइनिन हाइलाइ केति गरइ लाग्‍ल?

केति तुइ हाइलाइ नास पारइ आइल हो?

तुइ परमेसोरिन पाठाइल पबित्‍र जन हो बाजिकइ मुइ चिन्‍छु।”

३५ ह्‌य सुनिकइ येसुन ह्‌व भुतलाइ हाकार्‌तिन बलल्‍ते,

“चुप लाग र ह्‌य मानुसबान निस्‍किकइ जाइहाल!”

ह्‌व मानुसलाइ सेब्‍बाल्‍को सामुन्‍ने पछारिकइ भुत निस्‍किले,

तर होलाइ किछु पुनि चोट पटक बइलागल्‍ते।

३६ सेब्‍बाइ छक्‍क परिकइ कुरो गरइ थाल्‍ला,

“ह्‌य मानुसकर बोलिनाइ किन्‍खा अधिकार र सक्‍ति रल्‍तिसइ,

हेइनिन हाकार्‌लसात भुतलत पुनि निस्‍किकइ भाग्‍छत!”

३७ अनि कफर्‌नहुम सहरकर चारेदिस येसुकर चर्‌चा फइलिल्‍ते।

येसुन धेराइ मान्‍छेल्‍काइ बिसेक पार्‌ल

(मति ८:१४-१७; मर्‌कुस १:२९-३४)

३८ सभाघरबान निस्‍किकइ येसु सिमोनकर घरनाइ जाइले।

ह्‌व बेला सिमोनकरि सासेक जोरोन थाला पर्‌लि रइलि।

घरकराइ मान्‍छेल्‍किन “होलाइ बिसेक पार्‌देउ” बाजिकइ येसुलाइ बिन्‍ति गर्‌ला।

३९ येसुन होक्‍र नजिकइ जाइकइ जोरोलाइ हाकारल्‍ते र जोरोन छाडिहालल्‍ते अनि ह्‌व उठिकइ होल्को सेवा गरइ थाल्‍लि।

४० घाम अस्‍ताइल पछि मान्‍छेल्‍किन धेरइ किसिमकराइ बिरामिल्‍काइ येसु हक्‍ल ठउँनाइ आन्‍ला।

येसुन सेब्‍बाइ बिरामि उप्‍रान हात धरिकइ होल्‍काइ बिसेक पार्‌ल्‍याक।

४१ अनि धेराइ मान्‍छेल्‍कोबान भुतलत चिच्‍याइकइ इत्‍तिकइ बाज्‍तिन निस्‍किला,

“तुइ परमेसोरकर बेटाक हो!”

तर येसुन भुतकाइ हाकार्‌ल्‍याक र केइ बाजइ बइदिल्‍याक किनारइभने येसु मुक्‍ति दिनार राजा खिरिस्‍ट हो बाजिकइ होल्‍किन चिन्‍तेला।

येसुकर काम

(मर्‌कुस १:३५-३९)

४२ बिहान उज्‍यालो हक्‍लपछि येसु एकान्‍त ठउँनाइ जाइले।

मान्‍छेल्‍किन येसुलाइ हेर्‌तिन जाइला।

येसुलाइ भेट्‍टाइल पछि होल्‍किन “हाइलाइ छाडिकइ जुन्‍जा” बाजिकइ रोक्‍नार कोसिस गर्‌ला।

४३ तर येसुन होल्‍काइ बल्-ल्‍याक,

“मुइनिन परमेसोरकर राज्‍यकर सुसमचार आने सहरनाइ पुनि सुनाइपर्‌छइ किनारइभने परमेसोरिन मुइलाइ हेइ काम गरइ पाठाइल हो।”

४४ इत्‍तिकइ येसुन यहुदिया छेत्‍रकर धेरइ सभाघरनाइ जाइकइ पर्‌चार गर्‌ले।

a 

४:२ दियाबलस परमेसोरकर बड्‌खो बिरोदि जुनलाइ “सइतान” पुनि बाज्छे। हेक्‍र बारेनाइ अजइ जानइकर लागि सब्‍दकर अर्‌थनाइ हेरो।

b 

४:२६ सिदोन छेत्‍रनाइ पर्‌नार सारपतकर सहर इज्‍राएलनाइ बइरल्‍ति। होइ हुदान उछि बस्‍नाराइ यहुदिलत बइरइला।

c 

४:२७ नामान नामान यहुदि बइरइल।

येसुकर पइलो चेलालत

(मति ४:१८-२२; मर्‌कुस १:१६-२०)

५

१ एक दिन येसु गनेसरेत तालकरa छेउनाइ ठडाइधर्‌ल रइल।

मान्‍छेल्‍को भिड परमेसोरकर सिछ्‌या सुनइलाइ ठेलाठेल गरिधर्‌लाइ रइला।

२ येसुन तालकर छेउनाइ दुइटो लाउ देख्‍ले।

माछ मार्‌नाराइ लाउकर छेउनाइ जाल धोइ धर्‌लाइ रइला।

३ एउटो लाउचाइ सिमोनकर रल्‍ति।

येसु होइ लाउनाइ चढिकइ सिमोनलाइ लाउ अलि ओभ्‍रउने पेलाइ लाल्‍ते र बसिकइ मान्‍छेल्‍को भिडकाइ सिछ्‌या देइ लाग्‍ले।

४ सिछ्‌या दिसक्‍लपछि येसुन सिमोनलाइ बलल्‍ते,

“लाउ गइरो दिसउँने लाकाइकइ माछ मारइलाइ जाल हिर्‌काउ।”

५ ह्‌य सुनिकइ सिमोनिन येसुलाइ बलल्‍ते,

“गुरु,

हाइनिन रातभोरि जाल खेलाइले,

एउटि पुनि माछ बइपाइले।

तर तुइनिन बल्‍छस भने मुइ जाल हिकाइछु।”

६ जाल हिर्‌काइतिन यत्‍ता धेरइ माछ पर्‌ला कि जाल नइ फाट्‍तेठि हकल्‍ते।

७ अनि होल्‍किन अर्‌को लाउनाइ हक्‍लाइ साथेकख्‍यानकाइ इसारा गरिकइ सघाइ बालाइल्‍याक।

होलत आइकइ माछ झिकइ थाल्‍ला।

झिक्‍तिन-झिक्‍तिन धेउटो लाउ माछन भरिकइ लाउ नइ डुब्‍तेठि हकल्‍ते।

८ ह्‌य देखिकइ सिमोन पत्‍रुसिन येसुकर अगाडि घोप्‍टो परिकइ बाज्‍ले,

“हे पर्‌भु,

मुइ पापि आछु,

मुइबान बद्‌दुर बस!”

९ यत्‍ता धेरइ माछ पर्‌ल देखिकइ सिमोन र होक्‍र साथेकलत छक्‍क पर्‌ला।

१० र सिमोनसिन मिलिकइ काम गर्‌नाराइ जब्‍दियाकर बेटाकलत याकुब र युहन्‍ना पुनि छक्‍क पर्‌ला।

येसुन सिमोनलाइ बलल्‍ते,

“जुनडाराउ,

अबसिन तुइ माछ बया,

तर मान्‍छेल्‍काइ आठाइकइ परमेसोरकर राज्‍यनाइ आन्‍नारआछस।”

११ ह्‌य सुनिकइ होल्‍किन लाउ डेङ्‌गानाइ आन्‍ला अनि सेब्‍बे कुरो छाडिकइ येसुकर पछि लाग्‍ला।

येसुन कुस्‍ठरोगिलाइ बिसेक पार्‌ल

(मति ८:१-४; मर्‌कुस १:४०-४५)

१२ एक दिन येसु एउटो सहरनाइ रइल।

ह्‌व सहरनाइ कुस्‍ठरोगb लाग्‍ल एउटो मानुस रइल।

येसुलाइ देखिकइ ह्‌व कुस्‍ठरोग लाग्‍ल मानुसिन येसुकर अगाडि घोप्‍टो परिकइ इत्‍तिकइ बिन्‍ति गर्‌ले,

“गुरु,

तुइनिन चाइलइ भने मुइलाइ बिसेक पारइ सक्‍छस।”

१३ येसुन ह्‌वउप्‍रान हात धरिकइ बाज्‍ले,

“मुइ चाइछु,

तुइ बिसेक हक।”

र उत्‍तिनइ खेर होक्‍र कुस्‍ठरोग बिसेक हकिहालल्‍ते।

१४ येसुन होलाइ आग्‍या दितिन बलल्‍ते,

“ह्‌य कुरो कुनुल्‍काइ जुन्‍बल्‍खन,

तर पुजारिकर उछि जाइकइ तुइ बिसेक हक्‍ल आफिलाइ देखाउ।

मोसान आग्‍या गर्‌ल जिन्‍खाए बलि चाराइकइ सेब्‍बाल्‍काइ तुइ बिसेक हक्‍ल पर्‌मान दिक।”

१५ ह्‌व दिनसिन येसुकर चर्‌चा झन फइलितिन जाल्‍ते अनि बड्‌खो मान्‍छेल्‍को भिड येसुकर सिछ्‌या सुनइ र आफ्‍ने रोगबान बिसेक हकइ आइ थाल्‍ला।

१६ तर येसुचाइ एकान्‍त ठउँनाइ पार्‌थना गरइ जाइतेल।

येसुन पछ्‍यघातिलाइ बिसेक पार्‌ल

(मति ९:१-८; मर्‌कुस २:१-१२)

१७ एक दिन येसुन घर भित्‍र मान्‍छेल्‍काइ सिछ्‌या दिधर्‌ल रइल।

केइ धर्‌म-गुरुलत र फरिसिलत पुनि येसुकर छेउनाइ बसिधर्‌लाइ रइला।

होलत चाइ गालिल र यहुदिया छेत्‍रकर सेब्‍बे गाउँ र यरुसलेम सहरबान पुनि आइलाइ रइला।

येसुसिन बिरामिल्‍काइ बिसेक पार्‌नार परमपर्‌भुकर सक्‍ति रल्‍ति।

१८ केइ मान्‍छेल्‍किन एउटो पछ्‍यघाति बिरामिलाइ ओछ्‌यानेसुदा बोकिकइ आन्‍ला।

होल्‍किन होलाइ घरभित्‍र येसुकर अगाडि पुराइ आट गर्‌ला।

१९ तर मान्‍छेल्‍को भिडिन गर्‌तिन होल्‍किन बिरामिलाइ येसुकर नजिक लाकाइ बइसक्‍ला।

होइ हुदान होलत घरकर छानाउप्‍रान चढ्‌ला र छाना उधारिकइ बिरामिलाइ ओछ्‌यानेसुदा बिस्‍तारइ येसुकर अगाडि झार्‌ला।

२० ह्‌व मान्‍छेल्‍को इन्‍खा बिस्‍वास देखिकइ येसुन ह्‌व बिरामिलाइ बलल्‍ते,

“ए साथि,

तोर पाप छेमा हक्‍लाछि।”

२१ येसुन बाज्‍ल ह्‌य कुरो सुनिकइ धर्‌म-गुरु र फरिसिल्‍किन मनमननाइ बिचार गरइ लाग्‍ला,

“परमेसोरकर निन्‍दा गर्‌नार ह्‌य कुन हो?

परमेसोरिन पो पाप छेमा गरइ सक्‍छइ।

मान्‍छेन पुनि पाप छेमा गरइ सक्‍छइ र?”

२२ होल्‍को मनकर कुरो था पाइकइ येसुन बाज्‍ले,

“तोरा किनारइ इन्‍खा बिचार गर्‌छो?

२३ ह्‌व पछ्‍यघातिलाइ ‘तोर पाप छेमा हकल्‍ते’ बलइ कि ‘उठिकइ हिन’ बलइ कुन्‍टो चाइ सजिलो आछि?

२४ तर ह्‌य धर्‌तिनाइ मानुसकर बेटाकलाइc मान्‍छेल्‍को पाप छेमा गर्‌नार अधिकार आछि बाजिकइ तोरा जानो।”

अनि येसुन ह्‌व पछ्‍यघाति बिरामिलाइ बलल्‍ते,

“मुइ तुइलाइ बल्‍छु,

अब उठ र आफ्‍ने ओछ्‌यान बोकिकइ घर जा।”

२५ ह्‌व मानुस जुरुक्‍क उठ्‌ले अनि आफ्‍ने ओछ्‌यान बोकिकइ परमेसोरकर पर्‌सन्‍सा गर्‌तिन घर जाइले।

२६ होलत सेब्‍बाइ अचम्‍म मान्‍ला र परमेसोरकर इन्‍खा सक्‍ति देखिकइ डाराइला।

होल्‍किन परमेसोरकर पर्‌सन्‍सा गर्‌तिन बाज्‍ला,

“आज हाइनिन कइले बइदेख्‍ल अचम्‍मकर कुरो देख्‍ले।”

येसुन लेबिलाइ चेला हकइ बालाइल

(मति ९:९-१३; मर्‌कुस २:१३-१७)

२७ ह्‌व पछि येसु बाइर निस्‍किकइ बाट्‌नाइ जाइतिन रइल।

लेबिd नाउँ हक्‍ल एउटो कर उठाइनार मानुसलाइ कर उठाइनार ठउँनाइ बसिधर्‌ल देख्‍ले।

येसुन होलाइ बलल्‍ते,

“मोर पछि लाग।”

२८ अनि लेबिन सेब्‍बे कुरो छाड्‌ले र उठिकइ येसुकर पछि लाग्‍ले।

२९ ह्‌व पछि लेबिन येसुकर लागि आफ्‍ने घरनाइ बड्‌खो भोज तयार गर्‌ले।

ह्‌व भोजनाइ धेराइ कर उठाइनाराइ र आने थुप्‍राइ मान्‍छेलत पुनि आइलाइ रइला।

३० फरिसिलत र होल्‍को समुहकराइ धर्‌म-गुरुल्‍किन गनगनाइतिन येसुकर चेलाल्‍काइ बल्-ल्‍याक,

“किनारइ तोरा कर उठाइनाराइ र पापिल्‍कोसिन बसिकइ खाइछो?”

३१ येसुन होल्‍काइ बल्-ल्‍याक,

“डाक्‍टर सद्‌देल्‍काइ बया,

तर बिरामिल्‍काइ चाइछइ।

३२ उन्‍खाए नइ मुइ धर्‌मातिल्‍काइ बया,

तर पापिल्‍काइ आफिन गर्‌ल पाप मानिलिकइ परमेसोरदिस फर्‌को बाजिकइ बालाइ आइल हो।”

उपबास सम्‍बन्‍धि परस्‍न

(मति ९:१४-१७; मर्‌कुस २:१८-२२)

३३ केइ मान्‍छेल्‍किन येसुलाइ बल्‍ला,

“बप्‍तिस्‍मा दिनार युहन्‍नाकराइ चेलालत बेला-बेलानाइ उपबास बस्‍छत र पार्‌थना गर्‌छत।

फरिसिकराइ चेलालत पुनि उन्‍खाए गर्‌छत,

तर तोर चेलालत चाइ उपबास बइबसत,

खाइनार पिनार मात्‍र गर्‌छत।”

३४ येसुन होल्‍काइ बल्-ल्‍याक,

“केति ब्‍याउला जन्‍तिल्‍को साथनाइ हकुन्‍जेल जन्‍तिल्‍काइ तोरा उपबास बसइ लाइ सक्‍छो?

३५ तर इन्‍खा दिन पुनि आइछि,

ह्‌व बेला ब्‍याउला होल्‍कोबान छुट्‌टाइनार आछ,

अनि होलत उपबास बस्‍नारआछत।”

३६ येसुन फेरि पुनि अर्‌को उदाहरन बाज्‍ले,

“कुनुल्‍किन पुनि नयाँ लुगा च्‍यातिकइ पुरानो लुगानाइ बइटालत।

यदि टालिहाल्‍लो भने नयाँ लुगा पुनि बिग्‍रिछि र नयाँ टालो पुरानो लुगासिन पुनि बइमिलि।

३७ उन्‍खाए ताजा अङ्‌गुरकर मद्‌य पुरानो छालाकर थइलोeनाइ धर्‌छत र?

यदि धरिहाल्‍लो भने पुनि थइलो फाट्‍छि अनि मद्‌य पुनि खेर जाइछि।

३८ ताजा अङ्‌गुरकर मद्‌य चाइ नयाँ छालाकर थइलोनाइ नइ धरइपर्‌छइ।

३९ अनि कुनुल्‍किन पुनि पुरानो अङ्‌गुरकर मद्‌य खाइकइ ताजा अङ्‌गुरकर मद्‌य खाइनार इछ्‌या बइगरत।

होइनिन बाज्‍छइ,

‘पुराने स्‍वाद आछि।’”

a 

५:१ गनेसरेत ताल अथवा गालिल ताल

b 

५:१२कुस्‍ठरोग यहुदि चलन अन्‍सार ह्‌य रोग लाग्‍ल मानुसलाइ असुद्‌द बाज्‍तेला र ह्‌य रोगबान बिसेक हकइलाइ चाइ सुद्‌द हक्‍ल बाज्‍तेला।

c 

५:२४ मानुसकर बेटाक येसुन कतिपल्‍ट आफिलाइ “मानुसकर बेटाक” बाज्‍तेल।

d 

५:२७ लेबि हेलाइ मति बाजिकइ पुनि चिन्‍छे,

e 

५:३७ छालाकर थइलो ह्‌व बेला अङ्‌गुरकर मद्‌य छाउरिकर छालाबान बानाइल भाडा वा थइलोनाइ धर्‌तेला। ह्‌य लाइ मसक पुनि बाज्‍छत।

बिस्‍राम-दिनकर पर्‌भु

(मति १२:१-८; मर्‌कुस २:२३-२८)

६

१ येसु बिस्‍राम-दिननाइ गहुँ हक्‍ल खेतकर बाट हकिकइ जाइतिन रइल।

येसुकर चेलाल्‍किन गहुँकर बाला टुनिकइ हातिन माड्‍तिन खाइ लाग्‍ला।

२ ह्‌य देखिकइ फरिसिल्‍किन चेलाल्‍काइ बल्-ल्‍याक,

“बिस्‍राम-दिननाइ गरइ बइहक्‍नार काम तोरा किनारइ गर्‌छो?”

३ येसुन होल्‍काइ बल्-ल्‍याक,

“दाउद राजा र होक्‍र साथेकलत भोकाइल बेलानाइ होइनिन केति गर्‌ल रइल?

केति तोराल्‍किन पढ्‌लाइ बइने?

४ होइनिन ता परमेसोरकर मन्‍दिरभित्‍र पसिकइ परमेसोरलाइ चाराइल पिठो साथेककोसिन मिलिकइ खाइले।

जब कि परमेसोरकर नियम अन्‍सार पुजारिबाएक आने कुनुल्‍किन पुनि ह्‌व पिठो खाइ बइहक्‍तेल।

तर दाउदिन ता आफि झिकिकइ खाइले र साथेककाइ पुनि दिल्‍याक।”

५ फेरि येसुन होल्‍काइ बल्-ल्‍याक,

“मानुसकर बेटाक बिस्‍राम-दिनकर पुनि पर्‌भु हो।”

येसुन हात सुक्‍ल मानुसलाइ सद्‌दे पार्‌ल

(मति १२:९-१४; मर्‌कुस ३:१-६)

६ फेरि अर्‌को एक बिस्‍राम-दिननाइ येसुन सभाघरनाइ जाइकइ सिछ्‌या दिल्‍याक।

उछि दाइने हात सुक्‍ल एउटो मानुस पुनि रइल।

७ धर्‌म-गुरुलत र फरिसिल्‍किन येसुलाइ दोस लाइनार कुरो हेरिधर्‌लाइ रइला।

होइ हुदान होल्‍किन येसुन ह्‌व मानुसकर हात बिस्‍राम-दिननाइ बिसेक पार्‌छइ कि बाजिकइ हेर्‌तिन रइला।

८ तर होल्‍को मनकर कुरो था पाइकइ येसुन हात सुक्‍ल मानुसलाइ बलल्‍ते,

“तुइ उठिकइ इतइ आबे।”

झट्‍टइ उठिकइ ह्‌व अगाडि जाइले।

९ येसुन होल्‍काइ बल्-ल्‍याक,

“मुइ तोराल्‍काइ एउटो कुरो सोद्‌छु,

बिस्‍राम-दिननाइ केति गरइ ठिक आछि?

मजार गरइ कि बइमजार गरइ?

जिबन बाचाइ कि मारइ?”

१० अनि येसुन चारेदिस सेब्‍बाल्‍काइ हेर्‌तिन ह्‌व मानुसलाइ बलल्‍ते,

“तोर हात तन्‍काउ।”

होइनिन हात तन्‍काइले र होक्‍र हात सद्‌दे हकिहालल्‍ते।

११ ह्‌य देखिकइ फरिसिलत र धर्‌म-गुरुलत रिसिन चुर हक्‍ला र येसुलाइ अब केति गर्‌नार हो बाजिकइ सल्‍ला गरइ लाग्‍ला।

येसुन बारुटाकाइ चेला छान्‍ल

(मति १०:१-४; मर्‌कुस ३:१३-१९)

१२ एक दिन येसु डाँरानाइ जाइकइ रातभोरि परमेसोरसिन पार्‌थना गर्‌ले।

१३ ब्‍यान हक्‍ल पछि येसुन आफ्‍ने चेलाल्‍काइ बालाइल्‍याक र होलत मद्‌देबान बारुटाकाइ आफ्‍ने चेला छान्‍ले र होल्‍काइ पेरित नाउँ दिल्‍याक।

१४ होलत हेइलत हो,

सिमोन,

जुन्‍लाइ येसुन पत्‍रुस नाउँ पुनि धर्‌दिल्‍ते,

सिमोनकर भाएक अन्‍दिरियास,

याकुब,

युहन्‍ना,

फिलिप,

बारथोलोमाइ,

१५ मति,

थोमा,

अल्फायसकर बेटाक याकुब,

देसभक्‍त बल्‍ल सिमोन

१६ र याकुबकर बेटाक यहुदा अनि यहुदा इस्‍करियोत,

जुन पछि जाइकइ धोकेबाज हक्‍ले।

येसुन धेराइ मान्‍छेल्‍काइ बिसेक पार्‌ल

(मति ४:२३-२५)

१७ येसु चेलाल्‍कोसिन डाँराबान झरिकइ होलत एउटो सम्‍म ठउँनाइ आइपुग्‍ला।

उछि यहुदिया छेत्‍रकर सेब्‍बेपट्‍यान,

यरुसलेम सहरबान अनि समुन्‍द्‍रकर छेउनाइ पर्‌नार टुरोस र सिदोन सहरबान धेराइ मान्‍छेलत घुइँचो लागिकइ आइला।

१८ होलत येसुकर सिछ्‌या सुनइ र आ-आफ्‍ने रोगबान बिसेक हकइ आइलाइ रइला।

भुत आत्‍मान सताइलाइ मान्‍छेलत पुनि बिसेक हक्‍ला।

१९ भिडकराइ सेब्‍बाइ मान्‍छेल्‍किन येसुलाइ छुइ हेर्‌तिन रइला,

किनारइभने येसुबान बिसेक पार्‌नार सक्‍ति निस्‍किधर्‌ल रल्‍ति,

अनि सेब्‍बाइ बिसेक हक्‍तेला।

येसुन दिल अर्‌ति

(मति ५:१-१२)

२० येसुन आफ्‍ने चेलाल्‍काइ हेर्‌तिन बल्-ल्‍याक,

हे गरिब हो,

तोरा आसिस पाइनारआछो,

किनारइभने परमेसोरकर राज्‍य तोराल्‍कइ लागि हो।

२१ अखन भोकाइनाराइ हो,

तोरा आसिस पाइनारआछो,

किनारइभने तोरा आघाइनारआछो।

अखन कान्‍नाराइ हो,

तोरा आसिस पाइनारआछो,

किनारइभने तोरा पछि हाँस्‍नारआछो।

२२ मानुसकर बेटाकलाइ पछ्‌याइल हुदान मान्‍छेल्‍किन तोराल्‍काइ हेला गर्‌छत,

बिजेत गर्‌छत,

झुटो दोस लाइकइ सताइछत र समाजबान बहिस्‍कार गर्‌छत तर पुनि तोराल्‍किन आसिस पाइनारआछो।

२३ ह्‌व बेला खुसि हको,

र नाच्‍तिन रामाओ,

किनारइभने तोराल्‍को लागि स्‍वर्‌गनाइ बड्‌खो इनाम आछि।

होल्‍को पुर्‌खाल्‍किन पुनि अगमबक्‍ताल्‍काइ उन्‍खाए गरिकइ सताइलाइ रइला।

२४ तर धिक्‍कार,

अखन धनि हक्‍नाराइ हो,

किनारइभने तोराल्‍किन सुखकर जिबन बिताइसक्‍लो।

२५ धिक्‍कार,

अखन आघाइनाराइ हो,

किनारइभने तोरा भोक्‍ले हक्‍नारआछो।

धिक्‍कार,

अखन हाँस्‍नाराइ हो,

किनारइभने तोरा बिलाप गर्‌तिन कान्‍नारआछो।

२६ धिक्‍कार,

अखन सेब्‍बाइ मान्‍छेल्‍को पर्‌सन्‍सा पाइनाराइ हो,

किनारइभने इन्‍खा पर्‌सन्‍सा ता होल्‍को पुर्‌खाल्‍किन पुनि झुटो अगमबक्‍ताल्‍काइ गर्‌लाइ रइला।

सतुरकाइ पुनि मया गरइपर्‌छइ

(मति ५:३८-४८; ७:१२)

२७ “तर मोर सिछ्‌या सुन्‍नाराइ तोराल्‍काइ मुइ बल्‍छु,

सतुरकाइ मया गरो अनि आफिलाइ घिर्‌ना गर्‌नारकाइ मजार गरो।

२८ तोराल्‍काइ सराप्‍नारकाइ आसिर्‌बाद दिखन,

तोराल्‍काइ बइमजार गर्‌नारको लागि पार्‌थना गरो।

२९ यदि कसइकिन तुइलाइ एउटो गालानाइ हिर्‌काइछइ भने अर्‌को गाला पुनि थाप्‍दिक।

तोर बर्‌को खोसिकइ लाकाइनारलाइ भोटो पुनि लाकाइ दिक।

३० तुइसिन माङ्‌नार सेब्‍बाल्‍काइ दिखन,

र खोसिकइ लाकाइनारसिन फेरि जुनमाग।

३१ आनेकिन तोराल्‍काइ जे गर्‌ल चाइछो,

तोराल्‍किन पुनि आनेल्‍काइ उन्‍खाए गरो।

३२ “तोराल्‍काइ मया गर्‌नारकाइ मात्‍र मया गर्‌छो भने तोराल्‍किन केति बड्‌खो काम गर्‌लो र?

किनारइभने पापिल्‍किन पुनि आफिलाइ मया गर्‌नारकाइ मया गर्‌छत।

३३ फेरि आफिलाइ मजार गर्‌नारकाइ मात्‍र मजार गर्‌छो भने तोराल्‍किन केति बड्‌खो काम गर्‌लो र?

इन्‍खा ता पापिल्‍किन पुनि गर्‌छत।

३४ यदि तिरइ सक्‍नारलाइ मात्‍र रिन दिछो भने तोराल्‍किन केति बड्‌खो काम गर्‌लो र?

पापिल्‍किन पुनि तिरइ सक्‍नारकाइ रिन दिछत।

३५ तर आफ्‍ने सतुरलाइ मया गरो,

सेब्‍बाल्‍काइ मजार गरो र रिन माङ्‌नारकाइ फिर्‌ता पाइनार आस नधरिकइ रिन दिखन।

उन्‍खाए गर्‌लो भने तोराल्‍किन बड्‌खो इनाम पाइनारआछो र महान परमेसोरकर सन्‍तान हक्‍छो।

किनारइभने परमेसोरिन ता बइगुनि र दुस्‍टल्‍काइ पुनि दया गर्‌छइ।

३६ जिन्‍खाए तोराल्‍को परमेसोर ब्‍वा दयालु आछ,

उन्‍खाए तोरा पुनि दयालु हको।

आनेकाइ दोस जुनलाओ

(मति ७:१-५)

३७ “आनेल्‍को न्‍याय जुनगरो र तोराल्‍को पुनि न्‍याय गर्‌नार बइने।

आनेल्‍काइ दोस जुन लाओ र तोराल्‍काइ पुनि दोस लाइनार बइने।

आनेल्‍काइ छेमा दिखन अनि तोराल्‍काइ पुनि छेमा दिनारआछ।

३८ दिखन र तोराल्‍किन पुनि पाइनारआछो।

परमेसोरिन ता खाँदि-खाँदि झुसि पारिकइ हर्‌कुन्‍जेल दिनारआछ।

जुन नापिन तोराल्‍किन आनेल्‍काइ दिछो,

होइ नापिन तोराल्‍किन पुनि पाइनारआछो।”

३९ अनि येसुन होल्‍काइ इन्‍खा उखान बल्-ल्‍याक,

“केति अन्‍धान-अन्‍धालाइ डोराइ सक्‍छइ र?

यदि डोराल्‍ते भने पुनि होलत धेउटाइ खाल्‍डोनाइ पर्‌छत।

४० कुनइ पुनि चेला आफ्‍ने गुरु भन्‍दा बड्‌खो बइहक,

तर सेब्‍बे सिकिसक्‍ल पछि ह्‌व गुरु जिन्‍खाए हक्‍नारआछ।

४१ “आफ्‍ने आँखिनाइ हक्‍ल मुडा बइदेख्‍नारिन किनिखइ आनेको आँखिकर कसिङ्‌गर देख्‍छइ?

४२ आफ्‍ने आँखिकर मुडा बइदेख्‍नारिन किनिखइ आनेको आँखिकर कसिङ्‌गर झिक्‍दिछु बाजइ सक्‍छइ,

ए कपटि,

पइला आफ्‍ने आँखिबान मुडा निकाल अनि आनेको आँखिकर कसिङ्‌गर छर्‌लङ्‍ग देख्‍छस र निकालइ सक्‍छस।

गाछ र होक्‍र फल

(मति ७:१६-२०; १२:३३-३५)

४३ “मजार गाछिन बइमजार फल बइफलाक,

न ता बइमजार गाछिन मजार फल फलाइ सक्‍छइ।

४४ हरेक गाछ होक्‍र फलबान चिन्‍छे।

काँटो घारिबान नेभारा बइटुनत न ता अङ्‌गुर नइ बटल्‍छत।

४५ मजार मानुसिन आफ्‍ने हिर्‌दयनाइ हक्‍ल मजारे कुरो नइ गर्‌छइ।

बइमजार मानुसिन आफ्‍ने हिर्‌दयनाइ हक्‍ल बइमजारे कुरो नइ गर्‌छइ।

किनारइभने जे हिर्‌दयनाइ आछि,

होइ कुरो मानुसिन बाज्‍छइ।

दुइ किसिमकर जग

(मति ७:२४-२७)

४६ “मुइ बल्‍ल कुरो तोराल्‍किन बइमानो भने किनारइ तोराल्‍किन मुइलाइ ‘पर्‌भु,

पर्‌भु’ बाज्‍छो?

४७ मुइ हक्‍लनाइ आइकइ मोर कुरो सुन्‍नार र मुइ बल्‍ल कुरो मान्‍नार मानुस चाइ किन्‍खा हक्‍छइ,

मुइ तोराल्‍काइ बल्‍छु।

४८ ह्‌व एउटो घर बानाइनार मानुसजिन्‍खाए हो,

जुनिन गइरो जग खनिकइ आफ्‍ने घर चट्‍टानउप्‍रान बानाइले।

अनि पानि परिकइ बाढि आल्‍ते र ह्‌व घरनाइ ठोकल्‍ते तर ह्‌व घर चट्‍टान उप्‍रान बानाइल हुदान भत्‍काइ बइसकल्‍ते।

४९ तर जुनिन मोर सिछ्‌या सुनिकइ बइमान ह्‌व इन्‍खा मानुस हो,

जुनिन जग नखनिकइ घर बानाइले।

अनि बड्‌खो पानि परल्‍ते,

बाढि आल्‍ते र ह्‌व घरनाइ ठोकल्‍ते,

अनि ह्‌व घर ढल्‍कल्‍ते र सर्‌बनास हकल्‍ते।”

रोमि कप्‍तानकर बिस्‍वास

(मति ८:५-१३)

७

१ येसुन मान्‍छेल्‍को भिडकाइ सिछ्‌या दिसक्‍ल पछि कफर्‌नहुम सहरनाइ जाइले।

२ उछि रोमि कप्‍तानकर एकदम मया गर्‌ल नोकर बिरामि हकिकइ मरइ आट्‌ल रइल।

३ कप्‍तानिन येसुकर बारेनाइ सुन्‍लपछि “मोर नोकरलाइ आइकइ बिसेक पार्‌देउ” बाजिकइ यहुदि अगुवाल्‍काइ येसुकर उछि बिन्‍ति गरइ पाठाइल्‍याक।

४ ह्‌व यहुदि अगुवालत येसुकर उछि आइकइ बिन्‍ति गर्‌तिन बाज्‍ला,

“रोमि कप्‍तान साँच्‍चिनइ तोर सायता पाइनार योग्‍यकर आछ।

५ किनारइभने होइनिन हाम्‍रो जातिल्‍काइ मया गर्‌छइ र हाम्‍रो लागि सभाघर पुनि बानाइदिलाछ।”

६ येसु होल्‍कोसिन जाइले।

येसु कप्‍तानकर घर नजिकइ आइपुग्‍तिन कप्‍तानिन आफ्‍ने साथेकख्‍यानकाइ येसुकर उछि इन्‍खा खबर बलिकइ पाठाइले,

“हे पर्‌भु,

दुख जुनगर,

मुइ तुइलाइ आफ्‍ने घरनाइ लाकाइनार योग्‍यकर बइने,

७ मुइ आफि पुनि तोर अगाडि आइ योग्‍यकर बइने।

तर उछ्‌यान नइ तुइनिन आग्‍या गर्‌दिक,

र मोर नोकर बिसेक हकिहाल्‍छइ।

८ किनारइभने मुइ आफि पुनि हाकिमको अधिननाइ बस्‍नार मानुस हो,

अनि मोर अधिननाइ सिपाइलत आछत।

मुइ एउटोलाइ ‘जा’ बल्‍छिन अनि ह्‌व जाइछइ,

अर्‌कोलाइ ‘आबे’ बल्‍छिन अनि ह्‌व आइछइ,

मोर नोकरलाइ ‘ह्‌य गर’ बल्‍छिन होइनिन गर्‌छइ।”

९ ह्‌य कुरो सुनिकइ येसु छक्‍क पर्‌ले अनि आफ्‍ने पछि लाग्‍लाइ मान्‍छेल्‍को भिडकाइ हेर्‌तिन बल्-ल्‍याक,

“मुइ तोराल्‍काइ बल्‍छु,

इन्‍खा बड्‌खो बिस्‍वास गर्‌नार मानुस ता मुइ इज्‍राएलनाइ पुनि देख्‍ल बइने।”

१० अनि कप्‍तानिन पाठाइलाइ मान्‍छेलत फर्‌किकइ घरनाइ आइपुग्‍तिन होल्‍किन ह्‌व नोकरलाइ बिसेक हकिसक्‍ल भेट्‍टाइला।

येसुन बिद्‍दुइकर बेटाकलाइ जिउँते पार्‌ल

११ केइ समय पछि येसु नाइन सहरनाइ जाइले।

येसुकर चेलालत र आने बड्‌खो मान्‍छेल्‍को भिड पुनि येसुकर पछि लाग्‍ला।

१२ येसु सहरकर गेट नजिकइ आइपुग्‍तिन खेर,

एउटो मुर्‌दालाइ बोकिकइ मालामेलत जाइतिन रइला।

मर्‌ल मानुस चाइ एउटि बिद्‌दुइकर एउटो मात्‍र बेटाक रइल।

बिद्‍दुइसिन सहरकराइ एकदम बड्‌खो मान्‍छेल्‍को भिड जाइलाइ रइला।

१३ बिद्‍दुइकर दुख देखिकइ पर्‌भुकर मन दयान भरिकइ आल्‍ते र बिद्‍दुइलाइ बलल्‍ते,

“तुइ जुनकाँन।”

१४ अनि अगाडि जाइकइ येसुन घारालाइ छुइले र लास बोक्‍नाराइ टक्‍क अडिला।

येसुन बाज्‍ले,

“ए छोडारि,

मुइ तुइलाइ बल्‍छु,

उठ।”

१५ उत्‍तिनइ खेर मर्‌ल छोडारि उठिकइ बस्‍ले र बाजइ थाल्‍ले।

येसुन ह्‌व छोडारिलाइ होक्‍रि आमेकलाइ जिम्‍मा लाइदिल्‍ते।

१६ इन्‍खा सक्‍ति देखिकइ सेब्‍बाइ मान्‍छेलत छक्‍क पर्‌तिन डाराइला अनि परमेसोरकर पर्‌सन्‍सा गर्‌तिन बाज्‍ला,

“एउटो बड्‌खो अगमबक्‍ता हाम्‍रो माजनाइ देखा पर्‌लाछ” र “परमेसोर आफ्‍ने जनकाइ बाचाइ आइलाछ।”

१७ येसुन ह्‌व छोडारिलाइ जिउँते पार्‌ल खबर यहुदिया छेत्‍रभरि र वरिपोरिकर सेब्‍बे छेत्‍रनाइ फिँजल्‍ते।

बप्‍तिस्‍मा दिनार युहन्‍नाकर परस्‍न

(मति ११:२-१९)

१८ युहन्‍नाकराइ चेलाल्‍किन पुनि येसुन गर्‌ल सेब्‍बे कुरो आफ्‍ने गुरुलाइ सुनाइला।

१९ अनि युहन्‍नान आफ्‍ने चेला मद्‌दे दुइटाल्‍काइ पर्‌भुकर उछि ह्‌य सोदइ पाठाइले,

“हाइनिन आस गर्‌ल खिरिस्‍ट तुइ नइ हो कि हाइनिन आने कसइको बाट हेरुँ?”

२० अनि होल्‍किन येसुकर उछि आइकइ बाज्‍ला,

“बप्‍तिस्‍मा दिनार युहन्‍नान हाइलाइ ह्‌य सोदइ पाठाइलाछ,

‘हाइनिन आस गर्‌ल खिरिस्‍ट तुइ नइ हो कि हाइनिन आने कसइको बाट हेरुँ?’”

२१ होइ बेला येसुन धेराइ रोगि,

बिरामि र भुत लाग्‍लाल्‍काइ पुनि बिसेक पार्‌ले र धेराइ अन्धालत पुनि देख्‍नाराइ हक्‍ला।

२२ अनि येसुन युहन्‍नाकर चेलाल्‍काइ बल्-ल्‍याक,

“तोराल्‍किन जे देख्‍लाछो र सुन्‍लाछो,

जाइकइ युहन्‍नालाइ बल्‍दिक–अन्‍धाल्‍किन देख्‍छत,

लङ्‍गडालत हिन्‍छत,

कुस्‍ठरोगिलत बिसेक हक्‍छत,

बइराल्‍किन सुन्‍छत,

मर्‌लाइ जिउँते हक्‍छत र दुखि-गरिबकिन परमेसोरकर सुसमचार सुन्‍तिन आछत।

२३ साँच्‍चि नइ मोर बारेनाइ सङ्‍का बइगर्‌नार मानुसिन आसिस पाइछइ।”

२४ युहन्‍नान पाठाइलाइ चेलालत फर्‌किलपछि येसुन भिडकाइ युहन्‍नाकर बारेनाइ बल्-ल्‍याक,

“तोरा उजाड केइ बइहक्‍नार ठउँनाइ केति हेरइ जाइलाइ रइलो?

केति बातासिन हल्‍लाइल निगाले बाँसलाइ?

२५ यदि बया हो भने केति हेरइ जाइलाइ रइलो?

केति मजार-मजार लुगा लाइल मानुसलाइ हेरइ?

मजार-मजार लुगा लाइनाराइ र मोज-मस्‍ति गर्‌नाराइ मानुसलत ता राजदरबारनाइ बस्‍लाइ हक्‍छत।

२६ तोरा केति हेरइ जाइलाइ रइलो?

केति अगमबक्‍तालाइ?

मुइ तोराल्‍काइ बल्‍छु,

तोराल्‍किन अगमबक्‍ता भन्‍दा पुनि बड्‌खो मानुसलाइ देख्‍लाछो।

२७ किनारइभने युहन्‍नाकर बारेनाइ धर्‌मसास्‍तरनाइ परमेसोरिन इत्‍तिकइ बाज्‍लाछ,

‘हेर,

मुइ मोर दुतलाइ तोर अगि-अगि पाठाइनारआछु।

अनि होइनिन तोर बाट तयार पार्‌नारआछ।’

२८ मुइ तोराल्‍काइ बल्‍छु,

‘बेटिबान जन्‍मिलाइ मद्‌दे युहन्‍नाभन्‍दा बड्‌खो मानुस आने कुनु बइने।

तर परमेसोरकर राज्‍यनाइ जुन सेब्‍बाइभन्‍दा स्‍यान्‍खो आछ,

ह्‌व युहन्‍नाभन्‍दा पुनि बड्‌खो हक्‍छइ।’”

२९ अनि सेब्‍बाइ मान्‍छेलत र कर उठाइनारकिन पुनि येसुकर सिछ्‌या सुनिकइ परमेसोरकर सत्‍यतानाइ बिस्‍वास गर्‌ला,

किनारइभने होल्‍किन युहन्‍नाबान बप्‍तिस्‍मा लिलाइ रइला।

३० तर फरिसिलत र धर्‌म-गुरुल्‍किन युहन्‍नाबान बप्‍तिस्‍मा बइलिला र होल्‍किन परमेसोरकर योजनालाइ पुनि इन्‍कार गर्‌ला।

३१ येसुन बाज्‍ले,

“ह्‌य पुस्‍ताकराइ मान्‍छेल्‍काइ मुइ केतिसिन दाँजइ?

होलत किन्‍खा आछत?

३२ होलत ता बजारनाइ बसिकइ इन्‍खा कुरो गर्‌नाराइ छानाछुनिलत जिन्‍खाए आछत।

होलत आफि-आफिनाइ इत्‍तिकइ बाज्‍छत,

‘हाइनिन तोराल्‍को लागि बाँसुरि बाजाइदिले,

तर तोरा बइनाच्‍लो।

हाइनिन दुखकर गित गिदाइले

तर तोरा बइकाँद्‌लो।’

३३ अनि बप्‍तिस्‍मा दिनार युहन्‍ना आइले,

ह्‌व धेरइजसो उपबास बस्‍तेल र मात्‍नार चिज बइखाइतेल,

तोराल्‍किन ‘होलाइ भुत लाग्‍लाछ’ बाज्‍लो।

३४ मानुसकर बेटाक खाइतिन र पितिन आइले,

अनि तोराल्‍किन दोस लाइतिन बाज्‍छो,

‘हेरो,

एउटो घिचुवा,

जँडे,

कर उठाइनाराइ र पापिल्‍को साथेक!’

३५ परमेसोरबान बुद्‌दि पाइनारकिन नइ परमेसोरकर बुद्‌दिलाइ ठिक ठहराइछत।”

पापि बेटिलाइ छेमा

३६ एउटो फरिसिन येसुलाइ भात खाइ बालाल्‍ते,

र येसु होक्‍र घरनाइ जाइकइ खाइ बस्‍ले।

३७ ह्‌व सहरनाइ एउटि पापि बेटि रइलि।

येसु फरिसिकर घरनाइ भात खाइ आइलाछ बल्‍ल सुन्‍ले,

र होइनिन एउटो सिङ्‌गमरमरकर सिसिनाइ अत्‍तरa लिकइ ह्‌व घरनाइ आइपुग्‍लि।

३८ ह्‌व पछाडिबान आइकइ येसुकर गोडछेउनाइ ठडाइकइ कान्‍तिन येसुकर गोड आँसुन भिजाइदिल्‍ते र आफ्‍ने कापालकर बारिन पुछ्तिन गोडनाइ मइँ खाइकइb अत्‍तर लाइ लाग्‍लि।

३९ ह्‌य देखिकइ येसुलाइ बालाइनार फरिसिन मनमने बाज्‍ले,

“यदि ह्‌य मानुस साँच्‍चि नइ अगमबक्‍ता हो भने ता होलाइ छुइनारि बेटि किन्‍खा हो बाजिकइ हेइनिन जान्‍नाल,

किनारइभने ह्‌य ता पापि बेटि हो।”

४० ह्‌य था पाइकइ येसुन फरिसिलाइ बलल्‍ते,

“ए सिमोन,

मुइ तुइलाइ केइ कुरो बलइआछ।”

होइनिन बाज्‍ले,

“गुरु,

बाज।”

४१ येसुन बाज्‍ले,

“एउटो साउकर दुइटाइ रिनिलत रइला।

एउटोन पाँच सय चाँदिकर सिक्‍का र अर्‌कोन पचास चाँदिकर सिक्‍का लाकाइलाइ रइला।

४२ तर होल्‍किन ह्‌व रिन तिरइ बइसक्‍ल पछि साउनिन धेउटाल्‍को रिन मिना गर्‌दिल्‍याक।

अब बाज्‍ते,

कुन्‍टोन्‍चाइ साउलाइ बढ्‌ता मया गर्‌नारआछ?”

४३ सिमोनिन बाज्‍ले,

“मोर बिचारनाइ बढ्‌ता रिन मिना पाइनारिन।”

येसुन होलाइ बलल्‍ते,

“तुइनिन ठिक बाज्‍लइ।”

४४ अनि येसुन बेटिदिस फर्‌किकइ सिमोनलाइ बलल्‍ते,

“ह्‌य बेटिलाइ हेरि ते।

मुइ तोर घरनाइ आइनाइ,

तर तुइनिन मुइलाइ गोड धोइलाइ पानिसम्‍म बइदिलइ,

तर हेइनिन ता मोर गोड आँसुन भिजाइदिलि र आफ्‍ने बारिन पुछ्‌लि।

४५ तुइनिन मुइलाइ मइँ खाइकइ स्‍वागत बइगर्‌लइ,

तर हेइनिन ता मुइ आइलसिन नइ मोर गोडनाइ मइँ खाइ छाड्‍लि बइने।

४६ तुइनिन मोर कापालनाइ तेल बइलाइदिलइ,

तर हेइनिन ता मोर गोडनाइ अत्‍तर लाइदिलि।

४७ होइ हुदान मुइ तुइलाइ बल्‍छु,

हेक्‍र धेरइ पाप छेमा हकिसक्‍लाछि।

किनारइभने हेइनिन मुइलाइ धेरइ मया देखाइलि।

थोरे पाप छेमा हक्‍ल मानुसिन चाइ थोरे मया गर्‌छइ।”

४८ येसुन ह्‌व बेटिलाइ बलल्‍ते,

“तोर पाप छेमा हकिसक्‍लाछि।”

४९ उछि खाइ बस्‍लाइ मान्‍छेल्‍किन आफि-आफिनाइ बाजइ लाग्‍ला,

“पाप छेमा गर्‌नार ह्‌य कुन हो?”

५० तर येसुन ह्‌व बेटिलाइ बलल्‍ते,

“तोर बिस्‍वासिन तुइलाइ बाचाइलाछ्‌यास।

अब ढुक्‍कसिन जा।”

a 

७:३७ अत्‍तर सेब्‍बे थरिकर जडिबुट्‌टि मिसाइकइ बानाइल एक पर्‌कारकर बासनादार तेल, ह्‌य सेन्‍ट जिन्‍खाए हक्‍छि।

b 

७:३८ गोडनाइ मइँ खाइ यहुदिल्‍को चलन अन्‍सार सेवाढोग (स्‍वागत) गर्‌तिन गोडनाइ मइँ खाइनार चलन रल्‍ति,

येसुलाइ सघाइनाराइ बेटिलत

८

१ अनि ह्‌व पछि येसु परमेसोरकर राज्‍यकर बारेनाइ गाउँ-गाउँ र सहर-सहरनाइ सुसमचार सुनाइतिन जाइले।

येसुसिन बारेउटाइ चेलालत पुनि रइला।

२ रोग र भुत आत्‍माबान बिसेक हक्‍लाइ केइ बेटिलत पुनि येसुसिन जाइलाइ रइला।

होलत मद्‌दे मरियम मग्‍दलिनिबान सातुटाइ भुत आत्‍मा निकाल्‍ल रल्‍ति।

३ हेरोद राजाकर भन्‍डारे खुजासकरि बुएक योअन्‍ना रइलि।

सँगिन सुसन्‍ना र आने धेराइ बेटिलत पुनि रइला,

होल्‍किन येसु र येसुकर चेलाल्‍काइ आफ्‍ने धन-सम्‍पतिन सयोग गर्‌तेला।

बिउ छर्‌नार उखान

(मति १३:१-९; मर्‌कुस ४:१-९)

४ जब सहर-सहरबान मान्‍छेल्‍को भिड येसु हक्‍ल ठउँनाइ आइला अनि येसुन होल्‍काइ एउटो उखान बल्-ल्‍याक,

५ “एउटो किसान बिउ छरइ निस्‍किले।

बिउ छर्‌तिन केइ बिउ बाट्‌नाइ परल्‍ते र मान्‍छेल्‍किन खुन्‍ला अनि चरिल्‍किन आइकइ खाइला।

६ केइ बिउ ढड्‌यानa जग्‍गानाइ परल्‍ते,

ह्‌व बिउ उम्‍रइ ता उम्‍रल्ते तर चिसो माटि बइहक्‍ल हुदान सुकिहालल्‍ते।

७ केइ बिउ चाइ काँटो घारिनाइ परल्‍ते,

उम्‍रइ ता उम्‍रल्ते तर काँटो घारिन गर्‌तिन बाढइ बइपाल्‍ते।

८ अनि कुनइ बिउ चाइ मलिलो जग्‍गानाइ परल्‍ते र उम्‍रिकइ मजार फल फलाइकइ सय गुना फल फलल्‍ते।”

ह्‌य बल्‍लपछि येसुन बाज्‍ले,

“जुनकर सुन्‍नार कान आछि,

होइनिन सुन्‍दिक।”

उखानकर उदेस्‍य

(मति १३:१०-२३; मर्‌कुस ४:१०-२०)

९ येसुकर चेलाल्‍किन ह्‌य उखानकर अर्‌थ केति हो बाजिकइ सोद्‌ला।

१० येसुन होल्‍काइ बल्-ल्‍याक,

“तोराल्‍किन ता परमेसोरकर राज्‍यकर रहस्‍य जान्‍नार ग्‍यान पाइलाछो,

तर आनेकोसिन चाइ मुइ उखानबान बाज्‍छु,

कि ‘होल्‍किन हेरइ ता हेर्‌छत तर बइदेखत र सुनइ ता सुन्‍छत तर बइबुजत।’”

येसुन उखानकर अर्‌थ बल्‍ल

(मति १३:१८-२३; मर्‌कुस ४:१३-२०)

११ “उखानकर अर्‌थ ह्‌य हो,

बिउ चाइ परमेसोरकर बचन हो।

१२ बाट्‌नाइ पर्‌ल बिउ चाइ होलत हो,

जुनिन परमेसोरकर बचन सुनइ ता सुन्‍छत तर बचन सुनिकइ बिस्‍वास जुनगर्‌दिखन र जुनबाँच्‍दिखन बाजिकइ दियाबलसिन आइकइ होल्‍को हिर्‌दयबान बचन लाकाइदिस्‍याक।

१३ ढड्‌यान जग्‍गानाइ पर्‌ल बिउ चाइ होलत हो,

जुनिन परमेसोरकर बचन सुनिकइ खुसिसिन सुइकार गरिहाल्‍छत तर बचन हिर्‌दय भित्‍रबान बिस्‍वास बइगर्‌ल हुदान दुख कस्‍टकर समयनाइ होल्‍किन बिस्‍वास गरइ छाड्‍छत।

१४ काँटो घारिनाइ पर्‌ल बिउ चाइ होलत हो,

जुनिन परमेसोरकर बचन सुन्‍छत र बिस्‍वास गर्‌छत तर जिबनकर चिन्‍ता,

धन-सम्‍पतिकर लोब,

सुख र मोज-मस्‍तिन गर्‌तिन बिस्‍वासनाइ बाढइ बइसकत र होइनिन केइ फल फलाइ बइसक।

१५ तर मलिलो जग्‍गानाइ पर्‌ल बिउ चाइ होलत हो,

जुनिन परमेसोरकर बचन सुनिकइ बिस्‍वास गर्‌छत र इमान्‍दारि हकिकइ पालन गर्‌छत होल्‍किन ठिक-ठिक समयनाइ फल फलाइछत।”

बत्‍तिकर उखान

(मर्‌कुस ४:२१-२५)

१६ “कुनुल्‍किन पुनि बत्‍ति जिगाइकइ भाडान बइछोपत,

न ता खाट हेठ्‌ठान नुकाइकइ धर्‌छत,

बुरु घरभित्‍र आइनारकाइ उज्‍यालो हक्‍दिक बाजिकइ बत्‍ति ढाङ्‌गो ठउँनाइ धर्‌छत।”

१७ अनि नुकाइकइ धर्‌ल सेब्‍बे कुरो देख्‍नार आछत र गोप्‍पे कुरो सेब्‍बाल्‍किन था पाइनारआछत।

१८ होइ हुदान तोराल्‍किन सुन्‍ल कुरोलाइ मजसिन ध्‍यान देओ किनारइभने जुनसिन आछि,

होलाइ अजइ दिनारआछ,

र जुनसिन बइने,

होइसिन जे आछि बाजिकइ होइनिन सम्‍जिछइ,

ह्‌व पुनि ह्‌वबान खोसिनारआछि।

येसुकरि आमेक र भाएकलत

(मति १२:४६-५०; मर्‌कुस ३:३१-३५)

१९ एक दिन येसुकरि आमेक र भाएकलत येसुलाइ भेट्‍टाइ आइला,

तर मान्‍छेल्‍को भिडिन गर्‌तिन होल्‍किन येसुलाइ भेट्‍टाइ बइसक्‍ला।

२० एउटो मानुसिन येसुलाइ बलल्‍ते,

“तोरि आमेर र भाएरलत तुइलाइ भेट्‍टाइलाइ बाइर अस्‍याइधर्‌लाछत।”

२१ तर येसुन होल्‍काइ बल्-ल्‍याक,

“मोरि आमेक र मोर भाएकलत होइलत नइ हो,

जुनिन परमेसोरकर बचन सुन्‍छइ र पालन गर्‌छइ।”

येसुन हुन्‍डरिलाइ रोक्‍ल

(मति ८:२३-२७; मर्‌कुस ४:३५-४१)

२२ एक दिन येसु आफ्‍ने चेलाल्‍कोसिन लाउनाइ चढ्‌ले र येसुन होल्‍काइ बल्-ल्‍याक,

“हाइ तालकर पारपटि जिउँ” होलत लाउनाइ चढिकइ जाइला।

२३ लाउनाइ जाइतिन गर्‌तिन येसु निदाइले।

तालनाइ एक्‍कासि बड्‌खो हुन्‍डरि आल्‍ते,

लाउनाइ पानि पसिकइ डुब्‍तेठि हकल्‍ते र होलत बड्‌खो आपतनाइ पर्‌ला।

२४ होइ हुदान चेलाल्‍किन आइकइ येसुलाइ उठाइतिन बाजइ लाग्‍ला,

“गुरु,

गुरु,

हाइ ता डुबइ आट्‍ले।”

अनि येसु उठिकइ हुन्‍डरि र बुङ्‌डो-बुङ्‌डो छाललाइ हाकार्‌ले।

उत्‍तिनइ खेर थामिल्‍ते र सान्‍त हकिहालल्‍ते।

२५ येसुन होल्‍काइ बल्-ल्‍याक,

“तोराल्‍को बिस्‍वास खइ?”

ह्‌य देखिकइ होलत डाराइला र छक्‍क पर्‌तिन आपसनाइ बाजइ लाग्‍ला,

“ह्‌य ता किन्‍खा खालकर मानुस रइलसइ?

हेइनिन हाकार्‌लपछि ता हुन्‍डरि र छालिन पुनि हेक्‍र आग्‍या मान्‍छत।”

येसुन भुत आत्‍मा लाग्‍ल मानुसलाइ बिसेक पार्‌ल

(मति ८:२८-३४; मर्‌कुस ५:१-२०)

२६ येसु आफ्‍ने चेलाल्‍कोसिन गालिल तालकर पारपटि गेरासेनस पर्‌देसनाइ पुग्‍ले।

२७ होलत लाउबान निस्‍किलपछि येसुन ह्‌व सहरकर एउटो भुत लाग्‍ल मानुसलाइ भेट्‍टाल्‍ते।

होइनिन धेरइ दिनसिन लुगा लाइल बइरइल अनि घरनाइ नबसिकइ च्‍यानदिस बस्‍तेल।

२८ होइनिन येसुलाइ देख्लपछि येसुकर अगाडि घोप्‍टो परिकइ चिच्‍याइतिन बाज्‍ले,

“हे येसु,

महान परमेसोरकर बेटाक,

तोर मुइसिन केति काम?

बिन्‍ति गर्‌छु,

मुइलाइ दुख जुनदेउ।”

२९ किनारइभने येसुन भुतलाइ ह्‌व मानुसबान निस्‍किजाइनार आग्‍या दिल रल्‍ति।

होलाइ धेरइ चोटि भुत आत्‍मान दुख दिल रल्‍ति।

होक्‍र हात गोडनाइ साङ्‍लान बाँदिकइ धर्‌तिन पुनि भुत आत्‍माकर सक्‍तिन साङ्‍ला चुट्‍टाइकइ उजाड केइ बइहक्‍ल ठउँदिसउने लाकाइतेल्‍ति।

३० येसुन होलाइ सोदल्ते,

“तोर नाउँ केति हो?”

होइनिन बाज्‍ले,

“फोउजb” किनारइभने ह्‌व भित्‍र थुप्‍राइ भुत आत्‍मालत रइला।

३१ भुत आत्‍माल्‍किन येसुसिन बिन्‍ति गर्‌तिन बाज्‍ला,

“हाइलाइ अतल-कुन्‍डनाइc जाइनार आग्‍या जुनदेउ।”

३२ उछि नजिककर डाँरानाइ सोरिकर बड्‌खो बाथानलत चरिधर्‌लाइ रइला।

ह्‌व भुत आत्‍माल्‍किन सोरिभित्‍र पसइ पाउ बाजिकइ येसुसिन बिन्‍ति गर्‌ला,

र येसुन होल्‍काइ सोरिभित्‍र जाइ दिल्‍याक।

३३ अनि भुत आत्‍मालत ह्‌व मानुसबान निस्‍किकइ सोरिभित्‍र पस्‍ला।

ह्‌व सोरिलत भिरालोबान हुर्‌रितिन जाइला र तालनाइ डुबिकइ मर्‌ला।

३४ ह्‌य घटना देखिकइ सोरि चाराइनाराइ उछ्‌यान कुत्‍तिन जाइला,

र उछि हक्‍ल सेब्‍बे कुरो गाउँ र सहरभोरि बल्‍दिल्‍याक।

३५ अनि थुप्‍राइ मान्‍छेलत केति हक्‍ल हो बाजिकइ येसु हक्‍ल ठउँनाइ हेरइ आइला,

र पइला भुत आत्‍मान सताइल मानुसलाइ सद्‌दे हकिकइ लुगा लाइकइ येसुकर छेउनाइ बसिधर्‌ल देखिकइ होलत डाराइला।

३६ भुत लाग्‍ल मानुस किनिखइ बिसेक हक्‍ल बाजिकइ देख्‍नारकिन आनेल्‍काइ सुनाइला।

३७ ह्‌व पछि गेरासेनसकर आसपासकराइ सेब्‍बाइ मान्‍छेल्‍किन येसुलाइ इछ्‌यान जाइहाल बाजिकइ बिन्‍ति गर्‌ला,

किनारइभने होलत एकदम डाराइलाइ रइला।

होइ हुदान येसु फर्‌कइलाइ लाउनाइ चढ्‌ले।

३८ तर जुन्‍टो मानुसबान भुत आत्‍मा निकाल्‍ल रइल,

होइनिन “तुइसिन जाइ पाउ” बाजिकइ बिन्‍ति गर्‌ले।

तर येसुन होलाइ बलल्‍ते,

३९ “तुइ आफ्‍ने घरनाइ जा र परमेसोरिन तोर जिबननाइ केति गर्‌ले,

ह्‌व कुरो जाइकइ आनेकाइ सुनाखन।”

अनि ह्‌व मानुस जाइकइ येसुन होक्‍र जिबननाइ गर्‌ल सेब्‍बे काम गाउँ र सहरभोरि सुनाइतिन हिन्‍ले।

रोगि बेटि र मर्‌लि छुनेनि

(मति ९:१८-२६; मर्‌कुस ५:२१-४३)

४० येसु तालकर इपार आइपुग्‍तिन मान्‍छेल्‍किन येसुलाइ स्‍वागत गर्‌ला,

किनारइभने होल्‍किन येसुलाइ अस्‍याइधर्‌लाइ रइला।

४१ उछि एउटो याइरस नाउँ हक्‍ल सभाघरकर हाकिम आइकइ येसुकर गोडनाइ घोप्‍टो पर्‌तिन,

“मोर घरनाइ आइदेउ” बाजिकइ येसुलाइ बिन्‍ति गर्‌ले,

४२ किनारइभने होक्‍रि बार बर्‌स पुग्‍लि एउटि मात्‍र बेटेक मरइ आट्‍लि रइलि।

येसु हाकिमसिन जाइतिन गर्‌तिन मान्‍छेल्‍को भिडिन येसुलाइ गेचाइतेठि गर्‌ला।

४३ होइ भिडनाइ बार बर्‌ससिन रकत बुहुइनार रोगिन दुख पाइलि एउटि बेटि पुनि रइलि,

होइनिन आफ्‍ने सेब्‍बे सम्‍पति उपचारनाइ खर्‌च गर्‌लि तर पुनि कुनुल्‍किन होलाइ बिसेक पारइ बइसक्‍ला।

४४ होइनिन येसुकर पछाडिबान आइकइ येसुन लाइल लुगाकर फुर्‌का छुइलि,

र छुइलसात होक्‍र रकत बुहुइनार रोग बन्‍द हकिहालल्‍ते।

४५ येसुन बाज्‍ले,

“मुइलाइ कुनिन छुइले?”

तर सेब्‍बाल्‍किन “मुइनिन छुइल बया” बाज्‍ला,

अनि पत्‍रुसिन बाज्‍ले,

“गुरु,

यत्‍रा मान्‍छेल्‍को भिडनाइ तुइलाइ कोइ न कोइकिन छुइहाल्‍छत नि।”

४६ तर येसुन बल्-ल्‍याक,

“बया,

कसइकिन मुइलाइ छुइले हो,

किनारइभने मुइबान सक्‍ति निस्‍किकइ जाइल मुइनिन था पाइनाइ।”

४७ ह्‌व बेटिन अब मुइ नुकिधरइ बइसकु बाजिकइ था पाइकइ डरिन काम्‍तिन आइलि र येसुकर अगाडि घोप्‍टो पर्‌लि,

होइनिन येसुलाइ किनारइ छुइलि र छुइलसात बिसेक हक्‍ल कुरो सेब्‍बाल्‍को अगाडि बाज्‍लि।

४८ येसुन होलाइ बलल्‍ते,

“नानि,

तोर बिस्‍वासिन तुइ बिसेक हक्‍लाछस,

अब ढुक्‍कसिन जा।”

४९ येसुन इत्‍तिकइ बाज्‍तिन गर्‌तिन याइरसकर घरबान एउटो मानुस आइकइ याइरसलाइ बलल्‍ते,

“तोरि बेटेर मरिसक्‍ले,

अब गुरुलाइ दुख जुनदिक।”

५० तर ह्‌य कुरो सुनिकइ येसुन याइरसलाइ बलल्‍ते,

“तुइ जुनडाराउ,

बिस्‍वास मात्‍र गर,

तोरि बेटेर बाच्‍नारआछि।”

५१ याइरसकर घरनाइ पुगिकइ येसुन पत्‍रुस,

याकुब,

युहन्‍ना र छुनेनिकरि आमेक-ब्‍वाकलाइ बाएक आने कुनुल्‍काइ पुनि भित्‍र पसइ बइदिल्‍याक।

५२ उछि जम्‍मा हक्‍लाइ सेब्‍बाल्‍किन छुनेनि मर्‌लनाइ बिलाप गर्‌तिन काँदिधर्‌लाइ रइला।

येसुन होल्‍काइ बल्-ल्‍याक,

“जुनकाँदो,

ह्‌य मर्‌लि बइने,

तर निदाइलि मात्‍र आछि।”

५३ ह्‌य सुनिकइ होल्‍किन येसुन बल्‍ल कुरोलाइ हाँसिकइ खिल्‍लि उडाइला,

किनारइभने होल्‍काइ छुनेनि मर्‌लि हो बाजिकइ पक्‍का था रइल्‍याक।

५४ तर येसुन छुनेनिकर हात आठाइकइ बाज्‍ले,

“नानि,

उठ।”

५५ अनि छुनेनिकर सास फेरि फर्‌किकइ आल्‍ते,

र ह्‌व तुरुन्‍तइ उठ्‌लि अनि येसुन होलाइ केइ खाइनार कुरो दिक बल्-ल्‍याक।

५६ छुनेनिराइ आमेक-ब्‍वाक छक्‍क पर्‌ला,

तर येसुन होल्‍काइ “ह्‌य कुरो कुनुल्‍काइ पुनि जुनबल्‍खन” बाजिकइ कडा आदेस दिल्‍याक।

a 

८:६ ढड्‌यान ढड्‌यान जग्गा, माटिहेठान बड्‌खो-बड्‌खो पाथर हक्ल जग्गा, जोत्‍तिनखेर हल्‍कर फालिन मात्‍र पाथर भेट्‌टाइनार जग्गा।

b 

८:३० फोउज हेक्‍र अर्‌थ ल्‍याटिन भासानाइ छ हजार मान्‍छेल्‍को पल्टन वा सङ्‌ख्या हो।

c 

८:३१ अतल-कुन्‍ड दियाबलस वा सइतानलाइ दन्‍ड वा सजाय दिनार ठउँ, गइरो खाल्‍डो, निस्‍कइ बइसक्‍नार ठउँ।

येसुन बार चेलाल्‍काइ पर्‌चार गरइ पाठाइल

(मति १०:५-१५; मर्‌कुस ६:७-१३)

९

१ येसुन बारेउटाइ चेलाल्‍काइ आफ्‍ने नजिक बालाइकइ होल्काइ सेब्‍बे किसिमकराइ भुत आत्‍मा निकाल्‍नार र बिरामिल्‍काइ बिसेक पार्‌नार सक्‍ति र अधिकार दिल्‍याक।

२ येसुन होल्‍काइ परमेसोरकर राज्‍यकर बारेनाइ सुनाइ र बिरामिल्‍काइ बिसेक पारइ पाठाइल्‍याक।

३ येसुन होल्‍काइ बल्-ल्‍याक,

“तोरा बाट्‍कर लागि केइ पुनि जुनलाकाओ।

लठ्‌ठि,

झोला,

खाइनार कुरो,

पइसा र फेर्‌नार लुगा किछु पुनि जुनबोको।

४ तोराल्‍काइ जुन घरकराइ मान्‍छेल्‍किन स्‍वागत गर्‌छत,

ह्‌व सहर नछाडुन्‍जेल तोरा होइ घरनाइ नइ बसइ।

५ तर तोराल्‍काइ कुनइ सहरनाइ मान्‍छेल्‍किन स्‍वागत बइगर्‌ला भने ह्‌व मान्‍छेल्‍काइ परमेसोरिन गर्‌नार न्‍यायकर दिननाइ होल्‍को बिरुद्‌दनाइ साक्‍छि देइलाइ पइतलाकर धुलो टकटकाइकइa ह्‌व गाउँलाइ छाडो।”

६ अनि चेलालत गाउँ-गाउँनाइ जाइला र सुसमचार सुनाइतिन बिरामिल्‍काइ बिसेक पार्‌ला।

येसुकर बारेनाइ सुनिकइ हेरोद छक्‍क पर्‌ल

(मति १४:१-१२; मर्‌कुस ६:१४-२९)

७ येसुन गर्‌ल कामकर बारेनाइ सुनिकइ राजा हेरोद छक्‍क पर्‌ले किनारइभने कोइ-कोइकिन बप्‍तिस्‍मा दिनार युहन्‍ना जिउँते हकिकइ उठ्‍लाछ बाज्‍तेला।

८ कोइकिन चाइ “एलिया अगमबक्‍ता देखा पर्‌लसइ” बाज्‍तेला।

आनेल्‍किन बाज्‍तेला,

“उइलेकर कुनइ अगमबक्‍ता जिउँते हकिकइ उठ्‍लसइ।”

९ तर हेरोदिन बाज्‍ले,

“युहन्‍नाकर कापाल ता मुइनिन नइ काटइ लाइल हो,

तर ह्‌य मानुस चाइ कुन हो,

जुनकर बारेनाइ मुइ इन्‍खा अनउठो कुरो सुन्‍तिन आछु?”

अनि होइनिन येसुलाइ भेट्‌टाइनार इछ्‌या गर्‌ले।

येसुन पाँच हजार मान्‍छेल्‍काइ ख्‍वाइल

(मति १४:१३-२१; मर्‌कुस ६:३०-४४; युहन्‍ना ६:१-१३)

१० अनि पेरितलत पर्‌चार गरिकइ फर्‌किलपछि होल्‍किन आफिन गर्‌ल सेब्‍बे कुरो येसुलाइ सुनाइला।

येसुन होल्‍काइ लिकइ बेथसेदा सहर नजिकइ सुटुक्‍क जाइले।

११ तर ह्‌य कुरो था पाइकइ मान्‍छेल्‍को भिड येसुकर पछि लाग्‍ला।

येसुन होल्‍काइ स्‍वागत गर्‌ल्‍याक र परमेसोरकर राज्‍यकर बारेनाइ सुनाइल्‍याक,

अनि बिरामिल्‍काइ बिसेक पार्‌ले।

१२ घाम अस्‍ताइ लाग्‍ल बेलानाइ ह्‌व बारेउटाइ चेलालत आइकइ येसुलाइ बल्‍ला,

“ह्‌य मान्‍छेल्‍काइ बिदा दिखन।

होलत वरिपोरिकर गाउँदिस जाइकइ आफ्‍ने लागि खाइनार र बास बस्‍नार बन्‍दोबस्‍त गर्‌दिखन,

किनारइभने इछि हाइ उजाड केइ बइहक्‍नार ठउँनाइ आछे।”

१३ तर येसुन होल्‍काइ बल्-ल्‍याक,

“तोराल्‍किन नइ हेल्‍काइ खाइ दिखन।”

होल्‍किन बाज्‍ला,

“पर्‌भु,

हाइसिन पाँचुटो पिठो र दुइटि माछ मात्‍र आछ।

केति हाइनिन सेब्‍बाइ मान्‍छेल्‍को लागि खाइनार कुरो किनिकइ आनइ?”

१४ उछि अडेलत मात्‍र पाँच हजार जत्‍ता रइला।

येसुन चेलाल्‍काइ बल्-ल्‍याक,

“होल्‍काइ पचास-पचासकर समुहनाइ बसइ लाखन।”

१५ अनि चेलाल्‍किन मान्‍छेल्‍काइ उन्‍खाए गरिकइ बसाइल्‍याक।

१६ ह्‌व पछि येसुन पाँचुटो पिठो र दुइटि माछ लिकइ स्‍वर्‌गदिस हेर्‌तिन परमेसोरलाइ धन्‍नेबाद दिल्‍ते,

अनि येसुन पिठो र माछ टुक्‍रा पारिकइ मान्‍छेल्‍काइ बाड्देइ बाजिकइ चेलाल्‍काइ दिल्‍याक।

१७ सेब्‍बाल्‍किन आघाउन्‍जेल खाइला र उघ्‍रिल टुक्‍रालत चेलाल्‍किन जम्‍मा गर्‌तिन बार डालो हकल्‍ते।

येसु कुन हो?

(मति १६:१३-२३; मर्‌कुस ८:२७-३३)

१८ एक दिन येसु अस्‍करे पार्‌थना गरिधर्‌ल रइल,

चेलालत पुनि येसुकर छेउनाइ रइला।

येसुन होल्‍काइ सोद्‌ल्‍याक,

“मान्‍छेल्‍किन मुइलाइ कुन हो बाज्‍छत?”

१९ होल्‍किन बाज्‍ला,

“कसइकिन बप्‍तिस्‍मा दिनार युहन्‍ना हो बाज्‍छत,

कसइकिन एलिया अगमबक्‍ता हो बाज्‍छत,

अनि कसइकिन चाइ उइलेकर कोइ अगमबक्‍ता मर्‌लबान जिउँतिल हक्‍ति बाज्‍छत।”

२० येसुन होल्‍काइ फेरि सोद्‌ल्‍याक,

“तर तोराल्‍किन चाइ मुइलाइ कुन हो बाज्‍छो?”

पत्‍रुसिन जबाफ दिल्‍ते,

“तुइ परमेसोरिन पाठाइल खिरिस्‍ट हो।”

येसुन आफ्‍ने मर्‌नार बारेनाइ बाज्‍ल

(मति १६:२०-२८; मर्‌कुस ८:३०-३८; ९:१)

२१ येसुन होल्‍काइ “ह्‌य कुरो कुनुल्‍काइ पुनि जुनबल्‍खन” बाजिकइ कडा चेतावनि दिल्‍याक।

२२ अनि येसुन होल्‍काइ बल्-ल्‍याक,

“मानुसकर बेटाकिन धेरइ दुख भोगइपर्‌छि,

र होलाइ मुख्‍य अगुवाल्‍किन,

मुख्‍य पुजारिल्‍किन र धर्‌म-गुरुल्‍किन इन्‍कार गर्‌नारआछत र मार्‌नारआछत अनि ह्‌व तिन दिननाइ मर्‌लबान फेरि जिउँते हकिकइ उठ्‍नारआछ।”

२३ फेरि येसुन सेब्‍बाल्‍काइ बल्-ल्‍याक,

“कोइ मोर चेला हकइ चाइछइ भने होइनिन आफ्‍ने सेब्‍बे इछ्‌या छाड्‍दिक अनि दिन्‍ने आफ्‍ने कुरुस बोकिकइb मोर पछि लाग्‍दिक।

२४ किनारइभने जुनिन आफ्‍ने जिबन बाचाइ चाइछइ होइनिन ह्‌व गुमाइछइ,

तर आफ्‍ने जिबन मोर लागि दिनारिन चाइ आफ्‍ने जिबन बाचाइनारआछ।

२५ मानुसिन सेब्‍बे सन्‍सारलाइ आफ्‍ने हात पारिकइ पुनि आफिलाइ चाइ गुमाइछइ भने होलाइ केति फाइदा हकल्‍ते र?

२६ जुन मानुस मुइसिन र मोर बचनसिन लाजाइछइ,

मानुसकर बेटाक पुनि आफ्‍ने र आफ्‍ने ब्‍वाककर र पबित्‍र स्‍वर्‌गदुतकर महिमानाइ आइतिन होलाइ आफ्‍ने बलइलाइ लाजाइनारआछ।

२७ तर साँच्‍चि मुइ तोराल्‍काइ बल्‍छु,

इछि ठडाइनाराइ मद्‌दे कत्‍ताल्‍किन चाइ परमेसोरकर राज्‍यलाइ नदेखुन्‍जेल सम्‍म मर्‌नाराइ बइनेत।”

येसुकर रुप परिबर्‌तन

(मति १७:१-८; मर्‌कुस ९:२-८)

२८ ह्‌य कुरो बाज्‍ल लगभग आठ दिनपछि पत्‍रुस,

युहन्‍ना र याकुबलाइ लिकइ येसु डाँरानाइ पार्‌थना गरइ जाइले।

२९ येसुन पार्‌थना गरिधर्‌ल बेलानाइ येसुकर अनुहार फेरल्‍ते र येसुन लाइल लुगा हिउँ जिन्‍खाए गोरो हकिकइ चम्कल्‍ते।

३० अनि एक्‍कासि दुइटाइ मानुस देखा पर्‌ला र येसुसिन बात मारइ लाग्‍ला।

होलत मोसा र एलिया रइला।

३१ होलत महिमित सरिरनाइ देखा पर्‌ला र येसु मरइपर्‌नार बारेनाइ बात मार्‌तिन रइला र ह्‌य कुरो येसुन यरुसलेमनाइ पुरा गरइ पर्‌नार रल्‍ति।

३२ पत्‍रुस र होक्‍र साथेकलत मस्‍त निदाइलाइ रइला।

तर बिउँजितिन होल्‍किन येसुकर महिमानाइ ह्‌व दुइटाइ मान्‍छेलत येसुसिन ठडाइधर्‌ल देख्‍ला।

३३ ह्‌व दुइटाइ मान्‍छेलत येसुसिन बिदा हकिकइ जाइ आट्‍तिन पत्‍रुसिन येसुलाइ बलल्‍ते,

“गुरु,

हाइ इछि बसइ मजार रल्‍तिसइ।

इछि तिन्‍टो छाप्‍रो बानाउ,

एउटो तुइलाइ,

एउटो मोसालाइ र एउटो एलियालाइ।”

आफिन बाज्‍ल कुरो पत्‍रुसलाइ ख्‍याल नइ बइहकल्‍ते।

३४ पत्‍रुस बाज्‍तिन गर्‌तिन एउटो बादल आइकइ होल्‍काइ छोप्‍ल्‍याक,

र ह्‌य देखिकइ चेलालत डाराइला।

३५ अनि बादलबान इन्‍खा आवाज आल्‍ते,

“ह्‌य मोर बेटाक हो,

हेलाइ मुइनिन छान्‍लाछु।

हेइनिन बल्‍ल कुरो तोराल्‍किन मानो।”

३६ ह्‌व आवाज रोक्‍किलपछि चेलाल्‍किन येसुलाइ मात्‍र देख्‍ला।

चेलाल्‍किन आफिन देख्‍ल कुरो धेरइ पछिसम्‍म कुनुल्‍काइ पुनि बइबल्-ल्‍याक।

येसुन भुत आत्‍मा लाग्‍ल छोडारिलाइ बिसेक पार्‌ल

(मति १७:१४-१८; मर्‌कुस ९:१४-२७)

३७ अर्‌को दिन येसु चेलाल्‍कोसिन डाँराबान झर्‌लपछि मान्‍छेल्‍को बड्‌खो भिड येसुलाइ भेट्‍टाइ आइला।

३८ भिडबान एउटो मानुसिन साराइतिन बाज्‍ले,

“गुरु,

मुइ बिन्‍ति गर्‌छु मोर बेटाकलाइ हेर्‌देउ किनारइभने ह्‌य मोर एउटो मात्‍र बेटाक हो।

३९ हेलाइ भुत आत्‍मान एकतारइ छोप्‍छि र ह्‌व चिच्‍याइतिन मुर्‌छा पर्‌छइ,

मुखबान फिँज काढ्‍छइ।

होलाइ लछारपछार पारिकइ बल्‍ल-बल्‍ल छाड्‍छि।

४० मुइनिन तोर चेलाल्‍काइ भुत आत्‍मा निकालिदेओ बाजिकइ बिन्‍ति गर्‌नाइ,

तर होल्‍किन बइसक्‍ला।”

४१ येसुन बाज्‍ले,

“ए बिस्‍वास बइगर्‌नाराइ पुस्‍ता,

मुइ तोराल्‍कोसिन कखनसम्‍म बस्‍छु र?

मुइ तोराल्‍काइ कत्‍तासम्‍म सइधरइ?”

ह्‌व पछि येसुन छोडारिकर ब्‍वाकलाइ बलल्‍ते,

“तोर बेटारलाइ इतइ लिकइ आबे।”

४२ ब्‍वाकिन बेटाकलाइ आन्‍तिन-आन्‍तिन भुत आत्‍मान होलाइ पछारिकइ अइठन पारल्‍ते।

तर येसुन भुत आत्‍मालाइ हाकारल्‍ते र ह्‌व छोडारिलाइ बिसेक पारिकइ होक्‍र ब्‍वाकलाइ दिल्‍ते।

४३ परमेसोरकर इन्‍खा बड्‌खो सक्‍ति देखिकइ सेब्‍बाइ मान्‍छेलत छक्‍क पर्‌ला।

येसुन फेरि आफ्‍ने मर्‌नार बारेनाइ बाज्‍ल

(मति १७:२२-२३; मर्‌कुस ९:३०-३२)

मान्‍छेल्‍किन येसुन गर्‌ल सेब्‍बे काम देखिकइ छक्‍क परिधर्‌ल बेला येसुन चेलाल्‍काइ बल्-ल्‍याक,

४४ “मुइ बल्‍ल ह्‌य कुरो तोराल्‍किन जुनबिर्‌साओ,

किनारइभने मानुसकर बेटाकलाइ आठाइकइ मान्‍छेल्‍को हातनाइ जिम्‍मा लाइदिनारआछत।”

४५ तर चेलाल्‍किन ह्‌य कुरो बुजइ बइसक्‍ला।

किनारइभने ह्‌य कुरो होल्‍कोबान नुकाइल रल्‍ति र केति बाज्‍ल हो बाजिकइ होल्‍किन येसुलाइ सोदइ आँट पुनि बइगर्‌ला।

सेब्‍बाइभन्‍दा बड्‌खो कुन हो?

(मति १८:१-५; मर्‌कुस ९:३३-४०)

४६ बारुटाइ चेलालत “हाइ मद्‌दे कुन्‍टो चाइ सेब्‍बाइ भन्‍दा बड्‌खो हक्‍नार हो” बाजिकइ हानाथाप गरइ थाल्‍ला।

४७ येसुन होल्‍को मनकर बिचार था पाइकइ एउटो नानिलाइ आफ्‍ने छेउनाइ धरल्‍ते,

४८ अनि होल्‍काइ बल्-ल्‍याक,

“जुनिन मोर नाउँनाइ ह्‌य नानिलाइ सुइकार गर्‌छइ,

होइनिन मुइलाइ सुइकार गर्‌छइ,

अनि जुनिन मुइलाइ सुइकार गर्‌छइ,

होइनिन मुइलाइ पाठाइनारलाइ पुनि सुइकार गर्‌छइ।

तोरा मद्‌दे जुन सेब्‍बाइभन्‍दा स्‍यान्‍खो हक्‍छइ,

होइ नइ सेब्‍बाइभन्‍दा बड्‌खो हक्‍नारआछ।”

येसु नाउँकर सक्‍ति

(मर्‌कुस ९:३८-४०)

४९ युहन्‍नान येसुलाइ बलल्‍ते,

“गुरु,

हाइनिन एउटो मानुसलाइ तोर नाउँनाइ भुतकाइ निकालिधर्‌ल देख्‍ले अनि हाइनिन होलाइ इन्‍खा गरइ बइदिले किनारइभने ह्‌व हाम्‍रो समुहकर बया।”

५० येसुन होलाइ बलल्‍ते,

“होलाइ जुनरोको,

तोराल्‍को बिरोद बइगर्‌नाराइ जत्‍ता तोराल्‍कइ पछ्‌यनाइ हक्‍छत।”

सामरिल्‍किन येसुलाइ मान बइगर्‌ला

५१ येसुकर स्‍वर्‌ग जाइनार दिन नजिकइ आइल हुदान येसु जिनिखइ नि यरुसलेमदिस जाइनार मन गर्‌ले।

५२ येसुन खबर लाकाइनारकाइ पइला नइ पाठाइल्‍याक।

होलत जाइला,

र येसुकर लागि सेब्‍बे कुरो ठिक पारइलाइ सामरिल्‍को एउटो गाउँनाइ पस्‍ला।

५३ तर येसु यरुसलेमदिस जाइतिन आछ बल्‍ल कुरो था पाइकइ कुनुल्‍किन पुनि येसुलाइ मान बइगर्‌ला।

५४ ह्‌य देखिकइ येसुकराइ चेलालत याकुब र युहन्‍नान बाज्‍ला,

“पर्‌भु,

तुइ चाइछस भने स्‍वर्‌गबान आगि झारिकइ होलत भस्‍म हक्‍दिखन बाजिकइ हाइ आग्‍या गरुँ?”

५५ तर फर्‌किकइ येसुन होल्‍काइ हाकार्‌ल्‍याक।

५६ ह्‌व पछि येसुन होल्‍काइ लिकइ अर्‌को गाउँनाइ जाइले।

चेलाल्‍किन त्‍यागइ पर्‌नार कुरो

(मति ८:१९-२२)

५७ येसु चेलाल्‍कोसिन जाइधर्‌तिन बाट्‌नाइ एउटो मानुसिन आइकइ येसुलाइ बलल्‍ते,

“हे पर्‌भु,

तुइ जछि जाइतिन पुनि मुइ तोर पछि जाइनारआछु।”

५८ येसुन होलाइ बलल्‍ते,

“स्‍यालको नुक्‍नार दुलो आछि,

आकासनाइ उड्‍नाराइ चरिल्‍को खोँदा आछि,

तर मानुसकर बेटाककर ता कापाल नुकाइनार ठउँसम्‍म बइने।”

५९ अनि येसुन अर्‌को मानुसलाइ बलल्‍ते,

“मोर पछि लाग।”

तर होइनिन बाज्‍ले,

“पर्‌भु,

पइले जाइकइ मोर ब्‍वाकर लासलाइ गड्‍काइ देउ।”

६० येसुन होलाइ बलल्‍ते,

“मुर्‌दाल्‍काइ मुर्‌दाल्‍किन नइ गड्‍काइ दिखनc।

तर तुइ चाइ जाइकइ परमेसोरकर राज्‍यकर पर्‌चार गर।”

६१ फेरि अर्‌को एउटो मानुसिन येसुलाइ बलल्‍ते,

“पर्‌भु,

मुइ तोर पछि लाग्‍नारआछु,

तर पइले आफ्‍ने घरनाइ हक्‍नारकोसिन बिदा लेइ देउ।”

६२ तर येसुन होलाइ बलल्‍ते,

“हल जोत्‍तिन पछाडि फर्‌किकइ हेर्‌नार कोइ पुनि परमेसोरकर राज्‍यकर योग्‍य बइहक।”

a 

९:५ पइतलाकर धुलो टकटकाइ हेक्‍र अर्‌थ येसुकर बारेनाइ सुनइ इन्‍कार गर्‌लाइ र येसुसिन होल्‍को सरोकार बइने बल्‍ल बुजाइछि,

b 

९:२३ कुरुस बोकिकइ हेक्‍र अर्‌थ येसुकर लागि दुख भोगइ र मरइ पुनि तयार हकइ हो।

c 

९:६० मुर्‌दाल्‍काइ मुर्‌दाल्‍किन नइ गड्‍काइ दिखन येसुलाइ बिस्‍वास बइगर्‌नाकिन नइ बिस्‍वास बइगर्‌नाकाइ गड्‌काइदिखन

येसुन सत्‍तरि चेलाल्‍काइ पाठाइल

१०

१ ह्‌व पछि पर्‌भुन आने सत्‍तरिa जनकाइ छानिकइ आफि जाइ लाग्‍ल सेब्‍बे गाउँ र सहरनाइ दुइ-दुइटाइ गरिकइ होल्‍काइ आफि जाइ भन्‍दा अगाडि पाठाइतिन बल्-ल्‍याक,

२ भित्‍राइ पर्‌नार अन्‍नबालि धेरइ आछि,

तर खेत्लालत थोराइ आछत।

होइ हुदान बालिकर मालिकलाइ धेराइ खेत्लालत पाठाइदेउ बाजिकइ बिन्‍ति गरो।

३ अब तोरा जाओ।

हेरो,

मुइ तोराल्‍काइ ब्‍वाँसोकर माजनाइ भेडिल्‍को छ्‌वायककाइ पाठाइल जिन्‍खाए मान्‍छेल्‍को माजनाइ पाठाइतिन आछु।

४ तोराल्‍किन पइसा,

झोला,

जुत्‍ता केइ पुनि जुनबोको।

बाट्‌नाइ जाइतिन कुनुल्‍काइ सेवाढोग पुनि जुनगरो।

५ “तोरा जुन घरनाइ पस्‍छो पइले ‘ह्‌य घरनाइ सान्‍ति हक्‍दिक’ बाजिकइ आसिर्‌बाद दिखन।”

६ ह्‌व घरकराइ मान्‍छेल्‍किन सान्‍ति मन पराइला भने होल्‍किन सान्‍ति पाइनारआछत तर होल्‍किन सान्‍ति मन बइपराइला भने ह्‌व सान्‍ति तोरा हक्‍लनाइ नइ फर्‌किकइ आइनारआछि।

७ तोरा होइ घरनाइ बसो अनि होल्‍किन जे खाइ दिस्‍या,

होइ खाओ किनारइभने काम गर्‌नारकिन जेला पाइ पर्‌छइ।

घर-घरनाइ बास बस्‍तिन जुनहिनो।

८ “उन्‍खाए गरिकइ सहरनाइ जाइतिन पुनि उछिराइ मान्‍छेल्‍किन मान गरिकइ खाइ दिल कुरो खाओ।

९ उछि हक्‍लाइ बिरामिल्‍काइ बिसेक पारो,

अनि होल्‍काइ ‘परमेसोरकर राज्‍य तोराल्‍कइ नजिक आइपुग्‍लाछि’ बाजिकइ सुनाओ।

१० तर तोरा जुन्‍टो सहरनाइ जाइछो,

उछिराइ मान्‍छेल्‍किन तोराल्‍काइ स्‍वागत बइगर्‌ला भने बाट्‌नाइ जाइकइ बाजो,

११ ‘हाम्‍रो पइतलानाइ टासिल तोराल्‍को सहरकर धुलोसमेत हाइ तोराल्‍को बिरुद्‌दनाइ टकटकाइछे।

तर पुनि तोरा जानो,

कि परमेसोरकर राज्‍य नजिकइ आइपुग्‍लाछि।’

१२ मुइ तोराल्‍काइ बल्‍छु,

न्‍यायकर दिननाइ ह्‌व सहरकराइ मान्‍छेल्‍को हालत सदोम सहरकराइ मान्‍छेल्‍को भन्‍दा बढ्‌ता हक्‍नारआछि।

बिस्‍वास बइगर्‌नार सहरलत

(मति ११:२०-२७; १३:१६-१७)

१३ “हे खोराजिन र बेथसेदा सहरकराइ मान्‍छेलत,

धिक्‍कार तोराल्‍काइ!

तोराल्‍को माजनाइ गर्‌ल अचम्‍मकर कामलत टुरोस र सिदोन सहरनाइ गर्‌ल हक्‍लान उछिराइ मान्‍छेल्‍किन धेरइ अगाडि नइ आ-आफ्‍ने पाप छाडिकइ भाङ्‍रा लाइकइ खरानिनाइ बसिकइ पस्‍चताप गर्‌नाला।

१४ तर न्‍यायकर दिननाइ तोराल्‍को हालत टुरोस र सिदोनकराइ मान्‍छेल्‍को भन्‍दा बढ्‌ता हक्‍नारआछि।

१५ हे कफर्‌नहुमकराइ मान्‍छेलत,

केति तोरा स्‍वर्‌ग पुग्‍छे बाज्‍छो?

तोरा ता नरकनाइ पुग्‍नारआछो।”

१६ येसुन चेलाल्‍काइ बल्-ल्‍याक,

“तोराल्‍को कुरो सुन्‍नारिन मोर कुरो सुन्‍छइ।

तोराल्‍काइ इन्‍कार गर्‌नारिन मुइलाइ नइ इन्‍कार गर्‌छइ अनि मुइलाइ इन्‍कार गर्‌नारिन मुइलाइ पाठाइनारलाइ पुनि इन्‍कार गर्‌छइ।”

सत्‍तरि चेलालत फर्‌किकइ आइलाइ

१७ येसुन पाठाइलाइ ह्‌व सत्‍तरि जनलत फर्‌किकइ आइला अनि खुसि हक्‍तिन पर्‌भुलाइ बल्‍ला,

“पर्‌भु,

तोर नाउँनाइ भुतलत पुनि हाम्‍रो अधिननाइ आइला।”

१८ येसुन होल्‍काइ बल्-ल्‍याक,

“मुइनिन दियाबलसलाइb स्वर्‌गबान बिजुलि चम्‍किल जिन्‍खाए झर्‌ल देख्नाइ।

१९ मुइनिन तोराल्‍काइ सापा र बिच्छिल्‍काइ खुदिकइ हिन्‍नार सक्‍ति र सतुरको सेब्‍बे सक्‍तिलाइ जित्‍नार अधिकार दिलाछु।

केइ कुरोन तोराल्‍काइ नोक्‍सान गर्‌नार बइने।

२० तर भुत आत्‍मा तोराल्को अधिननाइ आछत बाजिकइ जुन रामाओ।

बुरु आफ्‍ने नाउँ स्‍वर्‌गनाइ लेख्‍लाछि बाजिकइ रामाओ।”

येसुन परमेसोर ब्‍वालाइ धन्‍नेबाद दिल

(मति ११:२५-२७; १३:१६-१७)

२१ होइ बेला पबित्‍र आत्‍मान भरिकइ येसुन खुसि हक्‍तिन बाज्‍ले,

“हे परमेसोर ब्‍वा,

स्‍वर्‌ग र धर्‌तिकर परमपर्‌भु,

मुइ तुइलाइ धन्‍नेबाद दिछु किनारइभने बुद्‌दिजिबि र टाठा-बाठाल्‍कोबान नुकाइकइ धर्‌ल कुरो तुइनिन छानाछुनिठि ह्‌य मान्‍छेल्‍काइ देखाइदिलइ!

हे ब्‍वा,

हेइ गर्‌नार तोर इछ्‌या रल्‍ति।

२२ “मोर ब्वान मुइलाइ सेब्‍बे कुरोकर जिम्‍मा दिलाछ।

ब्वान बाएक मुइलाइ कुनुल्‍किन बइचिनत।

उन्‍खाए परमेसोर ब्‍वा कुन हो बाजिकइ बेटाकिन चिनाइलाइ मान्‍छेल्‍किन मात्‍र होलाइ चिन्‍छत।”

२३ ह्‌व पछि येसुन चेलालतदिस फर्‌किकइ खुसुक्‍क बल्-ल्‍याक,

“ह्‌य सेब्‍बे देखइ पाइनाराइ तोरा आसिसित हक्‍लाछो।

२४ मुइ तोराल्‍काइ बल्छु,

‘धेराइ अगमबक्‍ता र राजाल्‍किन तोराल्‍किन देख्ल ह्‌य कुरो देख्नार र सुन्‍नार बड्‌खो इछ्‌या गर्‌लाइ रइला,

तर देखइ र सुनइ पुनि बइपाइला।’”

मोर छिमेकि कुन्‍टो हो?

२५ एक दिन एउटो धर्‌म-गुरुन येसुलाइ फसाइनार बिचारिन ठडाइकइ सोदल्ते,

“गुरु,

परमेसोरसिन सदइ हकिधर्‌नार अजम्‍बरि जिबन पाइलाइ मुइनिन केति गरइ पर्‌छइ?”

२६ येसुन धर्‌म-गुरुलाइ बलल्‍ते,

“परमेसोरकर नियमनाइ केति लेख्‍लाछि?

तुइनिन केति बुज्लाछस?”

२७ धर्‌म-गुरुन बाज्‍ले,

“‘तुइनिन परमपर्‌भु आफ्‍ने परमेसोरलाइ आफ्‍ने सेब्‍बे हिर्‌दयन,

सेब्‍बे परानिन,

सेब्‍बे सक्‍तिन र सेब्‍बे मनिन मया गर।’

अनि ‘आफ्‍ने छिमेकिलाइ आफिलाइ जिन्‍खाए मया गर।’”

२८ येसुन होलाइ बलल्‍ते,

“तुइनिन ठिक बाज्‍लइ।

उन्‍खाए गर,

अनि तुइनिन अजम्‍बरि जिबन पाइछस।”

२९ तर धर्‌म-गुरुन आफिलाइ धर्‌माति देखाइनार इछ्‌यान येसुलाइ सोदल्ते,

“मोर छिमेकि चाइ कुन्‍टो हो ते?”

३० येसुन होलाइ बलल्‍ते,

“एउटो मानुस यरुसलेम सहरबान यरिहोcदिस जाइधर्‌ल रइल।

ह्‌व डाकाल्‍को फेला पर्‌ले।

डाकाल्‍किन होलाइ लाङ्‍टे पारिकइ ठाटाइला र अदपिल्‍टो पारिकइ छाड्‍दिल्‍याक।

३१ एउटो पुजारि होइ बाट हक्‍तिन जाइतिन रइल र पुजारिन अदपिल्‍टो मानुसलाइ देखिकइ अर्‌कइ पट्‌यान तर्‌किकइ जाइले।

३२ उन्‍खाए गरिकइ लेबि कुलकर एउटो मानुस पुनि होइ बाट हकिकइ आइले।

होइ पुनि अदपिल्‍टो मानुसलाइ देखिकइ अर्‌कइ पट्‌यान तर्‌किकइ जाइले।

३३ तर एउटो सामरि मानुस पुनि होइ बाट हक्‍तिन जाइधर्‌ल रइल,

अदपिल्‍टो हक्‍ल मानुसलाइ देख्‍लपछि सामरिकर मन दयान भरल्‍ते।

३४ ह्‌व सामरि अदपिल्‍टो मानुस हक्‍ल ठउँनाइ जाइकइ होक्‍र घाउनाइ तेल र अङ्‌गुरकर मद्‌यd लाइदिकइ पट्‌टि बान्‍दिल्‍ते,

अनि आफ्‍ने गधानाइ चडाइकइ पाटिनाइ लाकाइकइ होक्‍र स्‍यारसुसार गर्‌ले।

३५ अर्‌को दिन सामरिन चाँदिकर दुइटो सिक्‍काe पाटिकर मालिकलाइ दितिन बलल्‍ते,

‘हेक्‍र मजसिन स्‍यारसुसार गर्‌देउ र आने लाग्‍ल बढ्‌ता खर्‌च मुइ फर्‌किकइ आइतिन तिर्‌दिछु।’”

३६ अनि ह्‌य बाजिसक्‍लपछि येसुन धर्‌म-गुरुलाइ सोदल्ते,

“तोर बिचारनाइ ह्‌य तिन्‍टाइ मद्‌दे डाकाल्‍को हातनाइ पर्‌ल मानुसकर छिमेकि कुन्‍टो चाइ हक्‍ले?”

३७ धर्‌म-गुरुन बाज्‍ले,

“अदपिल्‍टो मानुसलाइ दया देखाइनार चाइ।”

येसुन होलाइ बलल्‍ते,

“अब जाइकइ तुइ पुनि उन्‍खाए गर।”

मार्‌था र मरियमसिन येसुकर भेट

३८ येसु चेलाल्‍कोसिन जाइतिन गर्‌तिन एउटो गाउँनाइ पुग्‍ला।

उछि मार्‌था नाउँ हक्‍लि बेटिन होल्‍काइ आफ्‍ने घरनाइ सेवा सत्‍कार गर्‌लि।

३९ होक्‍रि मरियम नाउँ हक्‍लि एउटि बइनेक रइलि।

ह्‌व येसुकर गोडनेरि बसिकइ येसुकर सिछ्‌या सुनइ लाग्‍लि।

४० मार्‌था चाइ पाकाइनार तुलाइनार कामनाइ भ्‍याइनभ्‍याइ रइलि।

होइ हुदान मार्‌थान येसु हक्‍ल ठउँनाइ आइकइ बाज्‍लि,

“हे पर्‌भु,

भएभरकर सेब्‍बे काम मुइ नइ गरइपर्‌छइ।

बइनिन चाइ केइ पुनि बइगरि।

केति तुइलाइ था बइन्‍यास?

होलाइ बल्‍दिक र होइनिन आइकइ मुइलाइ सघाइदिक।”

४१ पर्‌भुन होलाइ बलल्‍ते,

“ए मार्‌था,

मार्‌था,

तुइ धेरइ कुरोकर पिर र चिन्‍ता गर्‌छस।

४२ तर चाइनार कुरो एउटे आछि,

होइ असल कुरो मरियमिन रोज्‍लाछि।

ह्‌य मरियमबान खोसिनार बइने।”

a 

१०:१ सत्‍तरि धेरइ जसो सोरोतनाइ बहत्‍तर जन आछि।

b 

१०:१८ दियाबलस सोरोत भासानाइ हेक्‍र ठउँनाइ सइतान लेख्‍लाछि।

c 

१०:३० यरिहो यरुसलेम सहरबाटेन यरिहो बाज्‍ना ठउँ लगभग २७ किलोमिटर (साडे ८ कोस) बद्‌दुर रल्‍ति। उछि पुग्‍ना बाट भिरालो रल्‍ति। उछि जाइनार बाट सुनसान रल्‍ति र उछि बड्‌खो-बड्‌खो पाथरलत रल्‍ति। होइ हुदान डाकालत उछि नुकिकइ मान्‍छेल्‍काइ लुटइ सजिलो हक्‍तेल्‍याक।

d 

१०:३४ तेल र अङ्‌गुरकर मद्‌य उति बेलाकर समयनाइ तेल र अङ्‌गुरकर मद्‌यलाइ ओखतिकर रुपनाइ चालाइतेला। बाथाइललाइ कम गराइ तेल लाइतेला भने, अङ्‌गुरकर मद्‌य चाइ घाउलाइ फइलइ बाटेन बाचाइलाइ सफा गर्‌तेला।

e 

१०:३५ चाँदिकर दुइटो सिक्‍का ह्‌यलाइ दुइदिनकर जेला बराबर मान्‍तेला।

येसुन सिकाइल पार्‌थना

(मति ६:९-१३; ७:७-११)

११

१ एक दिन येसु एक ठउँनाइ पार्‌थना गरिधर्‌ल रइल।

पार्‌थना गरिसक्‍ल पछि चेलालत मद्‌दे एउटोन बाज्‍ले,

“पर्‌भु,

युहन्‍नान आफ्‍ने चेलाल्‍काइ पार्‌थना गरइ सिकाइल जिन्‍खाए हाइलाइ पुनि पार्‌थना गरइ सिकाइदेउ।”

२ येसुन होल्‍काइ बल्-ल्‍याक,

“तोराल्‍किन इनिखइ पार्‌थना गरो,

‘हे परमेसोर ब्‍वा,

तोर नाउँ पबित्‍र हक्‍दिक,

तोर राज्‍य आइदिक।

३ हाइलाइ चाइनार खाइनारकुरो दिन-दिने जुटाइदेउ।

४ हाइनिन गर्‌ल पाप माफ गर्‌देउ,

किनारइभने हाइनिन पुनि हाम्‍रो बिरुद्‌दनाइ अपराध गर्‌नाल्‍काइ माफ गर्‌छे,

हाइलाइ परिछ्‌यानाइ जुनपार।’”

५ अनि येसुन होल्‍काइ बल्-ल्‍याक,

“मानिलेओ,

तोरा मद्‌दे कसइको कोइ एउटो साथि हक्‍ति।

आदा रातनाइ ह्‌व साथेककर उछि जाइकइ बाज्‍छइ,

‘साथि,

मुइलाइ तिन्‍टो पिठो पइचो देउ न।

६ किनारइभने मोर एउटो साथि बद्‌दुरबान आइलाछ,

र होलाइ खाइ देइलाइ मुइसिन केइ कुरो बइने।’

७ ह्‌व साथेकिन भित्‍रबान बाज्‍ले,

‘मुइलाइ दुख जुनदेउ।

दइलो लाइसक्‍नाइ,

अनि मोराइ छानाछुनिलत मुइसिन ओछ्‌याननाइ आछत।

अखन मुइ उठिकइ तुइलाइ केइ पुनि देइ बइसकु।’

८ मुइ तोराल्‍काइ बल्‍छु,

होइनिन साथेक सम्‍जिकइ बइदितिन पुनि होइनिन एकोरो मागिधर्‌ले भने ह्‌व उठ्‍नारआछ र माग्‍ल जत्‍ता सेब्‍बे होलाइ दिनारआछ।

९ होइ हुदान मुइ तोराल्‍काइ बल्‍छु,

मागो,

ता पाइनारआछो,

हेरो,

ता भेट्‍टाइनारआछो,

ढक्‍ढकाओ,

ता तोराल्‍को लागि दइलो उघ्‍रिनारआछि।

१० किनारइभने माग्‍नारिन पाइछइ,

हेर्‌नारिन भेट्‍टाइछइ र ढक्‍ढकाइनारकर लागि दइलो उघ्‍रिनारआछि।

११ तोरा मद्‌दे कुन्‍टो ब्‍वाक हुदो,

आफ्‍ने बेटाकिन माछ माग्‍तिन सापा दिछि?a

१२ वा डिमा माग्‍तिन होलाइ बिच्‍छि दिछि?

१३ तोरा दुस्‍ट हकिकइ पुनि आफ्‍ने बेटाक-बेटेककाइ मजार कुरो देइ जान्‍छो भने,

तोराल्‍को स्‍वर्‌गनाइ हक्‍नार ब्‍वान आफिसिन माग्‍नारकाइ झन धेरइ पबित्‍र आत्‍मा दिनारआछ।”

येसुउप्‍रान सङ्‍का

(मति १२:२२-२९,४३-४५; मर्‌कुस ३:२०-२७)

१४ एउटो मानुसलाइ भुतिन गुँगो बानाइल रल्‍ति।

येसुन ह्‌व भित्‍र हक्‍ल भुत निस्‍काइल पछि ह्‌व मानुस बाजइ थाल्‍ले।

ह्‌य देखिकइ मान्‍छेल्‍को भिड छक्‍क पर्‌ला।

१५ तर होलत मद्‌दे कत्‍ताल्‍किन बाज्‍ला,

“हेइनिन ता भुतकर राजा बालजिबुलकरb सक्‍तिबान भुत निकाल्‍ल हो।”

१६ कत्‍ताल्‍किन चाइ येसुकर परिछ्‌या गर्‌तिन बाज्‍ला,

“ह्‌य काम परमेसोरकर सक्‍तिन गर्‌ल हो भने हाइलाइ स्‍वर्‌गबान एउटो चिन्‍न देखाउ।”

१७ होल्‍को बिचार था पाइकइ येसुन होल्‍काइ बल्-ल्‍याक,

“कुनइ देसनाइ फुट हक्‍छि भने ह्‌व देस आफि नास हक्‍छि अनि आफ्‍ने परिवारभित्‍र फाटो हक्‍ल घर पुनि नास हक्‍छि।

१८ इन्‍खाए गरिकइ दियाबलसिन आफ्‍ने बिरोद आफि गर्‌छइ भने होक्‍र राज्‍य किनिखइ टिक्‍छि र?

तोराल्‍किन मुइलाइ भुतकर राजा बालजिबुलकर सक्‍तिन भुत निस्‍काइछइ बाज्‍छो।

१९ मुइ बालजिबुलकर सक्‍तिन भुत निकाल्‍छु भने,

तोराल्‍को चेलाल्‍किन कुनकर सक्‍तिबान होल्‍काइ निस्‍काइस्‍याक?

तोराल्‍को आफ्‍ने सन्‍तानकिन नइ तोराल्‍किन गर्‌ल गल्‍ति देखाइनार आछत।

२० तर मुइ परमेसोरकर सक्‍तिन भुत निस्‍काइछु भने परमेसोरकर राज्‍य तोराल्‍कोनाइ आइसक्‍लाछि।”

२१ “हातहतियार बोक्‍ल बलियो मानुस घर रुँगइ बस्‍ले भने घरकर सेब्‍बे सम्‍पति सुरछित हक्‍छि।

२२ तर ह्‌व भन्‍दा बलियो मानुस आइकइ होलाइ जितल्‍ते भने होइनिन भर पर्‌ल सेब्‍बे हातहतियारलत खोस्‍छइ अनि सेब्‍बे सम्‍पति पुनि लुटिकइ लाकाइछइ र आफिलाइ सघाइनारकोसिन बाड्‍छइ।

२३ “जुन मोर पछ्‌यनाइ बइने,

ह्‌व मोर बिरुद्‌दनाइ आछ।

जुनिन मुइसिन बइबटुल,

होइनिन छरपस्‍ट पार्‌छइ।

भुत आत्‍मा फर्‌किकइ आइल

(मति १२:४३-४५)

२४ “भुत आत्‍मा मानुसबान निस्‍काइलपछि ह्‌व उजाड केइ बइहक्‍नार ठउँनाइ जाइकइ आराम गरइकर लागि ठउँ हेर्‌तिन हिन्‍छइ,

र कत्‍थुनि ठउँ नभेट्‍टाइकइ होइनिन बाज्‍छइ,

‘मुइ निस्‍किकइ आइल पइलाकर घरनाइ नइ फर्‌किकइ जाइछु।’

२५ उछि आइपुग्‍तिन होइनिन ह्‌व घर सफा गरिकइ सजाइल भेट्‍टाइछइ।

२६ अनि ह्‌व जाइकइ आने झन दुस्‍ट सातुटाइ भुत आत्‍माल्‍काइ सगिँन लिकइ आइछइ।

ह्‌व सेब्‍बाइ भुत आत्‍मालत ह्‌व मानुसभित्‍र पोस्‍छत र उछि बास बस्‍छत अनि ह्‌व मानुसकर अबस्‍ता पइलाकर भन्‍दा झन डरलाग्‍दो हक्‍छि।”

परमेसोरकर आसिस

२७ येसुन ह्‌य कुरो बाज्‍तिन गर्‌तिन मान्‍छेल्‍को भिडबान एउटि बेटिन बड्‌खो सोरिन बाज्‍लि,

“तुइलाइ जन्‍म दिनारि र आफ्‍ने दुत चुसाइनारि आमेर आसिसित हो।”

२८ तर येसुन बलल्‍ते,

“जुनिन परमेसोरकर बचन सुन्‍छइ र पालन गर्‌छइ होइ नइ आसिसित हो।”

योनाकर चिन्‍न

(मति १२:३८-४२)

२९ जब मान्‍छेल्‍को भिड धेराइ हक्‍ला येसुन फेरि बाज्‍ले,

“ह्‌य पुस्‍ताकराइ मान्‍छेलत दुस्‍ट आछत।

हेल्‍किन सक्‍तिसालि चिन्‍न हेरइ चाइछत,

तर हेल्‍काइ अगमबक्‍ता योनाकर चिन्‍न बाएक आने चिन्‍न दिनार बइने।

३० योना निनबे सहरकराइ मान्‍छेल्‍को लागि चिन्‍न हक्‍ल जिन्‍खाए,

मानुसकर बेटाक पुनि ह्‌य पुस्‍ताकराइ मान्‍छेल्‍को लागि चिन्‍न हक्‍नारआछ।

३१ न्‍यायकर दिननाइ दछिन सेबा देसकरि रानिन ठडाइकइ ह्‌य पुस्‍ताकराइ मान्‍छेल्‍काइ दोस लाइनारआछि किनारइभने ह्‌व सोलोमन राजाकर ग्‍यान बुद्‍दिकर कुरो सुनइ धेरइ बद्‌दुरबान आइलि रइलि,

तर हेरो,

सोलोमन भन्‍दा पुनि महान एउटो इछि आछ।

३२ न्‍यायकर दिननाइ निनबे सहरकराइ मान्‍छेल्‍किन ह्‌य पुस्‍ताकराइ मान्‍छेल्‍काइ दोस लाइनाराइआछत,

किनारइभने योनान परमेसोरकर बारेनाइ सुनाइतिन होल्‍किन आफ्‍ने पापलाइ मानिलिकइ छाड्‍ला तर योनाभन्‍दा पुनि महान एउटो इछि आछ।”

सरिरकर बत्‍ति

(मति ६:२२-२३)

३३ “कुनुल्‍किन पुनि बत्‍ति जिगाइकइ भाडान बइछोपत अनि नुकाइकइ पुनि बइधरत,

तर घरभित्‍र आइनार मान्‍छेल्‍काइ उज्‍यालो हक्‍दिक बाजिकइ ढाङ्‌गो ठउँनाइ धर्‌छत।

३४ तोर सरिरकर बत्‍ति तोर आँखि हो।

तोर आँखि ठिक आछि भने तोर सेब्‍बे सरिर उज्‍यालो हक्‍छि तर तोर आँखि खराब आछि भने तोर सेब्‍बे सरिर आँधारि हक्‍छि।

३५ होइ हुदान होसियार हको,

तोराल्‍कोनाइ हक्‍ल उज्‍यालो आँधारि जुनहक्‍दिक।

३६ तोर सेब्‍बे सरिर उज्‍यालोनाइ आछि र कुनइ अङ्‌ग आँधारिनाइ बइने भने,

ह्‌व बत्‍तिकर उज्‍यालो चम्‍किल जिन्‍खाए सेब्‍बे सरिर चम्‍किछि।”

फरिसि र धर्‌म-गुरुल्‍काइ येसुकर चेतावनि

(मति २३:१-३६; मर्‌कुस १२:३८-४०)

३७ येसुन ह्‌य कुरो बाजिसक्‍ल पछि एउटो फरिसिन येसुलाइ आफ्‍ने घरनाइ भात खाइ बोलाल्‍ते।

येसु होक्‍र घरनाइ जाइकइ खाइ बस्‍ले।

३८ येसुन खाइ अगाडि धार्‌मिक नियम अन्‍सार हात बइधोइल देखिकइ फरिसि छक्‍क पर्‌ले।

३९ तर पर्‌भुन होलाइ बलल्‍ते,

“तोरा फरिसिलत थाल र कचउराकर बाइरपटि ता माज्‍छो,

तर तोराल्‍को भित्‍र मन चाइ लोब र दुस्‍ट कुरोन भरिलाइ आछो।

४० ए मुर्‌ख हो,

जुनिन बाइरकर भाग बानाइले होइनिन नइ भित्‍रकर भाग पुनि बानाइल बया र?

४१ तोराल्‍को मन भित्‍र हक्‍ल कुरो गरिबकाइ दान दिखन र तोराल्‍को लागि सेब्‍बे कुरो चोखो हक्‍नारआछि।”

४२ तोरा फरिसिल्‍काइ धिक्‍कार!

पतेना,

आरुद र सेब्‍बे जडिबुट्‍टिकर दसाङ्‍स परमेसोरलाइ दिछो,

तर न्‍याय र परमेसोरकर मया गर्‌नार कुरोलाइ चाइ वास्‍ता बइगरो।

ह्‌य कामसगिँन तोराल्‍किन न्‍याय र मया पुनि गर्‌नार गरो।

४३ “तोरा फरिसिल्‍काइ धिक्‍कार!

किनारइभने सभाघरनाइ आदर पाइनार ठउँनाइ र बजारनाइ आनेल्‍किन सेवाढोग गर्‌ल मन पराइछो।

४४ ‘तोराल्‍काइ धिक्‍कार!

किनारइकि तोरा ता बइदेख्‍नार चिहान जिन्‍खाए आछो।

इन्‍खा बइदेख्‍नार चिहानबान मान्‍छेलत था नपाइकइ हिन्‍छत।’”

४५ एउटो धर्‌म-गुरुन येसुलाइ बलल्‍ते,

“गुरु,

इन्‍खा कुरो गरिकइ तुइनिन ता हाम्‍रो पुनि बिजेत गर्‌तिनआछस।”

४६ येसुन बलल्‍ते,

“तोरा धर्‌म-गुरुल्‍काइ पुनि धिक्‍कार!

किनारइकि तोराल्‍किन मान्‍छेल्‍काइ रितिथितिकर गरुङ्‍गो भारि बोकाइछो,

तर तोरा आफि चाइ एउटो अउलान पुनि ह्‌व भारि बइछुओ।

४७ तोराल्‍काइ धिक्‍कार!

किनारइकि तोराल्‍को पुर्‌खाल्‍किन मार्‌लाइ अगमक्‍ताल्को चिहान तोरा बानाइछो।

४८ इत्‍तिकइ तोराल्‍किन आफ्‍ने पुर्‌खाल्‍किन गर्‌ल कामनाइ सहमति हक्‍छो,

किनारइभने होल्‍किन अगमबक्‍ताल्‍काइ मार्‌ला अनि तोराल्‍किन चाइ होल्‍को चिहान बानाइछो।

४९ होइ हुदान परमेसोरकर बुद्‍दिन इत्‍तिकइ बाज्‍छइ,

‘तोराल्‍कोउछि मुइनिन अगमबक्‍तालत र पेरितलत पाठाइनारआछु।

तोराल्‍किन होलत मद्‌दे कत्‍ताल्‍काइ मार्‌नारआछो र कत्‍ताल्‍काइ सताइनारआछो।’

५० होइ हुदान सन्‍सारकर सिरिस्‍टिसिन अखनसम्‍म सेब्‍बाइ अगमबक्‍ताल्‍काइ मार्‌ल रकतकर लेखा ह्‌य पुस्‍ताकराइ मान्‍छेल्‍किन देइ पर्‌नारआछ।

५१ मुइ तोराल्‍काइ बल्‍छु,

मार्‌ल हाबिलकर रकतदेखि लिकइ मन्‍दिर र थानकर माजनाइ मार्‌ल जकरियासम्‍मकर रकतकर लेखा ह्‌य पुस्‍ताराइ मान्‍छेल्‍किन देइ पर्‌नारआछ।

५२ “तोरा धर्‌म-गुरुल्‍काइ धिक्‍कार!

किनारइकि तोराल्‍कोसिन ग्‍यान र बुद्‍दिकर ढोका उघार्‌नार साँचो ता आछि तर तोरा आफि पुनि भित्‍र पोस्‍लाइ बइने अनि आनेल्‍काइ पुनि पोसइ दिलाइ बइने।”

५३ येसु उछ्‌यान जाइलपछि धर्‌म-गुरु र फरिसिल्‍किन येसुलाइ एकदम बिरोद गरइ थाल्‍ला र येसुलाइ फसाइनार बिचारिन धेरइ परस्‍न गरइ लाग्‍ला।

५४ येसुन जबाफ दितिन कतइ गल्‍ति गर्‌छइ कि बाजिकइ दाउ हेरइ थाल्‍ला।

a 

११:११ कुनइ-कुनइ सोरोतनाइ इन्‍खा लेख्‍लाछि, कुन्‍टो ब्‍वाक हुदो आफ्‍ने बेटाकिन पिठो माग्‍तिन होवलाइ पाथर दिछि, कि माछ माग्‍तिन माछकर साटो सापा दिछि र?

b 

११:१५ बालजिबुल दुस्‍ट आत्‍मा, भुत आत्‍मा र असुद्‌द आत्‍मा सेब्‍बाको राजा हो, ह्‌यलाइ सइतान, दियाबलस र बेलिआल पुनि बाज्‍छे।

कपटिल्‍को बिरुद्‌दनाइ चेतावनि

(मति १०:२६-२७)

१२

१ जब हजारउ मान्‍छेल्‍को भिड जम्‍मा हक्‍ला,

इछिसम्‍म कि एउटोन अर्‌कोलाइ पेलापेल गरइ लाग्‍ला,

येसुन पइले आफ्‍ने चेलाल्‍काइ बल्-ल्‍याक,

“तोरा फरिसिल्‍को खमिरदेखि होसियार बसो।

ह्‌व खमिर होल्‍को कपटि बिचार हो।

२ किनारइभने छोपिकइ धर्‌ल सेब्‍बे कुरो देखिनारआछ र नुकाइकइ धर्‌ल सेब्‍बे कुरो था पाइनारआछ।

३ तोराल्‍किन आँधारिनाइ बाज्‍ल कुरो उज्‍यालोनाइ सुन्‍नारआछ।

कोठाभित्‍र कानेखुसि गर्‌ल कुरो घरकर धुरिबान साराइनारआछ।”

कुनसिन डाराइ पर्‌छइ?

(मति १०:२८-३३; १२:३२)

४ येसुन बाज्‍ले,

“हे साथिलत,

मुइ तोराल्‍काइ फेरि बल्‍छु,

तोरा मान्‍छेल्‍कोसिन जुनडाराओ।

होल्‍किन सरिरलाइ मात्‍र मारइ सक्‍छत तर आत्‍मालाइ चाइ केइ पुनि गरइ बइसकत।

५ तर कुनसिन डाराइपर्‌छइ बाजिकइ मुइ तोराल्‍काइ बल्‍छु,

परमेसोरसिन डाराओ।

किनारइभने ह्‌वसिन सरिरलाइ मार्‌लपछि नरकनाइ फ्‍याङ्‍नार अधिकार आछि,

होइसिन नइ डाराओ।

६ “केति पाँचुटाइ भँगेरालत दुइ सिक्‍कानाइ बइबिकत र?

भँगेरा इन्‍खा सस्‍तो हक्‍तिन पुनि परमेसोरिन एउटोलाइ पुनि बइबिर्‌साक।

७ तोराल्‍को ता कापालकर बार्‌समेत परमेसोरिन गन्‍लाछ।

होइ हुदान जुनडाराओ,

तोरा धेराइ भँगेरा भन्‍दा बढ्‌ता मोलकराइ आछो।

येसुकर बारेनाइ आनेल्‍काइ बलइ

(मति १०:३२-३३; १२:३२; १०:१९-२०)

८ “मुइ तोराल्‍काइ बल्‍छु,

जुनिन मुइलाइ मान्‍छेल्‍को अगाडि मोर पर्‌भु हो बाजिकइ सुइकार गर्‌छइ,

होलाइ मानुसकर बेटाकिन पुनि परमेसोरकर स्‍वर्‌गदुतको अगाडि आफ्‍ने हो बाजिकइ सुइकार गर्‌नारआछ।

९ तर जुनिन मुइलाइ मान्‍छेल्‍को अगाडि बइचिनु बाज्‍छइ,

‘मुइ पुनि होलाइ परमेसोरकर स्‍वर्‌गदुतको अगाडि बइचिनु बाज्‍नारआछु।’

१० “‘जुनिन मानुसकर बेटाककर बिरुद्‌दनाइ बाज्‍छइ,

होइनिन माफ पाइछइ,

तर पबित्‍र आत्‍माकर निन्‍दा गर्‌नारिन चाइ कइले पुनि माफ बइपाक।’

११ “‘जब मान्‍छेल्‍किन तोराल्‍काइ आठाइकइ सभाघर,

हाकिम र न्‍यायधिसकोउछि लाकाइनार आछत।

ह्‌व बेला केति बाज्‍नार हो बाजिकइ चिन्‍ता जुनगरो।

१२ किनारइभने होइ बेला तोराल्‍किन केति बाजइ पर्‌नार हो पबित्‍र आत्‍मान सिकाइनार आछ।’”

मुर्‌ख धनि मानुसकर उखान

१३ मान्‍छेल्‍को भिडबान एउटो मानुसिन येसुलाइ बलल्‍ते,

“गुरु,

भाएरकर अङ्‍सबन्‍डा गर्‌दिक बाजिकइ मोर दाजिलाइ बल्‍दिक न।”

१४ तर येसुन होलाइ बलल्‍ते,

“हे साथि,

कुनिन मुइलाइ तोराल्‍को न्‍याय गर्‌नार अथवा अङ्‍सबन्‍डा लाइनार बानाइले।”

१५ अनि फेरि येसुन होल्‍काइ बल्-ल्‍याक,

“होसियार हको,

सेब्‍बे लोब-लालचबान जोगिकइ बसो किनारइभने धन-सम्‍पति जत्‍ता धेरइ हक्‍तिन पुनि मानुसलाइ होइनिन साँच्‍चिकर जिबन चाइ बइदेक।”

१६ येसुन होल्‍काइ एउटो उखान बल्-ल्‍याक,

“एउटो धनि मानुसकर खेतबारिनाइ धेरइ अन्‍न फलल्‍ते।

१७ होइनिन मनमने सोचइ लाग्‍ले,

‘ह्‌य सेब्‍बे अन्‍न धर्‌नार ठउँ नइ बइने,

अब मुइ केति गरइ?’

१८ अनि होइनिन बाज्‍ले,

‘अब मुइ स्‍याउनो भाकारि भत्‍काइकइ बुङ्‌डो-बुङ्‌डो भाकारि बानाइछु,

अनि मोर सेब्‍बे अन्‍न र चिजबिज उछि धर्‌छु।

१९ अनि मुइ आफिलाइ बल्‍नारआछु,

तुइ किन्‍खा आसिसित आछस,

तुइसिन धेरइ बर्‌सलाइ पुग्‍नार सम्‍पति आछि,

सुखसिन खा,

पि र मोज-मस्‍ति गर।’

२० तर परमेसोरिन होलाइ बलल्‍ते,

‘ए मुर्‌ख,

आज राति नइ तुइ मर्‌नार आछस र जे कुरो तुइनिन आफ्‍ने लागि साँचिकइ धर्‌ल अब ह्‌व कुनकर हक्‍नारआछि?’”

२१ अनि येसुन होलाइ बलल्‍ते,

“आफ्‍ने लागि मात्‍र धन-सम्‍पति थुपार्‌नार तर परमेसोरकर नजरनाइ धनि बइहक्‍नारकर हालत इन्‍खाए नइ हक्‍छि।”

चिन्‍ता जुनगर

(मति ६:२५-३४)

२२ येसुन आफ्‍ने चेलाल्‍काइ बल्-ल्‍याक,

“होइ हुदान बाचइकर लागि केति खाइनार र सरिरकर लागि केति लाइनार बाजिकइ चिन्‍ता जुनगरो।

२३ किनारइभने जिबन खाइनार कुरो भन्‍दा बड्‌खो र सरिर लाइनार कुरो भन्‍दा बड्‌खो हो।

२४ कावाल्‍काइ हेरो होल्‍किन न छर्‌छत,

न बटल्‍छत,

न होल्‍किन भाकारिनाइ जम्‍मा गर्‌छत,

तर पुनि परमेसोरिन होल्‍काइ ख्‍वाइस्‍याक।

तोरा ता चरिलत भन्‍दा एकदम धेरइ मोलकराइ आछो।

२५ तोरा मद्‌दे कुनिन चिन्‍ता गरिकइ आफ्‍ने आयुलाइ एक छिन बाढाइ सक्‍छइ?

२६ इन्‍खा स्‍यान्‍खि काम पुनि गरइ बइसको भने तोरा किनारइ आने कुरोकर चिन्‍ता गर्‌छो?

२७ लिलि फुललाइ हेरो,

होलत न काम गर्‌छत न लाइलाइ लुगा बुन्‍छत,

तर मुइ तोराल्‍काइ बल्‍छु,

सोलोमन राजासिन धेरइ धन-सम्‍पति हक्‍तिन पुनि लिलि फुल जिन्‍खाए सजिसजाउ बइरइल।

२८ आज हक्‍नार र कालु आगिनाइ फ्‍याङ्‍नार घाँसलाइ परमेसोरिन इनिखइ सिँगार्‌छइ भने झन परमेसोरिन तोराल्‍काइ लाइनार लुगा बइदेक र?

खइ तोराल्‍को बिस्‍वास?

२९ “होइ हुदान केति खाइ,

केति लाइ बाजिकइ चिन्‍ता जुनगरो।

३० किनारइभने सन्‍सारकराइ सेब्‍बाइ मान्‍छेल्‍किन ह्‌य कुरोकर चिन्‍ता गर्‌छत,

तर तोराल्‍को स्‍वर्‌गकर ब्‍वान तोराल्‍काइ चाइनार सेब्‍बे कुरो जान्‍छइ।

३१ पइले परमेसोरकर राज्‍यलाइ हेरो अनि तोराल्‍काइ चाइनार सेब्‍बे कुरो दिनारआछ।”

स्‍वर्‌गकर धन-सम्‍पति

(मति ६:१९-२१)

३२ येसुन बल्-ल्‍याक,

“ए स्‍यान्‍खि बाथान,

जुनडाराओ!

किनारइभने परमेसोरिन तोराल्‍काइ आफ्‍ने राज्‍य देइ खुसि हक्‍लाछ।

३३ तोराल्‍किन आफ्‍ने धन-सम्‍पति बेचिकइ आइल पइसा गरिबकाइ दिखन।

आफ्‍ने लागि कइले थोत्‍रो बइहक्‍नार थइलिलत बानाओ।

कइले नस्‍ट बइहक्‍नार धन-सम्‍पति स्‍वर्‌गनाइ जम्‍मा गरो।

उछि चोर पुनि बइलाग र किरान पुनि बइखाक।

३४ किनारइकि जछि तोराल्‍को धन-सम्‍पति आछि,

उछि नइ तोराल्‍को मन पुनि हक्‍छि।

तयारि हकिकइ बसो

३५ “तोरा जुनसुकइ बेला पुनि तयारि हकिधरो र तोराल्‍को बत्‍ति जिगाइ धरो।

३६ तोरा इन्‍खा नोकर हको,

आफ्‍ने मालिक ब्‍याहाकर भोजबान आइकइ दइलो ढक्‍ढकाइलेसात नोकरिन दइलो खोल्‍दिछि।

३७ मालिक आइतिन जागे बसिधर्‌लाइ ह्‌व नोकरकिन स्‍याबासि पाइनारआछत र होलत खुसि हक्‍नारआछत।

साँच्‍चि मुइ तोराल्‍काइ बल्‍छु,

मालिकिन पाहुनालाइ जिन्‍खाए नोकरकाइ मेजमानि गरिकइ खाइ बसाइनारआछ र होल्‍को सेवा गर्‌नारआछ।

३८ यदि मालिक ढिलो गरिकइ आदारातनाइ वा ह्‌व भन्‍दा अजइ ढिलो आइतिन पुनि आफ्‍ने नोकरकाइ जागे बसिधर्‌लाइ भेट्‍टाइछइ भने,

साँच्‍चि नइ ह्‌व नोकरकिन अजइ धेरइ स्‍याबासि पाइनारआछत।

३९ तर ह्‌य जानो,

कि यदि चोर आइनार समय मालिकलाइ था हक्‍लान ह्‌व जागे बस्‍नाल,

र चोरलाइ घर फोरिकइ पसइ बइदिनाल्‍ति।

४० तोरा पुनि तयारि हकिकइ बसो,

किनारइभने मानुसकर बेटाक तोराल्‍किन बइसोच्‍ल बेलानाइ आइनारआछ।”

इमान्‍दार नोकर कुन हो?

(मति २४:४५-५१)

४१ अनि पत्‍रुसिन येसुलाइ सोदल्ते,

“पर्‌भु,

तुइनिन ह्‌य उखान हाइलाइ मात्‍र बल्‍ल हो कि आनेल्‍काइ पुनि बल्‍ल हो?”

४२ पर्‌भुन बाज्‍ले,

“बिस्‍वासि र बुद्‍दिमानि नोकर कुन हो?

होइ हो,

जुन्‍लाइ मालिकिन घरकर सेब्‍बे कामकर जिम्‍मा दिलपछि होइनिन आने नोकरकाइ ठिक-ठिक समयनाइ खाइनार कुरोकर बन्‍दोबस्‍त गर्‌दिस्‍याक।

४३ मालिक फर्‌किकइ आइतिन ह्‌व नोकरलाइ उन्‍खाए काम गरिधर्‌ल भेट्‍टाइले भने होलाइ इनाम दिनारआछ।

४४ साँच्‍चि मुइ तोराल्‍काइ बल्‍छु,

मालिकिन ह्‌व नोकरलाइ आफ्‍ने सेब्‍बे धन-सम्‍पतिकर जिम्‍मा दिनारआछ।

४५ तर ह्‌व नोकरिन आफ्‍ने मननाइ ‘मोर मालिक ढिलो फर्‌किछइ’ बाजिकइ जथाभाबि खाइकइ,

पिकइ र मातिकइ आने नोकर चाकरकाइ हिर्‌काइ थाल्‍ले भने,

४६ होइनिन बइसोच्‍ल दिन र समयनाइ होक्‍र मालिक आइनारआछ,

अनि होलाइ दन्‍ड दिनारआछ,

र होक्‍र हालत परमेसोरलाइ बिस्‍वास बइगर्‌नाल्‍को जिन्‍खाए हक्‍नारआछि।

४७ “आफ्‍ने मालिककर इछ्‌या जानिकइ पुनि तयार बइहक र मालिककर इछ्‌या अन्‍सार काम बइगर भने होइनिन धेरइ कुटाइ खाइछइ।

४८ तर मालिककर इछ्‌या था नपाइकइ कुटाइ खाइनार काम गर्‌नार नोकरिन चाइ थोरइ कुटाइ खाइछइ।

जुनलाइ धेरइ दिलाछ,

ह्‌वबान धेरइ माग्‍नारआछ।

उन्‍खाए गरिकइ जुनिन धेरइ जिम्‍मा पाइलाछ,

होइनिन अजइ धेरइ देइपर्‌नारआछ।”

परिवारनाइ फाटो

(मति १०:३४-३६)

४९ येसुन बाज्‍ले,

“मुइ धर्‌तिनाइ आगि लाइ आइल हो।

ह्‌य आगि पइला नइ सल्‍किनासिन मजार हक्‍नाल्‍ति।

५० मुइनिन एउटो दुखकर बप्‍तिस्‍मा लेइपर्‌छइ र ह्‌व बप्‍तिस्‍मा नलिन्‍जेल सम्‍म मुइलाइ सान्‍ति नइ बइहक।

५१ केति तोरा मुइ धर्‌तिनाइ मेलमिलाप गराइ आइल हो बाजिकइ ठान्‍छो?

बया,

मुइ ता फाटो गराइ आइल हो।

५२ अबसिन पाँचुटाइको परिवारनाइ फाटो हक्‍नारआछि।

तिन्‍टाको बिरुद्‌दनाइ दुइटाइ र दुइटाल्‍को बिरुद्‌दनाइ तिन्‍टाइ हक्‍नारआछत।

५३ ब्‍वाककर बिरुद्‌दनाइ बेटाक र बेटाककर बिरुद्‌दनाइ ब्‍वाक,

आमेककर बिरुद्‌दनाइ बेटेक र बेटेककर बिरुद्‌दनाइ आमेक,

सासेककर बिरुद्‌दनाइ बुहारेक र बुहारेककर बिरुद्‌दनाइ सासेक हक्‍नाराइआछत।”

समयकर चिन्‍न

(मति १६:२-३; ५:२५-२६)

५४ येसुन मान्‍छेल्‍को भिडकाइ पुनि बल्-ल्‍याक,

“तोरा पछिमदिसउँने बादल उठ्‌ल देखिकइ ‘अब पानि पर्‌छि’ बाज्‍छो र उन्‍खाए हक्‍छि।

५५ जब दछिनबान बातास चल्‍तिन तोरा ‘अब गर्‌मि हक्‍छि’ बाज्‍छो अनि उन्‍खाए नइ हक्‍छि।

५६ ए कपटिलत,

तोरा धर्‌ति र आकासलाइ हेरिकइ पानि पर्‌छि कि बइपरि बाजिकइ जान्‍छो,

तर ह्‌य समयनाइ हकइ आइनार घटनाकर चिन्‍नचाइ तोरा किनारइ बइबुजो?

बिरोदिसिन मिलिहाल

(मति ५:२५-२६)

५७ “कुन्‍टो कुरो ठिक हो बाजिकइ तोरा आफि किनारइ छुट्‍टाइ बइसको?

५८ कसइकिन तुइलाइ दोस लाइकइ अदालतनाइ लाकाइले भने बाट्‌नाइ जाइतिन नइ दोस लाइनारसिन मिलिहाल।

नत्‍र होइनिन तुइलाइ न्‍यायधिसकर उछि लाकाइकइ सिपाइको जिम्‍मा लाइनारआछ र सिपाइकिन लाकाइकइ तुइलाइ झ्‍यालखन्‍डनाइ थुन्‍नारआछ।

५९ मुइ तुइलाइ बल्‍छु,

तिरइ पर्‌नार सेब्‍बे पइसा नतिरुन्‍जेलसम्‍म तुइ उछ्‌यान छुटइ बइपास।”

पस्‍चताप वा नस्‍ट

१३

१ उछि जम्‍मा हक्‍लाइ केइ मान्‍छेल्‍किन येसुलाइ बल्‍ला,

“गालिलिल्‍किन बलि गरिधर्‌ल बेलानाइ पिलातसिन केइ गालिलिल्‍काइ मारइ लाइकइ होल्‍को रकत बलि हकिधर्‌ल पसुको रकतनाइ मिसाइदिल रइल।”

२ येसुन होल्‍काइ बल्-ल्‍याक,

“इत्‍तिकइ मार्‌लाइ ह्‌व गालिलिलत केति आनेलत भन्‍दा बढ्‌ता पापि रइला बाजिकइ तोरा सम्‍जिछो?

३ उन्‍खा बया,

मुइ तोराल्‍काइ बल्‍छु,

आ-आफ्‍ने पाप बइछाड्‌लो भने तोरा पुनि उन्‍खाए नइ नस्‍ट हक्‍नारआछो।

४ अनि सिलोआमकर धरहरा ढल्‍किकइ अठार जन मान्‍छेलत मर्‌लाइ रइला,

केति होलत यरुसलेमकराइ मान्‍छेलत भन्‍दा बढ्‌ता पापि रइला बाजिकइ सम्‍जिछो?

५ उन्‍खा बया,

तर मुइ तोराल्‍काइ बल्‍छु,

तोराल्‍किन आ-आफ्‍ने पाप बइछाड्‌लो भने तोरा पुनि उन्‍खाए नइ नस्‍ट हक्‍नारआछो।”

फल बइफल्‍नार गाछ

६ अनि येसुन होल्‍काइ एउटो उखान बल्-ल्‍याक,

“एउटो मानुसिन आफ्‍ने अङ्‌गुर बारिनाइ एउटो नेभाराकर गाछ रोप्‍ल रइल।

होइनिन बेला-बेलानाइ फल फलल्‍ते कि बाजिकइ हेरइ आइले तर फल बइपाइले,

७ होइनिन बारिनाइ काम गर्‌नार नोकरलाइ बलल्‍ते,

‘हेर,

ह्‌य गाछनाइ मुइनिन फल फल्‍छि कि बाजिकइ तिन बर्‌ससम्‍म अस्‍याइनाइ,

तर फल नइ बइफलल्‍ते।

बिनाकाम्‍नाइ ठउँ मात्‍र ओगट्‌छि,

अब ह्‌य गाछलाइ ढल्‍काइदिक।’

८ तर नोकरिन बाज्‍ले,

‘मालिक,

अजइ एक बर्‌स अस्‍याउ।

मुइ हेक्‍र वरिपोरि खनिकइ मल हाल्‍दिछिन,

९ ह्‌व पछि फल फलल्‍ते भने मजारे हकल्‍ते,

बइफलल्‍ते भने ढल्‍काइ दिछिन।’”

येसुन बिस्‍राम-दिननाइ बिसेक पार्‌ल

१० एउटो बिस्‍राम-दिननाइ येसु सभाघरनाइ मान्‍छेल्‍काइ सिछ्‌या दिधर्‌ल रइल।

११ उछिका एउटि अठार बर्‌स देखि दुस्‍ट आत्‍मा लागिकइ ढाड कुप्‍रि हक्‍लि रोगि बेटि रइलि र आफि सिधा हकइ बइसक्‍नारि हक्‍लि रइलि।

१२ येसुन होलाइ देखल्‍ते र अगाडि बालाइकइ बलल्‍ते,

“ए बेटि,

तुइ आफ्‍ने रोगबान छुट्‌कारा पाइलइ।”

१३ येसुन ह्‌व उप्‍रान आफ्‍ने हात धर्‌ले र ह्‌व तुरुन्‍तइ सिधा हकिकइ परमेसोरकर पर्‌सन्‍सा गरइ लाग्‍लि।

१४ ह्‌व बेटिलाइ येसुन बिस्‍राम-दिननाइ बिसेक पार्‌ल देखिकइ सभाघरकर सासक रिसाइले।

होइनिन मान्‍छेल्‍काइ बल्-ल्‍याक,

“काम गर्‌नार हप्‍तानाइ छ दिन आछि!

बिस्‍राम-दिननाइ किनारइ बिसेक हकइ आइछो?

केति बिस्‍राम-दिन बाएक आने दिन बइने र?”

१५ पर्‌भुन बाज्‍ले,

“ए कपटिलत हो,

केति बिस्‍राम-दिननाइ तोराल्‍किन आफ्‍ने गाइ-बर्‌दइ अथवा गधालाइ गोठबान फुकाइकइ पानि ख्‍वाइ बइलाकाओ र?

१६ ह्‌य अब्‍राहामकरि बेटेक अठार बर्‌स देखि दियाबलसकर बन्‍धननाइ पर्‌लि रइलि,

बिस्‍राम-दिननाइ ह्‌य बन्‍धनबान छुट्‌कारा पाइ मजार हो कि बया?”

१७ येसुकर इन्‍खा जबाफ सुनिकइ बिरोदिलत चुपचाप हक्‍ला तर मान्‍छेल्‍को भिड भने येसुन गर्‌ल अचम्‍मकर काम देखिकइ रामाइला।

पासाइकर बिउ

(मति १३:३१-३३; मर्‌कुस ४:३०-३२)

१८ येसुन अजइ बाज्‍तिन जाइले,

“परमेसोरकर राज्‍य इन्‍खा आछि बाजिकइ मुइ केतिसिन तुलना गरुँ?

१९ ह्‌व पासाइ सागकर एक गेडा बिउ जिन्‍खाए आछि,

हेलाइ एउटो मानुसिन आफ्‍ने बारिनाइ लाकाइकइ छर्‌ले,

र ह्‌व उम्‍रिल पछि बाढिकइ गाछ हकल्‍ते र होक्‍र हङ्‌गानाइ चरिल्‍किन खोँदा बानाइछत।”

खमिरकर उखान

(मति १३:३३)

२० फेरि येसुन बाज्‍ले,

“परमेसोरकर राज्‍यलाइ मुइ केतिसिन तुलना गरुँ?

२१ ह्‌य ता पिठो फुलाइकर लागि हाल्‍ल खमिर जिन्‍खाए हो,

एउटि बेटिन तिन डालो सातुनाइ खमिर हाल्‍लि अनि ह्‌व सेब्‍बे सातु खमिर हकिहालल्‍ते।”

साँगुरो दइलो

(मति ७:१३-१४,२१-२३)

२२ येसु सहर-सहर र गाउँ-गाउँनाइ पस्‍तिन सिछ्‌या दितिन यरुसलेम जाइले।

२३ एउटो मानुसिन येसुलाइ सोदल्ते,

“पर्‌भु,

केति थोराइ मान्‍छेकिन मात्‍र मुक्‍ति पाइछत?”

तर येसुन होल्‍काइ बल्-ल्‍याक,

२४ “साँगुरो दइलोबान भित्‍र पस्‍नार कोसिस गरो,

किनारइभने मुइ तोराल्‍काइ बल्‍छु,

धेराइ मान्‍छेलत साँगुरो दइलोबान भित्‍र पस्‍नार कोसिस गर्‌नाराइआछत तर पसइ सक्‍नाराइ बइनेत।

२५ जब घरकर मालिकिन उठिकइ दइलो थुन्‍नारआछ अनि तोरा बाइर ठडाइकइ दइलो ढक्‍ढकाइतिन बाज्‍नारआछो,

‘पर्‌भु,

हाम्‍रो लागि दइलो उघार्‌देउ’ अनि होइनिन तोराल्‍काइ बाज्‍नारआछ,

‘तोरा कछ्‌यान आइलाइ हो?

मुइ तोराल्‍काइ बइचिनु।’

२६ तोरा फेरि बाज्‍नारआछो,

‘हाइ तुइसिन बसिकइ खाइतेले पितेले अनि हाम्‍रो गाउँ-घरनाइ तुइनिन सिछ्‌या दितेलइ।’

२७ तर होइनिन बाज्‍नारआछ,

‘मुइ तोराकाइ बल्‍छु,

तोरा कछ्‌यान आइलाइ हो मुइ बइजानु।

ए दुस्‍ट काम गर्‌नाराइ हो,

इछ्‌यान जाइहालो।’

२८ अनि ह्‌व बेला तोराल्‍किन आफ्‍ने पुर्‌खा अब्‍राहाम,

इसहाक,

याकुब र सेब्‍बाइ अगमबक्‍ताल्‍काइ परमेसोरकर राज्‍यभित्‍र देख्‍नारआछो तर तोरा आफि चाइ बाइर फ्‍याकिलाइ हक्‍नारआछो अनि तोरा कोहोलो गरिकइ कान्‍तिन दारा किट्‍नारआछो।

२९ मान्‍छेलत पुर्‌ब,

पछिम,

उत्‍तर,

दछिन,

चारेदिसाबान आइकइ परमेसोरकर राज्‍यनाइ भोज खाइ बस्‍नारआछत।

३० हेरो,

अखन पइला हक्‍नाराइ पछाडि हक्‍नारआछत र अखन पछाडि हक्‍नाराइ चाइ पइला हक्‍नारआछत।”

येसु यरुसलेमकर लागि दुखित हक्‍ल

(मति २३:३७-३९)

३१ होइ बेला नइ केइ फरिसिल्‍किन आइकइ येसुलाइ बल्‍ला,

“तुइ इछ्‌यान निस्‍किकइ जाइहाल,

किनारइभने हेरोद राजान तुइलाइ मारइ चाइछइ।”

३२ येसुन होल्‍काइ बल्-ल्‍याक,

“जाइकइ ह्‌व स्‍याललाइ बल्‍दिक,

‘आज र कालु मुइ भुत निकाल्‍नार र बिरामिल्‍काइ बिसेक पार्‌नार काम गर्‌छु अनि तिन दिननाइ मोर काम सिद्‌याइनार आछु।’

३३ तर आज,

कालु र पर्‌सु पुनि मुइ हिडि धरइ पर्‌छइ किनारइभने यरुसलेम बाएक आने ठउँनाइ अगमबक्‍ताल्‍काइ बइमार्‌याक।

३४ “यरुसलेम,

ए यरुसलेमकराइ मान्‍छे हो!

तोराल्‍किन अगमबक्‍ताल्‍काइ मार्‌छो र परमेसोरिन तोरा हक्‍लनाइ पाठाइलाइ दुतकाइ चाइ पाथरिन हिर्‌काइछो।

जिनिखइ पोथिन आफ्‍ने चिउनाल्‍काइ पखेटान छोपिकइ धर्‌छइ,

उनिखइ नइ मुइ तोर सन्‍तानकाइ जम्‍मा गर्‌नार कत्‍ता कोसिस गर्‌नाइ तर तोरा बइमान्‍लो।

३५ हेर,

परमेसोरिन तोर घर त्‍याग्‍लाछ।

मुइ तुइलाइ बल्‍छु,

जखनसम्‍म तुइनिन ‘परमपर्‌भुकर नाउँनाइ आइनार धन्‍यकर हो’ नबाजुन्‍जेल सम्‍म तुइनिन मुइलाइ बइदेखस।”

येसुन बिस्‍राम-दिननाइ बिसेक पार्‌ल

१४

१ एक बिस्‍राम-दिननाइ येसु फरिसिल्‍को एउटो सासककर घरनाइ भात खाइ जाइले।

उछि हक्‍लाइ फरिसिल्‍किन येसुलाइ किनिखइ फसाइनार बाजिकइ बस्‍लाइ रइला।

२ हात-गोड सुन्‍निनार रोग हक्‍ल एउटो मानुस येसुकर अगाडि बसिधर्‌ल रइल।

३ येसुन धर्‌म-गुरु र फरिसिल्‍काइ सोद्‌ल्‍याक,

“परमेसोरकर नियम अन्‍सार बिस्‍राम-दिननाइ बिरामिल्‍काइ बिसेक पारइ हक्‍छइ कि बइहक?”

४ तर होल्‍किन किछु पुनि बइबाज्‍ला,

अनि येसुन ह्‌व बिरामिलाइ छुइकइ बिसेक पार्‌ले र होलाइ पाठाइदिल्‍ते।

५ अनि येसुन होल्‍काइ बल्-ल्‍याक,

“बिस्‍राम-दिननाइ तोराल्‍को आफ्‍ने बेटार-बेटेर वा गाइ-बर्‌दइ इनारनाइ खस्‍ला भने होलाइ तुरुन्‍तइ बइनिकालो र?”

६ फेरि होल्‍किन केइ पुनि जबाफ देइ बइसक्‍ला।

पाउनाकर सत्‍कार

७ अनि भोजनाइ आइलाइ पाउनाल्‍किन मान पाइनार ठउँ छान्‍ल देखिकइ येसुन होल्‍काइ एउटो उखान बल्-ल्‍याक,

८ “तुइ ब्‍याहाकर भोजनाइ जाइतिन मान पाइनार ठउँनाइ जुनबस।

किनारइभने तुइभन्‍दा बढ्‌ता मान पाइलाइ मान्‍छेकिन उछि निम्‍तो पाइलाइ हुदो।

९ तुइ र होलाइ निम्‍तो दिनारिन आइकइ तुइलाइ बल्‍नारआछ,

‘हेलाइ बस्‍नार ठउँ छाड्‍दिक’ ह्‌व बेला तुइ लाजमर्‌दो हकिकइ सेब्‍बाइभन्‍दा हेठ्‌ठ बसइ पर्‌स्‍यास।

१० जब तुइनिन निम्‍तो पाइछस जाइकइ हेठ्‌ठ बस र निम्‍तो दिनारिन आइकइ तुइलाइ ‘उप्‍रो मान पाइनार ठउँनाइ जाइकइ बस’ बाजिकइ बल्‍नारआछ।

ह्‌व बेला तोर सेब्‍बाल्‍को अगाडि इज्‍जत हक्‍नारआछि।

११ किनारइभने जुनिन आफिलाइ उच्‍च पार्‌छइ ह्‌व होच्‍याइछइ र जुनिन आफिलाइ होच्‍याइछइ ह्‌व उच्‍च हक्‍नारआछ।”

१२ अनि येसुन निम्‍तो दिनार फरिसिलाइ बलल्‍ते,

“तुइनिन भोज लाइतिन,

आफ्‍ने साथिकाइ,

दाजु-भाइकाइ,

आफन्‍तल्‍काइ अनि धनि छिमेकिल्‍काइ निम्‍तो जुनगर,

नत्‍र ता होल्‍किन पुनि तुइलाइ भोजनाइ निम्‍तो दिकइ तोर गुन फर्‌काइनारआछत।

१३ बुरु तुइनिन भोज लाइतिन गरिबकाइ,

लङ्‍गडाल्‍काइ र अन्‍धाल्‍काइ बालाउ।

१४ तब तुइनिन आसिस पाइनारआछस,

किनारइभने होल्‍किन तोर गुन फर्‌काइ बइसकत।

तर धर्‌माति मान्‍छेलत मर्‌लबान जिउँते हक्‍तिन हेक्‍र इनाम तुइनिन पाइनारआछस।”

बड्‌खो भोजकर उखान

(मति २२:१-१४)

१५ येसुसिन खाइ बस्‍नार एउटोन ह्‌य कुरो सुनिकइ बाज्‍ले,

“परमेसोरकर राज्‍यनाइ भोज खाइ पाइनाराइ ता आसिसित हो।”

१६ येसुन होलाइ बलल्‍ते,

“एउटो मानुसिन बड्‌खो भोज तयार गरिकइ धेराल्‍काइ निम्‍तो दिल्‍याक।

१७ भोज तयार हक्‍लपछि होइनिन आफिन निम्‍तो दिलाल्‍काइ ‘आओ खाइनार बेला हकल्‍ते’ बाजिकइ नोकरलाइ बालाइ पाठाल्ते।

१८ तर होलत सेब्‍बाल्‍किन एउटो-एउटो बाहाना बानाइकइ आइ बइमान्‍ला।

एउटोन बाज्‍ले,

‘मुइनिन खेत किन्‍लाछु,

मुइ ह्‌व खेत हेरइ जाइ पर्‌लाछ।

मुइलाइ माफ गर्‌देउ,

मुइ आइ बइसकु।’

१९ अनि अर्‌कोन बाज्‍ले,

‘मुइनिन पाँच हल बर्‌दइ किन्‍लाछु होल्‍काइ जोति हेरइ पर्‌छइ होइ हुदान मुइ आइ बइसकु,

मुइलाइ माफ गर्‌देउ।’

२० अजइ अर्‌कोन बाज्‍ले,

‘मुइनिन ता भख्‍खर ब्‍याहा गर्‌लाछु।

होइ हुदान मुइ आइ बइसकु।’

२१ अनि नोकर आइकइ मालिकलाइ सेब्‍बे कुरो बल्‍दिल्‍ते।

घरकर मालिकिन रिसाइतिन आफ्‍ने नोकरलाइ बलल्‍ते,

‘चान्‍चाने जाइकइ सहरकर बाटनाइ र गल्‍लिनाइ हक्‍लाइ गरिबकाइ,

रोगिल्‍काइ,

लङ्‍गडाल्‍काइ र अन्‍धाल्‍काइ बालाइकइ इछि आन्‍खन।’

२२ ह्‌य काम गरिसक्‍ल पछि नोकरिन बाज्‍ले,

‘मालिक तुइनिन बल्‍ल जिन्‍खाए मुइनिन सेब्‍बाल्‍काइ बालाइकइ आन्‍नाइ,

तर अजइ पुनि ठउँ खालि आछि।’

२३ मालिकिन फेरि नोकरलाइ बलल्‍ते,

‘मुलबाट र गल्‍लिदिस जाइकइ मान्‍छेल्‍काइ कर लाइकइ आन्‍खन र मोर घर भर्‌दिक।

२४ किनारइभने मुइ तोराल्‍काइ बल्‍छु,

निम्‍तो दिलाइ मद्‌दे कुनुल्‍किन पुनि मोर भोजकर स्‍वाद चाखइ पाइनाराइ बइनेत।’”

चेलाल्‍किन त्‍यागइ पर्‌नार कुरो

(मति १०:३७-३८)

२५ एक दिन मान्‍छेल्‍को बड्‌खो भिड येसुसिन जाइतिन रइला।

येसुन होल्‍कोदिस फर्‌किकइ बल्-ल्‍याक,

२६ “यदि कोइ मोर पछि लागइ चाइछइ भने होइनिन आफ्‍ने आमेक-ब्‍वाक,

बुएक,

बेटाक-बेटेक,

दाजि-भाइ,

दिदि-बइनि र आफिलाइ मुइलाइ भन्‍दा धेरइ मया गर्‌छइ भने ह्‌व मोर चेला हकइ बइसक।

२७ जुनिन आफ्‍ने कुरुस आफि बोकिकइ मोर पछि बइलाग भने ह्‌व मोर चेला हकइ बइसक।

२८ यदि तोरा मद्‌दे कसइकिन धरहरा बानाइ चाइछो भने,

कत्‍ता खर्‌च लाग्‍छइ,

आफिसिन हक्‍ल खर्‌चन पुग्‍छइ कि बइपुग बाजिकइ केति होइनिन पइला नइ हिसाब बइगरक र?

२९ यदि होइनिन धरहराकर जग धरिकइ पुरा गरइ बइसक्‍ले भने,

देख्‍नारकिन होलाइ गिल्‍ला गर्‌तिन बाज्‍नारआछत,

३० ‘ह्‌य मानुसिन बानाइ ता सुरु गर्‌ले तर पुरा गरइ बइसक्‍ले।’

३१ कुन्‍टो राजा हुदो आफिसिन हक्‍लाइ दस हजार सेना लिकइ अर्‌को बिस हजार सेना हक्‍ल राजाकर बिरुद्‌दनाइ लडाइ लडइ सक्‍छु कि बइसकु बाजिकइ पइले नइ बसिकइ सल्‍ला बइगरक र?

३२ यदि होइनिन बइसक्‍नार हो भने अर्‌को राजा बद्‌दुर हक्‍तिन नइ मिलापकर सर्‌त सोदइ आफ्‍ने राजदुतलाइ पाठाइनारआछ।

३३ होइ हुदान तोरा मद्‌दे जुनिन आफिसिन हक्‍ल सेब्‍बे कुरो त्‍यागइ बइसक,

ह्‌व मोर चेला हकइ बइसक।

काम बइलाग्‍नार नुन

(मति ५:१३; मर्‌कुस ९:५०)

३४ “नुन मजार चिज हो,

तर नुनकर स्‍वाद जाल्‍ते भने फेरि ह्‌व केतिन नुनिलो पार्‌नार?

३५ ह्‌व ता न जमिनकर लागि न मलकर लागि काम लाग्‍छि होइ हुदान मान्‍छेल्‍किन फ्‍याङ्‍छत।

जुनकर सुन्‍नार कान आछि,

होइनिन सुन्‍दिक।”

नाठ्‍ल भेडाकर उखान

(मति १८:१२-१४)

१५

१ एक दिन कर उठाइनाराइ र पापिलत सेब्‍बाइ येसुकर सिछ्‌या सुनइलाइ नजिक आइधर्‌लाइ रइला।

२ फरिसि र धर्‌म-गुरुलत “ह्‌य मानुसिन ता पापिल्‍काइ स्‍वागत गर्‌छइ र होल्‍कोसिन बसिकइ खाइछइ” बाजिकइ गनगन गरइ लाग्‍ला।

३ येसुन होल्‍काइ एउटो उखान बल्-ल्‍याक,

४ “तोरा मद्‌दे कुन्‍टो मानुस हुदो,

जुनकर सयटाइ भेडि मद्‌दे एउटो नाठ्‍तिन उनान्‍सयलाइ चर्‌ल ठउँनाइ छाडिकइ नाठ्‍ल भेडिलाइ नभेटाउन्‍जेल सम्‍म बइहेरक र?

५ नाठ्‍ल भेडि भेट्‍टाइल पछि ह्‌व रामाइतिन भेडिलाइ आफ्‍ने काँधिनाइ बोकिकइ आन्‍छि।

६ अनि घरनाइ आइकइ आफ्‍ने साथेककाइ र छिमेकिल्‍काइ बालाइकइ बल्‍छ्‌याक,

‘मुइसिन रामाओ,

किनारइभने मुइनिन आफ्‍ने नाठ्‍ल भेडि भेट्‍टाइलाछु।’

७ मुइ तोराल्‍काइ बल्‍छु,

इनिखइ आफ्‍ने पाप मानिलेइ बइपर्‌नार उनान्‍सय धर्‌मातिल्‍को लागि भन्‍दा आफ्‍ने पाप मानिलिकइ फर्‌किनार एउटो पापिकर लागि स्‍वर्‌गनाइ अजइ बढ्‌ता खुसियालि हक्‍नारआछ।”

नाठ्‍ल सिक्‍काकर उखान

८ फेरि येसुन होल्‍काइ अर्‌को एउटो उखान बल्-ल्‍याक,

“एउटि बेटिन दसुटो चाँदिकर सिक्‍का मद्‌दे एउटो नाठाइलि भने होइनिन ह्‌व सिक्‍का नभेटाउन्‍जेल सम्‍म बत्‍ति जिगाइकइ घर बाढालिकइ मजसिन बइहेरक र?

९ नाठ्‍ल सिक्‍का पाइल पछि होइनिन आफ्‍ने साथेक र छिमेकिल्‍काइ बालाइकइ बल्‍छ्‌याक,

‘मुइसिन रामाओ,

किनारइभने मोर नाठ्‍ल सिक्‍का मुइनिन भेट्‍टाइनाइ।’

१० मुइ तोराल्‍काइ बल्‍छु,

इनिखइ नइ आफ्‍ने पाप मानिलिकइ फर्‌किनार एउटो पापिकर लागि परमेसोरकर स्‍वर्‌गदुतलत पुनि खुसि हक्‍नारआछत।”

नाठ्‍ल बेटाककर उखान

११ फेरि येसुन अर्‌को एउटो उखान पुनि बल्-ल्‍याक,

“एउटो मानुसकर दुइभाइ बेटाकलत रइला।

१२ कान्‍छा बेटाकिन ब्‍वाकलाइ बलल्‍ते,

‘ब्‍वा,

मोर भागनाइ पर्‌नार धन-सम्‍पतिकर अङ्‍स मुइलाइ देउ।’

अनि ब्‍वाकिन आफ्‍ने सम्‍पति धेभाल्‍काइ बाँड्‍दिल्‍याक।

१३ केइ दिन पछि कान्‍छाइ बेटाकिन आफ्‍ने सेब्‍बे धन-सम्‍पति लिकइ बद्‌दुरकर देसनाइ जाइले।

होइनिन उछि सेब्‍बे धन-सम्‍पति मोज-मस्‍ति गरिकइ उडाइले।

१४ होइनिन सेब्‍बे धन-सम्‍पति सिद्‌याइल बेलानाइ ह्‌व देसनाइ बड्‌खो अनिकाल परल्‍ते र होइनिन किछु पुनि खाइ बइपाइले।

१५ होइ हुदान ह्‌व देसकर एउटो मानुसिन काम मागइ जाइले र ह्‌व मानुसिन होलाइ खेतनाइ सोरि चाराइनार काम दिल्‍ते।

१६ अनि होलाइ कुनुल्‍किन पुनि खाइनार कुरो बइदितेनिन होइ हुदान होइनिन सोरिकर चारो खाइकइ आफ्‍ने पेट भर्‌नार मन गर्‌तेल।

१७ जब होक्‍र चेत खोलल्‍ते र होइनिन बाज्‍ले,

‘मोर ब्‍वाककर घरनाइ धेराइ नोकरकिन पेटभोरि खाइकइ उब्‍राइछत,

तर मुइ चाइ इछि भोकिन मरइ आट्‍लाछु।

१८ अब मुइ आफ्‍ने ब्‍वाकर घरनाइ फर्‌किकइ जाइछु र बाज्‍नारआछु,

“ब्‍वा,

मुइनिन परमेसोर र तोर बिरुद्‌दनाइ पाप गर्‌लाछु।

१९ अबसिन मुइ तोर बेटार बाजइ योग्‍यकर बइने तर मुइलाइ तोर नोकरलत मद्‌दे एउटो नोकर जिन्‍खाए सम्‍जिकइ धर।”’

२० अनि ह्‌व उठिकइ आफ्‍ने ब्‍वाककर घरनाइ फर्‌किले।

ब्‍वाकिन होलाइ बद्‌दुरबान नइ आइतिन गर्‌ल देख्‍ले र ब्‍वाककर मन दयान भरल्‍ते अनि कुत्‍तिन जाइकइ खुसि हक्‍तिन बेटाकलाइ आँगालो मारिकइ मइँ खाल्‍ते।

२१ “बेटाकिन ब्‍वाकलाइ बलल्‍ते,

‘ब्‍वा,

मुइनिन परमेसोर र तोर बिरुद्‌दनाइ पाप गर्‌लाछु।

अबसिन मुइ तोर बेटार बाजइ योग्‍यकर बइने।’

२२ तर ब्‍वाकिन नोकरकाइ बालाइकइ बल्-ल्‍याक,

‘झट्‍टइ जाइकइ सबभन्‍दा मजार लुगा,

अउँठि र जुत्‍ता आनिकइ हेलाइ लाइदिक।

२३ अनि पोस्‍याइ धर्‌ल पसु काटो र हाइ खाइकइ खुसियालि मानाउ।

२४ किनारइभने ह्‌य मोर बेटाक मर्‌ल रइल,

फेरि जिउँते हक्‍लाछ,

नाठ्‍ल रइल,

अब भेट्‍टाइलाछु।’

अनि होलत खुसि हक्‍तिन भोज खाइ थाल्‍ला।

२५ “उति बेला होक्‍र जेड्‌काइ बेटाक खेतनाइ रइल।

ह्‌व फर्‌किकइ घरनेरि आइपुग्‍तिन होइनिन बाजा बाजाइकइ नाचगान गर्‌ल आवाज सुन्‍ले।

२६ होइनिन एउटो नोकरलाइ बालाइकइ ‘ह्‌य केति हकिधर्‌लाछ?’

बाजिकइ सोदल्ते।

२७ नोकरिन बाज्‍ले,

‘तोर भाएर सकुसल र सुरछित साथ फर्‌किकइ आइलाछ।

होइ हुदान तोर ब्‍वारिन पोस्‍याइ धर्‌ल पसु काटिकइ बड्‌खो भोज लाइकइ खुसियालि मानाइल हो।’

२८ ह्‌य सुनिकइ ह्‌व एकदम रिसाइले र घरभित्‍र जाइ बइमान्‍ले।

ब्‍वाक बाइर आइकइ होलाइ फाकाइ थाल्‍ले।

२९ तर होइनिन ब्‍वाकलाइ बलल्‍ते,

‘यत्‍रा बर्‌ससम्‍म मुइनिन तोर सेवा गर्‌नाइ र तुइ बल्‍ल सेब्‍बे कुरो मान्‍नाइ तर पुनि तुइनिन मुइलाइ साथिकोसिन बसिकइ खुसियालि मानाइलाइ एउटो पाठासम्‍म बइदिलइ।

३० तर तोर धन-सम्‍पति बेस्‍याकोसिन उडाइनार बेटार आइतिन चाइ तुइनिन पोस्‍याइ धर्‌ल पसु काटिकइ भोज लाइलइ।’

३१ अनि ब्‍वाकिन होलाइ बलल्‍ते,

‘हेर,

तुइ ता सदइ मुइसिन आछस र मुइसिन हक्‍ल सेब्‍बे सम्‍पति पुनि तोरे हो।

३२ आज हाइ खुसि हकिकइ आनन्‍द मानाइ पर्‌छइ किनारइभने ह्‌य तोर भाएर मर्‌ल रइल,

फेरि जिउँते हक्‍लाछ,

नाठ्‍ल रइल,

अब भेट्‍टाइलाछे।’”

चलाख बेबस्‍थापक

१६

१ येसुन आफ्‍ने चेलाल्‍काइ एउटो उखान बल्-ल्‍याक,

“कुनइ धनि मानुसकर सेब्‍बे कारोबार गर्‌नार एउटो मानुस रइल।

ह्‌व कारोबार गर्‌नार मानुसिन तोर सेब्‍बे धन-सम्‍पति मन लाग्‍दि खर्‌च गर्‌लाछ बाजिकइ मान्‍छेल्‍किन ह्‌व धनि मानुसलाइ सुनाइला।

२ अनि मालिकिन ह्‌व कारोबार गर्‌नारलाइ बालाइकइ बलल्‍ते,

‘मुइनिन तोर बारेनाइ ह्‌य केति सुन्‍तिन आछु?

तुइनिन गर्‌ल कामकर सेब्‍बे हिसाब मुइलाइ देउ।

अबसिन तुइ कारोबार गरइ बइपास।’

३ अनि कारोबार गर्‌नारिन आफ्‍ने मनमने सोच्‍ले,

‘अब मुइ केति गरुँ?

मोर मालिकिन मुइलाइ कारोबार गर्‌नार कामबान निकालइ आट्‍लाछ।

खनजोत गरिकइ खाउँ भने खन्‍नार तागत बइने,

मागिकइ खाउँ भने मुइलाइ लाजउनो लाग्‍छइ।

४ अब मुइनिन केति गरइ पर्‌नार हो मुइनिन सोचिसक्‍लाछु।

कारोबार गर्‌नार कामबान निकाल्‍तिन पुनि मान्‍छेल्‍किन मुइलाइ होल्‍को घरनाइ सत्‍कार गर्‌नारआछत बाजिकइ मुइनिन पक्‍का गर्‌लाछु।’

५ अनि होइनिन मालिककर रिन लाकाइनारकाइ एउटो-एउटो गरिकइ बालाइल्‍याक र पइलोलाइ बलल्‍ते,

‘तुइलाइ मोर मालिककर रिन कत्‍ता आछि?’

६ होइनिन बाज्‍ले,

‘तिन हजार लिटर जइतुनकर तेल।’

कारोबार गर्‌नारिन होलाइ बलल्‍ते,

‘तोर तमसुक आन र चाने बसिकइ पन्‍र सय लिटर लेख।’

७ ह्‌व पछि अर्‌कोलाइ सोदल्ते,

‘तोर रिन कत्‍ता आछि?’

होइनिन बाज्‍ले,

‘तिन सय पचास कुन्‍टल गहुँ।’

कारोबार गर्‌नारिन बलल्‍ते,

‘तोर तमसुक आन र तिन सय कुन्‍टल लेख।’

८ होक्‍र मालिकिन ह्‌व बेमानि कारोबार गर्‌नारकर चलाखि देखिकइ पर्‌सन्‍सा गर्‌ले किनारइभने ह्‌य सन्‍सारकराइ मान्‍छेलत आफ्‍ने मान्‍छेल्‍कोसिन गर्‌नार बेबहारनाइ जोतिराइ सन्‍तान भन्‍दा अजइ बढ्‌ता चलाख हक्‍छत।

९ “मुइ तोराल्‍काइ बल्‍छु,

आफ्‍ने लागि सन्‍सारकर धनिन साथि बानाओ जब ह्‌व धन सक्‍किछि,

तब होल्‍किन तोराल्‍काइ अनन्‍तकर घरनाइ स्‍वागत गर्‌नारआछत।

१० जुन थोरे कुरोनाइ इमान्‍दार हक्‍छइ,

ह्‌व धेरइनाइ पुनि इमान्‍दार हक्‍छइ र जुन स्‍यान्‍खि कुरोनाइ बेइमान हक्‍छइ,

ह्‌व बड्‌खो कुरोनाइ पुनि बेइमान हक्‍छइ।

११ जुन सन्‍सारकर धननाइ इमान्‍दार बइहक होलाइ कुनिन सत्‍य धनकर जिम्‍मा दिछि र?

१२ यदि तोरा आनेको धननाइ इमान्‍दार बइहको भने तोराल्‍किन पाइनार धन कुनिन दिस्‍या र?

१३ “कुनइ नोकरिन दुइटाइ मालिककर सेवा गरइ बइसक,

किनारइभने होइनिन एउटोलाइ हेला गर्‌छइ र अर्‌कोलाइ मया गर्‌छइ,

अथवा एउटोन बल्‍ल मान्‍छइ र अर्‌कोन बल्‍ल चाइ वास्‍ता बइगर।

तोरा पुनि परमेसोर र धन धेउटेकर सेवा गरइ बइसको।”

येसुकर आने सिछ्‌या

(मति ११:१२-१३; ५:१८-३२)

१४ ह्‌य सुनिकइ फरिसिल्‍किन येसुकर कुरोलाइ ठट्‍टानाइ उडाइला किनारइभने होल्‍किन पइसालाइ धेरइ मया गर्‌तेला।

१५ अनि येसुन होल्‍काइ बल्-ल्‍याक,

“तोरा मान्‍छेल्‍को अगाडि आफिलाइ धर्‌माति देखाइ हेर्‌छो,

तर परमेसोरिन तोराल्‍को हिर्‌दय जान्‍छइ।

मान्‍छेल्‍को नजरनाइ जे कुरो मजार आछि,

परमेसोरकर नजरनाइ ह्‌व घिरित हक्‍छइ।

१६ “बप्‍तिस्‍मा दिनार युहन्‍नाकर बेलासम्‍म मोसान लेख्‍ल परमेसोरकर नियम र अगमक्‍ताल्को सिछ्‌या चलि धर्‌ल रल्‍ति।

ह्‌व बेलासिन अखनसम्‍म परमेसोरकर राज्‍यकर सुसमचार पर्‌चार हकिधर्‌लाछि र सेब्‍बाइ मान्‍छेलत ह्‌व राज्‍यनाइ पसइलाइ जोड गर्‌छत।

१७ स्‍वर्‌ग र धर्‌ति नाठिकइ जाइ सक्‍छि तर धर्‌मसास्‍तरनाइ लेख्‍ल परमेसोरकर बचन एउटो पुनि बइनाठि।

१८ “जुनिन आफ्‍ने बुएकलाइ छाडिकइ अर्‌किलाइ ब्‍याहा गर्‌छइ होइनिन बेभिचार गर्‌छइ अनि साएकिन छाड्‍लि बेटिलाइ ब्‍याहा गर्‌नार मानुसिन पुनि बेभिचार गर्‌छइ।”

धनि मानुस र लाजरस

१९ येसुन बाज्‍ले,

“एउटो धनि मानुस रइल।

होइनिन दिन-दिने मङ्‍गो र मजार लुगा लाइतेल र दिन्‍ने स्‍वाद-स्‍वाद खाइकइ मोज-मस्‍ति गर्‌तेल।

२० मान्‍छेल्‍किन होक्‍र घरकर दइलोनाइ लाजरस नाउँ हक्‍ल एउटो गरिब मानुसलाइ आनिकइ धर्‌दितेला।

होक्‍र जिउभोरि घावइघाउ रल्‍ति।

२१ धनि मानुसिन खाइतिन टेबुलबान झर्‌ल टुक्‍राटाक्‍रि खाइकइ लाजरसिन आफ्‍ने पेट भर्‌नार मन गर्‌तेल।

कुकल्‍किन पुनि आइकइ होक्‍र घाउ चाट्‍तेला।

२२ एक दिन ह्‌व गरिब लाजरस मर्‌ले र स्‍वर्‌गदुतकिन होलाइ लाकाइकइ अब्‍राहामकर छेउनाइ धर्‌ला।

अनि धनि मानुस पुनि मर्‌ले र होक्‍र लास गड्‍काइला।

२३ अनि धनि मानुसिन नरकनाइ एकदम कस्‍ट भोगिधर्‌ल बेलानाइ होइनिन उप्‍रउने फर्‌किकइ बद्‌दुर हेर्‌तिन अब्‍राहामकर छेउनाइ लाजरसलाइ देख्‍ले।

२४ अनि होइनिन साराइतिन बाज्‍ले,

‘हे ब्‍वा अब्‍राहाम,

मुइलाइ दया गरिकइ लाजरसलाइ इछि पाठाइदिक।

होइनिन आफ्‍ने अउलाकर टुप्‍पा पानिनाइ चोपिकइ मोर जिब्‍रोलाइ सितल पार्‌दिक,

किनारइभने मुइ ह्‌य आगिनाइ धेरइ कस्‍ट पाइधर्‌लाछु।’

२५ तर अब्‍राहामिन होलाइ बलल्‍ते,

‘बेटाक,

याद गर,

तुइ सन्‍सारनाइ हक्‍तिन आफ्‍ने जिबन सुखनाइ बिताइलइ तर लाजरसिन चाइ दुखइ-दुख पाइल रइल।

अखन इछि लाजरस सुखनाइ आछ र तुइ चाइ कस्‍टनाइ आछस।

२६ अब ह्‌य सेब्‍बे कुरो बाएक इछ्‌यान तुइ हक्‍ल ठउँनाइ जाइ हेर्‌नाराइ जाइ बइसकत र उछ्‌यान इछि हाइ हक्‍ल ठउँनाइ आइ पुनि जुनसक्‍दिखन बाजिकइ हाम्‍रो र तोराल्‍को माजनाइ एउटो गइरो खाल्‍डो आछि।’

२७ ह्‌व धनि मानुसिन बाज्‍ले,

‘ब्‍वा,

उन्‍खा हक्‍लान मुइ तुइसिन बिन्‍ति गर्‌छु,

लाजरसलाइ मोर ब्‍वाकर घरनाइ पाठाइदिक।

२८ किनारइभने मोर पाँचुटाइ दाजि-भाइलत आछत,

होइनिन जाइकइ होल्‍काइ चेतावनि दिदिक,

नत्‍रता होलत पुनि ह्‌य कस्‍टकर ठउँनाइ आइछत।’

२९ अब्‍राहामिन बाज्‍ले,

‘होल्‍कोसिन मोसा र अगमबक्‍ताल्‍किन लेख्‍ल किताब आछि,

होल्‍किन ह्‌व सुन्‍दिखन।’

३० धनि मानुसिन बाज्‍ले,

‘बया,

ब्‍वा अब्‍राहाम,

तर कोइ मर्‌लबान जिउँते हकिकइ होल्‍कोनाइ जाइले भने ता होल्‍किन आफ्‍ने पाप मानिलिकइ छाड्‍नाला।’

३१ अब्‍राहामिन होलाइ बलल्‍ते,

‘मोसा र अगमबक्‍ताल्‍किन लेख्‍ल किताब पढिकइ र सुनिकइ बिस्‍वास बइगरत भने,

मर्‌ल मानुस जिउँते हकिकइ होल्‍कोनाइ जाइतिन पुनि बिस्‍वास गर्‌नार बइनेत।’”

पाप र छेमा

(मति १८:६-७,२१-२२; मर्‌कुस ९:४२)

१७

१ येसुन आफ्‍ने चेलाल्‍काइ बल्-ल्‍याक,

“मान्‍छेल्‍काइ पापनाइ फसाइनार परिछ्‌या ता अबस्‍य आइछइ,

तर धिक्‍कार ह्‌व मानुसलाइ जुनिन पाप गरइ लाइछइ।

२ जुनिन ह्‌य स्‍याउनाइ मद्‌दे एउटोलाइ पाप गरइ लाइछइ होक्‍र घेन्‍टिनाइ जाँतो झुन्‍डाइकइ समुन्‍द्‍रनाइ फ्‍याङ्‍दइ होक्‍र लागि मजार हक्‍नारआछि।

३ होसियार बसो।

“तोर भाएरिन पाप गर्‌लाछ भने होलाइ सम्‍जाइ र होइनिन आफ्‍ने पाप मानिलिकइ छाड्‍ले भने तुइनिन होलाइ छेमा दिक।

४ तोर भाएरिन दिननाइ सात फेरा तोर बिरुद्‌दनाइ पाप गर्‌छइ अनि साते फेरा तुइ हक्‍लनाइ आइकइ आफ्‍ने पाप सुइकार्‌छइ भने तुइनिन होलाइ छेमा गर्‌दिक।”

बिस्‍वास

५ पेरितकिन पर्‌भुलाइ बल्‍ला,

“पर्‌भु,

हाम्‍रो बिस्‍वास बाढाइदेउ।”

६ पर्‌भुन बल्-ल्‍याक,

“तोराल्‍कोसिन पासाइकर एउटि गेडा जत्‍ता बिस्‍वास आछि भने तोराल्‍किन ह्‌य तुतकर गाछलाइ ‘तुइ उख्‍लिकइ समुन्‍द्‍रनाइ रोपि जा’ बाज्‍लो भने होइनिन मान्‍नारआछ।

बिस्‍वासिलो नोकर

७ “तोरा कसइकिन आफ्‍ने नोकरलाइ जोतिकइ वा भेडि चाराइकइ घरनाइ आइलसात,

‘चानो आइकइ खाइ बस’ बल्‍छो र?

८ बुरु इत्‍तिकइ पो बल्‍छो,

‘जाइकइ मोर लागि भात साक पाकाउ अनि पाकिसक्‍ल पछि मुइलाइ खाइ देउ,

ह्‌व पछि मात्‍र तुइ खा।’

९ आफिन बल्‍लठि काम गर्‌लनाइ नोकरलाइ होइनिन धन्‍नेबाद दिछि र?

१० उन्‍खाए तोरा पुनि आफिलाइ आराइल काम गरिसक्‍ल पछि इत्‍तिकइ बाजो,

‘हाइ अयोग्‍य नोकर मात्‍र हो,

हाइनिन ता आफिन गरइ पर्‌नार काम मात्‍र गर्‌लाछे।’”

येसुन दस कुस्‍ट रोगिल्‍काइ बिसेक पार्‌ल

११ येसु यरुसलेम जाइतिन गर्‌तिन सामरिया र गालिल छेत्‍रकर सिमाना हक्‍तिन जाइले।

१२ अनि एउटो गाउँकर नजिक पुग्‍तिन दसुटाइ कुस्‍ट रोगिल्‍कोसिन येसुकर भेट हकल्‍ते।

बद्‌दुर ठडाइकइ होल्‍किन

१३ बड्‌खो सोरिन बाज्‍ला,

“हे येसु,

गुरु हाइलाइ दया गर।”

१४ येसुन होल्‍काइ हेर्‌तिन बल्-ल्‍याक,

“तोरा पुजारि हक्‍लनाइ जाइकइ आफिलाइ देखाओ।”

होलत जाइतिन-जाइतिन बाट्‌नाइ नइ कुस्‍ट रोगबान बिसेक हकिहाल्‍ला।

१५ होलत मद्‌दे एउटोन आफि बिसेक हक्‍ल था पाइले र बड्‌खो सोरिन परमेसोरकर पर्‌सन्‍सा गर्‌तिन फर्‌किकइ आइले।

१६ ह्‌व येसुकर गोडनाइ घोप्‍टो परिकइ येसुलाइ धन्‍नेबाद दिल्‍ते।

ह्‌व एउटो सामरि रइल।

१७ येसुन बाज्‍ले,

“कुस्‍ट रोगबान बिसेक हक्‍लाइ दसुटाइ बया र?

आने नउटाइ चाइ कछि आछत?

१८ ह्‌य सामरि बाएक आनेलत चाइ परमेसोरकर पर्‌सन्‍सा गरइ किनारइ बइआइला?”

१९ अनि येसुन होलाइ बलल्‍ते,

“उठ र आफ्‍ने बाट लाग।

तोर बिस्‍वासिन तुइ बिसेक हक्‍लाछस।”

परमेसोरकर राज्‍य

(मति २४:२३-२८,३७-४१)

२० एक दिन फरिसिल्‍किन येसुलाइ सोद्‌ला,

“परमेसोरकर राज्‍य कखन आइछि?”

येसुन होल्‍काइ बल्-ल्‍याक,

“परमेसोरकर राज्‍य देख्‍नार गरिकइ बइआइ।

२१ कुनुल्‍किन पुनि ‘हेरो,

परमेसोरकर राज्‍य इछि आछि,

उछि आछि’ बाजिकइ बाजइ बइसकत किनारइभने हेरो,

परमेसोरकर राज्‍य ता तोराल्‍कइ माजनाइa आछि।”

२२ अनि येसुन आफ्‍ने चेलाल्‍काइ बल्-ल्‍याक,

“इन्‍खा समय पुनि आइनारआछि,

जब तोराल्‍किन मानुसकर बेटाककर कुनइ एक दिन हेर्‌नार मन गर्‌नारआछो तर तोराल्‍किन देखइ बइपाओ।

२३ मान्‍छेल्‍किन तोराल्‍काइ ‘हेरो,

मानुसकर बेटाक इछि आछ’ अथवा ‘हेरो,

उछि आछ’ बाज्‍नारआछत,

तर होल्‍को पछि जुनलागो।

२४ किनारइभने मानुसकर बेटाक आइतिन बिजुलि चम्‍कितिन आकासकर एक छेउबान अर्‌को छेउसम्‍म उज्‍यालो हक्‍ल जिन्‍खाए सेब्‍बाल्‍किन देख्‍नार गरिकइ आइनारआछ।

२५ तर इन्‍खा हकइ भन्‍दा पइला मानुसकर बेटाकिन धेरइ दुख भोगइ पर्‌छि अनि ह्‌य पुस्‍ताराइ मान्‍छेल्‍किन होलाइ इन्‍कार गर्‌नारआछत।

२६ अनि नोआकर पालोनाइ हक्‍ल जिन्‍खाए मानुसकर बेटाक आइतिन पुनि उन्‍खाए हक्‍नारआछि।

२७ नोआ जहाजनाइ पसिसक्‍तिन पुनि मान्‍छेलत भोज-भतेर खाइतिन र ब्‍याहाबारि गर्‌तिन रइला।

होइ बेला नइ जलपर्‌लय हकल्‍ते र सेब्‍बाल्‍काइ नस्‍ट पार्‌ल्‍याक।

२८ लोतकर समयनाइ पुनि इन्‍खाए हक्‍ल रल्‍ति।

मान्‍छेलत खाइतिन-पितिन,

किनबेच गर्‌तिन,

बालि लाइतिन र घर बानाइतिन रइला।

२९ तर जुन दिन लोतिन सदोम सहरलाइ छाडिकइ जाइले,

आकासबान आगि र गन्‍धक परिकइ सेब्‍बाल्‍काइ भस्‍म पार्‌ल्‍याक।

३० मानुसकर बेटाक आइनार दिननाइ पुनि इन्‍खाए हक्‍नारआछि।

३१ “ह्‌व बेला घरकर छतनाइ हक्‍नाराइ सर-सामान लेइ हेठ्‌ठ जुनझरो।

उन्‍खाए खेतनाइ हक्‍नाराइ पुनि फर्‌किकइ घर जुनआइदिखन।

३२ लोतकरि बुएकलाइ याद गरो।

३३ जुनिन आफ्‍ने जिबन बाचाइ चाइछइ,

होइनिन ह्‌व गुमाइछइ अनि जुनिन आफ्‍ने जिबन गुमाइछइ,

होइनिन ह्‌व बाचाइनारआछ।

३४ मुइ तोराल्‍काइ बल्छु,

ह्‌व रात एउटे ओछ्‌याननाइ सँगिन सुतलाइ दुइटाइ मद्‌दे एउटोलाइ लाकाइनारआछ र अर्‌को चाइ छाडिनारआछ।

३५ सँगिन जाँतो पिन्‍तिन गर्‌लाइ दुइटि बेटिलत मद्‌दे एउटि लाकाइनारआछि र अर्‌कि चाइ छाडिनारआछि।

३६ [उन्‍खाए खेतनाइ काम गर्‌नाराइ दुइटाइ मद्‌दे एउटो लाकाइनारआछ र अर्‌को चाइ छाडिनारआछ।”]b

३७ अनि चेलाल्‍किन येसुलाइ सोद्‌ला,

“ह्‌य कछि हक्‍नार हो पर्‌भु?”

येसुन होल्काइ बल्-ल्‍याक,

“जछि सिनो आछि,

उछि गिद्‌द जम्‍मा हक्‍छत।”

a 

१७:२१ माजनाइ अर्‌थात भित्‍र

b 

१७:३६ धेरइ जसो सोरोतनाइ ह्‌य पद लेख्‍ल बइपाय।

बिद्‍दुइ र न्‍यायधिस

१८

१ येसुन चेलाल्‍काइ सदइ पार्‌थना गरिधर्‌दिखन र निरास जुनहक्‍दिखन बाजिकइ होल्‍काइ एउटो उखान बल्-ल्‍याक,

२ “कुनइ एउटो सहरनाइ परमेसोरकर डर बइमान्‍नार र मान्‍छेल्‍काइ पुनि वास्‍ता बइगर्‌नार एउटो न्‍यायधिस रइल।

३ अनि होइ सहरनाइ एउटि बिद्‍दुइ पुनि रइलि।

ह्‌व न्‍यायधिसकर उछि घरि-घरि जाइकइ बाज्‍तेलि,

‘मुइलाइ मोर बिरोदिकर अगि मोर न्‍याय गर्‌देउ।’

४ केइ दिन सम्‍म ता होइनिन बिद्‍दुइकर कुरइ बइमान्‍ले,

तर पछि होइनिन आफ्‍ने मननाइ सोच्‍ले,

‘मुइ परमेसोरकर डर बइमानु र मान्‍छेल्‍को वास्‍ता पुनि बइगरु।

५ तर ह्‌य बिद्‍दुइनिन मुइलाइ हइरान पार्‌लि हुदान मुइ हेक्‍र न्‍याय गर्‌दिनारआछु,

नत्‍र ता हेइनिन एकतारइ आइकइ मुइलाइ दिक्‍क पार्‌छइ।’”

६ पर्‌भुन बाज्‍ले,

“सुनो,

ह्‌व अधर्‌मि न्‍यायधिसिन केति बाज्‍तिनआछ।

७ उन्‍खाए परमेसोरलाइ रात-दिन पुकार्‌नाराइ आफ्‍ने मान्‍छेल्‍काइ परमेसोरिन न्‍याय बइगरक र?

केति परमेसोरिन होल्‍काइ सायता गरइ ढिलो गर्‌छइ र?

८ मुइ तोराल्‍काइ बल्‍छु,

परमेसोरिन चाने नइ होल्‍को न्‍याय गर्‌दिनारआछ।

तर मानुसकर बेटाक आइतिन केति होइनिन धर्‌तिनाइ बिस्‍वास गर्‌नाराइ भेट्‍टाइछइ र?”

फरिसि र कर उठाइनारकर पार्‌थना

९ आफिनाइ भर पर्‌नाराइ र आफिलाइ धर्‌माति ठानिकइ आनेल्‍काइ तुच्‍छ ठान्‍नाराइ मान्‍छेल्‍काइ येसुन ह्‌य उखान बल्-ल्‍याक,

१० “दुइटाइ मान्‍छे पार्‌थना गरइ मन्‍दिरनाइ जाइला।

एउटो फरिसि र अर्‌को चाइ कर उठाइनार रइल।

११ फरिसिन ठडाइकइ आफ्‍ने बारेनाइ इनिखइ पार्‌थना गर्‌ले,

‘हे परमेसोर,

मुइ तुइलाइ धन्‍नेबाद दिछु किनारइभने मुइ आने मान्‍छेलत जिन्‍खाए लोबि र अत्‍याचारि बइने।

मुइनिन बेभिचार गर्‌ल बइने र मुइ हेइ कर उठाइनार जिन्‍खाए पुनि बइने।

१२ मुइ हप्‍तानाइ दुइ चोटि उपबास बस्‍छु र मुइनिन कामाइल र पाइल सेब्‍बे कुरोकर दस भागकर एक भाग तुइलाइ दिछु।’

१३ तर कर उठाइनार मानुसिन चाइ बद्‌दुर ठडाइकइ स्‍वर्‌गदिस पुनि नहेरिकइ आफ्‍ने छाति ठाटाइतिन बाज्‍ले,

‘हे परमेसोर,

मुइ पापिलाइ दया गर।’

१४ मुइ तोराल्‍काइ बल्‍छु,

ह्‌व फरिसि भन्‍दा कर उठाइनार मानुस चाइ परमेसोरकर नजरनाइ धर्‌माति हकिकइ आफ्‍ने घर फर्‌किले।

किनारइभने जुनिन आफिलाइ उच्‍च पार्‌छइ ह्‌व होच्‍याइछइ र जुनिन आफिलाइ होच्‍याइछइ ह्‌व उच्‍च हक्‍नारआछ।”

येसु र स्‍याउनाइ नानिलत

(मति १९:१३-१५; मर्‌कुस १०:१३-१६)

१५ मान्‍छेल्‍किन आफ्‍ने नानिल्‍काइ येसुन छुइकइ आसिस दिदिक बाजिकइ येसु हक्‍लनाइ आन्‍ला तर ह्‌य देखिकइ चेलाल्‍किन होल्‍काइ हप्‍काइल्‍याक।

१६ येसुन नानिल्‍काइ आफिहक्‍लनाइ बालाइकइ चेलाल्‍काइ बल्-ल्‍याक,

“ह्‌य नानिल्‍काइ मुइ हक्‍लनाइ आइ दिखन,

होल्‍काइ जुनरोको किनारइभने परमेसोरकर राज्‍य ता इन्‍खाएल्‍को लागि हो।

१७ साँच्‍चि मुइ तोराल्‍काइ बल्‍छु,

जुनिन परमेसोरकर राज्‍यलाइ नानिल्‍किन जिन्‍खाए बइसुइकार ह्‌व कइले पुनि ह्‌व भित्‍र पसइ बइपाक।”

धनि मानुस र परमेसोरकर राज्‍य

(मति १९:१६-३०; मर्‌कुस १०:१७-३१)

१८ एउटो सासक आइकइ येसुलाइ सोदल्ते,

“हे असल गुरु,

अजम्‍बरि जिबन पाइलाइ मुइनिन केति गरइ पर्‌छइ?”

१९ येसुन होलाइ बलल्‍ते,

“तुइनिन मुइलाइ किनारइ असल बल्‍छस?

परमेसोर बाएक कोइ पुनि असल बइने।

२० तुइनिन परमेसोरकर आग्‍यालत ता जान्‍छस,

‘बेभिचार जुनगर,

मान्‍छे जुनमार,

जुनचोराउ,

झुटो साँक्‍छि बइदेइ र आफ्‍ने आमेर-ब्‍वारकाइ आदर गरइ।’”

२१ होइनिन बाज्‍ले,

“ह्‌य सेब्‍बे नियम ता मुइनिन छोडारिसिन नइ पालन गर्‌तिन आइलाछु।”

२२ ह्‌य सुनिकइ येसुन होलाइ बलल्‍ते,

“तुइनिन अजइ एउटो काम गरइ बाकि आछि।

तुइसिन हक्‍ल सेब्‍बे सम्‍पति बेचिकइ गरिबकाइ बाड्‌दिखन र तुइनिन स्‍वर्‌गनाइ धन पाइनारआछस अनि आइकइ मोर पछि लाग।”

२३ ह्‌य सुनिकइ ह्‌व मानुस एकदम दुखित हक्‍ले किनारइभने ह्‌व एकदम धनि रइल।

२४ अनि येसुन होलाइ हेरिकइ बलल्‍ते,

“धनि मान्‍छेल्‍काइ परमेसोरकर राज्‍यनाइ पसइ एकदम गारो आछि।

२५ किनारइभने धनि मानुसलाइ परमेसोरकर राज्‍यनाइ पसइभन्‍दा ता बुरु उँटलाइ सियोकर नाथ्‍रिबान छिरइ सजिलो हक्‍छि।”

२६ ह्‌य कुरो सुन्‍नारकिन येसुलाइ बल्‍ला,

“उन्‍खा हक्‍लासिन कुनिन मुक्‍ति पाइ सक्‍छइ ते?”

२७ येसुन होल्‍काइ बल्-ल्‍याक,

“जे कुरो मान्‍छेल्‍को लागि असम्‍भब आछि ह्‌व परमेसोरकर लागि सम्‍भब आछि।”

२८ अनि पत्‍रुसिन बाज्‍ले,

“हेर,

हाइनिन आफ्‍ने सेब्‍बे घरबार छाडिकइ तोर पछि लाग्‍लाछे।”

२९ येसुन होल्‍काइ बल्-ल्‍याक,

“साँच्‍चि मुइ तोराल्‍काइ बल्‍छु,

जुनिन परमेसोरकर राज्‍यकर लागि आफ्‍ने घरबार,

बुएक,

छ्‌वाएक,

आमा-ब्‍वा,

दाजि-भाइ,

छाड्‍छइ,

३० होइनिन हेइ जिबननाइ धेरइ आसिस पाइनारआछ र आइनार युगनाइ चाइ अजम्‍बरि जिबन पाइनारआछ।”

येसुन फेरि आफ्‍ने मर्‌नार बारेनाइ बाज्‍ल

(मति २०:१७-१९; मर्‌कुस १०:३२-३४)

३१ येसुन बारेउटाइ चेलाल्‍काइ अर्‌कइ पटि लाकाइकइ बल्-ल्‍याक,

“सुनो,

हाइ यरुसलेम जाइतिन आछे।

मानुसकर बेटाककर बारेनाइ अगमबक्‍ताल्‍किन लेख्‍ल सेब्‍बे कुरो पुरा हक्‍नारआछि।

३२ ह्‌व आने जातिल्‍को हातनाइ सुम्‍पिनारआछ,

होल्‍किन होलाइ गिल्‍ला गर्‌नारआछत,

बिजेत गर्‌नारआछत र थुक्‍नारआछत।

३३ होल्‍किन होलाइ कोर्‌राa लाइनारआछत र मार्‌नारआछत,

तर तिन दिननाइ ह्‌व फेरि मर्‌लबान जिउँते हकिकइ उठ्‍नारआछ।”

३४ तर चेलाल्‍किन ह्‌य कुरो एउटि पुनि बइबुज्‍ला किनारइभने ह्‌य कुरोकर अर्‌थ होल्‍कोबान नुकाइल रल्‍ति।

होइ हुदान येसुन बाज्‍ल कुरो होल्‍किन बुजइ बइसक्‍ला।

अन्‍धा भिकारि देख्‍नार हक्‍ल

(मति २०:२९-३४; मर्‌कुस १०:४६-५२)

३५ येसु यरिहो सहरकर नजिक पुग्‍तिन उछि एउटो अन्‍धा बाटकर छेउनाइ बसिकइ भिक मागिधर्‌ल रइल।

३६ मान्‍छेल्‍को भिड जाइधर्‌ल था पाइकइ “केति हक्‍तिन आछि?”

बाजिकइ होइनिन मान्‍छेल्‍काइ सोद्‌ल्‍याक।

३७ मान्‍छेल्‍किन होलाइ बल्‍ला,

“नासरतकर येसु हेइ बाट हकिकइ जाइतिन आछ।”

३८ ह्‌य सुनिकइ ह्‌व अन्‍धान बड्‌खो सोरिन बाज्‍ले,

“हे येसु,

दाउदकर बेटाक,

मुइलाइ दया गर।”

३९ अगि-अगि हिन्‍नारकिन होलाइ चुप लाग बाजिकइ हाकार्‌ला,

तर ह्‌व झन बड्‌खो सोरिन बाज्‍ले,

“हे दाउदकर बेटाक,

मुइलाइ दया गर।”

४० ह्‌य सुनिकइ येसु टक्‍क अडिले र होलाइ आफि हक्‍लनाइ आन्‍नार आग्‍या गर्‌ले।

ह्‌व नजिक आइल पछि येसुन होलाइ सोदल्ते,

४१ “तुइ केति चाइछस?

मुइ तोर लागि केति गरुँ?”

होइनिन बाज्‍ले,

“पर्‌भु,

मुइ देखइ सकुँ।”

४२ येसुन होलाइ बलल्‍ते,

“तुइ देख्‍नार हकिहाल।

तोर बिस्‍वासिन तुइ बिसेक हक्‍लाछस।”

४३ अनि ह्‌व तुरुन्‍तइ देख्‍नार हक्‍ले र परमेसोरकर पर्‌सन्‍सा गर्‌तिन येसुकर पछि लाग्‍ले।

ह्‌य देखिकइ आने मान्‍छेल्‍किन पुनि परमेसोरकर पर्‌सन्‍सा गर्‌ला।

a 

१८:३३ कोर्‌राअपराधिल्‍काइ ठाटाइकइ कायल पारइलाइ हिर्‌काइनार साधन हो। ह्‌य छालाकर वा लाबरकर बानाइछत।

कर उठाइनार जखायस

१९

१ येसु यरिहो सहर हकिकइ जाइतिन रइल।

२ ह्‌व सहरनाइ जखायस नाउँ हक्‍ल धनि मानुस कर उठाइनारकर हाकिम रइल।

३ होइनिन येसु कुन्‍टो रइलसइ बाजिकइ हेरइ चाइतेल तर ह्‌व पुड्‍के रइल र मान्‍छेल्‍को भिडिन गर्‌तिन होइनिन देखइ बइसक्‍ले।

४ होइ हुदान ह्‌व येसुलाइ हेरइकर लागि कुत्‍तिन अगाडि जाइकइ एउटो नेभाराकर गाछनाइ चढ्‌ले किनारइभने येसु होइ बाट हकिकइ आइतिन रइल।

५ जब येसु उछि आइपुग्‍ले अनि उप्‍रउने हेरिकइ जखायसलाइ बलल्‍ते,

“ए जखायस चानो हेठ्‌ठ झर,

किनारइभने आज मुइलाइ तोर घरनाइ बास बसइ पर्‌लाछ।”

६ जखायस खुसि हकिकइ चाने झरिकइ येसुकर स्‍वागत गर्‌ले।

७ ह्‌य देखिकइ सेब्‍बाइ मान्‍छेलत गनगनाइतिन इन्‍खा बाजइ लाग्‍ला,

“ह्‌य मानुस ता पापिकर घरनाइ पो बास बसइ जाइले।”

८ जखायसिन ठडाइकइ येसुलाइ बलल्‍ते,

“पर्‌भु,

अब मुइ आफ्‍ने सम्‍पतिकर आदा भाग गरिबकाइ बाड्‍दिनारआछु,

र कुनुल्‍काइ झुक्‍काइकइ केइ लिलाछु भने मुइ होक्‍र चार गुना फिर्‌ता गरिदिनारआछु।”

९ येसुन जखायसलाइ बलल्‍ते,

“आज ह्‌य घरकराइ मान्‍छेल्‍किन मुक्‍ति पाइलाछत,

किनारइभने जखायस पुनि अब्‍राहामकर बेटाक हो।

१० किनारइभने मानुसकर बेटाक नाठ्‍लाल्‍काइ हेरइ र बाचाइ बाजिकइ आइल हो।”

सुनकर सिक्‍काकर उखान

(मति २५:१४-३०)

११ होल्‍किन ह्‌य कुरो सुन्‍तिन गर्‌तिन येसुन होल्‍काइ एउटो उखान बाजइ लाग्‍ले।

येसु यरुसलेमकर नजिकइ रइल अनि मान्‍छेल्‍किन परमेसोरकर राज्‍य चाने आइतिन आछि बाजिकइ सम्‍जिलाइ रइला।

१२ येसुन बाज्‍ले,

“कुनइ एउटो खान्‍दानि मानुस बद्‌दुरकर देसनाइ जाइकइ आफ्‍ने देसकर राजा हकिकइ फर्‌किनार बिचार गर्‌ले।

१३ जाइभन्‍दा अगाडि होइनिन आफ्‍ने दसुटाइ नोकरकाइ बालाइकइ एक-एक ओटो सुनकर सिक्‍का दितिन बल्-ल्‍याक,

‘मुइ फर्‌किकइ नआउन्‍जेलसम्‍म ह्‌य सुनकर सिक्‍काबान बेपार गरो।’

१४ तर आफ्‍ने देसकराइ मान्‍छेल्‍किन होलाइ मन बइपराइतेला र होल्‍किन होक्‍र पछि-पछि इन्‍खा बाजिकइ दुतकाइ पाठाइल्‍याक,

‘ह्‌य मानुसिन राज्‍य गर्‌ल हाइ बइचाए।’

१५ “ह्‌व मानुस राजा हकिकइ फर्‌किल पछि आफिन सिक्‍का दिलाइ नोकरकिन बेपार गरिकइ कत्‍ता नाफा कामाइला बाजिकइ सोदइकर लागि बालाइनार हुकुम गर्‌ले।

१६ पइलो नोकर आइकइ बाज्‍ले,

‘मालिक,

तुइनिन दिल एउटो सिक्‍कान मुइनिन आने दसुटो सिक्‍का कामाइलाछु।’

१७ राजान होलाइ बलल्‍ते,

‘स्‍याबास असल नोकर,

तुइ थोरे कुरोनाइ इमान्‍दार हक्‍लइ।

अब तुइनिन दसुटो सहरनाइ अधिकार पाइनारआछस।’

१८ अनि दोस्‍रो नोकर आइकइ बाज्‍ले,

‘मालिक,

तुइनिन दिल एउटो सिक्‍कान मुइनिन आने पाँचुटो सिक्‍का कामाइलाछु।’

१९ राजान होलाइ बलल्‍ते,

‘तुइनिन पुनि पाँचुटो सहरनाइ अधिकार पाइनारआछस।’

२० अर्‌को नोकरिन आइकइ बाज्‍ले,

‘मालिक,

तुइनिन दिल सिक्‍का इछि आछि,

मुइनिन हेलाइ रुमालनाइ बाँदिकइ नुकाइकइ धर्‌ल रइनाइ।

२१ मुइ तुइसिन डाराइनाइ किनारइभने तुइ कठोर मानुस आछस।

तुइनिन ता आफिन लगानि बइगर्‌ल ठउँनाइ पुनि नाफा हेर्‌छस र आफिन बइरोप्‍ल ठउँनाइ कटनि गर्‌छस।’

२२ राजान होलाइ बलल्‍ते,

‘ए दुस्‍ट नोकर,

तोरे मुखकर बोलिन मुइ तुइलाइ दोसि ठहराइछु।

मुइ कठोर मानुस हो,

आफिन लगानि बइगर्‌ल ठउँबान नाफा हेर्‌नार र आफिन बइरोप्‍ल ठउँबान कटनि गर्‌नार बाजिकइ तुइनिन जान्‍ल रइलइ भने ता

२३ तुइनिन मोर सिक्‍का किनारइ ब्‍याजनाइ बइलाइलइ?

मुइ आइकइ ह्‌व पइसाकर ब्‍याजसहित ता पाइनानाइ।’

२४ राजान उछि ठडाइनारकाइ बल्-ल्‍याक,

‘होइसिन ह्‌व सिक्‍का खोसिकइ दस सिक्‍का हक्‍नारलाइ दिक।’

२५ होल्‍किन बाज्‍ला,

‘मालिक,

होइसिन ता दस सिक्‍का रोइहाल्‍सि नि।’

२६ ‘मुइ तोराल्‍काइ बल्‍छु,

जुनसिन आछि,

होलाइ अजइ धेरइ दिनारआछ,

तर जुनसिन बइने,

होइसिन हक्‍ल पुनि खोसिनारआछ।

२७ अब मुइनिन होलत उप्‍रान राज्‍य गर्‌ल मन बइपराइनाराइ मोर सतुरकाइ इछि आनिकइ मोर अगाडि मार्‌खन।’”

यरुसलेमनाइ येसुकर पर्‌बेस

(मति २१:१-११; मर्‌कुस ११:१-११; युहन्‍ना १२:१२-१९)

२८ येसुन ह्‌य कुरो बाजिसक्‍ल पछि होल्‍को अगि-अगि यरुसलेम जाइनार बाट लाग्‍ले।

२९ येसु बेथफागे र बेथानियाकर नजिक जइतुन डाँरानाइ आइपुग्‍तिन येसुन दुइटाइ चेलाल्‍काइ इन्‍खा बाजिकइ पाठाइल्‍याक,

३० “तोरा अगाडिकर गाउँनाइ जाउबे र उछि तोराल्‍किन कइले कोइ पुनि बइचढ्‍ल गधाकर बछेडा बाँदिधर्‌ल भेट्‌टाइनार आछो।

होलाइ फुकाइकइ इछि आनो।

३१ यदि कसइकिन ‘हेलाइ किनारइ फुकाइछो?’

बाजिकइ तोराकाइ सोद्‌ल्‍या भने,

‘पर्‌भुलाइ हेक्‍र खाँचो आछि’ बाजइ।”

३२ ह्‌व दुइटाइ चेलालत जाइला र येसुन बल्‍ल जिन्‍खाए गधाकर बछेडालाइ बाँदिधर्‌ल भेट्‍टाइला।

३३ होल्‍किन गधाकर बछेडालाइ फुकाइ लाग्‍तिन बछेडाकर मालिकिन होल्‍काइ सोद्‌ल्‍याक,

“तोराल्‍किन गधाकर बछेडालाइ किनारइ फुकाइछो हँ?”

३४ होल्‍किन बाज्‍ला,

“पर्‌भुलाइ हेक्‍र खाँचो आछि।”

३५ चेलाल्‍किन बछेडालाइ येसु हक्‍लनाइ आन्‍ला र आफ्‍ने लुगा बछेडाकर ढाडनाइ ओछ्‌याइकइ येसुलाइ चढाइला।

३६ येसु गधानाइ चढिकइ जाइतिन खेरि मान्‍छेल्‍किन आफ्‍ने लुगा फुकालिकइ बाट्‌नाइ ओछ्‌याइला।

३७ येसु जइतुन डाँराकर ओरालोनाइ आइपुग्‍तिन चेलालत र भिडलत येसुन गर्‌ल सेब्‍बे सक्‍तिसालि काम सम्‍जिकइ रामाइतिन बड्‌खो सोरिन साराइतिन परमेसोरकर पर्‌सन्‍सा गरइ लाग्‍ला,

३८ “परमपर्‌भुकर नाउँनाइ आइनार राजा धन्‍यकर हो।

स्‍वर्‌गनाइ सान्‍ति र परमेसोरकर महिमा हक्‍दिक।”

३९ अनि मान्‍छेल्‍को भिडबान केइ फरिसिल्‍किन येसुलाइ बल्‍ला,

“गुरु,

तोर चेलाल्‍काइ चुप्‍लाग बल्‍खन।”

४० येसुन होल्‍काइ बल्-ल्‍याक,

“मुइ तोराल्‍काइ बल्‍छु,

हेलत चुप लाग्‍ला भने ता पाथरलत साराइनारआछत।”

यरुसलेमकर लागि येसु कान्‍ल

४१ जब येसु यरुसलेम नजिकइ आइपुग्‍ले ह्‌व सहरलाइ देखिकइ येसु कान्‍ले र इत्‍तिकइ बाज्‍ले,

४२ “तुइनिन आज सान्‍तिकर लागि केति चाइछि बाजिकइ जान्‍लासिन हक्‍नाल्‍ति!

तर तुइनिन ह्‌व देखइ नइ बइसक्‍लइ।

४३ अब इन्‍खा दिन आइनारआछि,

तोर सतुरकिन तोर वरिपोरि मोर्‌चा बाँदिकइ घेरा हालिकइ सेब्‍बे पट्‌यान थुन्‍नाराइ आछत।

४४ सतुरकिन तुइलाइ र ह्‌व भित्‍र बस्‍नाराइ तोर सन्‍तानकाइ नास पार्‌नाराइ आछत र एउटो पाथर उप्‍रान अर्‌को पाथर छाड्‌नाराइ बइनेत किनारइभने परमेसोरिन बाचाइ आइल समयलाइ तुइनिन चिनइ बइसक्‍लइ।”

येसु मन्‍दिरनाइ जाइल

(मति २१:१२-१७; मर्‌कुस ११:१२-१९; युहन्‍ना २:१३-१६)

४५ अनि येसु मन्‍दिरनाइ जाइले र उछि किनबेच गर्‌नारकाइ इत्‍तिकइ बाज्‍तिन निकाल्-ल्‍याक,

४६ “धर्‌मसास्‍तरनाइ लेख्‍लाछि,

‘मोर घर पार्‌थनाकर घर हक्‍नारआछि’ तर तोराल्‍किन ता हेलाइ चोर डाकाल्‍को ओडार बानाइलाछो।”

४७ ह्‌व पछि येसुन दिन्‍ने मन्‍दिरनाइ सिछ्‌या सिकाइतेल।

तर मुख्‍य पुजारिलत,

धर्‌म-गुरुलत र आने अगुवालत मिलिकइ येसुलाइ मारइ हेर्‌तेला।

४८ तर होल्‍किन येसुलाइ मार्‌नार केइ उपाय बइभेट्‌टाइला किनारइभने सेब्‍बाइ मान्‍छेल्‍किन येसुकर सिछ्‌या सुनइ मन पराइतेला।

येसुकर अधिकारबारे परस्‍न

(मति २१:२३-२७; मर्‌कुस ११:२७-३३)

२०

१ एक दिन येसुन मन्‍दिरनाइ मान्‍छेल्‍काइ सिछ्‌या सिकाइतिन सुसमचार पर्‌चार गरिधर्‌ल रइल।

होइ बेला मुख्‍य पुजारिलत,

धर्‌म-गुरुलत र मुख्‍य अगुवालत येसु हक्‍लनाइ आइला,

२ र होल्‍किन येसुलाइ सोद्‌ला,

“हाइलाइ बल,

तुइ कछ्‌यान अधिकार पाइकइ ह्‌य काम गर्‌छस?

तुइलाइ ह्‌य अधिकार दिनार कुन हो?”

३ येसुन होल्‍काइ बल्-ल्‍याक,

“मुइ पुनि तोराल्‍काइ एउटो कुरो सोद्‌छु,

मुइलाइ जबाफ देओ।

४ युहन्‍नान बप्‍तिस्‍मा दिनार अधिकार कछ्‌यान पाइले?

परमेसोरबान हो कि मानुसबान?”

५ ह्‌य सुनिकइ होलत आफि-आफिनाइ इत्‍तिकइ बाजइ थाल्‍ला,

“अब हाइ केति बाज्‍नार?

परमेसोरबान बाजु भने ‘तोराल्‍किन युहन्‍नालाइ किनारइ बिस्‍वास बइगर्‌लो?’

बाजिकइ होइनिन सोद्‌छइ।

६ मानुसबाटेन बाजु भने सेब्‍बाइ मान्‍छेल्‍किन हाइलाइ पाथरिन हिर्‌काइनार आछत किनारइभने युहन्‍ना अगमबक्‍ता हो बाजिकइ होल्‍किन पक्‍का बिस्‍वास गर्‌छत।”

७ होइ हुदान होल्‍किन बाज्‍ला,

“हाइलाइ था बइने,

ह्‌व अधिकार कछ्‌यान पाइले।”

८ अनि येसुन होल्‍काइ बल्-ल्‍याक,

“उसोभए मुइ कुनकर अधिकारिन ह्‌य काम गर्‌छु,

मुइ पुनि तोराल्‍काइ बइबलु।”

किसानकर उखान

(मति २१:३३-४६; मर्‌कुस १२:१-१२)

९ येसुन मान्‍छेल्‍काइ एउटो उखान बल्-ल्‍याक,

“एउटो मानुसिन अङ्‌गुर लाइकइ अद्‍यानाइ कामाइ किसानकाइ छाड्‌दिकइ धेरइ समयकर लागि आफि चाइ पर्‌देस जाइले।

१० अङ्‌गुर टुन्‍नार बेला हक्‍ल पछि मालिकिन नोकरलाइ आफ्‍ने भाग अङ्‌गुर लेइ पाठाल्ते।

तर अद्‍या कामाइनाराइ किसानकिन होलाइ हिर्‌काइकइ सुदे हात पाठाइ दिल्‍याक।

११ मालिकिन फेरि अर्‌को नोकरलाइ पाठाल्ते,

तर होलाइ पुनि होल्किन ठाटाइकइ बिजेत गरिकइ सुदे हात पाठाइ दिल्‍याक।

१२ फेरि मालिकिन तेस्‍रो नोकरलाइ पुनि पाठाल्ते,

तर होलाइ पुनि होल्किन घाइते बानाइकइ अङ्‌गुर बारिबान निकालिदिल्याक।

१३ ह्‌य हकिसक्ल पछि अङ्‌गुर बारिकर मालिकिन बाज्‍ले,

‘अब मुइ केति गरुँ?

अब मुइ आफ्‍ने प्‍यारो बेटाकलाइ पाठाइछु।

हेलाइ ता होल्किन पक्‍कइ आदर गर्‌छत हक्‍ति।’

१४ तर होल्किन मालिककर बेटाकलाइ आइतिन गर्‌ल देखिकइ आपसनाइ इत्‍तिकइ सल्‍ला गर्‌ला,

‘ह्‌य ता बारि धनिकर हकवाला हो।

अब हाइ हेलाइ मारउ अनि होक्‍र सम्‍पति हाम्‍रो हक्‍नारआछि।’

१५ अनि होल्किन मालिककर बेटाकलाइ अङ्‌गुर बारिबान बाइर लाकाइकइ मार्‌ला।”

अनि येसुन सोद्‌ल्‍याक,

“अब अङ्‌गुर बारिकर मालिकिन होल्काइ केति गर्‌स्‍याक ता?”

१६ “अब मालिक आफि आइकइ दुस्‍ट किसानकाइ मार्‌नारआछ र आफ्‍ने बारि आनेल्काइ कामाइ दिनारआछ।”

ह्‌य सुनिकइ मान्‍छेल्‍किन बाज्‍ला,

“इन्‍खा ता कइले जुन हक्‍दिक।”

१७ अनि येसुन होल्काइ हेर्‌तिन बल्-ल्‍याक,

“उसोभए धर्‌मसास्‍तरनाइ लेख्‍ल ह्‌य कुरोन बाजइ हेर्‌ल केति हो ते?

‘घर बानाइनाराइ कर्‌मिकिन काम बइलागि बाजिकइ फ्‍याक्‍ल पाथर नइ,

घर बानाइतिन मुख्‍य सुरे पाथर हकल्‍ते।’

१८ ह्‌व पाथर उप्‍रान खस्‍नार सेब्‍बे चक्‍नाचुर हक्‍नारआछि,

अनि जुन्‍टो पाथर उप्‍रान ह्‌व पाथर खस्‍छि ह्‌व धुलोपिठो हक्‍छि।”

कर तिर्‌नार बारेनाइ परस्‍न

(मति २२:१५-२२; मर्‌कुस १२:१३-१७)

१९ धर्‌म-गुरुल्‍किन र मुख्‍य पुजारिल्‍किन ह्‌य कुरो हाम्‍रे बिरुद्‌दनाइ बाज्‍ल हो बाजिकइ बुज्‍ला र येसुलाइ पक्‍रइ आट्‍ला तर होलत मान्‍छेल्‍कोसिन डाराइतेला।

२० होइ हुदान होल्‍किन येसुलाइ सुटुक्‍क पक्‍रिकइ बडा-हाकिम र सासककर हातनाइ सुम्‍पइ चाइतेला।

केइ मान्‍छेल्‍काइ धर्‌माति बनि टोपलिकइ येसुन बाज्‍ल कुरोनाइ होलाइ फसाइकर लागि पइसा दिकइ पाठाइल्‍याक।

२१ होल्‍किन येसुलाइ सोद्‌ला,

“गुरु,

हाइलाइ था आछ,

कि तुइ ठिक कुरो बाज्‍छस,

ठिक सिकाइछस,

कुनुल्‍को पछ्‌यपात बइगरस र परमेसोरकर बाट साँच्‍चिसिन देखाइछस।

२२ होइ हुदान हाइनिन कइसरलाइ कर तिरइ ठिक आछ,

कि बइने?”

२३ येसुन होल्‍को छलि बिचार बुजिकइ होल्‍काइ बल्-ल्‍याक,

२४ “मुइलाइ एउटो सिक्‍का देखाओ।

हेइनाइ कुनकर नाउँ र छाप आछि?”

होल्‍किन बाज्‍ला,

“कइसरकर।”

२५ येसुन होल्‍काइ बल्-ल्‍याक,

“होइ हुदान जे कइसरकर हो ह्‌व कइसरलाइ देओ र जे परमेसोरकर हो ह्‌व परमेसोरलाइ देओ।”

२६ होल्‍किन मान्‍छेल्‍को अगाडि येसुलाइ केइ कुरोनाइ फसाइ बइसक्‍ला र येसुन दिल जबाफनाइ अचम्‍म मान्‍तिन चुपचाप बस्‍ला।

पुनरुत्‍थान र ब्‍याहा

(मति २२:२३-३३; मर्‌कुस १२:१८-२७)

२७ ह्‌व पछि केइ सदुकिलत येसु हक्‍लनाइ आइला।

मर्‌लपछि पुनरुत्‍थान बइहकि बाजिकइ होल्‍किन बिस्‍वास गर्‌तेला।

२८ होल्‍किन येसुलाइ सोद्‌ला,

“गुरु,

मोसान हाइलाइ लेख्‍दिल परमेसोरकर नियम अन्‍सार कुनइ मानुसकर दाजेककर सन्‍तान नहकिकइ मर्‌ले भने दाजेककर लागि सन्‍तान हक्‍दिक बाजिकइ भाएकिन भोजेकसिन ब्‍याहा गर्‌दिक।

२९ एउटो परिवारनाइ सात भाइ रइला।

जेड्‍काइनिन ब्‍याहा गर्‌ले तर सन्‍तान नहकिकइ मर्‌ले।

३० उन्‍खाए माइलान भोजेकलाइ ब्‍याहा गर्‌ले होक्‍र पुनि सन्‍तान नहकिकइ मर्‌ले।

३१ र साइलान पुनि ब्‍याहा गर्‌ले र उन्‍खाए गरिकइ साते भाएकिन भोजेकसिन ब्‍याहा गर्‌ला र सन्‍तान नहकिकइ मर्‌ला।

३२ पछि ह्‌व बेटि पुनि मर्‌लि।

३३ होइ हुदान मर्‌लबान पुनरुत्‍थान हक्‍तिन ह्‌व बेटि कुनकरि बुएक हक्‍छइ?

किनारइभने होलाइ ता साते भाएकिन ब्‍याहा गर्‌लाइ रइला।”

३४ येसुन होल्‍काइ बल्-ल्‍याक,

“ह्‌य सन्‍सारकराइ मान्‍छेलत ब्‍याहा गर्‌छत र गर्‌दिस्‍याक।

३५ तर पछि आइनार समयनाइ इन्‍खा बइहकि किनारइभने मर्‌लबान जिउँतिकइ स्‍वर्‌ग जाइकर लागि योग्‍य हक्‍लाइ मान्‍छेल्‍किन अर्‌को जिबननाइ न ब्‍याहा गर्‌छत,

न गर्‌दिस्‍याक।

३६ होलत फेरि बइमरत किनारइभने होलत स्‍वर्‌गदुत जिन्‍खाए हक्‍नारआछत।

होलत मर्‌लबान बाँच्‍ल हुदान परमेसोरकर सन्‍तान हक्‍नाराइआछत।

३७ मर्‌लाइ जिउँते हक्‍छत बाजिकइ मोसान जिगिधर्‌ल पोथ्‍राकर घटनानाइ देखाइलाछ।

परमपर्‌भुलाइ ‘अब्‍राहामकर परमेसोर,

इसहाककर परमेसोर र याकुबकर परमेसोर’ बाजिकइ पुकार्‌लाछ।

३८ परमेसोर मर्‌लाल्‍को परमेसोर बया,

तर ह्‌व जिउँताल्‍को परमेसोर हो,

किनारइभने परमेसोरकर नजरनाइ सेब्‍बाइ जिउँते आछत।”

३९ अनि कोइ-कोइ धर्‌म-गुरुल्‍किन बाज्‍ला,

“गुरु,

तुइनिन ठिक बाज्‍लाछस।”

४० ह्‌व पछि फेरि कुनुल्‍किन केइ सोद्‌नार आँट बइगर्‌ला।

खिरिस्‍ट कुनकर बेटाक?

(मति २२:४१-४६; मर्‌कुस १२:३५-३७)

४१ येसुन होल्काइ बल्-ल्‍याक,

“खिरिस्‍ट दाउदकर बेटाक हो बाजिकइ मान्‍छेल्‍किन किनिखइ बाजइ सक्‍छत?

४२ दाउदिन आफि लेख्‍ल भजन किताबनाइ इत्‍तिकइ बाज्‍लाछ,

‘परमपर्‌भुन मोर पर्‌भुलाइ बलल्‍ते,

“तुइ मोर दाइने हात पटि बस।

४३ जब सम्‍म मुइ तोर सतुरकाइ तोर पइतला हेठ्‌ठान बइपारु।”’

४४ इत्‍तिकइ दाउद आफिन खिरिस्‍टलाइ पर्‌भु बल्‍ल पछि,

फेरि किनिखइ खिरिस्‍ट दाउदकर बेटाक हक्‍ले?”

धर्‌म-गुरुल्‍काइ चेतावनि

(मति २३:१-३६; मर्‌कुस १२:३८-४०)

४५ सेब्बाइ मान्‍छेल्‍किन सुनिधर्‌ल बेलानाइ येसुन आफ्‍ने चेलाल्‍काइ बल्-ल्‍याक,

४६ “धर्‌म-गुरुल्‍कोसिन होसियार हकिकइ बसो!

होलत ता देखावटि लामो लुगा लाइकइ हिनइ मन पराइछत,

बजारकराइ मान्‍छेल्‍किन आदर सत्‍कार गर्‌ल चाइछत अनि सभाघरनाइ र भोज-भतेरनाइ आदर पाइनार ठउँनाइ बसइ मन पराइछत।

४७ होल्‍किन बिद्‍दुइकर घरबार खोस्‍छत र देखावटि लामो पार्‌थना गर्‌छत।

इन्‍खाएल्किन नइ बढ्‌ता सजाय पाइनारआछत।”

बिद्‍दुइकर भेटि

(मर्‌कुस १२:४१-४४)

२१

१ मन्‍दिरनाइ येसु दान हाल्‍नार बाक्‍सा छेउनाइ बसिकइ हेर्‌तिन धनि मान्‍छेल्‍किन भेटि हाल्‍ल देख्‍ले,

२ र एउटि गरिब बिद्‍दुइनिन पुनि तामाकर दुइ सिक्‍का चाराइल देख्‍ले।

३ ह्‌य देखिकइ येसुन बाज्‍ले,

“साँच्‍चि मुइ तोराल्‍काइ बल्‍छु,

ह्‌य गरिब बिद्‍दुइनिन आने सेब्‍बाल्‍किन भन्‍दा धेरइ भेटि चाराइलाछि।

४ किनारइभने आनेल्‍किन ता आफिसिन हक्‍ल पर्‌सस्‍तबान केइ भेटि चाराइलाछत तर ह्‌य बिद्‍दुइ गरिब हक्‍तिन पुनि आफिसिन हक्‍ल सेब्‍बे जिबिका चालाइनार पइसा चाराइलाछि।”

अन्‍त्‍यकर दिनकर चिन्‍न

(मति २४:१-२; मर्‌कुस १३:१-२)

५ केइ चेलाल्‍किन मन्‍दिरकर बारेनाइ “किन्‍खा मजार-मजार पाथरिन बानाइल र मान्‍छेल्‍किन परमेसोरलाइ दिल दानबान मन्‍दिर सजाइल!”

बाजिकइ कुरो गरिधर्‌लाइ रइला।

येसुन होल्‍काइ बल्-ल्‍याक,

६ “इन्‍खा समय आइनारआछि,

तोराल्‍किन अखन देखिधर्‌ल ह्‌य भबनकर एउटो पाथर उप्‍रान अर्‌को पाथर हक्‍नार बइने,

ह्‌व सेब्‍बे भत्‍किनारआछि।”

दुख र कस्‍टकर सुरु

(मति २४:३-१४; मर्‌कुस १३:३-१३)

७ होल्‍किन येसुलाइ सोद्‌ला,

“गुरु,

ह्‌य कखन हक्‍नारआछि?

र ह्‌य कुरो हकइ लाग्‍तिन केति चिन्‍न हक्‍नारआछि?”

८ येसुन होल्‍काइ बल्-ल्‍याक,

“होसियार बसो,

तोराल्‍काइ कुनुल्‍किन पुनि जुनछक्‍याइदिखन किनारइभने धेराइ मान्‍छेलत मोर नाउँनाइ ‘मुइ नइ खिरिस्‍ट हो’ र ‘बेला नजिकइ आइलाछि’ बाजिकइ बाज्‍नारआछत तर तोरा होल्‍को पछि जुनलागो।

९ जब तोराल्‍किन लडाइ र झगडा हक्‍ल कुरो सुन्‍छो तब जुनडाराओ,

किनारइभने अन्‍त्‍य हकइ भन्‍दा पइला ह्‌य कुरो हकइ नइ पर्‌छि तर उत्‍तिनइ खेर सन्‍सारकर अन्‍त्‍य चाइ बइहकि।”

१० फेरि येसुन होल्‍काइ बल्-ल्‍याक,

“जातिल्‍को बिरुद्‌दनाइ जाति र रास्‍टकर बिरुद्‌दनाइ रास्‍ट लडाइ हक्‍नारआछि।

११ बड्‌खो-बड्‌खो भुइँचालो जाइनारआछि।

धेरइ ठउँनाइ अनिकाल र महामारि हक्‍नारआछि,

भयङ्‌कर आतङ्‍क र आकासनाइ डर लाग्‍दो अचम्‍मकर चिन्‍न देखा पर्‌नारआछि।

१२ तर ह्‌य सेब्‍बे कुरो हकइ भन्‍दा पइला मान्‍छेल्‍किन तोराल्‍काइ आठाइनारआछत,

सताइनारआछत,

सभाघरनाइ लाकाइकइ सुम्‍पिनारआछत र झ्‍यालखन्‍डनाइ हाल्‍दिनारआछत।

तोराल्‍काइ मोर नाउँकर कारन राजा र हाकिमकर अगाडि पुराइनारआछत।

१३ तर ह्‌व बेला तोराल्‍किन मोर बारेनाइ गबाहि दिनार मउका पाइनारआछो।

१४ होइ हुदान आफि जोगइकर लागि केति बाजइ पर्‌छइ बाजिकइ पइला नइ चिन्‍ता जुनगरो।

१५ किनारइभने मुइ तोराल्‍काइ इन्‍खा सब्‍द र बुद्‌दि दिनारआछु कि तोराल्‍किन बाज्‍ल तोराल्‍को बिरोदिल्‍किन जबाफ देइ बइसकत र बिरोद गरइ पुनि बइसकत।

१६ तोराल्‍काइ आफ्‍ने आमेर-ब्‍वार,

दाजेर-भाएरकिन,

आफन्‍तल्‍किन र साथेरकिन पुनि धोका दिकइ पक्‍राइनारआछत।

तोरा मद्‌दे कोइ-कोइकाइ ता होल्‍किन मार्‌नारआछत।

१७ मुइलाइ बिस्‍वास गर्‌ल कारनिन तोराल्‍काइ सेब्‍बाइ मान्‍छेल्‍किन घिर्‌ना गर्‌नारआछत।

१८ तर तोराल्‍को कापालकर एउटो बार पुनि झर्‌नार बइने।

१९ तोराल्‍किन ह्‌य सेब्‍बे सइलो भने जिबन पाइनारआछो।”

यरुसलेमकर नास

(मति २४:१५-२१; मर्‌कुस १३:१४-१९)

२० “जब यरुसलेम सहरलाइ सतुरकर सेनाल्‍किन घेर्‌ल देख्‍छो,

तब ह्‌य सहरकर नास हक्‍नार बेला आइपुगल्‍तिसइ बाजिकइ जानो।

२१ ह्‌व बेला यहुदिया छेत्‍रनाइ हक्‍नाराइ मान्‍छेलत डाँरादिस भाग्‍दिखन।

सहर भित्‍र हक्‍नाराइ बाइर भाग्‍दिखन र गाउँनाइ हक्‍नाराइ सहरनाइ जुनजाइदिखन।

२२ किनारइभने धर्‌मसास्‍तरनाइ लेख्‍ल सेब्‍बे कुरो पुरा हकइलाइ ह्‌य सजाय दिनार दिन हक्‍नारआछि।

२३ ह्‌व बेला नानि पाइनाराइ र दुत ख्‍वाइनाराइ बेटिल्‍को लागि झन डर लाग्‍दो हक्‍नारआछि।

किनारइभने धर्‌तिनाइ भयङ्‌कर दुख आइनारआछि र परमेसोरकर दन्‍ड ह्‌य जातिकराइ मान्‍छेल्‍कोनाइ आइपर्‌नारआछि।

२४ होलत तरवारिन मारिनार आछत र धेरइ देसनाइ कइदि बानाइकइ लाकाइनार आछत।

आने जातिल्‍को समय पुरा नहकुन्‍जेलसम्‍म होल्‍किन यरुसलेमलाइ पइतला हेठ्‌ठान धर्‌नारआछत।

मानुसकर बेटाककर आगमन

(मति २४:२९-३१; मर्‌कुस १३:२४-२७)

२५ “घाम,

चानाजुन र तारानाइ अचम्‍मकर चिन्‍न देखा पर्‌नारआछि।

समुन्‍द्‍रकर गर्‌जन र बड्‌खो छालिन गर्‌तिन धर्‌तिकराइ सेब्‍बाइ मान्‍छेलत सङ्‍कटनाइ परिकइ डरिन आत्‍तिनार आछत।

२६ धर्‌तिनाइ हकइ आइनार घटना सम्‍जिकइ मान्‍छेल्‍को डरिन सातो पुत्‍लो उड्‍नारआछि,

किनारइभने आकासकर सक्‍ति डगमगाइनारआछि।

२७ ह्‌व पछि मानुसकर बेटाकलाइ बादलनाइ सक्‍ति र बड्‌खो महिमासाथ आइधर्‌ल मान्‍छेल्‍किन देख्‍नारआछत।

२८ जब ह्‌य कुरो हकइ थाल्‍छि तब तोरा ठडाकइ उप्‍रउने हेरो,

किनारइभने तोराल्‍को उद्‍दार नजिक आइधर्‌लाछि।”

नेभाराकर गाछबान सिछ्‌या

(मति २४:३२-३५; मर्‌कुस १३:२८-३१)

२९ येसुन होल्‍काइ एउटो उखान बल्-ल्‍याक,

“नेभाराकर गाछ र आने सेब्‍बे गाछकाइ हेरो।

३० होल्‍कोनाइ नयाँ चिउला फेर्‌ल देखिकइ तोरा आफि गर्‌मिकर बेला आल्‍ते बाजिकइ था पाइछो।

३१ उन्‍खाए नइ मुइनिन बल्‍ल ह्‌य सेब्‍बे कुरो हकिधर्‌ल देख्‍तिन परमेसोरकर राज्‍य नजिकइ आछि बाजिकइ जानो।

३२ “साँच्‍चि मुइ तोराल्‍काइ बल्‍छु,

ह्‌य सेब्‍बे घटना पुरा नहकुन्‍जेलसम्‍म ह्‌य पुस्‍ता नास हक्‍नार बइने।

३३ स्‍वर्‌ग र धर्‌ति बितिकइ जाइनारआछि तर मोर बचन कइले बित्‍नार बइने।”

चलाख हको

३४ “तोरा होसियार हकिकइ बसो,

धेरइ भोज-भतेरनाइ जुनलागो,

मातिकइ जुनहिनो र जिबनकर चिन्‍ता जुनगरो,

नत्‍रता तोराल्‍को मन बोदो हक्‍नारआछि र तोराल्‍किन बइसोच्‍ल बेलानाइ एक्‍कासि ह्‌व दिन पासोठि आइनारआछि।

३५ इनिखइ धर्‌तिनाइ हक्‍लाइ सेब्‍बाइ मान्‍छे उप्‍रान ह्‌व दिन आइनारआछि।

३६ होइ हुदान चलाख हको,

‘हकइ आइनार डर लाग्‍दो घटनाबान उम्‍कइ सकउ र मानुसकर बेटाककर अगाडि ठडाइनार योग्‍य बानाउ’ बाजिकइ हर समय पार्‌थना गरो।”

३७ येसुन दिउँसो मन्‍दिरनाइ सिछ्‌या दितेल र राति चाइ सहर बाइर जइतुन डाँरानाइ बास बसइ जाइतेल।

३८ येसुकर सिछ्‌या सुनइलाइ सेब्‍बाइ मान्‍छेलत ब्‍यान्‍निन मन्‍दिरनाइ आइतेला।

येसुलाइ मार्‌नार दाउ

(मति २६:१-५; मर्‌कुस १४:१-२; युहन्‍ना ११:४५-५३)

२२

१ अखमिरिa पिठो खाइनार चाड नजिक आइल रल्‍ति।

हेलाइ निस्‍तार चाड बाज्‍छे।

२ मुख्‍य पुजारिल्‍किन र धर्‌म-गुरुल्‍किन येसुलाइ किनिखइ मार्‌नार बाजिकइ दाउ हेर्‌तेला,

तर मान्‍छेल्‍कोसिन होलत डाराइतेला।

यहुदा इस्‍करियोतकर बिस्‍वासघात

(मति २६:१४-१६; मर्‌कुस १४:१०-११)

३ होइ बेला बारुटाइ चेलालत मद्‌दे एउटो यहुदा इस्‍करियोतकर मन भित्‍र दियाबलस पस्‍ले।

४ होइनिन मुख्‍य पुजारिलत र मन्‍दिर रुङ्‍नाल्‍को कप्‍तानलत हक्‍लनाइ जाइकइ “येसुलाइ किनिखइ पक्‍राइदेइ सक्‍छु” बाजिकइ सल्‍ला गर्‌ले।

५ होलत खुसि हक्‍ला र होलाइ पइसा दिनार कबुल गर्‌ला।

६ यहुदा सहमत हक्‍ले र मान्‍छेल्‍को भिड बइहक्‍ल बेलानाइ सुटुक्‍क येसुलाइ पक्‍राइदिनार मउका हेरइ लाग्‍ले।

निस्‍तार चाडकर लागि भोज तयार

(मति २६:१७-२५; मर्‌कुस १४:१२-२१; युहन्‍ना १३:२१-३०)

७ अखमिरि पिठो खाइनार चाडकर दिन आल्‍ते,

पइलो दिन निस्‍तार चाडकर थुमा बलि गरइ पर्‌तेल्‍याक।

८ येसुन पत्‍रुस र युहन्‍नालाइ इन्‍खा बाजिकइ पाठाइल्‍याक,

“जाइकइ हाम्‍रो लागि निस्‍तार चाडकर भोज ठिक पारो।”

९ होल्‍किन येसुलाइ सोद्‌ला,

“हाइ ह्‌य भोज कछि जाइकइ ठिक पारु?”

१० येसुन होल्‍काइ बल्-ल्‍याक,

“तोरा सहरनाइ पस्‍ल पछि गाग्‍रिनाइ पानि बोकिकइ जाइधर्‌ल एउटो मानुसलाइ भेट्‍टाइनारआछो र होक्‍र पछि-पछि लागो।

११ अनि ह्‌व जुन्‍टो घरनाइ पस्‍छइ ह्‌व घरकर मालिकलाइ बलो,

‘गुरुन तुइलाइ सोद्‌लाछ,

मुइ आफ्‍ने चेलाल्‍कोसिन बसिकइ निस्‍तार चाडकर भोज खाइनार पाउना कोठा कछि आछि?’

१२ होइनिन तोराल्‍काइ उपल्‍चो तालानाइ सजाइल बड्‌खो कोठा देखाइनारआछ,

र उछि नइ भोज ठिक पारो।”

१३ होलत जाइला र येसुन बल्‍ल जिन्‍खाए भेट्‍टाइला अनि होल्‍किन निस्‍तार चाडकर भोज ठिक पार्‌ला।

अन्‍तिम भोज

(मति २६:२६-३०; मर्‌कुस १४:२२-२६; १ कोरन्‍थि ११:२३-२५)

१४ खाइनार बेला हक्‍ल पछि येसु आफ्‍ने बारुटाइ पेरितकोसिन भोज खाइ बस्‍ले।

१५ येसुन होल्‍काइ बल्-ल्‍याक,

“मुइ दुख भोगइ भन्‍दा अगि ह्‌य निस्‍तार चाडकर भोज तोराल्‍कोसिन बसिकइ खाइनार मन गर्‌ल रइनाइ।

१६ किनारइभने मुइ तोराल्‍काइ बल्‍छु,

परमेसोरकर राज्‍यनाइ ह्‌य भोजकर अर्‌थ पुरा नहकुन्‍जेलसम्‍म मुइ ह्‌य भोज फेरि खाइनार बइने।”

१७ अनि येसुन कचउरा लिले र परमेसोरलाइ धन्‍नेबाद दिल पछि चेलाल्‍काइ बल्-ल्‍याक,

“ह्‌य लिउबे र तोरा आफि-आफिनाइ बाँडिकइ खाओ।

१८ मुइ फेरि तोराल्‍काइ बल्‍छु,

परमेसोरकर राज्‍य नआउन्‍जेलसम्‍म अब मुइ अङ्‌गुरकर रस पिनार बइने।”

१९ अनि येसुन पिठो लिले र परमेसोरलाइ धन्‍नेबाद दिल पछि ह्‌व पिठो भाच्‍ले र चेलाल्‍काइ दितिन बल्-ल्‍याक,

“तोराल्‍को लागि दिल ह्‌य मोर सरिर हो।

मोर सम्‍जनानाइ ह्‌य खाइनार गरो।”

२० उन्‍खाए गरिकइ खाइसक्‍ल पछि येसुन कचउरा लिले र बाज्‍ले,

“ह्‌य कचउरा मुइनिन तोराल्‍को लागि बगाइनार रकतबान बन्‍ल नयाँ करार हो।”

२१ “तर हेरो,

मुइलाइ पक्‍राइनार मानुस पुनि मुइसिन नइ टेबुलनाइ खाइ धर्‌लाछ।

२२ किनारइभने मानुसकर बेटाक ता परमेसोरिन इछ्‌या गर्‌ल अन्‍सार जाइ नइ पर्‌छि,

तर धिक्‍कार ह्‌व मानुसलाइ,

जुनिन मानुसकर बेटाकलाइ धोका दिछि।”

२३ ह्‌य सुनिकइ चेलालत “हाइ मद्‌दे इन्‍खा काम गर्‌नार कुन हो?”

बाजिकइ आफि-आफिनाइ सोदासोद गरइ लाग्‍ला।

सेब्‍बाइ भन्‍दा बड्‌खो कुन हो?

२४ ह्‌व पछि चेलालत “हाइ मद्‌दे कुन्‍टो चाइ सेब्‍बाइ भन्‍दा बड्‌खो हक्‍नार हो” बाजिकइ हानाथाप गरइ थाल्‍ला।

२५ येसुन होल्‍काइ बल्-ल्‍याक,

“सन्‍सारकराइ राजाल्‍किन चाइ आफ्‍ने जनताउप्‍रान मनपरि सासन गर्‌छत र सासन गर्‌नारकिन चाइ हाइ जनताल्‍को भलाइ गर्‌नाराइ हो बाज्‍छत।

२६ तर तोरा चाइ उन्‍खा जुनहको।

तोरा मद्‌दे जुन सेब्‍बाइ भन्‍दा बड्‌खो आछ,

ह्‌व सेब्‍बाइ भन्‍दा स्‍यान्‍खो बन्‍दिक,

र अगुवा हक्‍नारिन चाइ सेवा गर्‌दिक।

२७ किनारइभने बड्‌खो कुन हो?

भात खाइ बस्‍नार कि सेवा गर्‌नार?

केति भात खाइ बस्‍नार बया र?

तर मुइ तोराल्‍को माजनाइ सेवा गर्‌नार जिन्‍खाए आछु।

२८ “तोरा चाइ मोर सेब्‍बे दुखनाइ मुइलाइ साथ दिनाराइ हो।

२९ जिनिखइ मोर ब्‍वान मुइलाइ एउटो राज्‍य गर्‌नार अधिकार दिले,

मुइ पुनि तोराल्‍काइ दिनारआछु।

३० मोर राज्‍यनाइ तोरा मुइसिन टेबुलनाइ बसिकइ खाइनार र पिनारआछो अनि सिहासननाइ बसिकइ इज्‍राएलकराइ बारे कुल उप्‍रान न्‍याय गर्‌नारआछो।”

पत्‍रुसकर इन्‍कारबारे येसुकर भबिस्‍यबानि

(मति २६:३१-३५; मर्‌कुस १४:२७-३१; युहन्‍ना १३:३६-३८)

३१ “सिमोन,

सिमोन,

हेर,

दियाबलसिन तोराल्‍काइ गहुँ निफन्‍लठि निफन्‍नार आग्‍या माङ्‌लाछ।

३२ तर मुइनिन तोर बिस्‍वास जुननाठ्‍दिक बाजिकइ पार्‌थना गर्‌दिलाछु,

फेरि तुइ बिस्‍वासनाइ दरो हक्‍ल पछि तोर दाजेर-भाएरकाइ पुनि बिस्‍वासनाइ दरो बानाखन।”

३३ पत्‍रुसिन येसुलाइ बलल्‍ते,

“पर्‌भु,

मुइ तुइसिन झ्‌यालखन्‍ड जाइ र मरइ पर्‌तिन पुनि तयार आछु।”

३४ तर येसुन बाज्‍ले,

“पत्‍रुस मुइ तुइलाइ बल्‍छु,

आज राति भाले बासइ भन्‍दा अगाडि तुइनिन मुइलाइ बइचिनु बाजिकइ तिन फेरासम्‍म बाज्‍नारआछस।”

ठिक परिकइ बसो

३५ येसुन होल्‍काइ बल्-ल्‍याक,

“जब मुइ तोराल्‍काइ पइसा,

झोला र जुत्‍ता बिना पाठाइल रइनाइ,

केति तोराल्‍काइ केइ कुरोकर कमि हक्‍ल्‍या?”

होल्‍किन बाज्‍ला,

“बइहकल्‍ते।”

३६ येसुन बाज्‍ले,

“तर अब जुनसिन पइसा आछि,

होइनिन पइसा बोक्‍दिक,

झोला हक्‍नारिन झोला पुनि बोक्‍दिक र जुनसिन तरवार बइने होइनिन आफ्‍ने लुगा बेचिकइ एउटो तरवार किन्‍दिक।

३७ मुइ तोराल्‍काइ बल्‍छु,

‘ह्‌व अपराधिल्‍कोसिन गनिले’ बाजिकइ धर्‌मसास्‍तरनाइ लेख्‍ल कुरो मोर जिबननाइ पुरा हकइ नइ पर्‌छि,

र मोर बारेनाइ लेख्‍ल कुरो पुरा हकिधर्‌लाछि।”

३८ चेलाल्‍किन बाज्‍ला,

“पर्‌भु,

हाइसिन इछि दुइटो तरवार आछि।”

येसुन जबाफ दिल्‍याक,

“ल-ल हकल्‍ते।”

जइतुन डाँरानाइ येसुकर पार्‌थना

(मति २६:३६-४६; मर्‌कुस १४:३२-४२)

३९ अनि येसु बाइर निस्‍किकइ सदइठि जइतुन डाँरानाइ जाइले,

र चेलालत पुनि येसुसिन जाइला।

४० ह्‌व ठउँनाइ पुग्‍ल पछि येसुन चेलाल्‍काइ बल्-ल्‍याक,

“तोरा परिछ्‌याबान जोगइ सकउ बाजिकइ पार्‌थना गरो।”

४१ येसु अलि ओभर जाइकइ घोडा टेकिकइ पार्‌थना गरइ लाग्‍ले,

४२ “हे ब्‍वा,

तोर इछ्‌या हक्‍लान ह्‌य दुखकर कचउरा मुइबान हटाइदेउ।

तर मोर इछ्‌या बया,

तोर इछ्‌या पुरा हक्‍दिक।”

४३ अनि स्‍वर्‌गबान एउटो स्‍वर्‌गदुत आइकइ येसुलाइ सक्‍ति दिल्‍ते।

४४ येसुकर मन एकदम दुखन भरिल हुदान अजइ धेरइ पार्‌थना गरइ लाग्‍ले र येसुकर पसिना रकतकर थोप्‍लाठि भुइनाइ झरिधर्‌ल रल्‍ति।

४५ येसु पार्‌थनाबान उठिकइ चेलालत हक्‍ल ठउँनाइ फर्‌किकइ आइतिन होलत सोकिन गर्‌तिन निदाइधर्‌ल भेट्‍टाइले।

४६ येसुन होल्‍काइ बल्-ल्‍याक,

“तोरा किनारइ निदाइधर्‌लाछो?

उठो परिछ्‌याबान जोगइ सकउ बाजिकइ पार्‌थना गरो।”

येसुकर पक्‍राउ

(मति २६:४७-५६; मर्‌कुस १४:४३-५०; युहन्‍ना १८:३-११)

४७ येसुन ह्‌य कुरो बाज्‍तिन गर्‌तिन मान्‍छेल्‍को भिड उछि आइपुग्‍ला।

बारुटाइ चेलालत मद्‌दे एउटो यहुदा बल्‍ल चेलान चाइ भिडको अगि-अगि आइकइ येसुलाइ मइँ खाइकर लागि येसुकर नजिक जाइले।

४८ तर येसुन होलाइ बलल्‍ते,

“यहुदा,

केति तुइ मानुसकर बेटाकलाइ मइँ खाइकइ धोका दिछस?”

४९ ह्‌य देखिकइ अब केति हक्‍नार हो बाजिकइ चेलाल्‍किन येसुलाइ बल्‍ला,

“पर्‌भु,

हाइ तरवार चालाउ?”

५० होलत मद्‌दे एउटो चेलान पर्‌धान पुजारिकर नोकरकर दाइने कान च्‍वाटइ छिङ्‍गाइदिल्‍ते।

५१ तर येसुन होल्‍काइ बल्-ल्‍याक,

“हक्‍लो,

अब इन्‍खा जुनगरो।”

अनि येसुन ह्‌व मानुसकर कान छुइकइ बिसेक पार्‌दिल्‍ते।

५२ अनि येसुलाइ पक्‍रइआइलाइ मुख्‍य पुजारिल्‍काइ,

मन्‍दिर रुङ्‍नाल्‍को कप्‍तानकाइ र धर्‌म-गुरुल्‍काइ येसुन बल्-ल्‍याक,

“केति मुइ डाका हो र?

तोराल्‍किन मुइलाइ पक्‍रइकर लागि लउरि र तरवार लिकइ आइलाइ?

५३ मुइ दिन्‍ने मन्‍दिरनाइ तोराल्‍कोसिन हक्‍तिन तोराल्‍किन मुइलाइ बइपक्‍रिलो।

तर अब तोराल्‍को काम गर्‌नार बेला हो र आँधारिकर सक्‍ति हेइ हो।”

पत्‍रुसिन येसुलाइ बइचिनु बाज्‍ल

(मति २६:५७-५८,६९-७५; मर्‌कुस १४:५३-५४, ६६-७२; युहन्‍ना १८:१२-१८,२५-२७)

५४ होल्‍किन येसुलाइ पक्‍रिकइ पर्‌धान पुजारिकर घरनाइ लाकाइला।

पत्‍रुस पुनि बद्‌दुरबान येसुकर पछि-पछि आइले।

५५ मान्‍छेलत चात्‍राकर माजनाइ आगि जिगाइकइ तापिधर्‌लाइ रइला।

पत्‍रुस पुनि होल्‍कोसिन बस्‍ले।

५६ एउटि नोकर्‌निन पत्‍रुसलाइ आगि तापिकइ बस्‍ल देखिकइ मजसिन हेर्‌तिन बाज्‍लि,

“ह्‌य मानुस पुनि येसुसिन रइल।”

५७ तर पत्‍रुसिन इनिखइ इन्‍कार गर्‌तिन बाज्‍ले,

“ए बेटि,

होलाइ मुइ बइचिनिन।”

५८ एकछिन पछि अर्‌कोन पत्‍रुसलाइ देखिकइ बलल्‍ते,

“तुइ पुनि होलत मद्‌देकरे एक हो।”

तर पत्‍रुसिन बाज्‍ले,

“ए साथि,

मुइ बया।”

५९ लगभग एक घन्‍टा पछि अर्‌को एउटो मानुसिन बलल्‍ते,

“ह्‌य मानुस पुनि पक्‍कइ येसुसिन रइल,

किनारइभने ह्‌य पुनि गालिलि नइ रइलसइ।”

६० तर पत्‍रुसिन बाज्‍ले,

“ए साथि,

मुइ होलाइ बइचिनिन,

तुइ केति बाजिधर्‌लाछस।”

पत्‍रुसिन बाज्‍तिन-बाज्‍तिन भाले बास्‍ले।

६१ अनि येसुन फर्‌किकइ पत्‍रुसलाइ हेरल्ते।

“आज तुइनिन मुइलाइ भाले बासइ भन्‍दा अगाडि तिन फेरासम्‍म बइचिनु बाजिकइ बाज्‍नारआछस” बाजिकइ येसुन बल्‍ल कुरो पत्‍रुसिन सम्‍जिले।

६२ अनि पत्‍रुस बाइर निस्‍किकइ धुरु-धुरु कान्‍ले।

येसुकर गिल्‍ला

(मति २६:५९-६८; मर्‌कुस १४:५५-६५; युहन्‍ना १८:१९-२४)

६३ येसुलाइ पक्‍रिकइ लाकाइनाराइ मान्‍छेल्‍किन येसुलाइ गिल्‍ला गर्‌ला र हिर्‌काइला।

६४ येसुकर आँखि लुगान बान्‍दिकइ हिर्‌काइतिन सोद्‌ला,

“तुइलाइ हिर्‌काइनार कुन हो?

लु अगमबानि गर्‌ते।”

६५ इत्‍तिकइ बिजेत गर्‌तिन येसुकर बिरुद्‌दनाइ साराइ थाल्‍ला।

महासभाकर अगाडि येसु

(मति २६:५७-६८; मर्‌कुस १४:५३-६५; युहन्‍ना १८:१९-२४)

६६ ब्‍यान उज्‍यालो हक्‍ले सात अगुवालत,

मुख्‍य पुजारिलत र धर्‌म-गुरुलत जम्‍मा हक्‍ला।

अनि येसुलाइ महासभानाइ लाकाइला,

६७ र बल्‍ला,

“तुइ मुक्‍ति दिनार खिरिस्‍ट हो भने हाइलाइ बल।”

येसुन होल्काइ बल्-ल्‍याक,

“मुइनिन बल्‍तिन पुनि तोरा बइ पत्‍याओ।

६८ मुइनिन केइ कुरो सोद्‌नाइ भने पुनि जबाफ बइदेओ।

६९ तर अबसिन उसो मानुसकर बेटाक सेब्‍बाइभन्‍दा सक्‍तिसालि परमेसोरकर दाइने पटि बस्‍नारआछ।”

७० अनि होलत सेब्‍बाल्‍किन सोद्‌ला,

“उसोभए केति तुइ नइ परमेसोरकर बेटाक हो ते?”

येसुन होल्काइ जबाफ दिल्‍याक,

“तोराल्‍किन नइ बाज्‍छो,

मुइ होइ हो।”

७१ ह्‌व पछि होल्किन बाज्‍ला,

“अब हाइलाइ केतिकर साक्‍छि चाइले र?

हाइनिन होक्‍रे मुखबान सुनिहाल्‍ले नि।”

a 

२२:१ अखमिरि पिठो फुलाइकर लागि सोडा, काउलो र मइदा केइ पुनि बइहाल्‍ल चामलकर मात्‍र पिठो। जिन्‍खाए भोल्टा, बाब्‍रो, मटेङ्‌ग्‍रा।

पिलातसकर अगाडि येसु

(मति २७:१-२,११-१४; मर्‌कुस १५:१-५; युहन्‍ना १८:२८-३८)

२३

१ महासभाकराइ सेब्‍बाइ सदस्‍यलत उठ्ला र येसुलाइ पिलातस हक्‍लनाइ लाकाइला।

२ होल्‍किन येसुलाइ दोस लाइतिन बाज्‍ला,

“हेइनिन आफिलाइ ‘मुइ मुक्‍ति दिनार राजा खिरिस्‍ट हो बाज्‍ल र कइसरलाइ कर तिरइ बइपर’ बाजिकइ हाम्‍रो देसकराइ मान्‍छेल्‍काइ भड्‍काइ धर्‌ल हाइनिन भेट्‍टाइले।”

३ ह्‌य सुनिकइ पिलातसिन येसुलाइ सोदल्ते,

“केति तुइ यहुदिल्‍को राजा हो?”

येसुन बाज्‍ले,

“तुइ नइ उन्‍खा बाज्‍छस।”

४ पिलातसिन मुख्‍य पुजारिल्‍काइ र उछि जम्‍मा हक्‍लाइ भिडकाइ बल्-ल्‍याक,

“मुइ ह्‌य मानुसकर केइ दोस बइभेट्‍टाइनाइ।”

५ तर होल्‍किन बड्‌खो सोरिन साराइतिन बाज्‍ला,

“हेइनिन गालिल छेत्‍रबान सुरु गरिकइ सेब्‍बे यहुदिया छेत्‍र र इछि पुनि आफ्‍ने सिछ्‌या दितिन मान्‍छेल्‍काइ भट्‍काइतिन आछ।”

हेरोद राजाकर अगाडि येसु

६ ह्‌य सुनिकइ पिलातसिन सोद्‌ले,

“ह्‌य मानुस गालिल छेत्‍रकर हो?”

७ येसु हेरोद राजाकर छेत्‍रकर रइलसइ बाजिकइ था पाइकइ पिलातसिन येसुलाइ हेरोद हक्‍लनाइ पाठाइदिल्‍ते।

ह्‌व बेला हेरोद यरुसलेमनाइ रइल।

८ येसुलाइ देखिकइ हेरोद एकदम खुसि हक्‍ले किनारइभने होइनिन येसुकर बारेनाइ सुन्‍ल रइल र धेरइ दिनदेखि नइ येसुलाइ हेर्‌नार मन गर्‌ल रइल।

होइनिन येसुन गर्‌ल केइ अचम्‍मकर काम पुनि हेर्‌नार आस गर्‌ल रइल।

९ हेरोदिन येसुलाइ धेरइ कुरो सोदल्ते,

तर येसुन केइ पुनि जबाफ बइदिल्‍ते।

१० मुख्‍य पुजारिल्‍किन र धर्‌म-गुरुल्‍किन येसुलाइ हक्‍ल नहक्‍ल दोस लाइला।

११ ह्‌व पछि हेरोद र होक्‍र सिपाइलत मिलिकइ येसुलाइ गिल्‍ला गर्‌तिन बइमजार बेबहार गर्‌ला।

अनि येसुलाइ राजान लाइनार लुगा लाइदिकइ पिलातस हक्‍लनाइ नइ फर्‌काइदिल्‍ते।

१२ होइ दिन देखि राजा हेरोद र पिलातस मिल्‍ला किनारइभने पइला हेरोद र पिलातस दुस्‍मन रइला।

येसुलाइ मिर्‌त्‍यु दन्‍ड दिल

(मति २७:१५-२६; मर्‌कुस १५:६-१५; युहन्‍ना १८:३९–१९:१६)

१३ ह्‌व पछि पिलातसिन मुख्‍य पुजारिल्‍काइ,

यहुदि अगुवाल्‍काइ र जनताल्‍काइ बालाइकइ बल्-ल्‍याक,

१४ “तोराल्‍किन मान्‍छेल्‍काइ भड्‍काइले बाजिकइ हेलाइ मुइ हक्‍लनाइ आन्‍लो।

तोराल्‍के अगाडि केरकार गर्‌तिन तोराल्‍किन लाइल दोस मुइनिन हेइनाइ बइभेट्‍टाइनाइ।

१५ हेरोदिन पुनि केइ दोस नभेट्‍टाइकइ होलाइ हाइ हक्‍लनाइ नइ फर्‌काइदिलाछ।

हेरो,

हेइनिन मिर्‌त्‍यु दन्‍ड पाइनार केइ अपराध गर्‌ल बइने।

१६ होइ हुदान मुइ हेलाइ कोर्‌रा लाइकइ छाड्‍दिछिन।”

१७ [उछिकर चलन अन्‍सार निस्‍तार चाडकर उपलछ्‌यनाइ पिलातसिन एउटो कइदिलाइ छाड्‍दइ पर्‌तेल्‍ति।]a

१८ तर सेब्‍बाइ मान्‍छेल्‍किन साराइतिन बाज्‍ला,

“हेलाइ मिर्‌त्‍यु दन्‍ड दिकइ हाम्‍रो लागि बारब्‍बालाइ छाड्‍देउ।”

१९ बारब्‍बा चाइ सहरनाइ बिद्‌रोह गरिकइ र मान्‍छे मार्‌ल हुदान झ्‍यालखन्‍डनाइ पर्‌ल रइल।

२० येसुलाइ छाड्‍दिनार मन गरिकइ पिलातसिन मान्‍छेल्‍काइ फेरि सम्‍जाइल्‍याक।

२१ तर होल्किन झन बड्‌खो सोरिन साराइतिन बाज्‍ला,

“होलाइ कुरुसbनाइ झुन्‍डाइ पर्‌छइ,

कुरुसनाइ झुन्‍डाइ पर्‌छइ।”

२२ फेरि पिलातसिन तेस्‍रो चोटि होल्‍काइ बल्-ल्‍याक,

“किनारइ?

ह्‌य मानुसिन केति बइमजार काम गर्‌लाछ?

मुइनिन ता हेलाइ मिर्‌त्‍यु दन्‍ड देइ पर्‌नार केइ दोस बइभेट्‍टाइनाइ।

होइ हुदान मुइ हेलाइ कोर्‌रा लाइकइ छाड्‌दिछिन।”

२३ तर होल्‍किन झन बड्‌खो सोरिन एकजुट हकिकइ साराइतिन बाज्‍ला,

“हेलाइ कुरुसनाइ झुन्‍डाइ नइ पर्‌छइ।”

होल्किन साराइकइ नइ जित्ला।

२४ अनि पिलातसिन येसुलाइ होल्‍किन बल्‍लठि गर्‌नार फइसला सुनाइल्‍याक।

२५ पिलातसिन बिद्‌रोह गरिकइ र मान्‍छे मारिकइ झ्‍यालखन्‍डनाइ पर्‌ल बारब्‍बालाइ चाइ छाड्‍दिल्‍ते तर येसुलाइ चाइ होल्‍को इछ्‌यानाइ छाड्‌दिल्‍याक।

येसुलाइ कुरुसनाइ झुन्‍डाइल

(मति २७:३२-४४; मर्‌कुस १५:२१-३२; युहन्‍ना १९:१७-२७)

२६ येसुलाइ उछ्‌यान लिकइ जाइधर्‌तिन सिपाइकिन कुरेनि सहरकर सिमोनलाइ गाउँबान आइधर्‌ल भेट्‍टाइला।

सिपाइकिन होलाइ आठाइकइ येसुकर कुरुस बोकाइकइ येसुकर पछि-पछि हिनइ लाइला।

२७ मान्‍छेल्‍को बड्‌खो भिड येसुकर पछि लाग्‍ला।

उछि बिलाप गर्‌तिन कान्‍नाराइ बेटिलत पुनि रइला।

२८ येसुन होलतदिसउँने फर्‌किकइ बाज्‍ले,

“ए यरुसलेमकराइ बेटेकलत,

मोर लागि जुनकाँदो,

तर तोरा आफ्‍ने लागि र आफ्‍ने बेटार-बेटेरको लागि काँदो।

२९ किनारइभने इन्‍खा दिन आइनारआछि,

जब मान्‍छेल्‍किन बाज्‍नारआछत,

‘बाँझि बेटिलत,

नानि बइपाइलाइ बेटिलत र दुत बइख्‍वाइनाराइ बेटिलत धन्यकराइ हो।’

३० ह्‌व बेला मान्‍छेल्‍किन पाहाडलाइ ‘हाइउप्‍रान झर’ र डाँरालाइ ‘हाइलाइ छोप’ बाज्‍नारआछत।

३१ किनारइभने हेल्‍किन गाछ हरियो हक्‍तिन ता डढेलो लाइछत भने,

झन सुक्‍खा हक्‍तिन केति गर्‌छत?”

३२ होल्‍किन दुइटाइ अपराधिल्‍काइ पुनि येसुसिन मिर्‌त्‍यु दन्‍ड देइ लाकाइल्‍याक।

३३ जब होलत खप्‍परे बल्‍ल ठउँनाइ आइपुग्‍ला,

उछि होल्‍किन येसुलाइ कुरुसनाइ झुन्‍डाइला र ह्‌व दुइटाइ अपराधिल्‍काइ पुनि एउटोलाइ येसुकर दाइने पटि र अर्‌कोलाइ देब्‍रे पटिकर कुरुसनाइ झुन्‍डाइल्याक।

३४ अनि येसुन बाज्‍ले,

“हे ब्‍वा,

हेल्‍काइ माफ गर्‌खन किनारइभने हेल्‍किन केति गर्‌तिन आछत हेल्‍काइ था बइने।”

अनि सिपाइकिन चिठ्‌ठा हालिकइ येसुकर लुगा आफि-आफिनाइ बाड्‍ला।

३५ मान्‍छेल्‍किन ठडाइकइ हेरिधर्‌लाइ रइला।

यहुदि अगुवाल्‍किन येसुलाइ खिसि गर्‌तिन बाज्‍ला,

“हेरो,

हेइनिन आनेल्‍काइ ता बाचाइल्याक।

यदि ह्‌य परमेसोरिन छान्‍ल मुक्‍ति दिनार राजा खिरिस्‍ट हो भने आफिलाइ पुनि बाचाइदिक।”

३६ सिपाइकिन पुनि आइकइ येसुलाइ अङ्‌गुरकर आम्‍तो मद्‌य ख्‍वाइकइ गिल्‍ला गर्‌तिन बाज्‍ला,

३७ “यदि तुइ यहुदिल्‍को राजा हो भने आफिलाइ बाँचाउ।”

३८ येसुकर कापाल उप्‍रान “ह्‌य यहुदिल्‍को राजा हो” बाजिकइ लेख्‍ल दोस-पत्‍र धर्‌ल रल्‍ति।

३९ कुरुसनाइ झुन्‍डाइल एउटो अपराधिन गिल्‍ला गर्‌तिन बाज्‍ले,

“केति तुइ नइ परमेसोरिन पाठाइल खिरिस्‍ट बया?

तुइ आफिलाइ र हाइलाइ पुनि बाँचाउ।”

४० तर अर्‌को अपराधिन होलाइ हाकार्‌तिन इत्‍तिकइ बलल्‍ते,

“तुइलाइ परमेसोरकर डर बइलाग्‍यास?

ह्‌व पुनि हाइ जिन्‍खाए दन्‍ड भोगिधर्‌लाछ।

४१ हाइनिन ता आफिन गर्‌ल कामकर दन्‍ड पाइधर्‌लाछे,

तर हेइनिन ता उन्‍खा बइमजार काम गर्‌ल बइने।”

४२ ह्‌व पछि होइनिन येसुलाइ बलल्‍ते,

“हे येसु,

तुइ आफ्‍ने राज्‍यनाइ आइतिन मुइलाइ पुनि सम्‍जि।”

४३ येसुन होलाइ बलल्‍ते,

“साँच्‍चि मुइ तुइलाइ बल्छु,

आज नइ तुइ मुइसिन स्‍वर्‌गनाइ हक्‍नार आछस।”

येसुकर मिर्‌त्‍यु

(मति २७:४५-५६; मर्‌कुस १५:३३-४१; युहन्‍ना १९:२८-३०)

४४ लगभग दिउँसो बार बजेसिन तिन बजे सम्‍म सारा देसनाइ आँधारिन छोपल्‍ते।

४५ घामिन पुनि उज्‍यालो बइदिल्ते र मन्‍दिरनाइ टाङ्‌ल पर्‌दा उप्‍रसिन हेठ्‌ठसम्‍म दुइ भाग हकिकइ च्‍यातिल्‍ते।

४६ अनि बड्‌खो सोरिन साराइतिन येसुन बाज्‍ले,

“हे ब्‍वा,

मुइ मोर आत्‍मा तोर हातनाइ दिछु।”

ह्‌य बाजिकइ येसुन परान छाड्‌ले।

४७ इन्‍खा हक्‍ल देखिकइ कप्‍तानिन परमेसोरकर पर्‌सन्‍सा गर्‌तिन बाज्‍ले,

“साँच्‍चि नइ ह्‌य मानुस धर्‌माति रइलसइ।”

४८ अनि ह्‌य सेब्‍बे घटना हेरइ जम्‍मा हक्‍लाइ मान्‍छेल्‍को भिडकिन ह्‌य देखिकइ कान्‍तिन बिलाप गर्‌तिन घर फर्‌किला।

४९ येसुकराइ चिनाजानिलत र गालिल छेत्‍रबान आइलाइ बेटिलत बद्‌दुरेबान ठडाइकइ ह्‌य घटना हेरिधर्‌लाइ रइला।

येसुकर लास चिहाननाइ

(मति २७:५७-६१; मर्‌कुस १५:४२-४७; युहन्‍ना १९:३८-४२)

५० महासभाकर सदस्‍यलत मद्‌दे यहुदिया छेत्‍रकर अरिमाथिया सहरबान आइल एउटो योसेफ नाउँ गर्‌ल मानुस रइल।

ह्‌व मजार र इमान्‍दार मानुस रइल।

५१ होइनिन परमेसोरकर राज्‍यलाइ अस्‍याइधर्‌ल रइल।

महासभाकराइ मान्‍छेल्‍किन येसुलाइ मार्‌नार कुरो गर्‌तिन ह्‌व सहमत बइरइल।

५२ ह्‌व पिलातसकर उछि जाइकइ येसुकर लास लाकाइ पाउ बाजिकइ माङ्‌ले।

५३ अनुमति पाइल पछि लासलाइ कुरुसबान झारिकइ मलमलकर लुगान बेरिकइ चट्‍टाननाइ खोपिकइ बानाइल चिहाननाइ धर्‌ला।

ह्‌व चिहाननाइ पइला कुनुल्‍को लास धर्‌ल बइरल्‍ति।

५४ ह्‌व दिन चाइ बिस्‍राम-दिनकर लागि तयार गर्‌नार दिन रल्‍ति,

अनि बिस्‍राम-दिन सुरु हकइ आट्‌ल रल्‍ति।

५५ गालिल छेत्‍रबान येसुलाइ पछ्‌याइतिन आइलाइ बेटिलत पुनि योसेफसिन जाइला र चिहाननाइ येसुकर लास धर्‌ल हेर्‌ला।

५६ ह्‌व पछि होलत घर फर्‌किकइ लासनाइ लाइनार बास्‍नादार तेल र अत्‍तर ठिक पार्‌ला।

अनि परमेसोरकर नियम अन्‍सार बिस्‍राम-दिननाइ होल्‍किन बिस्‍राम गर्‌ला।

a 

२३:१७ धेरइजसो सोरोतनाइ ह्‌य पद लेख्‍ल बइपाय

b 

२३:२१ कुरुस अपराधिल्‍काइ हात र गोडनाइ खिल ठोकिकइ कुरुसनाइ मार्‌तेला। ह्‌य एउटो ठाडो काठनाइ अर्‌को तेर्‌सो काठ ठोकिकइ बानाइल हक्‍सि।

येसु मर्‌लबान जिउँते हक्‍ल

(मति २८:१-१०; मर्‌कुस १६:१-११; युहन्‍ना २०:१-१०)

२४

१ हप्‍ताकर पइलो दिन ब्‍यान्‍निन उज्‍यालो हकइ आट्‍तिन ह्‌व बेटिलत आफिन तयार गर्‌ल बास्‍नादार तेल लिकइ येसुकर चिहाननाइ जाइला।

२ उछि आइपुग्‍तिन होल्‍किन चिहानकर मुख छोप्‍ल पाथर पन्‍छाइल भेट्‍टाइला।

३ होलत चिहान भित्‍र पस्‍ला तर होल्किन पर्‌भु येसुकर लास बइभेट्‌टाइला।

४ होलत उछि अलमल परिकइ ठडाइधर्‌ल बेलानाइ एक्‍कासि चहकिलो लुगा लाइलाइ दुइटाइ मान्‍छेलत होल्को छेउनाइ ठडाइल देख्‍ला।

५ बेटिलत डाराइकइ भुइँदिसउँने निउरिला।

अनि ह्‌व दुइटाइ मान्‍छेल्‍किन बाज्‍ला,

“तोरा जिउँते मानुसलाइ मर्‌लाइ मान्‍छेल्‍को माजनाइ किनारइ हेर्‌छो?

६ ह्‌व इछि बइने,

तर मर्‌लबान जिउँते हक्‍लाछ।

गालिलनाइ हक्‍तिन होइनिन तोराल्‍काइ केति बाज्‍ल रइल याद गरो ते?

७ ‘मानुसकर बेटाक पापि मान्‍छेल्‍को हातनाइ पर्‌नारआछ,

कुरुसनाइ झुन्‍डाइकइ मार्‌नारआछत र मर्‌ल तिन दिननाइ फेरि जिउँते हकिकइ उठ्‍नारआछ।’”

८ होइ बेला होल्किन येसुन बल्‍ल कुरो सम्‍जिला।

९ होलत चिहानबान फर्‌किल पछि आफिन देख्ल सेब्‍बे कुरो एघार पेरितकाइ र आने सेब्‍बाल्‍काइ सुनाइदिल्‍याक।

१० ह्‌व बेटिलत चाइ मरियम मग्‍दलिनि,

याकुबकरि आमेक मरियम र योअन्‍ना रइला।

होल्‍कोसिन हक्‍लाइ आने बेटिल्‍किन पुनि ह्‌य कुरो पेरितकाइ सुनाइला।

११ तर ह्‌य बेटिल्‍किन नहक्‍ल कुरो गर्‌लाइ हो बाजिकइ होल्‍किन बइपत्‍याइला।

१२ तर पत्‍रुस जुरुक्‍क उठिकइ कुत्‍तिन चिहाननाइ जाइले।

उछि निउरिकइ भित्‍र हेर्‌तिन कात्‍रो मात्‍र देख्‍ले।

ह्‌य देखिकइ ह्‌व अचम्‍म मान्‍तिन फर्‌किले।

इम्‍माउसकर बाटनाइ येसु

(मर्‌कुस १६:१२-१३)

१३ होइ दिन येसुराइ दुइटाइ चेलालत यरुसलेमबान लगभग एघार किलोमिटर बद्‌दुर इम्‍माउस गाउँनाइ जाइतिन रइला।

१४ होलत भखरइ घट्‌ल सेब्‍बे घटनाकर बारेनाइ कुरो गर्‌तिन रइला।

१५ इत्‍तिकइ कुरो गर्‌तिन हिनिधर्‌ल बेलानाइ येसु पुनि आइकइ होल्कोसगिँन हिनइ लाग्‍ले।

१६ तर होल्‍किन येसुलाइ देखिकइ पुनि चिनइ बइसक्‍ला।

१७ येसुन होल्काइ बल्-ल्‍याक,

“तोरा केति कुरो गर्‌तिन हिनिधर्‌लाछो?”

होलत निरास हक्‍तिन डिनिक्‍क ठडाइला।

१८ होलत दुइटाइ मद्‌दे क्‍लेओपासिन जबाफ दिल्‍ते,

“यरुसलेम घुमफिर गरिकइ आइतिन पुनि आचाल घट्‌ल घटनाकर बारेनाइ केति हकिधर्‌लाछि बाजिकइ तुइलाइ था बइन्‍यास?”

१९ येसुन होल्काइ बल्-ल्‍याक,

“कुन्‍टो घटना?”

होल्किन बाज्‍ला,

“नासरतकर येसुकर बारेनाइ,

ह्‌व परमेसोर र मान्‍छेल्‍को माजनाइ सक्‍तिसालि काम गर्‌नार अनि मजार सिछ्‌या सिकाइनार अगमबक्‍ता रइल।

२० तर हाम्‍राइ मुख्‍य पुजारिल्‍किन र सासककिन होलाइ मिर्‌त्‍यु दन्‍ड दिकइ कुरुसनाइ झुन्‍डाइ लाइला।

२१ होइनिन नइ इज्‍राएलिल्‍काइ छुट्‌कारा दिछइ बाजिकइ हाइनिन आस गर्‌लाइ रइले।

तर होलाइ मार्‌ल आज तिन दिन हकिसकल्‍ते।

२२ फेरि हाम्‍रो समुहकराइ केइ दिदि-बइनिल्‍को कुरो सुनिकइ हाइ छक्‍क पर्‌लाछे।

होलत आज ब्‍यान्‍निन चिहाननाइ जाइला,

२३ तर उछिका होल्‍किन येसुकर लास बइभेट्‌टाइला अनि होलत हक्‍लनाइ स्‍वर्‌गदुत देखा परिकइ ‘येसु जिउँते हकिसक्‍लाछ’ बाज्‍ल कुरो हाइलाइ सुनाइला।

२४ ह्‌य सुनिकइ हाम्‍राइ कोइ-कोइ साथिलत पुनि चिहाननाइ हेरइ जाइला,

होल्किन पुनि बेटिकिन बल्‍लठि नइ भेट्‍टाइला तर येसुलाइ चाइ बइदेख्‍ला।”

२५ येसुन होल्काइ बल्-ल्‍याक,

“तोरा ता किन्‍खा अबुज मान्‍छेलत,

तोराल्‍को हिर्‌दय बोदो हक्‍लाछि,

अगमबक्‍ताल्‍किन बल्‍ल कुरो पुनि तोराल्‍किन बिस्‍वास बइगरो।

२६ केति खिरिस्‍टनिन ह्‌य दुख भोगइ र आफ्‍ने महिमानाइ जाइ आबस्‍यक बइरल्‍ति र?”

२७ अनि येसुन होल्काइ मोसान र सेब्‍बाइ अगमबक्‍ताल्‍किन लेख्‍ल धर्‌मसास्‍तरनाइ आफ्‍ने बारेनाइ लेख्‍ल कुरो बुझाइदिल्याक।

२८ होलत जुन गाउँनाइ जातिन रइला होक्‍र नजिक पुग्‍ला।

येसु चाइ अजइ बद्‌दुर जाइनारठि गर्‌ले।

२९ तर होल्किन येसुलाइ बिन्‍ति गर्‌तिन बल्‍ला,

“आज तुइ हाइसिन नइ बस,

घाम अस्‍ताइ सकल्‍ते र रात पर्‌लाल्‍ति।”

होइ हुदान येसु होल्‍कोसिन बास बसइ जाइले।

३० जब येसु होल्‍कोसिन खाइ बस्‍ले पिठो लिकइ धन्‍नेबाद दिल्‍ते र भाचिकइ होल्काइ दिल्‍याक।

३१ अनि होल्को आँखि खोल्-ल्‍याक र होल्किन येसुलाइ चिन्‍ला।

तर येसु चाइ होल्को नजरबान नाठ्‌ले।

३२ अनि होल्किन आफि-आफिनाइ बाज्‍ला,

“ह्‌व हाइसिन बाटनाइ कुरो गर्‌तिन हिन्‌तिनखेर हाइलाइ धर्‌मसास्‍तरबान बइबुज्ल कुरो बल्‍तिनखेर हाम्‍रो मन आनन्‍दित हक्‍ल बइरल्‍ति र?”

३३ ह्‌व पछि होलत तुरुन्‍तइ उठिकइ यरुसलेम फर्‌किला।

उछि आइपुग्‍तिन होल्किन एघार चेलालत र होल्‍कोसिन जम्‍मा हक्‍लाइ आनेल्काइ पुनि भेट्‍टाइला।

३४ र होल्किन इन्‍खा बाजिधर्‌ल सुन्‍ला,

“पर्‌भु साँच्‍चि नइ मर्‌लबान जिउँते हक्‍लाछ अनि सिमोनकर उछि पुनि देखा पर्‌ल हो रइलसइ।”

३५ अनि ह्‌व दुइटाइ चेलाल्‍किन पुनि बाटनाइ हक्‍ल कुरो र पिठो भाचिकइ दितिनखेर किनिखइ हाइनिन येसुलाइ चिन्‍ले,

ह्‌व कुरो सेब्‍बाल्‍काइ सुनाइल्‍याक।

येसु चेलाल्कोनाइ देखा पर्‌ल

(मति २८:१६-२०; मर्‌कुस १६:१४-१८; युहन्‍ना २०:१९-२३; पेरित १:४-८)

३६ होल्किन ह्‌य कुरो गरिधर्‌ल बेलानाइ येसु एक्‍कासि होल्को माजनाइ देखा पर्‌ले र बाज्‍ले,

“तोराल्‍काइ सान्‍ति हक्‍दिक।”

३७ होलत तर्‌सिला र डरिन आत्‍तिला अनि “हाइनिन ता भुत पो देख्‍ले” बाजिकइ ठान्‍ला।

३८ तर येसुन होल्काइ बल्-ल्‍याक,

“तोरा किनारइ डाराइछो?

किनारइ मननाइ इन्‍खा सङ्‍का गर्‌छो?

३९ मोर हात र गोड हेरो,

मुइ नइ हो,

मुइलाइ छुइकइ हेरो।

तोराल्‍किन देख्‍लाइ ह्‌य मोर हाड र मासुकर सरिर हो,

तर भुतकर ता हाड र मासुकर सरिर बइहकि।”

४० ह्‌य बाजिकइ येसुन होल्काइ आफ्‍ने हात र गोड देखाइल्‍याक।

४१ होलत एकदम रामाइला र अचम्‍म मान्‍ला किनारइभने होल्‍किन पत्‍याइ नइ बइसक्‍ला।

होइ हुदान येसुन होल्काइ बल्-ल्‍याक,

“केति तोराल्‍कोसिन केइ खाइनार कुरो आछि?”

४२ होल्किन येसुलाइ पाकाइल एक चोक्‍टा माछ दिल्‍याक।

४३ येसुन ह्‌व माछ थापिकइ होल्कइ अगाडि खाइले।

४४ येसुन होल्काइ बल्-ल्‍याक,

“मुइ तोराल्‍कोसिन हक्‍तिन बाज्‍ल कुरो हेइ नइ हो,

मोर बारेनाइ मोसान लेख्‍ल बेबस्‍थाकर किताबनाइ,

अगमबक्‍ताकर किताबनाइ र भजनसङ्‌गरहकर किताबनाइ लेख्‍ल सेब्‍बे कुरोलत पुरा हकइ पर्‌छि बाजिकइ तोराल्‍काइ बल्‍ल रइनाइ।”

४५ ह्‌व पछि येसुन होल्काइ धर्‌मसास्‍तरनाइ लेख्‍ल कुरो बुज्‍नार सक्‍ति दिल्‍याक।

४६ येसुन होल्काइ बल्-ल्‍याक,

“धर्‌मसास्‍तरनाइ इत्‍तिकइ लेख्‍लाछि,

मुक्‍ति दिनार खिरिस्‍टनिन दुख भोगइ नइ पर्‌छि र मर्‌ल तिन दिननाइ फेरि जिउँते हकइ पर्‌छि।

४७ खिरिस्‍टकर नाउँनाइ आफ्‍ने पापलाइ मानिलिकइ छाड्‌ले भने पापबान माफ पाइछे बाज्नार कुरो यरुसलेमबान लिकइ सेब्‍बाइ जातिकराइ मान्‍छेल्‍काइ सुनाइ पर्‌छइ।

४८ तोरा नइ ह्‌य सेब्‍बे कुरोकर साँक्‍छि हो।

४९ अब सुनो,

मोर ब्‍वान गर्‌ल बाचा मुइ तोराल्को उछि पाठाइछु,

तर स्‍वर्‌गबान पाठाइल सक्‍ति नपाउन्‍जेल सम्‍म तोरा हेइ सहरनाइ नइ बसिधरो।”

येसुलाइ स्‍वर्‌ग उठाइ लाकाइल

(मर्‌कुस १६:१९-२०; पेरित १:९-११)

५० ह्‌व पछि येसुन चेलाल्‍काइ सहरबान बेथानिया गाउँनाइ लाकाइल्‍याक।

उछि पुग्‍ल पछि येसुन आफ्‍ने हात उचालिकइ होल्काइ आसिर्‌बाद दिल्‍याक।

५१ होल्काइ आसिर्‌बाद दिधर्‌तिन येसु होल्‍कोबान छुट्‌टिले र स्‍वर्‌गनाइ उठाइ लाकाल्‍ते।

५२ होल्‍किन येसुकर आराधनाa गर्‌ला अनि एकदम खुसि हक्‍तिन यरुसलेम सहर फर्‌किला।

५३ अनि होलत सदइ मन्‍दिरनाइ जम्‍मा हकिकइ परमेसोरकर पर्‌सन्‍सा गरइ लाग्‍ला।

a 

२४:५२ आराधना इसोरलाइ अथवा परमेसोरलाइ खुसि पारइकर लागि गर्‌नार ध्‍यान।

पेरितको काम

किताबकर परिचय

ह्‌य किताब लुकान लेख्‍ल हो। ह्‌य किताबनाइ आफिन पइला लेख्‍ल “लुकान लेख्‍ल सुसमाचारकर किताबनाइ” थपिल कुरो हो। ह्‌य किताब लेखइकर मुख्‍य कारनचाइ पइलाकराइ चेलाल्‍किन किनिखइ पबित्‍र आत्‍माकर अगुवाइ पाइला र होल्‍किन यरुसलेमनाइ, यहुदियानाइ, सामरियानाइ र धर्‌तिकर कुना-कुनानाइ किनिखइ सुसमचार फइलाइला बाज्‍नार कुरो बाताइलाइ हो।

ह्‌य किताबकर मुख्‍य कुरोचाइ पबित्‍र आत्‍माकर काम हो। पबित्‍र आत्‍मा पेन्‍तिकोसकर दिन बिस्‍वासिल्‍कोनाइ सक्‍तिसिन आइल, मन्‍डलि र अगुवाल्‍काइ अगुवाइ गर्‌ल र होल्‍काइ बिस्‍वासनाइ दरो बानाइल कुरो ह्‌य किताबनाइ लेख्‍लाछि। पबित्‍र आत्‍मा पाइल पछि पेरितकिन किन्‍खा काम गरइ सक्‍ला बाज्‍नार कुरोकर पुनि बरन गर्‌लाछ।

बिसय सुचि

साछिकर लागि तयारि १:१-२६

येसुकर अन्‍तिम आग्‍या र पर्‌तिग्‍या १:१-१४

यहुदाकर सट्‌टा मतियास छानिल १:१५-२६

यरुसलेमनाइ साछि २:१–८:३

यहुदिया र सामरियानाइ साछि ८:४–१२:२५

पावलकर पर्‌चार १३:१–२८:३१

पइलो पर्‌चार यात्‍रा १३:१–१४:२८

यरुसलेमनाइ हक्‍ल सभा १५:१-३५

दोस्‍रो पर्‌चार यात्‍रा १५:३६–१८:२२

तेस्‍रो पर्‌चार यात्‍रा १८:२३–२१:१६

यरुसलेम, कइसरिया र रोमनाइ पावल झ्‍यालखन्‍डनाइ पर्‌ल २१:१७–२८:३१

पेरितको काम

१

१ माननिय थियोफिलस,

येसुन गर्‌ल काम र सिकाइल सेब्‍बे कुरो मुइनिन पइलार किताबनाइ लेखिसक्‍लाछु।

२ आफिन छान्‍लाइ पेरितकाइ येसुन पबित्‍र आत्‍माकर सक्‍तिबान आग्‍या दिलपछि येसु स्‍वर्‌ग उठाइ लाकाइल दिनसम्‍मकर सेब्‍बे कुरो ह्‌व किताबनाइ आछि।

३ येसुन धेरइ दुख भोगिकइ कुरुसनाइ मर्‌लपछि आफि साँच्‍चि नइ जिउँते हक्‍ल कुरो भिन्‍दे-भिन्‍दे तरिकाबान देखाइले,

र चालिस दिनसम्‍म घरि-घरि होल्‍कोनाइ देखा पर्‌ले।

अनि होल्‍कोसिन परमेसोरकर राज्‍यकर बारेनाइ कुरो गर्‌ले।

४ येसु होल्‍कोसिन हक्‍तिन होल्‍काइ इन्‍खा आग्‍या दिल्‍याक,

“ब्‍वान तोराल्‍काइ दिछु बाजिकइ पर्‌तिग्‍या गर्‌ल बरदान नपाउनजेलसम्‍म तोरा यरुसलेम छाडिकइ कत्‍थुनि जुनजाओ।

हेक्‍र बारेनाइ तोराल्‍किन पइला नइ मुइबान सुनिसक्‍लाछो।

५ किनारइभने युहन्‍नान ता पानिकर बप्‍तिस्‍मा दितेल,

तर अबकर केइ दिन पछि तोराल्‍किन पबित्‍र आत्‍माकर बप्‍तिस्‍मा पाइनारआछो।”

येसुलाइ स्‍वर्‌ग उठाइ लाकाइल

६ पेरितलत येसुसिन जम्‍मा हक्‍ल बेलानाइ होल्‍किन येसुलाइ सोद्‌ला,

“पर्‌भु,

केति तुइनिन हेइ समयनाइ नइ इज्‍राएलकर राज्‍य फेरि खडा गर्‌नार आछस?”

७ येसुन होल्‍काइ बल्‌-ल्‍याक,

“हेक्‍र समय तोक्‍नार अधिकार ता ब्‍वासिन मात्‍र आछि,

ह्‌य जान्‍नार तोराल्‍को काम बया।

८ तर पबित्‍र आत्‍मा तोराल्‍कोनाइ आइल पछि तोराल्‍किन सक्‍ति पाइनारआछो,

र तोरा यरुसलेमनाइ,

सेब्‍बे यहुदियानाइ,

सामरियानाइ र धर्‌तिकर कुना-कुनासम्‍म मोर साछि हक्‍नारआछो।”

९ येसुन ह्‌य कुरो बाजिसक्‍ल पछि होल्‍किन हेर्‌तिन-हेर्‌तिन येसुलाइ स्‍वर्‌ग उठाइ लाकाल्‍ते।

बादलिन येसुलाइ छोपल्‍ते र येसु होल्‍को आँखिबान नाठ्‌ले।

१० जब होल्‍किन येसुलाइ आकासदिस उचालि लाकाइधर्‌ल एकोरो हेरिधर्‌लाइ रइला,

तब एक्‍कासि एकदम गोरो लुगा लाइलाइ दुइटाइ मान्‍छे होल्‍को छेउनाइ ठडाइला।

११ होल्‍किन बाज्‍ला,

“गालिलकराइ मान्‍छे हो,

तोरा किनारइ आकासदिस हेर्‌तिन ठडाइधर्‌लाछो?

येसु ता स्‍वर्‌ग जाइसक्‍ले,

जिनिखइ अखन तोराल्‍किन येसुलाइ स्‍वर्‌ग जाइधर्‌ल देख्‍लाछो,

उनिखइ नइ येसु फेरि आइनारआछ।”

यहुदाकर ठउँनाइ मतियास छानिल

१२ अनि पेरितलत जइतुन डाँराबान यरुसलेम फर्‌किला।

यरुसलेमदेखि ह्‌व डाँरा लगभग एक किलोमिटर बद्‌दुर आछि।

१३ यरुसलेम पुग्‍ल पछि होलत आफि बस्‍नार घरकर उपल्‍चो तालाकर कोठानाइ पस्‍ला।

उछिका पत्‍रुस,

युहन्‍ना,

याकुब,

अन्‍दिरियास,

फिलिप,

थोमा,

बारथोलोमाइ,

मति,

अल्‍फयसकर बेटाक याकुब,

देसभक्‍त बल्‍ल सिमोन र याकुबकर बेटाक यहुदा रइल।

१४ होल्‍कोसिन केइ बेटिलत,

येसुकरि आमेक मरियम र येसुकर भाएकलत एकसाथ जम्‍मा हकिकइ निरन्‍तर पार्‌थना गरिधर्‌तेला।

१५ ह्‌व बेला उछि लगभग एक सय बिस जन येसुलाइ बिस्‍वास गर्‌नाराइ मान्‍छेलत जम्‍मा हक्‍लाइ रइला,

अनि पत्‍रुस होल्‍को माजनाइ ठडाइकइ बाजइ लाग्‍ले,

१६ “दाजि-भाइ हो,

धर्‌मसास्‍तरनाइ लेख्‍ल बचन पुरा हकइ पर्‌नार रल्‍ति,

जुन बचन येसुलाइ पक्‍राइनारको अगुवा यहुदा इस्‍करियोतकर बारेनाइ दाउदकर मुखबान पइला नइ पबित्‍र आत्‍मान बाज्‍ल रइल।

१७ ह्‌व हाइसिन नइ गनिल रइल,

र पर्‌भुकर काम गरइलाइ ह्‌व हाइसिन नइ छानिल रइल।”

१८ होइनिन अधर्‌मकर काम गरिकइ कामाइल पइसान खेत किन्‍ल रइल।

होइ खेतनाइ उँधोमुन्‍टो हकिकइ झर्‌ले र होक्‍र पेट फुटल्‍ते,

अनि सेब्‍बे आति-भोटि निस्‍कल्‍ते।

१९ ह्‌य कुरो यरुसलेमनाइ बस्‍नाराइ सेब्‍बाल्‍किन था पाइला।

होल्‍किन ह्‌व खेतकर नाउँ आफ्‍ने भासानाइ “आखेल्‍दामा” धर्‌ला।

हेक्‍र अर्‌थ “रकतकर खेत” हो।

२० पत्‍रुसिन बाज्‍ले,

“भजनसङ्‌ग्‍रहकर किताबनाइ इन्‍खा लेख्‍लाछि,

‘होक्‍र बासस्‍थान खालि हक्‍दिक,

उछिका कोइ पुनि बास जुनबस्‍दिखन।’

ह्‌य पुनि लेख्‍लाछि,

‘होक्‍र कामकर जिम्‍मा अर्‌केन नइ लिदिक।’

२१ “होइहुदान हाम्‍रो माजनाइ येसु जिउँते हक्‍ल साछि देइलाइ हाम्‍रो समुहबान इन्‍खा एउटो मानुसलाइ छानइ आबस्‍यक आछ,

जुन मानुस पर्‌भु येसु हाम्‍रो माजनाइ हकिकइ भित्‍र बाइर गर्‌तिन सदइ हाइसिन रइल,

२२ अर्‌थात युहन्‍नान बप्‍तिस्‍मा दिल समयसिन लिकइ येसु मर्‌लबान जिउँते हक्‍तिन देख्‍ल र स्‍वर्‌ग उठाइ लाकाइल दिनसम्‍म हाइसिन हक्‍ल हकइ पर्‌छि।”

२३ ह्‌य कुरो सुनिकइ उछि जम्‍मा हक्‍लाइ मान्‍छेल्‍किन दुइटाकाइ अगि सार्‌ला।

एउटो चाइ योसेफ रइल,

हेलाइ बारसाबास अर्‌थात युस्‍तस पुनि बाज्‍तेला,

अनि अर्‌को चाइ मतियास रइल।

२४ होल्‍किन इनिखइ पार्‌थना गर्‌ला,

“हे पर्‌भु,

तुइनिन सेब्‍बाइ मान्‍छेल्‍को हिर्‌दयनाइ हक्‍ल कुरो जान्‍छस,

ह्‌य दुइटाइ मद्‌दे तुइनिन जुन्‍टोलाइ चुन्‍लाछस ह्‌व हाइलाइ देखाउ,

२५ र होइनिन ह्‌य सेवा र पेरितकर काम गरइ सक्‍दिक,

किनारइभने ह्‌य सेवाबान यहुदा भट्‌किकइ जाइले र आफ्‍ने निज ठउँनाइ मर्‌ले।”

२६ होल्‍किन ह्‌व धेउटाल्‍को नाउँनाइ चिठ्‌ठा हाल्‍ला।

मतियासकर नाउँनाइ चिठ्‌ठा परल्‍ते,

अनि एघार पेरितकोसिन होक्‍र गन्‍ति हकल्‍ते।

पबित्‍र आत्‍माकर आगमन

२

१ जब पेन्‍तिकोसकरa चाड आल्‍ते,

तब येसुनाइ बिस्‍वास गर्‌नाराइ सेब्‍बाइ एके ठउँनाइ जम्‍मा हक्‍लाइ रइला।

२ होइ बेला एक्‍कासि स्‍वर्‌गबान बड्‌खो बातास चल्‍ल जिन्‍खाए आवाज आल्‍ते,

र होलत बस्‍ल घर भर्‌दिल्‍ते।

३ अनि होल्‍को माजनाइ आगिकर ज्‍वाला जिन्‍खाए देखा परल्‍ते,

र होलत सेब्‍बाइ उप्‍रान भाग-भाग हकिकइ बसल्‍ते।

४ अनि होलत सेब्‍बाइ पबित्‍र आत्‍मान भरिपुर्‌न हक्‍ला,

र होल्‍किन पबित्‍र आत्‍माबान बाज्‍नार सक्‍ति पाइकइ आने भासानाइ बाजइ लाग्‍ला।

५ ह्‌व बेला यरुसलेमनाइ धर्‌तिकर सेब्‍बे देसबान यहुदिलत आइलाइ रइला।

होल्‍किन परमेसोरकर डर मान्‍तेला।

६ जब इन्‍खा आवाज सुन्‍ला तब चारेपट्‌यान मान्‍छेल्‍को भिड जम्‍मा हक्‍ला।

ह्‌व यहुदिल्‍किन आ-आफ्‍ने भासानाइ बाजिधर्‌ल सुन्‍ला।

७ र होलत एकदम छक्‍क पर्‌तिन बाजइ लाग्‍ला,

“केति ह्‌य बाज्‍नाराइ सेब्‍बाइ गालिलिलत बया र?

८ हेल्‍किन किनिखइ हाम्‍रो आ-आफ्‍ने भासानाइ बाजिधर्‌ल सुन्‍तिन आछे?

९ हाइ ता इछि पार्‌थिलत,

मादिलत,

एलामिलत,

मेसोपोटामियाकराइ,

यहुदियाकराइ,

कापाडोकियाकराइ,

पोन्‍टस,

एसिया छेत्‍र,

१० फिर्‌गिया,

पामफिलिया,

मिस्‍र देस,

कुरेनिनाइ पर्‌नार लिबियाकर छेत्‍रलत र रोमबान आइलाइ,

११ केरेटकराइ र अरबबान आइलाइ मान्‍छेलत आछे,

हेल्‍किन परमेसोरिन गर्‌ल महान कामकर बारेनाइ बाज्‍ल हाइ आ-आफ्‍ने भासानाइ सुन्‍तिन आछे।”

१२ होलत अचम्‍मित हक्‍ला,

र अलमल परिकइ एउटोन अर्‌कोलाइ सोदइ लाग्‍ला,

“ह्‌य केति हो?”

१३ तर कत्‍ताल्‍किन चाइ खिसि गर्‌तिन बाज्‍ला “हेलत ताजा अङ्‌गुरकर मद्‌यन मात्‍लाछत।”

भिडकाइ पत्‍रुसकर पर्‌चार

१४ तब पत्‍रुस एघार पेरितकोसिन ठडाइकइ बड्‌खो सोरिन भिडकाइ बल्‌-ल्‍याक,

“यहुदिया र यरुसलेमनाइ बस्‍नाराइ सेब्‍बाइ मान्‍छेलत,

इछि केति हक्‍ल हो ह्‌व कुरो मुइ तोराल्‍काइ बल्‍छु।

अब मोर कुरो सुनो।

१५ तोराल्‍किन सोच्‍ल जिन्‍खाए हेलत मात्‍लाइ बइनेत,

किनारइभने अखन ब्‍यानकर नउ मात्‍र बज्‍लाछि।

१६ तर योएल अगमबक्‍तान बाज्‍ल कुरो हेइ हो,

१७ ‘अन्‍त्‍यकर समयनाइ इन्‍खा हक्‍छि बाजिकइ परमेसोरिन बाज्‍लाछ,

मुइ सेब्‍बाइ मान्‍छे उप्‍रान मोर आत्‍मा खन्‍याइनारआछु,

अनि तोराल्‍को बेटार-बेटेरकिन अगमबानि बाज्‍नार आछत,

र छोडारिकिन दर्‌सन देख्‍नार आछत,

र बुढापाकाल्‍किन चाइ सपना देख्‍नार आछत।

१८ ह्‌व समयनाइ मोर सेवा गर्‌नाराइ दास-दासिउप्‍रान

मुइ मोर आत्‍मा खन्‍याइनारआछु,

अनि होल्‍किन अगमबानि बाज्‍नार आछत।

१९ उप्‍र आकासनाइ मुइ अचम्‍मकर चिन्‍न देखाइनारआछु,

र हेठ्‌ठ धर्‌तिनाइ अचम्‍मकर काम गर्‌नारआछु,

अर्‌थात रकत,

आगि र धुवाँकर मुस्‍लो देखा पर्‌नारआछि।

२० परमपर्‌भुकर महान र महिमाकर दिन आइभन्‍दा अगाडि

घाम आँधारि हक्‍नारआछि,

र चानाजुन रकत जिन्‍खाए पिर्‌ल हक्‍नारआछि।

२१ अनि जुनिन परमपर्‌भुकर नाउँ लिछइ,

होइनिन उद्‌दार पाइनारआछ।’

२२ “हे इज्‍राएलकराइ मान्‍छे हो,

ह्‌य कुरो सुनो,

परमेसोरिन नासरतकर येसुमार्‌फत तोराल्‍को माजनाइ सक्‍तिसालि कामलत,

अचम्‍मकर कामलत र चिन्‍नलत देखाइल तोराल्‍काइ था नइ रोइस्‍या।

ह्‌व कामबान परमेसोरिन नासरतकर येसुलाइ आफिन पाठाइल हो बाजिकइ पर्‌मानित गर्‌ले।

२३ परमेसोरिन आफ्‍ने निस्‍चित योजना र ग्‍यानअन्‍सार येसुलाइ तोराल्‍को हातनाइ सुम्‍पिदिले र तोराल्‍किन होलाइ अधर्‌मि मान्‍छेल्‍को हातनाइ सुम्‍पिकइ कुरुसनाइ टाँगिकइ मारइ लाइलो।

२४ तर परमेसोरिन होलाइ मर्‌लबान जिउँते पारल्‍ते,

र मिर्‌त्‍युकर बन्‍धनबान छुटाल्‍ते,

किनारइभने मिर्‌त्‍युन येसुलाइ रोकिधरइ असम्‍भब रल्‍ति।

२५ दाउद राजान होक्‍र बारेनाइ इनिखइ बाज्‍लाछ,

‘मुइनिन परमपर्‌भुलाइ सदइ मोर अगाडि देख्‍नाइ,

परमपर्‌भु मोर दाइनेपटि आछ,

र मुइ बइडाराउ।

२६ होइहुदान मोर हिर्‌दय आनन्‍दित आछि,

र मोर जिब्‍रोन खुसिकर गित गिदाइधर्‌छि।

मोर सरिर पुनि आसानाइ जिनारआछि।

२७ किनारइभने तुइनिन मोर परानलाइ नरकनाइ छाड्‌नार बइने,

र आफ्‍ने पबित्‍र जनकर जिउ सेराइ दिनार बइने।

२८ तुइनिन मुइलाइ जिबनकर बाट देखाइलाछस,

तोर उपस्‍थितिन मुइलाइ एकदम आनन्‍दित पार्‌नारआछ।’

२९ “दाजि-भाइ हो,

हाम्‍रो पुर्‌खा दाउदकर बारेनाइ मुइ तोराल्‍काइ निर्‌धक्‍कसिन बलइ सक्‍छु।

ह्‌व मर्‌ले र होलाइ चिहाननाइ गड्‌काइला,

अनि आजकर दिनसम्‍म होक्‍र चिहान आछि।

३० तर दाउद एक अगमबक्‍ता रइल र होक्‍रे सन्‍तानबान एउटो होक्‍रे सिहासननाइ बस्‍नारआछ बाजिकइ होलाइ था रल्‍ति,

किनारइभने परमेसोरिन होइसिन पर्‌तिग्‍या गर्‌ल रइल।

३१ परमेसोरिन गर्‌नार काम दाउदिन पइला नइ देखिसक्‍ल रइल।

होइहुदान खिरिस्‍ट मर्‌लबान जिउँते हक्‍छइ बल्‍ल कुरोसिन ह्‌य मिलइ आइछि,

न ता होक्‍र परानलाइ नरकनाइ छाड्‌ले,

न ता होक्‍र जिउ सेराल्‍ते।

३२ हेइ येसुलाइ परमेसोरिन जिउँते पारल्‍ते अनि हेइ कुरोकर हाइ सेब्‍बाइ साछि आछे।

३३ परमेसोर ब्‍वान येसुलाइ उच्‍च पारिकइ आफ्‍ने दाइने हातपटि धरल्‍ते,

र आफ्‍ने पर्‌तिग्‍या अन्‍सार येसुलाइ पबित्‍र आत्‍मा दिल्‍ते,

अनि होइ पबित्‍र आत्‍मा येसुन हाइ उप्‍रान खन्‍याइदिलाछ,

होइ कुरो अखन तोराल्‍किन सुन्‍तिन र देख्‍तिन आछो।

३४ किनारइभने दाउद आफि स्‍वर्‌गनाइ बइजाइले,

तर पुनि दाउद आफिन बाज्‍लाछ,

‘परमपर्‌भुन मोर पर्‌भुलाइ बलल्‍ते,

तुइ मोर दाइने हातपटि बस,

३५ जबसम्‍म मुइ तोर सतुरकाइ तोर पइतला हेठ्‌ठान बइपारु।’

३६ “होइहुदान इज्‍राएलकराइ सेब्‍बे घर परिवारकिन ह्‌य कुरो पक्‍का गरिकइ जान्‍दिखन कि तोराल्‍किन कुरुसनाइ टागिकइ मार्‌ल येसुलाइ नइ परमेसोरिन पर्‌भु र खिरिस्‍ट बानाल्‍ते।”

३७ ह्‌य कुरो सुनिकइ होल्‍को हिर्‌दय छिया-छिया हक्‍ल्‍याक,

अनि होल्‍किन पत्‍रुस र आने पेरितकाइ सोद्‌ला,

“दाजि-भाइ हो,

अब हाइ केति गर्‌नार?”

३८ पत्‍रुसिन होल्‍काइ बल्‌-ल्‍याक,

“तोराल्‍किन पाप छेमाकर लागि आ-आफ्‍ने पाप मानिलिकइ छाडो र येसु खिरिस्‍टकर नाउँनाइ बप्‍तिस्‍मा लिओ,

र तोराल्‍किन परमेसोरकर बरदान पबित्‍र आत्‍मा पाइनारआछो।

३९ किनारइभने ह्‌य पर्‌तिग्‍या तोराल्‍को लागि,

तोराल्‍को बेटार-बेटेरको लागि,

र बद्‌दुरनाइ हक्‍लाइ सेब्‍बाल्‍को लागि हो,

जुन्‍लाइ परमपर्‌भु हाम्‍रो परमेसोरिन बालाइछइ।”

४० इत्‍तिकइ पत्‍रुसिन होल्‍काइ आने धेरइ कुरो बलिकइ साछि दिल्‍याक,

र अर्‌ति दितिन बल्‌-ल्‍याक,

“ह्‌य दुस्‍ट पुस्‍ताबान तोराल्‍किन आफिलाइ बाँचाओ।”

४१ जत्‍ताल्‍किन पत्‍रुसिन बल्‍ल कुरोनाइ बिस्‍वास गर्‌ला,

होल्‍किन बप्‍तिस्‍मा लिला र ह्‌व दिन लगभग तिन हजार जत्‍ता मान्‍छेलत होल्‍को सङ्‌ख्‍यानाइ थपिला।

येसुनाइ बिस्‍वास गर्‌नाल्‍को रहनसहन

४२ होलत पेरितकोबान सिक्‍नार,

सङ्‌गति गर्‌नार,

खाइपिb गर्‌नार र पार्‌थनानाइ ध्‍यान दिकइ लागिधर्‌तेला।

४३ मान्‍छेल्‍को हिर्‌दयनाइ डर उत्‍पन्‍न हकल्‍ते,

र पेरितकिन धेरे अचम्‍मकर काम र चिन्‍नलत देखाइला।

४४ पर्‌भुनाइ बिस्‍वास गर्‌नाराइ सेब्‍बाइ एकेठउँ जम्‍मा हक्‍तेला,

र होल्‍को सेब्‍बे कुरो साजे रइल्‍याक।

४५ होल्‍किन आफ्‍ने जग्‍गा जमिन र सर-सामान बेचिकइ जुन-जुनलाइ जे-जे कुरोकर खाँचो पर्‌तेल्‍ति होइ अन्‍सार बाड्‌नार गर्‌तेला।

४६ होलत दिन्‍ने एउटे मनकराइ हकिकइ मन्‍दिरनाइ जम्‍मा हक्‍तेला र घर-घरनाइ खाइपि गर्‌तेला अनि होलत खुसि र खुल्‍ला मनिन मिलिजुलि खाइतेला,

४७ र सदइ परमेसोरकर पर्‌सन्‍सा गर्‌तेला।

सेब्‍बाइ मान्‍छेल्‍किन होल्‍काइ मजाराइ मान्‍छेलत हो बाजिकइ ठान्‍तेला।

अनि मुक्‍ति पाइनारको सङ्‌ख्‍या होल्‍को समुहनाइ परमेसोरिन दिन-दिने थपिदिल्‍याक।

a 

2:1 पेन्‍तिकोसकर -निस्‍तार चाडकर पचास दिन पछि मानाइनार चाड हो।

b 

2:42 खाइपि-हेइनाइ पर्‌भु भोज पुनि पर्‌तेल्‍ति।

एउटो कुजो बिसेक हक्‍ल

३

१ एक दिन पत्‍रुस र युहन्‍ना दिउँसो तिन बजे पार्‌थनाकर समयनाइ मन्‍दिर जाइतिन रइला।

२ होइ बेला मान्‍छेल्‍किन जन्‍मइदेखिकर एउटो कुजोलाइ बोकिकइ आन्‍तिन रइला।

होइनिन मन्‍दिरनाइ आइनार जाइनारकोसिन भिक माङ्‌दिक बाजिकइ दिन्‍ने होल्‍किन सुन्‍दर नाउँकर गेटनाइ धर्‌दितेल्‍याक।

३ पत्‍रुस र युहन्‍नालाइ मन्‍दिरभित्‍र पसइ लाग्‍ल देखिकइ होइनिन होल्‍कोसिन पुनि भिक माङ्‌ले।

४ युहन्‍नान पत्‍रुससगिन होलाइ एकडिस लाइकइ हेर्‌ला र पत्‍रुसिन होलाइ बलल्‍ते,

“हाइलाइ हेर!”

५ होल्‍कोबान केइ पाइनार आस गरिकइ होइनिन ध्‍यान दिकइ होल्‍काइ हेर्‌ले।

६ तर पत्‍रुसिन होलाइ बलल्‍ते,

“मुइसिन सुन-चाँदि ता बइने,

तर जे मुइसिन आछि,

ह्‌व तुइलाइ मुइ दिछु।

नासरतकर येसु खिरिस्‍टकर नाउँनाइ उठिकइ हिन।”

७ ह्‌य बाजिकइ पत्‍रुसिन होक्‍र दाइने हात आठाइकइ उठाल्‍ते।

होइ बेला नइ होक्‍र गोड र गोलि-गाठोनाइ तागत आल्‍ते।

८ अनि ह्‌व जुरुक्‍क उठिकइ ठडाइले र हिनइ लाग्‍ले।

ह्‌व हिन्‍तिन र उफ्‍रितिन परमेसोरकर पर्‌सन्‍सा गर्‌तिन होल्‍कोसिन मन्‍दिरभित्‍र पस्‍ले।

९ सेब्‍बाइ मान्‍छेल्‍किन होलाइ हिनिधर्‌ल र परमेसोरकर पर्‌सन्‍सा गरिधर्‌ल देख्‍ला।

१० मान्‍छेल्‍किन होलाइ मन्‍दिरकर सुन्‍दर नाउँकर गेटनाइ भिक मागइ बस्‍नार हेइ नइ हो बाजिकइ चिन्‍ला र ह्‌व मानुस हिन्‍ल देखिकइ होलत अचम्‍म मान्‍तिन छक्‍क पर्‌ला।

मन्‍दिरनाइ पत्‍रुसकर पर्‌चार

११ ह्‌व बिसेक हक्‍ल मानुस सोलोमन नाउँकर दलाननाइ पत्‍रुस र युहन्‍नासिन हिन्‍ल देखिकइ सेब्‍बाइ मान्‍छेलत अचम्‍म मान्‍तिन एकेचोटि कुत्‍तिन आइला।

१२ ह्‌य देखिकइ पत्‍रुसिन मान्‍छेल्‍काइ बल्‌-ल्‍याक,

“हे इज्‍राएलकराइ मान्‍छे हो,

तोरा ह्‌य कुरोनाइ किनारइ अचम्‍म मान्‍छो?

तोराल्‍किन ह्‌य मानुसलाइ हाइनिन आफ्‍ने सक्‍ति र भक्‍तिन नइ हिन्‍नार गराइल जिन्‍खाए हाइलाइ किनारइ ट्‌वाल्‍ल परिकइ हेर्‌छो?

१३ उन्‍खा बया,

अब्‍राहाम,

इसहाक र याकुबकर परमेसोर र हाम्‍रो पुर्‌खाल्‍को परमेसोरिन नइ आफ्‍ने सेबक येसुलाइ महिमित पारल्‍ते।

तोराल्‍किन चाइ येसुलाइ मारइपर्‌छइ बाजिकइ सुम्‍पिदिलो,

जुन्‍लाइ पिलातसिन छाड्‌नार निर्‌नय गर्‌तिन पुनि तोराल्‍किन होक्‍रे अगाडि इन्‍कार गर्‌लो।

१४ तर तोराल्‍किन ता पबित्‍र र धर्‌मि जनलाइ इन्‍कार गरिकइ एउटो ज्‍यानमारालाइ चाइ छाड्‌देउ बाजिकइ माग गर्‌लो।

१५ जिबन दिनारलाइ तोराल्‍किन मार्‌लो,

तर परमेसोरिन होलाइ मर्‌लबान जिउँते पारल्‍ते,

अनि हेइ कुरोकर हाइ साछि आछे।

१६ येसुकर नाउँनाइ बिस्‍वास गर्‌ल हुदान तोराल्‍किन देख्‍ल र चिन्‍ल ह्‌य मानुसिन तागत पाइले।

येसुबान पाइल बिस्‍वासिन ह्‌य मानुस तोरा सेब्‍बाल्‍को अगाडि बिसेक हक्‍लाछ।

१७ “दाजि-भाइ हो,

मुइलाइ था आछ,

तोराल्‍किन नजानिकइ उन्‍खा गर्‌लो र तोराल्‍को अगुवाल्‍किन पुनि उन्‍खाए गर्‌ला।

१८ तर परमेसोरिन पाठाइल खिरिस्‍टनिन दुख भोगइपर्‌छि बाजिकइ परमेसोरिन धेरइ अगिसिन सेब्‍बाइ अगमबक्‍ताल्‍को मुखबान बाज्‍ल अगमबानि इत्‍तिकइ पुरा गर्‌ले।

१९ अब तोरा आ-आफ्‍ने पापलाइ मानिलिकइ परमेसोरदिस फर्‌कोउबे र परमेसोरिन तोराल्‍को सेब्‍बे पाप छेमा गर्‌दिनार आछ अनि परमपर्‌भुबान सान्‍ति र आनन्‍द पाइनार आछो।

२० र परमेसोरिन तोराल्‍को लागि पइलासिन नइ चुन्‍ल मुक्‍ति दिनार खिरिस्‍ट अर्‌थात येसुलाइ पाठाइदिछइ।

२१ परमेसोरिन पइलासिन नइ आफ्‍ने पबित्‍र अगमबक्‍ताल्‍को मुखबान बाज्‍ल सेब्‍बे कुरो नयाँ बानाइनार समय नआउन्‍जेलसम्‍म येसु स्‍वर्‌गनाइ नइ हकइपर्‌छि।

२२ मोसान पुनि बाज्‍ल रइल,

‘परमपर्‌भु तोराल्‍को परमेसोरिन तोराल्‍को लागि तोराल्‍के जातिबान मुइजिन्‍खाए एउटो अगमबक्‍ता चुन्‍नारआछ।

होइनिन बल्‍नार सेब्‍बे कुरो तोराल्‍किन मानइपर्‌स्‍या।

२३ तर ह्‌व अगमबक्‍ताकर कुरो बइमान्‍नाराइ मान्‍छेलत चाइ परमेसोरकर जनकोसिन छुटिकइ नस्‍ट हक्‍नारआछत।’

२४ अनि समुएल र ह्‌व पछिकराइ सेब्‍बाइ अगमबक्‍ताल्‍किन हेइ दिनकर बारेनाइ बाज्‍लाइ रइला।

२५ अगमबक्‍ताल्‍किन दिल परमेसोरकर बाचा,

र परमेसोरिन तोराल्‍को पुर्‌खाल्‍कोसिन गर्‌ल बाचा तोराल्‍को लागि हो।

परमेसोरिन हाम्‍रो पुर्‌खा अब्‍राहामलाइ इन्‍खा बल्‍ल रल्‍ति,

‘तोर सन्‍तानबान धर्‌तिकराइ सेब्‍बाइ जातिल्‍किन आसिस पाइनारआछत।’

२६ तोरा सेब्‍बाल्‍काइ आफ्‍ने दुस्‍ट कामबान फर्‌काइकइ आसिस देइलाइ परमेसोरिन आफ्‍ने सेबकलाइ छानिकइ होलाइ सबभन्‍दा पइला तोराल्‍कोनाइ नइ पाठाइले।”

महासभाकर अगाडि पत्‍रुस र युहन्‍ना

४

१ पत्‍रुस र युहन्‍ना मान्‍छेल्‍कोसिन बोलिधर्‌ल बेलानाइ पुजारिलत,

मन्‍दिर रुङ्‌नाल्‍को कप्‍तान र सदुकिलत उछि आइला।

२ र होलत धेरे रिसाइला,

किनारइभने पत्‍रुस र युहन्‍नान “येसु मर्‌लबान जिउँते हक्‍ल जिन्‍खाए आने मान्‍छेलत पुनि मर्‌लबान जिउँते हक्‍छत” बाजिकइ सिकाइ धर्‌लाइ रइला।

३ होल्‍किन पत्‍रुस र युहन्‍नालाइ पक्‍रिला,

र रात परिसक्‍ल हुदान होल्‍काइ रातभरि झ्‍यालखन्‍डनाइ थुनिकइ धर्‌ला।

४ तर बचन सुन्‍नाराइ धेराल्‍किन बिस्‍वास गर्‌ला,

र बिस्‍वास गर्‌नाराइ अडेल्‍को सङ्‌ख्‍या लगभग पाँच हजार हक्‍ला।

५ अर्‌को दिन मुख्‍य पुजारिलत,

धर्‌म-गुरुलत र अगुवालत यरुसलेमनाइ जम्‍मा हक्‍ला।

६ उछिका पर्‌धान पुजारि हन्‍नाससगिन,

कइयाफा,

युहन्‍ना,

अलेक्‍जेन्‍डर र पर्‌धान पुजारिकर परिवारकराइ आने मान्‍छेलत पुनि रइला।

७ होल्‍किन पत्‍रुस र युहन्‍नालाइ सभाकर अगाडि आनिकइ सोद्‌ला,

“तोराल्‍किन कुन्‍टो सक्‍तिन वा कुनकर नाउँनाइ इन्‍खा काम गर्‌छो?”

८ तब पबित्‍र आत्‍मान भरिपुर्‌न हकिकइ पत्‍रुसिन होल्‍काइ बल्‌-ल्‍याक,

“मान्‍छेल्‍को सासकलत र अगुवालत हो,

९ आज हाइनिन एउटो कुजो मानुसलाइ दया गरिकइ बिसेक पार्‌ल हुदान तोराल्‍किन ह्‌य किनिखइ बिसेक हक्‍ले बाजिकइ सोद्‌छो भने,

१० तोराल्‍काइ र इज्‍राएलकराइ सेब्‍बाइ मान्‍छेल्‍काइ था हक्‍दिक कि तोराल्‍किन कुरुसनाइ टागिकइ मार्‌लाइ,

र परमेसोरिन मर्‌लबान जिउँते पार्‌ल,

होइ नासरतकर येसु खिरिस्‍टकर नाउँनाइ ह्‌य मानुस तोराल्‍को अगाडि बिसेक हकिकइ ठडाइलाछ।

११ ‘येसु नइ ह्‌व पाथर हो,

जुन तोरा घर बानाइनाराइ कर्‌मिकिन काम बइलागि बाजिकइ फ्‍याङ्‌लाइ रइलो,

तर होइ पाथर नइ घर बानाइतिन मुख्‍य सुरे पाथर हकल्‍ते।’

१२ होइनाइ बाएक आने कुनुनाइ मुक्‍ति बइने,

किनारइभने हाइनिन मुक्‍ति पाइलाइ धर्‌तिनाइ अर्‌को कुनइ नाउँ दिल बइने।”

१३ पत्‍रुस र युहन्‍ना असिछित र साधारन मानुसलत रइला तापुनि होल्‍को साहस देखिकइ महासभाकराइ सेब्‍बाइ मान्‍छेलत छक्‍क पर्‌ला,

र हेलत येसुसिन हक्‍ल कुरो होल्‍किन था पाइला।

१४ तर बिसेक हक्‍ल मानुसलाइ पत्‍रुस र युहन्‍नासिन ठडाइधर्‌ल देखिकइ होल्‍किन केइ बाजइ बइसक्‍ला।

१५ होइहुदान होल्‍किन पत्‍रुस र युहन्‍नालाइ महासभाबान बाइर जाइनार आदेस दिल्‍याक अनि होलत चाइ आपसनाइ मिलिकइ इन्‍खा छलफल गर्‌ला,

१६ “अब हाइ ह्‌य मान्‍छेल्‍काइ केति गर्‌नार?

किनारइभने यरुसलेमकराइ सेब्‍बाइ मान्‍छेल्‍किन हेल्‍किन गर्‌ल अचम्‍मकर काम था पाइलाछत,

र ह्‌य कुरोलाइ हाइनिन बया बाजइ बइसके।

१७ तर ह्‌य कुरो आने मान्‍छेल्‍को माजनाइ फइलइ जुनपाइदिक बाजिकइ हाइनिन होल्‍काइ ‘येसुकर नाउँनाइ अबसिन केइ कुरो कुनुल्‍कोसिन बइगरइ’ बाजिकइ चेतावनि देइपर्‌छइ।”

१८ ह्‌व पछि होल्‍किन पत्‍रुस र युहन्‍नालाइ बालाइकइ “अबसिन येसुकर नाउँनाइ बइबलइ र बइसिकाइ” बाजिकइ कडा आग्‍या दिल्‍याक।

१९ तर पत्‍रुस र युहन्‍नान होल्‍काइ जबाफ दिल्‍याक,

“तोराल्‍किन बल्‍ल मानइ कि परमेसोरिन बल्‍ल मानइ,

परमेसोरकर हेराइनाइ कुन्‍टो चाइ ठिक हो?

तोरा आफि बिचार गरो।

२० किनारइभने हाइ ता देख्‍ल र सुन्‍ल कुरो नबाजिकइ बसइ बइसके।”

२१ महासभाकराइ मान्‍छेल्‍किन पत्‍रुस र युहन्‍नालाइ सजाय दिनार केइ उपाय बइभेट्‌टाइला,

होइहुदान होल्‍काइ अजइ धेरे धम्‍कि दिकइ छाड्‌दिल्‍याक।

किनारइभने होल्‍किन गर्‌ल अचम्‍मकर काम देखिकइ सेब्‍बाइ मान्‍छेल्‍किन परमेसोरकर पर्‌सन्‍सा गरिधर्‌लाइ रइला।

२२ इनिखइ अचम्‍मकर कामबान बिसेक हक्‍ल मानुसकर उमेर चालिस बर्‌स भन्‍दा बढ्‌ता रल्‍ति।

साहस पाइनार पार्‌थना

२३ उछ्‌यान छुट्‍लपछि पत्‍रुस र युहन्‍ना बिस्‍वासि साथेकख्‍यानकोनाइ जाइला,

अनि मुख्‍य पुजारि र आने अगुवाल्‍किन बल्‍ल सेब्‍बे कुरो होल्‍काइ सुनाइला।

२४ जब होल्‍किन इन्‍खा कुरो सुन्‍ला तब सेब्‍बाइ मिलिकइ एउटे सोरनाइ परमेसोरसिन इनिखइ पार्‌थना गरइ लाग्‍ला,

“हे सर्‌बसक्‍तिमान परमपर्‌भु,

आकास,

धर्‌ति,

समुन्‍द्‌र र उछिनाइ हक्‍ल सेब्‍बे थोक तुइनिन नइ बानाइलइ।

२५ तुइनिन पबित्‍र आत्‍माबान आफ्‍ने सेबक हाम्‍रो पुर्‌खा दाउदकर मुखबान बाज्‍लइ,

‘आने जातिलत किनारइ रिसाइला?

र मान्‍छेल्‍किन बेर्‌थकर कुरो किनारइ बिचार गर्‌ला?

२६ परमपर्‌भुकर बिरुद्‌दनाइ र परमेसोरिन अभिसेक गर्‌ल जनकर बिरुद्‌दनाइ

धर्‌तिकराइ राजालत खडा हक्‍ला,

र सासकलत जम्‍मा हक्‍ला।’

२७ साँच्‍चि नइ तुइनिन अभिसेक गर्‌ल,

तोर पबित्‍र सेबक येसुकर बिरुद्‌दनाइ हेरोद,a

पन्‍तियस पिलातस,

आने जातिलत र इज्‍राएलकराइ मान्‍छेलत हेइ सहरनाइ जम्‍मा हक्‍लाइ रइला।

२८ तर होल्‍किन तुइनिन पइला नइ निर्‌नय गर्‌ल तोर सक्‍ति र योजना अन्‍सार काम गर्‌ला।

२९ अब हे पर्‌भु,

होल्‍किन दिल धम्‍किलाइ याद गर,

र तोर बचन साहससिन बाजइलाइ हाइलाइ सक्‍ति देउ।

३० तोर पबित्‍र सेबक येसुकर नाउँनाइ बिरामिल्‍काइ बिसेक पारइकर लागि,

अचम्‍मकर चिन्‍न देखाइलाइ र अचम्‍मकर काम गरइकर लागि आफ्‍ने सक्‍तिसालि हात बाढाउ।”

३१ होल्‍किन पार्‌थना गरिसक्‍लपछि,

होलत जम्‍मा हक्‍ल ठउँ हल्‍लिल्‍ते।

होलत सेब्‍बाइ पबित्‍र आत्‍मान भरिपुर्‌न हक्‍ला र होल्‍किन परमेसोरकर बचन साहससिन बाजइ लाग्‍ला।

बिस्‍वासिल्‍को साजे सम्‍पति

३२ पर्‌भुनाइ बिस्‍वास गर्‌नाराइ सेब्‍बाइ एउटे मन र एउटे आत्‍माकराइ हक्‍लाइ रइला।

होलत मद्‌दे कुनुल्‍किन पुनि आफ्‍ने धन सम्‍पतिकर केइ थोक ह्‌य मोर हो बाजिकइ बइबाज्‍तेला,

तर होल्‍कोसिन हक्‍ल सेब्‍बे थोक साजे रल्‍ति।

३३ पर्‌भु येसु मर्‌लबान जिउँते हक्‍लाछ बाजिकइ पेरितकिन बड्‌खो सक्‍ति पाइकइ साछि दितेला,

र सेब्‍बाइ उप्‍रान परमेसोरकर बड्‌खो अनुगरह रल्‍ति।

३४ होलत मद्‌दे कुनुल्‍काइ केइ कुरोकर खाँचो बइपर्‌तेल्‍याक,

किनारइभने जतुटाइ जग्‍गा जमिन वा घरकराइ मालिकलत रइला,

होल्‍किन ह्‌व बेचिकइ,

३५ उछ्‌यान आइल पइसा पेरितकाइ जिम्‍मा लाइतेला,

र जुनलाइ जे-जे कुरोकर खाँचो पर्‌तेल्‍ति होइ अन्‍सार बाड्‌दितेल्‍याक।

३६ ह्‌व दिननाइ साइपरस देसकर लेबि कुलकर योसेफ रइल,

हेलाइ पेरितकिन बारनाबास बाजिकइ बालाइतेला,

हेक्‍र अर्‌थ “उत्‍साह दिनार मानुस” हो।

३७ होइनिन पुनि जग्‍गा बेचिकइ आइल पइसा पेरितकाइ जिम्‍मा लाइले।

a 

4:27 हेरोद ह्‌य हेरोद चाइ येसु जन्‍मितिन राज्‍य गर्‌नार हेरोद राजाकर बेटाक हेरोद एन्‍टिपास हो।

हननिया र सफिरा

५

१ तर हननिया नाउँ हक्‍ल एउटो मानुस रइल र होक्‍रि बुएककर नाउँ सफिरा रल्‍ति।

होल्‍किन पुनि आफ्‍ने एक टुक्‍रा जग्‍गा बेच्‍ला,

२ अनि धेजनको सहमतिनाइ केइ पइसा आफ्‍ने लागि धर्‌ला र बाकि पइसा चाइ पेरितकाइ जिम्‍मा लाइला।

३ तर पत्‍रुसिन बलल्‍ते,

“ए हननिया,

पबित्‍र आत्‍मासिन झुट बोलइ र जग्‍गा बेच्‍ल केइ पइसा आफिसिन धर्‌नार कुरो दियाबलसिन किनिखइ तोर मननाइ हाल्‍दिल्‍यास?

४ ह्‌व जग्‍गा बइबेच्‍तिन पुनि तोरे रल्‍ति र बेचिकइ आइल पइसा पुनि तोरे अधिकारनाइ रल्‍ति।

इन्‍खा काम गर्‌नार बिचार तोर हिर्‌दयनाइ किनिखइ आल्‍ते?

तुइनिन मान्‍छेल्‍काइ ता बया तर परमेसोरलाइ नइ झुक्‍याइलाछस।”

५ ह्‌य कुरो सुन्‍लेसात हननिया भुइनाइ लड्‌ले र मर्‌ले।

ह्‌य सुन्‍नाराइ सेब्‍बाइ एकदम डाराइला।

६ छोडारिलत आइकइ हननियाकर लास लुगान बेर्‌ला र बाइर बोकिकइ लाकाइला र गड्‌काइला।

७ हेक्‍र लगभग तिन घन्‍टापछि हननियाकरि बुएक पुनि भित्‍र आइलि।

होलाइ आफ्‍ने साएक मर्‌ल कुरो था बइरल्‍ति।

८ पत्‍रुसिन होलाइ सोदल्ते,

“मुइलाइ बल,

तोराल्‍किन जग्‍गा ओत्‍तानाइ नइ बेच्‍लाइ हो ते?”

होइनिन बाज्‍लि,

“हो,

ओत्‍तानाइ नइ बेच्‍लाइ।”

९ तर पत्‍रुसिन होलाइ बलल्‍ते,

“तोरा पर्‌भुकर आत्‍मा जाँच गरइ किनिखइ सहमत हक्‍लो?

हेर,

तोर साएरलाइ गड्‌काइनाराइ ढोकानेर आइपुग्‍लाछत,

र होल्‍किन तुइलाइ पुनि बाइर लाकाइकइ गड्‌काइनार आछत।”

१० अनि तुरुन्‍तइ ह्‌व पत्‍रुसकर गोडनेरि लड्‌लि र मर्‌लि।

छोडारिलत भित्‍र आइला र होलाइ मर्‌ल देखिकइ होक्‍र लास लाकाइकइ होक्‍रे साएककर छेउनाइ गड्‌काइला।

११ इन्‍खा घटना हक्‍लपछि मन्‍डलिकराइa सेब्‍बाइ मान्‍छेलत र ह्‌य कुरो सुन्‍नाराइ सेब्‍बाइ मान्‍छेलत एकदम डाराइला।

पेरितकिन धेराल्‍काइ बिसेक पार्‌लाइ

१२ पेरितको हातबान धेरइ अचम्‍मकर कामलत र चिन्‍नलत मान्‍छेल्‍को माजनाइ हक्‍तिन रल्‍ति,

र पर्‌भुनाइ बिस्‍वास गर्‌नाराइ सेब्‍बाइ सोलोमन नाउँकर दलाननाइ एउटे मनकराइ हकिकइ जम्‍मा हक्‍तेला।

१३ आने मान्‍छेलत चाइ होल्‍कोसिन मिल्‍नार आँट बइगर्‌ला,

तर पुनि मान्‍छेल्‍किन होल्‍काइ आदर गर्‌तेला।

१४ पर्‌भुनाइ बिस्‍वास गर्‌नाराइ अडे-बेटिकर सङ्‌ख्‍या झन धेरइ थपइ लागल्‍ते।

१५ इछिसम्‍म कि पत्‍रुस बाटनाइ हिन्‍तिन होक्‍र छाँया मात्‍र हक्‍तिन पुनि कोइ-कोइ बिरामिल्‍कोनाइ पर्‌दिक बाजिकइ मान्‍छेल्‍किन होल्‍काइ ओछ्‌यान र खाटनाइ सुताइकइ धर्‌तेला।

१६ यरुसलेम वरिपोरिकर ठउँबान पुनि धेरइ मान्‍छेल्‍किन बिरामिल्‍काइ र भुत आत्‍मान सताइलाकाइ लिकइ आइतेला र होलत सेब्‍बाइ बिसेक हक्‍तेला।

पेरितकाइ सताइल

१७ पर्‌धान पुजारि र होक्‍र सदुकि समुहकराइ मान्‍छेलत डाहन भरिकइ पेरितको बिरोद गर्‌ला,

१८ र होल्‍किन पेरितकाइ पक्‍रिकइ झ्‍यालखन्‍डनाइ थुन्‍ला।

१९ तर होइ रात परमपर्‌भुकर एउटो स्‍वर्‌गदुतिन झ्‍यालखन्‍डकर ढोका खोल्‍दिल्‍याक,

र होल्‍काइ बाइर लाकाइकइ बल्‌-ल्‍याक,

२० “मन्‍दिरनाइ जाइकइ सेब्‍बाल्‍काइ नयाँ जिबनकर बारेनाइ सेब्‍बे कुरो सुनाओ।”

२१ ह्‌य सुन्‍ल पछि होलत ब्‍यानिन्‍न उज्‍यालो हकइ लाग्‍तिन मन्‍दिरनाइ जाइकइ मान्‍छेल्‍काइ सिकाइ थाल्‍ला।

पर्‌धान पुजारि र ह्‌वसिन हक्‍लाइ मान्‍छेल्‍किन इज्‍राएलकराइ सेब्‍बाइ अगुवाल्‍काइ महासभानाइ बालाइला।

ह्‌व पछि पेरितकाइ झ्‍यालखन्‍डबान आनइलाइ सिपाइकाइ पाठाइला।

२२ तर होल्‍किन झ्‍यालखन्‍डनाइ पेरितकाइ बइभेट्‌टाइला र फर्‌कि आइकइ इन्‍खा बाज्‍ला,

२३ “हाइनिन झ्‍यालखन्‍ड मजसिन साँचो लाइल र पालेलत ढोकानाइ ठडाइकइ रुँगिधर्‌लाइ भेट्‌टाइले,

तर ढोका उघार्‌तिन हाइनिन भित्‍र कुनुल्‍काइ बइदेख्‍ले।”

२४ ह्‌य सुनिकइ मन्‍दिर रुङ्‌नाल्‍को कप्‍तान र मुख्‍य पुजारिलत छक्‍क पर्‌ला,

र अब केति हक्‍नार हो बाजिकइ अलमलनाइ पर्‌ला।

२५ तर होइ बेला नइ एउटो मानुस आइकइ होल्‍काइ बल्‌-ल्‍याक,

“सुनो,

तोराल्‍किन झ्‍यालखन्‍डनाइ थुनिकइ धर्‌लाइ मान्‍छेलत ता मन्‍दिरनाइ सेब्‍बाल्‍काइ सिकाइतिन आछत।”

२६ इन्‍खा सुनिकइ मन्‍दिर रुङ्‌नाल्‍को कप्‍तान र सिपाइकिन पेरितकाइ जबरजस्‍ति नगरिकइ आन्‍ला,

किनारइभने मान्‍छेल्‍किन होल्‍काइ पाथरिन हिर्‌काइछत कि बाजिकइ होलत डाराइला।

२७ होल्‍किन पेरितकाइ महासभाकर अगाडि ठडाइ लाइला,

र पर्‌धान पुजारिन होल्‍काइ सोद्‌ल्‍याक,

२८ “हाइनिन तोराल्‍काइ येसुकर नाउँनाइ फेरि कुनुल्‍काइ केइ बइबलइ बाजिकइ कडा आग्‍या दिलाइ रइले,

तर तोराल्‍किन ता आफ्‍ने सिछ्‌या यरुसलेमभरि फिजाइसक्‍लो,

अनि येसुलाइ मार्‌ल दोस हाइलाइ पो लाइ चाइछो।”

२९ तर पत्‍रुस र आने पेरितकिन बाज्‍ला,

“हाइनिन मान्‍छेल्‍किन बल्‍ल बया,

तर परमेसोरकर आग्‍या नइ मानइपर्‌छइ।

३० तोराल्‍किन कुरुसनाइ टाँगिकइ मार्‌ल येसुलाइ हाम्‍रो पुर्‌खाल्‍को परमेसोरिन जिउँते पारल्‍ते।

३१ इज्‍राएलिल्‍किन आफ्‍ने पापलाइ मानिलिकइ छाड्‌दिखन र छेमा पाइदिखन बाजिकइ परमेसोरिन येसुलाइ राजा र मुक्‍तिदाता बानाइकइ उच्‍च पारिकइ आफ्‍ने दाइनेपटि धरल्‍ते।

३२ ह्‌य सेब्‍बे कुरोकर हाइ साछि आछे,

र परमेसोरिन आफ्‍ने आग्‍या पालन गर्‌नारकाइ दिल पबित्‍र आत्‍मान पुनि साछि दितिन आछ।”

३३ ह्‌य कुरो सुनिकइ महासभाकराइ सेब्‍बाइ रिसिन चुर हक्‍ला,

र पेरितकाइ मारइ चाइला।

३४ तर उछिका गमलिएल नाउँ गर्‌ल फरिसि महासभाकर अगाडि ठडाइले।

होलाइ सेब्‍बाल्‍किन मान गर्‌तेला र असल धर्‌म-गुरु पुनि रइल।

होइनिन पेरितकाइ महासभाबान एकछिन बाइर जाइनार आदेस दिल्‍याक,

३५ र महासभाकराइ मान्‍छेल्‍काइ बल्‌-ल्‍याक,

“हे इज्‍राएलकराइ मान्‍छे हो,

ह्‌य मान्‍छेल्‍काइ तोराल्‍किन जे गरइ आँट्‌लाछो,

होइनाइ होसियार हको।

३६ किनारइभने केइ बर्‌स अगाडि थुदास बल्‍ल एउटो मानुस आफिलाइ बड्‌खो मानुस हो बाजिकइ आइल रइल,

तर ह्‌व मारिले,

र होलाइ पछ्‌याइनाराइ लगभग चार सय मान्‍छेलत छरपस्‍ट हक्‍ला,

अनि होक्‍र नाउँ निसाने नाठल्‍ते।

३७ ह्‌व पछि जनगन्‍ति गर्‌नार समयनाइ गालिलकर यहुदा बल्‍ल मानुस देखा पर्‌ले।

होइनिन मान्‍छेल्‍काइ बिद्‌रोह गरइ उस्‍काइल्‍याक र धेराइ मान्‍छेलत होक्‍र पछि लाग्‍ला।

ह्‌व पुनि मारिले,

र होलाइ पछ्‌याइनाराइ पुनि सेब्‍बाइ छरपस्‍ट हक्‍ला।

३८ अखनकर ह्‌य मामिलानाइ मुइ तोराल्‍काइ बल्‍छु,

ह्‌य मान्‍छेल्‍कोसिन बद्‌दुर बसो,

र हेल्‍काइ छाड्‌दिखन,

किनारइभने हेल्‍को ह्‌य बिचार र काम मान्‍छेल्‍कोबान रल्‍तिसइ भने ह्‌व आफि नाठिकइ जाइनार आछि।

३९ तर यदि ह्‌य परमेसोरबान हक्‍ल हो भने ता तोराल्‍किन हेल्‍काइ रोकइ बइसको।

नत्‍र ता तोरा परमेसोरकर बिरुद्‌दनाइ खडा हक्‍ल ठहरिछो।”

४० महासभाकराइ मान्‍छेल्‍किन गमलिएलकर सल्‍ला मानिकइ होल्‍काइ भित्‍र बालाइकइ हिर्‌काइ लाइल्‍याक,

अनि होल्‍किन पेरितकाइ “येसुकर नाउँनाइ कइले पुनि पर्‌चार बइगरइ” बाजिकइ आदेस दिल्‍याक,

र होल्‍काइ छाड्‌दिल्‍याक।

४१ पेरितलत येसुकर नाउँनाइ दुख र अपमान सइनाराइ योग्‍यकराइ ठहरिले बल्‍ल कुरोनाइ आनन्‍द मानाइतिन महासभाबान निस्‍किकइ जाइला।

४२ र होल्‍किन दिन-दिने मन्‍दिरनाइ र घर-घरनाइ जाइकइ येसु नइ खिरिस्‍ट हो बाजिकइ सिकाइ र पर्‌चार गरइ बइछाड्‌ला।

a 

5:11 मन्‍डलि गिरिक भासानाइ हेलाइ एकलेसिया बाजइसत।

सातुटाइ सेबकलत छानिलाइ

६

१ ह्‌व दिननाइ चेलाल्‍को सङ्‌ख्‍या बाढ्‌तिन जाइल रल्‍ति,

बाढ्‌तिन जाइतिन हिब्‍रु भासा बाज्‍नाराइ यहुदिल्‍को बिरुद्‌दनाइ गिरिक भासा बाज्‍नाराइ यहुदिल्‍किन गनगन गर्‌ला,

किनारइभने दिन्‍ने खाइनार कुरो बाड्‌तिन हाम्‍राइ बिद्‌दुइको मजसिन वास्‍ता बइगर्‌ला बाजिकइ गिरिक भासा बाज्‍नाराइ यहुदिल्‍को भनाइ रल्‍ति।

२ तब बार पेरितकिन सेब्‍बाइ चेलाल्‍काइ बालाइकइ बल्‌-ल्‍याक,

“ख्‍वाइपि गर्‌नार कामनाइ लागिकइ परमेसोरकर बचन पर्‌चार गरइ छाडइ हाइलाइ उचित बइहक।

३ होइहुदान दाजि-भाइ हो,

तोराल्‍को माजबान पबित्‍र आत्‍मा र बुद्‌दिन भरिलाइ र सेब्‍बाल्‍को आदर पाइलाइ सात जनकाइ छानो।

हाइ ह्‌य कामकर जिम्‍मा होल्‍काइ दिनारआछे।

४ तर हाइ चाइ पार्‌थना र बचन पर्‌चारकर सेवानाइ सेब्‍बे समय दिनारआछे।”

५ ह्‌य कुरो समुहकराइ सेब्‍बाल्‍काइ मन पर्‌ल्‍याक,

अनि होल्‍किन बिस्‍वास र पबित्‍र आत्‍मान भरिपुर्‌न हक्‍ल इस्‍तिफनसलाइ छान्‍ला र सङ्‌सगे फिलिप,

पर्‌खरस,

निकनोर,

तिमोन,

पर्‌मिनास र एन्‍टिओखिया सहरकर यहुदि धर्‌मनाइ आइल निकोलाउसलाइ छान्‍ला।

६ होल्‍किन छान्‍लाइ ह्‌व सातुटाकाइ पेरितको अगाडि आन्‍ला र पेरितकिन पार्‌थना गर्‌ला र होलत उप्‍रान आफ्‍ने हात धर्‌ला।

७ परमेसोरकर बचन फइलितिन जाल्‍ते र चेलाल्‍को सङ्‌ख्‍या यरुसलेमनाइ एकदम बाढ्‌तिन जाल्‍ते।

धेराइ पुजारिल्‍किन पुनि येसुनाइ बिस्‍वास गर्‌ला।

इस्‍तिफनसकर पक्‍राउ

८ इस्‍तिफनस अनुगरह र सक्‍तिन भरिपुर्‌न हकिकइ मान्‍छेल्‍को माजनाइ अचम्‍म-अचम्‍मकर काम गर्‌तिन चिन्‍नलत देखाइतेल।

९ तर स्‍वतन्‍तर बाज्‍नार सभाघरकराइ कत्‍ता मान्‍छेल्‍किन चाइ इस्‍तिफनसकर बिरोद गरइ लाग्‍ला।

होलत कुरेनि र अलेक्‍जेन्‍डिरिया सहर,

किलिकिया र एसिया छेत्‍रकराइ यहुदिलत रइला।

होलत सेब्‍बाइ मिलिकइ इस्‍तिफनसिन बाद-बिबाद गरइ लाग्‍ला।

१० जब इस्‍तिफनसिन पबित्‍र आत्‍माकर सक्‍ति र बुद्‌दिन बाज्‍तेल तब होल्‍किन इस्‍तिफनसकर बिरोद गरइ बइसक्‍तेला।

११ होल्‍किन केइ मान्‍छेल्‍काइ खुसुक्‍क उस्‍काइकइ इन्‍खा बलइ लाइल्‍याक,

“ह्‌य मानुसिन मोसा र परमेसोरकर बिरुद्‌दनाइ बाज्‍ल हाइनिन सुन्‍ले।”

१२ तब होल्‍किन जनता,

अगुवा र धर्‌म-गुरुल्‍काइ पुनि उस्‍काइला र होल्‍किन इस्‍तिफनसलाइ पक्‍रिकइ महासभाकर अगाडि आन्‍ला।

१३ ह्‌व पछि होल्‍किन झुटो साछिकाइ अगाडि सार्‌ला र होल्‍किन बाज्‍ला,

“ह्‌य मान्‍छेन ता पबित्‍र मन्‍दिर र मोसान लेख्‍ल नियमकर बिरुद्‌दनाइ बाज्‍नार गर्‌छइ।

१४ नासरतकर येसुन ह्‌य मन्‍दिरलाइ भत्‍काइनारआछ र मोसान हाइलाइ दिल रितिथिति पुनि परिबर्‌तन गर्‌नारआछ बाज्‍ल हाइनिन सुन्‍ले।”

१५ महासभानाइ बस्‍लाइ सेब्‍बाल्‍किन इस्‍तिफनसलाइ एकडिस लाइकइ हेर्‌ला,

र होक्‍र अनुहार स्‍वर्‌गदुतकर अनुहार जिन्‍खाए देख्‍ला।

इस्‍तिफनसकर भासन

७

१ पर्‌धान पुजारिन इस्‍तिफनसलाइ सोदल्ते,

“केति तुइलाइ दोस लाइल कुरो साँच्‍चि हो?”

२ इस्‍तिफनसिन बाज्‍ले,

“मोर दाजि-भाइ र ब्‍वालत,

मोर कुरो ध्‍यान दिकइ सुनो,

हाम्‍रो पुर्‌खा अब्‍राहाम हाराननाइ जाइ भन्‍दा अगाडि मेसोपोटामियानाइ हक्‍तिन महिमाकर परमेसोर देखा पर्‌ले,

३ र परमेसोरिन अब्‍राहामलाइ बल्‍ल रल्‍ति,

‘तुइ आफ्‍ने देस र आफ्‍ने नातेदारकाइ छाडिकइ मुइ तुइलाइ जुन्‍टो देस देखाइछु उछि जा।’

४ तब अब्‍राहाम कल्‍दिल्‍को देसबानa निस्‍किकइ हाराननाइ जाइकइ बस्‍ले।

होक्‍र ब्‍वाक मर्‌लपछि परमेसोरिन होलाइ अखन तोरा बस्‍ल हेइ देसनाइ आनल्‍ते।

५ ह्‌व बेला परमेसोरिन अब्‍राहामलाइ ह्‌य देसनाइ पाइला धर्‌नार ठउँसम्‍म बइदिल्‍ते,

तर परमेसोरिन ‘ह्‌य देस तुइ र तोर सन्‍तानलाइ दिनारआछु’ बाजिकइ पर्‌तिग्‍या गर्‌ले।

ह्‌य पर्‌तिग्‍या गर्‌तिन अब्‍राहामकर बेटाक-बेटेक नइ हक्‍लाइ बइरइला।

६ पछि परमेसोरिन अब्‍राहामलाइ ह्‌य पुनि बलल्‍ते,

‘तोर सन्‍तानलत आनेल्‍को देसनाइ जाइकइ बस्‍नारआछत,

र उछिकराइ मान्‍छेल्‍किन होल्‍काइ दास बानाइकइ चार सय बर्‌ससम्‍म धेरइ दुख दिनारआछत।

७ तर होल्‍काइ दास बानाइनाराइ मान्‍छेल्‍काइ मुइ दन्‍ड दिनारआछु।

ह्‌व पछि होलत ह्‌व देसबान निस्‍किकइ आइनारआछत,

र हेइ ठउँका आइकइ मोर आराधना गर्‌नारआछत।’

८ अनि परमेसोरिन अब्‍राहामसिन गर्‌ल पर्‌तिग्‍याकर सम्‍जना गराइकर लागि खतनाकर बाचा गर्‌ले।

अब्‍राहामिन आफ्‍ने बेटाक इसहाक जन्‍मिल पछि आठउ दिननाइ होक्‍र खतना गर्‌दिल्‍ते।

इनिखइ इसहाकिन याकुबकर र याकुबिन बारेउटाइ बेटाकख्‍यानको खतना गर्‌दिल्‍याक,

होइलत ने हाम्‍रो पुर्‌खा हक्‍ला।

९ “याकुबकर बेटाक योसेफलाइ आने दाजेकख्‍यानकिन डाह गर्‌तेला।

होल्‍किन योसेफलाइ मिस्‍र देसनाइ दासकर रुपनाइ बेच्‍दिल्‍याक।

तर परमेसोर योसेफसिन रइल।

१० परमेसोरिन योसेफलाइ सेब्‍बे दुखबान छुटाल्‍ते।

जब योसेफ मिस्‍र देसकर राजा फारोकर अगाडि आइले,

तब परमेसोरिन होलाइ दया गरल्‍ते र बुद्‌दि दिल्‍ते,

अनि फारोन होलाइ मिस्‍र देसकर र होक्‍र परिवारकर सासक बानाल्‍ते।

११ ह्‌व पछि मिस्‍र देसभरि र कनान देसनाइ बड्‌खो अनिकाल परल्‍ते,

अनि अनिकालिन गर्‌तिन हाम्‍रो पुर्‌खाल्‍किन एकदम दुख पाइला र अन्‍न ने बइपाइला।

१२ अनि याकुबिन मिस्‍र देसनाइ अन्‍न आछि बल्‍ल सुनिकइ हाम्‍रो पुर्‌खाल्‍काइ पइलो पालि ह्‌व देसनाइ पाठाइल्‍याक।

१३ अनि होलत दोस्‍रो पालि अन्‍न किनइ जाइतिन योसेफिन आफिलाइ आफ्‍ने दाजेक-भाएकख्‍यानको अगाडि चिनाइले।

होइ बेला योसेफकर परिवारकर बारेनाइ फारोलाइ पुनि था हकल्‍ते।

१४ योसेफिन आफ्‍ने ब्‍वाक याकुबलाइ ‘सेब्‍बाइ जाहान-परिवारकाइ लिकइ मिस्‍रनाइ आबे’ बाजिकइ खबर पाठाइले।

१५ अनि याकुब आफ्‍ने पचत्‍तर जनको परिवारकाइ लिकइ मिस्‍रनाइ जाइले।

याकुब र हाम्‍रो पुर्‌खालत पुनि उछि बित्‍ला।

१६ होल्‍को लासलाइ सकेमनाइ लाकाइकइ गड्‌काइला।

ह्‌व जग्‍गा चाइ अब्‍राहामिन हमोरकर बेटाकख्‍यानकोसिन किन्‍ल रइल।

१७ “जब परमेसोरिन अब्‍राहामसिन गर्‌ल पर्‌तिग्‍या पुरा हक्‍नार समय नजिक आल्‍ते तब मिस्‍र देसनाइ हाम्‍राइ मान्‍छेलत सङ्‌ख्‍यानाइ बाढिकइ धेरइ हकिसक्‍लाइ रइला।

१८ तब मिस्‍रनाइ योसेफलाइ बइचिन्‍नार नयाँ राजान राज्‍य गरइ लाग्‍ले।

१९ होइनिन हाम्‍रो पुर्‌खाल्‍को बिरुद्‌दनाइ अन्‍याय र अत्‍याचार गर्‌ले।

होइनिन इज्‍राएलिल्‍को नानिल्‍काइ जन्‍मिलेसात मर्‌दिखन बाजिकइ जबरजस्‍ति बाइर फ्‍याकइ लाइतेल,

इनिखइ भखर जन्‍मिलाइ सेब्‍बाइ नानिलत मर्‌तेला।

२० होइ समयनाइ मोसा जन्‍मिले।

ह्‌व हेर्‌तिन ने एकदम मजार रइल र परमेसोरिन होलाइ मन पराइल रल्‍ति।

होक्‍र आमेक-ब्‍वाकिन होलाइ तिन महिनासम्‍म घरनाइ नइ नुकाइकइ धर्‌ला।

२१ तर पछि नुकाइ नसकिकइ घर बाइर लाकाइकइ धर्‌तिन फारोकरि बेटेकिन होलाइ लाकाइकइ आफ्‍ने बेटाक बानाइकइ धर्‌लि।

२२ मोसान मिस्‍रनाइ हक्‍ल सेब्‍बे कुरो पढ्‌नार मउका पाइले।

मोसा बचन र कामनाइ सक्‍तिसालि रइल।

२३ “जब मोसा चालिस बर्‌सकर हक्‍ले,

तब होइनिन आफ्‍ने इज्‍राएलि दाजेक-भाएकख्‍यानकाइ भेट्‌टाइ इछ्‌या गर्‌ले।

२४ एक दिन मोसान एउटो मिस्‍रिन एउटो इज्‍राएलिलाइ हिर्‌काइधर्‌ल देख्‍ले।

होइनिन ह्‌व इज्‍राएलिलाइ बाचाइकइ मिस्‍रिलाइ मारिकइ बदला लिले।

२५ परमेसोरिन मोर हातबान नइ इज्‍राएलिल्‍काइ छुट्‌कारा देइ लाग्‍लाछ बाजिकइ आफ्‍ने मान्‍छेल्‍किन बुज्‍छत हुदो बाजिकइ मोसान बिचार गर्‌ल रइल।

तर होल्‍किन ह्‌य कुरो बइबुज्‍ला।

२६ अर्‌को दिन मोसान दुइटाइ इज्‍राएलिल्‍काइ आफि-आफिनाइ झगडा गरिधर्‌ल देख्‍ले,

र होल्‍काइ मिलाइनार कोसिस गरिकइ बल्‌-ल्‍याक,

‘तोरा ता दाजेक-भाएक हकिकइ पुनि किनारइ आपसनाइ झगडा गर्‌छो?’

२७ तर हिर्‌काइनार इज्‍राएलिन मोसालाइ हुत्‍याइतिन बलल्‍ते,

‘कुनिन तुइलाइ हाइ उप्‍रान सासक र न्‍यायधिस बानाइकइ पाठाइल्‍यास?

२८ कानि ह्‌व मिस्‍रिलाइ मार्‌ल जिन्‍खाए मुइलाइ पुनि तुइ मारइ चाइछस?’

२९ इन्‍खा कुरो सुन्‍ल पछि मोसा उछ्‌यान भागिकइ मिद्‌दान देसनाइ जाइकइ बसइ थाल्‍ले।

उछि होक्‍र दुइटाइ बेटाकलत जन्‍मिला।

३० “चालिस बर्‌स बित्‍ल पछि सिनइ डाँराकर उजाड केइ बइहक्‍नार ठउँनाइ जिगिधर्‌ल पोथ्‍राकर ज्‍वालानाइ एउटो स्‍वर्‌गदुत मोसा हक्‍लनाइ देखा पर्‌ले।

३१ ह्‌य देखिकइ मोसा छक्‍क पर्‌ले,

अनि मजसिन हेरइलाइ नजिक जाइतिन मोसान परमपर्‌भुकर इन्‍खा आवाज सुन्‍ले,

३२ ‘मुइ तोर पुर्‌खा अब्‍राहाम,

इसहाक र याकुबकर परमेसोर हो।’

ह्‌य सुनिकइ मोसा डरिन थरथर कामइ लाग्‍ले,

र होथउने हेर्‌नार आँट पुनि बइगर्‌ले।

३३ तब परमपर्‌भुन मोसालाइ बलल्‍ते,

‘तोर गोडकर जुत्‍ता फुकाल,

किनारइभने तुइ ठडाइल ठउँ पबित्‍र आछि।

३४ मिस्‍रनाइ हक्‍लाइ मोर मान्‍छेल्‍को दुख-कस्‍ट मुइनिन देख्‍लाछु,

र होल्‍को बिलाप पुनि सुन्‍लाछु।

होल्‍काइ छुट्‌कारा देइलाइ मुइ झरिकइ आइलाछु।

ह्‌य कामकर लागि मुइ तुइलाइ मिस्‍र देसनाइ पाठाइनारआछु।’

३५ “हेइ मोसालाइ इज्‍राएलिल्‍किन इन्‍खा बाजिकइ त्‍याग्‍लाइ रइला,

‘कुनिन तुइलाइ हाइ उप्‍रान सासक र न्‍यायधिस बानाइकइ पाठाइल्‍यास?’

होलाइ नइ परमेसोरिन जिगिधर्‌ल पोथ्‍रानाइ स्‍वर्‌गदुत मार्‌फत इज्‍राएलिल्‍काइ छुट्‌कारा दिनार सासक बानाइकइ पाठाल्ते।

३६ मोसान नइ होल्‍काइ मिस्‍र देसबान बाइर आन्‍ल्‍याक र परमेसोरकर पर्‌तिग्‍या गर्‌ल देसनाइ जाइतिन मिस्‍र देसनाइ,

लाल समुन्‍द्‌रनाइ र चालिस बर्‌ससम्‍म उजाड केइ बइहक्‍नार ठउँनाइ अचम्‍मकर काम र चिन्‍नलत देखाइले।

३७ होइ मोसान इज्‍राएलिल्‍काइ बल्‍ल रइल,

‘परमेसोरिन तोराल्‍को दाजेक-भाएकबान मुइ जिन्‍खाए एउटो अगमबक्‍ता तोराल्‍को लागि पाठाइनारआछ।’

३८ इज्‍राएलिलत उजाड केइ बइहक्‍नार ठउँनाइ जम्‍मा हक्‍तिन मोसा होल्‍कोसिन रइल।

स्‍वर्‌गदुत सिनइ डाँरानाइ मोसासिन बाज्‍नार गर्‌तेल,

र होइनिन पाइल जिबन दिनार बचन हाइलाइ सुनाइतेल।

३९ “तर हाम्‍रो पुर्‌खाल्‍किन मोसाकर आग्‍या पालन गरइ इन्‍कार गर्‌ला,

र होल्‍किन मोसालाइ छाडिकइ मिस्‍र देसनाइ नइ फर्‌किनार मन गर्‌ला।

४० होल्‍किन हारुनलाइ इन्‍खा बल्‍ला,

‘हाम्‍रो लागि हाइलाइ बाट देखाइनार देउता बानाइदेउ,

किनारइभने हाइलाइ मिस्‍रबान निकालिकइ आन्‍नार ह्‌व मोसालाइ केति हकल्‍ते हाइलाइ था बइने।’

४१ ह्‌व पछि होल्‍किन एउटो बाछाकर मुर्‌ति बानाइकइ बलि चाराइला,

र आफ्‍ने हातकर कामनाइ खुसियालि मानाइला।

४२ होइहुदान परमेसोरिन होल्‍काइ त्‍याग्‍ले र आकासनाइ हक्‍ल तारामन्‍डलकाइ पुज्‍दिखन बाजिकइ छाड्‌दिल्‍याक।

अगमबक्‍ताल्‍किन धर्‌मसास्‍तरनाइ इन्‍खा लेख्‍लाछत,

‘हे इज्‍राएलकराइ मान्‍छे हो,

केति तोराल्‍किन चालिस बर्‌ससम्‍म

उजाड केइ बइहक्‍नार ठउँनाइ मुइलाइ पसु बलि र भेटि चाराइलो?

४३ तोराल्‍किन मोलेख देउताकर पाल,

र रेफन देउताकर तारा आकारकर मुर्‌तिलाइ बोकिकइ लाकाइलो।

ह्‌व तोराल्‍किन नइ पुजा गरइलाइ बानाइल मुर्‌ति रल्‍ति।

होइहुदान मुइ तोराल्‍काइ दन्‍ड देइलाइ बेबिलोन भन्‍दा पुनि बद्‌दुर पाठाइनारआछु।’

४४ “हाम्‍रो पुर्‌खाल्‍कोसिन उजाड केइ बइहक्‍नार ठउँनाइ परमेसोर उपस्‍थित हक्‍नार पबित्‍र पाल रल्‍ति।

मोसान ह्‌व पबित्‍र पाल परमेसोरिन देखाइल नमुना अन्‍सार नइ बानाइल रइल।

४५ परमेसोरिन ह्‌य देसनाइ बस्‍नाराइ आने जातिराइ मान्‍छेल्‍काइ खेद्‌ले र यहोसुन ह्‌य देस जितिकइ लितिन होल्‍किन ह्‌व पबित्‍र पाल ह्‌य देसनाइ आन्‍ला।

ह्‌व पबित्‍र पाल दाउद राजाकर पालोसम्‍म रल्‍ति।

४६ दाउदिन परमेसोरकर किर्‌पा पाइले,

र याकुबकर परमेसोरकर लागि एउटो पबित्‍र मन्‍दिर बानाइनार अनुमति माङ्‌ले।

४७ तर परमेसोरकर लागि पबित्‍र मन्‍दिर चाइ सोलोमनिन बानाइले।

४८ “तर सेब्‍बाइ भन्‍दा महान परमेसोर मान्‍छेल्‍किन बानाइल मन्‍दिरनाइ बइबस,

अगमबक्‍तान इन्‍खा बाज्‍लाछ,

४९ परमपर्‌भु बाज्‍छइ,

‘स्‍वर्‌ग मोर सिहासन हो,

र धर्‌ति मोर पाउदान हो।

तोराल्‍किन मोर लागि किन्‍खा मन्‍दिर बानाइछो?

मोर बिस्‍राम गर्‌नार ठउँ कछि हो?

५० केति ह्‌य सेब्‍बे थोक मुइनिन नइ बानाइल बया र?’

५१ “हे अट्‌टेरि मान्‍छे हो,

तोराल्‍को हिर्‌दय आने जातिल्‍को जिन्‍खाए कठोर र कान बइरा हक्‍लाछि,

तोराल्‍किन सदइ पबित्‍र आत्‍माकर बिरोद गर्‌छो।

तोराल्‍को पुर्‌खाल्‍किन जिन्‍खाए गर्‌ला तोरा पुनि उन्‍खाए गर्‌छो।

५२ तोराल्‍को पुर्‌खाल्‍किन कुन्‍टो अगमबक्‍तालाइ चाइ बइसताइला?

परमेसोरकर धर्‌मि जन आइतिन आछ बाजिकइ खबर सुनाइनार अगमबक्‍तालाइ समेत होल्‍किन मार्‌ला।

तोराल्‍किन चाइ आइल परमेसोरकर धर्‌मि जनलाइ नइ धोका दिकइ मार्‌लो।

५३ तोराल्‍किन स्‍वर्‌गदुतिन दिल परमेसोरकर नियम ता पाइलो,

तर ह्‌व पालन बइगर्‌लो।”

इस्‍तिफनसलाइ पाथरिन हिर्‌काइकइ मार्‌लाइ

५४ जब होल्‍किन इस्‍तिफनसकर कुरो सुन्‍ला तब होलत रिसिन चुर हक्‍ला र दारा किटइ लाग्‍ला।

५५ तर इस्‍तिफनस पबित्‍र आत्‍मान भरिपुर्‌न हकिकइ स्‍वर्‌गदिस एकडिस लाइकइ हेर्‌ले,

अनि परमेसोरकर महिमा र येसुलाइ परमेसोरकर दाइनेपटि ठडाइधर्‌ल देख्‍ले।

५६ होइनिन बाज्‍ले,

“हेरो,

मुइ स्‍वर्‌ग उघ्‍रिल र मानुसकर बेटाकलाइ परमेसोरकर दाइनेपटि ठडाइधर्‌ल देख्‍तिन आछु।”

५७ तर होलत बड्‌खो सोरिन साराइतिन उठ्‌ला,

र आ-आफ्‍ने कान थुन्‍ला,

अनि होलाइ एकेचुटि झम्‍टिला।

५८ होल्‍किन इस्‍तिफनसलाइ पाथरिन हिर्‌काइकइ मारइकर लागि घिस्‍याइतिन सहर बाइर लाकाइला।

साछिकिन आफ्‍ने-आफ्ने लुगा फुकालिकइ साउल नाउँ हक्‍ल छोडारिकर गोडनेरि धर्‌ला,

र पाथरिन हिर्‌काइ लाग्‍ला।

५९ होल्‍किन पाथरिन हिर्‌काइधर्‌तिन इस्‍तिफनसिन पार्‌थना गर्‌ले,

“हे पर्‌भु येसु,

मोर आत्‍मालाइ सुइकार गर।”

६० ह्‌व पछि होइनिन घोडा टेकिकइ बड्‌खो सोरिन बाज्‍ले,

“हे पर्‌भु,

ह्‌य पापकर दोस हेल्‍काइ जुन्‍लाग्‍दिक।”

ह्‌य बाजिकइ होइनिन आफ्‍ने परान त्‍याग्‍ले।

a 

7:4 कल्‍दिल्‍को देसबान मेसोपोटामियाकर अर्‌को नाउँ

साउलिन बिस्‍वासिल्‍काइ सताइल

८

१ मान्‍छेल्‍किन इस्‍तिफनसलाइ पाथरिन हिर्‌काइकइ मार्‌तिन साउल पुनि सहमत रइल।

होइ दिनसिन यरुसलेमनाइ हक्‍ल मन्‍डलिकर बिरुद्‌दनाइ बड्‌खो सतावट सुरु हकल्‍ते,

होइहुदान पेरितलत बाएक आने सेब्‍बाइ बिस्‍वासिलत भागिकइ यहुदिया र सामरिया छेत्‍रनाइ छरपस्‍ट हक्‍ला।

२ इस्‍तिफनसलाइ मार्‌लनाइ पर्‌भुकराइ केइ सेबककिन बड्‌खो बिलाप गर्‌तिन होक्‍र लास लाकाइकइ चिहाननाइ गड्‌काइला।

३ तर साउलिन चाइ मन्‍डलिलाइ नास गर्‌नार कोसिस गर्‌तिन रइल।

होइनिन घर-घरनाइ पसिकइ पर्‌भुनाइ बिस्‍वास गर्‌नाराइ अडे र बेटिकाइ घिस्‍याइतिन लाकाइकइ झ्‍यालखन्‍डनाइ थुन्‍दितेल्‍याक।

फिलिपिन सामरियानाइ पर्‌चार गर्‌ल

४ तब ह्‌व छरपस्‍ट हक्‍लाइ बिस्‍वासिल्‍किन चारेपटि जाइकइ पर्‌भुकर बचन सुनाइ लाग्‍ला।

५ फिलिप चाइ सामरियाकर सहरनाइ जाइकइ येसु नइ मुक्‍ति दिनार खिरिस्‍ट हो बाजिकइ पर्‌चार गर्‌ले।

६ फिलिपिन बाज्‍ल बचन सुनिकइ र होइनिन गर्‌ल अचम्‍मकर काम देखिकइ भिडकराइ सेब्‍बाइ मान्‍छेल्‍किन एउटे मनकर हकिकइ होक्‍र कुरो ध्‍यान दिकइ सुन्‍ला।

७ धेराइ मान्‍छेल्‍कोबान भुत आत्‍मालत बड्‌खो सोरिन चिच्‍याइतिन निस्‍कइ लाग्‍ला,

अनि पछ्‌यघातिलत र कुजोलत पुनि बिसेक हक्‍ला।

८ होइहुदान ह्‌व सहरकराइ मान्‍छेलत एकदम आनन्‍दित हक्‍ला।

९ ह्‌व सहरनाइ सिमोन नाउँ हक्‍ल एउटो मानुस रइल।

होइनिन पइलादेखि नइ सामरिया सहरनाइ जादु देखाइकइ उछिराइ मान्‍छेल्‍काइ दङ्‌ग पार्‌ल रइल,

र आफिलाइ बड्‌खो हो बाजिकइ ठान्‍तेल।

१० ह्‌व मानुसलाइ उछिराइ स्‍याउनाइ-बुङ्‌डाइ सेब्‍बाल्‍किन इन्‍खा बाजिकइ मान्‍तेला,

“ह्‌य मानुस परमेसोरबान बड्‌खो सक्‍ति पाइल मानुस हो।”

११ धेरइ समयदेखि नइ होइनिन आफ्‍ने जादुन मान्‍छेल्‍काइ दङ्‌ग पार्‌ल हुदान सेब्‍बाल्‍किन होलाइ मान्‍तेला।

१२ तर जब फिलिपिन परमेसोरकर राज्‍यकर बारेनाइ र येसु खिरिस्‍टकर नाउँकर बारेनाइ सुसमचार सुनाइले तब धेराइ मान्‍छेल्‍किन फिलिपकर कुरोनाइ बिस्‍वास गर्‌ला,

र अडे र बेटिल्‍किन बप्‍तिस्‍मा लिला।

१३ सिमोनिन पुनि बिस्‍वास गर्‌ले,

र बप्‍तिस्‍मा लिले।

ह्‌व फिलिपसिन हिनइ लाग्‍ले,

र फिलिपिन गर्‌ल अचम्‍मकर काम र चिन्‍नलत देखिकइ ह्‌व छक्‍क पर्‌तेल।

१४ सामरियाकराइ मान्‍छेल्‍किन परमेसोरकर बचन सुइकार गर्‌ला बल्‍ल सुनिकइ यरुसलेमनाइ हक्‍लाइ पेरितकिन पत्‍रुस र युहन्‍नालाइ उछि पाठाइला।

१५ होलत उछिका आइकइ पर्‌भुनाइ बिस्‍वास गर्‌लाइ मान्‍छेल्‍किन पबित्‍र आत्‍मा पाइदिखन बाजिकइ पार्‌थना गर्‌ला।

१६ किनारइभने ह्‌व बेलासम्‍म कुनुल्‍किन पुनि पबित्‍र आत्‍मा पाइलाइ बइरइला।

होल्‍किन पर्‌भु येसुकर नाउँनाइ बप्‍तिस्‍मा मात्‍र पाइलाइ रइला।

१७ तब पत्‍रुस र युहन्‍नान आफ्‍ने हात होलत उप्‍रान धर्‌ला,

र होल्‍किन पबित्‍र आत्‍मा पाइला।

१८ पेरितकिन हात धर्‌तिन पबित्‍र आत्‍मा पाइनार रइलेसे बाजिकइ सिमोनिन देख्‍ले,

र होल्‍काइ पइसा दितिन बल्‌-ल्‍याक,

१९ “मुइलाइ पुनि ह्‌य सक्‍ति देउ,

मुइनिन जुन मान्‍छे उप्‍रान हात धर्‌तिन पुनि होइनिन पबित्‍र आत्‍मा पाइदिक।”

२० तर पत्‍रुसिन बलल्‍ते,

“तोर पइसा तुइसिन नइ नस्‍ट हक्‍दिक,

किनारइभने तुइनिन परमेसोरकर बरदानलाइ पइसानाइ किनइ सक्‍छे बाजिकइ बिचार गर्‌लइ।

२१ तोर मन परमेसोरकर अगाडि ठिक बइरल्‍तिसइ,

होइहुदान ह्‌य सेवानाइ तोर केइ भाग बइने र हिस्‍सा पुनि बइने।

२२ अब तोर ह्‌य दुस्‍ट बिचारलाइ मानिलिकइ छाड र पर्‌भुसिन पार्‌थना गर।

सायद होइनिन तोर इन्‍खा बिचारलाइ छेमा दिछइ हुदो।

२३ मुइ तुइलाइ एकदम डाहन भरिल र पापकर बन्‍धननाइ पर्‌ल देख्‍छु।”

२४ ह्‌य सुनिकइ सिमोनिन बाज्‍ले,

“तोराल्‍किन बल्‍ल ह्‌य सेब्‍बे कुरो मुइउप्‍रान जुनआइदिक बाजिकइ तोराल्‍किन नइ मोर लागि पर्‌भुसिन पार्‌थना गर्‌देओ।”

२५ अनि पत्‍रुस र युहन्‍नान आफ्‍ने साछि र पर्‌भुकर बचन सुनाइसक्‍ल पछि सामरिया छेत्‍रकर धेरे गाउँनाइ सुसमचार पर्‌चार गर्‌तिन यरुसलेम फर्‌किला।

फिलिप र इथियोपियाकर नपुङ्‌सक

२६ एक दिन परमपर्‌भुकर स्‍वर्‌गदुतिन फिलिपलाइ बलल्‍ते,

“उठ र यरुसलेमबान दछिन पटि गाजादिसउने जाइनार उजाड केइ बइहक्‍नार ठउँकर बाटनाइ जा।”

२७ अनि फिलिप उठिकइ जाइले र एउटो इथियोपियाकर नपुङ्‌सकलाइ भेट्‌टाल्‍ते।

ह्‌व इथियोपिया देसकरि बड्‌खि रानि कन्‍दाकिकर सेब्‍बे सम्‍पतिकर जिम्‍मा पाइल बड्‌खो अधिकारि रइल।

ह्‌व यरुसलेमनाइ जाइकइ परमेसोरकर आराधना गरिकइ घरदिस फर्‌कितिन रइल।

२८ ह्‌व आफ्‍ने रथनाइ बसिकइ यसइया अगमबक्‍ताकर किताब पढिधर्‌ल रइल।

२९ तब पबित्‍र आत्‍मान फिलिपलाइ बलल्‍ते,

“जा र ह्‌व रथकर साथ लाग।”

३० फिलिप कुत्‍तिन रथकर छेउनाइ पुग्‍ले,

र यसइया अगमबक्‍ताकर किताब पढिधर्‌ल सुनिकइ फिलिपिन सोदल्ते,

“तुइनिन पढिधर्‌ल कुरो बुज्‍छस?”

३१ नपुङ्‌सकिन बाज्‍ले,

“कुनुल्‍किन नबुझाइकइ मुइ किनिखइ बुज्‍छु?”

अनि होइनिन फिलिपलाइ रथनाइ चढिकइ आफिसगिन बसइ बिन्‍ति गर्‌ले।

३२ ह्‌व नपुङ्‌सकिन पढिधर्‌ल धर्‌मसास्‍तरकर खन्‍ड ह्‌य रल्‍ति,

“ह्‌व काटइ लाकाइल भेडि जिन्‍खाए रइल,

अथवा उन काट्‌तिन चुप लाग्‍नार थुमा जिन्‍खाए,

होइनिन आफ्‍ने मुख बइखोल्‍ले।

३३ होइनिन अपमानित अबस्‍थानाइ न्‍याय बइपाइले।

होक्‍र सन्‍तानकर बारेनाइ कुनिन बाजइ सक्‍छइ?

किनारइभने होलाइ मान्‍छेल्‍किन मार्‌ला।”

३४ तब नपुङ्‌सकिन फिलिपलाइ बलल्‍ते,

“दया गरिकइ मुइलाइ बुजाइदेउ,

ह्‌य कुरो अगमबक्‍तान कुनकर बारेनाइ बाज्‍ल हो?

आफ्‍ने बारेनाइ हो कि आने कुनुल्‍को बारेनाइ?”

३५ अनि फिलिपिन होलाइ धर्‌मसास्‍तरकर होइ खन्‍डबान येसुकर बारेनाइ सुसमचार सुनाल्‍ते।

३६ होलत बाटनाइ जाइतिन-जाइतिन केइ पानि हक्‍ल ठउँनाइ पुग्‍ला।

नपुङ्‌सकिन फिलिपलाइ बलल्‍ते,

“इछि पानि रल्‍तिसइ,

केति मुइलाइ बप्‍तिस्‍मा लेइ केइ कुरोन रोकइ सक्‍छइ?”

३७ [फिलिपिन होलाइ बलल्‍ते,

“यदि सेब्‍बे हिर्‌दयदेखि नइ बिस्‍वास गर्‌छस भने तुइनिन बप्‍तिस्‍मा लेइ सक्‍छस।”

होइनिन बाज्‍ले,

“येसु खिरिस्‍ट नइ परमेसोरकर बेटाक हो बाजिकइ मुइ बिस्‍वास गर्‌छु।”]a

३८ होइनिन रथ रोकइ लाइले,

अनि होलत धेउटाइ झरिकइ पानि हक्‍ल ठउँनाइ जाइला,

र फिलिपिन होलाइ बप्‍तिस्‍मा दिल्‍ते।

३९ होलत पानिबान बाइर निस्‍किकइ आइलपछि पर्‌भुकर आत्‍मान तुरुन्‍तइ फिलिपलाइ लाकाल्‍ते,

र नपुङ्‌सकिन फिलिपलाइ फेरि बइदेखल्‍ते,

तर ह्‌व खुसिन रामाइतिन आफ्‍ने बाट लाग्‍ले।

४० तब फिलिप अस्‍दोदनाइ देखा पर्‌ले,

र कइसरिया नपुगुन्‍जेलसम्‍म सेब्‍बे सहरनाइ सुसमचार सुनाइतिन जाइले।

a 

8:37 धेरे जसो सोरोतनाइ ह्‌य पद लेख्‍ल बइपाय। होइहुदान इछि इन्‍खा “[]” कोस्‍टभित्‍र लेख्‍लाछि।

साउलकर जिबन परिबर्‌तन हक्‍ल

(पेरित २२:६-१६; २६:१-१८)

९

१ साउल पर्‌भुकर चेलाल्‍को बिरुद्‌दनाइ अजइ पुनि मार्‌नार धम्‍कि दितिन हिनिधर्‌ल रइल।

साउल पर्‌धान पुजारिकर उछि जाइकइ,

२ दमस्‍कसनाइ हक्‍लाइ पर्‌भुकर बाटनाइ लाग्‍लाइ अडे-बेटि सेब्‍बाल्‍काइ पक्‍रिकइ यरुसलेमनाइ आनइ पाउ बाजिकइ साउलिन दमस्‍कसकर सभाघरकराइ सासककाइ देखाइलाइ अधिकार पत्‍र माङ्‌ले।

३ जब साउल दमस्‍कस सहरदिस हिन्‍ले,

तब सहर नजिके पुग्‍तिन एक्‍कासि स्‍वर्‌गबान एकदम उज्‍यालो जोति होक्‍र वरिपोरि चम्‍कल्‍ते।

४ साउल भुइनाइ लड्‌ले र होइनिन इन्‍खा बाज्‍ल आवाज सुन्‍ले,

“साउल,

ए साउल,

तुइ मुइलाइ किनारइ सताइछस?”

५ साउलिन बाज्‍ले,

“पर्‌भु,

तुइ कुन हो?”

अनि होइनिन बाज्‍ले,

“मुइ येसु हो,

जुनलाइ तुइ सताइ धर्‌लाछस।

६ अब उठिकइ सहरनाइ जा,

र तुइनिन केति गरइ पर्‌नार हो ह्‌व तुइलाइ बल्‍नारआछ।”

७ साउलसिन जाइनाराइ मान्‍छेल्‍किन आवाज ता सुन्‍ला तर कुनुल्‍काइ बइदेख्‍तिन ट्‌वाल्‍ल परिकइ ठडाइधर्‌ला।

८ साउल भुइबान उठ्‌ले र आँखि खोल्‍तिन होइनिन केइ पुनि देखइ बइसक्‍ले।

होइहुदान होइसिन हक्‍लाल्‍किन होलाइ डोराइकइ दमस्‍कससम्‍म आन्‍ला।

९ उछिका साउलिन तिन दिनसम्‍म आँखि बइदेख्‍ले,

केइ बइखाइले र केइ पुनि बइपिले।

१० दमस्‍कसनाइ हननिया नाउँ हक्‍ल एउटो येसुकर चेला रइल।

होलाइ पर्‌भुन दर्‌सननाइ बलल्‍ते,

“ए हननिया।”

हननियान बाज्‍ले,

“केति।”

११ पर्‌भुन बलल्‍ते,

“उठिकइ सिधा नाउँकर गल्‍लिनाइ जा र उछिका यहुदाकर घरनाइ टार्‌ससबान आइल साउललाइ हेरि,

होइनिन पार्‌थना गरिधर्‌लाछ।

१२ होइनिन दर्‌सननाइ आँखि देखइ सक्‍दिक बाजिकइ हननिया नाउँकर मानुसिन आफि उप्‍रान हात धर्‌ल देख्‍लाछ।”

१३ तर हननियान बाज्‍ले,

“हे पर्‌भु,

ह्‌व मानुसिन यरुसलेमनाइ हक्‍लाइ तोर जनकाइ एकदम सताइल कुरो मुइनिन धेराल्‍कोबान सुन्‍लाछु।

१४ इछि पुनि तोर नाउँ लिनाराइ सेब्‍बाल्‍काइ पक्‍रिनार अधिकार मुख्‍य पुजारिल्‍कोबान पाइकइ आइलाछ।”

१५ तर पर्‌भुन हननियालाइ बलल्‍ते,

“तुइ जा,

किनारइभने होलाइ मोर सेवा गरइलाइ छान्‍लाछु,

र होइनिन आने जातिल्‍काइ,

राजाल्‍काइ र इज्‍राएलिल्‍काइ मोर नाउँ पर्‌चार गर्‌नारआछ।

१६ र होइनिन मोर लागि कत्‍ता दुख भोगइपर्‌छि,

ह्‌व मुइ होलाइ देखाइनारआछु।”

१७ अनि हननिया जाइकइ यहुदाकर घरभित्‍र पस्‍ले र साउल उप्‍रान आफ्‍ने हात धर्‌तिन बाज्‍ले,

“मोर भाइ साउल,

तुइ इछि आइतिन बाटनाइ देख्‍ल पर्‌भु येसुन नइ तुइनिन फेरि देखइ सक र पबित्‍र आत्‍मान भरिपुर्‌न हक बाजिकइ मुइलाइ पाठाइल हो।”

१८ हननियान ह्‌य कुरो बाज्‍लेसात साउलकर आँखिबान माछकर कत्‍लाठि खसल्‍ते।

र ह्‌व फेरि देख्‍नार हक्‍ले,

अनि ह्‌व उठिकइ बप्‍तिस्‍मा लिले,

१९ र केइ खाइनार कुरो खाइल पछि होक्‍र तागत आल्‍ते।

साउलिन दमस्‍कसनाइ पर्‌चार गर्‌ल

साउल केइ दिनसम्‍म दमस्‍कसनाइ पर्‌भुकराइ चेलाल्‍कोसिन बस्‍ले।

२० अनि साउल तुरुन्‍तइ सभाघरनाइ पसिकइ “पर्‌भु येसु नइ परमेसोरकर बेटाक हो” बाजिकइ पर्‌चार गरइ लाग्‍ले।

२१ होक्‍र कुरो सुन्‍नाराइ सेब्‍बाइ छक्‍क पर्‌तिन बाज्‍ला,

“यरुसलेमनाइ येसुकर नाउँ लिनाराइ जति सेब्‍बाल्‍काइ सिद्‌याइ हेर्‌नार मानुस हेइ बया र?

इछि पुनि येसुराइ चेलाल्‍काइ पक्‍रिकइ मुख्‍य पुजारिल्‍को उछि लाकाइ बाजिकइ आइल बया र?”

२२ तर साउल झन सक्‍तिसालि हक्‍तिन पर्‌चार गरइ लाग्‍ले,

र येसु नइ खिरिस्‍ट हो बाजिकइ इन्‍खा पक्‍का पर्‌मान दिल्‍याक कि दमस्‍कसनाइ हक्‍लाइ यहुदिल्‍किन केइ पुनि जबाफ देइ बइसक्‍ला।

२३ धेरइ समयa बित्‍ल पछि यहुदिलत जम्‍मा हक्‍ला र साउललाइ मार्‌नार सडेन्‍तर गर्‌ला।

२४ तर आफिलाइ मारइ हेर्‌ल कुरो साउलिन था पाइले।

होल्‍किन साउललाइ मारइलाइ रात-दिन दमस्‍कस सहरकर ढोका-ढोकानाइ ढुकिकइ बस्‍तेला।

२५ तर होक्‍र चेलाल्‍किन राति साउललाइ डालोनाइ हालिकइ सहरकर पर्‌खालबान झारिकइ भागाइ दिल्‍याक।

साउल यरुसलेम सहरनाइ

२६ साउल यरुसलेम फर्‌किलपछि चेलाल्‍कोसिन मिलइ हेर्‌ले।

तर होल्‍किन साउल पर्‌भुकर साँचो चेला हो बाजिकइ बइपत्‍याइल हुदान होलत साउलसिन डाराइला।

२७ तर बारनाबासिन साउललाइ आफिसगिन पेरितकोनाइ लाकाल्‍ते।

किनिखइ साउलिन बाटनाइ पर्‌भुलाइ देखल्‍ते र पर्‌भु होइसिन कुरो गर्‌ले अनि किनिखइ होइनिन दमस्‍कसनाइ येसुकर नाउँनाइ नडाराइकइ पर्‌चार गर्‌ले,

ह्‌य सेब्‍बे कुरो बारनाबासिन होल्‍काइ सुनाइदिल्‍याक।

२८ होइहुदान साउल होल्‍कोसिन बस्‍ले,

र यरुसलेमभरि नडाराइकइ पर्‌भुकर बारेनाइ पर्‌चार गर्‌ले।

२९ साउल गिरिक भासा बाज्‍नाराइ यहुदिल्‍कोसिन पुनि बाद-बिबाद गर्‌तेल।

तर होल्‍किन साउललाइ मारइ हेर्‌तेला।

३० ह्‌य कुरो था पाइकइ चेलाल्‍किन साउललाइ कइसरिया सहरनाइ लाकाइला र उछ्‌यान टार्‌ससनाइ पाठाइला।

३१ इनिखइ सारा यहुदियानाइ,

गालिलनाइ र सामरियानाइ हक्‍ल सेब्‍बे मन्‍डलिनाइ सान्‍ति हकल्‍ते।

पर्‌भुकराइ चेलालत पबित्‍र आत्‍माबान साहस पाइकइ मन्‍डलि बाढ्‌तिन जाल्‍ते।

चेलालत परमेसोरकर डर मान्‍तेला र मान्‍छेल्‍को सङ्‌ख्‍या थपितिन जाल्‍ते।

पत्‍रुस लुड्‌डा र योप्‍पानाइ

३२ पत्‍रुस हेथउने-होथउने सेब्‍बेदिस यात्‍रा गर्‌तिन लुड्‌डानाइ हक्‍लाइ पर्‌भुकराइ जनलत हक्‍लनाइ पुनि पुग्‍ले।

३३ उछिका पत्‍रुसिन एनियास नाउँ गर्‌ल मानुसलाइ भेट्‌टाल्‍ते।

ह्‌व पछ्‌यघात रोगिन गर्‌तिन आठ बर्‌सदेखि ओछ्‌यानबान उठइ सक्‍ल बइरइल।

३४ पत्‍रुसिन होलाइ बलल्‍ते,

“ए एनियास,

येसु खिरिस्‍टिन तुइलाइ बिसेक पार्‌स्‍यास।

उठिकइ आफ्‍ने ओछ्‌यान मिलाउ।”

एनियास तुरुन्‍तइ उठिहाल्‍ले।

३५ होलाइ बिसेक हक्‍ल देखिकइ लुड्‌डा र सारोननाइ बस्‍लाइ सेब्‍बाइ मान्‍छेल्‍किन पर्‌भुलाइ बिस्‍वास गर्‌ला।

३६ योप्‍पा सहरनाइ तबिता नाउँ हक्‍लि पर्‌भुलाइ बिस्‍वास गर्‌नारि बेटि रइलि।

गिरिक भासानाइ होलाइ डोरकासb बल्‍तेला।

हेइनिन जइले पुनि आनेल्‍काइ भलाइ गर्‌तेलि र गरिबकाइ सायता गर्‌तेलि।

३७ पत्‍रुस लुड्‌डानाइ हक्‍तिन ह्‌व बिरामि हकिकइ मर्‌लि र मान्‍छेल्‍किन होक्‍र लासलाइ न्‍वाइदिकइ घरकर उपल्‍चो तालाकर एउटो कोठानाइ धर्‌ला।

३८ लुड्‌डा योप्‍पा नजिके रल्‍ति।

चेलाल्‍किन पत्‍रुस उछि आछ बाजिकइ था पाइला र दुइटाल्‍काइ पत्‍रुस हक्‍लनाइ इन्‍खा बलिकइ पाठाइल्‍याक,

“दया गरिकइ हाइ हक्‍लनाइ चाने आबे।”

३९ ह्‌य सुन्‍लपछि पत्‍रुस उठिकइ होल्‍कोसिन जाइले।

उछि पुग्‍लपछि होल्‍किन पत्‍रुसलाइ उपल्‍चो तालाकर कोठानाइ लाकाइला।

बिद्‌दुइलत चाइ पत्‍रुसकर वरिपोरि ठडाइकइ कान्‍तिन तबितान बानाइदिल लुगालत देखाइला।

४० पत्‍रुसिन होल्‍काइ कोठाबान बाइर पाठाइल्‍याक र घोडा टेकिकइ पार्‌थना गर्‌ले।

अनि पत्‍रुसिन लासदिस फर्‌किकइ बाज्‍ले,

“ए तबिता,

उठ!”

होइनिन आँखि खोल्‍तिन पत्‍रुसलाइ देख्‍लि र उठिकइ बस्‍लि।

४१ पत्‍रुसिन होक्‍र हात आठाइकइ उठाल्‍ते अनि पर्‌भुकराइ जनकाइ र बिद्‌दुइकाइ बालाइकइ तबिता मर्‌लबान जिउँते हक्‍लि हो बाजिकइ देखाइदिल्‍याक।

४२ ह्‌य कुरो योप्‍पा सहरभरि फइलिल्‍ते र धेराल्‍किन पर्‌भुनाइ बिस्‍वास गर्‌ला।

४३ अनि पत्‍रुस धेरइ दिन छालाकर काम गर्‌नार सिमोनसिन योप्‍पानाइ बस्‍ले।

a 

9:23 धेरइ समय लगभग तिन बर्‌स (गलाति १:१७-१८)

b 

9:36 डोरकास हेक्‍र अर्‌थ हरिनि हो।

पत्‍रुस र कर्‌नेलियस

१०

१ कइसरिया सहरनाइ कर्‌नेलियस नाउँ हक्‍ल एउटो मानुस रइल।

ह्‌व रोमि सेनाको इटालिया बाज्‍नार पल्‍टनकर कप्‍तान रइल।

२ ह्‌व परमेसोरकर बचन पालन गर्‌नार धर्‌मि मानुस रइल।

ह्‌व र होक्‍र सेब्‍बाइ परिवारकिन परमेसोरकर डर मान्‍तेला।

होइनिन खाँचोनाइ पर्‌लाल्‍काइ खुसि मनिन सायता गर्‌तेल र दिन्‍ने परमेसोरसिन पार्‌थना गर्‌तेल।

३ एक दिन दिउँसो तिन बजे पार्‌थनाकर समयनाइ कर्‌नेलियसिन दर्‌सननाइ परमेसोरकर एउटो स्‍वर्‌गदुतलाइ इस्‍पस्‍ट रुपनाइ आफिदिस आइधर्‌ल देख्‍ले,

र इत्‍तिकइ बाज्‍ल सुन्‍ले,

“ए कर्‌नेलियस।”

४ कर्‌नेलियसिन डाराइतिन होलाइ हेरिधरल्‍ते र बाज्‍ले,

“केति!”

अनि स्‍वर्‌गदुतिन होलाइ बलल्‍ते,

“तोर पार्‌थना र तुइनिन गरिबकाइ गर्‌ल सायता परमेसोरिन याद गर्‌लाछ।

५ अब तुइनिन योप्‍पा सहरनाइ पत्‍रुस बाज्‍नार सिमोनलाइ बालाइ मान्‍छेल्‍काइ पाठाउ।

६ ह्‌व छालाकर काम गर्‌नार सिमोनकर घरनाइ बस्‍लाछ,

होक्‍र घर समुन्‍दरकर छेउनाइ आछि।”

७ जब कर्‌नेलियसिन बात मार्‌नार स्‍वर्‌गदुत बिदा हक्‍ले,

तब आफ्‍ने दुइटाइ नोकर र आफ्‍ने सुरछ्‌या गर्‌नाराइ मद्‌दे परमेसोरकर डर मान्‍नार एउटो सिपाइलाइ बालाल्‍ते,

८ र होल्‍काइ आफिन देख्‍ल सेब्‍बे कुरो बलिकइ योप्‍पा सहरनाइ पाठाइल्‍याक।

९ अर्‌को दिन होलत योप्‍पा सहरकर नजिक पुग्‍तिन दिउँसो बार बजेदिस पत्‍रुस पार्‌थना गरइ घरकर छतनाइ चढ्‍ले।

१० होलाइ भोक लागिकइ केइ खाइनार मन गर्‌ले,

ह्‌व बेला आनेल्‍किन खाइनार कुरो तयार गरिधर्‌तिन पत्‍रुस ध्‍यान-मग्‍न हक्‍ले।

११ होइनिन स्‍वर्‌ग उघ्‍रिल र उछ्‍यान चारे कुनानाइ बान्‍ल बड्‌खो तन्‍ना जिन्‍खाए धर्‌तिदिस झरिधर्‌ल देख्‍ले।

१२ ह्‌व तन्‍नानाइ धर्‌तिनाइ हक्‍लाइ सेब्‍बे थरिकराइ चारखुट्‍टे जनावरलत,

घिस्‍रिनाराइ जिबजन्‍तु र आकासकराइ चरिलत रइला।

१३ अनि पत्‍रुसिन एउटो आवाज सुन्‍ले,

“ए पत्‍रुस उठ,

र होल्‍काइ मारिकइ खा।”

१४ तर पत्‍रुसिन बाज्‍ले,

“बया पर्‌भु,

मुइनिन इन्‍खा असुद्‌द अथवा अपबित्‍र थोक कइले पुनि खाइल बइने।”

१५ पत्‍रुसिन फेरि इन्‍खा आवाज सुन्‍ले,

“परमेसोरिन सुद्‌द बानाइल थोकलाइ तुइ असुद्‌द जुनठान।”

१६ तिन फेरासम्‍म इन्‍खा हकल्‍ते,

र तुरुन्‍तइ ह्‌व तन्‍ना स्‍वर्‌गदिस उठाइ लाकाल्‍ते।

१७ जब पत्‍रुस आफिन देख्‍ल दर्‌सनकर अर्‌थ केति हुदो बाजिकइ अलमलनाइ पर्‌ल रइल,

होइ बेला कर्‌नेलियसिन पाठाइलाइ मान्‍छेलत सिमोनकर घर पुगिकइ ढोका अगाडि ठडाइला।

१८ र होल्‍किन बालाइतिन सोद्‌ला,

“पत्‍रुस बाज्‍नार सिमोन इछि बस्‍लाछ?”

१९ ह्‌व बेला पत्‍रुस आफिन देख्‍ल दर्‌सनकर बारेनाइ सोच्‍तिन गर्‌तिन पबित्‍र आत्‍मान पत्‍रुसलाइ बलल्‍ते,

“सिमोन,

हेठ्‌ठ तिनटाइ मान्‍छेल्‍किन तुइलाइ हेर्‌तिन आछत।

२० उठिकइ हेठ्‌ठ झर र नअनकनाइकइ होल्‍कोसिन जा,

होल्‍काइ मुइनिन पाठाइल हो।”

२१ अनि पत्‍रुस हेठ्‌ठ झर्‌ले र ह्‌व मान्‍छेल्‍काइ बल्‌-ल्‍याक,

“तोराल्‍किन हेर्‌ल मानुस मुइ नइ हो।

तोरा किनारइ इछि आइलाइ?”

२२ होल्‍किन बाज्‍ला,

“हाइलाइ रोमि कप्‍तान कर्‌नेलियसिन पाठाइल हो।

ह्‌व इमान्‍दार र परमेसोरकर डर मान्‍नार मानुस हो।

होलाइ सेब्‍बाइ यहुदिल्‍किन पुनि मान गर्‌छत।

परमेसोरकर एउटो पबित्‍र स्‍वर्‌गदुत कर्‌नेलियस हक्‍लनाइ देखा परिकइ तुइलाइ होक्‍र घरनाइ बालाइकइ तुइबान सन्‍देस सुनइ बाजिकइ होइनिन स्‍वर्‌गदुतबान आदेस पाइलाछ।”

२३ तब पत्‍रुसिन होल्‍काइ भित्‍र बालाइकइ सेवा सत्‍कार गर्‌ले,

र ह्‌व दिन होलत उछि नइ बस्‍ला।

अनि अर्‌को दिन पत्‍रुस होल्‍कोसिन जाइले,

र योप्‍पानाइ हक्‍लाइ केइ बिस्‍वासि दाजि-भाइलत पुनि होल्‍कोसिन जाइला।

२४ पर्‌सिपल्‍ट होलत कइसरिया पुग्‍ला।

कर्‌नेलियस चाइ आफ्‍ने नातेदारकाइ र नजिककराइ साथेकख्‍यानकाइ बालाइकइ पत्‍रुसकर बाट हेरिधर्‌ल रइल।

२५ जब पत्‍रुस भित्‍र पसइ आट्‍तिन कर्‌नेलियसिन घोप्‍टो परिकइ होक्‍र गोडनाइ ढोगल्‍ते।

२६ तर पत्‍रुसिन होलाइ उठाइतिन बलल्‍ते,

“उठ,

मुइ पुनि ता मानुस मात्‍र हो।”

२७ तब पत्‍रुस कर्‌नेलियससिन कुरो गर्‌तिन घरभित्‍र पस्‍ले।

उछिका पत्‍रुसिन धेराइ मान्‍छेलत जम्‍मा हक्‍ल देख्‍ले।

२८ पत्‍रुसिन होल्‍काइ बल्‌-ल्‍याक,

“हाइ यहुदिल्‍काइ आने जातिकराइ मान्‍छेल्‍कोसिन सङ्‍गत गरइ अथवा भेटघाट गरइ हाम्‍रो धर्‌मकर बिरुद्‌द हो बाजिकइ तोरा सेब्‍बाल्‍काइ था नइ रोइस्‍या।

तर कुनइ पुनि मान्‍छेल्‍काइ असुद्‌द अथवा अपबित्‍र जुनठान बाजिकइ परमेसोरिन मुइलाइ ‍देखाइलाछ।

२९ होइहुदान तुइनिन बालाइलसात मुइ नअनकनाइकइ आइनाइ।

अब बाज,

मुइलाइ किनारइ बालाइल हो?”

३० कर्‌नेलियसिन बाज्‍ले,

“चार दिन अगाडिकर कुरो हो।

दिउँसो तिन बजेदिस मुइ घरनाइ नइ पार्‌थना गरिधर्‌ल रइनाइ।

एक्‍कासि चहकिलो लुगा लाइल एउटो मानुस मोर अगाडि ठडाइकइ बाज्‍ले,

३१ ‘ए कर्‌नेलियस,

परमेसोरिन तोर पार्‌थना सुन्‍लाछ र तुइनिन गरिबकाइ गर्‌ल सायता याद गर्‌लाछ।

३२ अब योप्‍पा सहरनाइ पत्‍रुस बाज्‍नार सिमोनलाइ लेइ मान्‍छे पाठाउ।

ह्‌व समुन्‍दरकर छेउनाइ छालाकर काम गर्‌नार सिमोनकर घरनाइ बस्‍लाछ।’

३३ होइहुदान मुइ झट्‍टइ तुइलाइ बालाइलाइ मान्‍छेल्‍काइ पाठाइनाइ र हाम्‍रो लागि दुख गरिकइ इछिसम्‍म आइलइ।

अब पर्‌भुन तुइलाइ आग्‍या गर्‌ल कुरो सुनइलाइ हाइ सेब्‍बाइ परमेसोरकर अगाडि जम्‍मा हक्‍लाछे।”

पत्‍रुसकर सन्‍देस

३४ तब पत्‍रुस बाजइ थाल्‍ले,

“अब मुइलाइ पक्‍का था हक्‍ले,

कि परमेसोरिन कुनुल्‍काइ पछ्‌यपात बइगर।

३५ मान्‍छे जुनसुके जातकर हक्‍दिक,

परमेसोरकर डर मान्‍नार र असल काम गर्‌नार मानुसलाइ नइ परमेसोरिन सुइकार गर्‌छइ।

३६ परमेसोरिन इज्‍राएलिल्‍काइ पाठाइल सन्‍देस,

अर्‌थात येसु खिरिस्‍ट मार्‌फत पर्‌चार गर्‌ल सान्‍तिकर सुसमचार तोराल्‍काइ था रोइस्‍या,

ह्‌व नइ सेब्‍बाल्‍को पर्‌भु हो।

३७ युहन्‍नान पर्‌चार गर्‌ल बप्‍तिस्‍मापछि गालिल छेत्‍रबान सुरु हकिकइ सारा यहुदियाभरि फइलिल कुरो तोराल्‍काइ था नइ रोइस्‍या।

३८ परमेसोरिन नासरतकर येसुलाइ पबित्‍र आत्‍मा र सक्‍तिन अभिसेक गर्‌ले।

परमेसोर येसुसिन हक्‍ल हुदान येसुन मजार काम गर्‌तिन र दियाबलसिन सताइलाल्‍काइ बिसेक पार्‌तिन सेब्‍बे ठउँनाइ जाइले।

३९ येसुन सारा यहुदिया र यरुसलेमनाइ गर्‌ल सेब्‍बे कामकर हाइ साछि आछे।

होल्‍किन येसुलाइ कुरुसनाइ झुन्‍ड्‌याइकइ मार्‌ला।

४० तर तिन दिननाइ परमेसोरिन येसुलाइ मर्‌लबान जिउँते पारल्‍ते र मान्‍छेल्‍किन होलाइ देख्‍ला।

४१ सेब्‍बाइ मान्‍छेल्‍किन ता बया,

तर हाइ जुनलाइ परमेसोरिन साछि हकइलाइ छान्‍ल रइल र येसु मर्‌लबान जिउँते हक्‍लपछि हाइनिन येसुसगिन खाइपि पुनि गर्‌ले।

४२ येसुन हाइलाइ मान्‍छेल्‍कोनाइ पर्‌चार गरइलाइ र येसु मर्‌लाइ र जिउँताल्‍को न्‍याय गरइलाइ परमेसोरिन छान्‍ल ब्‍यक्‍ति हो बाजिकइ साछि देइलाइ आदेस दिलाछ।

४३ सेब्‍बाइ अगमबक्‍ताल्‍किन पुनि येसुकर बारेनाइ इनिखइ बाज्‍लाछत,

‘येसुनाइ बिस्‍वास गर्‌नाराइ सेब्‍बाल्‍किन येसुकर नाउँनाइ पापबान छेमा पाइनार आछत।’”

आने जातिल्‍किन पबित्‍र आत्‍मा पाइलाइ

४४ पत्‍रुसिन ह्‌य कुरो बाज्‍तिन-बाज्‍तिन बचन सुन्‍नाराइ सेब्‍बाइ उप्‍रान पबित्‍र आत्‍मा आइले।

४५ आने जातिल्‍काइ पुनि परमेसोरिन पबित्‍र आत्‍माकर बरदान दिल देखिकइ पत्‍रुस सँगिन आइलाइ यहुदि बिस्‍वासिलत छक्‍क पर्‌ला।

४६ किनारइभने होल्‍किन आने भासानाइ बाज्‍लाइ र परमेसोरकर पर्‌सन्‍सा गरिधर्‌ल सुन्‍ला।

तब परत्‍रुसिन बल्-ल्‍याक,

४७ “हाइ जिन्‍खाए हेल्‍किन पुनि पबित्‍र आत्‍मा पाइलाछत।

अब ह्‌य मान्‍छेल्‍काइ पानिकर बप्‍तिस्‍मा लेइलाइ कुनिन रोकइ सक्‍छइ र?”

४८ अनि पत्‍रुसिन होल्‍काइ येसु खिरिस्‍टकर नाउँनाइ बप्‍तिस्‍मा लेइ बाजिकइ आदेस दिल्‍याक।

तब होल्‍किन पत्‍रुसलाइ “केइ दिन हाइ सँगिन बस” बाजिकइ बिन्‍ति गर्‌ला।

पत्‍रुसकर बयान

११

१ यहुदियानाइ हक्‍नाराइ पेरितकिन र पर्‌भुनाइ बिस्‍वास गर्‌नाराइ दाजि-भाइकिन आने जातकराइ मान्‍छेल्‍किन पुनि परमेसोरकर बचन सुइकार गर्‌ल कुरो सुन्‍ला।

२ जब पत्‍रुस यरुसलेमनाइ आइले,

तब खतना गरइ ने पर्‌छइ बाज्‍नाराइ यहुदि बिस्‍वासिल्‍किन इन्‍खा बाज्‍तिन पत्‍रुसकर बिरोद गर्‌ला,

३ “तुइ किनारइ खतना बइगर्‌लाइ मान्‍छेल्‍कोसिन बसिकइ खाइपि गर्‌लइ?”

४ तब पत्‍रुसिन केति-केति हक्‍ल रल्‍ति,

ह्‌व सेब्‍बे कुरो सुरुसिन नइ सुनाइ लाग्‍ले,

५ “मुइ योप्‍पा सहरनाइ पार्‌थना गरिधर्‌तिन ध्‍यान-मग्‍न हक्‍ल बेला मुइनिन एउटो इन्‍खा दर्‌सन देख्‍नाइ,

स्‍वर्‌गबान एउटो बड्‌खो तन्‍नाजिन्‍खाए चार कुना बाँदिकइ झरिधर्‌ल देख्‍नाइ,

र ह्‌व मुइ हक्‍लनाइ आल्‍ते।

६ मुइनिन मजसिन हेर्‌तिन उछिका धर्‌तिनाइ हक्‍लाइ घरपालुवा र बनकराइ जनावरलत,

घिस्‍रिनाराइ जन्‍तुलत र आकासकराइ चरिलत देख्‍नाइ।

७ ह्‌व पछि मुइनिन इन्‍खा बाज्‍ल एउटो आवाज सुन्‍नाइ,

‘ए पत्‍रुस,

उठ र हेल्‍काइ मारिकइ खा।’

८ तर मुइनिन बाज्‍नाइ,

‘बया पर्‌भु,

इन्‍खा असुद्‌द अथवा अपबित्‍र कुरो मुइ कइले पुनि खाइल बइने।’

९ स्‍वर्‌गबान फेरि मुइ इन्‍खा बल्‍ल आवाज सुन्‍नाइ,

‘परमेसोरिन सुद्‌द बानाइल थोकलाइ तुइ असुद्‌द जुनठान।’

१० तिन चोटिसम्‍म इन्‍खाए हकल्‍ते,

र ह्‌व सेब्‍बे थोक फेरि स्‍वर्‌गदिस लाकाल्‍ते।

११ होइ बेला नइ कइसरियाबान मुइलाइ लेइ पाठाइलाइ तिनटाइ मानुसलत हाइ बस्‍ल घरनाइ आइपुग्‍ला।

१२ पबित्‍र आत्‍मान मुइलाइ ह्‌व मान्‍छेल्‍कोसिन नअनकनाइकइ जा बाजिकइ बल्‍ले।

मुइसिन हक्‍लाइ ह्‌य छउटाइ बिस्‍वासि दाजि-भाइलत पुनि मोर साथ लाग्‍ला,

र हाइ सेब्‍बाइ कर्‌नेलियसकर घरनाइ जाइले।

१३ कर्‌नेलियसिन आफ्‍ने घरनाइ एउटो स्‍वर्‌गदुत देखा पर्‌ल कुरो हाइलाइ बल्‍ले।

ह्‌व स्‍वर्‌गदुतिन होलाइ इन्‍खा बल्‍ल रल्‍ति,

‘योप्‍पा सहरनाइ पत्‍रुस बल्‍ल सिमोनलाइ बालाइ पाठाउ।

१४ होइनिन तुइलाइ बचन सुनाइनारआछ,

ह्‌व बचनिन तुइ र तोर सेब्‍बाइ परिवारकिन मुक्‍ति पाइनारआछत।’

१५ जब मुइ बाजइ थाल्‍नाइ,

तब सुरुनाइ हाइउप्‍रान पबित्‍र आत्‍मा आइल जिन्‍खाए होलत उप्‍रान पुनि आइले।

१६ अनि पर्‌भुन बल्‍ल ह्‌य बचन मुइलाइ याद हक्‍ले,

‘युहन्‍नान ता पानिन बप्‍तिस्‍मा दिले,

तर तोराल्‍किन चाइ पबित्‍र आत्‍मान बप्‍तिस्‍मा पाइनारआछो।’

१७ पर्‌भु येसु खिरिस्‍टनाइ बिस्‍वास गर्‌तिन परमेसोरिन हाइलाइ जुन्‍टो बरदान दिले,

होल्‍काइ पुनि परमेसोरिन होइ बरदान दिल्‍याक।

होइहुदान परमेसोरलाइ रोकइ सक्‍नार मुइ कुन हो र?”

१८ ह्‌य कुरो सुन्‍लपछि यहुदि बिस्‍वासिल्‍किन पत्‍रुसलाइ बिरोद गरइ छाड्‌ला,

र इन्‍खा बाज्‍तिन परमेसोरकर महिमा गर्‌ला,

“अब ता आने जातिल्‍काइ पुनि परमेसोरिन आफ्‍ने पाप मानिलिकइ छाड्‌नार र अजम्‍बरि जिबन लिनार अनुमति दिलसइ।”

एन्‍टिओखियानाइ मन्‍डलि

१९ इस्‍तिफनसलाइ मार्‌ल पछि सतावट सुरु हकल्‍ते,

र बिस्‍वासिलत छरपस्‍ट हकिकइ कोइ फोनिके छेत्‍र,

कोइ साइपरस टापु र कोइ एन्‍टिओखिया सहरसम्‍म पुग्‍ला।

होल्‍किन यहुदिल्‍काइ मात्‍र सुसमचार सुनाइला।

२० तर होलत मद्‌दे कोइ-कोइ चाइ साइपरस र कुरेनिबान आइलाइ बिस्‍वासिलत रइला।

होल्‍किन एन्‍टिओखियानाइ आइकइ आने जातिल्‍काइ पुनि पर्‌भु येसुकर बारेनाइ सुसमचार सुनाइला।

२१ पर्‌भुकर सक्‍ति होल्‍कोसिन हक्‍ल हुदान धेराइ मान्‍छेलत बिस्‍वास गरिकइ पर्‌भुनाइ फर्‌किला।

२२ जब ह्‌य खबर यरुसलेमकर मन्‍डलिनाइ पुगल्‍ते,

तब मन्‍डलिकराइ अगुवाल्‍किन बारनाबासलाइ एन्‍टिओखियानाइ पाठाइला।

२३ बारनाबास एन्‍टिओखियानाइ आइपुग्‍तिन परमेसोरिन ह्‌व मान्‍छेल्‍काइ दया गर्‌ल र आसिस दिल देखिकइ एकदम खुसि हक्‍ले,

र बारनाबासिन होल्‍काइ सेब्‍बे हिर्‌दयन पर्‌भुनाइ बिस्‍वासि हकिधरइ बाजिकइ उत्‍साह दिल्‍याक।

२४ किनारइभने बारनाबास बिस्‍वास र पबित्‍र आत्‍मान भरिपुर्‌न हक्‍ल असल मानुस रइल,

अनि होइनिन धेराइ मान्‍छेल्‍काइ पर्‌भुनाइ आन्‍ल्‍याक।

२५ ह्‌व पछि बारनाबास साउललाइ हेरइ टार्‌ससनाइ जाइले।

२६ बारनाबासिन साउललाइ भेट्‌टाइकइ एन्‍टिओखियानाइ आनल्‍ते।

होलत धेउटाइ पुरा एक बर्‌ससम्‍म एन्‍टिओखियाकर मन्‍डलिकराइ मान्‍छेल्‍कोसिन भेटघाट गर्‌ला र धेराल्‍काइ सिकाइला।

चेलाल्‍काइ पइलो चोटि एन्‍टिओखियानाइ नइ खिरिस्‍टियन बल्‍ल हो।

२७ होइ बेला कोइ अगमबक्‍तालत यरुसलेमबान एन्‍टिओखियानाइ आइला।

२८ होलतमद्‌दे अगाबस नाउँ गर्‌ल एउटो अगमबक्‍तान ठडाइकइ धर्‌तिभरि नइ बड्‌खो अनिकाल पर्‌नारआछि बाजिकइ पबित्‍र आत्‍माकर सक्‍तिबान अगमबानि गर्‌ले।

ह्‌व अनिकाल पछि रोमि बड्‌खो राजा कलउडियसकर सासनकालनाइ परल्‍ते।

२९ इन्‍खा सुनिकइ पर्‌भुराइ चेलाल्‍किन यहुदियानाइ बस्‍नाराइ दाजि-भाइकाइ सायताकर लागि आफिन सक्‍ल जत्‍ता पइसा पाठाइनार पक्‍का गर्‌ला।

३० इनिखइ उठाइल पइसा होल्‍किन बारनाबास र साउलकर हातनाइ यहुदिया मन्‍डलिकराइ एल्‍डरकोनाइ पाठाइदिला।

पत्‍रुस झ्‍यालखन्‍डका

१२

१ ह्‌व समयनाइ हेरोदa राजान मन्‍डलिकराइ केइ बिस्‍वासिल्‍काइ सताइ थाल्‍ले।

२ होइनिन युहन्‍नाकर दाजेक याकुबलाइ तरवारिन मारइ लाल्‍ते।

३ ह्‌य कामबान यहुदिलत खुसि हक्‍ल देखिकइ हेरोदिन अजइ सुरिकइ पत्‍रुसलाइ पुनि पक्‍रिनार बिचार गर्‌ले।

ह्‌य घटना अखमिरि पिठो खाइनार चाडकर बेलानाइ हक्‍ल रल्‍ति।

४ हेरोदिन पत्‍रुसलाइ पक्‍रिकइ झ्‍यालखन्‍डनाइ थुनल्‍ते,

र चा-चारुटाको चार टोलि बानाइकइ सिपाइकाइ सुरछ्‍या देइलाइ खटाइले।

निस्‍तार चाड सक्‍लपछि पत्‍रुसलाइ दन्‍ड देइकर लागि यहुदिल्‍को अगाडि आन्‍नार होइनिन बिचार गर्‌ले।

५ इनिखइ पत्‍रुसलाइ झ्‍यालखन्‍डनाइ धर्‌लाइ रइला,

तर मन्‍डलिकराइ मान्‍छेल्‍किन होक्‍र लागि लगातार पार्‌थना गरिधर्‌लाइ रइला।

झ्‍यालखन्‍डबान पत्‍रुसकर छुट्‌कारा

६ हेरोदिन पत्‍रुसलाइ मान्‍छेल्‍को अगाडि आनइ आट्‌ल अगिलो रात,

पत्‍रुस दुइटाइ सिपाइको माजनाइ सुतिधर्‌ल रइल,

र होलाइ दुइटो साङ्‌लान बान्‍ल रल्‍ति।

अनि झ्‍यालखन्‍डकर ढोका अगाडि सिपाइकिन रुँगिधर्‌लाइ रइला।

७ एक्‍कासि परमपर्‌भुकर एउटो स्‍वर्‌गदुत देखा पर्‌ले,

र कोठा उज्‍यालो हकल्‍ते।

स्‍वर्‌गदुतिन पत्‍रुसलाइ कुमनाइ घचघचाइतिन “चाने उठ” बाजिकइ बिउँझाल्‍ते।

अनि पत्‍रुसकर हातबान साङ्‍ला फुस्‍किकइ झरल्‍ते।

८ ह्‌व पछि स्‍वर्‌गदुतिन होलाइ बलल्‍ते,

“लुगा र जुत्‍ता लाउ।”

तब पत्‍रुसिन उन्‍खाए गर्‌ले।

फेरि स्‍वर्‌गदुतिन बलल्‍ते,

“बर्‌को ओढ र मोर पछि-पछि लाग।”

९ अनि स्‍वर्‌गदुतकर पछि-पछि लागिकइ पत्‍रुस निस्‍किले।

स्‍वर्‌गदुतिन गर्‌ल ह्‌य कुरो साँच्‍चि हो बाजिकइ पत्‍रुसलाइ था नइ बइहकल्‍ते।

तर होइनिन ता सपना देखिधर्‌लाछु बाजिकइ ठान्‍ले।

१० जब पइलो र दोस्‍रो सुरछ्‌या टोलि कटिकइ सहर पस्‍नार फलामे ढोकानाइ पुग्‍ला।

तब ह्‌व ढोका आफि उघ्‍रल्‍ते र होलत बाइर निस्‍किला।

र एउटो गल्‍लिकर बाट कट्‌लपछि स्‍वर्‌गदुतिन पत्‍रुसलाइ तुरुन्‍तइ छाडिकइ जाइहाल्‍ले।

११ जब पत्‍रुसकर होस खुलल्‍ते अनि बाज्‍ले,

“अब मुइनिन पक्‍का था पाइनाइ कि पर्‌भुन आफ्‍ने स्‍वर्‌गदुत पाठाइकइ हेरोद राजाकर हातबान र यहुदिल्‍किन जे गरइ चाइतेला ह्‌व सेब्‍बेबान मुइलाइ छुट्‌कारा दिले।”

१२ ह्‌य सेब्‍बे कुरो था पाइल पछि पत्‍रुस,

मर्‌कुस बल्‍ल युहन्‍नाकरि आमेक मरियमकर घरनाइ जाइले।

उछि धेराइ बिस्‍वासिलत जम्‍मा हकिकइ पार्‌थना गरिधर्‌लाइ रइला।

१३ पत्‍रुसिन ढोका ढकढक्‍याइतिन रोदा नाउँ हक्‍लि नोकर्‌नि कुन आइलसइ बाजिकइ ढोका खोलइ आइलि।

१४ होइनिन पत्‍रुसकर सोर चिन्‍लेसात एकदम खुसि हकिकइ ढोका नउघारिकइ कुत्‍तिन भित्‍र जाइकइ बाज्‍लि,

“पत्‍रुस ढोकानाइ ठडाइधर्‌लाछ।”

१५ होल्‍किन बाज्‍ला,

“तुइ बउलाइलइ क्‍या हो?”

तर होइनिन बाज्‍ल ह्‌य कुरो साँच्‍चि हो बाजिकइ जिद्‍दि गर्‌लि।

अनि होल्‍किन बाज्‍ला,

“उसने ह्‌व पत्‍रुसलाइ सायता गर्‌नार स्‍वर्‌गदुत हुदो।”

१६ तर पत्‍रुसिन चाइ ढोका ढकढक्‍याइ धर्‌ले।

ढोका उघार्‌तिन पत्‍रुसलाइ देखिकइ होलत छक्‍क पर्‌ला।

१७ तर पत्‍रुसिन होल्‍काइ हातिन इसारा गर्‌तिन चुप लागो बल्‌-ल्‍याक,

र पर्‌भुन आफिलाइ झ्‍यालखन्‍डबान किनिखइ निस्‍काइले,

ह्‌व कुरो होल्‍काइ बल्‌-ल्‍याक।

ह्‌य कुरो याकुब र आने दाजि-भाइकाइ पुनि बल्‍देइ बाजिकइ पत्‍रुस उछ्‍यान अर्‌को ठउँ जाइहाल्‍ले।

१८ जब उज्‍यालो हकल्‍ते तब पत्‍रुसलाइ केति हकल्‍ते बाजिकइ सिपाइको माजनाइ बड्‌खो हल्‍लिखल्‍लि हकल्‍ते।

१९ हेरोदिन पत्‍रुसलाइ हेर्‌नार हुकुम दिल्‍याक,

तर पुनि सिपाइकिन पत्‍रुसलाइ कत्‍थु भेटाइ बइसक्‍ला।

होइहुदान हेरोदिन सुरछ्‌या देइ बस्‍लाइ सिपाइकाइ केरकार गर्‌ले र केइ जबाफ बइपाइतिन होल्‍काइ मिर्‌त्‍युदन्‍ड दिनार हुकुम गर्‌ले।

ह्‌व पछि हेरोदचाइ यहुदियाबान कइसरिया जाइले र उछि नइ बस्‍ले।

हेरोद मर्‌ल

२० ह्‌व समयनाइ हेरोद टुरोस र सिदोन सहरकराइ मान्‍छेल्‍कोसिन एकदम रिसाइल रइल।

होलत एक जुट हकिकइ राजालाइ भेट्‌टाइ आइला,

र राजाकरे नजिककर कर्‌मचारि बलस्‍तसलाइ खुसि पारिकइ मिलापकर लागि बिन्‍ति गर्‌ला।

किनारइभने होल्‍किन अन्‍न हेरोदकर देसबान आन्‍तेला।

२१ भेट्‌टाइकर लागि तोक्‍ल दिननाइ हेरोदिन राजान लाइनार लुगा लाइकइ आफ्‍ने सिहासननाइ बसिकइ मान्‍छेल्‍काइ भासन दिल्‍याक।

२२ अनि मान्‍छेल्‍किन “ह्‌य ता देउताकर बोलि हो,

मान्‍छेर बया!”

बाजिकइ राजाकर पर्‌सन्‍सा गर्‌ला।

२३ तर परमेसोरलाइ महिमा बइदिल हुदान उतिनखेर परमपर्‌भुकर एउटो स्‍वर्‌गदुतिन हेरोदलाइ पर्‌हार गरल्‍ते,

र स्‍याउँ-स्‍याउँ पिल्‍वा परिकइ मर्‌ले।

२४ तर परमेसोरकर बचन फइलिल्‍ते र बिस्‍वासिल्‍को सङ्‌ख्‍या पुनि बाढ्‌तिन जाल्‍ते।

२५ बारनाबास र साउलिन सायताकर लागि उठाइल पइसा पुराइकइ यरुसलेमबान एन्‍टिओखिया सहरनाइ फर्‌किला।

होल्‍कोसिन मर्‌कुस बल्‍ल युहन्‍ना पुनि सँगिन जाइले।

a 

12:1 हेरोद ह्‌य हेरोद राजा चाइ पइलो अग्‍रिपास हो।

बारनाबास र साउललाइ पाठाइलाइ

१३

१ एन्‍टिओखिया सहरकर मन्‍डलिनाइ अगमबक्‍तालत र सिछ्‌या दिनाराइ मान्‍छेलत रइला।

होलत बारनाबास,

काले बाज्‍नार सिमियोन,

कुरेनिकर लुकियस,

राजा हेरोदसिन हुर्‌किल मनेन अनि साउल रइला।

२ होल्‍किन उपबास बसिकइ पार्‌थना र पर्‌भुलाइ आराधना गरिधर्‌ल बेलानाइ पबित्‍र आत्‍मान होल्‍काइ बल्‌-ल्‍याक,

“बारनाबास र साउललाइ मुइनिन जुन्‍टो कामकर लागि बालाइलाछु होइ कामकर लागि अलग गरो।”

३ तब होल्‍किन उपबास बसिकइ र पार्‌थना गरिकइ ह्‌व दुइटाइ उप्‍रान आफ्‍ने हात धरिकइ होल्‍काइ पाठाइल्‍याक।

पावल साइपरसनाइ

४ बारनाबास र साउललाइ पबित्‍र आत्‍मान पाठाइल्‍याक र होलत सिलुकियानाइ पुग्‍ला अनि उछ्‌यान जहाज चढिकइ साइपरस टापुनाइ जाइला।

५ ह्‌व टापुकर सलामिस सहरनाइ पुग्‍लपछि होलत यहुदिल्‍को सभाघरभित्‍र पसिकइ परमेसोरकर बचन पर्‌चार गर्‌ला।

होल्‍काइ सघाइलाइ मर्‌कुस बाज्‍नार युहन्‍ना पुनि होल्‍कोसिन रइल।

६ होलत साइपरस टापुकर एक छेउबान अर्‌को छेउकर पाफोस सहरनाइ पुग्‍ला।

उछिका होल्‍किन यहुदि झुटो अगमबक्‍ता बार-येसु बाज्‍नार जादुगरलाइ भेट्‌टाइला।

७ ह्‌व जादुगर साइपरस टापुकर सासक सर्‌गियस पउलुससिन बस्‍तेल।

सर्‌गियस पउलुस बुद्‌दि-जिबि मानुस रइल।

होइनिन बारनाबास र साउललाइ बालाइकइ परमेसोरकर बचन सुन्‍नार इछ्‌या गर्‌ले।

८ तर एलुमास जादुगरिन (गिरिक भासानाइ एलुमासकर अर्‌थ जादुगर हो) सर्‌गियस पउलुसलाइ बिस्‍वासबान फर्‌काइकर लागि बारनाबास र साउललाइ बिरोद गर्‌ले।

९ तर साउल (जुन्‍लाइ पावल पुनि बाज्‍छत) पबित्‍र आत्‍मान भरिपुर्‌न हकिकइ एलुमासलाइ एकडिस लाइकइ हेर्‌तिन बाज्‍ले,

१० “तुइ दियाबलसकर बेटाक,

सेब्‍बे धार्‌मिकताकर सतुर,

फटा र दुस्‍ट कुरोन भरिल।

केति तुइ पर्‌भुकर सोजो बाटलाइ बाङ्‌गाइ कइले बइछाडस?

११ अब हेर,

पर्‌भुकर सजाय तुइउप्‍रान पर्‌लाछि।

तुइ अब अन्‍धा हकिकइ केइ समयसम्‍म घामकर उज्‍यालो देख्‍नार बइने।”

उत्‍तिनखेर होक्‍र आँखिनाइ काड्‌डो बादलठि लागल्‍ते र ह्‌व अन्‍धा हकिहाल्‍ले अनि कसइकिन हातनाइ आठाइकइ डोराइछत कि बाजिकइ हेथउने-होथउने साहारा हेरइ लाग्‍ले।

१२ अनि ह्‌य देखिकइ सर्‌गियस पउलुसिन पर्‌भुनाइ बिस्‍वास गर्‌ले,

किनारइभने पर्‌भुकर बारेनाइ सिछ्‌या सुनिकइ ह्‌व छक्‍क पर्‌ल रइल।

पिसिदियाकर एन्‍टिओखियानाइ

१३ पावल र होक्‍र साथेकलत पाफोसबान जहाज चढिकइ पामफिलिया छेत्‍रकर पर्‌गानाइ पुग्‍ला।

मर्‌कुस बाज्‍नार युहन्‍नाचाइ होल्‍काइ छाडिकइ यरुसलेम फर्‌किले।

१४ तर पावल र बारनाबास चाइ पर्‌गाबान पिसिदिया छेत्‍रकर एन्‍टिओखिया सहरनाइ जाइला र बिस्‍राम-दिननाइ होलत सभाघरभित्‍र जाइकइ बस्‍ला।

१५ मोसान लेख्‍ल परमेसोरकर नियम र अगमबक्‍ताल्‍किन लेख्‍ल किताबबान पढ्‌लपछि सभाघरकराइ सासककिन पावल र बारनाबासलाइ बालाइकइ बल्‌-ल्‍याक,

“ए भाइलत,

तोराल्‍कोसिन मान्‍छेल्‍काइ साहस दिनार केइ बचन आछ भने बाजो।”

१६ तब पावल ठडाइकइ हातिन इसारा गर्‌तिन बाजइ लाग्‍ले,

“हे इज्‍राएलि दाजि-भाइ र परमेसोरकर डर मान्‍नाराइ हो,

मुइनिन बाज्‍ल सुनो,

१७ इज्‍राएलि जातिकर परमेसोरिन हाम्‍रो पुर्‌खाल्‍काइ छान्‍ल्‍याक र मिस्‍र देसनाइ बिदेसि हकिकइ बस्‍तिन होल्‍काइ बड्‌खो जाति बानाइल्‍याक।

परमेसोरिन आफ्‍ने बड्‌खो सक्‍तिन होल्‍काइ मिस्‍र देसबान निकालिकइ आन्‍ल्‍याक।

१८ उजाड केइ बइहक्‍नार ठउँनाइ हक्‍तिन लगभग चालिस बर्‌ससम्‍म परमेसोरिन होल्‍को हेरचाह गर्‌ले।

१९ अनि परमेसोरिन कनान देसकराइ सात जातिल्‍काइ नास पारिकइ ह्‌व देस हाम्‍रो पुर्‌खाल्‍काइ दिल्‍याक।

२० ह्‌व बेलासम्‍म लगभग चार सय पचास बर्‌स बितिसक्‍ल रल्‍ति।

“ह्‌व पछि परमेसोरिन होल्‍को माजनाइ न्‍याय गरइलाइ न्‍यायकर्‌तालत खटाइले।

ह्‌व न्‍यायकर्‌ताल्‍किन एउटो पछि अर्‌को गर्‌तिन अगमबक्‍ता समुएलकर पालोसम्‍म काम गर्‌ला।

२१ ह्‌व पछि होल्‍किन राजाकर माग गर्‌ला अनि परमेसोरिन होल्‍काइ बेन्‍यामिन कुलकर किसकर बेटाक साउललाइ राजा बानाल्‍ते।

साउलिन चालिस बर्‌ससम्‍म राज्‍य गर्‌ले।

२२ पछि परमेसोरिन साउललाइ हटाइकइ दाउदलाइ राजा बानाल्‍ते।

दाउदकर बारेनाइ परमेसोरिन साछि दितिन बाज्‍लाछ,

‘मुइनिन यिसइकर बेटाक दाउदलाइ मोर हिर्‌दय अन्‍सारकर मानुस पाइनाइ,

होइनिन मोर सेब्‍बे इछ्‌या पुरा गर्‌नारआछ।’

२३ आफिन गर्‌ल पर्‌तिग्‍या पुरा गरिकइ परमेसोरिन इज्‍राएलिल्‍को लागि दाउद राजाकर सन्‍तानबान नइ एउटो मुक्‍तिदाता पाठाइले,

ह्‌व नइ येसु हो।

२४ येसुन आफ्‍ने सेवा सुरु गरइ भन्‍दा अगि बप्‍तिस्‍मा दिनार युहन्‍नान आ-आफ्‍ने पाप मानिलिकइ छाडो र पानिकर बप्‍तिस्‍मा लेओ बाजिकइ इज्‍राएलकराइ सेब्‍बाइ मान्‍छेल्‍काइ पर्‌चार गर्‌ले।

२५ युहन्‍नान आफ्‍ने सेवाकर काम सक्‍नार बेलानाइ बाज्‍ल रइल,

‘तोराल्‍किन मुइलाइ कुन हो बाज्‍छो,

मुइ तोराल्‍किन अस्‍याइल मुक्‍ति दिनार बया।

ह्‌व मुइ भन्‍दा पछि आइतिन आछ,

मुइ होक्‍र जुत्‍ताकर तुना फुकाइनार लायककर पुनि बइने।’

२६ “ए दाजि-भाइलत,

चाहे अब्‍राहामकराइ सन्‍तान हक्‍दिखन,

चाहे परमेसोरकर डर मान्‍नाराइ आने जाति हक्‍दिखन,

ह्‌य मुक्‍तिकर सन्‍देस परमेसोरिन हाम्‍रे लागि पाठाइदिल हो।

२७ किनारइभने यरुसलेमनाइ बस्‍नाराइ मान्‍छेल्‍किन र होल्‍को सासककिन येसुलाइ बइचिन्‍ला,

र हरेक बिस्‍राम-दिननाइ अगमबक्‍ताल्‍किन लेख्‍ल बचन पढ्‌तिन पुनि नबुजिकइ येसुलाइ मिर्‌त्‍युदन्‍ड दिकइ ह्‌व बचन पुरा गर्‌ला।

२८ मिर्‌त्‍युदन्‍ड दिनार कुनइ दोस बइभेट्‌टाइतिन पुनि होल्‍किन येसुलाइ मारइनइ पर्‌छइ बाजिकइ पिलातससिन बिन्‍ति गर्‌ला।

२९ इत्‍तिकइ येसुकर बारेनाइ धर्‌मसास्‍तरनाइ लेख्‍ल सेब्‍बे कुरो पुरा गर्‌ल पछि होल्‍किन येसुलाइ कुरुसबान झारिकइ चिहाननाइ धर्‌ला।

३० तर परमेसोरिन येसुलाइ मर्‌लबान जिउँते पारल्‍ते।

३१ गालिल छेत्‍रबान यरुसलेमसम्‍म येसुसिन आइलाल्‍कोनाइ येसु धेरे दिनसम्‍म देखा परिधर्‌ले,

र अखन होलत नइ इज्‍राएलकराइ मान्‍छेल्‍को लागि साछि आछत।

३२ अब हाइ तोराल्‍काइ हेइ सुसमचार सुनाइछे,

परमेसोरिन हाम्‍रो पुर्‌खाल्‍कोसिन गर्‌ल पर्‌तिग्‍या

३३ परमेसोरिन होल्‍के सन्‍तानको लागि पुरा गर्‌लाछ।

येसुलाइ मर्‌लबान जिउँते पारिकइ परमेसोरिन ह्‌य पर्‌तिग्‍या हाम्‍रे लागि पुरा गर्‌ल हो।

ह्‌य कुरो भजनसङ्‌गरहकर किताबनाइ पुनि लेख्‍लाछि,

‘तुइ मोर बेटाक हो,

आज मुइनिन तुइलाइ जन्‍माइलाछु।’

३४ परमेसोरिन खिरिस्‍टलाइ फेरि कइले मरइ बइपर्‌नार गरिकइ जिउँते पार्‌ल बिसयनाइ चाइ इन्‍खा बाज्‍लाछ,

‘मुइनिन दाउदसिन पर्‌तिग्‍या गर्‌ल पबित्‍र र सदइ हकिधर्‌नार आसिस,

मुइ तोराल्‍काइ दिनारआछु।’

३५ भजनसङ्‌गरहकर अर्‌को ठउँनाइ होइनिन इन्‍खा बाज्‍लाछ,

‘तुइनिन आफ्‍ने पबित्‍र जनकर जिउ सेराइ दिनार बइने।’

३६ ह्‌य कुरो दाउदिन आफ्‍ने बारेनाइ बाज्‍ल बया,

किनारइभने होइनिन परमेसोरकर इछ्‌यानाइ काम गरिकइ मर्‌लपछि पुर्‌खाल्‍कोसिन गड्‌काइला,

र होक्‍र जिउ सेराइकइ जाल्‍ते।

३७ तर परमेसोरिन जुन्‍लाइ मर्‌लबान जिउँते पारल्‍ते होक्‍र जिउचाइ बइसेराल्‍ते।

३८ होइहुदान दाजि-भाइ हो,

होइ येसुबान नइ पापकर छेमा हक्‍छि बाजिकइ मुइ तोराल्‍काइ बल्‍छु।

३९ मोसान लेख्‍ल परमेसोरकर नियमिन सेब्‍बाल्‍किन पापबान छुट्‌कारा पाइकइ परमेसोरकर नजरनाइ ठिक ठहरइ बइसकत,

तर येसुनाइ बिस्‍वास गर्‌नाराइ सेब्‍बाल्‍किन पापबान छुट्‌कारा पाइकइ परमेसोरकर नजरनाइ ठिक ठहरिछत।

४० होइहुदान होसियार हको,

नत्‍र ता अगमबक्‍ताल्‍किन बाज्‍ल ह्‌य कुरोलत तोरा उप्‍रान आइपर्‌नार आछि,

४१ ‘हे गिल्‍ला गर्‌नाराइ हो,

अचम्‍म मानो र नस्‍ट हकिजाओ,

किनारइभने तोराल्‍को समयनाइ मुइ एउटो इन्‍खा काम गर्‌नारआछु।

ह्‌व कामकर बारेनाइ कुनुल्‍किन तोराल्‍काइ बल्‍तिन पुनि

तोराल्‍किन कइले बिस्‍वास गर्‌नाराइ बइने।’”

४२ पावल र बारनाबास सभाघरबान निस्‍कइ आट्‍तिन मान्‍छेल्‍किन “अर्‌को बिस्‍राम-दिननाइ आइकइ ह्‌य कुरोकर बारेनाइ हाइलाइ फेरि सुनाओ” बाजिकइ बिन्‍ति गर्‌ला।

४३ सभा सक्‍किलपछि यहुदिलत र यहुदि धर्‌म मान्‍नाराइ आने जातिकराइ धेराइ मान्‍छेलत पावल र बारनाबासकर पछि लाग्‍ला।

पावल र बारनाबासिन होल्‍कोसिन कुरो गर्‌तिन होल्‍काइ सदइ परमेसोरकर अनुगरहनाइ बसिधरइ बाजिकइ धेरे अनुरोध गर्‌ला।

४४ अर्‌को बिस्‍राम-दिननाइ परमेसोरकर बचन सुनइकर लागि सहरकराइ लगभग सेब्‍बाइ मान्‍छेलत आइला।

४५ मान्‍छेल्‍को बड्‌खो भिड देखिकइ यहुदिलत डाहन भरिकइ पावलिन बाज्‍ल कुरोकर बिरोद गर्‌तिन डाउनो गर्‌ला।

४६ तर पावल र बारनाबासिन अजइ आँट गरिकइ बाज्‍ला,

“परमेसोरकर बचन सबभन्‍दा पइला तोराल्‍काइ नइ सुनाइ आबस्‍यक रल्‍ति,

तर तोराल्‍किन इन्‍कार गर्‌लो र आफिलाइ अजम्‍बरि जिबन पाइबान अयोग्‍य बानाइलो।

होइहुदान अब हाइ आने जातिल्‍कोनाइ जाइछे।

४७ किनारइभने पर्‌भुन हाइलाइ इन्‍खा आग्‍या दिलाछ,

‘धर्‌तिकराइ सेब्‍बाइ मान्‍छेल्‍किन मुक्‍ति पाइदिखन बाजिकइ,

मुइनिन तुइलाइ आने जातिल्‍को माजनाइ उज्‍यालो छरइलाइ छानिकइ पाठाइलाछु।’”

४८ ह्‌य कुरो सुनिकइ आने जातिलत रामाइतिन परमेसोरकर बचनकर पर्‌सन्‍सा गरइ लाग्‍ला।

अजम्‍बरि जिबनकर लागि छानिलाइ जत्‍ताल्‍किन येसुनाइ बिस्‍वास गर्‌ला।

४९ परमेसोरकर बचन ह्‌व छेत्‍रकर सेब्‍बे पटि फइलिल्‍ते।

५० तर यहुदिल्‍किन परमेसोरकर डर मान्‍नाराइ मुख्‍य पद पाइलाइ बेटिल्‍काइ,

र सहरकराइ मुख्‍य-मुख्‍य मान्‍छेल्‍काइ पावल र बारनाबासकर बिरोद गरइलाइ उस्‍काइल्‍याक र ह्‌व छेत्‍रबान बाइर निकाल्‍दिल्‍याक।

५१ तब पावल र बारनाबासिन ह्‌व मान्‍छेल्‍काइ परमेसोरिन नइ न्‍याय गर्‌नारआछ बाजिकइ चेतावनि दितिन पइतलाकर धुलो टकटकाइला र आइकोनियन सहरनाइ जाइला।

५२ तर एन्‍टिओखियानाइ हक्‍लाइ चेलालत चाइ आनन्‍द र पबित्‍र आत्‍मान भरिपुर्‌न हक्‍ला।

आइकोनियन सहरनाइ पावल र बारनाबास

१४

१ आइकोनियननाइ पुनि पावल र बारनाबास यहुदिल्‍को सभाघरनाइ जाइकइ इन्‍खा कुरो बाज्‍ला,

कि उछि हक्‍लाइ धेराइ यहुदि र आने जातकराइ मान्‍छेल्‍किन पर्‌भुनाइ बिस्‍वास गर्‌ला।

२ तर पर्‌भुनाइ बिस्‍वास बइगर्‌नाराइ यहुदिल्‍किन चाइ आने जातकराइ मान्‍छेल्‍काइ उस्‍काइकइ पर्‌भुनाइ बिस्‍वास गर्‌नाराइ दाजि-भाइको बिरोद गरइ लाग्‍ला।

३ ता पुनि पावल र बारनाबासिन आफ्‍ने भरोसा पर्‌भुनाइ गरिकइ साहससिन होक्‍र बारेनाइ बाज्‍तिन धेरइ दिनसम्‍म उछि बस्‍ला।

पर्‌भुन होल्‍को हातबान अचम्‍मकर काम र चिन्‍नलत गराइकइ आफ्‍ने अनुगरहकर बचन साँच्‍चि हो बाजिकइ पर्‌मानित गर्‌ले।

४ तर ह्‌व सहरकराइ मान्‍छेल्‍कोनाइ फाटो आल्‍ते,

र कोइ यहुदिलत दिसउने र कोइचाइ पेरितलत दिसउने लाग्‍ला।

५ तब केइ आने जातिलत र यहुदिलत आफ्‍ने सासककोसिन मिलिकइ पावल र बारनाबासलाइ सताइनार र पाथरिन हिर्‌काइनार सडेन्‍तर गर्‌ला।

६ तर पावल र बारनाबासिन ह्‌य कुरो था पाइकइ लुकोनियाकर छेत्‍रनाइ पर्‌नार लुस्‍त्‍रा,

डर्‌बि र वरिपोरिकर ठउँ हुदो भागिकइ जाइला।

७ र उछि पुनि होल्‍किन सुसमचार पर्‌चार गर्‌ला।

लुस्‍त्‍रा र डर्‌बि सहरनाइ

८ लुस्‍त्‍रा सहरनाइ एउटो जन्‍मइदेखिकर कुजो मानुस रइल।

ह्‌व कइले पुनि हिन्‍ल बइरइल।

९ होइनिन पावलिन बाज्‍ल कुरो ध्‍यान दिकइ सुन्‍तिन रइल।

पावलिन होलाइ एकडिस लाइकइ हेरल्‍ते,

र होक्‍र बिसेक हक्‍नार बिस्‍वास आछि बाजिकइ पावलिन था पाइले।

१० अनि पावलिन होलाइ बड्‌खो सोरिन बलल्‍ते,

“तोर गोडकर भरिन सिदा ठडाउ।”

अनि ह्‌व जुरुक्‍क उठ्‌ले र हिनइ लाग्‍ले।

११ जब भिडकिन पावलिन गर्‌ल इन्‍खा काम देख्‍ला,

तब होल्‍किन लुकोनिया भासानाइ बड्‌खो सोरिन इन्‍खा बाजइ लाग्‍ला,

“देउतालत ता मानुसकर रुपनाइ हाइ हक्‍लनाइ झरिकइ आइलासइ।”

१२ होल्‍किन बारनाबासलाइ जिउस देउता र पावललाइ हर्‌मेस देउता बाज्‍ला,

किनारइभने पावलचाइ मुख्‍य पर्‌चारक रइल।

१३ जिउस देउताकर मन्‍दिर ह्‌व सहरकर छेउनाइ रल्‍ति।

ह्‌व मन्‍दिरकर पुजारिन मुल ढोकानाइ फुलमाला र बहर-बाछाकाइ आन्‍ले र उछिराइ मान्‍छेल्‍कोसिन मिलिकइ बलि चाराइनार मन गर्‌ले।

१४ जब पेरितलत बारनाबास र पावलिन ह्‌य कुरो था पाइला,

तब होल्‍किन आफ्‍ने लुगा च्‍यात्‍ला र कुत्‍तिन मान्‍छेल्‍को भिडनाइ जाइला र साराइतिन बाज्‍ला,

१५ “ए दाजि-भाइलत,

तोरा किनारइ इन्‍खा काम गर्‌छो?

हाइ पुनि ता तोराजिन्‍खाए दुख-सुख भोग्‍नाराइ मान्‍छे हो।

हाइ तोराल्‍काइ ह्‌य बेर्‌थेकर काम छाडिकइ आकास,

धर्‌ति,

समुन्‍द्‌र र उछि हक्‍ल सेब्‍बे थोक बानाइनार जिउँते परमेसोरदिस फर्‌को बाजिकइ सुसमचार सुनाइ आइलाइ हो।

१६ उइलेराइ मान्‍छेल्‍काइ परमेसोरिन आफ्ने मनखुसिनाइ देबि देउता मानइ छाड्‌दिल्‍याक।

१७ तर परमेसोरिन असल र भलाइकर काम गरइ कइले छाड्‌ल बइने।

परमेसोरिन आकासबान पानि पार्‌दिछइ र ठिक समयनाइ पर्‌सस्‍त उब्‍जनि गर्‌दिलाछ,

र मान्‍छेल्‍को हिर्‌दयलाइ खाइनार कुरो र आनन्‍दन सन्‍तुस्‍ट पार्‌छइ।

इनिखइ परमेसोरिन आफ्‍ने कामबान नइ साछि दिलाछ।”

१८ ह्‌य कुरो बलिकइ पावल र बारनाबासिन मुस्‍किलिन होल्‍काइ बलि पुजा गरइबान रोक्‍ल्‍याक।

१९ ह्‌व पछि पिसिदिया छेत्‍रकर एन्‍टिओखिया र आइकोनियन सहरबान केइ यहुदिलत उछि आइकइ मान्‍छेल्‍को भिडकाइ उस्‍काइकइ पावललाइ पाथरिन हिर्‌काइला।

अनि मर्‌ले बाजिकइ होल्‍किन पावललाइ सहर बाइर घिस्‍याइतिन लाकाइला।

२० तर चेलालत आइकइ पावलकर वरिपोरि जम्‍मा हक्‍ला र ह्‌व उठिकइ सहरनाइ जाइले,

र अर्‌को दिन बारनाबाससगिन डर्‌बि सहरनाइ जाइले।

सिरियाकर एन्‍टिओखियानाइ फर्‌कि आइलाइ

२१ पावल र बारनाबासिन डर्‌बि सहरनाइ सुसमचार पर्‌चार गरिकइ धेराल्‍काइ पर्‌भु येसुकर चेला बानाइला।

ह्‌व पछि होलत लुस्‍त्‍रा र आइकोनियन हक्‍तिन पिसिदियाकर एन्‍टिओखियानाइ फर्‌किला।

२२ होल्‍किन ह्‌व ठउँ-ठउँनाइ हक्‍लाइ पर्‌भुकराइ चेलाल्‍काइ आत्‍मानाइ दरो बानाइला र बिस्‍वासनाइ लागिधरइ बाजिकइ उत्‍साह दितिन बल्‌-ल्‍याक,

“हाइ परमेसोरकर राज्‍यनाइ जाइकर लागि धेरे दुख कस्‍ट सइपर्‌छइ।”

२३ जब पावल र बारनाबासिन सेब्‍बे मन्‍डलिनाइ एल्‍डरलत नियुक्‍त गर्‌ला,

अनि उपबास बसिकइ पार्‌थना गर्‌तिन ह्‌व चेलाल्‍काइ आफिन बिस्‍वास गर्‌ल पर्‌भुकर जिम्‍मानाइ छाड्‌दिल्‍याक।

२४ ह्‌व पछि होलत पिसिदिया हक्‍तिन पामफिलियानाइ आइला।

२५ पर्‌गानाइ बचन पर्‌चार गरिकइ होलत अटालियानाइ झर्‌ला।

२६ अनि उछ्‌यान होलत जहाजनाइ चढिकइ सिरियाकर एन्‍टिओखियानाइ फर्‌किला।

हेइ एन्‍टिओखियाकराइ बिस्‍वासिल्‍किन पावल र बारनाबासलाइ परमेसोरकर अनुगरहनाइ सुम्‍पिकइ पाठाइलाइ रइला।

२७ एन्‍टिओखियानाइ आइपुग्‍लपछि पावल र बारनाबासिन मन्‍डलिकराइ सेब्‍बाकाइ बालाइला,

अनि परमेसोरिन होलत मार्‌फत गर्‌ल सेब्‍बे कामकर बयान गर्‌ला,

र किनिखइ परमेसोरिन आने जातिल्‍को लागि बिस्‍वासकर ढोका खोल्‍दिले ह्‌व सुनाइला।

२८ होलत उछि चेलाल्‍कोसिन धेरइ दिनसम्‍म बस्‍ला।

यरुसलेमकर सभा

१५

१ केइ समय पछि यहुदियाबान केइ मान्‍छेलत एन्‍टिओखियानाइ आइकइ उछिराइ बिस्‍वासि दाजि-भाइकाइ इत्‍तिकइ सिकाइ लाग्‍ला,

“मोसाकर रितिअन्‍सार खतना बइगर्‌लो भने तोराल्‍किन मुक्‍ति पाइ बइसको।”

२ इन्‍खा सिछ्‌या सुनिकइ पावल र बारनाबासकर होल्‍कोसिन मतभेद र बाद-बिबाद हक्‍लपछि उछिराइ दाजि-भाइकिन पावल,

बारनाबास र आने केइ बिस्‍वासिल्‍काइ ह्‌य परस्‍नकर फइसला गरइकर लागि पेरितलत र एल्‍डरकोनाइ यरुसलेम जाइलाइ छान्‍ला।

३ मन्‍डलिकराइ बिस्‍वासिल्‍किन होल्‍काइ उछ्‌यान बिदा गर्‌ला।

होलत फोनिके र सामरिया हकिकइ जाइतिन उछिराइ बिस्‍वासि दाजि-भाइकाइ आने जातिल्‍किन पुनि पर्‌भुलाइ बिस्‍वास गर्‌ल कुरो सुनाइला।

ह्‌य कुरो सुनिकइ होलत एकदम खुसि हक्‍ला।

४ जब होलत यरुसलेमनाइ आइपुग्‍ला,

तब मन्‍डलिकराइ दाजि-भाइ,

पेरित र एल्‍डरकिन होल्‍काइ स्‍वागत गर्‌ला।

ह्‌व पछि पावल र बारनाबासिन उछि हक्‍लाइ सेब्‍बाल्‍काइ परमेसोरिन होलत मार्‌फत गर्‌ल कामकर बारेनाइ सुनाइला।

५ होल्‍को कुरो सुनिकइ फरिसि दलकराइ केइ बिस्‍वासिल्‍किन ठडाइकइ बाज्‍ला,

“आने जातिल्‍को पुनि खतना हकइपर्‌छइ र होल्‍काइ मोसान लेख्‍ल परमेसोरकर नियम पालन गरइ लाइपर्‌छइ।”

६ हेक्‍र बारेनाइ छलफल गरइलाइ पेरितलत र एल्‍डरलत जम्‍मा हक्‍ला।

७ धेरइ बाद-बिबाद हक्‍लपछि पत्‍रुसिन ठडाइकइ बाज्‍ले,

“दाजि-भाइलत,

तोराल्‍काइ था नइ रोइस्‍या,

पइला नइ परमेसोरिन मोर मुखबान आने जातिल्‍किन सुसमचारकर बचन सुन्‍दिखन र बिस्‍वास गर्‌दिखन बाजिकइ तोराल्‍को माजबान मुइलाइ छान्‍ल रइल।

८ सेब्‍बाइ मान्‍छेल्‍को हिर्‌दयकर कुरो जान्‍नार परमेसोरिन आने जातिल्‍काइ पुनि हाइलाइ जिन्‍खाए पबित्‍र आत्‍मा दिकइ सुइकार गर्‌ल कुरो हाइलाइ देखाइले।

९ परमेसोरिन यहुदि र आने जातिनाइ भेदभाब बइधर्‌ले।

आने जातिराइ मान्‍छेल्‍किन बिस्‍वास गर्‌ला र परमेसोरिन होल्‍को हिर्‌दय सुद्‌द पार्‌ले।

१० होइहुदान किनारइ आने जाति बिस्‍वासिल्‍काइ रितिकर भारि बोकाइकइ परमेसोरकर जाँच गर्‌छो?

ह्‌य भारि न ता हाम्‍रो पुर्‌खाल्‍किन बोकइ सक्‍ला न ता हाइ बोकइ सक्‍ले।

११ तर होल्‍किन पर्‌भु येसुकर अनुगरहन मुक्‍ति पाइल जिन्‍खाए हाइनिन पुनि पाइलाछे बाजिकइ बिस्‍वास गर्‌लाछे।”

१२ तब सेब्‍बाइ चुप लाग्‍ला,

अनि बारनाबास र पावलिन आने जातिल्‍को माजनाइ परमेसोरिन होलत मार्‌फत गर्‌ल अचम्‍मकर काम र चिन्‍नकर बारेनाइ सुनाइतिन सेब्‍बाल्‍किन ध्‍यान दिकइ सुन्‍ला।

१३ होल्‍किन बाजिसक्‍लपछि याकुबिन ठडाइकइ बाज्‍ले,

“दाजि-भाइलत,

मोर कुरो सुनो।

१४ परमेसोरिन किनिखइ आफ्‍ने नाउँकर लागि दया गरिकइ आने जातिकराइ मान्‍छेल्‍काइ छानिकइ होल्‍काइ आफ्‍ने जन बानाइले बाजिकइ सिमोन पत्‍रुसिन तोराल्‍काइ बाताइलाछ।

१५ ह्‌य कुरो अगमबक्‍ताल्‍किन लेख्‍ल बचनसिन मिल्‍छि,

धर्‌मसास्‍तरनाइ इन्‍खा लेख्‍लाछि,

१६ ‘ह्‌व पछि मुइ फर्‌किनारआछु,

र दाउदकर भत्‍किल बासस्‍थान फेरि बानाइनारआछु,

होक्‍र भत्‍किकइ बाकि बस्‍ल भाग फेरि बानाइनारआछु,

र होलाइ फेरि एकदम दरो बानाइनारआछु।

१७ र बाकि मान्‍छेल्‍किन परमपर्‌भुलाइ हेरइ सक्‍दिखन,

र सेब्‍बाइ आने जातिलत पुनि मोर नाउँनाइ बालाइलाइ आछत।

१८ ह्‌य कुरो परमपर्‌भु बाज्‍छइ,

जुनिन धेरइ पइला नइ ह्‌य कुरो जनाइल रइल।’

१९ “होइहुदान मोर बिचार ह्‌य आछि,

कि परमेसोरदिस फर्‌किनाराइ आने जातिकाइ अब हाइ दुख देइ बइहक।

२० तर हाइ होल्‍काइ ह्‌य कुरो लेख्‍दिउ,

‘मुर्‌तिलाइ चाराइल असुद्‌द कुरो बइखाइ,

बेभिचार बइगरइ र घोक्‍रो आठाइकइ मार्‌ल पसुकर मासु र रकत बइखाइ।’

२१ किनारइभने मोसान लेख्‍ल परमेसोरकर नियम पइलाकराइ पुस्‍तादेखि नइ सहरेपिछे पर्‌त्‍येक बिस्‍राम-दिन सभाघरनाइ पढिकइ सुनाइतिन आइलाछत।”

यरुसलेम सभाकर निर्‌नय

२२ ह्‌व पछि पेरितलत,

एल्‍डरलत र मन्‍डलिकराइ सेब्‍बाइ दाजि-भाइकिन मिलिकइ दुइटाइ मानुस छान्‍ला।

होल्‍किन ह्‌व दुइटाकाइ पावल र बारनाबासकर साथनाइ एन्‍टिओखियानाइ पाठाइनार निर्‌नय गर्‌ला।

ह्‌व दुइटाइ बारसाबास बल्‍ल यहुदा र सिलास रइला र बिस्‍वासिलत मद्‌दे ह्‌य दुइटाइ मुख्‍य मानुसलत रइला।

२३ ह्‌व चारुटाको हातनाइ होल्‍किन इन्‍खा पत्‍र पाठाइला,

“एन्‍टिओखिया,

सिरिया र किलिकियानाइ हक्‍लाइ आने जातकराइ बिस्‍वासि दाजि-भाइकाइ,

पेरितको र एल्‍डरकोबान सेवाढोग।

२४ हाम्‍रो माजबान जाइलाइ कोइ-कोइ मान्‍छेल्‍किन गलत सिछ्‌या दिकइ तोराल्‍को मन अलमलनाइ पारिकइ धेरे दुख दिल कुरो हाइनिन सुन्‍लाछे।

तर हाइनिन ह्‌व मान्‍छेल्‍काइ पाठाइलाइ बया।

२५ होइहुदान हाइनिन सभा गर्‌ले,

र सेब्‍बाइ एकमत हकिकइ हाम्‍रो कुरो तोराल्‍कोनाइ पुराइलाइ हाम्‍रे माजबान ह्‌य दुइटाकाइ छानिकइ हाम्‍रो प्‍यारो बारनाबास र पावलकर साथनाइ पाठाइनार निर्‌नय गर्‌ले।

२६ हेलत इन्‍खा मानुसलत हो,

जुनिन पर्‌भु येसु खिरिस्‍टकर नाउँकर लागि आफ्‍ने ज्‍यान जोखिमनाइ पार्‌लाछत।

२७ होइहुदान हाइनिन यहुदा र सिलासलाइ पाठाइलाछे।

होलत आफिन पुनि हाइनिन लेख्‍ल कुरो तोराल्‍काइ बल्‍नारआछत।

२८ पबित्‍र आत्‍मा र हाइलाइ पुनि ह्‌य ठिक लाग्‍लो,

कि ह्‌य एकदम आबस्‍यक कुरो बाएक आने बढ्‌ता बोज बोकाइ बइहक।

२९ तोराल्‍किन मुर्‌तिलाइ बलि चाराइल खाइनार कुरो,

रकत,

घोक्‍रो आठाइकइ मार्‌ल पसुकर मासु जुनखाओ,

र बेभिचार जुनगरो।

ह्‌य कुरो पालन गर्‌लो भने तोराल्‍काइ मजार हक्‍नारआछि।

तोरा सेब्‍बाल्‍को भलाइ हक्‍दिक,

बलइ पर्‌नार कुरो यत्‍ते नइ हो।”

३० ह्‌व पछि बिदा हकिकइ होलत एन्‍टिओखियानाइ पुग्‍ला,

र होल्‍किन मन्‍डलिकराइ बिस्‍वासिल्‍काइ एके ठउँ जम्‍मा गराइकइ ह्‌व पत्‍र दिल्‍याक।

३१ जब होल्‍किन ह्‌व पत्‍र पढ्‌ला तब उत्‍साहकर कुरो पाइकइ एकदम खुसि हक्‍ला।

३२ यहुदा र सिलास आफि पुनि अगमबक्‍ता हक्‍ल हुदान दाजि-भाइकाइ बचनबान धेरे कुरो सिकाइतिन उत्‍साह दिल्‍याक,

र होल्‍काइ बिस्‍वासनाइ दरो गराइला।

३३ होलत केइ दिन उछि बस्‍लपछि उछिराइ दाजि-भाइकोसिन बिदा हकिकइ आफिलाइ पाठाइनाराइ दाजि-भाएकोनाइ नइ फर्‌किकइ जाइला।

३४ [तर सिलासलाइ चाइ उछि बसइ मजार लागल्‍ते।]a

३५ पावल र बारनाबास एन्‍टिओखियानाइ बस्‍ला,

आने धेराल्‍कोसिन मिलिकइ होल्‍किन पर्‌भुकर सिछ्‌या दिला र बचन पर्‌चार गर्‌ला।

पावल र बारनाबास छुट्‌टिलाइ

३६ केइ दिनपछि पावलिन बारनाबासलाइ बलल्‍ते,

“अब हाइनिन जुन्‍टो-जुन्‍टो सहरनाइ पर्‌भुकर बचन पर्‌चार गर्‌लाइ रइले ह्‌व सेब्‍बे सहरनाइ फेरि जाउ।

उछिका जाइकइ बिस्‍वासि दाजि-भाइकोसिन भेट गरुँ र होलत केति गर्‌तिन आछत हेरुँ।”

३७ बारनाबासिन मर्‌कुस बल्‍ल युहन्‍नालाइ सँगिन लाकाइनार इछ्‌या गर्‌ले।

३८ तर पावलिन मर्‌कुसलाइ सँगिन लाकाइ ठिक बइठान्‍ले,

किनारइभने होइनिन काम पुरा नगरिकइ पामफिलियाबान होल्‍कोसिन छुट्‌टिकइ फर्‌किल रइल।

३९ ह्‌य कुरोनाइ पावल र बारनाबासकर बड्‌खे बाजाबाज हकल्‍ते,

र होलत छुट्‌टिला।

होइहुदान बारनाबासिन मर्‌कुसलाइ सँगिन लिकइ जहाज चढिकइ साइपरस जाइले।

४० तर पावलिन चाइ सिलासलाइ छानल्‍ते,

र दाजि-भाइकिन होल्‍काइ पर्‌भुकर अनुगरहनाइ सुम्‍पिदिल्‍याक।

ह्‌व पछि होलत उछ्‌यान बिदा हकिकइ हिन्‍ला।

४१ होलत सिरिया र किलिकिया हकिकइ जाइतिन होल्‍किन उछिकर मन्‍डलिकाइ बिस्‍वासनाइ दरो बानाइतिन जाइला।

a 

15:34 धेरे जसो सोरोतनाइ ह्‌य पद लेख्‍ल बइपाय। होइहुदान इछि इन्‍खा “[]” कोस्‍टभित्‍र लेख्‍लाछि।

पावल र सिलाससिन तिमोथिकर भेट

१६

१ पावल डर्‌बि र लुस्‍त्‍रा सहरनाइ पुग्‍ले।

उछिका तिमोथि नाउँ हक्‍ल एउटो चेला रइल।

होक्‍रि आमेक पर्‌भुलाइ बिस्‍वास गर्‌नारि यहुदि बेटि रइलि र ब्‍वाक चाइ गिरिक रइल।

२ लुस्‍त्‍रा र आइकोनियननाइ हक्‍लाइ पर्‌भुलाइ बिस्‍वास गर्‌नाराइ सेब्‍बाइ दाजि-भाइकिन तिमोथिलाइ असल मानुस ठान्‍तेला।

३ पावलिन होलाइ पुनि सँगिन लाकाइनार मन गर्‌ले।

होइहुदान यहुदिल्‍काइ कुनइ बाधा जुनपर्‌दिक बाजिकइ होइनिन तिमोथिलाइ लाकाइकइ खतना गर्‌दिल्‍ते।

किनारइभने तिमोथिकर ब्‍वाक गिरिक रइल बाजिकइ उछिकराइ सेब्‍बाल्‍काइ था रइल्‍याक।

४ अनि होल्‍किन सहर-सहर हकिकइ जाइतिन उछिराइ बिस्‍वासिल्‍काइ यरुसलेमकराइ पेरितकिन र एल्‍डरकिन गर्‌ल निर्‌नय सुनाइला र पालन गरइ बाजिकइ अर्‌ति दिल्‍याक।

५ इत्‍तिकइ मन्‍डलिकराइ सेब्‍बाइ बिस्‍वासनाइ दरो हक्‍तिन जाइला र दिन-दिने पर्‌भुनाइ बिस्‍वास गर्‌नाराइ मान्‍छेलत थपितिन जाइला।

माकेडोनिया जाइनार दर्‌सन

६ पावल र होक्‍र साथेककाइ पबित्‍र आत्‍मान एसिया छेत्‍रनाइ बचन पर्‌चार गरइ रोक्‍ल हुदान होलत फिर्‌गिया र गलातिया इलाका हक्‍तिन जाइला।

७ माइसियाकर सिमानानाइ पुग्‍ल पछि होलत बिथिनियादिस जाइनार बिचार गर्‌ला।

तर येसुकर आत्‍मान होल्‍काइ उछि पुनि जाइ बइदिल्‍याक।

८ होइहुदान होलत माइसिया हक्‍तिन तोरोआसनाइ जाइला।

९ राति पावलिन दर्‌सननाइ माकेडोनियाकर एउटो मानुसिन ठडाइकइ होलाइ “दया गरिकइ माकेडोनियानाइ आइदेउ र हाइलाइ सायता गर्‌देउ” बाजिकइ बिन्‍ति गरिधर्‌ल देख्‍ले।

१० पावलिन इन्‍खा दर्‌सन पाइलपछि हाइ तुरुन्‍तइ माकेडोनिया जाइलाइ तयार हक्‍ले किनारइभने उछिराइ मान्‍छेल्‍काइ पर्‌भुकर सुसमचार सुनाइलाइ परमेसोरिन नइ बालाइल हो बाजिकइ हाइलाइ पक्‍का था हक्‍लो।

लिडियाकर बिस्‍वास

११ अनि हाइ तोरोआसबान जहाज चढिकइ सिदइ सामोथाराकेनाइ जाइले,

र अर्‌को दिन नियापोलिस सहरनाइ पुग्‍ले।

१२ उछ्‌यान हाइ फिलिप्‍पि सहरनाइ पुग्‍ले,

ह्‌व माकेडोनिया छेत्‍रकर मुख्‍य सहर रल्‍ति।

ह्‌व सहरचाइ रोमिल्‍को अधिननाइ रल्‍ति।

हाइ ह्‌व सहरनाइ केइ दिन बस्‍ले।

१३ अनि बिस्‍राम-दिननाइ हाइ सहर बाइर लदि छेउनाइ जाइले,

उछिका यहुदिल्‍को पार्‌थना गर्‌नार ठउँ आछि हुदो बाजिकइ बिचार गर्‌लाइ रइले,

हाइ उछि बस्‍ले र जम्‍मा हक्‍लाइ बेटिल्‍कोसिन कुरो गरइ लाग्‍ले।

१४ हाम्‍रो कुरो सुन्‍नाराइ मद्‌दे लिडिया नाउँ हक्‍लि परमेसोरकर आराधना गर्‌नारि बेटि रइलि।

ह्‌व थिआटिरा सहरबान आइकइ फिलिप्‍पिनाइ बइजनि रङकर लुगा बेच्‍तेलि।

पावलिन बाज्‍ल कुरो मजसिन बुजइकर लागि पर्‌भुन होक्‍र मन खोल्‍दिल्‍ते।

१५ अनि ह्‌व र होक्‍र घरकराइ सेब्‍बाइ परिवारकिन बप्‍तिस्‍मा लिलपछि होइनिन हाइलाइ बिन्‍ति गर्‌तिन बल्‍लि,

“यदि तोराल्‍किन साँच्‍चि नइ मुइलाइ पर्‌भुकर बिस्‍वासि ठान्‍छो भने मोर घरनाइ आइकइ हाइसिन बसो।”

इत्‍तिकइ होइनिन हाइलाइ कर लाइलि।

पावल र सिलास झ्‍यालखन्‍डनाइ

१६ एक दिन हाइ पार्‌थना गर्‌नार ठउँनाइ जाइतिन रइले,

एउटि जोखना हेर्‌नार आत्‍मा हक्‍लि कमारि बेटिसिन हाम्‍रो भेट हक्‍लो।

होइनिन भुत आत्‍माकर सक्‍तिन जोखना हेरिकइ आफ्‍ने मालिकको लागि धेरइ पइसा कामाइ दितेलि।

१७ होइनिन पावल र हाम्‍रो पछि-पछि लागिकइ इत्‍तिकइ साराइ लाग्‍लि,

“ह्‌य मान्‍छेलत सेब्‍बाइ भन्‍दा महान परमेसोरकराइ सेबकलत हो।

हेल्‍किन तोराल्‍काइ मुक्‍ति पाइनार बाटकर पर्‌चार गर्‌छत।”

१८ ह्‌व बेटिन धेरइ दिनसम्‍म इन्‍खाए गरिधर्‌लि।

इत्‍तिकइ साराइ धर्‌लनाइ पावललाइ दिक्‍क लागिकइ ह्‌व बेटिदिस फर्‌किकइ भुत आत्‍मालाइ बलल्‍ते,

“येसु खिरिस्‍टकर नाउँनाइ मुइ तुइलाइ आग्‍या गर्‌छु,

तुइ ह्‌व बेटिबान निस्‍किकइ जाइहाल।”

इन्‍खा बल्‍लेसात ह्‌व भुत आत्‍मा निस्‍किकइ जाइहाल्‍ले।

१९ ह्‌व बेटिकर मालिककिन अब ह्‌य बेटिबान कमाइ हक्‍नार बाट सक्‍किल था पाइकइ पावल र सिलासलाइ पक्‍रिकइ केरकार गरइकर लागि घिस्‍याइतिन सहरकराइ सासककोनाइ लाकाइला।

२० अनि होल्‍काइ सासकको अगाडि ठडाइकइ इत्‍तिकइ बल्‌-ल्‍याक,

“ह्‌य मान्‍छेलत यहुदिलत हो,

हेल्‍किन हाम्‍रो सहरनाइ नचाइदो कुरो सिकाइकइ दुख दितिन आछत।

२१ हेल्‍किन इन्‍खा रितिथिति सिकाइतिन आछत,

कि हाइ रोमिल्‍किन सुइकार गरइ वा पालन गरइ ठिक बइने।”

२२ तब मान्‍छेल्‍को भिड पावल र सिलासकर बिरोदनाइ बाजइ लाग्‍ला।

सहरकराइ हाकिमकिन पावल र सिलासकर लुगा च्‍यातिकइ फ्‍याङ्‌दिल्‍याक र लठ्‌ठिन हिर्‌काइनार आग्‍या दिल्‍याक।

२३ होल्‍किन ब्‍यासिकइ लठ्‌ठिन हिर्‌काइल पछि पावल र सिलासलाइ झ्‍यालखन्‍डनाइ लाकाइल्‍याक र झ्‍यालखन्‍डकर हाकिमलाइ ह्‌य दुइटाल्‍काइ उम्‍कइ बइसक्‍नार गरिकइ थुनइ बाजिकइ आग्‍या दिल्‍याक।

२४ इन्‍खा आग्‍या पाइल पछि झ्‍यालखन्‍डकर हाकिमिन होल्‍काइ झ्‍यालखन्‍डकर सेब्‍बे भन्‍दा भित्‍र कोठानाइ लाकाइकइ होल्‍को गोडनाइ ठिङ्‌गुरो ठोकिकइ धर्‌ल्‍याक।

२५ आदा रातदिस पावल र सिलास पार्‌थना गर्‌तिन परमेसोरकर भजन गाइधर्‌लाइ रइला।

आने कइदिल्‍किन चाइ सुनिधर्‌लाइ रइला।

२६ तब एक्‍कासि बड्‌खो भुइँचालो जाल्‍ते,

र झ्‍यालखन्‍डकर जगलत हल्‍लिल्‍ते,

सेब्‍बे ढोका उघ्‍रल्‍ते र सेब्‍बाल्‍को बन्‍धनलत फुक्‍लल्‍ते।

२७ अनि झ्‍यालखन्‍डकर हाकिम निन्‍राबान बिउझिले,

र झ्‍यालखन्‍डकर ढोकालत उघ्‍रिल देखिकइ सेब्‍बाइ कइदिलत भाग्‍ला बाजिकइ ठान्‍ले।

होइहुदान आफ्‍ने तरवार झिकिकइ आफिलाइ मारइ हेर्‌ले।

२८ ह्‌य देखिकइ पावलिन साराइतिन बाज्‍ले,

“तुइनिन आफिलाइ केइ हानि जुनगर,

हाइ सेब्‍बाइ इछि आछे।”

२९ ह्‌य सुनिकइ हाकिम बत्‍ति मागिकइ कुत्‍तिन भित्‍र जाइले र डरिन काम्‍तिन पावल र सिलासकर अगाडि घोप्‍टो पर्‌ले।

३० अनि हाकिमिन होल्‍काइ बाइर आनिकइ सोद्‌ल्‍याक,

“मुक्‍ति पाइलाइ मुइनिन केति गरइ पर्‌छइ?”

३१ होल्‍किन बल्‌-ल्‍याक,

“पर्‌भु येसुलाइ बिस्‍वास गर,

अनि तुइ र तोर घर परिवारकिन मुक्‍ति पाइनार आछत।”

३२ होल्‍किन हाकिमलाइ र होक्‍र घर परिवारकाइ पर्‌भुकर बचन सुनाइल्‍याक।

३३ रातकर होइ बेला नइ हाकिमिन पावल र सिलासलाइ लाकाइकइ घाउ धोइदिल्‍याक।

अनि ह्‌व र होक्‍र घर परिवारकिन तुरुन्‍तइ बप्‍तिस्‍मा लिला।

३४ ह्‌व पछि हाकिमिन होल्‍काइ आफ्‍ने घर लाकाइकइ केइ खाइनार कुरो दिल्‍याक,

र होक्‍र सेब्‍बाइ घर परिवारकिन परमेसोरलाइ बिस्‍वास गर्‌ल हुदान होलत सेब्‍बाइ आनन्‍दित हक्‍ला।

३५ अर्‌को दिन उज्‍यालो हक्‍ल पछि सहरकराइ हाकिमकिन सिपाइकाइ इन्‍खा बलिकइ पाठाइल्‍याक,

“पावल र सिलासलाइ छाड्‌दिखन।”

३६ अनि झ्‍यालखन्‍डकर हाकिमिन पावललाइ ह्‌य कुरो सुनाल्‍ते,

“सहरकराइ हाकिमकिन तोराल्‍काइ छाड्‌दिनार आग्‍या दिलाछत।

अब तोरा सान्‍तिसिन निस्‍किकइ जाओ।”

३७ तर पावलिन सिपाइकाइ बल्‌-ल्‍याक,

“हाइ रोमि नागरिककाइ केरकार नगरिकइ होल्‍किन मान्‍छेल्‍को अगाडि ठाटाइला र झ्‍यालखन्‍डनाइ पुनि थुन्‍ला,

अखन हाइलाइ सुटुक्‍क छाडइ चाइछत?

हाइ बइजाए।

होलत आफि आइकइ हाइलाइ निकालिकइ लाकाइदिखन।”

३८ ह्‌य कुरो सिपाइकिन हाकिमकाइ सुनाइला।

पावल र सिलास ता रोमि नागरिक रइलासइ बाजिकइ था पाइकइ होलत डाराइला।

३९ हाकिमलत आइकइ होल्‍कोसिन माफ माङ्‌ला,

अनि पावल र सिलासलाइ झ्‍यालखन्‍डबान बाइर लाकाइकइ “हाम्‍रो सहर छाडिकइ जाइदेउबे” बाजिकइ बिन्‍ति गर्‌ला।

४० झ्‍यालखन्‍डबान निस्‍किकइ होलत लिडियाकर घरनाइ जाइला।

उछिका होल्‍किन बिस्‍वासिल्‍काइ भेटघाट गरिकइ उत्‍साह दिकइ उछ्‌यान हिन्‍ला।

थेसलोनिके सहरनाइ

१७

१ पावल र सिलास अम्‍फिपोलिस र अपोल्‍लोनियाकर बाट हक्‍तिन थेसलोनिकेनाइ पुग्‍ला।

उछि यहुदिल्‍को एउटो सभाघर रल्‍ति।

२ सदइठि पावल बिस्‍राम-दिन ह्‌व सभाघरनाइ पुनि जाइले।

होइनिन तिन हप्‍तासम्‍म बिस्‍राम-दिननाइ धर्‌मसास्‍तरकर कुरो लिकइ होल्‍कोसिन बहस गर्‌ले।

३ पावलिन धर्‌मसास्‍तरनाइ लेख्‍ल कुरो बुजाइतिन खिरिस्‍टनिन दुख भोगइ पर्‌छि र मर्‌लबान जिउँते हकइपर्‌छि बाजिकइ पर्‌मानित गरिदिल्‍ते।

र पावलिन बाज्‍ले,

“मुइनिन पर्‌चार गर्‌ल येसु नइ मुक्‍ति दिनार खिरिस्‍ट हो।”

४ होलत मद्‌दे केइकिन पर्‌भुनाइ बिस्‍वास गरिकइ पावल र सिलासदिस लाग्‍ला।

इन्‍खाए नइ परमेसोरकर डर मान्‍नाराइ धेराइ गिरिकलत र नाउँ चल्‍लाइ धेराइ बेटिलत पुनि पर्‌भुनाइ बिस्‍वास गरिकइ पावल र सिलासकर पछि लाग्‍ला।

५ तर आने यहुदिलत चाइ डाहन भरिकइ बजारकराइ बदमासकाइ जम्‍मा गरिकइ सहरनाइ होहल्‍ला गरइ लाइल्‍याक,

र पावल र सिलासलाइ भिडकर अगाडि आनइकर लागि होलत यासोनकर घरनाइ जाइकइ तोड-फोड गर्‌ला।

६ पावल र सिलासलाइ फेला पारइ बइसक्‍लपछि होल्‍किन यासोन र केइ बिस्‍वासि दाजि-भाइकाइ लछारपछार पार्‌तिन सहरकराइ सासक हक्‍लनाइ पुराइकइ साराइतिन बाज्‍ला,

“सन्‍सारलाइ उलटपुलट पार्‌नाराइ मान्‍छेलत हाम्‍रो सहरनाइ पुनि आइपुग्‍लाछत।

७ यासोनिन होल्‍काइ आफ्‍ने घरनाइ पाउना मानिकइ धर्‌ल रइल,

र होलत सेब्‍बाल्‍किन कइसरकर हुकुम नमानिकइ येसु बल्‍ल अर्‌को राजा आछ बाजिकइ बाज्‍छत।”

८ ह्‌य कुरो सुनिकइ भिडलत र सहरकराइ सासकलत आत्‍तिला।

९ होल्‍किन यासोन र होइसिन हक्‍लाइ आने दाजि-भाइकाइ धरउटि लिकइ छाड्‌दिल्‍याक।

बेरिया सहरनाइ

१० रात पर्‌लेसात बिस्‍वासि दाजि-भाइकिन पावल र सिलासलाइ बेरियानाइ पाठाइला।

उछि पुग्‍लपछि होलत यहुदिल्‍को सभाघरनाइ जाइला।

११ उछिकराइ यहुदिलत थेसलोनिकेकराइ यहुदिलत भन्‍दा बढ्‌ता असल रइला।

होल्‍किन येसुकर बारेनाइ पावलिन बाज्‍ल कुरो एकदम खुसि हकिकइ सुन्‍तेला र ह्‌व कुरो ठिक हो कि बया बाजिकइ दिन्‍ने धर्‌मसास्‍तर पढिकइ छानबिन गर्‌तेला।

१२ होइहुदान धेराइ यहुदिल्‍किन पर्‌भुनाइ बिस्‍वास गर्‌ला,

अनि आनेल्‍किन आदर गर्‌नाराइ धेराइ गिरिक बेटिकिन र अडेकिन पुनि बिस्‍वास गर्‌ला।

१३ तर थेसलोनिकेनाइ हक्‍लाइ यहुदिल्‍किन बेरियानाइ पुनि पावलिन परमेसोरकर बचन पर्‌चार गर्‌तिन आछ बल्‍ल कुरो सुन्‍ला,

र होलत बेरियानाइ पुनि आइकइ भिडकाइ उचालिकइ पावलकर बिरोद गरइ लाग्‍ला।

१४ ह्‌व पछि बिस्‍वासि दाजि-भाइकिन पावललाइ तुरुन्‍तइ समुन्‍द्‌रदिस पाठाइला।

तर सिलास र तिमोथिचाइ उछि नइ बस्‍ला।

१५ पावललाइ पुराइ जाइनारकिन होलाइ एथेन्‍स सहरसम्‍म पुराइला।

पावलिन सिलास र तिमोथि सक्‍लसम्‍म चाने मुइ हक्‍लनाइ आइदिखन बाजिकइ होल्‍काइ खबर पाठाइले।

एथेन्‍स सहरनाइ

१६ पावलिन सिलास र तिमोथिलाइ एथेन्‍सनाइ अस्‍याइधर्‌ल बेला ह्‌व सहर मुर्‌ति नइ मुर्‌तिन भरिल देखिकइ एकदम दुखित हक्‍ले।

१७ होइहुदान पावलिन यहुदि र परमेसोरकर डर मान्‍नाराइ आने जातिल्‍कोसिन सभाघरनाइ र बजारनाइ आइनाराइ जाइनाराइ मान्‍छेल्‍कोसिन पुनि दिन्‍ने बहस गर्‌तेल।

१८ इपिकिउरि र इस्‍तोइकि दार्‌सनिकलत मद्‌दे पुनि कत्‍ताल्‍किन पावलसिन बाद-बिबाद गर्‌ला।

होल्‍किन बाज्‍ला,

“ह्‌य बकबके केति बाज्‍छइ?”

कत्‍ताल्‍किन चाइ “हेइनिन ता आने बिदेसि देउताकर पर्‌चार गर्‌ल जिन्‍खाए देख्‍छे” बाज्‍ला।

किनारइभने पावलिन येसु र मर्‌लबान जिउँते हक्‍नार कुरोकर पर्‌चार गर्‌तेल।

१९ तब होल्‍किन पावललाइ अरियोपागसकर सभानाइ लाकाइकइ सोद्‌ला,

“तुइनिन दिल ह्‌य नयाँ सिछ्‌या केति हो,

केति हाइ जानइ सक्‍छे?

२० किनारइभने तुइनिन बाज्‍ल कुरो हाम्‍रो लागि एकदम अनउठो आछि र तुइनिन बाजइ हेर्‌ल खास कुरो केति हो,

ह्‌व हाइ बुजइ चाइछे।”

२१ एथेन्‍सकराइ सेब्‍बाइ मान्‍छेल्‍किन र उछि बस्‍नाराइ बिदेसिल्‍किन नउलो-नउलो कुरो गरिकइ र सुनिकइ मात्‍र समय बिताइतेला।

२२ पावलिन अरियोपागस सभाकर अगाडि ठडाइकइ बाज्‍ले,

“एथेन्‍सकराइ मान्‍छे हो,

तोराल्‍किन धार्‌मिक कुरो एकदम मन पराइछो बाजिकइ मुइनिन था पाइलाछु।

२३ किनारइभने ह्‌य सहरनाइ मुइ घुम्‍तिन जाइतिन तोराल्‍किन पुजा गर्‌नार ठउँ पुनि देख्‍नाइ।

मुइनिन एउटो इन्‍खा थान पुनि भेट्‌टाइनाइ,

उछिका ‘बइचिन्‍ल देउताकर लागि’ बाजिकइ खोपिकइ लेख्‍ल रल्‍तिसइ।

तोराल्‍किन नचिनिकइ पुजा गर्‌ल परमेसोरकर बारेनाइ अब मुइ तोराल्‍काइ बल्‍छु।

२४ सन्‍सार र होनाइ हक्‍ल सेब्‍बे थोक बानाइनार परमेसोर नइ स्‍वर्‌ग र धर्‌तिकर मालिक हो,

होइहुदान परमेसोर मान्‍छेल्‍किन बानाइल मन्‍दिरनाइ बइबस।

२५ अनि होलाइ मान्‍छेल्‍किन चाराइल केइ कुरोकर खाँचो बइपरि,

किनारइभने होइनिन नइ सेब्‍बाकाइ जिबन,

सास र सेब्‍बे कुरो दिछइ।

२६ धर्‌तिभरि नइ मानुसलत बस्‍दिखन बाजिकइ परमेसोरिन एउटो मानुसबान धेरइ जाति बानाइले।

होलत कछि र कखनसम्‍म बसइ पर्‌छइ बाजिकइ परमेसोरिन अगाडि ने तोक्‍दिल्‍याक।

२७ मान्‍छेल्‍किन परमेसोरलाइ हेर्‌दिखन र छामिकइ भेट्‌टाइदिखन बाजिकइ इन्‍खा गर्‌ल हो।

तर पुनि परमेसोर हाइबान बद्‌दुर बइने।

२८ किनारइभने

‘हाइ परमेसोरनाइ बाँचिधर्‌लाछे,

हिन्‍डुल गर्‌छे र होइनाइ नइ हाम्‍रो अस्‍तित्‍व आछि।’

तोराल्‍को आफ्‍ने कबिकिन पुनि बाज्‍लाछत,

‘हाइ साँच्‍चि ने परमेसोरकरे सन्‍तान हो।’

२९ तब हाइ परमेसोरकर सन्‍तान हक्‍ल हुदान परमेसोरलाइ हाइनिन मान्‍छेल्‍किन कल्‍पना गरिकइ हातिन बानाइल सुन,

चाँदि या पाथर जिन्‍खाए हो बाजिकइ सम्‍जइ बइहक।

३० इन्‍खा अन्‍जानकर बेलानाइ गर्‌ल कामलाइ परमेसोरिन वास्‍ता बइगर्‌ले,

तर अब परमेसोरिन सेब्‍बे ठउँकराइ सेब्‍बाइ मान्‍छेल्‍काइ आफ्‍ने-आफ्ने पापलाइ मानिलिकइ छाड्‌नार आग्‍या दिलाछ।

३१ किनारइभने सन्‍सारकर सेब्‍बाइ मान्‍छेल्‍को न्‍याय गर्‌नार एक दिन परमेसोरिन तोक्‍दिलाछ,

र ह्‌व दिन परमेसोर आफिन छान्‍ल मानुसबान ठिक इन्‍साफ गर्‌नारआछ।

होलाइ मर्‌लबान जिउँते पारिकइ परमेसोरिन सेब्‍बाइ मान्‍छेल्‍काइ हेक्‍र पर्‌मान दिलाछ।”

३२ जब होल्‍किन मर्‌लबान जिउँते हक्‍नार कुरो सुन्‍ला,

तब कोइ-कोइकिन गिल्‍ला गर्‌ला।

तर कत्‍ताल्‍किन चाइ “हाइ हेक्‍र बारेनाइ तुइबान फेरि सुनइ चाइछे” बाज्‍ला।

३३ ह्‌व पछि पावल सभाबान बिदा हक्‍ले।

३४ केइ मान्‍छेलत पावलकर साथ लाग्‍ला,

र पर्‌भुनाइ बिस्‍वास गर्‌ला।

होलत मद्‌दे अरियोपागस सभाकर डियनुसियस,

दामारिस नाउँ हक्‍लि एउटि बेटि र आनेलत पुनि रइला।

पावल कोरिन्‍थनाइ

१८

१ ह्‌व पछि पावल एथेन्‍सबान बिदा हकिकइ कोरिन्‍थनाइ जाइले।

२ उछिका पावलिन अकिलास नाउँ गर्‌ल एउटो यहुदिलाइ भेट्‌टाइले।

ह्‌व पोन्‍टसकर रइल र आफ्‍ने बुएक पिरिस्‍किलासिन भखरे इटालिया देसबान आइल रइल,

किनारइभने रोमि सम्‍राट कलउडियसिन सेब्‍बाइ यहुदिल्‍काइ रोमबान निस्‍कि जाइनार आग्‍या दिल रइल।

पावल होल्‍काइ भेट्‌टाइ जाइले,

३ र ह्‌व होल्‍कोसिन बसिकइ काम गर्‌ले,

किनारइभने पावलकर पुनि होल्‍को जिन्‍खाए पाल बानाइनार काम रल्‍ति।

४ पावल हरेक बिस्‍राम-दिननाइ यहुदिल्‍को सभाघरनाइ जाइकइ यहुदि र गिरिककोसिन बाद-बिबाद गर्‌तेल र होल्‍काइ बुजाइनार कोसिस गर्‌तेल।

५ सिलास र तिमोथि माकेडोनियाबान आइपुग्‍लपछि पावल बचन पर्‌चार गर्‌नार कामनाइ मात्‍र बेस्‍त हक्‍ले,

र यहुदिल्‍काइ येसु नइ खिरिस्‍ट हो बाजिकइ साछि दिल्‍याक।

६ तर होल्‍किन पावलकर बिरोद गरिकइ अपमान गर्‌ला।

पावलिन होल्‍काइ चेतावनि देइलाइ आफ्‍ने लुगाकर धुलो टकटकाइतिन बल्‌-ल्‍याक,

“तोरा नास हक्‍तिन पुनि आफ्‍ने दोसकर कारनिन नास हक्‍छो,

मुइलाइ दोस लाग्‍नार बइने।

अबसिन मुइ आने जातिल्‍कोनाइ पर्‌चार गरइ जाइनार आछु।”

७ तब पावल यहुदिल्‍को सभाघरबान निस्‍किकइ परमेसोरकर आराधना गर्‌नार तितस युस्‍तस नाउँ गर्‌ल मानुसकर घरनाइ जाइले।

होक्‍र घर सभाघर छेउनाइ रल्‍ति।

८ सभाघरकर सासक किरिस्‍पस र होक्‍र सेब्‍बाइ परिवारकिन पर्‌भुनाइ बिस्‍वास गर्‌ला,

र कोरिन्‍थकराइ आने धेराइ मान्‍छेल्‍किन पुनि पावलकर पर्‌चार सुनिकइ बिस्‍वास गर्‌ला र बप्‍तिस्‍मा लिला।

९ एक रात दर्‌सननाइ पर्‌भुन पावललाइ बलल्‍ते,

“जुनडाराउ,

तर सुसमचार पर्‌चार गर्‌तिन जा र चुप लागिकइ जुनबस।

१० मुइ तुइसिन आछु र कुनुल्‍किन तुइलाइ आक्‍रमन गरिकइ हानि गरइ बइसकत,

किनारइभने ह्‌य सहरनाइ मोर मान्‍छेलत धेराइ आछत।”

११ होइहुदान पावलिन एक बर्‌स छ महिनासम्‍म कोरिन्‍थनाइ बसिकइ होल्‍काइ परमेसोरकर बचन सिकाइल्‍याक।

१२ जब गलियोन अखइया छेत्‍रकर सासक हक्‍ले,

तब यहुदिलत एकजुट हकिकइ पावललाइ पक्‍रिला,

र अदालतनाइ लाकाइकइ बाज्‍ला,

१३ “ह्‌य मानुसिन हाम्‍रो नियमकर बिरुद्‌द परमेसोरकर आराधना गरइ मान्‍छेल्‍काइ सिकाइ धर्‌लाछ।”

१४ जब पावल बाजइ आँट्‌ल रइल,

तब गलियोनिन होल्‍काइ बल्‌-ल्‍याक,

“ए यहुदिलत,

यदि ह्‌य बइमजार काम अथवा बड्‌खो अपराधकर कुरो हक्‍ल हक्‍लान मुइनिन तोराल्‍को कुरो सुनिकइ न्‍याय गरइ ठिक हक्‍नाल्‍ति।

१५ तर ह्‌य कुरो ता तोराल्‍के धर्‌मसास्‍तरकर नाउँलत,

सब्‍दलत र नियमकर बारेनाइ मात्‍र हक्‍ल हुदान तोरा आफिन नइ हेक्‍र न्‍याय गरो।

मुइ ह्‌य कुरोकर चाइ न्‍याय बइगरुँ।”

१६ अनि गलियोनिन होल्‍काइ अदालतबान निस्‍काइदिल्‍याक।

१७ अनि होलत सेब्‍बाल्‍किन सभाघरकर सासक सोस्‍थेनेसलाइ आठाइकइ अदालतकर अगाडि ठाटाइला।

तर गलियोनिन ह्‌य कुरोकर केइ वास्‍तइ बइगर्‌ले।

पावल एन्‍टिओखिया सहरनाइ फर्‌किल

१८ पावल धेरइ दिनसम्‍म बिस्‍वासि दाजि-भाइकोसिन कोरिन्‍थनाइ बस्‍ले।

ह्‌व पछि बिदा हकिकइ किङ्‌किरियानाइ आइपुग्‍ले।

होइसिन पिरिस्‍किला र अकिलास पुनि रइला।

आफिन गर्‌ल भाकल पुरा गरइकर लागि किङ्‌किरियानाइ आफ्‍ने कापाल खउरिले र जहाजनाइ चढिकइ सिरिया जाइला।

१९ होलत एफिसस सहरनाइ आइपुग्‍ला,

अनि पावलिन पिरिस्‍किला र अकिलासलाइ उछिनइ छाड्‌ल्‍याक र आफिचाइ सभाघरनाइ पसिकइ यहुदिल्‍कोसिन बाद-बिबाद गरइ लाग्‍ले।

२० यहुदिल्‍किन पावललाइ अजइ केइ दिनसम्‍म बस्‍नार बिन्‍ति गर्‌तिन पुनि होइनिन बइमान्‍ले।

२१ होल्‍कोसिन बिदा हक्‍तिन पावलिन बाज्‍ले,

“यदि परमेसोरकर इछ्‌या हकल्‍ते भने मुइ फेरि तोराल्‍कोनाइ फर्‌किकइ आइनार आछु।”

तब ह्‌व जहाज चढिकइ एफिससबान हिन्‍ले।

२२ पावल कइसरियानाइ जहाजबान झर्‌ले र उछ्‌यान यरुसलेम जाइले।

अनि उछिकर मन्‍डलिकराइ मान्‍छेल्‍कोसिन भेटघाट गर्‌लपछि एन्‍टिओखिया जाइले।

२३ पावलिन एन्‍टिओखियानाइ केइ समय बिताइलपछि गलातिया र फिर्‌गियाकर इलाका हक्‍तिन ठउँ-ठउँनाइ जाइकइ सेब्‍बाइ पर्‌भुकर चेलाल्‍काइ बिस्‍वासनाइ दरो बानाइल्‍याक।

अपोल्‍लोस एफिससनाइ

२४ ह्‌व समयनाइ अपोल्‍लोस नाउँ गर्‌ल एउटो यहुदि एफिससनाइ आइले।

ह्‌व अलेक्‍जेन्‍डिरिया सहरकर रइल।

ह्‌व मजसिन बाजइ सक्‍नार र धर्‌मसास्‍तरकर बारेनाइ धेरइ ग्‍यान रल्‍ति।

२५ होइनिन पर्‌भुकर बाटकर सिछ्‌या पाइल रइल,

र आत्‍मानाइ जोसिलो हकिकइ येसुकर बारेनाइ सत्‍य कुरो सिकाइतेल।

तर होलाइ युहन्‍नान दिल बप्‍तिस्‍मा मात्‍र था रल्‍ति।

२६ होइनिन सभाघरनाइ जाइकइ ढुक्‍कसिन सिछ्‌या देइ लाग्‍ले।

होक्‍र सिछ्‌या सुन्‍लपछि पिरिस्‍किला र अकिलासिन होलाइ आफ्‍ने घरनाइ लाकाइला र होल्‍किन अपोल्‍लोसलाइ परमेसोरकर बाटकर बारेनाइ अजइ मजसिन बुझाइदिल्‍याक।

२७ ह्‌व पछि अपोल्‍लोस अखइया छेत्‍रनाइ जाइनार मन गर्‌ले,

एफिससनाइ हक्‍लाइ पर्‌भुकराइ चेलाल्‍किन होलाइ उछि जाइकर लागि होउसला दिला।

अनि उछिराइ बिस्‍वासिल्‍काइ अपोल्‍लोसलाइ स्‍वागत गरइ बाजिकइ एउटो पत्‍र पाठाइला।

उछि पुग्‍ल पछि अपोल्‍लोसिन पर्‌भुकर अनुगरहन गर्‌तिन बिस्‍वासिल्‍काइ धेरइ सायता गर्‌ले।

२८ किनारइभने होइनिन मान्‍छेल्‍को अगाडि यहुदिल्‍कोसिन बाद-बिबाद गर्‌तिन धर्‌मसास्‍तरबान येसु नइ खिरिस्‍ट हो बलिकइ होल्‍काइ केइ जबाफ देइ बइसक्‍नार बानाइल्‍याक।

पावल एफिससनाइ

१९

१ अपोल्‍लोस कोरिन्‍थनाइ हक्‍तिन पावल भित्‍रि इलाका हक्‍तिन एफिससनाइ आइले।

होइनिन उछिका पर्‌भुलाइ बिस्‍वास गर्‌नाराइ केइ चेलाल्‍काइ भेट्‌टाइल्‍याक।

२ पावलिन होल्‍काइ सोद्‌ल्‍याक,

“केति तोराल्‍किन पर्‌भुनाइ बिस्‍वास गरिकइ पबित्‍र आत्‍मा पाइलो?”

होल्‍किन बाज्‍ला,

“हाइनिन ता पबित्‍र आत्‍मा आछ बाजिकइ सुन्‍लाइ पुनि बइने।”

३ पावलिन होल्‍काइ फेरि सोद्‌ल्‍याक,

“उन्‍खा हो भने,

तोराल्‍किन किन्‍खा बप्‍तिस्‍मा लिलाइ?”

होल्‍किन बाज्‍ला,

“युहन्‍नाकर बप्‍तिस्‍मा।”

४ अनि पावलिन बल्‌-ल्‍याक,

“युहन्‍नान दिल बप्‍तिस्‍माचाइ आफ्‍ने पाप मानिलिकइ छाड्‍नार बप्‍तिस्‍मा हो।

होइनिन ता ‘मुइ भन्‍दा पछाडि आइनारलाइ बिस्‍वास गरो’ बाजिकइ मान्‍छेल्‍काइ बल्‍तेल्‍याक,

ह्‌व पछि आइल चाइ येसु हो।”

५ ह्‌य कुरो सुनिकइ होल्‍किन पर्‌भु येसुकर नाउँनाइ बप्‍तिस्‍मा लिला।

६ जब पावलिन आफ्‍ने हात होलतउप्‍रान धर्‌ले,

तब पबित्‍र आत्‍मा होलतउप्‍रान आइले,

र होल्‍किन आने भासा बाज्‍ला र अगमबानि गर्‌ला।

७ होलत जम्‍मा बार जन जत्‍ता रइला।

८ पावल तिन महिनासम्‍म सभाघरनाइ जाइकइ नडाराइकइ मान्‍छेल्‍काइ पर्‌चार गर्‌ले,

र परमेसोरकर राज्‍यकर बारेनाइ छलफल गरिकइ होल्‍काइ बुजाइल्‍याक।

९ तर कत्‍ताकिन मन कठोर पारिकइ पर्‌भुनाइ बिस्‍वास बइगर्‌ला र पर्‌भुकर बाटकर बिरुद्‌दनाइ मान्‍छेल्‍को अगाडि बाजइ लाग्‍ला।

होइहुदान पावल होल्‍को सभानाइ जाइ छाड्‌ले र पर्‌भुनाइ बिस्‍वास गर्‌नाराइ चेलाल्‍काइ आफिसिन लाकाइकइ टुरान्‍नसकर सिकाइनार ठउँनाइ दिन्‍ने मान्‍छेल्‍कोसिन भेट्‌टाइकइ पर्‌भु येसुकर बारेनाइ छलफल गर्‌तेल।

१० ह्‌य काम दुइ बर्‌ससम्‍म चलिधरल्‍ते,

र एसिया छेत्‍रनाइ हक्‍लाइ सेब्‍बाइ यहुदि र आने जातिल्‍किन पर्‌भुकर बचन सुन्‍ला।

एफिससनाइ अचम्‍मकर काम

११ परमेसोरिन पावलकर हातबान पत्‍याइ बइसक्‍नार अचम्‍मकर कामलत गर्‌ले,

१२ इन्‍खासम्‍म कि पावलिन परयोग गर्‌ल रुमाल या मुज्‍यात्‍रो लाकाइकइ बिरामिल्‍काइ छ्‌वाइतिन पुनि होलत रोगबान बिसेक हक्‍तेला र भुत आत्‍मालत निस्‍किकइ जाइतेला।

१३ होइ बेला ठउँ-ठउँनाइ डुल्‍तिन झारफुक गरिकइ हिन्‍नाराइ केइ यहुदि धामिल्‍किन पुनि येसुकर नाउँनाइ भुत आत्‍माल्‍काइ निकालइ हेर्‌ला।

होल्‍किन भुत आत्‍माल्‍काइ बल्‍तेल्‍याक,

“पावलिन पर्‌चार गर्‌ल येसुकर नाउँनाइ मुइ तुइलाइ निस्‍कि जाइनार आग्‍या गर्‌छु।”

१४ उछिका एउटो इस्‍केवास नाउँ हक्‍ल यहुदि पर्‌धान पुजारिकर सात भाइ बेटाकख्‍यानकिन इन्‍खा काम गर्‌लाइ रइला।

१५ तर भुत आत्‍मान होल्‍काइ बल्‌-ल्‍याक,

“मुइ येसुलाइ चिन्‍छु,

र पावललाइ पुनि चिन्‍छु,

तर तोराचाइ कुन हो?”

१६ ह्‌व भुत आत्‍मा लाग्‍ल मानुस होलतउप्‍रान उफ्‍रितिन आइकइ झम्‍टिकइ पछार्‌ल्‍याक अनि होल्‍को लुगा च्‍यात्‍दिल्‍याक र घाउ ने घाउ हकिकइ उछ्‌यान लाङ्‍टे भाग्‍ला।

१७ ह्‌य कुरो एफिससनाइ हक्‍लाइ यहुदि र आने जातकराइ मान्‍छेल्‍किन सुन्‍ला र होलत सेब्‍बाइ डाराइला।

अनि होल्‍किन पर्‌भु येसुकर नाउँलाइ एकदम मान गर्‌ला।

१८ बिस्‍वास गर्‌लाइ धेराइ आइला र होल्‍किन आ-आफिन गर्‌ल दुस्‍ट काम सेब्‍बाल्‍को अगाडि मानिलिला र इन्‍खा काम बइगरे बाज्‍ला।

१९ होलत मद्‌दे जुन-जुनिन झारफुक गर्‌तेला,

होल्‍किन झारफुक गर्‌तिन परयोग गर्‌नार किताबलत जम्‍मा गरिकइ आन्‍ला र सेब्‍बाल्‍को अगाडि डाराइला।

होल्‍किन डाराइल किताबकर मोल गर्‌तिन पचास हजार चाँदिकर सिक्‍का बराबर पर्‌तेल्‍ति।

२० इत्‍तिकइ पर्‌भुकर बचन सक्‍तिसालि हक्‍तिन र फइलितिन जाल्‍ते।

एफिससनाइ हुलदङ्‍गा

२१ ह्‌य सेब्‍बे घटनापछि पबित्‍र आत्‍माकर अगुवाइनाइ पावलिन माकेडोनिया र अखइया पुगिकइ यरुसलेम जाइनार निर्‌नय गर्‌ले।

होइनिन बाज्‍ले,

“यरुसलेम पुग्‍लपछि मुइ रोम पुनि जाइ पर्‌छइ।”

२२ अनि पावलिन आफिलाइ सायता गर्‌नाराइ तिमोथि र इरास्‍तसलाइ माकेडोनिया पाठाइल्‍याक,

तर आफिचाइ केइ दिन एसिया छेत्‍रकर एफिससनाइ नइ बस्‍ले।

२३ होइ समय उछिका पर्‌भुकर बाटकर बिसयनाइ बड्‌खो होहल्‍ला हकल्‍ते।

२४ डेमेतिरियस नाउँ हक्‍ल एउटो मानुस रइल।

होइनिन आर्‌तेमिस देबिकर स्‍याउनो-स्‍याउनो चाँदिकर मन्‍दिरलत बानाइकइ बेच्‍तेल र धेराइ मान्‍छेल्‍काइ काम दिल रइल।

२५ एक दिन डेमेतिरियसिन आफ्‍ने काम गर्‌नारकाइ र आने इन्‍खाए काम गर्‌नारकाइ जम्‍मा गरिकइ इन्‍खा बल्‌-ल्‍याक,

“ए साथि हो,

तोराल्‍काइ था नइ रोइस्‍या,

कि हाइनिन हेइ बेपारबान पइसा कामाइ धर्‌लाछे।

२६ तर पावलिन केति बाज्‍तिन आछ ह्‌व ता तोराल्‍किन सुन्‍लाइ र देख्‍लाइ आछो।

होइनिन एफिससनाइ मात्‍र बया एसिया छेत्‍रनाइ हक्‍ल सेब्‍बे ठउँकराइ मान्‍छेल्‍काइ हातिन बानाइल देबिदेउतालत ता केइ पुनि बया बाजिकइ भड्‌काइकइ लाकाइ धर्‌लाछ।

२७ होइहुदान हाम्‍रो बेपार मात्‍र बया,

तर बड्‌खो देबि आर्‌तेमिसकर मन्‍दिर समेत बिना कामकर हक्‍नार आछि,

अनि सारा एसिया छेत्‍र र सन्‍सारभरिकराइ मान्‍छेल्‍किन मान्‍तिन आइल बड्‌खो देबि आर्‌तेमिसलाइ पुजा गरइ पुनि छाड्‌नार आछत।”

२८ ह्‌य कुरो सुनिकइ उछि जम्‍मा हक्‍लाइ मान्‍छेलत रिसिन चुर हक्‍ला,

र “एफिससकर आर्‌तेमिस देबि बड्‌खो हो” बाजिकइ नारा लाइ थाल्‍ला।

२९ सेब्‍बे सहरभरि हुलदङ्‍गा हकल्‍ते,

अनि मान्‍छेलत एकजुट हकिकइ माकेडोनियाबान पावलसिन आइलाइ गायस र अरिस्‍तार्‌खसलाइ आठाइकइ मान्‍छेलत भेला हकिकइ छलफल गर्‌नार सार्‌बजनिक ठउँनाइ घिस्‍याइतिन लाकाइला।

३० पावल मान्‍छेल्‍को भिडनाइ जाइ हेर्‌ले,

तर बिस्‍वासिकिन जाइ बइदिला।

३१ एसिया छेत्‍रकर कतिपय सरकारि हाकिमलत पावलकराइ साथेकलत रइला।

होल्‍किन पुनि पावललाइ मान्‍छेलत भेला हकिकइ छलफल गर्‌नार सार्‌बजनिक ठउँनाइ देखा जुनपर बाजिकइ बिन्‍ति गरि पाठाइला।

३२ मान्‍छेल्‍को भिडनाइ कोइ एउटो कुरो बाजिकइ ता कोइ अर्‌के कुरो बाजिकइ साराइला र झन बड्‌खो होहल्‍ला हकल्‍ते।

र धेराइ मान्‍छेल्‍काइ ता होलत किनारइ जम्‍मा हक्‍लाइ हो ह्‌व पुनि था बइरइल्‍याक।

३३ उछि हक्‍लाइ यहुदिल्‍किन अलेक्‍जेन्‍डरलाइ अगाडि सार्‌ला र भिडकाइ केइ कुरो बलिकइ बुजाइदिखन बाजिकइ अलेक्‍जेन्‍डरलाइ होल्‍किन बल्‍ला।

होइनिन हातिन इसारा गर्‌तिन यहुदिल्‍को बचाउकर लागि केइ बाज्‍नार कोसिस गर्‌ले।

३४ तर अलेक्‍जेन्‍डर यहुदि हो बाजिकइ भिडकराइ सेब्‍बाइ मान्‍छेल्‍किन था पाइला र एकजुट हकिकइ “एफिससकर आर्‌तेमिस देबि बड्‌खो हो” बाजिकइ दुइ घन्‍टा जत्‍ता नारा लाइला।

३५ सहरकर हाकिमिन भिडकाइ सान्‍त पार्‌लपछि बल्‌-ल्‍यालक,

“एफिससकराइ मान्‍छे हो,

एफिसिल्‍को सहरचाइ बड्‌खो देबि आर्‌तेमिसकर मन्‍दिर र आकासबान झर्‌ल होक्‍र मुर्‌तिकर रछ्‌यक हो बाज्‍नार कुरो कुनलाइ था बइने र?

३६ ह्‌य कुरो कुनुल्‍किन बया बाजइ बइसकत,

होइहुदान तोरा चुप लागो।

इत्‍तिकइ जोसनाइ आइकइ गरइ बइहक्‍नार काम जुनगरो।

३७ किनारइभने तोराल्‍किन आठाइकइ आन्‍लाइ मान्‍छेल्‍किन न ता हाम्‍रो मन्‍दिर लुट्‌लाछत,

न ता हाम्‍रो देबिकर अपमान नइ गर्‌लाछत।

३८ यदि डेमेतिरियस र ह्‌वसिन काम गर्‌नारको हेल्‍को बिरुद्‌दनाइ केइ उजुर आछि भने,

अदालतनाइ जाइकइ न्‍यायकर लागि मुद्‌दा लड्‌दिखन।

३९ तर तोराल्‍को ह्‌य भन्‍दा धेरइ उजुर आछि भने सभा बालाइकइ छलफल गरइ सक्‍छे।

४० आज हक्‍ल ह्‌य होहल्‍लाकर दोस हाइलाइ लाइ सक्‍छत।

किनारइभने ह्‌य होहल्‍ला किनारइ हक्‍ल हो हाइसिन हेक्‍र कारन पुनि बइने र जबाफ पुनि बइने।”

४१ यत्‍ता बाजिकइ हाकिमिन भिडकाइ बिदा दिल्‍याक।

पावल माकेडोनिया र गिरिसनाइ

२०

१ होहल्‍ला सान्‍त हक्‍लपछि पावलिन बिस्‍वासिकाइ बालाइल्‍याक,

र होल्‍काइ उत्‍साह दिल्‍याक,

अनि होल्‍कोसिन बिदा हकिकइ माकेडोनियादिस जाइले।

२ उछि पुग्‍लपछि होइनिन ठउँ-ठउँनाइ जाइकइ उछिराइ बिस्‍वासिकाइ धेरे होउसला दिल्‍याक।

ह्‌व पछि पावल गिरिसनाइ जाइले।

३ उछिका ह्‌व तिन महिनासम्‍म बस्‍ले।

ह्‌व पछि पावल जहाजनाइ चढिकइ सिरिया जाइ लाग्‍तिन यहुदिल्‍किन होलाइ मार्‌नार सडेन्‍तर गर्‌ल कुरो होइनिन था पाइले।

होइहुदान पावल फर्‌किकइ माकेडोनिया हक्‍तिन सिरिया जाइनार निर्‌नय गर्‌ले।

४ अनि यात्‍रानाइ पावलसिन बेरियानाइ बस्‍नार पुरसकर बेटाक सोपात्‍रोस,

थेसलोनिकेकराइ अरिस्‍तार्‌खस र सिकन्‍दस,

डर्‌बिकराइ गायस र तिमोथि अनि एसिया छेत्‍रकराइ तुखिकस र तोरोफिमस रइला।

५ हेलत अगाडि नइ जाइकइ हाइलाइ तोरोआसनाइ अस्‍याइधर्‌लाइ रइला।

६ तब हाइचाइ अखमिरि पिठो खाइनार चाड मानाइसक्‍लपछि फिलिप्‍पि सहरबान जहाजनाइ चढिकइ पाँच दिननाइ तोरोआसनाइ पुग्‍ले र होल्‍काइ भेट्‌टाइले।

उछिका हाइ एक हप्‍तासम्‍म बस्‍ले।

युटिकस जिउँते हक्‍ल

७ हप्‍ताकर पइलो दिन जब हाइ पिठो भाचइलाइ उछिराइ बिस्‍वासिल्‍कोसिन जम्‍मा हक्‍ले,

तब पावलिन अर्‌को दिन जाइनार मन गर्‌ल हुदान होल्‍काइ आदा रातसम्‍म सिकाइधर्‌ले।

८ हाइ जम्‍मा हक्‍ल उपल्‍चो तालाकर कोठानाइ धेरइ बत्‍ति बाल्‍ल रल्‍ति।

९ युटिकस नाउँ हक्‍ल एउटो छोडारि झ्‍यालनाइ बसिधर्‌ल रइल।

पावलिन धेरइ बेरसम्‍म बोलिधर्‌तिन ह्‌व मस्‍त निन्‍रानाइ परिकइ तेस्‍रो तालाबान झर्‌ले।

मान्‍छेल्‍किन होलाइ उठाइ जाइतिन ह्‌व मरिसक्‍ल रइल।

१० तर पावल हेठ्‌ठ झर्‌ले,

र घोप्‍टो परिकइ होलाइ आँगालो हाल्‍तिन बाज्‍ले,

“तोरा जुनआत्‍तिओ,

किनारइभने ह्‌य छोडारि जिउँते आछ।”

११ ह्‌व पछि पावल उपल्‍चो तालानाइ चढ्‌ले र पिठो भाचिकइ खाइसक्‍लपछि फेरि ब्‍यान उज्‍यालो नहकुन्‍जेलसम्‍म सिकाइधर्‌ले।

ह्‌व पछि पावल होल्‍कोसिन बिदा हक्‍ले।

१२ अनि होल्‍किन जिउँते हक्‍ल ह्‌व छोडारिलाइ घरनाइ पुराइदिला,

र होलत ढुक्‍क हक्‍ला।

तोरोआसदेखि मिलेटससम्‍म

१३ तोरोआसबान पावल बाएक हाइ सेब्‍बाइ जहाज चढिकइ अस्‍सोस सहरनाइ जाइले।

पावललाइ चाइ अस्‍सोससम्‍म हिनिकइ जाइनार इछ्‌या हक्‍ल हुदान होइनिन आफिलाइ अस्‍सोसनाइ मात्‍र जहाज चढ्‌नार बन्‍दोबस्‍त गर्‌ल रइल।

१४ अनि पावलिन हाइलाइ अस्‍सोसनाइ भेट्‌टाइलपछि हाइसिन जहाजनाइ चढ्‌ले र हाइ सेब्‍बाइ मितिलेने सहरनाइ जाइले।

१५ अर्‌को दिन हाइ जहाजनाइ यात्‍रा गरिकइ खियस टापुकर छेउनाइ पुग्‍ले र पर्‌सिपल्‍ट सामोस टापुनाइ पुग्‍ले।

होक्‍र अर्‌को दिन चाइ मिलेटस सहरनाइ पुग्‍ले।

१६ एसिया छेत्‍रनाइ अलमल हक्‍छइ बाजिकइ पावलिन एफिसस सहरनाइ बइपस्‍नार निर्‌नय गर्‌ले।

किनारइभने होइनिन पेन्‍तिकोसकर चाडनाइ सक्‍लसम्‍म यरुसलेमनाइ पुग्‍नार इछ्‌या गर्‌ल रइल।

एफिससकराइ एल्‍डरकोसिन बिदाइ

१७ पावलिन मिलेटसबान एफिससकर मन्‍डलिकराइ एल्‍डरकाइ बालाइ मानुस पाठाइले।

१८ जब होलत उछि आइपुग्‍ला,

र पावलिन होल्‍काइ बल्‌-ल्‍याक,

“एसिया छेत्‍रनाइ आइल दिनसिन मुइ तोराल्‍कोसिन बस्‍तिन किनिखइ दिन बिताइनाइ ह्‌व तोराल्‍काइ था रोइस्‍या।

१९ यहुदिल्‍किन घरिघरि सडेन्‍तर गरिकइ दुख दितिन तापुनि मुइ नम्‍र हकिकइ आँसु ब्‍वाइतिन पर्‌भुकर सेवा गर्‌नाइ।

२० र तोरा सेब्‍बाल्‍को अगाडि र घर-घरनाइ जाइकइ सिछ्‌या सिकाइतिन मुइनिन तोराल्‍को भलाइ हक्‍नार केइ कुरो बाकि नधरिकइ सिकाइनाइ।

२१ मुइनिन यहुदि र आने जातकराइ मान्‍छेल्‍काइ आ-आफ्‍ने पाप छाडिकइ परमेसोरदिस फर्‌को र पर्‌भु येसुनाइ बिस्‍वास गरो बाजिकइ चेतावनि दिनाइ,

ह्‌व सेब्‍बे कुरो तोराल्‍काइ था रोइस्‍या।

२२ अब मुइ पबित्‍र आत्‍मान बल्‍ल मानिकइ यरुसलेम जाइतिन आछु।

उछि मुइलाइ केति हक्‍नार हो,

ह्‌व मुइलाइ केइ पुनि था बइने।

२३ मुइलाइ यत्‍ता मात्‍र था आछ,

कि सेब्‍बे सहरनाइ सतावट र झ्‍यालखन्‍डकर दुख भोगइपर्‌नार आछ बाजिकइ पबित्‍र आत्‍मान मुइलाइ बल्‍लाछ।

२४ तर मुइ आफ्‍ने जिबनलाइ कुनइ मोलकर बइठानु।

किनारइभने परमेसोरकर अनुगरहकर बारेनाइ सुसमचार सुनाइ र पर्‌भु येसुन मुइलाइ दिल काम पुरा गरइ सकु भन्‍ने मोर इछ्‌या आछ।

२५ “अब हेरो,

मुइनिन तोरा जुन-जुनलाइ परमेसोरकर राज्‍यकर बारेनाइ पर्‌चार गर्‌तिन हिन्‍लाछु,

अब तोराल्‍किन मोर मुख फेरि कइले देखइ बइपाओ बाजिकइ मुइलाइ था आछ।

२६ होइहुदान आज मुइ तोराल्‍काइ साछि दितिन बल्‍छु,

यदि तोरा मद्‌दे कोइ नास हक्‍लो भने होक्‍र दोस मुइलाइ लाग्‍नार बइने।

२७ किनारइभने परमेसोरिन हाम्‍रो उद्‌दारकर लागि गर्‌ल र गर्‌नार कामकर बारेनाइ कुनइ कुरो पुनि बाकि नधरिकइ मुइनिन तोराल्‍काइ सेब्‍बे बलिसक्‍लाछु।

२८ होइहुदान तोराल्‍किन आफ्‍ने र पबित्‍र आत्‍मान तोराल्‍काइ जुन बिस्‍वासिलत दिलाछ,

होल्‍को मजसिन हेरचाह गरो।

परमेसोरकर मन्‍डलिकराइ मान्‍छेल्‍को मजार गोठ्‌ला हको,

किनारइभने पर्‌भु येसुन ह्‌व मान्‍छेल्‍काइ आफ्‍ने रकतिन किन्‍ल हो।

२९ मुइलाइ था आछ,

कि मुइ जाइलपछि डरलाग्‍दो ब्‍वाँसो जिन्‍खाए मान्‍छेलत तोराल्‍को माजनाइ पस्‍नारआछत,

र मन्‍डलिलाइ दुख दिनारआछत।

३० तोराल्‍के माजबान पुनि झुटो सिछ्‌या दिनाराइ मान्‍छेलत निस्‍किनारआछत।

होल्‍किन पर्‌भुकर चेलाल्‍काइ आफ्‍ने बाटनाइ लाकाइ हेर्‌नार आछत।

३१ होइहुदान मुइनिन तोराल्‍काइ तिन बर्‌ससम्‍म रात-दिन आँसु ब्‍वाइतिन एक-एक गरिकइ सेब्‍बाकाइ चेतावनि दिल कुरो सम्‍जिकइ होसियार हकिकइ बसो।

३२ “अब मुइ तोराल्‍काइ परमेसोरनाइ र होक्‍र अनुगरहकर बचननाइ सुम्‍पिदिछु,

जुनिन तोराल्‍काइ बिस्‍वासनाइ दरो बानाइछइ र आफ्‍ने मान्‍छेल्‍काइ हकवाला बानाइछइ।

३३ मुइनिन कुनुल्‍को सुन,

चाँदि र लुगाकर लोब बइगर्‌नाइ।

३४ तोराल्‍काइ था रोइस्‍या,

मुइनिन आफ्‍ने हातिन काम गरिकइ आफिलाइ र मोर साथनाइ हक्‍लाल्‍काइ चाइनार कुरो जुटाइनाइ।

३५ मुइनिन तोराल्‍काइ सेब्‍बे कुरोबान उदारन दिकइ देखाइलाछु।

इनिखइ नइ तोराल्‍किन पुनि सक्‍लसम्‍म काम गरिकइ खाँचोनाइ पर्‌लाल्‍काइ सायता गरइ पर्‌छइ।

पर्‌भु येसुन बाज्‍ल कुरोलाइ सम्‍जो,

‘लेइ भन्‍दा देइ अजइ आसिस हो।’”

३६ पावलिन यत्‍ता बाजिसक्‍ल पछि सेब्‍बाल्‍कोसिन घोडा टेकिकइ पार्‌थना गर्‌ले।

३७ होलत सेब्‍बाइ कान्‍ला,

र पावललाइ आँगालो हालिकइ मइँ खाइकइ बिदा गर्‌ला।

३८ पावलिन अब मोर मुख फेरि कइले देखइ बइपाओ बाजिकइ बल्‍ल कुरोनाइ होल्‍किन एकदम दुख मान्‍ला।

अनि होल्‍किन पावललाइ जहाजसम्‍म पुराइ जाइला।

पावल यरुसलेम जाइल

२१

१ एफिसस मन्‍डलिकर अगुवाल्‍कोसिन बिदा हक्‍ल पछि हाइ जहाज चढिकइ सिदइ कोस टापुनाइ आइपुग्‍ले।

अर्‌को दिन रोडस टापुनाइ पुगिकइ उछ्‌यान पटारा सहरनाइ आइपुग्‍ले।

२ उछिका फोनिकेसम्‍म जाइनार एउटो जहाज भेट्‌टाइले र हाइ होइ जहाजनाइ चढिकइ जाइले।

३ अनि साइपरस टापु देखा परल्‍ते र हाइ होक्‍र दाइनेपट्‍यान सिरियादिस लाग्‍ले।

टुरोस सहरनाइ सामान झारइ पर्‌ल हुदान जहाज उछि छेउ लाइला र हाइ पुनि उछि झर्‌ले।

४ हाइ उछि बस्‍नाराइ बिस्‍वासिल्‍काइ भेट्‌टाइ जाइले र एक हप्‍तासम्‍म होल्‍कोसिन बस्‍ले।

पबित्‍र आत्‍माबान होल्‍किन पावललाइ यरुसलेम बइजाइ बाजिकइ बिन्‍ति गर्‌ला।

५ उछिका बस्‍नार हाम्‍रो समय सक्‍किल पछि हाइ बिदा हकिकइ उछ्‌यान हिन्‍ले।

सेब्‍बाइ बिस्‍वासि दाजि-भाइ र होल्‍को बुएक छ्‍वाएक समेत हाइलाइ सहर बाइरसम्‍म पुराइ आइला र हाइ सेब्‍बाइ समुन्‍द्‌रकर छेउनाइ घोडा टेकिकइ पार्‌थना गर्‌ले।

६ ह्‌व पछि हाइ जहाजनाइ चढ्‍ले र होलत चाइ आफ्‍ने घर फर्‌किला।

७ हाइ टुरोसबान समुन्‍द्‌रकर यात्‍रा गर्‌तिन टोलेमाइसनाइ पुग्‍ले।

अनि उछि हक्‍लाइ बिस्‍वासिल्‍काइ भेट्‌टाइकइ सेवाढोग गर्‌ले र होल्‍कोसिन एक दिन बस्‍ले।

८ अर्‌को दिन उछिबान बिदा हकिकइ हाइ कइसरिया सहरनाइ आइले,

र पर्‌चारक फिलिपकर घरनाइ बस्‍ले।

फिलिप चाइ यरुसलेमनाइ सेवा गरइ छान्‍लाइ सातुटाइ मद्‌दे एउटो रइल।

९ होक्‍र चारुटि ब्‍याहा बइगर्‌लाइ बेटेकलत रइला,

होल्‍किन अगमबानि बाज्‍नार बरदान पाइलाइ रइला।

१० हाइ उछि बस्‍ल केइ दिन पछि यहुदिया छेत्‍रबान अगाबस नाउँ गर्‌ल एउटो अगमबक्‍ता हाइ हक्‍लनाइ आइले।

११ ह्‌व अगमबक्‍तान पावलकर पट्‌का लिकइ आफ्‍ने हात र गोडनाइ बान्‍तिन बाज्‍ले,

“पबित्‍र आत्‍मान इत्‍तिकइ बाज्‍छइ,

‘ह्‌य पट्‌का जुन मानुसकर हो,

होलाइ यरुसलेमनाइ यहुदिल्‍किन इत्‍तिकइ बान्‍नार आछत र आने जातिल्‍को हातनाइ सुम्‍पिदिनार आछत।’”

१२ ह्‌य कुरो सुन्‍ल पछि हाइ र उछि हक्‍लाइ सेब्‍बाइ बिस्‍वासिल्‍किन पावललाइ यरुसलेम बइजाइ बाजिकइ बिन्‍ति गर्‌ले।

१३ तर पावलिन बाज्‍ले,

“तोरा किनारइ काँदिकइ मोर मनलाइ दुखित पार्‌छो?

मुइ यरुसलेमनाइ बन्‍धननाइ परइ मात्‍र बया,

तर पर्‌भु येसुकर नाउँनाइ मरइ पुनि तयार आछु।”

१४ पावललाइ मानाइ बइसक्‍लपछि “पर्‌भुकर इछ्‌या पुरा हक्‍दिक” बाजिकइ हाइ चुप लाग्‍ले।

१५ ह्‌व पछि हाइ तयार हक्‍ले र यरुसलेमदिस लाग्‍ले।

१६ कइसरियाकराइ केइ बिस्‍वासिलत पुनि हाइसिन जाइला,

र होल्‍किन हाइलाइ साइपरस टापुकर एउटो पुरानो बिस्‍वासि मनासोनकर घरनाइ बास बसइ लाकाइला।

पावल यरुसलेम पुग्‍ल

१७ जब हाइ यरुसलेम आइपुग्‍ले,

तब उछिकराइ बिस्‍वासिकिन हाइलाइ खुसिसाथ स्‍वागत गर्‌ला।

१८ अर्‌को दिन पावल हाइसिन याकुबलाइ भेट्‌टाइ जाइले।

उछिका सेब्‍बाइ एल्‍डरलत जम्‍मा हक्‍लाइ रइला।

१९ पावलिन होल्‍काइ सेवाढोग गर्‌्ल पछि,

आने जातिल्‍को माजनाइ होक्‍र सेवाकाइबान परमेसोरिन गर्‌ल कामकर बारेनाइ होल्‍काइ एक-एक गरिकइ सुनाइल्‍याक।

२० पावलकर कुरो सुनिकइ होल्‍किन परमेसोरकर पर्‌सन्‍सा गर्‌ला।

अनि होल्‍किन पावललाइ बल्‍ला,

“हेर भाइ,

इछि पुनि हजारउ यहुदिल्‍किन पर्‌भु येसुनाइ बिस्‍वास गर्‌लाछत,

र मोसान लेख्‍ल परमेसोरकर नियम पुनि मजसिन पालन गर्‌छत।

२१ होल्‍किन तोर बारेनाइ केइ कुरो सुन्‍लाछत,

ह्‌व कुरो आने जातिल्‍को माजनाइ हक्‍लाइ यहुदिल्‍काइ तुइनिन,

‘मोसान लेख्‍ल परमेसोरकर नियम पालन बइगरइ,

आफ्‍ने बेटाकको खतना बइगरइ र यहुदि रितिथिति पालन बइगरइ’ बाजिकइ सिकाइल आछस रे।

२२ अब केति गर्‌नार हो?

तुइ आइलाछस बाजिकइ पक्‍कइ पुनि होल्‍किन सुन्‍नारआछत।

२३ होइहुदान हाइ जे बल्‍छे ह्‌व मान।

हाइसिन भाकल गर्‌लाइ चारुटाइ आछत।

२४ तुइ होल्‍काइ लिकइ जा र होल्‍कोसिन सुद्‌द हकइ,

र होल्‍काइ चाइनार खर्‌च चाइ तुइ तिर्‌देइ र होल्‍काइ कापाल खउरइ लाइ।

इत्‍तिकइ तुइ मोसान लेख्‍ल परमेसोकर नियम पालन गर्‌ल देखिकइ तोर बारेनाइ सुन्‍ल कुरो सत्‍य बया रल्‍तिसइ बाजिकइ सेब्‍बाल्‍किन था पाइनार आछत।

२५ तर आने जाति बिस्‍वासिल्‍काइ,

होल्‍किन मुर्‌तिलाइ चाराइल खाइनार कुरो,

रकत,

घोक्‍रो आठाइकइ मार्‌ल पसुकर मासु बइखाइ र बेभिचारबान बद्‌दुर बसइ बाजिकइ निर्‌नय गरिकइ हाइनिन पत्‍र लेखिकइ पाठाइसक्‍लाछे।”

२६ होइहुदान पावलिन अर्‌को दिन ह्‌व चारुटाकाइ लिकइ जाइले र होल्‍कोसिन सुद्‌द हक्‍ले।

अनि सुद्‌दिकरन पुरा हक्‍नार दिन र सेब्‍बाल्‍को लागि बलि चाराइनार दिनकर बारे पुजारिलाइ था देइलाइ पावल मन्‍दिर जाइले।

पावलकर पक्‍राउ

२७ जब सुद्‌द हक्‍नार सातउ दिन पुरा हकइ लाग्‍ल रल्‍ति,

तब एसिया छेत्‍रबान आइलाइ केइ यहुदिल्‍किन पावललाइ मन्‍दिरनाइ देखिकइ भिडकाइ सुर्‌याइला र पावललाइ पक्‍रिला।

२८ होलत साराइतिन बाजइ लाग्‍ला,

“हे इज्‍राएलकराइ मान्‍छे हो,

हाइलाइ सायता गरो!

जताततइ जाइकइ हाम्‍रो जातिकर बिरुद्‌दनाइ,

मोसान लेख्‍ल परमेसोरकर नियमकर बिरुद्‌दनाइ र ह्‌य मन्‍दिरकर बिरुद्‌दनाइ सेब्‍बाइ मान्‍छेल्‍काइ सिकाइतिन हिन्‍नार मानुस हेइ हो।

ह्‌य मात्‍र बया,

हेइनिन आने जातिकराइ मान्‍छेल्‍काइ पुनि मन्‍दिरभित्‍र पसाइकइ ह्‌य पबित्‍र ठउँलाइ असुद्‌द पार्‌लाछ।”

२९ होल्‍किन इनिखइ बाज्‍ला,

किनारइभने होल्‍किन एफिससबान आइल तोरोफिमसलाइ पावलसिन सहरनाइ देख्‍ल हुदान पावलिन होलाइ मन्‍दिरभित्‍र आन्‍ल हो बाजिकइ ठान्‍ला।

३० तब ह्‌य कुरोकर सहरभरि होहल्‍ला हकल्‍ते र चारेपट्‌यान मान्‍छेलत कुत्‍तिन आइला।

होल्‍किन पावललाइ घिस्‍याइतिन मन्‍दिरबान बाइर आन्‍ला अनि तुरुन्‍तइ मन्‍दिरकर सेब्‍बे गेट बन्‍द गर्‌ला।

३१ जब होल्‍किन पावललाइ मारइ हेर्‌तिन रइला,

तब यरुसलेम सहरनाइ हुलदङ्‍गा हक्‍तिन आछि बाजिकइ रोमि पल्‍टनकर सेनापति हक्‍लनाइ खबर पुगल्‍ते।

३२ अनि ह्‌व तुरुन्‍तइ सिपाइ र कप्‍तानकाइ लिकइ कुत्‍तिन आइले।

होल्‍किन सेनापति र सिपाइकाइ देखिकइ पावललाइ हिर्‌काइ छाड्‍ला।

३३ सेनापतिन जाइकइ पावललाइ पक्‍रिल्‍ते र दुइटो साङ्‍लान बान्‍नार आग्‍या गर्‌ले।

अनि उछि हक्‍लाइ मान्‍छेल्‍काइ सोद्‌-ल्‍याक,

“ह्‌य मानुस कुन हो?

हेइनिन केति गल्‍ति गर्‌लाछ?”

३४ तर भिडनाइ हक्‍लाइ मान्‍छेल्‍किन कोइकिन एउटो कुरो कोइकिन अर्‌को कुरो बाज्‍तिन साराइला र होहल्‍लान गर्‌तिन खास कुरो केति हो बाजिकइ बुजइ बइसक्‍ले।

होइहुदान पावललाइ ब्‍यारेकनाइ लाकाइ बाजिकइ आग्‍या गर्‌ले।

३५ जब पावल सिपाइकोसिन सिढिनाइ आइपुग्‍ले,

तब भिडकिन पावललाइ मारइ हेर्‌ला।

होइहुदान सिपाइकिन होलाइ बाँचाइकर लागि बोकिकइ लाकाइला।

३६ ह्‌व बेलासम्‍म पुनि मान्‍छेल्‍को भिड पावललाइ मारइ नइ पर्‌छइ बाजिकइ बड्‌खो सोरिन साराइतिन रइला।

पावलिन आफ्‍ने बारेनाइ बाताइल

३७ ब्‍यारेकभित्‍र पसइ लाग्‍तिन पावलिन सेनापतिलाइ बलल्‍ते,

“केति मुइ तुइसिन केइ कुरो बाजइ सक्‍छु?”

सेनापतिन बाज्‍ले,

“केति तुइ गिरिक भासा जान्‍छस?

३८ उसने,

केइ समय अगाडि राज्‍यकर बिरोद गर्‌नाराइ चार हजार ज्‍यानमाराल्‍काइ उजाड केइ बइहक्‍नार ठउँनाइ अगुवाइ गरिकइ लाकाइनार मिस्‍रि तुइ ने हो।”

३९ पावलिन बाज्‍ले,

“बया,

मुइ ता किलिकियाकर टार्‌सस सहरनाइ जन्‍मिल यहुदि हो।

मुइ होइ नाउँ चल्‍ल सहरकर एउटो नागरिक हो।

बिन्‍ति आछ मुइलाइ ह्‌य मान्‍छेल्‍को अगाडि केइ कुरो बाजइ देउ।”

४० जब सेनापतिन पावललाइ अनुमति दिल्‍ते,

तब सिढिनाइ ठडाइकइ पावलिन मान्‍छेल्‍काइ हातिन इसारा गर्‌ले।

मान्‍छेलत सान्‍त हक्‍लपछि पावलिन हिब्‍रु भासानाइ बाजइ लाग्‍ले।

२२

१ “दाजि-भाइ तथा ब्‍वालत,

तोराल्‍को अगाडि मुइनिन आफ्‍ने पछ्‌यनाइ बाजइपर्‌नार कुरो अब सुनो।”

२ पावलिन हिब्‍रु भासानाइ बाज्‍ल सुनिकइ सेब्‍बाइ मान्‍छेलत झन चुपचाप हक्‍ला।

३ अनि पावलिन बाज्‍ले,

“मुइ किलिकियाकर टार्‌सस सहरनाइ जन्‍मिल एक यहुदि हो,

तर मुइ हेइ यरुसलेम सहरनाइ धर्‌म-गुरु गमलियलकर चेला हकिकइ हुर्‌किनाइ।

हाम्‍रो पुर्‌खादेखि चल्‍तिन आइल बिधि र परमेसोरकर नियम मुइनिन मजसिन सिक्‍नाइ।

आज तोरा परमेसोरनाइ जत्‍ता जोसिलाइ आछो,

मुइ पुनि ओत्‍ता ने जोसिलो रइनाइ।

४ मुइनिन पर्‌भुकर बाटनाइ लाग्‍लाइ मान्‍छेल्‍काइ मर्‌नासम्‍म गरिकइ सताइल रइनाइ।

मुइनिन अडे र बेटिकाइ आठाइकइ झ्‍यालखन्‍डनाइ थुन्‍दितेन्‍याङ।

५ मुइनिन बाज्‍ल ह्‌य कुरो साँच्‍चि हो बाजिकइ पर्‌धान पुजारि र महासभाकराइ सदस्‍यकिन पुनि साछि देइ सक्‍छत।

होल्‍किन ने मुइलाइ दमस्‍कसनाइ हक्‍लाइ यहुदि दाजि-भाइको नाउँनाइ पत्‍र दिला र मुइ उछि हक्‍लाइ बिस्‍वासिल्‍काइ पक्‍रिकइ यरुसलेमनाइ आनिकइ सजाय देइलाइ दमस्‍कस जाइतिन रइनाइ।

पावल परिबर्‌तन हक्‍ल बयान

(पेरित ९:१-१९; २६:१२-१८)

६ “मुइ मद्‌दे दिननाइ दमस्‍कस सहर नजिके पुगइ लाग्‍तिन,

एक्‍कासि स्‍वर्‌गबान एकदम उज्‍यालो जोति मोर वरिपोरि चम्‍कल्‍ते।

७ मुइ भुइँनाइ लड्‌नाइ र मुइनिन इन्‍खा बाज्‍ल एउटो आवाज सुन्‍नाइ,

‘साउल,

ए साउल,

तुइ मुइलाइ किनारइ सताइछस?’

८ अनि मुइनिन सोद्‌नाइ,

‘पर्‌भु तुइ कुन हो?’

पर्‌भुन बाज्‍ले,

‘मुइ नासरतकर येसु हो,

जुनलाइ तुइ सताइ धर्‌लाछस।’

९ मुइसिन हक्‍नारकिन जोति ता देख्‍ला,

तर मुइसिन बोल्‍नारकर कुरो बइबुज्‍ला।

१० फेरि मुइनिन सोद्‌नाइ,

‘हे पर्‌भु अब मुइ केति गरुँ?’

पर्‌भुन मुइलाइ बल्‍ले,

‘उठिकइ दमस्‍कस सहरनाइ जा,

तुइलाइ जुन्‍टो कामकर लागि खटाइलाछ होक्‍र बारेनाइ उछिनइ बल्‍नारआछ।’

११ ह्‌व उज्‍यालो जोतिन गर्‌तिन मुइनिन केइ पुनि देखइ बइसक्‍नार हक्‍नाइ,

अनि मोर साथिकिन मुइलाइ डोराइकइ दमस्‍कसनाइ लाकाइला।

१२ “ह्‌व सहरनाइ मोसान लेख्‍ल परमेसोरकर नियम पालन गर्‌नार हननिया नाउँकर एउटो धर्‌मि मानुस रइल।

उछिराइ सेब्‍बाइ यहुदिल्‍किन होलाइ आदर गर्‌तेला।

१३ ह्‌व मुइ हक्‍लनाइ आइकइ मोर छेउनाइ ठडाइकइ बाज्‍ले,

‘साउल भाइ,

फेरि देख्‍नार हक।’

अनि मुइ तुरुन्‍तइ देख्‍नार हक्‍नाइ र होलाइ देख्‍नाइ।

१४ होइनिन मुइलाइ बल्‍ले,

‘तुइनिन हाम्‍रो पुर्‌खाल्‍को परमेसोरकर इछ्‍या जानइ,

धर्‌मि सेबक येसुलाइ देखइ र होक्‍र मुखबान बाज्‍ल कुरो सुनइकर लागि तुइलाइ छान्‍लाछ।

१५ किनारइभने तुइनिन जे कुरो सुन्‍ल र देख्‍लाछस,

ह्‌य सेब्‍बे कुरोकर तुइ मान्‍छेल्‍को अगाडि होक्‍र साछि हक्‍नारआछस।

१६ होइहुदान अब तुइ किनारइ ढिलो गर्‌छस?

उठ र बप्‍तिस्‍मा लि अनि येसुकर नाउँ लिकइ आफ्‍ने पापबान सुद्‌द हक।’

आने जातिल्‍को लागि पावलकर बोलावट

१७ “अनि मुइ यरुसलेम फर्‌किकइ आइल पछि मन्‍दिरनाइ पार्‌थना गरिधर्‌ल बेला ध्‍यान-मग्‍न हक्‍नाइ।

१८ पर्‌भुन मुइलाइ इन्‍खा बलिधर्‌ल देख्‍नाइ,

‘चाने यरुसलेमबान हिनिहाल,

किनारइभने तुइनिन मोर बारेनाइ दिल साछि इछिकराइ मान्‍छेल्‍किन सुइकार गर्‌नार बइनेत।’

१९ मुइनिन बाज्‍नाइ,

‘हे पर्‌भु,

मोर बारेनाइ होल्‍काइ सेब्‍बे कुरो था रोइस्‍याक,

मुइ धेरइ सभाघरनाइ जाइकइ तुइलाइ बिस्‍वास गर्‌नारकाइ झ्‍यालखन्‍डनाइ थुन्‍ल र ठाटाइल पुनि सेब्‍बाल्‍किन देख्‍लाछत।

२० अनि तोर साछि दिनार इस्‍तिफनसलाइ रक्‍तामे पारिकइ मार्‌तिन मुइ पुनि उछि रइनाइ।

होलाइ मार्‌नारकोसिन सहमत हकिकइ होल्‍को लुगा रुँगिकइ बस्‍ल रइनाइ।’

२१ तर पर्‌भुन बल्‍ले,

‘तुइ जा,

किनारइभने मुइ तुइलाइ बद्‌दुर-बद्‌दुसम्‍म आने जातिल्‍कोनाइ पाठाइनार आछु।’”

२२ होल्‍किन पावलकर कुरो इछिसम्‍म मात्‍र सुन्‍ला,

र होल्‍किन बड्‌खो सोरिन चिच्‍याइतिन इतिकइ बाज्‍ला,

“इन्‍खा मानुसलाइ मारइनइ पर्‌छइ!

अब ह्‌य मानुसलाइ जिउँते छाडइ बइहक।”

२३ होल्‍किन आफ्‍ने लुगा फुकालिकइ आकासदिसउने फ्‍याङ्‍ला र धुलो उडाइतिन साराइ लाग्‍ला।

२४ ह्‌य देखिकइ रोमि सेनापतिन बाज्‍ले,

“पावललाइ ब्‍यारेकभित्‍र आनो र मान्‍छेलत हेक्‍र बिरुद्‌दनाइ किनारइ साराइ धर्‌लाछत कोर्‌रा लाइकइ जाँचो।”

२५ जब सिपाइकिन कोर्‌रा लाइलाइ पावललाइ बादइ लाग्‍ला तब पावलिन नजिकइ ठडाइल कप्‍तानलाइ बलल्‍ते,

“केति रोमि नागरिकलाइ दोसि पक्‍का नगरिकइ कोर्‌रा लाइ रोमि कानुनिन तोराल्‍काइ दिस्‍या?”

२६ कप्‍तानिन ह्‌य सुन्‍ल पछि जाइकइ सेनापतिलाइ बलल्‍ते,

“तुइनिन केति गरइ आँट्‌ल?

ह्‌य मानुस ता रोमि नागरिक रइलसइ।”

२७ तब सेनापतिन आइकइ पावललाइ सोदल्ते,

“मुइलाइ बल,

केति तुइ रोमि नागरिक हो?”

पावलिन बाज्‍ले,

“हो।”

२८ सेनापतिन बाज्‍ले,

“मुइ ता धेरे पइसा तिरिकइ रोमि नागरिक हक्‍ल हो।”

तर पावलिन बाज्‍ले,

“मुइ ता जन्‍मइदेखि नइ रोमि नागरिक हो।”

२९ इन्‍खा सुन्‍लेसात पावललाइ जाँच गरइ ठिक पर्‌लाइ पछि हट्‌ला,

अनि पावल रोमि नागरिक हो बाजिकइ था पाइकइ सेनापति पुनि डाराइले,

किनारइभने होइनिन पावललाइ बादइ लाइल रइल।

पावल महासभाकर अगाडि

३० यहुदिल्‍किन पावललाइ किनारइ दोस लाइलाइ हो,

ह्‌य सेब्‍बे कुरो सेनापतिन पत्‍ता लाइ चाइतेल।

होइहुदान अर्‌को दिन होइनिन सेब्‍बाइ मुख्‍य पुजारि र महासभाकराइ सेब्‍बाइ सदस्‍यकाइ भेला हक्‍नार आग्‍या दिल्‍याक र पावललाइ होल्‍को अगाडि ठडाइदिल्‍ते।

२३

१ पावलिन महासभानाइ हक्‍लाइ सेब्‍बाल्‍काइ मजसिन हेर्‌तिन बाज्‍ले,

“दाजि-भाइ हो,

आजकर दिनसम्‍म मुइनिन परमेसोरकर अगि सुद्‌द बिबेकिन जिबन बिताइ धर्‌लाछु।”

२ ह्‌य सुनिकइ पर्‌धान पुजारि हननियान पावलकर छेउनाइ ठडाइलाइ मान्‍छेल्‍काइ होक्‍र मुखनाइ हिर्‌काइनार आग्‍या दिल्‍याक।

३ तब पावलिन हननियालाइ बलल्‍ते,

“हे कमिरो छ्‌याप्‍ल भित्‍ता!

तुइलाइ पुनि परमेसोरिन हिर्‌काइनार रोइस्‍यास।

तुइ परमेसोरकर नियम अन्‍सार मोर न्‍याय गरइ बस्‍लाछस र पुनि नियमकर बिरुद्‌द मुइलाइ हिर्‌काइनार आग्‍या किनारइ दिछस?”

४ पावलकर नजिक ठडाइलाइ मान्‍छेल्‍किन बाज्‍ला,

“तुइनिन किनिखइ परमेसोरकर पर्‌धान पुजारिकर अपमान गर्‌नार आँट गर्‌लइ?”

५ पावलिन बाज्‍ले,

“दाजि-भाइ हो मुइलाइ था आछ,

धर्‌मसास्‍तरनाइ इन्‍खा लेख्‍लाछि,

‘तुइनिन आफ्‍ने सासकको बिरुद्‌दनाइ खराब कुरो जुनबोल।’

तर ह्‌व पर्‌धान पुजारि हो बाजिकइ मुइलाइ था बइरइल।”

६ अनि पावलिन ह्‌व महासभानाइ सदुकि र फरिसिलत आछत बाजिकइ था पाइले र बड्‌खो सोरिन बाज्‍ले,

“दाजि-भाइ हो,

मुइ ता फरिसिकर बेटाक फरिसि ने हो,

मुइनिन मर्‌ल मानुस फेरि जिउँते हक्‍छइ बाजिकइ आसा गर्‌ल कारनिन इछि मोर मुद्‌दा चलिधर्‌लाछि।”

७ पावलिन इन्‍खा बाज्‍लपछि फरिसि र सदुकिलत बाजाबाज गरइ लाग्‍ला र होल्‍को माजनाइ फाटो हकल्‍ते।

८ किनारइभने सदुकिलत मानुस मरिकइ फेरि जिउँते बइहक,

अनि स्‍वर्‌गदुत र आत्‍मालत पुनि बइहकत बाजिकइ बिस्‍वास गर्‌छत।

तर फरिसिकिन ह्‌य सेब्‍बे कुरोनाइ बिस्‍वास गर्‌छत।

९ होइहुदान उछिका बड्‌खो होहल्‍ला हकल्‍ते।

फरिसि दलकराइ केइ धर्‌म-गुरुकिन ठडाइकइ सदुकिकाइ बिरोद गर्‌तिन बल्‍ला,

“हाइ ह्‌य मानुसनाइ केइ दोस बइपाइले।

यदि आत्‍मान वा स्‍वर्‌गदुतिन हेलाइ इन्‍खा बल्‍ल हो भने ता केति हक्‍लो ते?”

१० उछिका होल्‍को बड्‌खो बाद-बिबाद हक्‍ल हुदान पावललाइ लुछ-लाछ पारिकइ मार्‌छत हक्‍ति बाजिकइ सेनापतिन पावललाइ उछ्‌यान जबरजस्‍ति निकालिकइ ब्‍यारेकभित्‍र लाकाओ बाजिकइ सिपाइकाइ आग्‍या दिल्‍याक।

११ होइ रात पर्‌भुन पावलकर नजिक आइकइ बलल्‍ते,

“ए पावल,

आँट गर,

जिनिखइ तुइनिन यरुसलेमनाइ मोर बारेनाइ साछि दिलइ,

उनिखइ नइ तुइनिन रोमनाइ पुनि साछि देइपर्‌स्‍यास।”

पावललाइ मार्‌नार सडेन्‍तर

१२ ब्‍यान उज्‍यालो हक्‍ल पछि यहुदिलत भेला हकिकइ पावललाइ मार्‌नार सडेन्‍तर गर्‌ला,

होल्‍किन “पावललाइ नमारुन्‍जेलसम्‍म हाइ केइ पुनि बइखाइनार र बइपिनार” बाजिकइ कसम खाइला।

१३ इत्‍तिकइ सडेन्‍तर गर्‌नाराइ मान्‍छेलत चालिस जनभन्‍दा बढ्‌ता रइला।

१४ होलत मुख्‍य पुजारि र यहुदि अगुवाल्‍को उछि जाइकइ बाज्‍ला,

“हाइ पावललाइ नमारुन्‍जेलसम्‍म केइ पुनि बइखाइनार बाजिकइ पक्‍का गरिकइ कसम खाइलाछे।

१५ होइहुदान तोरा र महासभाकराइ सदस्‍य मिलिकइ सेनापतिलाइ ‘हाइ पावलकर मुद्‌दाकर बारेनाइ मजसिन सोधपुछ गर्‌छे बाजिकइ बाहाना बानाइकइ होलाइ झिकाइकइ आनइलाइ बिन्‍ति गरो।’

अनि होलाइ इछि आनइ भन्‍दा अगाडि नइ हाइ मारइलाइ तयार हक्‍नार आछे।”

१६ तर पावलकर भान्‍जेकिन ह्‌य सडेन्‍तर था पाइलपछि ब्‍यारेकभित्‍र जाइकइ सेब्‍बे कुरो पावललाइ सुनाइदिल्‍ते।

१७ अनि पावलिन तुरुन्‍तइ एउटो कप्‍तानलाइ बालाइकइ बलल्‍ते,

“ह्‌य छोडारिलाइ सेनापतिसिन भेट गराइदिक,

किनारइभने हेक्‍र होलाइ बल्‍नार केइ कुरो आछि।”

१८ कप्‍तानिन पावलकर भान्‍जेकलाइ सेनापतिकर उछि पुराइकइ बलल्‍ते,

“कइदि पावलिन मुइलाइ बालाइकइ ‘ह्‌य छोडारिन तुइलाइ बल्‍नार केइ कुरो आछि’ बाजिकइ बल्‍ले र मुइनिन हेलाइ इछि आन्‍दिनाइ।”

१९ सेनापतिन ह्‌व छोडारिर हात आठाइकइ एकान्‍तनाइ लाकाइकइ सोदल्ते,

“तुइनिन मुइलाइ बलइ पर्‌नार कुरो केति हो?

लु बाज।”

२० होइनिन बाज्‍ले,

“कालु यहुदिल्‍किन पावललाइ अजइ मजसिन सोधपुछ गर्‌नार बाहाना बानाइकइ महासभानाइ आन्‍देउ बाजिकइ तुइसिन बिन्‍ति गर्‌नारआछत।

२१ तर तुइनिन होल्‍को कुरो जुनमान,

किनारइभने चालिसटाइ भन्‍दा बढ्‌ता यहुदिल्‍किन पावललाइ मारइकर लागि ढुकि बस्‍लाछत,

होल्‍किन पावललाइ नमारुन्‍जेलसम्‍म केइ पुनि बइखाइनार र बइपिनार बाजिकइ कसम खाइलाछत र होलत तोर आदेस अस्‍साइकइ बसिधर्‌लाछत।”

२२ इन्‍खा कुरो सुन्‍लपछि सेनापतिन छोडारिलाइ,

“तुइनिन मुइलाइ बल्‍ल ह्‌य कुरो कुनुल्‍काइ जुनबल्‍खन” बाजिकइ आग्‍या दिकइ पाठाल्ते।

पावललाइ कइसरिया पाठाइल

२३ ह्‌व पछि सेनापतिन कप्‍तानलत मद्‌दे दुइटाल्‍काइ बालाइकइ बल्‌-ल्‍याक,

“आज राति नउ बजेदिस कइसरिया जाइकर लागि दुइ सय सिपाइलत,

सत्‍तरि जन घोडा चढ्‌नाराइ सिपाइलत र दुइ सय जन भाला बोक्‍नाराइ सिपाइकाइ ठिक पारो।

२४ अनि पावलकर लागि पुनि घोडा ठिक पारो,

र होलाइ सुरछ्‌यासाथ बडा-हाकिम फेलिक्‍सकर उछि पुर्‌याओ।”

२५ तब सेनापतिन बडा-हाकिम फेलिक्‍सलाइ इन्‍खा बाजिकइ पत्‍र लेख्‍ले,

२६ “माननिय बडा-हाकिम फेलिक्‍स,

मुइ कलउडियस लुसियसकर सेवाढोग।

२७ ह्‌य पावल बाज्‍नार मानुसलाइ यहुदिल्‍किन पक्‍रिकइ मारइ हेर्‌लाइ रइला।

तर ह्‌य मानुस रोमि नागरिक हो बाजिकइ मुइनिन था पाइनाइ र सिपाइकाइ लिकइ जाइकइ होलाइ मुइ छुटाइकइ आन्‍नाइ।

२८ होल्‍किन पावललाइ कुन्‍टो दोस लाइलाइ हो बाजिकइ पत्‍ता लाइलाइ मुइनिन ह्‌य मानुसलाइ होल्‍को महासभानाइ लाकाइनाइ।

२९ होल्‍किन मोसान लेख्‍ल परमेसोरकर नियमकर बारेनाइ दोस लाइलाइ रइलासइ।

तर मुइनिन हेलाइ मिर्‌तु दन्‍ड वा झ्‍यालखन्‍डनाइ थुनइ पर्‌नार दोस केइ बइभेट्‌टाइनाइ।

३० जब यहुदिल्‍किन ह्‌य मानुसलाइ मार्‌नार सडेन्‍तर गर्‌ल कुरो मुइनिन था पाइनाइ,

तब तुरुन्‍तइ हेलाइ मुइ तोर उछि पाठाइनाइ र हेलाइ दोस लाइनाल्‍काइ पुनि तोर उछि नइ उजुर गरइ बाजिकइ आदेस दिलाछु।”

३१ होइहुदान सिपाइकिन आदेस पाइल अन्‍सार पावललाइ राति नइ एन्‍टिपाटिरिस सहरनाइ पुराइला।

३२ र अर्‌को दिन होल्‍किन पावललाइ घोडानाइ चढ्‌लाइ सिपाइकाइ जिम्‍मा दिकइ आफ्‍ने ब्‍यारेकनाइ फर्‌किला।

३३ होलत कइसरिया पुगिकइ पावललाइ बडा-हाकिम फेलिक्‍सकर अगाडि पत्‍रसहित बुजाइला।

३४ ह्‌व पत्‍र पढिसक्‍लपछि फेलिक्‍सिन पावललाइ सोदल्ते,

“तोर घर कुन ठउँनाइ हो?”

पावलिन बाज्‍ले,

“किलिकियानाइ हो।”

३५ फेलिक्‍सिन बाज्‍ले,

“तुइलाइ दोस लाइनाराइ आइलपछि मात्‍र तोर मुद्‌दा सुन्‍नारआछु।”

अनि होइनिन पावललाइ हेरोदकर दरबारनाइ धरो बाजिकइ हुकुम दिल्‍याक।

यहुदिल्‍किन पावललाइ दोस लाइलाइ

२४

१ पाँच दिनपछि पर्‌धान पुजारि हननियान केइ यहुदि अगुवाल्काइ र तर्‌तुल्‍लस नाउँकर एउटो वकिललाइ लिकइ कइसरियानाइ आइले।

होल्‍किन बडा-हाकिम हक्‍लनाइ पावलकर बिरुद्‌द उजुर गर्‌ला।

२ पावललाइ बडा-हाकिमकर अगाडि आन्‍लपछि तर्‌तुल्‍लसिन होक्‍र बिरुद्‌दनाइ इन्‍खा दोस लाइतिन बाज्‍ले,

“माननिय फेलिक्‍स,

तुइबान हाइनिन लामो समयसिन सुख-सान्‍ति पाइधर्‌लाछे,

र हाम्‍रो देसकर भलाइकर लागि तुइनिन हकइ पर्‌नार सुधारकर काम गर्‌दिलाछस।

३ ह्‌य कुरो हाइ सदइ र सेब्‍बे ठउँनाइ सुइकार गर्‌छे र मनदेखि नइ धन्‍नेबाद दिछे।

४ तर मुइ तोर धेरइ समय बइलिउ,

हाम्‍रो बिन्‍ति छोटकरिनाइ बल्‍छु दया गरिकइ सुन्‍देउ।

५ हाइनिन ह्‌य मानुसलाइ जताततइ दुख दितिन हिन्‍नार,

सन्‍सारभरिकराइ सेब्‍बाइ यहुदिल्‍को माजनाइ आन्‍दोलन गराइनार भेट्‍टाइले र नासरि समुहकर मुख्‍य अगुवा पुनि हो।

६ हेइनिन मन्‍दिर अपबित्‍र पारइ हेर्‌ल रइल,

तर हाइनिन हेलाइ आठाइले।

[हाइनिन हेलाइ हाम्‍रो बेबस्‍था अन्‍सार कारबाहि गर्‌नार बिचार गर्‌लाइ रइले।

७ तर सेनापति लुसियस आइकइ होलाइ जबरजस्‍ति हाइबान खोसिकइ लाकाल्‍ते,

८ र हाइलाइ तुइ हक्‍लनाइ उजुर गरइ बाजिकइ आग्‍या दिले।]a

अब तुइ आफिन हेलाइ छानबिन गर्‌लइ भने हाइनिन उजुर गर्‌ल सेब्‍बे कुरो हेइबान था पाइनार आछस।”

९ आने यहुदिल्‍किन पुनि ह्‌य कुरो सेब्‍बे ठिक हो बाजिकइ सहमति जनाइला।

फेलिक्‍सकर अगाडि पावलकर बयान

१० बडा-हाकिमिन हातकर इसारान पावललाइ बाज्‍नार आग्‍या दिलपछि पावलिन बाज्‍ले,

“तुइ धेरइ बर्‌ससिन यहुदिल्‍को न्‍यायधिस हक्‍ल कुरो मुइलाइ था आछ।

होइहुदान तोर अगाडि आफ्‍ने बचाउकर लागि बयान देइ मुइलाइ खुसि लाग्‍लाछ।

११ मुइ यरुसलेमनाइ परमेसोरकर आराधना गरइ जाइल बार दिनभन्‍दा बढ्‌ता हक्‍ल बइने।

ह्‌य कुरो तुइनिन सजिले पत्‍ता लाइ सक्‍छस।

१२ हेल्‍किन मुइलाइ न ता कुनइ मान्‍छेल्‍कोसिन मन्‍दिरनाइ बहस गर्‌ल देख्‍ला,

न ता सभाघरनाइ वा सहरनाइ मान्‍छेल्‍काइ उस्‍काइधर्‌ल भेट्‌टाइला,

१३ न ता हेल्‍किन अखन मुइलाइ लाइधर्‌ल दोसकर पर्‌मान देइ सक्‍छत।

१४ तर ह्‌य कुरो मुइ तोर अगाडि ने सुइकार गर्‌छु,

जुन्‍टो मुक्‍ति पाइनार बाटलाइ हेल्‍किन झुटो बाज्‍छत,

होइ अन्‍सार मोसान लेख्‍ल परमेसोरकर नियम र अगमबक्‍ताल्‍किन लेख्‍ल किताबकर सेब्‍बे कुरो बिस्‍वास गर्‌छु,

अनि मुइ हाम्‍रो पुर्‌खाल्‍किन मान्‍तिन आइल परमेसोरकर आराधना गर्‌छु।

१५ हेलत जिन्‍खाए मुइ पुनि परमेसोरिन धर्‌मि र अधर्‌मि सेब्‍बाकाइ मर्‌लबान जिउँते पार्‌छइ बाजिकइ आसा गर्‌छु।

१६ होइहुदान मानुस र परमेसोरकर अगाडि मुइ सदइ आफ्‍ने बिबेकलाइ सुद्‌द धर्‌नार कोसिस गर्‌छु।

१७ “धेरइ बर्‌स पछि मुइ आफ्‍ने जातिल्‍काइ सयोग भेटि पुराइ र परमेसोरलाइ बलि चाराइ यरुसलेम आइल रइनाइ।

१८ हेल्‍किन मुइलाइ मन्‍दिरनाइ भेट्‌टाइतिन सुद्‌द हक्‍नार बिधि मुइनिन पुरा गरिसक्‍ल रइनाइ।

उछिका न ता कुनइ भिड रल्‍ति न ता कुनइ होहल्‍ला नइ रल्‍ति।

१९ तर उछिका एसिया छेत्‍रबान आइलाइ केइ यहुदिलत रइला।

यदि मोर बिरुद्‌दनाइ होल्‍को केइ कुरो हक्‍लासिन होल्‍किन ने तुइ हक्‍लनाइ आइकइ उजुर गरइ पर्‌नार रल्‍ति।

२० कि त इछि हक्‍लाइ मान्‍छेल्‍किन मुइ यहुदिल्‍को महासभाकर अगाडि ठडाइतिन मोर केइ दोस भेट्‌टाइलाछत भने हेल्‍किन बाज्‍दिखन।

२१ होल्‍किन एउटो कुरोनाइ मात्‍र दोस लाइ सक्‍छत,

मुइनिन हेइ कुरो होल्‍को माजनाइ ठडाइकइ बड्‌खो सोरिन साराइकइ बाज्‍ल रइनाइ,

‘मर्‌लाइ मानुसलत फेरि जिउँते हक्‍छत बल्‍ल कुरोनाइ मुइनिन बिस्‍वास गर्‌ल हुदान इछि मोर मुद्‌दा चलिधर्‌लाछि।’”

२२ फेलिक्‍सलाइ मुक्‍ति दिनार बाटकर बारेनाइ मजसिन था रल्‍ति।

होइहुदान होइनिन “सेनापति लुसियस इछि आइलपछि मुइ तोराल्‍को मुद्‌दा फइसला गर्‌दिनारआछु।”

बाजिकइ बयान रोक्‍ले।

२३ अनि फेलिक्‍सिन एउटो कप्‍तानलाइ बालाइकइ आग्‍या दितिन बलल्‍ते,

“पावललाइ मजसिन रेखदेख गरइ र अलि खुल्‍ला छाड्‌देइ,

र पावललाइ आबस्‍यक पर्‌ल सर-सामान पुराइ आइनाराइ साथेकख्‍यानकाइ बइरोकइ।”

फेलिक्‍स र दुर्‌सिल्‍लाकर अगाडि पावल

२४ केइ दिनपछि फेलिक्‍स आफ्‍ने यहुदि बुएक दुर्‌सिल्‍लालाइ लिकइ आइले।

होइनिन पावललाइ बालाइकइ खिरिस्‍ट येसुलाइ बिस्‍वास गर्‌नार बारेनाइ पावलबान सुन्‍ले।

२५ तर पावलिन परमेसोरकर धार्‌मिक आग्‍या मानिकइ काम गरइपर्‌छइ,

आफ्‍ने मनलाइ बसनाइ धरइपर्‌छइ र परमेसोरिन न्‍याय गर्‌नार दिन आइतिन आछि बल्‍ल कुरो सुनिकइ फेलिक्‍सिन आत्‍तितिन बाज्‍ले,

“अखनलाइ जा,

मउका मिल्‍ल बेलानाइ तुइलाइ फेरि बालाइछु।”

२६ फेलिक्‍सिन पावलबान कतइ घुस पाइछु कि बाजिकइ आस पुनि गर्‌ल रइल।

होइहुदान होइनिन पावललाइ घरिघरि बालाइकइ कुरो गर्‌नार गर्‌तेल।

२७ तर दुइ बर्‌सपछि फेलिक्‍सकर ठउँनाइ पर्‌किअस फेस्‍तस आइले।

फेलिक्‍सिन यहुदिल्‍काइ खुसि पारइकर लागि पावललाइ झ्‍यालखन्‍डनाइ ने धरिकइ जाइले।

a 

24:8 धेरे जसो सोरोतनाइ ह्‌य पद लेख्‍ल बइपाय। होइहुदान इछि इन्‍खा “[]” कोस्‍टभित्‍र लेख्‍लाछि।

फेस्‍तसकर अगाडि पावलकर मुद्‌दा

२५

१ फेस्‍तस बडा-हाकिम हकिकइ आफ्‍ने छेत्‍रनाइ आइल तिन दिन पछि कइसरियाबान यरुसलेम जाइले।

२ उछिका मुख्‍य पुजारिलत र यहुदि अगुवालत आइकइ फेस्‍तसकर अगाडि पावलकर बिरुद्‌दनाइ दोस लाइला,

३ र पावललाइ यरुसलेम पाठाइदेउ बाजिकइ बिन्‍ति गर्‌ला,

किनारइभने होल्‍किन पावललाइ आइतिन-आइतिन बाटनाइ नइ मार्‌नार सडेन्‍तर गर्‌लाइ रइला।

४ तर फेस्‍तसिन होल्‍काइ बल्-ल्‍याक,

“पावललाइ कइसरियानाइ नइ थुनिकइ धर्‌लाछ र मुइ पुनि चाने कइसरिया फर्‌कितिन आछु।

५ तोरा मद्‌दे कोइ अगुवालत मुइ सगिन जाइ चाइछत भने पाठाइदिखन,

र पावलिन केइ गल्‍ति गर्‌लाछ भने होल्‍किन उछि नइ उजुर गरइ सक्‍छत।”

६ अनि फेस्‍तस यरुसलेमनाइ लगभग आठ-दस दिन बसिकइ कइसरिया फर्‌किले,

र होक्‍र अर्‌को दिन न्‍याय गर्‌नार ठउँनाइ बसिकइ पावललाइ आन्‍नार हुकुम गर्‌ले।

७ पावललाइ आन्‍लपछि यरुसलेमबान आइलाइ यहुदिलत पावलकर वरिपरि ठडाइकइ होक्‍र बिरुद्‌दनाइ धेरे थरिकर दोस लाइला,

तर होल्‍किन एउटो दोसकर पुनि पर्‌मान देइ बइसक्‍ला।

८ पावलिन आफ्‍ने पछ्‌यनाइ बाज्‍तिन बल्-ल्‍याक,

“मुइनिन न ता यहुदि नियमकर बिरुद्‌दनाइ,

न ता मन्‍दिरकर बिरुद्‌दनाइ,

न ता रोमि सरकारकर बिरुद्‌दनाइ केइ गल्‍ति गर्‌लाछु।”

९ यहुदिल्‍काइ खुसि पारइकर लागि फेस्‍तसिन पावललाइ बलल्‍ते,

“केति तुइलाइ लाइल मुद्‌दाकर फइसला मोरे अगाडि यरुसलेमनाइ हक्‍दिक बाजिकइ तुइ चाइछस?”

१० तर पावलिन बाज्‍ले,

“मुइ रोमि सरकारकर न्‍याय आसननाइ ठडाइलाछु,

मोर न्‍याय इछि नइ हकइ पर्‌छि।

किनारइभने यहुदिल्‍को बिरुद्‌दनाइ मुइनिन केइ खराब काम गर्‌ल बइने बाजिकइ तुइलाइ पुनि मजसिन था रोइस्‍यास।

११ यदि मुइनिन ज्‍यान सजाय पाइनार कुनइ अपराध गर्‌लाछु भने मुइ मरइ पुनि तयार आछु।

तर यहुदिल्‍किन मुइलाइ लाइल दोस सत्‍य बइने भने,

कुनुल्‍किन पुनि मुइलाइ होल्‍को हातनाइ जिम्‍मा लाइ बइसक।

मोर मुद्‍दाकर न्‍याय कइसरकर अगाडि हक्‍दिक बाजिकइ बिन्‍ति गर्‌छु।”

१२ तब फेस्‍तसिन सल्‍लाकारकोसिन सल्‍ला गर्‌ले अनि पावललाइ बलल्‍ते,

“तुइनिन कइसरकर अगाडि बिन्‍ति गर्‌ल हुदान तुइलाइ कइसरकर उछि पाठाइदिनार आछु।”

राजा अग्‍रिपासकर अगाडि पावल

१३ केइ दिन पछि राजा अग्‍रिपास र होक्‍रि बइनेक बरनिकि फेस्‍तसलाइ स्‍वागत गरइकर लागि कइसरियानाइ आइला।

१४ होलत उछिका धेरे दिन बस्‍लपछि फेस्‍तसिन होल्‍काइ पावलकर बारेनाइ बल्-ल्‍याक,

“फेलिक्‍सिन थुनिकइ धर्‌ल एउटो कइदि इछि आछ,

१५ मुइ यरुसलेम जाइल बेला उछिकराइ मुख्‍य पुजारिलत र यहुदि अगुवाल्‍किन होक्‍र बिरुद्‌दनाइ दोस लाइला र होलाइ दन्‍ड देइ पर्‌छइ बाजिकइ बिन्‍ति गर्‌ला।

१६ तर मुइनिन होल्‍काइ बल्‍नाइ,

‘दोस लाइनार र दोस लाइल मानुस आम्‍ने-साम्‍ने हकिकइ आफ्‍ने बिरुद्‌दनाइ लाइल दोसकर बारेनाइ बाज्‍नार मउका नपाइकइ मान्‍छेल्‍काइ दन्‍ड दिनार रोमि सरकारकर चलन बइने।’

१७ अनि दोस लाइनाराइ मान्‍छेलत मुइसिन इछि आइला र आइले अर्‌को दिन ढिलो नगरिकइ न्‍याय गर्‌नार ठउँनाइ पावललाइ आन्‍नार हुकुम गर्‌नाइ।

१८ पावलकर बिरोदिकिन ठडाइकइ दोस लाइ थाल्‍ला।

तर मुइनिन सोच्‍ल जिन्‍खाए होल्‍किन कुनइ खराब दोस लाइ बइसक्‍ला।

१९ तर होल्‍को बाद-बिबाद चाइ होल्‍के धर्‌मकर बारेनाइ र मरिसक्‍ल येसुकर बारेनाइ रल्‍तिसइ।

पावलिन चाइ मरिसक्‍ल येसुलाइ अखन पुनि जिउँते आछ बाजिकइ दाबि गरिधर्‌ल रइल।

२० ह्‌य कुरोकर जाँच गर्‌नार बारेनाइ मुइ अलमलनाइ पर्‌नाइ।

होइहुदान मुइ होलाइ ‘केति तोर ह्‌य मुद्‌दाकर फइसला यरुसलेमनाइ जाइकइ गरइ चाइछस?’

बाजिकइ सोद्‍नाइ।

२१ तर होइनिन रोमि सम्‍राटबान न्‍याय पाउँ बाजिकइ बिन्‍ति गर्‌ल हुदान होलाइ कइसरकर उछि नपाठाउन्‍जेलसम्‍म झ्‍यालखन्‍डनाइ धरइ बाजिकइ मुइनिन हुकुम दिलाछु।”

२२ ह्‌य कुरो सुनिकइ अग्‍रिपासिन फेस्‍तसलाइ बलल्‍ते,

“ह्‌व मानुसकर कुरो मुइ आफिन पुनि सुनइ पाइलासिन हक्‍नाल।”

फेस्‍तसिन बलल्‍ते,

“कालु तुइनिन होक्‍र कुरो सुनइ पाइनार आछस।”

२३ अर्‌को दिन राजा अग्‍रिपास र बरनिकि धुमधामसिन सभा भबननाइ आइकइ कप्‍तानलत र सहरकराइ मुख्‍य मान्‍छेल्‍कोसिन बस्‍ला।

अनि फेस्‍तसकर हुकुम पाइकइ सिपाइकिन पावललाइ उछि आन्‍ला।

२४ फेस्‍तसिन बाज्‍ले,

“राजा अग्‍रिपास र इछि उपस्‍थित हक्‍लाइ सेब्‍बाइ मान्‍ने-गन्‍नेलत,

तोरा सेब्‍बाल्‍किन ह्‌य मानुसलाइ देखिधर्‌लाछो।

ह्‌य मानुसकर बारेनाइ सारा यहुदिल्‍किन अबसिन उसो ह्‌य मानुस बाँचइ योग्‍यकर बइने बाजिकइ यरुसलेमनाइ र इछि पुनि मुइसिन बिन्‍ति गर्‌लाइ रइला।

२५ तर मुइ ह्‌य मानुसनाइ ज्‍यान सजाय पाइनार केइ दोस बइभेट्‌टाइनाइ र ह्‌य आफिन पुनि रोमि सम्‍राटकर उछि बिन्‍ति गर्‌ल हुदान मुइ सम्‍राटकर उछि पाठाइनार निर्‌नय गर्‌लाछु।

२६ तर हेक्‍र बारेनाइ मुइ सम्‍राटलाइ केइ पुनि लेखइ बइसक्‍नाइ।

होइहुदान मुइ हेलाइ तोराल्‍को अगाडि,

र खास गरिकइ हे राजा अग्‍रिपास,

तोर अगाडि आन्‍लाछु।

तोराल्‍किन हेक्‍र जाँच गर्‌लपछि मुइ केइ कुरो लेखइ पाइछु कि बाजिकइ आस गर्‌लाछु।

२७ किनारइभने एउटो कइदिकर बिरुद्‌दनाइ केइ दोस नदेखाइकइ,

होलाइ सम्‍राटकर उछि पाठाइ मुइलाइ ठिक बइलाग्‍ले।”

अग्‍रिपासकर अगाडि पावलकर मुद्‌दा

२६

१ राजा अग्‍रिपासिन पावललाइ बलल्‍ते,

“अब तुइलाइ आफ्‍ने पछ्‌यनाइ बाज्‍नार अनुमति आछ।”

तब पावलिन हात पसारिकइ आफ्‍ने पछ्‌यनाइ बाजइ लाग्‍ले,

२ “हे राजा अग्‍रिपास,

यहुदिल्‍किन मुइलाइ लाइल दोसकर बारेनाइ,

आज तोर अगाडि आफ्‍ने बचाउकर लागि बाज्‍नार मउका पाइलनाइ मुइ खुसि आछु।

३ किनारइभने तुइलाइ यहुदिल्‍को चालचलन र बाद-बिबादकर कुरो मजसिन था रोइस्‍यास।

होइहुदान मुइ तुइलाइ बिन्‍ति गर्‌छु मोर बयान धइरे गरिकइ सुन्‍देउ।

४ “मुइ आफ्‍ने देसनाइ अनि यरुसलेमनाइ स्‍यान्‍खोसिन नइ किन्‍खा जिबन बिताइल रइनाइ बाजिकइ सेब्‍बाइ यहुदिल्‍काइ मजसिन था रोइस्‍याक।

५ पइला मुइ हाम्‍रो धर्‌मकर कट्‍टर फरिसि समहुकर मानुस रइनाइ र होइ अन्‍सार जिबन बिताइतेनाइ।

यदि होल्‍किन चाइला भने ह्‌य कुरोकर साछि देइ सक्‍छत।

६ परमेसोरिन हाम्‍रो पुर्‌खाल्‍कोसिन गर्‌ल पर्‌तिग्‍यानाइ मुइनिन आसा धर्‌ल हुदान आज इछि मोर मुद्‌दा चलिधर्‌लाछि।

७ हे राजा अग्‍रिपास,

हेइ पर्‌तिग्‍या पाइनार आसानाइ हाम्‍रो बार कुलकिन पुनि रात-दिन एउटे मन हकिकइ परमेसोकर आराधना गर्‌छत,

र मुइनिन पुनि हेइ आसा धर्‌ल हुदान यहुदिल्‍किन मुइलाइ दोस लाइलाइ हो।

८ परमेसोरिन मर्‌ल मान्‍छेल्‍काइ जिउँते पार्‌छइ बाज्‍नार कुरोनाइ किनारइ तोरा बिस्‍वास गरइ बइसको?

९ “मुइ आफि पुनि सक्‍लसम्‍म नासरतकर येसुकर बिरोद गरइ पर्‌छइ बाजिकइ सोच्‍ल रइनाइ।

१० यरुसलेमनाइ उन्‍खाए नइ बिरोद गर्‌नाइ।

मुइनिन मुख्‍य पुजारिल्‍कोबान अधिकार पाइकइ पर्‌भु येसुनाइ बिस्‍वास गर्‌नाराइ धेराल्‍काइ झ्‍यालखन्‍डनाइ थुनइ लाइनाइ र होल्‍काइ मार्‌तिन मुइ पुनि सहमत रइनाइ।

११ मुइ सेब्‍बे सभाघरनाइ जाइकइ होल्‍काइ धेरे चोटि सजाय दिनाइ र येसुलाइ बिस्‍वास जुनगरो बाजिकइ थर्‌काइतेनाइ।

होल्‍कोसिन एकदम रिसाइकइ मुइ अर्‌को देसकर सहरनाइ पुनि जाइकइ उछिकराइ बिस्‍वासिल्‍काइ सताइ लाग्‍नाइ।

आफ्‍ने परिबर्‌तन बारे पावलकर बयान

(पेरित ९:१९; २२:६-१६)

१२ “इत्‍तिकइ एकदिन मुख्‍य पुजारिल्‍कोबान अधिकार पत्‍र र आग्‍या पाइकइ मुइ दमस्‍कस सहरदिस जाइतिन रइनाइ।

१३ हे राजा,

मद्‌दे दिननाइ स्‍वर्‌गबान घामकर जोति भन्‍दा उज्‍यालो जोति हाम्‍रो वरिपरि चम्‍कल्‍ते,

१४ र हाइ सेब्‍बाइ भुइनाइ पछारिले।

होइ बेला मुइ हिब्‍रु भासानाइ इन्‍खा बाज्‍ल सुन्‍नाइ,

‘साउल,

ए साउल,

तुइ मुइलाइ किनारइ सताइछस?

सुइरानाइ लात्‍ति हिकाइतिन तुइलाइ नइ बाथाइस्‍यास।’

१५ अनि मुइनिन सोद्‌नाइ,

‘पर्‌भु,

तुइ कुन हो?’

पर्‌भुन बाज्‍ले,

‘मुइ येसु हो,

जुनलाइ तुइ सताइधर्‌लाछस।

१६ अब उठ र आफ्‍ने गोडनाइ ठडाउ,

किनारइभने मुइ तुइलाइ मोर सेबक र मोर बारेनाइ साछि दिनार बानाइकर लागि तुइ हक्‍लनाइ देखा पर्‌लाछु।

तुइनिन अखन मोर बारेनाइ देख्‍ल कुरो र तुइलाइ पछि देखाइनार कुरोलत आने मान्‍छेल्‍काइ सुनाइ पर्‌छइ।

१७ मुइ तुइलाइ आफ्‍ने जाति र आने जातिल्‍कोनाइ पाठाइतिन आछु।

मुइ तुइलाइ होल्‍कोबान जोगाइनार आछु।

१८ तुइनिन होल्‍को आँखि खोल्‍देइ,

र होलत आँधारिबान उज्‍यालोदिस र सइतानकर सक्‍तिबान परमेसोरदिस फर्‌किदिखन।

अनि होल्‍किन आफ्‍ने पाप छेमा पाइनारआछत र मुइलाइ बिस्‍वास गरिकइ पबित्‍र हक्‍लाइ परमेसोरकर जनकोसिन बस्‍नार ठउँ पाइनारआछत।’

१९ “होइहुदान हे राजा अग्‍रिपास,

स्‍वर्‌गबान आइल ह्‌य दर्‌सनलाइ मुइ नटेरिकइ बसइ बइसक्‍नाइ।

२० सबभन्‍दा पइला दमस्‍कसनाइ,

अनि यरुसलेमनाइ,

सारा यहुदिया छेत्‍रनाइ,

र आने जातिल्‍काइ पुनि आ-आफ्‍ने पापलाइ मानिलिकइ परमेसोरदिस फर्‌को र आफ्‍ने पाप मानिलिकइ परमेसोरदिस फर्‌किल हो बाजिकइ कामबान पर्‌मान देइ,

बाजिकइ पर्‌चार गर्‌नाइ।

२१ होइहुदान यहुदिल्‍किन मुइलाइ मन्‍दिरनाइ पक्‍रिकइ मारइ हेर्‌ला।

२२ तर आजकर दिनसम्‍म परमेसोरिन मुइलाइ सायता गरिधर्‌लाछ।

होइहुदान इछि हक्‍लाइ स्‍याउनाइ बुङ्‌डाइ सेब्‍बाल्‍को अगाडि ठडाइकइ मुइ साछि दिनार मउका पाइलाछु।

अगमबक्‍ताल्‍किन र मोसान पुरा हक्‍छि,

बाजिकइ बाज्‍ल कुरो भन्‍दा आने बढ्‌ता केइ पुनि मुइनिन पर्‌चार गर्‌ल बइने।

२३ होल्‍किन बाज्‍लाइ रइला,

मुक्‍ति दिनार खिरिस्‍टनिन दुख भोगिकइ मरइ पर्‌छि,

र मर्‌लबान जिउँते हक्‍नाराइ मद्‌दे पइलो हकिकइ होइनिन आफ्‍ने जाति र आने जातिल्‍काइ जोतिकर घोसना गर्‌नारआछ।”

२४ पावलिन ह्‌य कुरो बाज्‍तिन गर्‌तिन फेस्‍तसिन बड्‌खो सोरिन साराइतिन बाज्‍ले,

“ए पावल,

तुइ बउलाइलइ,

तोर धेरे ग्‍यानिन तुइलाइ बउला बानाइल्‍यास।”

२५ पावलिन बाज्‍ले,

“माननिय फेस्‍तस,

मुइ बउलाइल बइने,

तर मुइ सद्‌दे आछु र सत्‍य कुरो बोल्‍तिनआछु।

२६ ह्‌य सेब्‍बे कुरो राजा अग्‍रिपासलाइ था आछि र होक्‍र अगाडि मुइ नडाराइकइ बाजइ सक्‍छु।

ह्‌य कुरोलाइ राजान मजसिन ध्‍यान दिलाछ,

किनारइभने ह्‌य एउटो कुनानाइ घट्‌ल घटना बया।

२७ हे राजा अग्‍रिपास,

केति तुइ अगमबक्‍ताल्‍किन बाज्‍ल कुरोलत बिस्‍वास गर्‌छस?

मुइलाइ था आछ,

कि तुइ बिस्‍वास गर्‌छस।”

२८ अग्‍रिपासिन पावललाइ बलल्‍ते,

“केति थोरे समयनाइ तुइ मुइलाइ खिरिस्‍टियन बानाइ चाइछस?”

२९ पावलिन बाज्‍ले,

“चाहे थोरे समयनाइ हक्‍दिक चाहे धेरे समयनाइ हक्‍दिक,

परमेसोरसिन ह्‌य बाजिकइ मुइ पार्‌थना गर्‌छु,

हे राजा तुइ मात्‍र बया,

मोर कुरो सुन्‍नाराइ सेब्‍बाइ मुइ जिन्‍खाए हक्‍दिखन,

तर मुइ जिन्‍खाए साङ्‌लान जुन्‍बान्‍दिखन।”

३० तब राजा अग्‍रिपास,

बडा-हाकिम फेस्‍तस,

बरनिकि र उछि हक्‍लाइ सेब्‍बाइ मान्‍छेलत उठ्‌ला।

३१ होलत उछ्‍यान बाइर निस्‍किलपछि एक आपसनाइ इत्‍तिकइ कुरो गर्‌ला,

“ह्‌य मानुसिन ज्‍यान सजाय पाइनार अथवा झ्‍यालखन्‍डनाइ कइदि हक्‍नार कुनइ काम ता गर्‌ल बइरइलसइ।”

३२ अनि अग्‍रिपासिन फेस्‍तसलाइ बलल्‍ते,

“ह्‌य मानुसिन कइसरलाइ बिन्‍ति बइगर्‌ल हक्‍लासिन छाड्‍तिन पुनि हक्‍नाल्‍ति।”

पावल रोमनाइ जाइल

२७

१ जब जहाज चढिकइ इटालिया देस जाइनार हाम्‍रो निर्‌नय हक्‍लो,

तब फेस्‍तसिन पावल र आने कइदिल्‍काइ अगस्‍टन पल्‍टनकर कप्‍तान युलियसलाइ जिम्‍मा लाइदिल्‍ते।

२ हाइ एड्‌रामिटेनोस सहरबान एसिया छेत्‍रकर धेरइ बन्‍दरगाह हक्‍तिन जाइ लाग्‍ल जहाजनाइ चढिकइ यात्‍रा सुरु गर्‌ले।

माकेडोनियाकर थेसलोनिके सहरबान आइल अरिस्‍तार्‌खस पुनि हाम्‍रो साथनाइ रइल।

३ अर्‌को दिन हाइ सिदोन सहरनाइ पुग्‍ले।

उछिका कप्‍तान युलियसिन पावललाइ दया गरिकइ आफ्‍ने साथिल्‍कोनाइ जाइकइ भेटघाट गर्‌नार र चाइल जत्‍ता सायता लिनार अनुमति दिल्‍ते।

४ फेरि उछ्‌यान हाइ हिन्‍ले,

तर अगाडिबान बड्‌खो बातास चल्‍ल हुदान हाइ साइपरस टापुकर आड लिकइ छेउ-छेउ हक्‍तिन जाइले।

५ किलिकिया र पामफिलियाकर छेउ-छेउ हक्‍तिन हाइ लुकियाकर एउटो माइरानाइ सहर पुग्‍ले।

६ उछिका कप्‍तानिन अलेक्‍जेन्‍डिरिया सहरबान इटालिया देस जाइनार जहाज भेट्‌टाइले र हाइलाइ होइनाइ चढइ लाइले।

७ धेरइ दिनसम्‍म बिस्‍तारे-बिस्‍तारे गर्‌तिन दुखसिन किनिडस सहर पुग्‍ले,

र बातासिन हाइलाइ अगाडि बाढइ बइदिल हुदान केरेट टापुकर आड लिकइ हाइ सालमोनेकर छेउ-छेउ हक्‍तिन जाइले।

८ हाइ धेरइ दुखसिन टापुकर छेउ-छेउ हक्‍तिन लासिया सहरकर सुन्‍दर बन्‍दरगाह बाज्‍नार ठउँनाइ पुग्‍ले।

९ उछि पुगइलाइ हाइलाइ धेरइ समय लाग्‍ले र हुन्‍डरि बातास आइनार समयन गर्‌तिन समुन्‍द्‍रनाइ यात्‍रा गरइ पुनि डरलाग्‍दो हक्‍ल रल्‍ति।

ह्‌व बेला यहुदिल्‍को उपबास बस्‍नार बिसेस दिन पुनि सकिसक्‍ल रल्‍ति।

अनि पावलिन होल्‍काइ इन्‍खा सल्‍ला दिल्‍याक,

१० “ए साथि हो,

मुइलाइ इन्‍खा लाग्‍तिन आछ,

हाइ इछ्‍यान अजइ अगाडि जाइले भने,

जहाज र मालसामानकर मात्‍र नोक्‍सानि बया,

तर हाम्‍रो जिउ-ज्‍यानकर समेत खतरा हक्‍छि जिन्‍खाए आछि।”

११ तर कप्‍तानिन पावलिन बल्‍ल कुरो भन्‍दा जहाजकर मालिक र जहाज चालाइनारकर कुरो बढ्‌ता पत्‍याइले।

१२ जाडोकर समय काटइलाइ ह्‌व बन्‍दरगाह मजार बइरल्‍ति,

होइहुदान धेरेजसो मान्‍छेल्‍किन जिनिखइ पुनि फोनिक्‍स सहरनाइ पुगिकइ जाडो काटाइनार बाजिकइ उछ्‌यान जहाज चालाइहाल्‍नार सल्‍ला दिला।

फोनिक्‍सचाइ केरेटकर एउटो बन्‍दरगाह हो,

ह्‌व दछिन-पस्‍चिम र उत्‍तर-पस्‍चिमदिस फर्‌किलाछि।

समुन्‍द्‍रनाइ हुन्‍डरि बातास आइल

१३ दछिनपटिबान बिस्‍तारे बातास चलइ लागल्‍ते,

अब हाम्‍रो योजना सफल हक्‍छि बाजिकइ होल्‍किन जहाज अडाइकइ धर्‌ल लङ्‌गर निकाल्‍ला र जहाजलाइ केरेट टापुकर छेउ-छेउबान लाकाइला।

१४ तर केइ समय पछि टापु पट्‌यान एक्‍कासि “उत्‍तर-पुर्‌बि” बाज्‍नार बड्‌खो हुन्‍डरि बातास आल्‍ते।

१५ जब जहाज हुन्‍डरि बातासकर चपेटानाइ परल्‍ते र अगाडि जाइ बइसक्‍ले,

तब जहाजलाइ जछि लाकाइछि लाकाइदिक बाजिकइ हाइनिन छाड्‌दिले।

१६ कलउडा बाज्‍नार टापुकर दछिननाइ पुग्‍ल पछि टापुन हुन्‍डरि बातासलाइ अलि छेक्‍दिले र हाइनिन जहाजकर पछाडि बान्‍ल लाउलाइ बल्‍ल-बल्‍ल जोगाइले।

१७ अनि होल्‍किन लाउलाइ उप्‍र उठाइला,

र जहाजलाइ हेठ्‌ठबान डोरिन दरो गरि बान्‍ला।

अब जहाज सिरिटिस बाज्‍नार बलउटे धापनाइ भासिछि कि बाजिकइ डरिन जहाज बिस्‍तारइ हिन्‍दिक बाजिकइ जहाजकर लङ्‌गर समुन्‍द्‍रनाइ झार्‌दिला र जहाजलाइ हुन्‍डरि बातासनाइ छाड्‌दिल्‍याक।

१८ ह्‌व डरलाग्‍दो हुन्‍डरि बातास चलिधरल्‍ते,

अर्‌को दिन होल्‍किन जहाजनाइ हक्‍ल मालसामान फ्‍याकइ लाग्‍ला।

१९ र पर्‌सिपल्‍ट जहाज चालाइकर लागि चाइनार सामानलत पुनि होल्‍किन फ्‍याङ्‌ला।

२० धेरइ दिनसम्‍म हाइनिन घाम,

तारा केइ पुनि बइदेख्‍ले।

हुन्‍डरि बातास जोडसिन चलिधर्‌ल रल्‍ति,

अब हाइ बाँच्‍छे बाजिकइ आस पुनि मारिसक्‍लाइ रइले।

२१ जहाजनाइ हक्‍लाइ मान्‍छेल्‍किन केइ बइखाइल धेरे दिन हकिसक्‍ल रल्‍ति।

होइहुदान पावलिन सेब्‍बाल्‍को अगाडि ठडाइकइ बाज्‍ले,

“साथि हो,

तोराल्‍किन मोर सल्‍ला मानिकइ केरेटबान जहाज चालाइ बइहक्‍नाल्‍ति,

ह्‌व बेला मुइनिन दिल सल्‍ला मान्‍ल हक्‍लान न ता इन्‍खा दुख नइ पाइनाले न ता केइ सामान नइ नस्‍ट हक्‍नाल्‍ति।

२२ अब मुइ तोराल्‍काइ बल्‍छु,

हरेस जुनखाओ,

हाइ कोइ पुनि बइमरे,

तर जहाजचाइ नस्‍ट हक्‍नार आछि।

२३ किनारइभने मुइ परमेसोरकर हो,

र मुइ होक्‍रे सेवा गर्‌छु।

आज राति परमेसोरकर एउटो स्‍वर्‌गदुत मोर छेउनाइ ठडाइकइ बाज्‍ले,

२४ ‘ए पावल,

जुनडाराउ,

तुइ कइसरकर अगाडि अबस्‍य ठडाइ नइ पर्‌स्‍यास।

तोर कारनिन गर्‌तिन परमेसोरिन तुइसिन जाइनाराइ सेब्‍बाल्‍को परान बाचाइनारआछ।’

२५ होइहुदान साथि हो,

साहस गरो!

किनारइभने मुइ परमेसोरनाइ बिस्‍वास गर्‌छु,

मुइलाइ बल्‍ल ह्‌य कुरो अबस्‍य पुरा हक्‍नार आछि।

२६ तर हाइचाइ कुनइ एउटो टापुनाइ ठोकिनार आछे।”

२७ इत्‍तिकइ हाइ हुन्‍डरि बातासनाइ परिकइ एड्‌रियास समुन्‍द्‍रनाइ लरखरिल चोउद दिन हकिसक्‍ल रल्‍ति।

तब आदा रातदिस जहाज चालाइनारकिन हाइ कुनइ एउटो ठउँकर छेउनाइ पुग्‍ले बाजिकइ अन्‍दाज गर्‌ला,

२८ र पानिकर गइराइ नाप्‍तिन होल्‍किन सइतिस मिटर पत्‍ता लाइला,

फेरि अलि ओभर जाइकइ नाप्‍तिन छब्‍बिस मिटर पत्‍ता लाइला।

२९ अनि होल्‍किन जहाज कुनइ चट्‌टाननाइ ठोकिछि हक्‍ति बाजिकइ डाराइला।

जहाजलाइ अडाइकर लागि पछाडिकर चाट्‌टो लङ्‌गर झार्‌ला र चाने ब्‍यान हक्‍दिक बाजिकइ पार्‌थना गरइ लाग्‍ला।

३० होइ बेला जहाज चालाइनाराइ भागइकर लागि जहाजकर अगाडि लङ्‌गर झार्‌नार बाहानानाइ लाउ समुन्‍द्‍रनाइ झारइ थाल्‍ला।

३१ तर पावलिन कप्‍तान र सिपाइकाइ बल्‌-ल्‍याक,

“यदि जहाज चालाइनाराइ भाग्‍ला भने हाइ कोइ पुनि बइबाँचे।”

३२ तब सिपाइकिन जहाजनाइ बान्‍ल लाउकर डोरिलत काटिकइ लाउलाइ ब्‍वाइदिला।

३३ मिरमिरे उज्‍यालो हकइ आट्‌ल रल्‍ति,

पावलिन सेब्‍बाल्‍काइ केइ खाइनार कुरो खाओ बाजिकइ बिन्‍ति गर्‌ले,

र पावलिन बाज्‍ले,

“तोरा चिन्‍तान गर्‌तिन केइ बइखाइल आज चोउद दिन हकिसकल्‍ते।

३४ होइहुदान तोराल्‍किन केइ खाइनार कुरो खाओ बाजिकइ अनुरोध गर्‌छु।

किनारइभने बल पाइकर लागि केइ खाइ नइ पर्‌छइ,

जुनडाराओ परमेसोरिन बल्‍लठि तोरा कुनुल्‍को पुनि कापालकर एउटो बार पुनि नस्‍ट हक्‍नारबइने।”

३५ ह्‌य कुरो बाज्‍ल पछि पावलिन पिठो लिले र सेब्‍बाल्‍को अगाडि परमेसोरलाइ धन्‍नेबाद दिल्‍ते र पिठो भाचिकइ खाइ लाग्‍ले।

३६ तब सेब्‍बाल्‍किन हउसला पाइला र केइ खाइनार कुरो खाइला।

३७ जहाजनाइ हाइ जम्‍मा दुइ सय छयत्‍तर जन रइले।

३८ सेब्‍बाल्‍किन आघाउजि खाइसक्‍ल पछि जहाज हलुङ्‌गो पारइलाइ जहाजनाइ हक्‍ल गहुँ समुन्‍द्‍रनाइ फ्‍याङ्‌लाबे।

जहाज नस्‍ट हक्‍ल

३९ उज्‍यालो हक्‍ल पछि होल्‍किन समुन्‍दरकर छेउ देख्‍ला,

तर होल्‍किन ह्‌व ठउँ चिनइ बइसक्‍ला,

र जहाजलाइ उछि नइ छेउ लाइनार निर्‌नय गर्‌ला।

४० होल्‍किन लङ्‍गरनाइ बान्‍ल डोरिलत काटिकइ लङ्‌गरलाइ समुन्‍द्‍रनाइ नइ छाड्‌दिल्‍याक र जहाजकर बहना बान्‍ल डोरिलत पुनि फुकाइदिला।

अगाडिकर पाल उठाइकइ बातासपटि फर्‌काइला र जहाजलाइ छेउदिस लाकाइला।

४१ तर जहाजकर अगाडिकर भाग बलुवाकर थुप्‍रोनाइ ठोकिकइ भासल्‍ते र जहाज हल्‍लइसम्‍म बइसकल्‍ते,

अनि जहाजकर पछाडिकर भाग छालिन हिर्‌काइकइ टुक्‍रइ लागल्‍ते।

४२ अब कइदिलत पोउडि खेलिकइ भाग्‍छत बाजिकइ सिपाइकिन होल्‍काइ मार्‌नार सल्‍ला गर्‌ला।

४३ तर कप्‍तानिन पावललाइ बाचाइनार मन गर्‌ले।

होइहुदान कप्‍तानिन कुनुल्‍काइ पुनि मारइ बइदिल्‍याक।

पोउडि खेलइ सक्‍नार जत्‍ताल्‍काइ पइलानइ पोउडि खेलिकइ छेउ लागो बाजिकइ हुकुम दिल्‍याक,

४४ र बाकि हक्‍लाल्‍काइ चाइ फल्‍याक अथवा जहाजकर टुक्‍रा आठाइकइ छेउ लागइ बाजिकइ हुकुम दिल्‍याक।

इत्‍तिकइ हाइ सेब्‍बाइ सकुसल छेउ लाग्‍ले।

पावल माल्‍टानाइ

२८

१ हाइ सकुसल छेउ लाग्‍लपछि ह्‌व टापुकर नाउँ माल्‍टा रल्‍तिसइ बाजिकइ हाइनिन था पाइले।

२ उछिराइ मान्‍छेल्‍किन हाइलाइ धेरइ दया देखाइला।

ह्‌व बेला पानि परिकइ जाडाइल हुदान होल्‍किन आगि जिगाइकइ हाइलाइ तापइ बालाइला।

३ पावलिन एक आँगालो झिक्‍राझिक्‍रि काठि बट्‌लिकइ आन्‍ले र आगिनाइ हाल्‍ले।

आगिकर तातोन गर्‌तिन एउटो बिखालु सापा निस्‍किले,

र होक्‍र हातनाइ ठुँगिकइ बटारिले।

४ उछिराइ मान्‍छेल्‍किन पावलकर हातनाइ सापा बटारिल देखिकइ आपसनाइ इन्‍खा बाजइ लाग्‍ला,

“ह्‌य मानुस पक्‍कइ पुनि ज्‍यानमारा हकइपर्‌छइ।

समुन्‍द्‌रबान ता बाँचिकइ निस्‍किले तर दन्‍डबान उम्‍कइ बइसक्‍ले।”

५ तर पावलिन आफ्‍ने हात झटार्‌तिन सापा आगिनाइ पर्‌ले,

र पावललाइ केइ पुनि हानि बइहकल्‍ते।

६ उछिराइ मान्‍छेल्‍किन “अब पावल सुन्‍निनारआछ,

कि एक्‍कासि ढलिकइ मर्‌नारआछ” बाजिकइ होल्‍किन हेरिधर्‌लाइ रइला।

तर धेरेबेर अस्‍याइतिन पुनि होलाइ केइ बइहक्‍ल देखिकइ होल्‍किन आफ्‍ने बिचार बद्‌लिकइ बाजइ लाग्‍ला,

“ह्‌य ता देउता पो रइलसइ।”

७ ह्‌व टापुका पब्‍लियस नाउँ हक्‍ल मुखियाकर जग्‍गा-जमिन ह्‌व ठउँकर नजिके रल्‍ति।

होइनिन हाइलाइ आफ्‍ने घरनाइ स्‍वागत गर्‌ले,

र हाइ तिन दिनसम्‍म होक्‍र घरनाइ पाउना हकिकइ बस्‍ले।

८ ह्‌व बेला पब्‍लियसकर ब्‍वाक जोरो र रकतमासि परिकइ बिरामि हक्‍ल रइल।

पावल पब्‍लियसकर ब्‍वाककर कोठानाइ जाइकइ होक्‍र लागि पार्‌थना गरिकइ आफ्‍ने हात ह्‌व उप्‍रान धर्‌ले र ह्‌व बिसेक हक्‍ले।

९ ह्‌य घटना था पाइकइ ह्‌व टापुकराइ आने बिरामिलत पुनि आइला र बिसेक हक्‍ला।

१० होल्‍किन धेरे तरिकान हाम्‍रो आदर गर्‌ला।

जब हाइ जहाजनाइ चढ्‌ले तब होल्‍किन हाइलाइ चाइनार जत्‍ता सामानलत जहाजनाइ हाल्‍दिला।

रोमकर यात्‍रा

११ तिन महिनापछि हाइ अलेक्‍जेन्‍डिरियाकर जहाजनाइ चढ्‌ले।

ह्‌य जहाज हिउँदभरि हेइ टापुनाइ रल्‍ति।

जहाजकर अगाडि ज्‍याउले देउताकर मुर्‌ति बानाइल रल्‍ति।

१२ हाइ सुराकुसाइ बल्‍ल सहरनाइ पुग्‍ले र उछि तिन दिनसम्‍म बस्‍ले।

१३ उछ्‌यान हिन्‍लपछि हाइ रेगियन बल्‍ल सहरनाइ आइपुग्‍ले।

अर्‌को दिन दछिनबान बातास चलल्‍ते,

र पर्‌सिपल्‍ट हाइ पटिओलि बल्‍ल सहरनाइ आइपुग्‍ले।

१४ उछि हाइनिन केइ बिस्‍वासि दाजि-भाइकाइ भेट्‌टाइले।

होल्‍किन हाइलाइ सात दिनसम्‍म बसइलाइ बिन्‍ति गर्‌ला।

होल्‍कोसिन सात दिन बस्‍लपछि हाइ रोम सहरदिस जाइले।

१५ रोमका हक्‍लाइ बिस्‍वासि दाजि-भाइकिन हाइ आइतिन आछे बल्‍ल कुरो सुनिकइ हाइलाइ भेट्‌टाइ अप्‍पियस बजार र तिन-पाटि बल्‍ल बजारसम्‍म आइलाइ रइला।

हेल्‍काइ देखिकइ पावलिन साहस पाइले,

र परमेसोरलाइ धन्‍नेबाद दिल्‍ते।

पावल रोमनाइ

१६ जब हाइ रोमनाइ आइपुग्‍ले,

तब पावललाइ एउटो सिपाइकर रेखदेखनाइ आफि पइसा तिरिकइ एउटो घरनाइ बस्‍नार अनुमति मिलल्‍ते।

१७ तिन दिनपछि पावलिन उछिराइ यहुदिल्‍को अगुवाल्‍काइ बालाइल्‍याक।

होलत जम्‍मा हक्‍लपछि पावलिन बल्‌-ल्‍याक,

“दाजि-भाइ हो,

मुइनिन ता हाम्‍रो जाति र हाम्‍रो पुर्‌खादेखि चल्‍तिन आइल रितिथितिकर बिरुद्‌दनाइ केइ काम बइगर्‌तिन पुनि यहुदि दाजि-भाइकिन मुइलाइ यरुसलेमनाइ आठाइकइ रोमिल्‍को जिम्‍मानाइ सुम्‍पिदिला।

१८ होल्‍किन छानबिन गर्‌लपछि मुइलाइ मिर्‌त्‍यु दन्‍ड दिनार केइ दोस बइभेट्‌टाइतिन छाड्‌दिनार मन गर्‌लाइ रइला।

१९ तर यहुदि अगुवाल्‍किन मोर बिरोद गरिकइ छाडइ बइदिल हुदान कइसर हक्‍लनाइ बिन्‍ति गरइ मुइलाइ करे लाग्‍ले।

मोर आफ्‍ने यहुदि दाजि-भाइको बिरुद्‌दनाइ दोस लाइपर्‌नार कुनइ कुरो बइरल्‍ति।

२० होइहुदान तोराल्‍काइ भेट्‌टाइकइ ह्‌य कुरो गरइकर लागि मुइनिन बालाइल हो।

किनारइभने हाइ इज्‍राएलिल्‍किन आसा धर्‌ल मुक्‍ति दिनार राजाकर लागि मुइ ह्‌य साङ्‌लान बाधिलाछु।”

२१ होल्‍किन पावललाइ बल्‍ला,

“हाइनिन तोर बारेनाइ यहुदियाबान कुनइ पत्‍र पाइलाइ बइने।

अनि कुनइ दाजि-भाइकिन आइकइ तोर बिरुद्‌दनाइ केइ बइमजार कुरो बाज्‍लाइ वा सुनाइलाइ पुनि बइने।

२२ तर तोर बिचार केति हो,

ह्‌व हाइ तुइबान सुनइ चाइछे।

किनारइभने तोर समुहकर बारेनाइ जताततइ मान्‍छेल्‍किन बिरोद गर्‌ल मात्‍र हाइलाइ था आछ।”

२३ ह्‌व पछि होल्‍किन पावलकर कुरो सुनइलाइ एक दिन तोक्‍ला,

अनि ह्‌व दिननाइ धेराइ मान्‍छेलत पावल बस्‍ल घरनाइ आइला।

पावलिन ब्‍यानसिन बेल्‍कासम्‍म परमेसोरकर राज्‍यकर बारेनाइ सिछ्‌या दिल्‍याक।

होइनिन मोसान लेख्‍ल परमेसोरकर नियम र अगमबक्‍ताल्‍किन लेख्‍ल किताबबान लिकइ येसुकर बारेनाइ बुजाइतिन होल्‍काइ बिस्‍वासनाइ आन्‍नार कोसिस गर्‌ले।

२४ होइनिन बाज्‍ल कुरोनाइ कत्‍ताल्‍किन बुजिकइ बिस्‍वास गर्‌ला,

तर कत्‍ताल्‍किन चाइ बइगर्‌ला।

२५ होलत आफि-आफिनाइ असहमत हक्‍ला,

र बिदा हकिकइ जाइलाग्‍तिन पावलिन होल्‍काइ इनिखइ बल्‌-ल्‍याक,

“तोराल्‍को पुर्‌खाल्‍काइ यसइया अगमबक्‍ता मार्‌फत पबित्‍र आत्‍मान बल्‍ल बचन ठिके रल्‍ति,

२६ ‘ह्‌य मान्‍छेल्‍कोनाइ जाइकइ बल्‍खन,

“तोरा सुनइ ता सुन्‍छो,

तर कइले बइबुजो,

हेरइ ता हेर्‌छो,

तर कइले बइदेखो।

२७ किनारइभने ह्‌य मान्‍छेल्‍को हिर्‌दय कठोर हक्‍लइस्‍याक,

र हेल्‍को कान बइरा हक्‍लइस्‍याक,

अनि हेल्‍किन आफ्‍ने आँखि बन्‍द गर्‌लाछत,

नत्‍र ता हेल्‍किन आँखिन देख्‍नाला,

कानिन सुन्‍नाला,

हिर्‌दयन बुज्‍नाला,

र मुइदिस फर्‌किनाला,

अनि मुइ हेल्‍काइ बिसेक पार्‌नानाइ।”’

२८ “होइहुदान तोराल्‍काइ था हक्‍दिक कि परमेसोरिन ह्‌य मुक्‍ति आने जातिल्‍कोनाइ पाठाइलाछ,

र होल्‍किन ह्‌य सुन्‍नारआछत।”

२९ [पावलिन ह्‌य कुरो बाजिसक्‍ल पछि यहुदिलत आफि-आफिनाइ बाद-बिबाद गर्‌तिन बिदा हक्‍ला]a

३० पावल पुरा दुइ बर्‌ससम्‍म आफ्‍ने खर्‌चन रोमनाइ बस्‍ले,

र आफिलाइ भेट्‌टाइ आइनाराइ सेब्‍बाल्‍काइ होइनिन स्‍वागत गर्‌तेल।

३१ होइनिन नडाराइकइ खुल्‍लमखुल्‍ला परमेसोरकर राज्‍यकर पर्‌चार गर्‌तिन पर्‌भु येसु खिरिस्‍टकर बारेनाइ सिकाइतेल,

र कुनुल्‍किन पुनि होलाइ बइरोक्‍तेला।

a 

28:29 धेरे जसो सोरोतनाइ ह्‌य पद लेख्‍ल बइपाय। होइहुदान इछि इन्‍खा “[]” कोस्‍टभित्‍र लेख्‍लाछि।